**ТАНИЛЦУУЛГА**

*Засгийн газрын үйл ажиллагааны*

*хөтөлбөрийн хэрэгжилтийн тухай*

Улсын Их Хурлын 2016 оны 45 дугаар тогтоолоор батлагдсан “Монгол Улсын Засгийн газрын 2016-2020 оны үйл ажиллагааны хөтөлбөр”-ийн хэрэгжилтийг 2017 оны байдлаар нэгтгэн танилцуулж байна.

Засгийн газар 2016-2020 оны үйл ажиллагааны хөтөлбөрийг хэрэгжүүлэх арга хэмжээний төлөвлөгөөг Засгийн газрын 2016 оны 121 дугаар тогтоолоор батлан хэрэгжүүлж байна.

Засгийн газрын 2016-2020 оны үйл ажиллагааны хөтөлбөрийн хэрэгжилт 2017 оны байдлаар **44.6** хувьтай гарлаа.

Засгийн газар үйл ажиллагааны хөтөлбөрийн хэрэгжилтийг бодлогоор нь авч үзвэл:

* Эдийн засгийн хүндрэлийг даван туулах бодлого-**53.9** хувь
* Эдийн засгийн тогтвортой өсөлтийг хангах бодлого-**39.8** хувь
* Нийгмийн бодлого-**46.0** хувь
* Байгаль орчин, ногоон хөгжлийн бодлого-**41.2** хувь
* Засаглалын бодлого-**47.2** хувьтай байна.

**Эдийн засгийн хүндрэлийг даван туулах бодлогын хүрээнд:**

Улсын Их Хурал 2016 оны 11 дүгээр сарын 24-ний өдрийн чуулганаар Эдийн засгийг сэргээх хөтөлбөр баталсны дагуу Засгийн газар 2016 оны 12 дугаар сарын 28-ны өдрийн 208 дугаар тогтоолоор Эдийн засгийг сэргээх хөтөлбөрийг хэрэгжүүлэх арга хэмжээний нарийвчилсан хөтөлбөрийг батлан хэрэгжүүлж байна.

Эдийн засгийн хүндрэлийг даван туулж, эдийн засгийг тогтворжуулж, цаашид эдийн засгийн тогтвортой өсөлтийг хангах зорилгоор Засгийн газар Олон улсын валютын сангийн “Өргөтгөсөн санхүүжилтийн хөтөлбөр” хамрагдах хэлэлцээрийг амжилттай хийж, хамрагдав.

Хөгжлийн банкны 2012 онд гаргасан 580 ам.долларын бондын 82.07 хувь буюу 475 сая.долларыг Засгийн газрын бондоор солих, үлдсэн хэсгийг хөрөнгө оруулагчдад төлөх зорилгоор 600 сая ам.долларын жилийн 8.750 хувийн хүүтэй “Хуралдай” бондыг олон улсын зах зээлд амжилттай арилжаалав. Мөн 800 сая ам.долларын 5.5 жилийн хугацаатай, 5.625 хувийн хүүтэй Гэрэгэ бондоор 2018 оны 1 дүгээр сард төлөгдөх 500.0 сая ам.долларын Чингис бондын 74.5 хувь, 2018 оны 6 дугаар сард төлөгдөх 1.0 тэрбум юанийн Дим сам бондын 9.5 хувийг тус тус буцаан худалдан авсан бөгөөд Чингис бонд, Дим сам бондын үлдэгдэл хэсгийг Гэрэгэ бондын эх үүсвэрээр хугацаанд нь төлнө. Дээрх арга хэмжээнүүдийг авч хэрэгжүүлснээр 2017-2018 онд хугацаа нь дуусч байгаа Засгийн газар, Хөгжлийн банкны гадаад бондуудыг хугацаанд нь дахин санхүүжүүлсэн бөгөөд их хэмжээний гадаад төлбөрөөс үүдэн улсын төсөв, эдийн засагт учирч болзошгүй эрсдэлүүдээс сэргийлж чадлаа.

Эдийн засгийн хүндрэлийг даван туулах бодлогын хэрэгжилт харьцангуй сайн гарлаа. Тухайлбал:

* Эдийн засгийн өсөлт-5.1 хувь;
* Нэгдсэн төсвийн тэнцвэржүүлсэн тэнцлийн алдагдалын ДНБ-д эзлэх хувь 6.4 хувь;
* Гадаад валютын албан нөөц- 3 тэрбум доллар;
* Ажилгүйдлийн түвшин-7.3 хувь;
* Гадаадын шууд хөрөнгө оруулалт- 1.3 тэрбум доллар;
* Төгрөгт итгэх итгэл сэргэж төгрөгийн хадгаламж 41.2 хувиар өсөв;
* Засгийн газрын үнэт цаасны дундаж хүү 11.8 хувь болж буурлаа;
* Монгол Улсын зээлжих зэрэглэл сайжирч эхэллээ;
* Гадаад валютын ханш тогтворжлоо;

Мөн Засгийн газрын 2018 оны 2 дугаар сарын 6-ны өдрийн 42 дугаар тогтоолоор Гурван тулгуурт хөгжлийн бодлого, 2018 оны 1 дүгээр сарын 31-ний өдрийн 36 дугаар тогтоолоор “Үйлдвэржилт 21:100” үндэсний хөтөлбөрийг тус тус батлав.

**Нийгмийн бодлогын хүрээнд:**

Засгийн газрын 2016 оны 111 дүгээр тогтоолоор “Боловсролын зээлийн сан” байгуулж, “Оюутны хөгжлийн зээлийн журам” батлуулан зээл олгох үйл ажиллагааг хэрэгжүүлж байна. Оюутны зээлийн эх үүсвэрийн санхүүжилтэд 2016 онд нийт 64.8 тэрбум төгрөг, 2017 онд нийт 90.0 тэрбум төгрөг батлан, хэрэгжүүлэв.

Инфляцын түвшинтэй уялдуулан Нийгмийн даатгалын сангаас тэтгэвэр авч байгаа 394.2 мянган хүний тэтгэврийг нэмэгдүүлэхэд нийт 119.5 тэрбум төгрөг, 62.0 мянган хүний нийгмийн халамжийн тэтгэвэр, асаргааны тэтгэмжийг нэмэгдүүлэхэд нийт 17.4 тэрбум төгрөгийг тус тус 2018 оны төсөвт тусган батлууллаа. Ингэснээр нийгмийн даатгалын сангаас олгож буй тэтгэвэр дунджаар 8,8 хувиар буюу 27,5 мянган төгрөгөөр, халамжийн тэтгэвэр, тэтгэмжийн хэмжээ 5100, 11200 төгрөгөөр тус тус нэмэгдэв.

Иргэдийн бодит орлогыг нэмэгдүүлэх зорилгоор төрийн албан хаагчдад ажлын үр дүнгээр 2017 оны 12 дугаар сард 55.4 тэрбум төгрөгийн урамшуулал олгож, 2018 онд улсын төсвөөс 56.2 тэрбум төгрөгийн урамшуулал олгохоор батлагдсан.

Ахмад настны тухай хуулийг батлан гаргаж,  ахмадууддаа жилд 2 удаа, нийт 100-500 мянган төгрөгийн “Насны хишиг” олгож эхэллээ.

Тэтгэврийн зээлийн хүү жилийн 18 хувь байсныг 15 болгож 3.0 хувиар бууруулж чадлаа. Хөдөлмөр, нийгмийн хамгааллын яамнаас Төрийн банк, ХААН банктай цалингийн зээлийн хүүг 3 пунктээр бууруулж, зээлийн шимтгэлийн зардлыг тэглэх тухай гэрээ байгуулан 2017 оны 5 дугаар сараас эхлэн төрийн үйлчилгээний албанд ажиллаж байгаа багш, эмч, эмнэлгийн ажилтнуудыг хамруулж байна.

Цалинтай ээж хөтөлбөр хэрэгжиж эхэллээ. 0-3 насны хүүхдээ асарч байгаа эхэд сар бүр 50 мянган төгрөг, 0-18 насны гурав болон түүнээс дээш хүүхэдтэй өрх толгойлсон эцэг, эхэд улирал бүр 240 мянган төгрөг олгож байна.

2016 онд Улаанбаатар хотод ерөнхий боловсролын 34 сургууль 3 ээлжээр хичээллэж байсан бол 2017 оны жилийн эцсийн байдлаар 20 сургууль болж буураад байна.

**Засаглалын бодлогын хүрээнд:**

Зөрчлийн тухай хуулийн шинэчилсэн найруулга, Зөрчил шалган шийдвэрлэх тухай хууль, Эрүүгийн хуульд нэмэлт, өөрчлөлт оруулах тухай хууль, Эрүүгийн хэрэг хянан шийдвэрлэх тухай хуулийн шинэчилсэн найруулга, Прокурорын тухай хуулийн шинэчилсэн найруулга, Шүүхийн шийдвэр гүйцэтгэх тухай хуулийн шинэчилсэн найруулга, Цагдаагийн албаны тухай хуулийн шинэчилсэн найруулга, Монгол Улсын хилийн тухай хуулийн шинэчилсэн найруулга, Дотоодын цэргийн тухай хууль, Гэр бүлийн хүчирхийлэлтэй тэмцэх тухай хуулийн шинэчилсэн найруулга, Арбитрын тухай хуулиудыг тус тус Улсын Их Хурлаар батлуулаад байна.

**Эдийн засгийн тогтвортой өсөлтийг хангах бодлого, Байгаль орчин, ногоон хөгжлийн бодлогын** хүрээн дэх зарим зорилт, арга хэмжээний хэрэгжилт хангалтгүй байна. Тухайлбал:

2.10.Малын гаралтай түүхий эдийг бэлтгэх, тээвэрлэх, боловсруулах нийлүүлэлтийн нэгдсэн тогтолцоог бүрдүүлнэ.

2.11.Чөлөөт бүсүүдийн үйл ажиллагааг эрчимжүүлж, гадаад, дотоодын хөрөнгө оруулалтыг дэмжиж ажиллана.

2.13.Дотоодын үйлдвэрлэлийг гааль, татварын бодлогоор дэмжинэ.

2.19.Хүнсний бүтээгдэхүүн үйлдвэрлэлийн өрсөлдөх чадварыг дээшлүүлж, нэмүү өртөг шингэсэн бүтээгдэхүүн экспортлох боломжийг бүрдүүлнэ.

2.27.Бэлчээрийн болон эрчимжсэн мал аж ахуй, фермерийн аж ахуйг зохистой хослуулснаар мах, махан бүтээгдэхүүний экспортыг дэмжиж, жилд экспортлох хэмжээг 50 мянган тоннд хүргэж, малчин өрхийн орлогыг нэмэгдүүлнэ.

2.31.Малчдыг орон сууцны хөтөлбөрт хамруулах, нийгмийн асуудлыг шийдэх арга хэмжээ авна.

2.32.Мал эмнэлгийн албаны тогтолцоог олон улсын жишигт нийцүүлж, үйл ажиллагааны шуурхай, нэгдмэл байдлыг ханган, мал, амьтны гоц халдварт, халдварт зооноз өвчнөөс урьдчилан сэргийлэх, өвчнийг хяналтад авах, тэмцэх стратегийг хилийн боомтуудыг түшиглэн бүсчлэн хэрэгжүүлж, мал аж ахуйн гаралтай түүхий эд, бүтээгдэхүүнийг экспортлох боломжийг нэмэгдүүлнэ.

2.44.Өвөл, зуны хүлэмжийн загвар, цогцолбор аж ахуйг хөгжүүлж, хот суурингийн хүн амыг шинэ ургацын ногоогоор тогтвортой хангана.

2.47.Тариалангийн даатгалын эрх зүйн орчинг бүрдүүлнэ.

2.57.Хөнгөн үйлдвэрийн парк байгуулж, салбарын үйлдвэрүүдийн хамтын ажиллагааг дэмжин, кластерыг бүртгэлжүүлэн бодлогоор дэмжинэ.

2.75.Метал хийц, угсралтын үйлдвэрийг хөгжүүлнэ.

2.76.Ипотекийн зээлийн нөхцөлийг хөнгөвчилж, зээлийн хөтөлбөрийг олон хувилбарт хэлбэрээр хэрэгжүүлэх бодлого баримталж, зээлийн цар хүрээ, хүртээмжийг нэмэгдүүлнэ.

2.84.Улаанбаатар хот, аймгийн төвүүдийн ногоон байгууламжийг 3 дахин нэмэгдүүлэх бодлого баримтална.

2.98. Өмнөд говийн уул уурхайн цахилгааны хэрэглээг хангах Тавантолгойн уурхайн нүүрсээр ажиллах цахилгаан станцыг барих асуудлуудыг шийдвэрлэнэ.

2.108.“Тавантолгой-Гашуун сухайт”, “Хөөт-Бичигт”, “Эрдэнэт-Овоот”, “Зүүнбаян-Ханги”, “Шивээ хүрэн-Сэхэ”, “Богд Хан” төмөр замын чиглэлийн төмөр замыг барьж ашиглалтад оруулна.

4.1.6.Хот, суурин газрын агаар, ус, хөрсний бохирдлыг бууруулж, хог хаягдлын зохистой менежментийг хэрэгжүүлнэ.

Цаашид Засгийн газрын үйл ажиллагааны хөтөлбөрөөс хэрэгжилт нь удааширч байгаа зорилтуудыг хэрэгжүүлэх ажлыг эрчимжүүлэх арга хэмжээ авч ажиллахыг Засгийн газрын гишүүд, холбогдох Засгийн газрын агентлагийн дарга болон аймаг, нийслэлийн Засаг дарга нарт даалгах саналтай байна.

ЗАСГИЙН ГАЗРЫН ХЭРЭГ ЭРХЛЭХ ГАЗАР

*Хүснэгт 1.Засгийн газрын үйл ажиллагааны хэрэгжилт бодлогоор*

*/2017 оны байдлаар/*

**МОНГОЛ УЛСЫН ЗАСГИЙН ГАЗРЫН** **2016-2020 ОНЫ**

**YЙЛ АЖИЛЛАГААНЫ** **ХӨТӨЛБӨР**

Улсын Их Хурлын ээлжит 7 дахь удаагийн сонгуулийн үр дүнд шинээр байгуулагдсан Монгол Улсын Засгийн газар нь Монгол Улсын Тогтвортой хөгжлийн үзэл баримтлал-2030, 2016 оны Улсын Их Хурлын сонгуульд оролцсон Монгол Ардын намын сонгуулийн мөрийн хөтөлбөр, иргэний нийгzмийн байгууллагууд, иргэд сонгогчдын санал, олон улсын гэрээ хэлэлцээрүүдэд үндэслэн 2016-2020 онд хэрэгжүүлэх үйл ажиллагааны хөтөлбөрөө тодорхойлж байна.

Монгол Улсад бий болсон эдийн засаг, санхүүгийн хүнд нөхцөлд Засгийн газрын гол зорилт нь улс орныхоо эдийн засгийг богино хугацаанд сэргээж, өсөлтийг бий болгон нийгмийн салбаруудыг дэмжиж, иргэдийнхээ аж амьдралыг эрс сайжруулахад оршино. Мөн төрийн албыг чадавхжуулах, бүх шатанд мэргэшсэн албан хаагчидтай байж, төрийн үйлчилгээг хөнгөн шуурхай, чирэгдэлгүй бөгөөд ил тод, нээлттэй үзүүлэх, нийгмийн итгэлцлийг бэхжүүлэн, улс үндэстний аюулгүй байдлыг баталгаажуулахад чиглэсэн тодорхой зорилтуудыг дэвшүүллээ.

**НЭГ.ЭДИЙН ЗАСГИЙН ХҮНДРЭЛИЙГ ДАВАН ТУУЛАХ ОНЦГОЙ БОДЛОГО**

**Эдийн засагт үүссэн хүндрэлийг богино хугацаанд даван туулж, макро эдийн засгийн тэнцвэрийг хангах, эдийн засгийн бүтцийг төрөлжүүлж, түүхий эдийн үнээс хэт хамааралтай байдлыг бууруулж, төлбөрийн тэнцлийн эрсдэлийг багасгах, дунд хугацаанд учирч байгаа өрийн дарамтыг бууруулах, эдийн засгийг дархлаатай болгох, улмаар эдийн засаг дунд хугацаанд тогтвортой тэлэх бодлогыг баримтална.**

**1.1.Эдийн засгийн хүндрэлийг богино хугацаанд даван туулах, тогтворжуулах хөтөлбөр боловсруулна.**

**Биелэлт:** “Эдийн засгийг сэргээх хөтөлбөр”-ийг хэрэгжүүлэх нарийвчилсан төлөвлөгөөг Засгийн газрын 2017 оны 12 дугаар сарын 28-ны өдрийн 206 дугаар тогтоолоор батлан хэрэгжүүлж байна. **/40 хувь/**

1.2.Макро эдийн засгийн тогтвортой байдлыг хангаж, гадаад, дотоодын хөрөнгө оруулалтыг нэмэгдүүлнэ.

**Биелэлт:** 2017 оны 2 дугаар сарын 1-19-ний өдрүүдэд Монгол Улсын Засгийн газар, ОУВС-ын ажлын хэсэгтэй хамтран ажиллаж, 2017 оны 5 дугаар сарын 24-нд ОУВС-ын “Өргөтгөсөн санхүүжилтийн хөтөлбөр”-г баталсан. Энэ хөтөлбөрийн хүрээнд нэн тэргүүнд төсвийн нэгдмэл байдлыг бодитойгоор хангах, сахилга батыг чангатгах, төсвийн тогтвортой орлогын эх үүсвэрийг бий болгох, төсвийн зарлагын үр ашгийг сайжруулах замаар төсвийн алдагдлыг үе шаттайгаар бууруулахаар зорьж байна. Уг хөтөлбөрийн хүрээнд:

(i) УИХ-аар 2017.10.26-ны өдөр батлагдсан 2017 оны төсвийн хүрээний мэдэгдэл, 2018-2019 оны төсвийн төсөөлөлд төсвийн тэнцвэржүүлсэн тэнцэл ДНБ-нд эзлэх хувь хэмжээ 2017 онд -9.5%, 2018 онд -7.9%, 2019 онд -6.2% тус тус байхаар батлагдлаа.

(ii) Монгол улсын нэгдсэн төсвийн 2018 оны төсвийн хүрээний мэдэгдэл, 2019-2020 оны төсвийн төсөөллийн тухай хуульд өөрчлөлт оруулах тухай хуулийн төслийг боловсруулж 2017.11.14-ний өдөр УИХ-ын нэгдсэн хуралдаанаар батлагдлаа. Уг хуульд нэгдсэн төсвийн тэнцвэржүүлсэн орлогын ДНБ-нд эздэх хувь хэмжээ 2018-2020 онд 23.8%, 24.2%, 24.3%, зарлагын дээд хэмжээ ДНБ-нд эзлэх хувь хэмжээ 2018-2020 онд 31.8%, 30.4%, 28.7%, тэнцвэржүүлсэн тэнцэл ДНБ-нд эзлэх хувь хэмжээ 2018 онд -7.9%, 2019 онд -6.2%, 2020 онд -4.5%, тус тус байхаар хуульд тусгасан. Ийнхүү төсвийн алдагдлыг жилд дунджаар 1,7 хувь бууруулж байгаа. Төсвийн алдаглыг үе шаттайгаар бууруулах энэхүү арга хэмжээг хангаж ажиллаж байна.

2017 оны эхний 11 сарын урьдчилсан гүйцэтгэлээр төлбөрийн тэнцэл өмнөх оны мөн үеэс 70 дахин өсч 843.1 сая ам.долларын ашигтай гарлаа.

Монгол Улсын Засгийн газраас 2017 оны 3 дугаар сард Хуралдай бонд, 10 дугаар сард Гэрэгэ бондыг амжилттай гаргасан, ОУВС-ын ӨСХ-ийн хүрээнд орж ирсэн хөтөлбөр, төслийн зээлийн үр дүн болон эдийн засгийн идэвхжил сайжирсантай холбоотойгоор төлбөрийн тэнцэл 2017 онд тэрбум гаруй ам.долларын ашигтай гарахаар хүлээгдэж байна. Түүнчлэн гадаад валютын улсын нөөц 2018 оны эхэнд 3 тэрбум ам.долларыг давсан нь 2018 онд ханшийн эрсдэл буурах нөхцөлийг бий болгож байна. Инфляцийн түвшин 2017 оны эцэст 6.4 хувийн өсөлттэй гарсан ба зорилтот түвшинг хангалаа.

Монгол Улсын Хөгжлийн банкны гаргасан 580.0 ам.долларын евро-бондын хугацаа 2017 оны 3 дугаар сарын 21-ний өдрөөр дуусгавар болсон бөгөөд Монгол Улсын Хөгжлийн банкны бондын хөрөнгө оруулагч нарт эзэмшиж буй бондоо Засгийн газрын бондоор солих /exchange offer/ саналыг 2017 оны 2 дугаар сарын 20-ноос эхлэн хүргүүлсэн. Бонд солих саналыг 2017 оны 3 дугаар сарын 1-ний өдөр хаах үед $476.0 сая ам.доллар буюу нийт бонд эзэмшигчдийн 82.07 хувь нь Засгийн газрын 8.75 хувийн хүүтэй үнэт цаасанд солих саналыг ирүүлсэн. 2017 оны 3 дугаар сарын 02-ны өдөр шинээр 124.0 сая ам.долларын үнэт цаасыг арилжаалж бондын үлдсэн төлбөрийг босгосон. Засгийн газрын шинэ үнэт цаасны арилжаанд 200 орчим хөрөнгө оруулалтын сан, банкнууд, хөрөнгө оруулагч нараас 3.4 тэрбум ам.долларын захиалга ирснээр шинээр гаргасан бондын өгөөжийг төлөвлөж байсан 8.75 хувиас 7.625 хувь хүртэл бууруулсан. Мөн 800 сая ам.долларын 5.5 жилийн хугацаатай, 5.625 хувийн хүүтэй Гэрэгэ бондоор 2018 оны 1 дүгээр сард төлөгдөх 500.0 сая ам.долларын Чингис бондын 74.5 хувь, 2018 оны 6 дугаар сард төлөгдөх 1.0 тэрбум юанийн Дим сам бондын 9.5 хувийг тус тус буцаан худалдан авсан бөгөөд Чингис бонд, Дим сам бондын үлдэгдэл хэсгийг Гэрэгэ бондын эх үүсвэрээр хугацаанд нь төлнө. Дээрх арга хэмжээнүүдийг авч хэрэгжүүлснээр 2017-2018 онд хугацаа нь дуусч байгаа Засгийн газар, Хөгжлийн банкны гадаад бондуудыг хугацаанд нь дахин санхүүжүүлсэн бөгөөд их хэмжээний гадаад төлбөрөөс үүдэн улсын төсөв, эдийн засагт учирч болзошгүй эрсдэлүүдийг хаасан. **/70 хувь/**

1.3.Төсвийн нэгдмэл байдлыг ханган, төсвөөс гадуурх санхүүжилтийг зогсоож, хөрөнгө оруулалтын бодлого, төлөвлөлтийг боловсронгуй болгох замаар үр ашгийг нэмэгдүүлнэ.

**Биелэлт:** Монгол Улсын 2017 оны Төсвийн тухай хуулийн хүрээнд зөвхөн төсөвт туссан санхүүжилтийг олгосон. Төсөвт тодотголоор нөхөн тусгах аливаа төсөл, арга хэмжээг санхүүжүүлээгүй болно. 2016 онд бичигдсэн векселийн төлбөрт 303.0 тэрбум төгрөгийг төлж барагдуулсан бөгөөд ингэснээр дутуу санхүүжигдсэн хөрөнгө оруулалтын ажлын гүйцэтгэлд бичигдсэн векселийн үлдэгдэл 4.0 тэрбум төгрөг болсон байна. Мөн нэмэлт санхүүжилтийн журмын төслийг боловсруулж байна.

Монгол Улсын 2017 оны төсвийн тухай хуульд нэмэлт өөрчлөлт оруулах тухай хуулийн төсөлд Хөгжлийн банкны төсвөөс эргэн төлөгдөх нөхцөлтэй төсөл, арга хэмжээг улсын төсөвт нэгтгэх, төсвөөс эргэн төлөгдөх нөхцөлтэй концессын эргэн төлөлтийг төлөвлөлтийн шатанд нь төсөвтэй уялдуулах, төсөвт учруулж болох дарамт, нөлөөллийг урьдчилан тодорхойлох, цаашид өрийн бичиг гаргаж хөрөнгө оруулалтын төслүүдийг санхүүжүүлэхгүй байх, ипотекийн зээлийг Засгийн газар хариуцан хэрэгжүүлэх зэргээр төсвийн нэгдмэл бодлого, сахилга батыг дэмжихэд чиглэсэн арга хэмжээг тусган Улсын Их Хурлын 2017 оны 4 дүгээр сарын 14-ний өдрийн чуулганаар хэлэлцүүлэн батлууллаа.

“Улсын хөрөнгө оруулалтын хөтөлбөр”-ийн төслийг Олон улсын валютын сангийн Өргөтгөсөн санхүүжилтийн хөтөлбөр, Монгол Улсын нэгдсэн төсвийн 2018 оны төсвийн хүрээний мэдэгдэл, 2019-2020 оны төсвийн төсөөлөл, Зээл тусламжийн хязгаар болон улсын төсвийн эргэн төлөгдөх нөхцөлтэй концессын гэрээний эргэн төлөлтийн хуваарь зэрэгтэй уялдуулан боловсруулсан бөгөөд Засгийн газрын хуралдаанд хэлэлцүүлэхээр бэлтгэж байна.

**/70 хувь/**

1.4.Төсвийн сахилга батыг сайжруулж, үр ашиггүй зардлыг танах, хэмнэлтийн горимд шилжүүлэх замаар төсвийн алдагдлыг бууруулна.

**Биелэлт:** “Төсвийн зарлагын хэмнэлт, үндсэн үйл ажиллагааны нэмэлт орлогыг зарцуулах, тайлагнах, нягтлан бодох бүртгэлд тусгах, хяналт тавих журам”-ыг боловсруулан Сангийн сайдын 2017 оны 6 дугаар сарын 216 дугаартай тушаалаар батлуулан хэрэгжүүлж байна. Тус журамд зарцуулалтын үр ашгийг нэмэгдүүлэхээр төсвийн байгууллагын зарлагын хэмнэлтэд ямар зардлыг тооцох тухай, үндсэн үйл ажиллагааны нэмэлт орлогод ямар орлогыг тооцох, орлогыг бүрдүүлэхэд хориглох үйл ажиллагаа, төсвийн байгууллагын зарлагын хэмнэлт, үндсэн үйл ажиллагааны нэмэлт орлогын тайланг хэрхэн хянан шийдвэрлэх талаар нарийвчлан тусгасан.

Засгийн газрын 2016 оны 193 дугаар тогтоолоор "Төрийн болон орон нутгийн өмчийн талаар авах зарим арга хэмжээний тухай" 2016 онд улсын хэмжээнд зохион байгуулсан төрийн болон орон нутгийн өмчийн эд хөрөнгийн үзлэг, тооллогын дүнгийн мөрөөр авах арга хэмжээг баталсан. Улсын үзлэг, тооллогоор дутагдсан хөрөнгийг нөхөн төлүүлэх, хэрэгцээнээс илүүдэлтэй болон цаашид ашиглах боломжгүй болсон үндсэн хөрөнгийг хуульд заасны дагуу шилжүүлэх, худалдах, устгах, өмчлөлийн талаар маргаантай байгаа хөрөнгийн асуудлыг шийдвэрлэх, илэрсэн зөрчил доголдлыг арилгах талаар Орон нутгийн өмчийн газрын удирдлага, ажилтнуудад хугацаатай үүрэг даалгавар өгөв.

Төрийн болон орон нутгийн өмчит байгууллагын 2016 оны жилийн эцсийн санхүүгийн тайланд бүртгэлтэй байгаа нийт 729 нэрийн 1,131.0 тэрбум төгрөгийн дуусаагүй барилга, байгууламж, зураг төсвийн улсын нэгтгэл гаргаж, нэгдсэн дүнг холбогдох байгууллагуудад хүргүүлэв.

2017 онд төрийн өмчит болон төрийн өмчийн оролцоотой 32 байгууллагын 2015-2016 оны үйлдвэрлэл, санхүү, эдийн засгийн үйл ажиллагаанд баримтын шалгалт хийх төлөвлөгөөтэй ажиллав. Төлөвлөгөөний биелэлт 100 хувийн гүйцэтгэлтэй бөгөөд шалгалтын дүнг ТӨБЗГ-ын хуралд танилцуулан илэрсэн зөрчил, доголдлыг арилгах талаар тогтоол гаргаж, арга хэмжээ авч ажилласан. Шалгалтаар 2016 онд 61.0 тэрбум төгрөгийн зөрчил, дутагдал илэрч байсан бол 2017 онд нийт 21.6 тэрбум төгрөгийн зөрчил, дутагдал илрүүлсэн байна. "Монголын төмөр зам", "ДЦС-3" ХК-д хяналт шалгалт хийж байна. Тэдгээрээс 6 төрийн өмчит хуулийн этгээдэд хийсэн шалгалтын дүнг Төрийн өмчийн бодлого зохицуулалтын газрын /ТӨБЗГ/ хуралдаанаар хэлэлцүүлэн, хяналт шалгалтаар илэрсэн нийт 12.3 тэрбум төгрөгийн зөрчил, дутагдлыг арилгах арга хэмжээг төлөвлөн ажиллах үүргийг ТӨБЗГ-ын 2017 оны 211, 213, 214, 215, 250, 290 дугаар тогтоолуудаар тухайн хуулийн этгээдэд тус тус өгч, биелэлтийг хангуулан ажиллаж байна. 7 хуулийн этгээдэд хийсэн шалгалтын дүнг ТӨБЗГ-ын хуралдаанд танилцуулав. **/40 хувь/**

1.5.Орон нутгийн хөгжлийн сангийн зарцуулалтыг үр дүнтэй, ард иргэдэд нээлттэй, ил тод болгоно.

**Биелэлт:** Орон нутгийн хөгжлийн сангаар хэрэгжүүлэх хөрөнгө оруулалт, хөтөлбөр, төсөл арга хэмжээний төлөвлөлт, гүйцэтгэлийн талаарх цогц мэдээллийн системийг 2013 оноос бий болгож энэхүү системийг иргэд олон нийтэд нээлттэй ил тод тод мэдээлэх талаар байнга анхаарч системийг хөгжүүлсээр ирсэн. Аймаг, нийслэл, сум, дүүрэг тус бүрийн ОНХС-аар хэрэгжүүлж байгаа хөтөлбөр төсөл арга хэмжээг www.tusuv-oronnutag.mn цахим хуудсаар тогтмол мэдээлж байгаа бөгөөд арга хэмжээ бүрийн дэлгэрэнгүй мэдээлэлийн хэсэгт иргэдийн санал, гомдлыг хүлээн авах нэмэлт талбар нээн ажиллуулж байна. Дээрх мэдээллийг нэгдсэн байдлаар сар бүр Сангийн яамны шилэн дансны “орон нутгийн хөгжлийн сангийн гүйцэтгэл арга хэмжээ тус бүрээр” хэсэгт тогтмол байршуулж ил тод мэдээлж байна. **/70 хувь/**

1.6.Ард иргэд, аж ахуйн нэгж, улс орноо өрийн дарамтаас гаргаж, иргэдийн тогтвортой амьжиргааг дэмжин орлогыг нэмэгдүүлнэ.

**Биелэлт:** Засгийн газрын нэрлэсэн өрийн үлдэгдэл 2017 оны 4 дүгээр улирлын урьдчилсан гүйцэтгэлээр 22,862.5 тэрбум төгрөгт, өнөөгийн үнэ цэнээр илэрхийлсэн өрийн үлдэгдэл 20,651.8 тэрбум төгрөгт хүрсэн. Засгийн газрын өрийн өнөөгийн үнэ цэнээрх үлдэгдлийг ДНБ-д харьцуулсан харьцаа 2016 оны жилийн эцэст 78.8 хувь байсан бол 2017 оны урьдчилсан гүйцэтгэлээр 75.3 хувьд хүрсэн нь Төсвийн тогтвортой байдлын тухай хуульд заасан 85.0 хувийг хангаж байна. Засгийн газрын єрийн 81 хувийг гадаад өр, 19 хувийг дотоод өр эзэлж байна. **/70 хувь/**

1.7.Төрөөс захиалгаар гүйцэтгэсэн ажил үйлчилгээний хөлсөө авч чадахгүй байгаа иргэн, аж ахуйн нэгж, байгууллагын төлбөрийг барагдуулна.

**Биелэлт:** 2017 оны төсвийн тухай хуулиар "МОНГОЛ УЛСЫН ТӨСВИЙН ХӨРӨНГӨӨР 2017 ОНД САНХҮҮЖҮҮЛЭХ “БАРИХ-ШИЛЖҮҮЛЭХ” КОНЦЕССЫН ТӨРЛӨӨР ХЭРЭГЖҮҮЛСЭН ТӨСӨЛ, АРГА ХЭМЖЭЭ, БАРИЛГА БАЙГУУЛАМЖИЙН ЖАГСААЛТ" батлагдсан. 2017 оны төсвийн тодотголд төрийн өмчийн концессын зүйлийн жагсаалтад тусгагдаж “Барих-шилжүүлэх” концессын гэрээгээр хэрэгжсэн нийт 15 төслийн эргэн төлөлтөд 177.7 тэрбум төгрөг батлагдаж 176.2 тэрбум төгрөг олгосон. 2018 оны төсвийн тухай хуулиар 82.9 тэрбум төгрөгийн хөрөнгө оруулалтын 5 төсөл, арга хэмжээ хэрэгжүүлэхээр батлагдсан.

**/70 хувь/**

1.8.Өр зээлийн нөхцөлийг хөнгөвчилж, үндсэн төлбөрийн хугацааг хойшлуулах чиглэлээр яриа хэлэлцээ хийж, улсын төсөвт тулгарч буй өрийн дарамтыг үе шаттайгаар бууруулна.

**Биелэлт:** Засгийн газрын нэрлэсэн өрийн үлдэгдэл 2017 оны 4 дүгээр улирлын урьдчилсан гүйцэтгэлээр 22,862.5 тэрбум төгрөгт, өнөөгийн үнэ цэнээр илэрхийлсэн өрийн үлдэгдэл 20,651.8 тэрбум төгрөгт хүрсэн. Засгийн газрын өрийн өнөөгийн үнэ цэнээрх үлдэгдлийг ДНБ-д харьцуулсан харьцаа 2016 оны жилийн эцэст 78.8 хувь байсан бол 2017 оны урьдчилсан гүйцэтгэлээр 75.3 хувьд хүрсэн нь Төсвийн тогтвортой байдлын тухай хуульд заасан 85.0 хувийг хангаж байна. Засгийн газрын єрийн 81 хувийг гадаад өр, 19 хувийг дотоод өр эзэлж байна. **/70 хувь/**

1.9.“Үнэ тогтворжуулах” хөтөлбөрийн хүрээнд олгосон зээлийн ашиглалтад үнэлэлт, дүгнэлт өгч, үр ашгийг дээшлүүлэх бодлого хэрэгжүүлнэ.

**Биелэлт:** “Үнэ тогтворжуулах хөтөлбөр”-ийн хүрээнд олгосон зээлийн эдийн засаг, нийгмийн үзүүлэлтүүдэд нөлөөлсөн нөлөөллийг тодорхойлж, холбогдох санал, дүгнэлт гаргаж, цаашид хэрэгжүүлэх арга хэмжээний санал боловсруулах үүрэг бүхий Ажлын хэсгийг Сангийн сайдын тушаалаар байгуулж, ажлын хэсгийн удирдамж, ажлын төлөвлөгөөг боловсруулан батлуулах чиглэлд ажиллаж байсан боловч уг асуудлыг ОУВС өргөтгөсөн хөтөлбөрийн хүрээнд Монгол улсын Засгийн газарт тавьсан нөхцөлийн дагуу УИХ-ын байнгын хорооны 2017 оны 2 дугаар сарын 1-ний өдрийн 2 дугаар тогтоолоор байгуулагдсан Ажлын хэсэг хийж гүйцэтгэхээр туссан бөгөөд Ажлын хэсгийн дүгнэлт УИХ-ын Эдийн засгийн байнгын хороон дээр танилцуулагдаж олон нийтэд 2017 оны 5 дугаар сард нээлттэй болсон, уг ажлын хэсгээс гарсан дүгнэлт, зөвлөмжийг хэрэгжүүлэх хүрээнд Монголбанкны Ерөнхийлөгч 2017 оны 6 дугаар сарын 27-ны өдөр А184 тоот тушаал гаргаж, хэрэгжилтийг ханган ажиллаж байна. **/70 хувь/**

1.10.Хөгжлийн банкны бонд, зээлийн зарцуулалтыг дүгнэж, төсөл, хөтөлбөрт үнэлгээ хийж, зориулалтын бусаар ашигласан, хугацаа хэтэрсэн зээлийг буцаан төлүүлнэ.

**Биелэлт:** Монгол Улсын Хөгжлийн банкны тухай хуулийн шинэчилсэн найруулгын төслийг холбогдох байгууллагууд болон олон улсын байгууллагуудаас саналуудыг авч тусган шинэчлэн боловсруулж, Улсын Их Хуралд өргөн мэдүүлсэн бөгөөд Улсын Их Хурал 2017 оны 2 дугаар сарын 10-ны өдөр баталсан. Шинэчилсэн хуулийн гол зорилго нь Хөгжлийн банкыг төсвийн хамрах хүрээнээс ангид, үйл ажиллагаа нь Засгийн газраас хараат бус бие даасан шийдвэр гаргах эрхтэй, 100 хувь ашгийн төлөө үйл ажиллагаа явуулах нөхцлөөр хангаж, Хөгжлийн банкаар санхүүжигдэх төсөл хөтөлбөрүүд нь арилжааны нөхцөлтэй, санхүүгийн үр ашигтай, хэрэгжүүлсэн төсөл эргэн төлөгдөх чадвартай байхаар тусгасан.

Хөгжлийн банкны бонд, үнэ тогтворжуулах хөтөлбөрийн хүрээнд олгосон зээлийн ашиглалт, зээлийн эргэн төлөлт, чанарын судалгааг хийх, дүгнэлт гаргах ажлыг УИХ-ын байнгын хорооноос 2017 оны 2 дугаар сарын 1-ний өдрийн 2 дугаар тогтоолоор байгуулсан Ажлын хэсгийн хүрээнд хийж гүйцэтгэхээр тохиролцон ажилласан. Ажлын хэсгийн дүгнэлт УИХ-ын Эдийн засгийн байнгын хороон дээр танилцуулагдаж олон нийтэд 2017 оны 5 дугаар сард нээлттэй болсон. **/40 хувь/**

1.11.Шинэ төрлийн татвар бий болгохгүй ба үндэсний үйлдвэрлэлийг дэмжих бодлогын хүрээнд тодорхой салбарт үйл ажиллагаа явуулж байгаа 1.5 тэрбум төгрөгөөс бага жилийн орлоготой аж ахуйн нэгжийн орлогын албан татварыг 1 хувь болгон бууруулна.

**Биелэлт:** Аж ахуйн нэгжийн орлогын албан татварын тухай хуулийн төслийн шинэчилсэн найруулгын төслийг боловсруулан 1 сарын хугацаанд улс орон даяар хэлэлцүүлэг зохион байгууллаа. Хуулийн төсөлд Албан татвар төлөгчийн жилийн татвар ногдох орлого нь 1.5 тэрбум төгрөгөөс ихгүй, уул уурхай болон архи тамхи үйлдвэрлэл, газрын тосны бүтээгдэхүүний хайгуул олборлолттой холбоотой үйл ажиллагаа эрхэлдэг хуулийн этгээдээс бусад салбарт үйл ажиллагаа явуулдаг албан татвар төлөгчийн үйл ажиллагаанаас олсон орлогод ногдох албан татварыг 90 хувиар хөнгөлөхөөр тусгаад байна. **/40 хувь/**

1.12.Аж ахуйн нэгжийн болон хувь хүний орлогын албан татварыг орлогын түвшингээс хамаарсан шатлалтай болгоно.

**Биелэлт:** Сангийн Яам, ОУВС-ийн төлөөлөгчидтэй 2018 оны хоёрдугаар сарын 5-наас 6-ны өдрүүдэд Улаанбаатар хотноо хэлэлцээр хийв. Уулзалт, хэлэлцээрийн үр дүнд Монгол улсын эдийн засагт эерэг үзүүлэлтүүд гарсан учир зарим шийдвэрийг цуцлав. Үүнд: хүн амын орлогын албан татварыг дөрвөн шатлалтай болгосныг эргүүлэн нэг шатлал руу шилжүүлэв. Хувь хүний орлогын албан татварын тухай хуулийн төслийн шинэчилсэн найруулгын төслийг боловсруулан 1 сарын хугацаанд улс орон даяар хэлэлцүүлэг зохион байгууллаа. Хуулийн төслийн иж бүрдэл, үзэл баримтлалыг боловсруулан холбогдох байгуулагуудаас санал авч байна.

**/70 хувь/**

1.13.Хувь хүний орлогын албан татварын хөнгөлөлтийг хөдөлмөрийн хөлсний доод хэмжээтэй уялдуулах эрх зүйн орчинг бүрдүүлнэ.

**Биелэлт:** Монгол улсын 2017 оны төсвийн тодотголтой холбогдуулан Монгол Улсын 2017 оны төсвийн тухай хуульд нэмэлт, өөрчлөлт оруулах тухай хуулийн төслийг дагалдуулан Хувь хүний орлогын албан татварын тухай хуульд нэмэлт, өөрчлөлт оруулах тухай хуулийг Улсын их хуралд өргөн мэдүүлж, батлуулсан. **/70 хувь/**

1.14.Үндэсний хөрөнгө оруулагчдыг бүхий л талаар дэмжиж, эхний хөрөнгө оруулалтаа нөхөх хүртэл орлогын албан татвараас хөнгөлөх, чөлөөлөх эрх зүйн орчинг бүрдүүлнэ.

**Биелэлт:** Жилийн борлуулалтын орлого нь 1.5 тэрбум төгрөгөөс ихгүй, хүнсний үйлдвэрлэл, хувцас болон нэхмэлийн үйлдвэрлэл, барилгын материалын үйлдвэрлэл болон газар тариалан, мал аж ахуйн үйлдвэрлэлийн чиглэлээр үйл ажиллагаа явуулж байгаа албан татвар төлөгчийн үндсэн үйл ажиллагааны орлогод ногдуулсан татварыг 90 хувиар хөнгөлөх хуулийн төслийг УИХ-ын 2017 оны 2 дугаар сарын 12-ны өдөр баталлаа. Уг хуулийн хүрээнд жилийн борлуулалтын орлого нь 1.5 тэрбум төгрөгөөс ихгүй, хүнсний үйлдвэрлэл, хувцас болон нэхмэлийн үйлдвэрлэл, барилгын материалын үйлдвэрлэл болон газар тариалан, мал аж ахуйн үйлдвэрлэлийн чиглэлээр үйл ажиллагаа явуулж байгаа албан татвар төлөгчийн үндсэн үйл ажиллагааны орлогод ногдуулсан татварыг 90 хувиар хөнгөлөх юм. Энэ хуулийн үйлчлэл 2021 оны 1 дүгээр сарын 01 хүртэл хүчин төгөлдөр мөрдөгдөнө. **/40 хувь/**

1.15.Эрх бүхий байгууллагуудаас үндэсний аж ахуйн нэгжүүдэд тавигдсан татварын актын хүү, торгууль, алданги, үндсэн татварын нөхөн төлбөр төлөх хугацааг сунгах, хаалгасан дансыг нь нээх зэргээр бизнес эрхлэгчдээ дэмжинэ. **/хугацаа болоогүй/**

1.16.Эдийн засгийн хүндрэлээс улбаалан ажил, орлого нь хумигдан, зээлээ төлж чадахгүйд хүрч, “Найдваргүй зээлдэгчдийн жагсаалт”-д бүртгэгдсэн аж ахуй нэгж, иргэдэд зээлээ эргэн төлж, зээлийн түүхээ сайжруулах боломж олгоно.

**Биелэлт:** Монголбанкны зээлийн мэдээллийн сангаас 25621 зээлдэгчийн зээлийн мэдээллийг лавлагаанд тусгахгүй байхаар 2017 оны 2 дугаар сарын 10-ны өдөр зохицууллаа. Тус зохицуулалтад анх авсан зээлийн хугацаа нэг жилээс илүүгүй, өөрөөр хэлбэл зээлийн гэрээ нь нэг жил хүртлэх хугацаагаар байгуулагдсан, мөн хугацаанд олгосон зээл нь хөдөлмөрийн хөлсний доод  хэмжээг 12 дахин нэмэгдүүлсэнтэй буюу 2.9 сая төгрөгөөс ихгүй, зээлдэгч нь зээлийн түүхэндээ зөвхөн нэг удаа эргэн төлөлтийн зөрчил гаргасан ч  2017 оны 01 дүгээр сарын 31-ний өдрөөс өмнө зээл нь бүрэн төлөгдөж дууссан зээлийн мэдээлэл хамрагдав. Энэхүү арга хэмжээ нь  санхүүгийн үйлчилгээг иргэд, аж ахуйн нэгжүүдэд тэгш хүртээх боломжийг дахин олгож байна. Монголбанкны Ерөнхийлөгчийн 2018 оны 3 дугаарын сарын 9-ний өдрийн А-60 дугаар тушаалаар Монголбанкны зээлийн мэдээллийн сангаас мэдээлэл солилцох хүрээнд зээлийн лавлагаанд тусгахгүй байх иргэний зарим мэдээллийн нөхцөлийг  тодорхойлов. Энэ арга хэмжээний үр дүнд 2018 оны 2 дугаар сарын 1-ний өдрөөс өмнө зээл, төлбөрөө бүрэн барагдуулж дууссан  чанаргүй зээлийн нэгээс дээшгүй түүхтэй буюу үүрэн болон суурин холбооны үйлчилгээний төлбөрийн зөрчил нь 90 хоногоос дээшгүй хугацааны хэтрэлттэй бол Монголбанкны зээлийн мэдээллийн сангийн лавлагаанд тусгагдахгүй байхаар уг тушаалаар зохицуулагдсан ба нийт 41085 иргэний мэдээлэл дээрх нөхцлийг хангаад байна. **/70 хувь/**

1.17.Таваас доошгүй жил тасралтгүй үйл ажиллагаа эрхэлж, байнгын ажлын байр шинээр бий болгосон хөнгөн, жижиг, дунд бизнес эрхлэгчдийг урт хугацаатай, хөнгөлөлттэй зээлээр дэмжинэ.

**Биелэлт:** Таваас доошгүй жил тасралтгүй үйл ажиллагаа эрхэлж, шинээр байнгын ажлын байрыг бий болгосон бичил бизнес эрхлэгчидэд арилжааны банкаар дамжуулан хөнгөлөлттэй зээл олгохоос гадна эргэн төлөгдөх санхүүгийн болон санхүүгийн бус дэмжлэг үзүүлэх, мөн тохируулгатай болон тогтвортой ажлын байрыг шинээр бий болгож ажил олоход хүндрэлтэй иргэн, хөгжлийн бэрхшээлтэй иргэнийг авч ажиллуулж буй ажил олгогчийг дэмжих “Ажлын байрыг дэмжих хөтөлбөр”, “Хөгжлийн бэрхшээлтэй иргэний ажлын байрыг дэмжих хөтөлбөр”-ийг Хөдөлмөр эрхлэлтийн үндэсний зөвлөлийн 2017 оны 1 дүгээр тогтоолоор батлан хэрэгжүүлж байна.

Таваас дээш жил үйл ажиллагаа явуулж буй 18893 жижиг дунд эрхлэгч байна. Хөнгөлөлттэй зээлийн хүртээмжийг нэмэгдүүлэх зорилгоор зээлийн олон хувилбарт төрлийг нэвтрүүлэх хүрээнд 5-аас доошгүй жил тасралтгүй үйл ажиллагаа эрхэлж, байнгын ажлын байр шинээр бий болгосон 92 ЖДҮ эрхлэгчдэд 28.9 тэрбум төгрөгийн хөнгөлөлттэй зээл олгосон. ЖДҮХСангаас 2017 оны 4 дүгээр улирлын байдлаар жижиг, дунд үйлдвэрийг дэмжих хөнгөлөлттэй зээлийн эх үүсвэрээр 154 төслийг 49.7 тэрбум төгрөгөөр санхүүжүүлж шинэ 30 үйлдвэр байгуулагдаж, 124 үйлдвэр үйл ажиллагаагаа өргөтгөсөний үр дүнд шинээр 2811 ажлын байр бий болж 1373 ажлын байр хадгалагдаж үлдсэн байна.

Азийн хөгжлийн банкны Хөдөө аж ахуй, хөдөөгийн хөгжил төслийн хөнгөлөлттэй зээлийн санхүүжилтээр 2017 онд ноос, ноолуурын эцсийн бүтээгдэхүүн үйлдвэрлэгч 6 аж ахуйн нэгжид 23,6, үслэг эдлэлийн 1 аж ахуйн нэгжид 4.1 буюу нийт 27,7 тэрбум төгрөг, Хөгжлийн банкны эх үүсвэрээс ноолуурын 5 аж ахуйн нэгжид 17,9 тэрбум төгрөгийн эргэлтийн хөрөнгийн зээл олгосоны үр дүнд 2017 оны ноолуурын бэлтгэлээс 2200 тн-ыг дотоодын үйлдвэрүүд бэлдсэн.

2017 оны байдлаар Хөдөлмөр эрхлэлтийг дэмжих сангийн жижиг зээлийг хариуцан гүйцэтгэх арилжааны банкыг сонгон шалгаруулж 10.0 тэрбум төгрөгийн эх үүсвэрийг байршуулан, жижиг зээл олгож байгаа бөгөөд 2500 орчим иргэнд зээл олгоод байна. Эдгээр зээлэгчээс 12 хувь буюу 300 орчим нь эрүүл мэндийн чиглэлээр үйл ажиллагаа эрхлэгчид байна.

Ажлын байрыг дэмжих хөтөлбөрийн санхүүгийн бус дэмжлэгт 831.6 сая төгрөг зарцуулж 6210 иргэн, ажил олгогчийн дэмжлэгт 993.6 сая төгрөг зарцуулж 345 иргэнийг хамруулж 2059 байнгын ажлын байрыг хадгалж, шинээр бий болгохоор ажиллаж байна. **/40 хувь/**

1.18.Төрийн үйлчилгээний шимтгэл, төлбөрийн хэмжээг бууруулна.

**Биелэлт:** 2017 онд ЭМНДЕГ, ОӨУБЕГ, Монголбанк, Автотээврийн үндэсний төв ТӨҮГ-ын нэр бүхий 9 үйлчилгээг ТҮЦ машины үйлчилгээнд нэмсэн. Одоогийн байдлаар нийт 28 үйлчилгээг ТҮЦ машинаар дамжуулан иргэдэд үзүүлж байна. 2018 онд төрийн 35 үйлчилгээг цахим хэлбэрт шилжүүлэх зорилт тавин ажиллаж байна. Төрийн мэдээлэл солилцооны “Хур” системд 18 байгууллагын 39 вэб сервисийг хөгжүүлж, цахим хэлбэрээр лавлагаа, тодорхойлолтыг иргэд, төрийн байгууллага, аж ахуй нэгжүүдэд хүргэж эхэлсэн. Төрийн үйлчилгээг цахим хэлбэрт шилжүүлсэнээр:

1. Төрийн байгууллагын зүгээс зарцуулж байгаа нийт зардал- 166.5 тэрбум төгрөг
2. Иргэдийн зүгээс төрийн үйлчилгээг авахад зарцуулж байгаа нийт зардал 153,4 тэрбум төгрөг:
   * Төрийн байгууллагад ирж, буцах үйл ажиллагаа /унаа/-ны зардал жилд 26,2 тэрбум төгрөг
   * Төрийн үйлчилгээ авахад зарцуулж байгаа хугацаанаас үүдэлтэй зардал жилд 123,4 тэрбум төгрөг
   * Төрийн үйлчилгээ авахад шаардагдах баримт бичиг бүрдүүлэх зардал жилд 3,8 тэрбум төгрөгийг хэмнэх боломжтой болно.

Төрийн мэдээлэл солилцооны системд Иргэдийн хамгийн ихээр үйлчлүүлдэг банкны салбар холбогдсноор орон сууцны зээл авахад бүрдүүлэх 10 төрлийн материалын 6, цалингийн зээл авахад бүрдүүлэх 6 материалын 4-ийг тус системээр дамжуулан авч эхэлсэн. Ингэснээр иргэдээс гарах зардал (үйлчилгээ авахад шаардагдах баримт бичиг бүрдүүлэх зардал, ирж, буцах үйл ажиллагаа /унаа/-ны зардал)-ыг дунджаар 9000 төгрөгөөр багасгаж, жилд 3,7 тэрбум төгрөг хэмнэх юм. (2017 онд 416,932 иргэн цалингийн зээл авсан).

Хууль зүй, дотоод хэргийн сайд, Эрүүл мэндийн сайд, Сангийн сайдын 2017 оны 10 дугаар сарын 31-ний өдрийн А/263, А/406, 321 хамтарсан “Журамд нэмэлт өөрчлөлт оруулах тухай" тушаалаар “Шүүх эмнэлгийн төлбөрт үйлчилгээний журам”-д насанд хүрээгүй хүнээс 8,000 төгрөгийн хураамж, мөн “Цогцост хийх шинжилгээ /0-18 насны/-30000 төгрөгийн хураамж“ гэснийг тус тус хүчингүй болгосон байна. **/40 хувь/**

1.19.Төрөөс бизнес эрхлэгчдэд олгож байгаа тусгай зөвшөөрлийн тоог гурав дахин цөөрүүлж, хүчинтэй байх хугацааг уртасган, давхардсан хяналт шалгалт, хүнд суртлыг арилгана.

**Биелэлт:** Барилгын үйл ажиллагаанд холбогдсон зөвшөөрөл олгох хүсэлтийг цахимаар хүлээн авч шийдвэрлэх болон барилгын салбарт нэг цэгийн үйлчилгээ үзүүлэх нийтлэг журмыг Барилга, хот байгуулалтын сайдын 2017 оны 12 дугаар сарын 14-ын өдрийн 203 дугаар тушаалаар батлав. Барилга байгууламжийн зураг төсөл боловсруулах, барилгын ажил гүйцэтгэх, өргөх байгууламж, түүний эд ангийн үйлдвэрлэл, угсралт, засвар үйлчилгээ эрхлэх хуулийн этгээдэд тусгай зөвшөөрөл олгох үйл ажиллагааг цахимжуулах программыг 2018 оны 1 дүгээр сарын 18-нд хүлээн авлаа. Тус цахим программын ач холбогдол нь олон шат дамжлага дамжиж хүний гараар шалгадаг байсан ажлын ачааллыг багасгаж, инженер, техникийн ажилчдын давхцалыг арилгаж, тусгай зөвшөөрөл эзэмшигчдийн үйл ажиллагааг чанаржуулах, иргэдэд түргэн шуурхай үйлчлэх явдал юм.

“Эрүүл мэндийн чиглэлээр тусгай зөвшөөрөл олгох хэрэгцээний үнэлгээ хийх, мэргэжлийн үйл ажиллагааны төслийг үнэлэх, хэрэгцээний тодорхойлолт гаргах журам”, “Эрүүл мэндийн байгууллагын тусгай зөвшөөрлийн мэдээллийн нэгдсэн бүртгэлийн санг хөтлөх, мэдээллийг шинэчлэх, ашиглах журам”-ын төслүүдийг боловсруулж байна. **/40 хувь/**

1.20.Эдийн засгийн хүндрэлийг даван туулах, эмзэг байдлыг бууруулах, эрсдэлийг багасгах чиглэлээр олон улсын болон бүс нутгийн банк, санхүүгийн байгууллагуудтай нягт хамтран ажиллана.

**Биелэлт:** Монгол Улсын Засгийн газар ОУВС-тай "Өргөтгөсөн санхүүжилтийн хөтөлбөр"-ийг тохиролцсоны дагуу санхүүжилтийг багцад тусгагдсан Дэлхийн банк, Азийн хөгжлийн банк, Япон Улсын Засгийн газраас орж ирэх хөгжлийн бодлогын зээлүүд, Бүгд Найрамдах Солонгос Улсаас төслийн санхүүжилтүүдийг авах ажлыг эрчимжүүлж хоёр талт уулзалт, хэлэлцээ хийсэн. Энэ хүрээнд АХБ-аас 2017 онд хэрэгжүүлэх Нийгмийн халамжийг дэмжих хөтөлбөр, Банкны салбарыг нөхөн сэргээх, санхүүгийн тогтвортой байдлыг бэхжүүлэх төсвийн дэмжлэгүүдийн хэлэлцээрийг байгуулж, эхний 100 сая ам.долларын санхүүжилтийг 2017 оны 8 дугаар сарын 04-ний өдөр авсан. Дэлхийн банктай байгуулах "Эдийн засгийн удирдлагыг бэхжүүлэх хөтөлбөрийн Нэгдүгээр хөгжлийн бодлогын зээл" болон Япон Улсын Засгийн газрын ЖАЙКА-тай байгуулах "Төсөв, нийгэм болон эдийн засгийн шинэчлэлийн хөгжлийн бодлогын зээл"-ийн санхүүжилтийн хэлэлцээрүүдийг 2017 оны 12 дугаар сард байгуулж, УИХ-аар 2017 оны 12 дугаар сарын 7-ны өдөр соёрхон батлуулав. Японы олон улсын хамтын ажиллагааны байгууллагын төсвийн дэмжлэгийн 32.0 тэрбум иен 2017 оны 12 дугаар сарын 19-ний өдөр, Дэлхийн банкны төсвийн дэмжлэгийн 120.0 сая ам.долларын санхүүжилт 2017 оны 12 дугаар сарын 26-ны өдөр төрийн сангийн дансанд шилжин орж ирэв.

Солонгосын улсын Эдийн засгийн хөгжлийн хамтын ажиллагааны сангаас 2017-2019 онд зээл авах тухай Монгол Улсын Засгийн газар, Бүгд Найрамдах Солонгос Улсын Засгийн газар хоорондын ерөнхий хэлэлцээрийн агуулгыг тохиролцож хэлэлцээр байгуулав.

ОУВС-тай тохирсон хөтөлбөрийн хүрээнд бүх банкны актив хөрөнгийн чанарт Чех улсад бүртгэлтэй PwC компани шалгарч үнэлгээ хийлээ. Үнэлгээгээр банкны салбарын төлбөрийн чадварыг бүхэлдээ тогтвортой байна гэж дүгнэлээ. Монголбанк банкны салбарт итгэх итгэлийг хадгалах зорилгоор системд нөлөө бүхий банкуудыг дахин хөрөнгөжүүлэх хуулийн төслийг Засгийн газартай хамтран боловсруулж УИХ-д өргөн барихаар ажиллаж байна. **/70 хувь/**

1.21.Түншлэгч улс орон, олон улсын банк, санхүүгийн байгууллагуудтай зөвшилцөх уулзалтуудыг сэргээн зохион байгуулна.

**Биелэлт:** Засгийн газар-Хөгжлийн түншүүдийн зөвлөлдөх уулзалтыг 2016 оны 12 дугаар сарын 2-ны өдөр зохион байгуулж, уулзалтын дүнг Засгийн газрын 2016 оны 12 дугаар сарын 14-ний өдрийн хуралдаанаар хэлэлцүүлэв. Засгийн газрын хуралдаанаас зөвлөлдөх уулзалтын дүнг сайшааж, уулзалтыг тогтмолжуулан жил тутам хийх, салбарын дэд зөвлөлдөх уулзалтыг зохион байгуулах, салбарын хэмжээнд зээл, тусламжийн хөрөнгөөр хэрэгжиж байгаа төслийн хэрэгжилт, үр дүнг сайжруулах хөгжлийн албан ёсны тусламжийн үр өгөөжийг дээшлүүлэх, нэгдсэн удирдлагаар ханган зохицуулж, хөгжлийн түншүүдтэй хамтын ажиллагааг эрчимжүүлэн ажиллах нь зүйтэй гэж үзсэн. Энэ хүрээнд дараах авч хэрэгжүүлсэн арга хэмжээнүүд:

1. Яамд, хөгжлийн түншүүдтэй хамтран эрүүл мэнд /2017.04.14/, хүнс, хөдөө аж ахуй, хөнгөн үйлдвэр /2017.10.31/, барилга хот байгуулалт /2017.12.11/-ын салбарын зөвлөлдөх уулзалтуудыг зохион байгуулж, салбарын бодлого, тэргүүлэх чиглэл, гадаадын зээл, тусламжаар хэрэгжиж буй төсөл, хөтөлбөрийн хэрэгжилт, үр дүн, тулгамдсан асуудал, салбарын зээл, тусламжийн зохицуулалт, уялдаа, сайжруулах боломжуудын талаар хэлэлцэн ярилцав.

2. Монгол улсад хөнгөлөлтэй зээл олгож буй хөгжлийн түнш орон, байгууллагуудын байгууллагын төсөл, хөтөлбөрүүдийн үйл ажиллагаанд үнэлэлт-дүгнэлт өгөх асуудлаар 2017 оны 6 дугаар сарын 15-ны өдөр хөгжлийн түншүүдтэй Сангийн дэд сайдаар удирдуулан уулзалт хийж, хөнгөлөлттэй зээлээр хэрэгжиж буй зээлүүдийн үйл ажиллагаа, хэрэгжилтэнд тулгарч буй нийтлэг асуудлыг тодорхойлон хэлэлцэж, холбогдох арга хэмжээг авч хэрэгжүүлэхээр болов. Хөгжлийн түншүүдийн ээлжит Зөвлөлдөх уулзалтыг 2018 онд хийхээр төлөвлөн бэлтгэл ажлыг эхлүүлээд байна. **/70 хувь/**

1.22.Эдийн засгийн суурь үзүүлэлтүүд болон Монгол Улсын зээлжих зэрэглэлийг сайжруулж, гадаадын хөрөнгө оруулагчдын итгэлийг сэргээнэ.

**Биелэлт:** Олон Улсын зээлжих зэрэглэл тогтоогч Фитч (Fitch) агентлагаас 2017 оны 11 дүгээр сарын 17-ны өдөр Монгол Улсын зээлжих зэрэглэлийг “B- тогтвортой” төлөвөөс “B- эерэг” болгон шинэчлэн тогтоосон. Зээлжих зэрэглэлийн үндсэн үнэлгээ нь эдийн засаг, санхүүгийн ерөнхий чадамж, үнэлгээг харуулдаг бол зэрэглэлийн төлөв нь тухайн улс орны эдийн засаг, төсөв санхүүгийн цаашдын чиг хандлагыг тодорхойлдог. Фитч агентлагаас ДНБ-ны өсөлт 2017 онд 4.2%, 2018 онд 4.5%-д хүрэх тухай төсөөллийг гаргасан. Мүүдис агентлагийн төлөөлөгчид МУ-д 2017 оны 9 дүгээр сард хүрэлцэн ирж ажилласан бөгөөд 2017 оны 11 сарын 30-ны өдрийн шинэчилсэн үнэлгээг “Саа1 тогтвортой” түвшинд хэвээр үлдээх тухай шийдвэр гаргасан. Энэхүү шийдвэрийн хариуд Сангийн яамнаас зээлжих зэрэглэл нэмэгдэх нөхцөл бүрдсэн гэдэгт итгэлтэй байгаа тухайгаа илэрхийлсэн санал бэлтгэж хүргүүлсэн. Зээлжих зэрэглэл тогтоогч С энд Пи агентлагийн төлөөлөгчид 2018 оны эхний улиралд хүрэлцэн ирэх тухай мэдэгдээд байна.

Гадаадын хөрөнгө оруулалтыг татах, Монгол Улсыг сурталчлах, мэдээлэл түгээх зорилгоор Сангийн яам, Монголбанк, Хөгжлийн банк хамтран 2016 оны 10 дугаар сар, 2017 оны 2 дугаар сард Нью Йорк, Бостон, Вашингтон, Лондон, Хонг Конг, Сингапур зэрэг хотуудад хөрөнгө оруулагчдын уулзалтыг зохион байгуулж, Монгол Улсын төсөв, мөнгөний бодлого, хэрэгжиж буй томоохон төслүүд, макро эдийн засгийн талаар мэдээллийг өгсөн. Тэр дундаа ОУВС, Дэлхийн банкны 2016 он, 2017 оны 10 дугаар сард АНУ-ын Вашингтон хотноо зохион байгуулагдсан жилийн уулзалтын үеэр бие даасан хөрөнгө оруулагчид, зээлжих зэрэглэл тогтоогч агентлагийн удирдлагууд, хөрөнгө оруулалтын банкнуудын удирдлагуудтай уулзалтыг зохион байгуулж, үргэлжлүүлэн олон улсын санхүүгийн гол хотуудад Засгийн газрын бондын хөрөнгө оруулагчидтай уулзалт хийсэн. **/40 хувь/**

1.23.“Үндэсний үйлдвэрлэл” хөтөлбөрийг хэрэгжүүлж, үйлдвэрлэл, худалдаа, үйлчилгээний өрсөлдөх чадварыг дээшлүүлнэ.

**Биелэлт:** Засгийн газрын 2018 оны 1 дүгээр сарын 31-ний өдрийн хуралдаанаар “Үйлдвэржилт 21:100” хөтөлбөр, энэ хүрээнд байгуулах үйлдвэрийн байршил, чиглэлийн хамт баталлаа. Хөтөлбөрийг хэрэгжүүлэхэд шаардагдах хөрөнгийг Хөрөнгө оруулалтын хөтөлбөр, жил бүрийн Үндсэн чиглэлд тусгаж, гадаадын зээл, тусламжаар санхүүжүүлнэ. Хөтөлбөр нь орон нутгийн онцлог, нөөцөд суурилан дэвшилтэт техник, технологи нэвтрүүлж, нэмүү өртөг шингэсэн, олон улсын чанар, стандартын шаардлага хангасан, өрсөлдөх чадвартай, эрэлт хэрэгцээнд нийцсэн, ажлын байр, гадаад, дотоод худалдааны эргэлт, эдийн засгийн өсөлтийг нэмэгдүүлэх зорилготой. Хөтөлбөр уул уурхайн олборлох, баяжуулах үйлдвэрлэлээс бусад салбарыг хамрах бөгөөд эхний шатыг 2018-2019, хоёрдугаар шатыг 2019-2020 онд хэрэгжүүлэх юм. **/40 хувь/**

1.24.“Эрдэнэс Монгол” компани болон Оюутолгой төслийн үйл ажиллагааг эрчимжүүлж, Тавантолгой, стратегийн ач холбогдол бүхий бусад ордыг эдийн засгийн эргэлтэд оруулна.

**Биелэлт:** Тавантолгойн ордыг дэд бүтцийн хамт иж бүрнээр нь ашиглалтад оруулах талаар хөрөнгө оруулагчидтай гэрээ байгуулах ажлын хэсэг Ерөнхий сайдын 2016 оны 11 дүгээр сарын 16-ны өдрийн 104 дүгээр захирамжаар шинээр байгуулагдаж хэлэлцээр хийгдэж байна. Ажлын хэсгийн хүрээнд ордыг иж бүрэн ашиглах ажлыг эрчимжүүлэх зорилгоор харьцуулсан судалгаа хийж, санал дүгнэлт, зөвлөмж боловсруулах үүрэг бүхий ажлын хэсгийг байгуулан Эрдэнэс Тавантолгой ХК, Энержи Ресурс ХХК -ийн төлөөллийг оролцуулан, орд ашиглах харьцуулсан тооцоо, судалгааг хийж ордыг иж бүрэн ашиглах боломжит хувилбарыг боловсруулаад байна. Мөн Энержи Ресурс компанийн Ухаа Худаг уурхайн 0-р давхаргын нүүрстэй “Эрдэнэс Тавантолгой” ХК-ийн Цанхийн баруун хэсгийн 3, 4, 0-р давхаргын чанар муутай нүүрсийг хольж баяжуулан үр дүнг тодорхойлох үүргийг УУХҮ-ийн сайдаас Эрдэнэс Таван Толгой болон Энержи Ресурс компаниудад өгсний дагуу тус компаниуд анхдагч хэлэлцээрийг эхлүүлээд байна. Уул уурхай, хүнд үйлдвэрийн сайд Д.Сумъяабазар, Зам, тээврийн хөгжлийн сайд Ж.Бат-Эрдэнэ, УИХ-ын гишүүн Л.Энхболд хамт 2017 оны 11 дүгээр сарын 11-12-ны өдрүүдэд Таван толгойн бүлэг ордод олборлолт, баяжуулалт хийж буй аж ахуйн нэгжүүдийн үйл ажиллагаа, нөхцөл байдалтай газар дээр нь очиж танилцсаны дагуу "Таван толгойн ордыг иж бүрэн ашиглах ажлыг эрчимжүүлэх тухай" Засгийн газрын тогтоолын төслийг боловсруулж боловсруулж байна.

Тавантолгойн коксжих нүүрсний ордыг иж бүрэн ашиглахтай холбогдон, Уул уурхайн яам /Эрдэнэс тавантолгой ХК/ болон Япон улсын НЕДО байгууллага /Нагата инженеринг/ хамтран Тавантолгойн ордыг түшиглэн нүүрсийг хуурай аргаар баяжуулах туршилтын үйлдвэр байгуулах тухай санамж бичгийг байгуулав.

Оюутолгойн далд уурхайн бүтээн байгуулалт буюу төслийн 2 дахь шатны ажлыг эхлүүлж, туслан гүйцэтгэгч “РедПат” ХХК-д тэсэлгээний тусгай зөвшөөрөл шинэчлэн олгов. Далд уурхайн ажил графикийн дагуу ахицтай явагдаж байна. Төслийн нийт капитал хөрөнгө оруулалтын төсөв 5.34 тэрбум ам доллар бөгөөд нийт тендер зарласан ажлын гэрээний үнийн дүн 1.4 тэрбум ам. долларт хүрсэн байна.

Цагаан суваргын зэс-молибдений ордын уулын баяжуулах үйлдвэрийг ашиглалтад оруулах ажлын явц 46.1 хувийн байна цаашид төслийг бүрэн ашиглалтад оруулахад 600.0 сая ам.долларын хөрөнгө оруулалт шаардлагатай байна. **/40 хувь/**

**ХОЁР.ЭДИЙН ЗАСГИЙН ТОГТВОРТОЙ ӨСӨЛТИЙГ ХАНГАХ БОДЛОГО**

**Макро тэнцвэрийг бататгасан олон тулгуурт дотоодын үйлдвэрлэлд түшиглэсэн, тогтвортой эдийн засгийг бий болгон Монгол Улсын үндэсний нийт орлогыг нэмэгдүүлж, дундаж-дээгүүр орлоготой орнуудын эгнээнд буцаан оруулна.**

**2.1.Монгол Улсын Үйлдвэржилтийн газрын зургийг гаргаж, хүнд аж үйлдвэрийн хөгжлийн хөтөлбөр боловсруулж хэрэгжүүлнэ.**

**Биелэлт:** Үйлдвэржилтийн газрын зургийг экосистем, хүн амын нутагшил, суурьшил, түүхий эдийн нөөц, дэд бүтцийн бодлоготой уялдуулан гаргахаар ажил хэсэг байгуулан ажиллаж байна. “Үйлдвэржилт 21:100” хөтөлбөрийн төсөлд боловсруулах үйлдвэрлэлийн жагсаалт, байгуулах үйлдвэрүүдийн товч танилцуулга, байршил чиглэлийн талаар судалгаа хийж түүхий эдийн нөөц, дэд бүтцийн бодлоготой уялдуулахаар тусгасан.Засгийн газрын 2018 оны 1 дүгээр сарын 31-ний өдрийн хуралдаанаар “Үйлдвэржилт 21:100” хөтөлбөр, энэ хүрээнд байгуулах үйлдвэрийн байршил, чиглэлийн хамт баталлаа. Хөтөлбөр нь орон нутгийн онцлог, нөөцөд суурилан дэвшилтэт техник, технологи нэвтрүүлж, нэмүү өртөг шингэсэн, олон улсын чанар, стандартын шаардлага хангасан, өрсөлдөх чадвартай, эрэлт хэрэгцээнд нийцсэн, ажлын байр, гадаад, дотоод худалдааны эргэлт, эдийн засгийн өсөлтийг нэмэгдүүлэх зорилготой. **/40 хувь/**

2.2.Монгол Улсад үйлдвэрлэсэн уул уурхайгаас бусад салбарын бүтээгдэхүүний 50-аас дээш хувийг экспортод гаргаж байгаа аж ахуйн нэгжийг татварын бодлогоор дэмжинэ.

**Биелэлт:** Татварын багц хуулийн төслүүд болох Татварын ерөнхий хууль, Аж ахуйн нэгжийн орлогын албан татварын тухай хууль, Нэмэгдсэн өртгийн албан татварын тухай хуулийн шинэчилсэн найруулгын төсөл тус бүр дээр ажлын хэсэг ажиллаж байгаа бөгөөд хуулийн төслийн иж бүрдэл, үзэл баримтлалыг боловсруулан холбогдох байгууллагуудаас санал аван ажиллаж байна. **/40 хувь/**

2.3.“Эрдэнэс Тавантолгой” ХК-ийн хувьцааг хөрөнгийн зах зээлд бүртгүүлэх, арилжих, эргэлтэд оруулах замаар иргэдэд эзэмшүүлсэн 1072 хувьцааг үнэ цэнэтэй болгоно.

**Биелэлт:** “Эрдэнэс Тавантолгой” ХК-ийн 1072 ширхэг хувьцааны талаарх асуудлыг эдийн засгийн агуулгаар нь шийдвэрлэх тухай асуудлыг судалж, холбогдох санал дүгнэлт гаргах үүрэг бүхий ажлын хэсгийг Сангийн сайдын 2016 оны 11 дүгээр сарын 15-ны өдрийн 379 дүгээр тушаалаар Сангийн дэд сайдаар ахлуулан байгуулж ажиллаж байна. “Эрдэнэс Тавантолгой” ХК-ийн хувьцаатай холбоотой болж ирсэн үйл явц, хувьцаатай холбоотой гарч байгаа хүндрэлүүд, хувьцааны бүртгэлийн байдал, хувьцааны төрлийг хэрхэн ойлгох, “Эрдэнэс Таван толгой” ХК-ийн үнэлгээ ямар болох асуудлуудыг хэлэлцэн нэгдсэн санал, дүгнэлтийг гаргаад байна.

**/хугацаа болоогүй/**

2.4.Оюутолгой, Тавантолгой, Эрдэнэт зэрэг томоохон компаниудын үр ашгийг иргэн бүрд хүртээмжтэй байлгах бололцоог бүрдүүлнэ.

**Биелэлт:** Ерөнхий сайдын 2017 оны 2 дугаар сарын 21-ний өдрийн 40 дүгээр захирамжийн дагуу Оюутолгой ордыг ашиглах төслийн хэрэгжилттэй холбогдсон зарим тулгамдсан асуудлыг зохицуулж, зохих журмын дагуу шийдвэрлүүлэх, гэрээний биелэлтэд хяналт тавих, “Далд уурхайн бүтээн байгуулалт, санхүүжилтийн төлөвлөгөө”-нд тусгагдсан асуудлаар холбогдох санал, дүгнэлт гаргах үүрэг бүхий ажлын хэсгийг байгуулсан. Ажлын хэсэг нь Оюутолгой төслийн 2010-2016 оны санхүүгийн тайлангууд, 2010-2016 оны “Оюу Толгой” ХХК-ийн зээлийн хүү болон Монголын талын Үлдэгдэл төлбөрийн хүүгийн тооцооллууд зэрэгт судалгаа хийсэн болно. Мөн Оюутолгой төслийн нэн тулгамдсан асуудал болох Төслийн санхүүжилтийн нэмэлт зээл болон, хувьцааны санхүүжилтийн асуудал, Монголын талын өгөөжийн талаар судалгаа, харьцуулалт хийж, нөөцөд болон баялагт суурилсан санхүүгийн загварууд дээр ажиллалаа. Хөрөнгө оруулагч талууд харилцан зөвшилцөж тус төслийн үр өгөөжийн дээшлүүлэх санал боловсруулах, цаашид Оюутолгой ХХК-д учирч буй зээлийн хүүгийн дарамтыг үе шаттай бууруулах талаар санал боловсруулан ажиллаж байна.**/0 хувь/**

2.5.Томоохон төслийг хэрэгжүүлж байгаа аж ахуйн нэгжүүдэд олгох зээлийн хугацааг уртасгаж, хүүг бууруулах нөхцөлийг бүрдүүлнэ.

**Биелэлт:** Томоохон төсөл, хөтөлбөр хэрэгжүүлж буй аж ахуйн нэгжүүдэд олгох зээлийн хугацааг уртасгах, хүүг бууруулах байдлаар зээлийн нөхцөлийг хөнгөвчлөх боломжийг судалж байна. **/хугацаа болоогүй/**

2.6.Иргэндээ ээлтэй, эдийн засагтаа үр өгөөжтэй банк санхүү, хөрөнгийн зах зээлийг хөгжүүлнэ.

**Биелэлт:** Санхүүгийн зах зээлийг хөгжүүлэх үндэсний хөтөлбөрийн асуудлыг Санхүүгийн тогтвортой байдлын зөвлөлийн 2017 оны 1 дүгээр сарын 30-ны өдрийн хурлаар хэлэлцэж, Монголбанк, Сангийн яам, Санхүүгийн зохицуулах хорооны хамтарсан ажлын хэсгийг байгуулж, ажиллуулахаар шийдвэрлэсэн. Энэ хүрээнд хөтөлбөрийн төслийг боловсруулж, батлуулах үүрэг бүхий Ажлын хэсгийг МБ, СЯ, СЗХ-ний хамтарсан А-35, 33, 64 тоот тушаалаар байгуулж, олон улсын байгууллагуудаас МУ-ын санхүүгийн салбарт өгсөн үнэлгээ болон тайланг судалж, тухай бүр хэлэлцүүлгийг хийн ажиллав.Монгол Улсын санхүүгийн зах зээлийг хөгжүүлэх үндэсний хөтөлбөрийг Засгийн газрын 2017 оны 10 дугаар сарын 03-ны өдрийн хуралдаанаар баталсан болно. **/70 хувь/**

2.7.Стандартчилал, хэмжил зүйн талаархи хууль тогтоомжийг олон улсын нийтлэг зарчимд нийцүүлэн шинэчилж, “Үндэсний чанарын хөтөлбөр”-ийг хэрэгжүүлнэ.

**Биелэлт:** Засгийн газрын 2017 оны 5 дугаар сарын 31-ний өдрийн хуралдаанаар Стандартчилал, техникийн зохицуулалт, тохирлын үнэлгээний итгэмжлэлийн тухай хуулийн төслийг хэлэлцэн дэмжиж, УИХ-д өргөн мэдүүлэхээр тогтсон. УИХ-ын 2017 оны 12 дугаар сарын 21-ний өдрийн хуралдаанаар “Стандартчилал, техникийн зохицуулалт, тохирлын үнэлгээний итгэмжлэлийн тухай” хуулийг баталсан.

“Хэмжил зүйн тухай” хуулийн шинэчилсэн найруулгын төслийг боловсруулан Засгийн газрын хуралдаанаар хэлэлцүүлэхээр бэлтгэж байна.

Олон улс болон Европын холбооны хөгжлийн чиг хандлагад нийцүүлэн Стандартчилал, тохирлын үнэлгээний салбарт хэрэглэж байгаа, дүрэм журам, стандарт, арга зүйн баримт бичгийг үндэсний болгон стандартчилал, тохирлын үнэлгээний бодлогоор худалдаа, бизнесийг дэмжих үйл ажиллагаандаа хэрэглэж байна.

2017 оны байдлаар Стандартчиллын Үндэсний Зөвлөлийн хуралдаанаар 156 стандартыг баталсан бөгөөд нийт баталсан стандартын 38.1% нь Олон улс, Европын стандартын түвшинд хүрсэн байна. **/70 хувь/**

2.8.Бараа бүтээгдэхүүний зах зээлд өрсөлдөх чадварыг дээшлүүлэх, худалдаан дахь техникийн саад тотгорыг багасгахад Стандартчилал, тохирлын үнэлгээний үр дүнг хүлээн зөвшөөрөх, хэрэглэх, ашиглах механизмыг оновчтой болгоно.

**Биелэлт:** Менежментийн тогтолцооны ISO 9001 стандартыг хэрэгжүүлсэн “Гүнгэрваа” ХХК, “Би Эф Си Ложистик” ХХК, “Еврохан” ХХК, “Ультра соник” ХХК, “Монфреш жүүс” ХХК-иудад анхдагч аудитыг, ЦУОШГ-ын Нислэгийн цаг уурын төв, “Эм Си Эс интернэйшнл” ХХК, “Төр засгийн үйлчилгээг эрхлэх газар”, “Бласт” ХХК “Чингис хаан олон улсын нисэх буудал, “Арж капитал” ХХК-иудад давтан аудитыг тус тус гүйцэтгэж, аудитын тайлан, дүгнэлтийг Баталгаажуулалтын зөвлөлийн хурлаар хэлэлцүүлж шийдвэрлүүлсэн.

Олон улсын стандартын шаардлага хангасан ISO, HACCP, GMP, GHP нэвтрүүлсэн үйлдвэрийн экспорт, импортын барааг сорилт, шинжилгээнд хамруулахгүй байх, хяналтаас чөлөөлөх арга хэмжээг үе шаттайгаар авч хэрэгжүүлэх хүрээнд “Импортын бараанд эрсдэлийн ангиллаар хяналт шалгалт хийх заавар”-т нэмэлт өөрчлөлт оруулах асуудлыг судлан боловсруулж, МХЕГ-ын 2017 оны 5 дугаар сарын 25-ны өдрийн А/95 тоот тушаалаар өөрчлөлт оруулж, дээрх сертификаттай, эрсдэл бага, дунд барааг лабораторийн шинжилгээнээс чөлөөлөн ажиллаж байна.

2017 онд импортоор орж ирсэн 1266 аж ахуйн нэгжийн /өссөн дүнгээр/ 21.949.7 тн түүхий эд, бүтээгдэхүүнээс их эрсдэлтэй 176 нэр төрлийн 5224 тн буюу 23.8 хувь түүхий эд, бүтээгдэхүүнээс дээж авч лабораторийн шинжилгээнд хамруулан, бусад бараа бүтээгдэхүүнийг шинжилгээнд хамруулахгүйгээр хилээр нэвтрүүлсэн нь өмнөх оны үзүүлэлтээс 4 дахин буурсан үзүүлэлттэй байна. Энэ нь олон улс, бүс нутагт хүлээн зөвшөөрөгдсөн (итгэмжлэгдсэн) лабораторийн шинжилгээний гэрчилгээтэй бараа бүтээгдэхүүнийг Монгол Улсын хилээр нэвтрүүлэх үед экспортлогч талд хийгдсэн итгэмжлэгдсэн лабораторийн сорилтын дүн, гэрчилгээ зэрэг баримт бичигт тулгуурлан хяналтыг давхардуулахгүйгээр гүйцэтгэх арга хэмжээг авч байгаа нь гадаад худалдааг хөнгөвчлөх, бизнесийн өсөлтийг дэмжихэд чухал алхам болж байна.

Тохирлын үнэлгээний мэргэшсэн байгууллагыг шинээр бий болгоход бүх талын дэмжлэг үзүүлж, итгэмжилд хамруулж, шинээр техникийн хяналтын байгууллага 1, Менежментийн тогтолцооны баталгаажуулалтын 1, Хүлэмжийн хийн магадлагаа, нотолгоо гаргах 1, нийт 3 байгууллагыг бий болгосон.

Ази номхон далайн лаборатори итгэмжлэлийн хамтын ажиллагааны байгууллага, Олон улсын лаборатори итгэмжлэлийн хамтын ажиллагааны байгууллага) АРLAС/ILАС олон талын хүрээнд Харилцан хүлээн зөвшөөрөх хэлэлцээрт 2012 онд сорилт, шалгалт тохируулгын лабораторийн итгэмжлэл, 2016 онд сорилт, шалгалт тохируулгын лаборатори, хяналтын байгууллагын итгэмжлэлийн төрлөөр тус тус нэгдэн ажиллаж байна. Монгол Улс болон Евразийн эдийн засгийн холбооны хооронд худалдаан дахь тарифын бус хориг саадыг арилгах зорилгоор “Стандарт хэмжил зүйн газар болон Евразийн эдийн засгийн комисс хоорондын техникийн зохицуулалт, итгэмжлэлийн салбарт хамтран ажиллахаар санамж бичиг” байгуулсан нь нь “Үндэсний чанарын хөтөлбөр”-т тусгагдсан экспортын гол нэрийн бүтээгдэхүүн болох мах, сүү, арьс шир, чацаргана, зөгийн балыг гадаад зах зээлд гаргахад чухал ач холбогдолтой арга хэмжээ болсон. **/70 хувь/**

2.9.Үйлдвэрлэлд ашиглагддаг уур, ус, дулаан, цахилгааны тарифыг тогтвортой байлгаж, аажмаар бууруулах бодлого баримтална.

**Биелэлт:** Үйлдвэрлэлд ашиглагддаг уур, ус, дулаан, цахилгааны тарифыг тогтвортой байлгах, бууруулах замаар бүтээгдэхүүний өртгийг багасгах бодлогын хүрээнд 2017 онд эрчим хүчний үнэ тарифт өөрчлөлт ороогүй, тогтвортой байна.

Хот, суурины ус хангамж, ариутгах татуургын ашиглалт, үйлчилгээг зохицуулах зөвлөлийн Үнэ тарифын алба, Монголын арьс шир үйлдвэрлэлийн холбоо, хөндлөнгийн шинжээчийн бүрэлдэхүүнтэй Ажлын хэсэг ажиллаж арьс шир боловсруулах үйлдвэрүүдийн бохир ус татан зайлуулахад гарч байгаа зардлын тарифыг судалж, бодит байдал дээр лабораторийн шинжилгээгээр нотолсноор төлбөрийн хэмжээг бууруулах үндэслэлтэйг тогтоосон. Хот, суурины ус хангамж, ариутгах татуургын ашиглалт, үйлчилгээг зохицуулах зөвлөлийн 2017 оны 5 дугаар сарын 19-ний өдрийн 73-р тогтоолоор дээрхи тарифыг баталгаажуулсан нь үйлдвэрлэлийн өртөг буурахад бодит нөлөө үзүүллээ. **/70 хувь/**

2.10.Малын гаралтай түүхий эдийг бэлтгэх, тээвэрлэх, боловсруулах нийлүүлэлтийн нэгдсэн тогтолцоог бүрдүүлнэ.

**Биелэлт:** Арьс шир, малын гаралтай дайвар бүтээгдэхүүн, ноос, ноолуурыг боловсруулах, зах зээлд нийлүүлэх нэмүү өртгийн сүлжээг бүрдүүлж, хөрөнгө оруулалтаар дэмжихээр Азийн хөгжлийн банк, Европийн хөгжлийн сэргээн босголтын банкуудын зээл, тусламжид хамруулахаар ажиллаж, Азийн хөгжлийн банкны Хөдөө аж ахуй, хөдөөгийн хөгжил төслийн хөнгөлөлттэй зээлийн санхүүжилтээр 2017 онд ноос, ноолуурын эцсийн бүтээгдэхүүн үйлдвэрлэгч 6 аж ахуйн нэгжид 23,6, үслэг эдлэлийн 1 аж ахуйн нэгжид 4.1 буюу нийт 27,7 тэрбум төгрөг, Хөгжлийн банкны эх үүсвэрээс ноолуурын 5 аж ахуйн нэгжид 17,9 тэрбум төгрөгийн эргэлтийн хөрөнгийн зээл олгосоны үр дүнд 2017 оны ноолуурын бэлтгэлээс 2200 тн-ыг дотоодын үйлдвэрүүд бэлдсэн.

2017 оны төсвийн тухай хуульд нэмэлт өөрчлөлт оруулах тухай хуульд "Атрын 3 дугаар аяныг үргэлжлүүлэх, мах, сүүний аяныг эхлүүлэх хөрөнгө оруулалт /улсын хэмжээнд/" төсөл арга хэмжээнд 20,0 тэрбум төгрөг тусгагдаж санхүүжилтийг олгож байна. 2018 оны төсвийн төсөлд 6,5 тэрбум төгрөгийг тусгаад байна. **/40 хувь/**

2.11.Чөлөөт бүсүүдийн үйл ажиллагааг эрчимжүүлж, гадаад, дотоодын хөрөнгө оруулалтыг дэмжиж ажиллана.

**Биелэлт:** “Замын-Үүд–Эрээний хил дамнасан чөлөөт бүс байгуулах тухай Монгол Улсын Засгийн газар, БНХАУ-ын Засгийн газар хоорондын хэлэлцээр”-ийн төслийг бэлтгэв мөн хил дамнасан чөлөөт бүс байгуулах судалгааны ажил хийгдэж байна. 2015 онд "Замын-Үүдийн дэд бүтцийг сайжруулах төслийн 2 дугаар ээлжийн дэд бүтцийн байгууламжийн зураг, төслийг боловсруулах зөвлөх үйлчилгээ" төсөлд 390,4 сая төгрөгийг векселиэр олгосон. 2017 оны төсөвт "Бүгд Найрамдах Хятад Ард Улсын хөнгөлөлттэй зээлээр хэрэгжүүлэх Замын-Үүдийн дэд бүтцийг сайжруулах төслийн монголын талын хөрөнгө /Дорноговь/" төсөлд 631,0 сая төгрөг батлагдсан. Замын-Үүд чөлөөт бүсийн эхний ээлжийн 3, 4 –р хэсгийн 278,62 га газарт дэд бүтцийн 4 багц ажлыг гүйцэтгэн, Улсын комисст хүлээлгэн өгөхөд бэлэн болсон бөгөөд 2-р ээлжийн 1, 2, 5, 6-р хэсгийн дэд бүтцийн бүтээн байгуулалтын ажлын зургийг хийгээд байна.

“Замын Үүдийн дэд бүтцийг сайжруулах” төслийн 1 ээлжийн бүтээн байгуулалтын ажил дуусах шатанд байна. Техникийн комисс 2017 оны 11 дүгээр сард ажилласан бөгөөд нэмэлт үүрэг даалгавар авч, эдгээр ажлуудыг хийж гүйцэтгэсэн. Улсын комисст 2018 он 2 дүгээр сард хүлээлгэн өгөхөөр ажиллаж байна. “Замын Үүдийн дэд бүтцийг сайжруулах” төслийн II ээлжийн бүтээн байгуулалтын ажил болох Замын-Үүд чөлөөт бүсийн дэд бүтцийн ашиглалтыг бий болгох үүднээс 200 га газарт зураг төсөл, хөрөнгө оруулалт хийн хот бүтээн байгуулалтын ажлыг эхлүүлэх асуудлаар БНХАУ-ын талд санал тавиад байна.

Монгол, Оросын ЗГХК-ын 20 дугаар хуралдааны протоколд "ОХУ-ын Хиагт хот, “Алтанбулаг” чөлөөт бүсийг шууд холбох замыг нээх боломжийг судлах саналыг Монголын тал дэвшүүлэв" гэж тусгасан. ОХУ-ын Хиагт боомтын өргөтгөлийн ажлыг Оросын тал 2017 оны 6 дугаар сард дуусгахаар төлөвлөж байсан хэдий ч тодорхойгүй хугацаагаар хойшлуулаад байна. Монгол, Оросын ЗГХК-ын 21 дүгээр хуралдааныг 2018 оны 2 дугаар сарын 28-ны өдөр Москва хотноо зохион байгуулахаар ажиллаж байгаа бөгөөд энэ хуралдаанд “Алтанбулаг” чөлөөт бүсийг шууд холбох замыг нээх боломжийг судлах саналыг хэлэлцүүлэхээр бэлтгэж байна.

Худалдаа-Эдийн засаг, Шинжлэх ухаан-Техникийн Хамтын Ажиллагааны Монгол улс, ОХУ-ын Засгийн газар хоорондын Тээврийн ажлын хэсгийн 13-р хуралдаанаар “Эдийн засгийн коридор” хөтөлбөрийн хүрээнд 3 улсын хил дамнасан олон улсын авто замын транзит тээвэрлэлтийн тодорхой хэсгийг Алтанбулаг чөлөөт бүсээр дамжин өнгөрүүлэх асуудлыг тавьсан боловч тодорхой шийдвэрт хүрч чадаагүй байна. **/40 хувь/**

2.12.Зах зээл дэх шударга өрсөлдөөнийг дэмжиж, хэрэглэгчийн эрх ашгийг хамгаалах хууль, эрх зүйн орчинг сайжруулна.

**Биелэлт:** Хэрэглэгчийн эрхийг хамгаалах тухай хуулийн шинэчилсэн найруулгын төслийг боловсруулан 2016 онд УИХ-д өргөн мэдүүлж, хэлэлцүүлсэн боловч, хэлэлцүүлгийн явцад дахин шинэчлэн боловсруулах шаардлагатай гэж үзсэн. Хуулийн шинэчилсэн найруулгын төслийг боловсруулах ажлын хэсгийг шинэчлэн байгуулж, “Зөрчлийн тухай”, “Зөрчил шалган шийдвэрлэх тухай” болон холбогдох бусад хууль тогтоомжид хуулийн шинэчилсэн найруулгыг нийцүүлэхээр ажиллаж байна. Хуулийн шинэчилсэн найруулгын төслийг 2017 оны IV улиралд эцэслэн боловсруулж, өргөн мэдүүлэхээр төлөвлөн ажиллаж байна.

Өрсөлдөөний тухай хуулийн шинэчилсэн найруулгын төслийн хэрэгцээ шаардлага, холбогдох судалгааг хийх зэрэг ажлуудыг хийж гүйцэтгэн, боловсруулав.

Зар сурталчилгааны тухай хуульд нэмэлт, өөрчлөлт оруулах тухай хуулийн төслийг боловсруулах ажлын хэсгийг байгуулан, үзэл баримтлал, хуулийн төсөл зэргийг боловсруулаад байна.

Шударга өрсөлдөөн, Хэрэглэгчийн төлөө газрын даргын 2017 оны 1 дүгээр сарын 02-ны өдрийн А/01 тоот тушаалаар “Шударга өрсөлдөөнийг дэмжих үндэсний хөтөлбөрийг боловсруулах” ажлын хэсгийг байгуулан, хөтөлбөрийг боловсруулж байна.

Засгийн Газрын 2016 оны 233 дугаар тогтоолоор батлагдсан “Хэрэглэгчийн эрхийг хамгаалах үндэсний хөтөлбөр”-ийн хэрэгжилтийг зохион байгуулах, хяналт тавих үүрэг бүхий Зөвлөлийг Монгол Улсын Шадар сайдын 2017 оны 2 дугаар сарын 24-ний өдрийн 22 дугаар тушаалаар батлан хэрэгжилтийг ханган ажиллаж байна. **/40 хувь/**

2.13.Дотоодын үйлдвэрлэлийг гааль, татварын бодлогоор дэмжинэ.

**Биелэлт:** Жижиг, дунд үйлдвэрлэлийг дэмжиж ажлын байрыг нэмэгдүүлэх, импортыг орлох, экспортыг дэмжсэн бүтээгдэхүүн үйлдвэрлэх зорилгоор импортоор оруулж байгаа жижиг, дунд үйлдвэрлэлийн зориулалт бүхий тоног төхөөрөмж, сэлбэг хэрэгслийг гаалийн албан татвараас чөлөөлөх хугацааг “Гаалийн албан татвараас чөлөөлөх тухай” 2014 оны 6 дугаар сарын 06-ны өдрийн хуульд 2017 оны 2 дугаар сарын 02-ны өдөр өөрчлөлт оруулж 2018 оны 12 дугаар сарын 31-ний өдрийг хүртэл хоёр жилээр сунгасан.

2017-2018 оны өвөлжилт, хаваржилтад бэлтгэхэд шаардагдах малын тэжээл, өвс, 225.0 /хоёр зуун хорин таван/ мянга хүртэл тонн хүнсний улаан буудай, 10.0 /арван/ мянга хүртэл тонн үрийн улаан буудайг импортлоход нэмэгдсэн өртгийн албан татвараас чөлөөлсөн.

“Баруун бүсийн эрчим хүчний систем” ТӨХК-ийн Оросын Холбооны Улсын болон Бүгд Найрамдах Хятад Ард Улсаас импортолж байгаа цахилгаан эрчим хүчийг нэмэгдсэн өртгийн албан татвараас 2021 оны 1 дүгээр сарын 01-ний өдрийг хүртэл хугацаанд чөлөөлөв. Зарим бараанд ногдуулах экспортын гаалийн татварын хэмжээ тогтоох тухай 1996 оны 3 дугаар сарын 29-ний өдрийн хуульд 2016 оны 9 дүгээр сарын 9-ний өдөр нэмэлт, өөрчлөлт оруулж “ямааны боловсруулаагүй ноолуурын килограмм тутамд 4000 төгрөг, тэмээний боловсруулаагүй ноос /эм/-ны килограмм тутамд 200 төгрөг, тэмээний боловсруулаагүй ноос /эр/-ны килограмм тутамд 100 төгрөг” ногдуулж байсныг 2017 оны 1 дүгээр сарын 1-ний өдрөөс хүчингүй болгов.

Барилгын материалын үйлдвэрлэлийг хөгжүүлж, цемент, төмөр хийц, шил, дулаалгын материал зэрэг бүтээгдэхүүний хэрэгцээг дотоодын үйлдвэрлэлээр хангах, түүнчлэн импортыг орлох экспортын бүтээгдэхүүний үйлдвэрлэлийг дэмжих бодлогын хүрээнд улсын чанартай томоохон төсөл, арга хэмжээний бүтээн байгуулалтын ажилд зориулан импортоор оруулж ирж байгаа техник, тоног төхөөрөмж, түүний иж бүрдлийн гаалийн болон нэмэгдсэн өртгийн албан татварын төлөх хугацааг 2 жил хүртэл хугацаагаар сунгах, эсхүл уг татварыг 2 жилийн хугацаанд хэсэгчилэн төлүүлэхээр Сангийн сайд, Барилга, хот байгуулалтын сайд болон “Монцемент” ХХК-ийн хамтарсан гурвалсан гэрээг байгуулсан. **/40 хувь/**

2.14.Экспортын нэг цонхны бодлого хэрэгжүүлж, гааль, татвар, мэргэжлийн хяналт зэрэг төрийн үйлчилгээг цахим хэлбэрээр, эсхүл нэг цэгт үзүүлж, чирэгдлийг багасгана.

**Биелэлт:** Дэлхийн худалдааны байгууллагын “Худалдааг хөнгөвчлөх хэлэлцээр”-т Монгол Улс 2016 оны 11 дүгээр сарын 24-ний өдөр нэгдэн орсноор Монгол Улсын олон улсын гэрээ, конвенцийн зохицуулалтыг хуульд тусгах, гадаад худалдааны үйл ажиллагааг хөнгөвчлөх олон төрлийн арга хэмжээг авах зэрэг үүрэг хүлээсэн. Гадаад худалдаа эрхэлдэг аж ахуйн нэгжүүдийн чирэгдэл, зардлыг бууруулах зорилгоор экспортод гарч байгаа бүтээгдэхүүнд хийдэг “цаасгүй бүрдүүлэлт”-ийг эрчимжүүлж, цахимжуулах ажлын хүрээнд гаалийн бүрдүүлэлтийн 95 хувийг цахим хэлбэрт шилжүүлсэн. Гаалийн бүрдүүлэлтийн үйл ажиллагааг цаасгүй технологид шилжүүлснээр өмнө нь 31 шат дамжлагыг 27 минутанд гүйцэтгэдэг байсныг 13-18 шат дамжлага болгон хялбаршуулж гаалийн бүрдүүлэлтийг 6 минутанд гүйцэтгэдэг болсон.**/40 хувь/**

2.15.“Итгэлийн зээл”-ийг олгож, жижиг, дунд үйлдвэрлэл, өрхийн аж ахуй, бичил бизнес эрхлэгчдэд дэмжлэг үзүүлнэ.

**Биелэлт:** “Итгэлийн зээл” олгох бодлогын хүрээнд 2017 онд 118 төсөлд 7,198 сая төгрөгийн зээлийг олгосон.

2017 оны байдлаар “Ажлын байрыг дэмжих хөтөлбөр”-ийн эргэн төлөгдөх санхүүгийн дэмжлэг арга хэмжээнд 2151 өрхийн аж ахуй, бичил бизнес эрхлэгчдийг хамруулж 5054.7 сая төгрөгийн эргэн төлөгдөх санхүүгийн дэмжлэг олгосон. Эргэн төлөгдөх санхүүгийн дэмжлэгт хамрагдсан эдгээр иргэд болон өрхийн аж ахуй, бичил бизнес эрхлэгчдийг өртөг шингэсэн үйлдвэрлэл эрхлэх, нэмүү өртгийн сүлжээнд хамрагдах санаачлагыг дэмжих, үйл ажиллагаагаа тогтвортой эрхлэн явуулахыг дэмжих хүрээнд доорх санхүүгийн бус дэмжлэг үзүүлэх арга хэмжээнүүдэд хамруулсан. Үүнд:

**-** Аж ахуй эрхлэх ур чадвар олгох сургалтад 4346 иргэнийг хамруулж 130.2 сая төгрөг,

- Борлуулалт болон ажлын байрны түрээсийн дэмжлэгт 746 иргэнийг хамруулж 188.1 сая төгрөгийг тус тус зарцуулсан. Дээрх хөтөлбөрт, арга хэмжээнүүдийн хүрээнд 2696 байнгын ажлын байр шинээр бий болсон. **/40 хувь/**

2.16.Хөдөө орон нутаг, алслагдсан бүс нутагт бизнес эрхлэлтийг дэмжих “Бүсийн хөнгөлөлт”-ийн бодлого хэрэгжүүлнэ.

**Биелэлт:** Монгол Улсын Их хурлаас 2016 оны 2 дугаар сарын 05-ны өдөр Аж ахуйн нэгжийн орлогын албан татварын хуульд өөрчлөлт оруулж "Аймаг, сумын төв нь нийслэл /Улаанбаатар/ хотоос 550 км-ээс хол байршилтай аймаг, суманд байнгын үйл ажиллагаа явуулдаг, бүртгэлтэй, орон нутгийн төсөвтэй харьцдаг, гурваас доошгүй ажлын байр бий болгож /нийгмийн даатгалын шимтгэл төлөлтөөр баталгаажсан/ байгаа албан татвар төлөгчийн татварт ногдох орлогын албан татварыг 550 км-ээс хол алслагдсан аймаг, суманд 50 хувиар, 1000 км-ээс хол алслагдсан аймаг, суманд 90 хувиар хөнгөлөхөөр баталсан. **/70 хувь/**

2.17.Шатахууны үнийг дэлхийн зах зээлийн үнэтэй уялдуулан үнийн дарамтыг бууруулна.

**Биелэлт:** Газрын тосны бүтээгдэхүүний тухай хуулийг шинэчлэн найруулагыг боловсруулах Ажлын хэсгийг байгуулан ажиллаж байна.

Засгийн газрын 2016 оны 109 дүгээр, 166 дугаар тогтоол, Засгийн газрын 2017 оны 01 дүгээр сарын 25-ны өдрийн хуралдаанаар Сүхбаатар, Алтанбулаг, Замын-Үүдийн боомтоор импортлож буй автобензин, дизелийн түлшинд ногдуулах онцгой албан татварыг бууруулж, баруун болон зүүн бүсийн боомтуудаар импортлож буй бүтээгдэхүүний татварыг тэглээд байна. Улсын хэмжээнд шатахууны жижиглэнгийн үнэ 2017 оны 6 дугаар сарын 01-ний өдрийн байдлаар Аи-92 автобензин 30 орчим төгрөг, дизелийн түлш 60 орчим төгрөгийн тус тус зөрүүтэй байна.

Шатахууны импортын үнэ нь дэлхийн зах зээл дээрх газрын тосны үнийн өсөлттэй холбоотойгоор нэмэгдэж байгаа учир Засгийн газар нь ард иргэдэд ирэх үнийн дарамтыг бууруулах, инфляц болон эдийн засгийн өсөлтийг тогтвортой хадгалах зорилгоор 2018 оны 1 дүгээр сарын 24-ний өдрийн хуралдаанаар А-80, АИ-92 авто бензиний онцгой албан татварын хэмжээг “тэг” болгон өөрчлөлт оруулаад байна. 2018 оны 1 сарын 25-ны өдрийн байдлаар шатахууны жижиглэн худалдаа эрхлэгч аж ахуйн нэгжүүдийн борлуулалтын үйл ажиллагаа хэвийн явагдаж байна.

Евро-5 стандартад нийцсэн автобензин, дизель түлшний хэрэглээг нэмэгдүүлэх, чанарын шаардлага хангахгүй байгаа автобензин, дизель түлшний импорт, борлуулалт, үйлдвэрлэлийг хязгаарлах, онцгой албан татварыг чанар, стандарттай уялдуулан тогтоох хууль, эрх зүйн орчин бүрдүүлэх зорилгоор Онцгой албан татварын тухай хуулинд нэмэлт, өөрчлөлт оруулах тухай хуулийн төсөл, танилцуулга, үзэл баримтлалыг боловсруулан Засгийн газрын хуралдаанаар хэлэлцүүлэхээр бэлтгэж байна. Автобензин, дизель түлшний Евро-5 стандартын жишигт нийцсэн МNS стандартын төсөл боловсруулж, Стандарт, хэмжилзүйн газрын “Газрын тос, байгалийн хийн техникийн хороо”-ны 2016 оны 12 дугаар сарын 07-ны өдрийн хуралдаанаар хэлэлцүүлсэн. Стандартчиллын Үндэсний хорооны 2017 оны 4 дүгээр сарын 06-ны өдрийн хурлаар хэлэлцүүлэн батлуулав.

2017 оны 3 дугаар сард БНХАУ-ын Чайна Ойл компанийн төлөөлөлтэй хийсэн газрын тосны бүтээгдэхүүний үнэ, хангамж, боомтуудын талаарх уулзалт, хэлэлцээрийн үеэр Гашуунсухайт, Шивээхүрэн, Бургастай зэрэг боомтуудаар шатахуун нийлүүлэх асуудлаар санал солилцсон ба дээрх боомтуудаар шатахуун импортлох боломжийн талаарх судалгааг хамтран хийхээр тохиролцов. **/40 хувь/**

**Хүнс, хөдөө аж ахуй, хөнгөн үйлдвэрийн салбарын хүрээнд авч хэрэгжүүлэх арга хэмжээ:**

**Хүнс, хөдөө аж ахуй, хөнгөн үйлдвэрийн салбарын тогтвортой хөгжлийг хангах зорилгоор “ЭРҮҮЛ ХҮНС-ЭРҮҮЛ МОНГОЛ ХҮН” үндэсний хөтөлбөр, “ҮЙЛДВЭРЖИЛТИЙН 21:100” хөтөлбөр, “ҮНДЭСНИЙ ҮЙЛДВЭРЛЭЛ” хөтөлбөр, “МАХ, СҮҮНИЙ АНХДУГААР АЯН”-ыг шинээр эхлүүлж, “АТРЫН-III АЯН”-ыг үргэлжүүлэн хэрэгжүүлнэ.**

**Хүнсний үйлдвэрлэлийн чиглэлээр:**

2.18.Хүн амын хүнсний хангамжийг тогтворжуулах, стратегийн хүнсний нийлүүлэлтийн улирлын хамаарлыг бууруулах зорилгоор “Мах, сүүний анхдугаар аян”-ыг зохион байгуулж, хүн амыг эрүүл, аюулгүй бүтээгдэхүүнээр хангана.

**Биелэлт:** Засгийн газрын 2016 оны 212 дугаар тогтоолоор “Мах, сүүний анхдугаар аян”-ыг улсын хэмжээнд хэрэгжүүлэхээр шийдвэрлэсэн. Аяны хүрээнд хэрэгжүүлэх арга хэмжээний төлөвлөгөөний төслийг боловсруулж байна. Засгийн газрын 2017 оны 14 дүгээр тогтоолын дагуу малчдаас мал, мах худалдан авах зорилгоор мах боловсруулах, мах хадгалах зориулалтын зоорь бүхий аж ахуйн нэгжүүдэд арилжааны банкны болон Хөгжлийн банкнаас олгох зээлийн хүүгийн 8-10 нэгж хувийг хөнгөлөх арга хэмжээний бэлтгэл ажлыг хангаж байна.

Мах, сүүний анхдугаар аяны хүрээнд "Мал, мах бэлтгэлийг нэмэгдүүлэх зарим арга хэмжээний тухай" Засгийн газрын 2017 оны 14 дүгээр тогтоолыг хэрэгжүүлэх зорилгоор Улаанбаатар, Дархан, Эрдэнэт хотын хүн амын хаврын улирлын хэрэгцээнд зориулан нийт 15.8 мянган тн махыг өвөлжилт хүндэрсэн орон нутгаас бэлтгэсэн. Тус арга хэмжээнд хамрагдсан 13 үйлдвэр, аж ахуйн нэгжид Хөгжлийн банк, арилжааны банкаас олгосон 63.4 тэрбум төгрөгийн зээлийн хүүд хөнгөлөлт үзүүлсэн. 2017 оны 4 дүгээр сараас эхлэн Улаанбаатар, Дархан, Эрдэнэт хотын хүн амын хаврын улирлын хэрэгцээнд тогтоосон үнээр буюу зах зээл дэх махны үнээс 10-30 хувь хямд үнээр хэрэглэгчдэд нийлүүлж эхэлснээр махны үнийг тогтворжуулж, хаврын улиралд махны хомсдол үүсэхгүй байх нөхцлийг бүрдүүлсэн. Одоогийн байдлаар нийт бэлтгэсэн махны 72 хувь буюу 11.3 мянган тонн махыг худалдан борлуулаад байна.

Засгийн газрын 2017 оны 6 дугаар сарын 14-ны өдрийн 168 дугаар тогтоолоор “Гаалийн албан татвараас чөлөөлөх жижиг, дунд үйлдвэрийн үйлдвэрлэлийн зориулалт бүхий тоног төхөөрөмж, сэлбэг хэрэгсийн жагсаалт”-ыг батлуулсан. Уг тогтоолын хүрээнд мах, сүү боловсруулах салбарын импортоор авсан мах, сүүны үйлдвэрийн тоног төхөөрөмжийг гаалийн албан татвараас чөлөөлсөн.

“MDM”ХХК-ийн боловсруулсан “Монголын хуурай сүү” төслийг дэмжин, санхүүжилтын эх үүсвэрийг шийдвэрлүүлэх хүсэлтийг Хөгжлийн банкинд хүргүүлсэн. Тус компани Хөгжлийн банкнаас эхний ээлжийн санхүүжилт болох 25.9 тэрбум төгрөгийн хөнгөлөлттэй зээлийг авч, Хөвсгөл аймгийн Их-Уул суманд хуурай сүүний үйлдвэрийг 2017 оны 6 дугаар сарын 24-нд ашиглалтад оруулсан. Уг төслийн хүрээнд 2018 онд орон нутагт хуурай сүүний 60 үйлдвэр ашиглалтад орно.

УИХ-аас Мал, амьтны эрүүл мэндийн тухай хуулийг 2017 оны 12 дугаар сарын 08-ны өдөр баталсантай холбогдуулан тус хуульд нийцүүлэн мах, махан бүтээгдэхүүний үйлдвэрлэл, худалдаанд мөрдөх техникийн зохицуулалтын төслийг шинэчилж байна. **/40 хувь/**

2.19.Хүнсний бүтээгдэхүүн үйлдвэрлэлийн өрсөлдөх чадварыг дээшлүүлж, нэмүү өртөг шингэсэн бүтээгдэхүүн экспортлох боломжийг бүрдүүлнэ.

**Биелэлт:** Махны онцлог давуу талыг тогтоох судалгаа хийлгэх, махны экспортыг тогтвортой, урт хугацаанд төлөвлөн тодорхойлох, зах зээлийг өргөтгөх, шинэ зах зээлийг нээх судалгааны ажлыг Азийн хөгжлийн банкны “Хөдөө аж ахуй, хөдөөгийн хөгжил төслийн нэмэлт санхүүжилт”-ийн төслийн хүрээнд хийхээр ажлын даалгаврын төслийг боловсруулав. АХБ-ны Хүнс, хөдөө аж ахуйн салбарын техникийн зөвлөх нэгжийн 2017 оны 8 дугаар сарын 25-ны өдрийн хурлаар “Монгол малын махны физик, химийн үзүүлэлт, онцлог, давуу талыг тодорхойлох судалгаа” болон “Махны зорилтот гадаад зах зээлийн судалгаа”-нд зориулан нийт 213.43 мянган доллар зарцуулахаар шийдвэрлэсэн. Төслүүдийн ажлын даалгаврыг эцэслэн боловсруулах, судалгааны ажлын гүйцэтгэгчийг сонгон шалгаруулахаар бэлтгэж байна.

Монгол Улсаас Бүгд Найрамдах Хятад Ард Улсад гурил экспортлох асуудлаар эрсдлийн хянан магадлагааг хийв. “Монгол Улсаас БНХАУ-д улаанбуудай, хөх тарианы гурил экспортлох үеийн ургамлын хорио цээрийн шаардлагын тухай Протокол”-ын төслийг БНХАУ-ын талд хүргүүлсэн. **/40 хувь/**

2.20.Органик болон зохицуулах үйлчилгээтэй хүнсний эрх зүйн орчинг бүрдүүлж, энэ чиглэлийн үйлдвэрлэлийг хөгжүүлэх санхүү, хөрөнгө оруулалт, татварын бодлогыг хэрэгжүүлнэ.

**Биелэлт:** Зохицуулах үйлчилгээтэй хүнсний тухай хуулийн төсөл боловсруулах үндэслэлийг тогтоох нөхцөл байдал, шаардлагын тандан судалгааг хийж, бусад улсын хууль эрх зүйн орчны талаар баримтын судалгаа хийв. Хүнс баяжуулах тухай хуулийн төсөл, үзэл баримтлалыг УИХ-д 2016 оны 12 дугаар сарын 28-ны өдөр өргөн мэдүүлсэн. УИХ-ын Байгаль орчин, хүнс хөдөө аж ахуйн байнгын хороо болон УИХ-ын нэгдсэн чуулганаар “Хүнс баяжуулах” тухай хуулийн эхний хэлэлцүүлгийг хийж, дэмжигдээд байна.

Органик газар тариалангийн үйлдвэрлэлд хөрсний үржил шим, бүтцийг сайжруулах, ургамлын өсөлт идэвхижүүлэх болон ургамал хамгааллын зорилгоор хэрэглэх бодисын жагсаалтыг боловсруулав. Зөвшөөрөгдөх бодисын жагсаалтад орсон бодисын хэрэглэх заавар, физик, хими шинж чанар, худалдан авах эх үүсвэрийн талаарх мэдээллийг багтаасан каталогыг 2018 онд хэвлэн тараахаар бэлтгэж байна. Органик хүнсний тухай хуулийн хүрээнд гарах 6 журам, 1 аргачлалын төслийг боловсруулж Улаанбаатар хотод 20 удаа, хөдөө орон нутагт 13 удаагийн танхимын болон цахим хэлэлцүүлэг зохион байгуулж, санал авч тусгав. Эдгээр эрх зүйн актын нөлөөллийн шинжилгээг хийсэн. Дээр дурдсан журам, аргачлалын төслийг ХХААХҮ-ийн сайдын зөвлөлийн 2017 оны 12 дугаар сарын 12-ны өдрийн хурлаар хэлэлцэж, дэмжив.

"Органик хүнсний бүртгэл, хяналт, удирдлагын мэдээллийн сангийн бүтэц, архитектур, програм хангамж, тоног төхөөрөмжид тавигдах шаардлагыг тодорхойлох" зөвлөх үйлчилгээний сонгон шалгаруулалт зарлахаар бэлтгэж байна. **/40 хувь/**

2.21.Аймаг, нийслэл, сум, суурин газруудын хэрэгцээнд тохирсон орчин үеийн дэвшилтэт технологи бүхий бага, дунд оврын хүнсний боловсруулах жишиг загвар үйлдвэрийг байгуулахыг дэмжинэ.

**Биелэлт:** “MDM”ХХК-ийн боловсруулсан “Монголын хуурай сүү” төслийг дэмжин, санхүүжилтын эх үүсвэрийг шийдвэрлүүлэх хүсэлтийг Хөгжлийн банкинд хүргүүлсэн. Тус компани Хөгжлийн банкнаас эхний ээлжийн санхүүжилт болох 25.9 тэрбум төгрөгийн хөнгөлөлттэй зээлийг авч, Хөвсгөл аймгийн Их-Уул суманд хуурай сүүний үйлдвэрийг 2017 оны 6 дугаар сарын 24-нд ашиглалтад оруулсан. Уг төслийн хүрээнд 2018 онд орон нутагт хуурай сүүний 60 үйлдвэр ашиглалтад орно.

Жимс, жимсгэнэ, чацаргана, хүнсний ногоогоор хүний эрүүл мэндийг дэмжихэд чиглэсэн ундаа, шүүс боловсруулах шинэ технологи бүхий загвар үйлдвэр байгуулах ТЭЗҮ боловсруулах саналыг Азийн хөгжлийн банкны шугамаар хэрэгжүүлж байгаа “Хөдөө аж ахуй, хөдөөгийн хөгжлийн төслийн нэмэлт санхүүжилт” төслийн багт хүргүүлсэн. **/40 хувь/**

2.22.Хүнсний аюулгүй байдлын бүртгэл, мэдээллийн нэгдсэн цахим санг бий болгоно.

**Биелэлт:** Стратегийн болон гол нэрийн хүнсний бүтээгдэхүүний нэгдсэн сангийн бүтэц, загвар, Монгол улсын гол нэрийн хүнсний бүтээгдэхүүний тэнцлийг тооцох программ хангамжид тавигдах шаардлагыг боловсруулах, органик хүнсний бүртгэл, хяналт, удирдлагын мэдээллийн сангийн бүтэц, архитектур, програм хангамж, тоног төхөөрөмжид тавигдах шаардлагыг тодорхойлох зорилгоор зөвлөх үйлчилгээний тендерийг зарлаж 2017 оны 5 дугаар сарын 29-ны өдөр зөвлөх үйлчилгээ үзүүлэх хүсэлтэй хуулийн этгээдийн материалыг хүлээн авч цаашид хийх ажлыг төлөвлөн ажиллаж байна.

“Хүнсний аюулгүй байдлын статистик үзүүлэлтийг тооцох аргачлал”-д тусгагдсан гол нэрийн 13 бүтээгдэхүүний хангамж, тэнцэл, хүнсний аюулгүй байдлын үзүүлэлтийг тооцоолоход шаардагдах тоон мэдээлэл авах загвар хүснэгтийг боловсруулсан. Монгол Улсын 2016, 2017 оны хүнсний тэнцлийг тооцоолох тоон мэдээллийг дээрх хүснэгтийн дагуу авч ҮСХ-той хамтран ажиллаж байна. Энэхүү ажлыг зохион байгуулснаар хүнсний хангамж, тэнцлийн тооцоог 6 сарын өмнө эцэслэн боловсруулах боломжтой болсон. **/40 хувь/**

2.23.Иргэдийн эрүүл, баталгаат хүнс хэрэглэх нөхцөлийг бүрдүүлж, хүнсний бүтээгдэхүүний бэлтгэл, боловсруулалт, хадгалалт, тээвэрлэлт, борлуулалтын тогтолцоог бий болгож, хүнсний аюулгүй байдлыг сайжруулна.

**Биелэлт:** “Эрүүл хүнс-Эрүүл Монгол хүн” үндэсний хөтөлбөрийн төсөл боловсруулах үндэслэл шаардлагыг тогтоох нөхцөл байдлын дүн шинжилгээ хийж, хөтөлбөрийн төслийн эхний хувилбарыг боловсруулав.

Хөдөө аж ахуй, эрүүл ахуй, үйлдвэрлэлийн зохистой дадлыг хялбаршуулан нэвтрүүлэх зааврын төслийг боловсруулсан. Нийтийн хоолны газруудыг зэрэглэх тогтоох арга хэмжээний хүрээнд олон улсын хууль эрх зүйн баримт бичиг, туршлагыг судалж, Хүнсний тухай хуульд нэмэлт өөрчлөлт оруулах үндэслэл шаардлага, Үндэсний стандартыг шинэчлэн боловсруулж, хэлэлцүүлэхээр бэлтгэл ажлыг хангаж байна. Хоол үйлдвэрлэлд мөрдөж ажиллах зохистой дадлын хялбаршуулсан зааврын төслийг боловсруулсан.

“Сав, баглаа боодол” үндэсний хөтөлбөрийг хэрэгжүүлэх арга хэмжээний төлөвлөгөөний төсөл, тус хөтөлбөрийн Үндэсний зөвлөлийн бүрэлдэхүүн, зөвлөлийн дүрмийг батлав. Сав, баглаа боодол үндэсний хөтөлбөрийг хэрэгжүүлэх арга хэмжээний төлөвлөгөөг ХХААХҮ-ийн сайдын 2017 оны 10 дугаар сарын 23-ны өдрийн А-138 дугаар тушаалаар батлуулан, ажиллаж байна.

Хүн амын хүнсний талаарх мэдлэг, боловсролыг дээшлүүлэх мэдээлэл, сурталчилгаа болон хүнсний үйлдвэрлэгчид, судалгаа шинжилгээний ажилтнуудын чадавхжуулах зорилгоор 2017 онд “Хүнсний аюулгүй байдлын үндэсний чуулган”, “Хүнсний аюулгүй байдал”, “Органик хүнс, хөдөө аж ахуйн үндэсний II чуулган”-ыг зохион байгуулав.

“Согтууруулах ундааны үйлдвэрийн төсөл сонгон шалгаруулах, үйлдвэрлэлд хяналт тавих журам”-ыг шинэчлэн боловсруулж, хэлэлцүүлэг хийж байна. Засгийн газрын 2017 оны 2-р сарын 01-ний өдрийн 46 дугаар тогтоолын дагуу улсын хэмжээнд согтууруулах ундаа үйлдвэрлэх тусгай зөвшөөрөлтэй аж ахуйн нэгжүүдийн үйл ажиллагаанд холбогдох хуульд заасан нийтлэг эрх, үүргийн хүрээнд тусгай зөвшөөрлийн хугацаа, нөхцөл, шаардлагад хяналт шалгалт хийж, илэрсэн зөрчил дутагдлыг арилгуулах, өмнөх онуудад үйлдсэн албан шаардлага, өгөгдсөн үүрэг даалгаврын биелэлтийг хангуулах, цаашид авах арга хэмжээний санал боловсруулах ажлын хэсгүүдийг томилон, улсын хэмжээнд хяналт шалгалт хийж байна.

Хүнсний тухай хуулийн 6 дугаар зүйлийн 2 дугаар заалтыг хэрэгжүүлэхээр “Стратегийн хүнсний улирлын нөөц бүрдүүлэх, зарцуулах журмыг боловсруулаад байна. **/40 хувь/**

2.24.Дотоодын хүнсний бүтээгдэхүүний нэр төрлийг олшруулж, тахиа, гахай, зөгий, загасны аж ахуй зэрэг дэд хөтөлбөрүүдийг хэрэгжүүлэн, бүтээгдэхүүний нийлүүлэлт, хүртээмжийг нэмэгдүүлнэ.

**Биелэлт:** 2016-2017 онд хувийн хэвшлийн хөрөнгө оруулалт болон орон нутгийг хөгжүүлэх сангийн зээлийн дэмжлэгтэйгээр дараах мал төхөөрөх, боловсруулах үйлдвэрийг байгуулж, ашиглалтад оруулсан байна. Тухайлбал:

* Ховд аймгийн “Жаргалант шанд” ХХК нь өөрийн хөрөнгөөр хоногт 500 бог, 100 бод төхөөрөх хүчин чадалтай, 100 тн хөргүүртэй зоорь бүхий мал төхөөрөх, боловсруулах үйлдвэр.
* Орхон аймгийн “Жаргалант мах импекс” ХХК нь өөрийн хөрөнгөөр хоногт 100 бог, 20 бод төхөөрөх хүчин чадалтай, 200 тн хөргүүртэй зоорь бүхий мал төхөөрөх, боловсруулах үйлдвэр.
* Баянхонгор аймгийн “Мах март” ХХК нь өөрийн хөрөнгөөр Баянхонгор суманд хоногт 500 бог, 50 бод төхөөрөх хүчин чадалтай, 250 тн агуулах зоорь бүхий мах бэлтгэх, боловсруулах үйлдвэр.
* Говь-Алтай аймагт “Алтайн сүрлэг” ХХК өөрийн хөрөнгө болоод Орон нутгийг хөгжүүлэх сангаас 60.0 сая.төг-ийн зээл авч хоногт Есөнбулаг суманд 100 бод, 250 бог төхөөрөх хүчин чадалтай, 100 тн хөргүүртэй зоорь бүхий “Түмэн уул” мах бэлтгэх боловсруулах үйлдвэр.
* Төв аймгийн Баяндэлгэр суманд “Баяндэлгэр хүнс” ХХК Сингапур Улсын хөрөнгө оруулалтаар хоногт 100 бог, 50 бод төхөөрөх хүчин чадалтай, 20 тн хөргүүртэй зоорь бүхий мах бэлтгэх, ангилж вакуумжуулан савлах, үйлдвэр.
* Улаанбаатар хотын “Саян уул” ХХК нь өөрийн хөрөнгөөр СХД-ийн Эмээлтэд 300 бог, 100 бод төхөөрөх хүчин чадалтай, 1000 тн агуулах зоорь бүхий мах бэлтгэх, боловсруулах үйлдвэрийг тус тус ашиглалтад оруулсан байна.

“Загас, загасан бүтээгдэхүүний нийлүүлэлтийг нэмэгдүүлэхэд цөөрмийн аж ахуйг Монголд хөгжүүлэх” төслийн хүрээнд 200.000  ширхэг загас үржүүлэх хүчин чадалтай “Загас үржүүлгийн лаборатори” 2017 оны 5дугаар сарын 29-нд ашиглалтад оров.

2017-2018 онд дараах мал төхөөрөх, боловсруулах үйлдвэрийг байгуулахаар ажиллаж байна. Үүнд: Турк Улсын олон улсын хамтын ажиллагааны /ТИКА/ байгууллагын шугамаар Говь-Алтай аймгийн Чандмань суманд мал төхөөрөх, мах боловсруулах үйлдвэрийг барьж байна. Тус үйлдвэрийн дэд бүтцийг орон нутгийн захиргаа хариуцаж байна.

Улаанбаатар хотын баруун, зүүн талд хоногт нийт 7500 бог, 1500 бод төхөөрөх хүчин чадалтай мал төхөөрөх 4 үйлдвэр, мах, махан бүтээгдэхүүний төрөлжсөн худалдааны төв бүхий цогцолборыг “МБҮ” ХХК-тай бодлогын хувьд хамтран байгуулахаар ажиллаж байна.

Увс аймгийн Тариалан сумын “Хүмэн нэгдэл” ХХК хоногт 40 бод, 100 бог төхөөрөх хүчин чадалтай үйлдвэрийг байгуулж байна. Энэ үйлдвэрт Австри улсын “Ласка” үйлдвэрийн тоног төхөөрөмжийг суурилуулна.

Орхон аймгийн Баян-Өндөр суманд Чех-Монголын хамтарсан мал төхөөрөх, мах боловсруулах үйлдвэр байгуулахаар барилгын суурийн ажлыг гүйцэтгэсэн байна. **/40 хувь/**

**Мал аж ахуйн чиглэлээр:**

2.25.Мал аж ахуйн үйлдвэрлэлийн үр ашгийг нэмэгдүүлэх, эдийн засгийн эргэлтийг сайжруулах, дэвшилтэт техник, технологийн шинэчлэлийг хийх, инновацийг нэвтрүүлэх, түүнчлэн “Монгол мал” үндэсний хөтөлбөрийн хэрэгжилтийг эрчимжүүлнэ.

**Биелэлт:** “Монгол мал” үндэсний хөтөлбөрийг улсын хэмжээнд зохицуулах, удирдан зохион байгуулах үндэсний хороог шинэчлэн байгуулахаар санал авч 2016 оны тайлангийн хэрэгжилтэд үнэлгээ, дүгнэлт өгч, 2017 оны төлөвлөгөөг батлуулан ажиллав.

Сүүний чиглэлийн үхэр үржүүлж буй аж ахуйн нэгжүүдэд дэмжлэг үзүүлэхээр 2016 онд 20 аж ахуйн нэгжид 235 сая төгрөгийн, таримал тэжээл тариалах дэмжлэг үзүүлэхэд 160 сая төгрөгийн дэмжлэгийг тус тус Мал хамгаалах сангаар дамжуулан олгосон байна. Эрчимжсэн мал аж ахуйн тэжээлийн үйлдвэрийг бүсчилэн байгуулах зорилгоор улсын хэмжээнд ажиллаж байгаа болон ажиллахгүй байгаа тэжээлийн үйлдвэрүүдийн судалгааг авч нэгтгэж, хаана ямар хүчин чадалтай тэжээлийн үйлдвэр байгуулах талаар судалгаа хийх ажлыг зохион байгуулж байна.

Мал аж ахуйн салбарын үйлдвэрлэлийн хэвийн байдлыг хангах хаваржилт, мал төллөлтийн бэлтгэл хангуулах МАА-н графикт ажлыг мөрдлөг болгон ажиллах талаар аймгуудын Засаг дарга нарт зөвлөмж хүргүүлсэн ба улсын хэмжээнд мал хаваржилт, төллөлтийг зохион байгуулах нэгдсэн төлөвлөгөөг батлуулан хэрэгжилтийг хангуулан ажиллав. **/40 хувь/**

2.26.“Төрөөс малчдын талаар баримтлах бодлого”, “Монгол малчин”, “Малжуулах” хөтөлбөрийг хэрэгжүүлнэ.

**Биелэлт:** Төрөөс малчдын талаар баримтлах бодлогыг хэрэгжүүлэх хоёр дахь үе шатны төлөвлөгөөг шинэчлэн боловсруулахаар холбогдох байгууллага, газартай хамтран тооцоо, судалгааг хийж байна.

“Монгол малчин” хөтөлбөрийн төслийг 2018 оны 1 дүгээр улиралд боловсруулж хэлэлцүүлэхээр төлөвлөн ажиллаж байна. Хөтөлбөрийн хүрээнд залуу болон шинээр малчин болсон малчдыг дэмжих, тэдгээрийг туршлагажуулах ажлыг орон нутагтай хамтран хэрэгжүүлэх асуудлыг тусгахаар бэлтгэж байна.

Малчдын хөдөлмөр эрхлэлтийг дэмжих хөтөлбөрт 2016 оны жилийн эцсийн байдлаар өссөн дүнгээр нийт 1511 малчин өрхийн 4028 иргэнийг хамруулж 4,362,803.31 мянган төгрөгийг зарцуулсан байна. Малжуулах арга хэмжээнд 991 өрхийн 1982 малчин иргэдийг хамруулж 39144 хонь, 35838 ямаа, 367 адуу, 2254 үхэр, 251 тэмээг 4,251,412.3 мянган төгрөгөөр худалдан авсан байна.

Хөдөлмөр эрхлэлтийн үндэсний зөвлөлийн шийдвэрээр “Малчдын хөдөлмөр эрхлэлтийг дэмжих хөтөлбөр”-ийг 2017-2018 онд үргэлжлүүлэн хэрэгжүүлэхээр хэлэлцэн баталж арга хэмжээг эхлүүлээд байна. 2017 оны байдлаар “Малчдын хөдөлмөр эрхэлтийг дэмжих хөтөлбөр”-ийн хүрээнд малчин өрхийг малжуулах арга хэмжээнд 937 малчин өрхийн 1874 малчдыг хамруулж 4.1 тэрбум төгрөгийн мал худалдан авч өгөв. Малжуулах арга хэмжээнд хамрагдсан болон залуу 2458 малчдыг мал аж ахуй эрхлэлтийн сургалт, туршлага солилцох уулзалтад хамруулсан.

2017 оны жилийн эцсийн байдлаар “Ажлын байрыг дэмжих хөтөлбөр”-ийн бүлгийн зохион байгуулалттай хүнсний ногоо тариалах арга хэмжээнд 741.7 сая төгрөг зарцуулж 1940 иргэнийг хамруулж түр ажлын байраар хангасан. **/40 хувь/**

2.27.Бэлчээрийн болон эрчимжсэн мал аж ахуй, фермерийн аж ахуйг зохистой хослуулснаар мах, махан бүтээгдэхүүний экспортыг дэмжиж, жилд экспортлох хэмжээг 50 мянган тоннд хүргэж, малчин өрхийн орлогыг нэмэгдүүлнэ.

**Биелэлт:** Махны чиглэлийн өндөр ашиг шимт хонины аж ахуй байгуулах зорилгоор төсөл сонгон шалгаруулалтыг зохион байгуулж Улаанбаатар хотын “Тайшир-Өргөө” ХХК шалгарч гэрээ байгуулан Суффолк үүлдрийн эм хонь-169, хуц-10, Меринос үүлдрийн эм хонь -217, хуц-10, Беришон душер үүлдрийн эм хонь-200, хуц-10, Романов үүлдрийн эм хонь-65, хуц-6 толгой, нийт 651 толгой үржлийн эм хонь, 36 толгой хуц нийт 687 толгой хонийг Франц улсаас оруулж ирлээ.

“Гацуурт” ХХК-тай 2011 онд байгуулсан “Махны цэвэр үүлдрийн үхэр импортлож үржлийн аж ахуй эрхлэх төсөлд дэмжлэг үзүүлэх” зээлийн гэрээний дагуу эргэн төлөлтийн 200-н толгой өсвөр үхрийг хүлээн авч Сэлэнгэ-65, Дархан-4, Дорнод-5, Хэнтий-5, Төв-5, Архангай-5, УСҮТ-5, МХС-6, хээлтэгчээс УСҮТ-20, үлдсэн 80 толгой хээлтэгчийг Мал хамгаалах сангийн мэдэлд хүлээн авч төсөл сонгон шалгаруулалтаар иргэд, аж ахуйн нэгжүүдэд олгохоор бэлтгэл хангаад байна.

“Мах, сүүний анхдугаар аян”-ыг эрчимжүүлэх зорилгоор 2017 онд дотоодын эх үүсвэрээс санхүүжүүлэхээр “Махны болон сүүний чиглэлийн үхэр” үржүүлж буй аж ахуйн нэгжүүдэд хөнгөлөлттэй зээлийн дэмжлэг үзүүлэх зорилгоор төсөл шалгаруулалтыг зохион байгуулж нийт 52 аж ахуйн нэгжид нийт 800 сая төгрөгийг үйл ажиллагаанаас нь хамааруулан 10-20 сая төгрөгийг 5-н жилийн хугацаатай зээлээр олгов.

“Махны чиглэлийн цэвэр үүлдрийн Герефорд бухны гүн хөлдөөсөн үр үйлвэрлэх” гүйцэтгэгчийг сонгох тендерийг зарлаад байна. Үнийн дүн: 200,000,000.00 (Хоёр зуун сая) төгрөг, нийт 30.000,0 тунгаас доошгүй гүн хөлдөөсөн үр хүлээн авч энэ төрлийн аж ахуй эрхлэгч иргэн, аж ахуйн нэгжүүдийн үхрийн чанарыг сайжруулна.

Махны болон мах-сүүний чиглэлийн үхэр импортлох төсөл сонгон шалгаруулалтыг зохион байгуулахаар ажиллаж байна. Төсөвт өртөг 2.500.000.000,0 /Хоёр тэрбум таван зуун сая/ төгрөг **/40 хувь/**

2.28.Мал аж ахуйн мэргэжилтнийг бэлтгэх, давтан сургах, мал аж ахуйн хөгжлийн талаархи олон улсын туршлагыг судлах, нэвтрүүлэх, “Малчдыг мэдлэгжүүлэх, мэдээллээр хангах” хөтөлбөр хэрэгжүүлнэ.

**Биелэлт:** “Мал, амьтны эрүүл мэндийн хууль”-ийн төсөл УИХ-ын 2017 оны 12 дугаар сарын 08-ны өдрийн хуралдаанаар батлагдсантай холбогдуулан малын эмчид итгэмжлэл олгох сургалт зохион байгуулах, шалгалт авч итгэмжлэл олгох журам, Мал эмнэлгийн үйлчилгээний нэгжийн MNS5368-1:2011 стандартад өөрчлөлт оруулах, шинэчлэх саналын төслийг боловсруулаад байна. ХААИС-ийн Мал эмнэлгийн сургууль жил бүр 120-150 малын их эмч бэлтгэн төгсгөж байна.

МЭҮГ, ХААИС-ийн Мал аж ахуйн биотехнологийн сургуультай хамтран ажиллах гэрээг байгуулан “Бог, бод малын ангилагч шинжээч” мэргэжилтэн бэлтгэх сургалтыг хамтран зохион байгуулав. Сургалтад 14 аймгийн ХХААГ, 50 сумдын МЭҮТ-ийн болон малын үржлийн үйлчилгээний нэгжийн 51 мэргэжилтэн сургалтанд хамрагдаж мэргэшлийн үнэмлэх олгох ажлыг зохион байгуулав. Энэхүү сургалтын үр дүнд тухайн орон нутагт үзлэг, ангилалтын ажлыг мэргэшсэн малзүйч нар чанартай зохион байгуулах үндсэн нөхцөл бүрдэж хувийн аж ахуй нэгжүүд малын үржлийн чиглэлээр үйл ажиллагаа явуулахад дэмжсэн, дадлагажуулсан ажил болов.

Хүнс, хөдөө аж ахуйн салбарын боловсон хүчинг чадавхжуулах зорилгоор БНХАУ, БНСУ, Япон, Вьетнам, Энэтхэг зэрэг улсуудад тогтмол сургаж байна. **/40 хувь/**

2.29.Мал аж ахуйн үйлдвэрлэл эрхлэгчдийг хөнгөлөлттэй зээл, хөрөнгө оруулалт, даатгал, татварын уян хатан бодлогоор дэмжих, малын гаралтай түүхий эдийн үнэ ханшийн уналтаас хамгаалах, малчдад ирж байгаа хүндрэлийг багасгахад чиглэгдсэн мал аж ахуйн хөгжлийг дэмжих тусгай санг өргөжүүлж, малчин өрхийн орлого, амьжиргааны баталгааг хангана.

**Биелэлт:** 2016 оны сүүлийн хагас жилд малчин, мал бүхий иргэдэд 2015 оны ноосны урамшууллаас, хоршооны гишүүн бус гэсэн шалтгаанаар хасагдсан 5229 малчдад 661.8 сая төгрөгийн урамшууллыг нөхөн олгосон. Мөн 2016 оны сүүлийн хагас жилд малчин, мал бүхий иргэдэд 2015 оны арьс, ширний урамшууллыг 44,705 малчдад, 8.5 тэрбум төгрөгийн урамшууллыг олголоо. **Засгийн газрын 2017 оны 14-р тогтоолоор ноосны урамшуулалд 22,6 тэрбум төгрөг, арьс ширний урамшуулалд 10,8 тэрбум төгрөг батлагдан,** 100 хувь малчдад олгосон.

***Малчдад олгосон ноосны урамшуулал***

|  |  |  |  |
| --- | --- | --- | --- |
| Он | Малчны тоо | Ноосны хэмжээ /тн/ | Мөнгөн дүн /тэрбум төгрөг/ |
| 2011 | 32,977 | 4 924.9 | 9.8 |
| 2012 | 103,162 | 14 696.6 | 29.4 |
| 2013 | 117,667 | 18 307.3 | 36.6 |
| 2014 | 80,619 | 16 643.5 | 18.3 |
| 2015 | 79,407 | 16 897.0 | 19.3 |
| 2016 | 92,885 | 20 598.9 | 22.6 |
| **ДҮН** | **506,717** | **92068.3** | **136** |

*Мэдээллийн эх сурвалж: Мал хамгаалах сан*

Малын гаралтай түүхий эдийн үнэ ханшийн уналтаас хамгаалах, малчин өрхийн орлогыг нэмэгдүүлэх зорилгоор Засгийн газар нийт 30.0 мянган тонн мах нэмж бэлтгэхээр шийдвэрлэлээ.

Засгийн газрын 2016 оны 9 дүгээр сарын 14-ны өдрийн 90 дугаар тогтоолоор арьс, ширний үйлдвэрлэл, худалдаанд мөрдөх техникийн зохицуулалтыг 2016 оны 10 дугаар сарын 1-ний өдрөөс эхлэн 2017 оны 8 дугаар сарын 1-ний өдрийг хүртэлх хугацаанд түр түдгэлзүүлсэн. Энэ ажлын үр дүнд тухайн үед 300-500 төгрөгийн үнэ ханштай байсан хонины нэхий, өлөнгийн хамт 2500-3000 төгрөг болж өслөө.Азийн хөгжлийн банкны “Хөдөө аж ахуй, хөдөөгийн хөгжил” төслийн хөнгөлөлттэй зээлийн санхүүжилтээр 2017 онд ноос, ноолуурын эцсийн бүтээгдэхүүн үйлдвэрлэгч 6 аж ахуйн нэгжид 23.6 тэрбум төгрөг, Хөгжлийн банкны эх үүсвэрээс ноолуурын 5 аж ахуйн нэгжид 17.9 тэрбум төгрөгийн эргэлтийн хөрөнгийн зээл олгов. **/40 хувь/**

2.30.Малыг бүртгэлжүүлж, малын гаралтай түүхий эд бэлтгэлийн чанар стандартыг дээшлүүлж, гарал үүслийг тодорхой болгох системийг бүрдүүлнэ.

**Биелэлт:** Малын бүртгэлжүүлэлтийн чиглэлээр загвар төслийг Өвөрхангай аймгийн Баянгол, Зүүн баян-Улаан, Гучин-Ус сумдад хэрэгжүүлэхээр тохирч төслийн санхүүжилтийн асуудлаар Франц улсын Засгийн газар, Дэлхийн худалдааны байгууллагад хандаад байна.

2016 онд 11 аймагт нийт 41376 ширхэг ээмэгний захиалгыг хүлээн авч кодыг олгож “Тэргүүн сүрэг” ХХК-ийн ээмэгний үйлдвэрт захиалах, орон нутагт хүргүүлэх, малыг ээмэгжүүлэх, бүртгэлд авах, мэдээллийн санд мэдээллийг оруулах ажлыг зохион байгуулав. Онлайн мэдээгээр 2017 оны 12 дугаар сарын 7-ны өдрийн байдлаар малын бүртгэл мэдээллийн нэгдсэн санд 21 аймаг, нийслэлийн нийт 339 сум, дүүргийн 90,0 мянган малчин өрх, мал бүхий 9,9 мянган өрхийн нийт 2830,5 мянган мал бүртгэлд хамрагдсан, үүнээс үхэр 1205,6 мянга, хонь 1007,2 мянга, ямаа 604,2 мянга, тэмээ 3,6 мянга, адуу 1,1 мянган мал байна. Өмнөх оноос нийт 136,6 мянган малаар нэмэгдсэн.

Малын гаралтай түүхий эдийн стандартуудыг шинэчлэх, түүхий эдийн чанарыг орон нутагт хянан баталгаажуулах нөхцөлийг бүрдүүлэх арга хэмжээг холбогдох байгууллагуудтай хамтран судлан үзэж, боловсруулах ажлыг хийж байна. **/40 хувь/**

2.31.Малчдыг орон сууцны хөтөлбөрт хамруулах, нийгмийн асуудлыг шийдэх арга хэмжээ авна.

**Биелэлт:** Малчдыг орон сууцны хөтөлбөрт хамруулах, нийгмийн асуудлыг шийдэх асуудлыг холбогдох байгууллагуудтай хамтран судлан үзэж, боловсруулах ажлыг хийж байна. **/0 хувь/**

2.32.Мал эмнэлгийн албаны тогтолцоог олон улсын жишигт нийцүүлж, үйл ажиллагааны шуурхай, нэгдмэл байдлыг ханган, мал, амьтны гоц халдварт, халдварт зооноз өвчнөөс урьдчилан сэргийлэх, өвчнийг хяналтад авах, тэмцэх стратегийг хилийн боомтуудыг түшиглэн бүсчлэн хэрэгжүүлж, мал аж ахуйн гаралтай түүхий эд, бүтээгдэхүүнийг экспортлох боломжийг нэмэгдүүлнэ.

**Биелэлт:** “Малын эрүүл мэнд” хөтөлбөрийг Засгийн газрын 2018 оны 1 дүгээр сарын 10-ны өдрийн хуралдаанаар хэлэлцэн батлав. Хөтөлбөрийн хэрэгжилтийг зохион байгуулахаар ажиллаж байна.

“Малын эмийн үлдэгдлийн хяналтын хөтөлбөр”-ийг боловсруулах ажлын хэсгийг ХХААХҮ-ийн Сайдын 2017 оны 1 дүгээр сарын 06-ны өдрийн А-04 дугаар тушаалаар байгуулав. Ажлын хэсгийн хуралдааныг 3 удаа зохион байгуулан хөтөлбөрийн төслийг Хөгжлийн бодлого төлөвлөлтийн тухай хуулийн хүрээнд бэлтгэн боловсруулж салбарын эрдэмтэд, судлаачдаас санал авч, хэлэлцүүлэхээр бэлтгэл ажлыг ханган ажиллаж байна.

Мал, амьтны эрүүл мэндийн тухай хуулийн төслийг Засгийн газрын хуралдаанаар хэлэлцэн, дэмжиж, УИХ-д 2016 оны 12 дугаар сарын 28-ны өдөр өргөн мэдүүлсэн. УИХ-ын 2017 оны 12 дугаар сарын 08-ны өдрийн нэгдсэн хуралдаанаар хэлэлцэн, батлав.

Улсын хэмжээнд 2016 оны жилийн байдлаар 10 аймгийн давхардсан тоогоор 161 сумын 42,432 өрхийн 4,691 толгой тэмээ, 184.7 мянган толгой үхэр, 4,566 мянган хонь, 3,561,5 мянган толгой ямаа, 314 гахай нийт 9,9 толгой сая малыг шүлхийн эсрэг вакцинжуулалтанд хамруулсан.

Хонины цэцэг өвчний вакцинжуулалтанд 2016 онд нийт 11 аймаг, нийслэлийн 145 сум, дүүргийн 16,879 малчин өрхийн 6,6 сая толгой хонь хамрагдлаа.

Бог малын мялзангаас сэргийлэх вакцинжуулалтанд 5 аймгийн 70 сумын 23,959 малчин өрхийн 4.6 сая толгой хонь, 5.8 сая толгой ямаа, нийт 10.4 сая толгой бог малыг хамруулсан.

2016 онд бруцеллёзоос сэргийлэх вакцинжуулалтанд нийт 13.3 сая толгой мал, 2017 онд 16.6 сая толгой малыг хамруулсан.

Халдварт өвчнөөс сэргийлэх арга хэмжээнд өнгөрсөн 2016 онд давхардсан тоогоор 36.8 сая толгой мал хамрагдсан. Улсын хэмжээнд өнгөрсөн 2016 онд давхардсан тоогоор 598 суманд 1,299 удаагийн халдварт өвчний тохиолдол бүртгэгдэж, 17,419 толгой мал өвчилсөн байна. Энэ нь өнгөрсөн оныхоос өвчилсөн малын тоо 1,622 толгойгоор нэмэгдэж харин өвчин гарсан сум 262, тохиолдолын тоо 566-аар тус тус буурсан.

2017 он гарсаар шүлхий өвчин Сүхбаатар аймгийн 7, Дорнод аймгийн 2, Хэнтий аймгийн 2, нийт 3 аймгийн 11 суманд бүртгэгдсэнтэй холбоотойгоор улсын нөөцийн шүлхий өвчний вакцинаар 5,0 сая гаруй толгой малыг, Говь Алтай, Ховд, Увс аймгийн зарим сумдад зэрлэг амьтдын дунд бог малын мялзан өвчин өвчин оношлогдсоноор Говь алтай аймгийн 2, Увс аймгийн 2 сумын нийт 600,0 мянган толгой малыг бог малын мялзан өвчний нөөцийн вакцинаар вакцинжуулалтад хамруулаад байна.

2017 оны байдлаар хонины цэцэг өвчнөөс сэргийлэх вакцинжуулалтад 23,3 сая, бог малын мялзангийн вакциныг 7,1 сая, шүлхийн вакцинжуулалтад 10,2 сая малыг тус тус хамруулаад байна. **/40 хувь/**

2.33.Малын тоог чанарт шилжүүлж ашиг шим, хүртээмжийг сайжруулах, генетикийн нөөцийг хамгаалах, үржил селекцийн ажлыг шинжлэх ухааны үндэслэлтэй явуулах, биотехнологийн ололтыг нэвтрүүлэх, шинэ үүлдэр, омгийг бий болгох, орон нутгийн мал үржлийн нэгжүүдийг чадавхжуулна.

**Биелэлт:** “Монгол улсын малын үржлийн ажлын стратеги төлөвлөгөө”-г шинэчлэн боловсруулах үүрэг бүхий ажлын хэсгүүд малын төрөл тус бүрээр томилогдон ажиллаж байна.

“Малын удмын сангийн үндэсний цогцолбор”-ын захиргаа, үйлдвэрлэл, малын зориулалттай 18 барилгыг инженерийн иж бүрэн шугам сүлжээ болон барилгуудын гадна зам, талбай, тохижилт, гэрэлтүүлгийн ажлын хамт 2017 оны 11 дүгээр сарын 24-ний өдөр Улсын комисст хүлээлгэн өгөв.

Мал, тэжээвэр амьтдын үржил селекцийн ажлын ололтыг хянан магадлах, баталгаа-жуулах бүртгэх, хяналт тавих журам”-ын хүрээнд дараах үүлдэр, омгийн малыг баталгаажуулав. Үүнд: Адууны 1 үүлдэр - “Галшар”, ямааны 1 үүлдэр - “Алтайн улаан”, ямааны 1 омог - “Бөмбөгөрийн улаан”–ыг ХХАА-н сайдын зөвлөлийн хурлаар хэлэлцүүлэн баталгаажуулсаны үр дүнд Монгол улсын хэмжээнд баталгаажсан үүлдэр, омгийн 45 малтай болсон байна.

Мал эмнэлэг үржлийн газраас 2016 онд мал үржлийн ажил үйлчилгээ явуулж байгаа хувийн хэвшлийн хуулийн этгээдэд хөнгөлөлттэй зээлийн дэмжлэг үзүүлэх төслийг сонгон шалгаруулж 16 аймгийн 30 аж ахуйн нэгжид 386.0 сая төгрөгийн дэмжлэг үзүүлсэн байна.

Малын удмын сангийн үндэсний төвийн генийн санд одоогоор Монгол улсад үржүүлж буй бог малын 16 үүлдэр, 3 үүлдрийн бухны болон импортоор авсан өндөр ашиг шимт бог малын 6 үүлдэр, үхрийн 10 үүлдрийн бухны нийт 65.5 мянган тун үрийг хадгалж, үржүүлэгт ашиглан, удам зүйн дэвшлийг түгээж байна.

2017 онд үзлэг, ангилалтын ажлыг аймаг, орон нутгийн саналыг харгалзан тухайн бүс нутагт үндсэн сайжруулагчаар ашиглах бүрэн боломжтой, цаашид үүлдэр, омгоор баталгаажуулан ашиглах мал үржүүлж буй 13 аймгийн 43 сумдыг хамруулан зохион байгуулав. Үзлэг, ангилалтанд 286.1 мянган толгой малыг хамруулав. **/40 хувь/**

2.34.Малын тэжээлийн үйлдвэрийг бүсчлэн байгуулах үйл ажиллагаанд зээлийн дэмжлэг үзүүлж, өвс тэжээлийн аюулгүй нөөцийг нэмэгдүүлнэ.

**Биелэлт:** Малын тэжээлийн үйлдвэрийг бүсчлэн байгуулах үйл ажиллагааны техник, эдийн засгийн тооцоо судалгааг мэргэжлийн байгууллагаар хийлгэх ажлыг судлаж байна. Манай улсын хэмжээнд 166 тэжээлийн үйлдвэр, цех байгаагаас 68 нь байнгийн болон түр ажиллагаатай, 49 нь огт ажиллагаагүй байна. Судалгаан дээр тулгуурлан тэжээлийн хэрэгцээг бүсчилэн гаргахаар ажиллаж байна. Байгалийн эрсдэлд өртөмтгий аймгуудад уурагт таримал тэжээл тариалах ажлыг эхлүүлж Булган, Сэлэнгэ, Төв аймагт тус бүр 100 га-д царгас тариалахад дэмжлэг үзүүлэв.

Өвс тэжээлийн аюулгүйн нөөц бүрдүүлэх техник, тоног төхөөрөмжийг сайжруулж, өвс, тэжээлийн агуулахыг орон нутагт бий болгоход шаардагдах зардлын тооцоо, судалгаа хийж байна. **/40 хувь/**

2.35.Хөдөөгийн хүн ам болон мал аж ахуйн усан хангамжийг нэмэгдүүлэх зорилгоор бэлчээрт худаг, хөв цөөрөм барьж байгуулан ашиглалт, хяналтыг сайжруулна.

**Биелэлт:** Бэлчээрийн усан хангамжийг сайжруулах зорилгоор 2016 онд улсын төсвийн хөрөнгөөр 42 инженерийн хийц бүхий худгуудыг Баянхонгор, Завхан, Ховд, Хөвсгөл аймгуудад гаргав. “Зах зээл ба бэлчээрийн удирдлагын хөгжлийн төсөл”-ийн хүрээнд 2016 онд Хөвсгөл аймгийн Цэцэрлэг, Цагаан-Уул сумдын цэвдэгтэй бүсэд инженерийн хийцтэй 2 худаг шинээр гаргав.

Хөдөөгийн хүн ам, мал аж ахуйн усан хангамжийг нэмэгдүүлэх зорилгоор 2017 оны улсын төсвийн 2.0 тэрбум төгрөгийн хөрөнгө оруулалтаар 18 аймаг, отрын бүс нутагт 110, орон нутгийн хөрөнгө оруулалтаар 110, гадаадын төсөл хөтөлбөрийн хөрөнгө оруулалтаар 15, усны өрөмдлөгийн машины түрээсийн гэрээгээр 53, нийт 288 инженерийн хийцтэй худгийг шинээр барьж ашиглалтанд оруулж 432.0 мянган га бэлчээр, 806.4 мянган мал сүрэг, 1400 гаруй малчин өрхийн усан хангамжийг шийдвэрлэв.

2017 онд нар, салхины сэргээгдэх эрчим хүчийг ашиглан газрын гүнээс ус татах дэвшилтэт тоног төхөөрөмж, технологийг Өмнөговь аймгийн 30 худагт суурилуулах ажил хийгдэж байна, 2017 оны 12 дугаар сарын байдлаар 14 худгийн ажил бүрэн дууссан.2017 онд Дорнод аймгийн Матад, Халх гол сумдад байгаль хамгаалах сангийн 130 сая төгрөгийн хөрөнгөөр 2 хөв цөөрөм, Дундговь аймгийн Хулд, Сайхан-Овоо, Дэлгэрцогт сумдад нийт 3 булгийн эхийг хашиж хамгаалсан. **/40 хувь/**

2.36.Бэлчээрийн ашиглалт, хамгаалалтыг сайжруулах, төлөв байдлыг тогтоох, хянах, сэргээн сайжруулах, доройтол, талхагдал, цөлжилтийг бууруулах, бэлчээрт хөнөөл учруулж байгаа мэрэгч амьтан, шавжтай тэмцэхэд малчдын оролцоог нэмэгдүүлж, байгаль орчинд халгүй, дэвшилтэт аргыг ашиглана.

**Биелэлт:** ХХААХҮ-ийн Сайдын 2017 оны 9 дүгээр сарын 25-ны өдрийн А-132 дугаар тушаалаар “Бэлчээр хамгаалах тухай” хуулийн төсөл боловсруулах үүрэг бүхий Ажлын хэсгийг байгуулсан бөгөөд Ажлын хэсэг Хууль тогтоомжийн тухай хуулийн дагуу тус хуулийн төслийг боловсруулах үндэслэл, шаардлага, үр нөлөөллийн судалгааг хийж, үзэл баримтлалын болон хуулийн төслийг анхны хувилбарыг боловсруулахаар ажиллаж байна.

Бэлчээр хамгаалах арга хэмжээний хүрээнд 2016 онд үлийн цагаан оготнотой тэмцэх ажлыг 4-11 дүгээр сард байгаль орчинд халгүй аргаар 10 аймгийн 67 сумын 525.0 мянга га талбайд, царцаатай тэмцэх ажлыг 5-7 дугаар сард химийн аргаар 2 аймгийн 11 сумын 45.1 мянган га талбайд хийлээ. Энэ ажлын үр дүнд нийт 12 аймгийн 78 сумын 570.1 мянга га-аар бэлчээрийн даац багтаамжийг нэмэгдүүлсэн байна. Улсын тусгай хэрэгцээний аймаг дундын отрын бэлчээрийг шинээр бий болгох судалгааны ажлыг Хөвсгөл аймгийн Төмөрбулаг, Бүрэнтогтох, Цэцэрлэг сумдад хийж гүйцэтгэлээ. Судалгааны ажлын хүрээнд дээрх сумдын бэлчээрийг төлөв байдал, доройтлын зэрэг, бэлчээрийн ургамлын төрөл зүйлийг тодорхойлох, бэлчээрийн зураглал зэргийг боловсруулсан болно.

2017 онд Баянхонгор, Өвөрхангай аймгийн 50.0 мянган га бэлчээрт микробиологийн аргаар үлийн цагаан оготнотой тэмцэх ажил 82.3 хувьтай гүйцэтгээд байна, үлийн цагаан оготнотой энгийн механик аргаар 13 аймаг, аймаг дундын отрын бэлчээрийн 480 мянган га талбайд тэмцэх ажлыг зохион байгуулахаар ажиллаж байна. Царцаатай тэмцэх ажлыг химийн аргаар 6-7 дугаар сард 3 аймгийн 89.8 мян.га бэлчээрийн талбайд зохион байгуулахаар ажиллаж байна.

2017 онд нийт 650 мянган га бэлчээрийн талбайг хөнөөлт шавж болон мэрэгч амьтдын хөнөөлөөс хамгаалж төдий хэмжээний бэлчээрийн талбайн ургамлын нөхөн ургах боломжийг бүрдүүлэх замаар бэлчээрийн даац, багтаамжийг нэмэгдүүлэв. Бэлчээрийн ургамал хамгааллын арга хэмжээг орон нутагт зохион байгуулахдаа малчид, малчдын хоршоодтой дамжуулан гүйцэтгүүлж тэднийг түр ажлын байраар ханган ажиллаа. **/40 хувь/**

2.37.Мал аж ахуйн салбарын тогтвортой хөгжлийг хангахад чиглэгдсэн Малын генетик нөөцийн тухай, Бэлчээр хамгаалах тухай, Мал, амьтны эрүүл мэндийн тухай, Мал аж ахуйн хөгжлийг дэмжих тухай хуулийг тус тус боловсруулан батлуулж, эрх зүйн таатай орчинг бүрдүүлнэ.

**Биелэлт:** Малын генетик нөөцийн тухай хуулийг УИХ-ын 2017 оны 12 дугаар сарын 14-ний өдрийн хуралдаанаар хэлэлцүүлэн, батлуулав. Мал, амьтны эрүүл мэндийн тухай хуулийг УИХ-ын 2017 оны 12 дугаар сарын 08-ны өдрийн хуралдаанаар хэлэлцүүлэн, батлуулав. **/40 хувь/**

2.38.Мал аж ахуй эрхлэх уламжлалт хэв маяг, мэдлэгийг хадгалах, баяжуулах, малын тоо, төрөл, сүргийн бүтцийн зохист харьцааг баримтлах, эрчимжсэн аж ахуйг төрөлжүүлэн хөгжүүлэх хөтөлбөр хэрэгжүүлнэ.

**Биелэлт:** “Эрчимжсэн мал аж ахуйн хөгжлийг дэмжих” үндэсний хөтөлбөрийн төслийг боловсруулж байна. Үхэр сүргийн таваарлаг байдал, тоог өсгөх, сүрэгт эзлэх хээлтүүлэгч, хээлтэгчийн тоог зохистой түвшинд барих бодлогыг барьж ажиллаж байна. Сүүлийн жилүүдэд манай улсын үхрийн тоо толгой жил дараалан өссөн байна. Үүнд: 2015 онд үхэр 3.78 сая, 2016 онд 4.1 сая, 2017 онд 4.3 сая болж өсчээ. Нийт сүрэгт үхрийн эзлэх хувь 2016 онд 6.5 % (4.08) 2017 онд 6.6 % (4.38) байна. 2016 онд үхрийн аж ахуйг дэмжих зорилгоор сүүний чиглэлийн үхрийн аж ахуй эрхэлдэг 26 аж ахуйн нэгжид 300.0 сая төгрөгний хөнгөлөлттэй зээл олгосон. Үхэр сүргийн таваарлаг байдал, тоог өсгөх, сүрэгт эзлэх хээлтүүлэгч, хээлтэгчийн тоог зохистой түвшинд байлгах үүднээс “Махны чиглэлийн цэвэр үүлдрийн Герефорд бухны гүн хөлдөөсөн үр үйлвэрлэх” гүйцэтгэгчийг тендерийг зарлаад байна. Үнийн дүн 200,000,000.0 (Хоёр зуун сая) төгрөг, Монгол улсад үйлдвэрлэсэн 40,000.0 тунгаас доошгүй гүн хөлдөөсөн үр хүлээн авна. Энэ үрээр махны чиглэлийн үхэрт зохиомол хээлтүүлэг хийнэ.

Сүүний чиглэлийн үхэр үржүүлэгч 13 аж ахуйн нэгжид 134 сая төгрөг, махны чиглэлийн үхэр үржүүлэх төслийн 20 аж ахуйн нэгжид 200 сая төгрөг, 19 аж ахуйн нэгжид 225 сая төгрөгийн төслийн дэмжлэгийг үзүүлсэн. Мах, сүүний анхдугаар аян”-ыг эрчимжүүлэх зорилгоор 2017 онд дотоодын эх үүсвэрээс санхүүжүүлэхээр “Махны болон сүүний чиглэлийн үхэр” үржүүлж буй аж ахуйн нэгжүүдэд хөнгөлөлттэй зээлийн дэмжлэг үзүүлэх зорилгоор төсөл шалгаруулалтыг зохион байгуулсан. Нийт төсөвт өртөг 800.000.000,0 /найман зуун сая төгрөг/

2016 онд гахайн цогцолбор аж ахуйд дэмжлэг үзүүлэх төслийн баримт бичгийг боловсруулж шаардлага хангасан 1 төслийг сонгон шалгаруулах ажлыг зохион байгуулан 109 сая төгрөгний хөнгөлөлттэй зээлийн дэмжлэг үзүүлсэн байна. Төслийн үр дүнд гахайн махны үйлдвэрлэл 20 тонноор нэмэгдэв.

Зөгийн аж ахуйг дэмжих зорилгоор 34.1 сая төгрөгний үнэ бүхий 231 ширхэг башкер үүлдэрийн эх зөгийг иргэн, аж ахуйн нэгжид зээл хэлбэрээр олгох ажлыг Мал хамгаалах сан, Монголын зөгийчдийн нийгэмлэгтэй хамтран зохион байгуулав. Энэ ажлын үр дүнд зөгийн бүлийн тоо 250-аар нэмэгдэх урьдчилсан тооцоо гарч байна. **/40 хувь/**

**“АТРЫН-III аян”-ыг үргэлжлүүлэх хүрээнд:**

2.39.Эргэлтийн талбайн ашиглалтыг сайжруулж, газар тариалан, эрчимжсэн мал аж ахуй эрхлэх бүс нутгийг тогтоон үр тариа, төмс, гол нэрийн хүнсний ногоог 100 хувь, таримал тэжээлийн 50 хувийг дотоодын үйлдвэрлэлээр хангана.

**Биелэлт:** Төрөөс газар тариалангийн салбарт авч хэрэгжүүлсэн арга хэмжээ, дэмжлэгийн үр дүнд 2016 онд нийтдээ 475.8 мянган тонн үр тариа, үүнээс 460.7 мянган тонн буудай, 153.7 мянган тонн төмс, 93.5 мянган тонн хүнсний ногоо, 19.6 мянган тонн тосны ургамал, 50.6 мянган тонн тэжээлийн ургамал буюу нэгжээс 14.0 цн улаанбуудай, 105.0 цн төмс, 112.1 цн хүнсний ногоо, 17.3 цн тэжээлийн ургамал, 3.1 цн тосны ургамал тус тус хураан авч улаанбуудай, төмсний хэрэгцээг 100 хувь, хүнсний ногооны 45 хувь, таримал тэжээлийн 40 хувь, тосны ургамлын 46 хувийг дотоодын ургацаас хангалаа.

2017 онд 230.6 мянган тн буудай, 116.8 мянган тн төмс, 80.2 мянган тн хүнсний ногоо, 61.9 мянган тн тэжээл, 12.5 мянган тн тосны ургамал хурааж, хэрэгцээт буудайны 54.9 хувь, төмс 83.4, хүнсний ногооны 47.7 хувийг дотоодын үйлдвэрлэлээр хангасан.

Тариалан эрхлэлтийг дэмжих сангаас улсын төсвийн хөрөнгөөр нийлүүлэгдсэн төмс, хүнсний ногоо хураагч, сийрүүлүүр, БНХАУ-ын хөнгөлөлттэй зээлийн хөрөнгөөр нийлүүлэгдсэн 125 морины хүчтэй тракторыг 20 хувийн урьдчилгаа төлбөртэй 4 жилийн хугацаатай зээлээр олгож байна.

2017 онд БНХАУ-ын Засгийн газрын хөнгөлөлттэй зээлийн 7.6 сая ам. долларын хөрөнгөөр Хөдөө аж ахуйн зориулалттай дунд оврын трактор, техник, тоног төхөөрөмжийг худалдан авч аж ахуйн нэгж, хоршоонд хөнгөлөлттэй зээлээр олгохоор нийлүүлэгчийн сонгон шалгаруулалтыг хийж байна. Мөн төслийн хүрээнд хүнсний ногооны усалгаанд ашиглах усны хэмнэлттэй дуслын систем болон бага оврын бороожуулах усалгааны тоног төхөөрөмжийг нийлүүлэх тендерийн сонгон шалгаруулалтыг хийж БНХАУ-ын “Foton lovol heavy industry” ХХК шалгарч гэрээ байгуулж байна. Үүний үр дүнд хүнсний ногооны 810 га талбайн усан хангамж сайжрах боломж бүрдэх юм.

2016 онд вирусгүй бичил булцуу 80.0 мянган ширхэгийг УГТХ-н үйлдвэрлэсэн. 2017 онд 14.1 га-д тариалалт хийж 183,3 тн үрийн ургац хураан авав. 2018 онд элит үрээр 73 га талбайд тариалалт хийх боломж бүрдлээ.

2016 онд хүнсний ногооны хүлэмжийн хэмхийн Saladin f1/, лоолийн /tolstoi f1/ сортыг туршилтад, Артишокийн Green globe сортыг ирээдүйтэй сортоор, шар луувангийн Шантенэ Роял, хүрэн манжингийн Одноростковая, улаан лууавангийн Софит, гоньдны Лесногородская, сонгиноны баян овоо сортуудыг нутагшсан сортоор батлав.

2017 онд байцааны 14, сонгины 12, хүрэн манжингийн 5, шар манжингийн 1, луувангийн 5, яншуйны 1, хашын 3, салатны 3, лоолийн 2, улаан луувангийн 1, тарвасны 4, хулууны 3, гуаны 2, хэмхний 2, брокколигийн 1, чинжүүний 3 сорт, нийт 17 нэр төрлийн хүнсний ногооны 63 сортыг шинээр сорт сорилт, туршилтад УГТ-н хүрээлэнд болон үйлдвэрлэлд Гацуурт ХХК-д тарьж эхэлсэн.

Улсын төсвийн 1.7 тэрбум төгрөгийн хөрөнгөөр дунд оврын 19 трактор, хүнсний ногооны 27 иж бүрдэл техник худалдан авах ажлыг зохион байгуулав.  **/40 хувь/**

2.40.Жимс жимсгэний нэр төрөл, үйлдвэрлэлийг нэмэгдүүлж, чацарганы үйлдвэрлэлийн нэгдсэн сүлжээ байгуулан, хүн амыг амин дэм бүхий жимс жимсгэнээр ханган, экспортын орлогыг нэмэгдүүлнэ.

**Биелэлт:** “Жимс жимсгэнэ” хөтөлбөрийн төслийг боловсруулж салбарын мэргэжилтэн, судлаачид, эрдэм шинжилгээний байгууллага, үйлдвэрлэл эрхлэгчдээр хэлэлцүүлж санал авсан бөгөөд Засгийн газрын 2017 оны 8 дугаар сарын 09-ний өдрийн 223 дугаар тогтоолоор батлав.

НҮБ-ын ХХААБ-ын санхүүжилтээр “Монгол улсын жимс жимсгэний үйлдвэрлэлийг нэмэгдүүлэх” төслийн нээлтийн семинарыг 2017 оны 6 дугаар сарын 09-ний өдөр зохион байгуулж бүх аймаг, нийслэлийн 60 гаруй жимс жимсгэнэ тариалагч, судлаач иргэн, аж ахуйн нэгж, байгууллага оролцов. Тус төслийн хүрээнд алим, чавга зэрэг яст, үрт 5 төрлийн 35 сортын 7000 гаруй ширхэг суулгацыг импортлож турших, нутагшуулах, үржүүлэх ажлыг эхлүүлэх, суулгац эх материал турших хорио цээрийн байгууламж байгуулах, судлаач мэргэжилтний мэдлэг чадварыг дээшлүүлэхээр төлөвлөж, хэрэгжүүлэх ажлыг эхлүүлээд байна. **/40 хувь/**

2.41.Газрын үржил шим, үр өгөөж, таримал ургамлын үр үржүүлгийн аж ахуйг цогцолбор байдлаар хөгжүүлж, үрийн сорт чанарыг сайжруулах замаар га-аас авах ургацын хэмжээг нэмэгдүүлнэ.

**Биелэлт:** 2017 онд Улсын төсвийн 1.5 тэрбум төгрөгийн хөрөнгөөр анхдагч үрийн аж ахуйд техникийн шинэчлэл хийх зорилгоор трактор, үр тариа хураах комбайн, үрлүүр, сийрүүлүүр, хор шүршигч, үр сортлогч тус бүр 2 ширхэгийг худалдан авах ажлыг зохион байгуулав.

Нутагшсан таримлын элит үрийн хангамжийг нэмэгдүүлэх зорилгоор улаанбуудайн 4 сортын 344 тонн, бусад үр тарианы болон сэлгээний таримлын 180 тонн элит үрийн нөөцийг бүрдүүлэв.

Анхдагч үрийн аж ахуйд техник технологийн шинэчлэл хийх, үрийн төрөлжсөн аж ахуйн нэгж байгуулж элит үрийн хэрэгцээг хангах зорилгоор 2 тэрбум төгрөгний өртөг бүхий төсөл боловсруулан Азийн хөгжлийн банканд хандаад байна.

Нутагшсан таримлын элит үрийн хангамжийг нэмэгдүүлэх зорилгоор улаанбуудайн 4 сортын 344 тонн, бусад үр тарианы болон сэлгээний таримлын 180 тонн элит үрийг тус тус нийлүүлж нөөцийг бүрдүүлэв. Энэхүү арга хэмжээг үргэлжлүүлэн дотооддоо үрийн нөөц бүрдүүлэх зорилгоор Хүнс, хөдөө аж ахуй, хөнгөн үйлдвэрийн сайдын 2017 оны А/31 дугаар тушаалаар тариалангийн үндсэн бүсүүдээс үр тариа, улаанбуудай тэжээлийн таримлын үр үржүүлэх төрөлжсөн 10 аж ахуйн нэгжийг сонгон шалгаруулж, үр үржүүлэх тусгай зөвшөөрөл олгон ТЭДС, Ургамал газар тариалангийн хүрээлэн, Үр үржүүлэгч аж ахуйн нэгжийг оролцуулан гурвалсан гэрээ байгуулан ажиллаж байна.

2017 оны ургацаас буудайн үрэнд тэнцсэн 39 аж ахуйн нэгжээс 23405 тн, үүнээс үр үржүүлэх тусгай зөвшөөрөл бүхий Эг ХХК, Баян дулаан уул ХХК-аас Буриадская остистая сортын 2450 тн буудайн үрийг авч үрийн нөөц бүрдүүллээ. **/40 хувь/**

2.42.Ургамал хамгааллын цогц арга хэмжээг төлөвшүүлж, тариалангийн талбайн хөрсийг элэгдэл, эвдрэлээс хамгаалж, үржил шимийг сайжруулах, таримлын зохистой сэлгээ, тэг элдэншүүлгийн технологийг үе шаттайгаар нэвтрүүлнэ.

**Биелэлт:** 2016 оны тариалалтад зориулан үр ариутгал, хог ургамлын болон уриншийн 433.3 тонн ургамал хамгааллын бодисыг нийт 288 аж ахуйн нэгж, иргэнд, 7.9 мянган тн бордоог 378 аж ахуйн нэгж, иргэнд тус тус хөнгөлөлттэй нөхцлөөр олголоо.

2017 оны тариалалтад зориулан ургацын тоо хэмжээг нэмэгдүүлэх, чанарыг сайжруулах зорилгоор тариаланчдад хөнгөлөлттэй нөхцлөөр буюу 30 хувийн урьдчилгаа нөхцөлтэйгөөр үр ариутгал, хог ургамлын болон уриншийн 468.5 гаруй тонн ургамал хамгааллын бодис, 3040,5 тн нийлмэл бордоо нийлүүлэх ажлыг зохион байгуулснаас ургамал хамгааллын бодис 310, бордоог 155 аж ахуйн нэгж нийт давхардсан тоогоор 465 аж ахуйн нэгжид хөнгөлөлттэй нөхцлөөр ургамал хамгааллын бодис, бордоо олгоод байна.

Сэлгээний таримал болох арвай, хошуу будаа, хөх тариа, вандуйны нийт 180 тонн элит үрийн нөөц бүрдүүлэв.

2017 онд ОХУ-ын Хөгжлийн банкны хөнгөлөлттэй зээлийн хөрөнгөөр талбайд сүрэл хэрчиж цацах тоноглол бүхий 35 ширхэг үр тарианы комбайн нийлүүлэгдсэнээс ТЭДС-аас 32 ширхэг комбайныг 30 хувийн урьдчилгаа төлбөртэй 4 жилийн хугацаатай лизингээр олгоод байна.

11 аймгийн дүнгээр 25970 га буюу 60955 км газарт ойн болон хашаа барих замаар хамгаалсан байна. Цаашид ойн зурвас болон хашаажуулах арга хэмжээний төлөвлөгөө гаргахаар ажиллаж байна.

Хөдөө аж ахуйд ургамал хамгааллын зориулалтаар ашиглах ургамал хамгааллын бодис болон химийн бордооны жагсаалт болон тэдгээрийн хэрэглэх хэмжээг батлав.

“Тариалангийн талбайн хөрсний үржил шим, элэгдэл эвдрэл- шийдвэрлэх арга зам” сэдэвт хэлэлцүүлэг, “Тариалангийн талбайн хөрсийг бордох арга технологи” сэдэвт сургалтыг 13 аймгийн болон сумуудын агрономи, газар тариалангийн мэргэжилтнүүд болон тариалан эрхлэгч аж ахуйн нэгжүүдийн нийт 200 гаруй хүмүүст зориулан Дархан-Уул аймаг, Улаанбаатар хотод тус тус зохион байгуулав. **/40 хувь/**

2.43.Усны хайгуул, судалгаанд үндэслэн услалтын систем шинээр барьж, сэргээн засварлах, усалгааны дэвшилтэт техник, технологи нэвтрүүлэхийг дэмжиж, усалгаатай талбайн хэмжээг жил бүр нэмэгдүүлнэ.

**Биелэлт:** 2016 онд3 га-ийн усалгааны тоног төхөөрөмжийг төмс, хүнсний ногооны тариалан эрхэлдэг иргэд аж ахуйн нэгжид урт хугацааны зээлээр олгосноор төмс хүнсний ногооны 594 га талбайн усан хангамж сайжирсан.

2017 онд БНХАУ-ын Засгийн газрын хөнгөлөлттэй зээлийн хөрөнгөөр хэрэгжүүлж буй “Хөдөө аж ахуйн үйлдвэрлэлийг дэмжих” төслийн хүрээнд газар тариалангийн усалгаанд ашиглах усалгааны тоног төхөөрөмж, болон усалгааны хоолойг нийлүүлэх тендерийн сонгон шалгаруулалтыг хийж БНХАУ-ын “Foton lovol heavy industry” ХХК шалгаран том, дунд болон бага оврын бороожуулагч, дуслын усалгааны систем нийлүүлэх гэрээг байгуулан ажиллаж байна.

Үүний үр дүнд үр тариа, төмсний 7500 га талбайн усан хангамж сайжрах боломж бүрдэх бөгөөд аж ахуйн нэгж, хоршоодод хөнгөлөлттэй зээлээр олгохоор төлөвлөж байна.

БНСУ-ын Хөдөө аж ахуйн корпорацитай 2018 оноос эхлэн 3 жилийн хугацаанд усны инженер, усалгаатай тариалангийн агрономиудыг Солонгос улсад усалгаатай тариалан, усны барилга байгууламжийн талаар туршлага солилцох сургалтанд хамруулахаар тохиролцсон.

**/40 хувь/**

2.44.Өвөл, зуны хүлэмжийн загвар, цогцолбор аж ахуйг хөгжүүлж, хот суурингийн хүн амыг шинэ ургацын ногоогоор тогтвортой хангана.

**Биелэлт:** Засгийн газрын “Эдийн засгийг сэргээх” хөтөлбөрийн төлөвлөгөөнд 5 га талбай бүхий өвлийн хүлэмжийн цогцолбор аж ахуй байгуулахаар тусгаж, төслийг боловсруулав. Олон улсын банк, санхүүгийн байгууллагын санхүүжилтээр зуны нийлэг хальсан хүлэмжийн хангамжийг нэмэгдүүлэх санал боловсруулж холбогдох байгууллагад хүргүүлээд байна.

2017 оны Улсын төсвийн 1.65 тэрбум төгрөгийн санхүүжилтээр 6.9 га талбай бүхий 720 ширхэг нийлэг хальсан хүлэмжийг нээлттэй тендер шалгаруулан нийлүүлж, Тариалан эрхлэлтийг дэмжих сангаар дамжуулан бүх аймаг, нийслэлийн хүнсний ногоочдод 30 хувийн урьдчилгаатай, 4 жилийн хугацаатай зээлийн гэрээгээр олгож байна. Үүний үр дүнд таримлын нэр төрөл, шинэ ургацын хүнсний ногооны үйлдвэрлэл 1000 тонноор нэмэгдэх боломж бүрдэв. **/40 хувь/**

2.45.Газар тариалангийн зориулалттай дэвшилтэт техник, тоног төхөөрөмж, бордоо, ургамал хамгааллын бодисыг татварын бодлого, санхүүгийн лизингийн арга хэрэгслээр дэмжинэ.

**Биелэлт:** БНХАУ-ын Засгийн газрын хөнгөлөлттэй зээлийн хөрөнгөөр хэрэгжүүлэх “Хөдөө аж ахуйн үйлдвэрлэлийг дэмжих” төслийн хүрээнд техник, тоног төхөөрөмж худалдан авах тендерийг сонгон шалгаруулахаар ажиллаж байна. 2016 онд Хөдөө аж ахуйн техникийн ашиглалтын байдалд үнэлгээ өгөх, засвар үйлчилгээний оновчтой тогтолцоо бүрдүүлэх судалгааны ажил хийж газар тариаланд нэвтэрч буй шинэ техникийн бүтээл, шатахуун зарцуулалтын үлгэрчилсэн нормыг боловсруулан хэвлүүлж тариаланчдад эзэмшүүлэх ажлыг зохион байгуулсан.

Монгол Улсын Хөгжлийн банк, Оросын Холбооны Улсын Хөгжлийн банкны 10.0 сая ам.долларын хөнгөлөлттэй зээлийн хөрөнгөөр “Газар тариалангийн техникийн шинэчлэл” төслийг хэрэгжүүлж байна. “Газар тариалангийн техникийн шинэчлэл” төслийн хүрээнд 10.0 сая ам.долларын хөнгөлөлттэй зээлийн хөрөнгөөр хөдөө аж ахуйн салбарт нэн шаардлагатай байгаа 19 нэр төрлийн 543 ширхэг техник тоног төхөөрөмжийг нийлүүлэх ажлыг зохион байгуулав. Одоогийн байдлаар нийт худалдан авсан техникийн 50 гаруй хувийг Тариалан эрхлэлтийг дэмжих сангаар дамжуулан 30 хувийн урьдчилгаа төлбөртэй, 4 жилийн хугацаатай лизингээр худалдан борлуулсан. Төслийг хэрэгжүүлснээр жилд 48.0 мянган га талбайн уринш боловсруулах, 15.6 мянган га талбайд үр тариа тариалж 27.3 мянган га талбайн үр тариаг технологийн хугацаанд хураан авах техникийн боломж бүрднэ. Жилд 54.6 мянган тонн үр тариа, 50.4 мянган тонн ногоон тэжээл хураан авах боломж бүрднэ. **/40 хувь/**

2.46.Зоорь, агуулах, элеватор, үтрэмийн техник, тоног төхөөрөмжийн хүчин чадлыг нэмэгдүүлэх, хадгалалт борлуулалтын нэгдсэн тогтолцоог бүрдүүлэхэд дэмжлэг үзүүлнэ.

**Биелэлт:** Алслагдсан бүсэд газар тариаланг сэргээн хөгжүүлэх техник эдийн засгийн үндэслэл, “Халхгол” хөдөө аж ахуйн үндэсний бүтээн байгуулалтын бүсийг хөгжүүлэх төлөвлөгөөтэй уялдуулан Дорнод аймаг, Увс аймагт үр тариа хадгалах элеватор байгуулах тооцоог дахин нарийвчлан гаргаж байна.

Азийн хөгжлийн банкны хүнсний ногооны үйлйдвэрлэлийг дэмжих төслөөр Төв аймгийн Борнуур, Сэлэнгэ аймгийн Ерөө, Дархан-Уул аймгийн Орхон болон Увс аймагт төмс, хүнсний ногооны зоорийн багтаамжийг нэмэгдүүлэхээр ажиллаж байна.

Хүнсний ногоо хатааж хадгалах технологи, туршлагыг дэлгэрүүлэх, цаашдаа бага оврын хатаах төхөөрөмжийг нийлүүлэх, гар аргаар хүнсний ногоо хатаах арга, түүнд тохирсон төхөөрөмжийг хийх зөвлөмж боловсруулж байна.

Улаанбаатар хотод төмс, хүнсний ногоо, жимс, жимсгэнийн хадгалалт, борлуулалтын цогцолбор төв байгуулах ТЭЗҮ боловсруулах зөвлөх үйлчилгээний тендер шалгаруулалтыг зохион байгуулах 300,0 сая төгрөгийн хөрөнгө оруулалтын асуудлыг шийдвэрлэж, сонгон шалгаруулалт зарлаад байна. Азийн хөгжлийн банкнаас хэрэгжүүлэх “Бага орлоготой хүнсний ногооны үйлдвэрлэл эрхлэгчдэд дэмжлэг үзүүлэх” төслийн хүрээнд нийслэлийн 6 цэгт болон зүүн бүсэд төмс, хүнсний ногоо борлуулах борлуулалтын цэг байгуулахаар төсөлд санал оруулж батлуулсан. **/40 хувь/**

2.47.Тариалангийн даатгалын эрх зүйн орчинг бүрдүүлнэ.

**Биелэлт: Хөдөө аж ахуйн даатгалын бодлого, тогтолцооны шинэчлэл” сэдэвт хэлэлцүүлгийг 2016 оны 12 дугаар сарын 27-ны өдөр зохион байгуулж, салбарын эрдэмтэн, судлаачид, газар тариалан эрхлэгчдийн төлөөллөөс** Тариалангийн даатгалын **хуулийн төсөлд санал авсан, хуулийн төсөл, үзэл баримтлалыг боловсруулав.** Таримал ургамлын үр сортын тухай хуулийн шинэчилсэн найруулгын төсөл, хуулийн үзэл баримтлалын төслийг боловсруулах ажлын хэсгийг байгуулан ажиллаж байна. **/40 хувь/**

**“ҮНДЭСНИЙ ҮЙЛДВЭРЛЭЛ” хөтөлбөрийн хүрээнд:**

2.48.Үйлдвэржилтийн 21:100 хөтөлбөрийг хэрэгжүүлж, импортыг орлох экспортын чиглэлийн тэргүүлэх болон жижиг, дунд үйлдвэрлэл, хоршоо, худалдаа, үйлчилгээний салбарын татвар, эрх зүй, бизнесийн таатай орчинг бүрдүүлж, нэмүү өртөг шингэсэн бүтээгдэхүүн үйлдвэрлэлийн дотоодын нийт бүтээгдэхүүнд эзлэх хэмжээг нэмэгдүүлнэ.

**Биелэлт:** Улсын Их Хурлын 2017 оны 2 дугаар сарын 02-ны хуралдаанаар Гаалийн албан татвараас чөлөөлөх тухай хуульд нэмэлт өөрчлөлт оруулах тухай, Гаалийн албан татвараас чөлөөлөх тухай хуульд нэмэлт өөрчлөлт оруулах тухай хуулийн төслүүдийг баталсан. Эдгээр хуулиуд нь 2017 оны 3 дугаар сарын 01-ний өдрөөс эхлэн хүчин төгөлдөр мөрдөгдөж эхэлсэн бөгөөд хуулийн зорилго нь жижиг дунд үйлдвэрийн үйлдвэрлэлийн зориулалт бүхий тоног төхөөрөмж, сэлбэг хэрэгслийг 2019 он хүртэл гаалийн албан татвараас чөлөөлөх юм.

Засгийн газрын 2017 оны 6 дугаар сарын 16-ны өдрийн хуралдаанаар Гаалийн албан татвараас чөлөөлөгдөх жижиг, дунд үйлдвэрийн 27 салбарын 641 нэр төрлийн тоног төхөөрөмжийг тогтоолын хавсралтаар хэлэлцэж батлав. Тогтоолын хүрээнд 2017 онд 301 жижиг, дунд үйлдвэр эрхлэгч иргэн, аж ахуйн нэгж 14,1 тэрбум төгрөгийн тоног төхөөрөмж импортолж, 1,8 тэрбум төгрөгийн гаалийн татварын хөнгөлөлт эдэлсэн байна.

УИХ-ын 2017 оны 2 дугаар сарын 02-ны өдрийн хуралдаанаар жилийн борлуулалтын орлого нь 1.5 тэрбум төгрөгөөс ихгүй жижиг, дунд үйлдвэр эрхлэгч ААН-д ногдуулсан татварыг 90 хувиар хөнгөлөх зохицуулалтыг ААНОАТ-ын тухай хуульд оруулав. Хуулийн хүрээнд хүнс, оёдол, хувцас нэхмэл, барилгын материалын үйлдвэрлэл, газар тариалан, мал аж ахуйн үйлдвэрлэл зэрэг дөрвөн салбарыг хамруулахаар тусгасан байна. Аймаг, сумын төв нь нийслэл Улаанбаатар хотоос 550 км-ээс хол алслагдсан аймаг, суманд 50 хувиар, 1000 км-ээс хол алслагдсан аймаг, суманд 90 хувиар татварт ногдох орлогын албан татварыг хөнгөлөхөөр болсон. 2017 онд энэ хуулиудын хүрээнд газар тариалан, мал аж ахуйн салбарт 16 аж ахуйн нэгж 8,0 сая, хүнсний үйлдвэрлэлийн 8 аж ахуйн нэгж 28,3 сая, нэхмэл болон хувцасны үйлдвэрлэлийн 14 аж ахуйн нэгж 113,8 сая, барилгын материалын үйлдвэрлэлийн 7 аж ахуйн нэгж 30,2 сая төгрөгийн буюу нийт 45 аж ахуйн нэгж 180,3 сая төгрөгийн татварын хөнгөлөлт эдэлсэн байна.

Засгийн газрын 2018 оны 1 дүгээр сарын 31-ний өдрийн хуралдаанаар “Үйлдвэржилт 21:100” хөтөлбөр, энэ хүрээнд байгуулах үйлдвэрийн байршил, чиглэлийн хамт баталлаа. Хөтөлбөр нь орон нутгийн онцлог, нөөцөд суурилан дэвшилтэт техник, технологи нэвтрүүлж, нэмүү өртөг шингэсэн, олон улсын чанар, стандартын шаардлага хангасан, өрсөлдөх чадвартай, эрэлт хэрэгцээнд нийцсэн, ажлын байр, гадаад, дотоод худалдааны эргэлт, эдийн засгийн өсөлтийг нэмэгдүүлэх зорилготой.

Япон Улсын Олон Улсын хамтын ажиллагааны байгууллагатай хамтран Хөдөө, аж ахуйн үйлдвэр технологийн паркийг Архангай аймгийн Эрдэнэмандал сум, Булган аймгийн Сэлэнгэ суманд байгуулахаар ТЭЗҮ, зураг төсөв боловсрууллаа.

Хоршооны тухай хуулийн шинэчилсэн найруулга, Худалдааны тухай, Жижиг, дунд үйлдвэрийн тухай, Дэмпингийн тухай хуулийн үзэл баримтлалын төсөл болон хуулийн төслүүдийг боловсруулж байна.

Барилгын материалын үйлдвэрлэлийг хөгжүүлж, цемент, төмөр хийц, шил, дулаалгын материал зэрэг бүтээгдэхүүний хэрэгцээг дотоодын үйлдвэрлэлээр хангах, түүнчлэн импортыг орлох экспортын бүтээгдэхүүний үйлдвэрлэлийг дэмжих бодлогын хүрээнд улсын чанартай томоохон төсөл, арга хэмжээний бүтээн байгуулалтын ажилд зориулан импортоор оруулж ирж байгаа техник, тоног төхөөрөмж, түүний иж бүрдлийн гаалийн болон нэмэгдсэн өртгийн албан татварын төлөх хугацааг 2 жил хүртэл хугацаагаар сунгах, эсхүл уг татварыг 2 жилийн хугацаанд хэсэгчлэн төлүүлэхээр Сангийн сайд, Барилга, хот байгуулалтын сайд болон “Монцемент” ХХК-ийн хамтарсан гурвалсан гэрээг байгуулан ажиллаж байна. **/40 хувь/**

2.49.Хөдөө аж ахуйн бараа, бүтээгдэхүүний үнийн зохицуулалтын эрх зүйн орчинг бүрдүүлнэ.

**Биелэлт:** Хөдөө аж ахуйн бараа, бүтээгдэхүүний үнийн зохицуулалтын талаар судалгаа, санал боловсруулахаар ажиллаж байна. **/0 хувь/**

2.50.Хөнгөн, жижиг, дунд үйлдвэр, хоршооны салбарт урт хугацаат хөрөнгө оруулалтын болон санхүү, зээлийн уян хатан бодлого хэрэгжүүлнэ.

**Биелэлт:** Үйлдвэрлэлийг хөгжүүлэх сангийн хөрөнгийг бүрдүүлэх, зарцуулах, хяналт тавих журмыг Засгийн газрын 2016 оны 193 дугаар тогтоолоор батлав.

Жижиг, дунд үйлдвэрийн зээлийн эх үүсвэрийг нэмэгдүүлэн, зээлийн болон батлан даалтын нөхцөлийг сайжруулах хүрээнд ЖДҮХСан, Хөгжлийн банк, Зээлийн батлан даалтын сангууд хамтран ажиллаж судалгаа хийж байна.

Зээлийн батлан даалтын сан нь 2017 оны хагас жилийн байдлаар арилжааны 11 банк, банк бус санхүүгийн 7 байгууллага, хадгаламж зээлийн 1 хоршоотой хамтран ажиллаж 95.2 тэрбум төгрөгийн 569 төсөл батлан даалтад хамруулахаар хүсэлт ирсэнээс 441 аж ахуйн нэгж, иргэнд 71,3 тэрбум төгрөгийн батлан даалт гаргасан. Үүний үр дүнд 1391 ажлын байр шинээр бий болж 3253 ажлын байр хадгалагдсан. Жижиг, дунд үйлдвэрийг хөгжүүлэх сангаас урт хугацаатай, хөнгөлөлттэй зээл олгох, төсөл сонгон шалгаруулах журмыг ХХААХҮ-ийн Сайдын 2017 оны А-76 тоот тушаалаар батлав. **/40 хувь/**

2.51.Ноос, ноолуур, арьс ширэн түүхий эдийн бэлтгэл тээвэрлэлт, үндэсний үйлдвэрт тогтвортой нийлүүлэх тогтолцоог бүрдүүлж, түүхий эдийн санг бий болгоно.

**Биелэлт:** Засгийн газрын 2018 оны 2 дугаар сарын 06-ны өдрийн хуралдаанаар “Ноолуур” хөтөлбөрийг баталж, шаардагдах хөрөнгийг улс, орон нутгийн төсөвт тусгаж, гадаадын зээл, тусламжаар санхүүжүүлэхээр болов. Дөрвөн жилийн хугацаатай хөтөлбөрийг хоёр үе шаттай хэрэгжүүлснээр нэхмэлийн салбарт 5500 гаруй ажлын байр тогтвортой хадгалагдах бөгөөд 3600 гаруй ажлын байр шинээр бий болно. Эцсийн бүтээгдэхүүний үйлдвэрлэл, экспорт 5,7 дахин өснө гэж тооцоолж байна. 2017 оны байдлаар 5413 тонн угаасан ноолуур, 509 тонн самнасан ноолуур, 915 мянган ширхэг сүлжмэл хувцас үйлдвэрлэсэн үүний 90 хувийг анхан шатны боловсруулалт хийж, 10 хувийг нэхмэл, сүлжмэл зэрэг эцсийн бүтээгдэхүүн болгон гаргажээ.

Азийн хөгжлийн банкны “ХААХөдөөгийн хөгжил төслийн нэмэлт санхүүжилт” төслийн хүрээнд түүхий эдийн бэлтгэл, тээвэр ложистикийн чиглэлээр судалгаа, тооцоо хийж, загвар цэг байгуулах ажлыг хувийн хэвшилтэй хамтран зохион байгуулах зорилтот үйл ажиллагааг хэрэгжүүлэхээр 64 мянган ам долларын төсөв батлагдан, үйл ажиллагааг зохион байгуулж эхлээд байна.

Бэлчээр ашиглалтын холбоонд суурилсан хоршоодыг үндэсний болон олон улсын брэндтэй холбох үйл ажиллагааг 2017 онд үргэлжлүүлж малчдын хоршоод болон үндэсний  
үйлдвэрлэгчдийн хооронд түүхий эд нийлүүлэх хэлцлийг зохион байгуулав. Уг хэлцлийн дүнд үндэсний үйлдвэрүүд 89.3 тн сарлагийн хөөвөр, 236 тн тэмээний ноос,  
1,410 тн хонины ноос, 138.5 тн ноолуур хоршоодоос авах захиалга өгөв. Сарлагийн  
хөөврийн эрэлт 2017 онд өмнөх онтой харьцуулахад 13 хувиар өссөн бол тэмээний  
ноосны эрэлт 11 хувиар буурсан үзүүлэлттэй байв.

Сүхбаатар аймгийн Баяндэлгэр суманд 2017 оны 3-р сарын 24-25-ны өдрүүдэд, Хэнтий аймгийн Чингис хотод 2017 оны 3-р сарын 26-27-ны өдрүүдэд, Хэнтий аймгийн Өмнөдэлгэр суманд 2017 оны 3 дугаар сарын 28-ны өдөр боловсруулаагүй ноолуурын дуудлага худалдааг зохион байгуулж ноолуурын дуудлага худалдаанд малчид, үйлдвэр болон бизнес эрхлэгчид, хоршоодыг оролцуулав. **/40 хувь/**

2.52.Олон улсын худалдааны болон хөрш орнуудын боомтын бүсэд үйлдвэрлэл, худалдаа хөгжүүлэхийг дэмжинэ.

**Биелэлт:** БНХАУ-ын ӨМӨЗО-ны Хөх хотод “Монгол-Хятадын экспо” хоёр дахь удаагийн арга хэмжээг 2017 оны 9 дүгээр сарын 26-наас 30-ны өдрүүдэд зохион байгуулав. Монголын талаас 420 үндэсний үйлдвэрлэгчид оролцсон бөгөөд 3 өдрийн хугацаанд нийт 6,1 сая юань буюу 2,3 тэрбум төгрөгийн борлуулалт хийжээ. Цаашид экспоны арга хэмжээг өндөр түвшинд зохион байгуулах, эрчимжүүлэх зорилгоор Засгийн Газрын 2017 оны 5 дугаар сарын 24-ний өдрийн хуралдаанаар ХХААХҮ-ийн Сайд П.Сэргэлэнгээр ахлуулсан байнгын ажлын хэсгийг байгуулсан.

АНУ-ын Чикаго болон Канадын Торонто хотод “Монголд үйлдвэрлэв-2017” үзэсгэлэн худалдааг 2017 оны 9 дүгээр сарын 13-25-ны өдрүүдэд зохион байгуулж, 20 гаруй аж ахуйн нэгж, иргэд ноос, ноолуур, арьс шир, оёмол хувцас, гутал, гоо сайханы бүтээгдэхүүнээр оролцож, Монгол Брэндийг сурталчилж, бизнес форум зохион байгуулж, 280,0 сая орчим төгрөгийн бараа борлуулж АНУ, Канадын зах зээлд Монголын бараа бүтээгдэхүүнийг сурталчилан таниулах ажлыг 2 дахь жилдээ зохион байгууллаа.

Монголд үйлдвэрлэсэн бараа, бүтээгдэхүүнийг олон улсын болон хөрш орнуудын зах зээлд гаргах зорилгоор үзэсгэлэн худалдаа, экспо зохион байгуулах хүрээнд Монгол дахь олон улсын байгууллагатай хамтран бараа бүтээгдэхүүний сав баглаа боодол, загвар дизайныг сайжруулах талаар сургалтыг зохион байгуулав. **/40 хувь/**

2.53.Хөнгөн, жижиг, дунд үйлдвэрийн салбарын боловсон хүчнийг бэлтгэх, сургах, давтан сургах тогтолцоог хөгжүүлж “Мэргэжилтэй ажилтан” хөтөлбөр хэрэгжүүлнэ.

**Биелэлт:** Хөнгөн үйлдвэрийн салбарын боловсон хүчнийг бэлтгэх, сургах, давтан сургах тогтолцоог хөгжүүлж “Мэргэжилтэй ажилтан” хөтөлбөрийг боловсруулах Ажлын хэсгийг байгуулан ажиллаж байна.

Хөнгөн болон хүнсний үйлдвэрийн хүний нөөцийн эрэлт хэрэгцээнд нийцсэн мэргэжилтэй ажилтны хүртээмжийг нэмэгдүүлэх арга хэмжээг хэрэгжүүлэх чиглэлээр тооцоо, судалгаа хийж байна. ШУТИС-ын Үйлдвэрийн технологийн сургуулийн сургалтын хөтөлбөрт нэмэлт өөрчлөлт оруулахаар санал боловсруулж байна. **/0 хувь/**

2.54.Хөнгөн үйлдвэрийн салбаруудыг хөгжүүлэх зорилгоор зөвлөгөө, мэдээлэл, сургалт явуулах мэдээллийн болон инкубатор төвийг тухайн салбарын мэргэжлийн холбоодыг түшиглэн байгуулахыг дэмжинэ.

**Биелэлт:** Азийн хөгжлийн банкны Хөдөө аж ахуй, хөдөөгийн хөгжил төслийн нэмэлт санхүүжилтийн хүрээнд хөнгөн үйлдвэрийн техник, технологи, тоног төхөөрөмжийг орчин үеийн тоног төхөөрөмжөөр шинэчлэх, бүтээгдэхүүний чанар, стандартыг сайжруулах, монголын бүтээгдэхүүний брэндийг хөгжүүлэх, боловсон хүчнийг чадавхижуулах, төсөлд хамрагдсан компаниудын нэмүү өртгийн сүлжээг хөгжүүлэх чиглэлээр арга хэмжээг хэрэгжүүлэхээр ажиллаж байна.

2017 оны байдлаар улсын хэмжээнд 24 Бизнес инкубатор төв, Бизнес хөгжлийг дэмжих төв 48 тогтмол үйл ажиллагаа явуулж байна. Төвүүдээр дамжуулан аж ахуй эрхлэлтийн сургалтанд 8832 иргэн хамрагдсан. ХХААХҮЯамны ЖДҮ хөгжүүлэх сан, МБИҮНХолбоо, Хас банктай хамтарсан зээл, нийслэлийн бичил, жижиг, бизнесийг дэмжих зээл, Банк санхүүгийн зээл, Хөгжлийн бэрхшээлтэй иргэдийн ажлын байрыг дэмжих санхүүгийн дэмжлэгийн төсөл хөтөлбөр болон донор байгууллагуудын дэмжлэг санхүүжилтээр 2007 иргэдийг тоног төхөөрөмж болон бусад зориулалтаар зээлд хамруулсан байна.

АНУ-ын Олон улсын хөгжлийн агентлаг (USAID), Хөгжлийн шийдэл ТББ-тай хамтран жижиг, дунд бизнесүүдийг санхүүгийн хувьд илүү бат бөх, тогтвортой үйл ажиллагаатай болоход шаардлагатай санхүүжилтийг банк, санхүүгийн байгууллагаас олж авахад дэмжлэг үзүүлэх зорилгоор хэрэгжүүлж буй REACH төсөлтэй хамтран “Үйлдвэрлэгч, бэлтгэн нийлүүлэгчийг холбох тогтвортой санхүүжилт”, “Жижиг, дунд бизнесүүдийн санхүүжилтийг дэмжих нь” сэдэвт форум, уулзалт зохион байгуулав. **/40 хувь/**

2.55.Гадаад орны өндөр болон дэвшилтэт технологи бүхий үйлдвэрийг франчайзаар оруулж нутагшуулан, хөнгөн, жижиг дунд үйлдвэрийн салбарт “Хөгжлийн загвар” үйлдвэр байгуулахыг дэмжинэ.

**Биелэлт:** Үйлдвэржилт 21:100 хөтөлбөрт экспортын бүтээгдэхүүний өсөлтийг нэмэгдүүлэх “Хөгжлийн загвар” үйлдвэр байгуулахыг дэмжих зорилтыг тусган хэрэгжүүлэхээр төлөвлөж байна. Япон, Итали зэрэг улс орны дэвшилтэт технологийн болон франчайз үйлдвэрийг судлан сонгох, үйлдвэрлэгчдийг холбох, сургалт явуулах чиглэлээр уулзалт, хэлэлцээ хийж байна. Италийн нэхмэлийн тоног төхөөрөмж үйлдвэрлэгчдийн холбоо, Канадын малын гаралтай түүхий эдийг боловсруулах бага оврын төхөөрөмж үйлдвэрлэгч Минимиллс тоног төхөөрөмж үйлдвэрлэгчдийн холбоодтой санал солилцож МННХ, МНБҮХ-дтой уулзуулж үйлдвэрлэгчдэд мэдээлэл хүргүүлэв.

Дотоодын жижиг, дунд үйлдвэр эрхлэгч, тоног төхөөрөмжийн компаниуд, сав, баглаа боодлын дизайныг сайжруулах, борлуулалтын сувгийг бий болгох бүтээгдэхүүний өрсөлдөх чадварыг сайжруулах зорилгоор 2017 оны 2 дугаар сарын 22-нд өдөрлөг, Цай үйлдвэрлэгч иргэн, аж ахуйн нэгж, шинжлэх ухааны болон төрийн байгууллагуудын хамтарсан уулзалт-хэлэлцүүлгийг 2017 оны 1 дүгээр сарын 06-ны өдөр тус тус зохион байгуулав.

“Circle K Mongolia” ХХК АНУ-ын “Circle K” сүлжээ дэлгүүрийг франчайзингаар оруулж ирэн 2017 оны 9 дүгээр сард Монголд гурван салбараа нээсэн ба сүлжээ дэлгүүр нь дэлхийн 24 улсад жижиглэн худалдаа эрхэлдэг 12 мянга гаруй салбартай. “Circle K” сүлжээ дэлгүүрийн нийт бараа бүтээгдэхүүний 80 хувь нь үндэсний үйлдвэрийн өргөн хэрэглээний бараа бүтээгдэхүүн байх бөгөөд ойрын 10 жилийн хугацаанд тус компани 200 гаруй дэлгүүрээ манай улсад нээхээр төлөвлөжээ. Ингэснээр дунджаар 2000-2500 ажлын байр шинээр бий болно. **/40 хувь/**

2.56.Хөнгөн үйлдвэрийн чиглэлээр дэлхийн тэргүүлэх, дэвшилтэт техник, технологийн үзэсгэлэнг Монгол Улсад тогтмол зохион байгуулж, гадаад оронд зохион байгуулагдаж байгаа үйлдвэрийн тоног төхөөрөмж, бараа, бүтээгдэхүүний үзэсгэлэнд үйлдвэрлэгчдийг дэмжиж хамруулна.

**Биелэлт:** 2017 оны 1 дүгээр сарын 18-22-ны өдрүүдэд Германы ногоон долоо хоног үзэсгэлэн яармагт үндэсний үйлдэрлэгчдээс “Бэст буйдан” ХХК болон Төв аймгийн мах боловсруулах үйлдвэрийн төлөөллийг оролцуулав.

“Монгол-хятадын ЭКСПО 2017” хоёр дахь удаагийн үзэсгэлэн, нэгдсэн арга хэмжээг БНХАУ-ын Худалдааны яам болон ӨМӨЗО-ны Ардын Засгийн газартай хамтран 2017 оны 9 дүгээр сард ӨМӨЗО-ны Хөх хотод зохион байгуулав. Уг ЭКСПО-ны үеэр Худалдаа, хөрөнгө оруулалтын хэлэлцүүлгүүд, Хурал, форум, Үзэсгэлэн, Монгол-Хятадын олон улсын соёлын долоо хоног гэсэн 4 үндсэн арга хэмжээ, 23 хэсэг үйл ажиллагааг зохион байгуулав. Мөн 40 гаруй орны төлөөлөл, ОХУ зочин орноор оролцсон. Худалдаа, хөрөнгө оруулалтын уулзалтын үеэр 2 талын 19 аж ахуйн нэгж 1 тэрбум 8 сая юанийн хамтын ажиллагааны гэрээнд гарын үсэг зурсан. Мөн үзэсгэлэн худалдаанд Монголын талаас 460 гаруй ААН-ийн 800 гаруй бизнес эрхлэгчид оролцож, нийт 6-8 орчим сая юанийн борлуулалт хийсэн байна.

Үйлдвэрлэл эрхлэгчдийн борлуулалтыг дэмжих зорилгоор 10 дахь жилдээ “Монголд үйлдвэрлэв” үзэсгэлэнг зохион байгууллаа. Үзэсгэлэнгийн хүрээнд ХХААХҮ-ийн сайдын аймгийн Засаг дарга нартай байгуулсан гэрээний дагуу аймаг бүрт “Монголд үйлдвэрлэв” үзэсгэлэнг орон нутагт нэгэн зэрэг зохион байгуулсан. Цагаан сарын үзэсгэлэн худалдаанд давхардсан тоогоор 1450 иргэн, ААН оролцож нийт 4,0 тэрбум төгрөгийн борлуулалт хийгдсэн байна.

“Жижиг дунд үйлдвэрийн бүтээгдэхүүн, үйлчилгээ, технологи-2017” олон улсын үзэсгэлэн 20 дахь жилдээ жижиг дунд үйлдвэрлэгчдийн бүтээгдэхүүнийг сурталчлах, экспортыг дэмжих, дэвшилтэт технологиудыг танилцуулах зорилгоор МҮХАҮТ-тай хамтран зохион байгуулав.

Эх орны хүнсний бүтээгдэхүүнийг олон нийтэд сурталчлах, хэрэглэгчдэд үйлдвэрийн үнээр шууд худалдан авалт хийхэд дэмжлэг үзүүлэх зорилгоор “Эрүүл хүнс-Эрүүл Монгол хүн” уриан дор “Намрын ногоон өдрүүд” нэгдсэн арга хэмжээг 2017 оны 9 дүгээр сард зохион байгуулав.

“Арьс шир, ноос, ноолуур-2017”, Өвлийн гоёл-арьс шир, ноос, ноолууран бүтээгдэхүүн-2017” үндэсний үйлдвэрийн бүтээгдэхүүний үзэсгэлэн худалдааг Мишээл экпо үзэсгэлэнгийн танхимд Арьс шир, ноос ноолуур холбоодтой хамтран тус тус зохион байгууллаа. Уг арга хэмжээний хүрээнд нийт 100 гаруй аж ахуйн нэгж, үйлдвэрлэгчид оролцож, 580 сая төгрөгийн борлуулалт хийв. **/40 хувь/**

2.57.Хөнгөн үйлдвэрийн парк байгуулж, салбарын үйлдвэрүүдийн хамтын ажиллагааг дэмжин, кластерыг бүртгэлжүүлэн бодлогоор дэмжинэ.

**Биелэлт:** Арьс, ширний үйлдвэрийн цогцолборын дэд бүтцийг байгуулах үүрэг бүхий төслийн нэгж болох Нийслэлийн Засаг даргын харьяанд “Эмээлтийн Хөнгөн үйлдвэрлэлийн технологийн паркийн төслийн нэгж” орон нутгийн өмчит үйлдвэрийн газрыг байгуулж, үйл ажилагаагаа эхлээд байна. Сонгосон байршилд байгаль орчинд ээлтэй, хаягдлаа бүрэн боловсруулах чадвартай Арьс ширний үйлдвэрийн цогцолбор байгуулахад усны нөөц, дэд бүтэц болон одоогийн арьс ширний үйлдвэрлэл эрхэлж байгаа үйлдвэр, аж ахуйн нэгжийн эрх ашигт нийцүүлэхээр ажиллаж байна. Ундны усан хангамж, Технологийн усан хангамж, Парк доторх инженерийн шугам сүлжээ, Авто замын Зураг төслийг нийслэлийн төсвийн хөрөнгөөс 1.5 тэрбум төгрөгөөр гүйцэтгүүлж холбогдох байгууллагуудаар батлуулж хүлээн авсан. Дээрхи үйлдвэрийн бүсийг үйлдвэрлэл технологийн парк, кластерийн хэлбэрээр зохион байгуулахаар төслийн бэлтгэл ажлыг гүйцэтгээд байна. Үүнд:

1. “Аж үйлдвэрлийн парк”-ийн техник эдийн засгийн үндэслэл,
2. Хэсэгчилсэн ерөнхий төлөвлөгөөний тодотгол,
3. Үерийн байгууламжийн ажлын зураг төсөл,
4. Цахилгаан хангамжийн ажлын зураг төсөл,
5. Технологийн усан хангамжийн ажлын зураг төсөл,
6. Ундны усан хангамжийн ажлын зураг төсөл,
7. Паркийн техник технологийн түвшний үнэлгээ,
8. Паркийн цэвэрлэх байгууламжийн судалгаа зэрэг баримт бичгүүдийг боловсруулж, эрх бүхий байгууллагуудаар баталгаажуулсан.

9. Бүтээн байгуулалтын хувьд барилга угсралтын үеийн цахилгаан хангамжийн эх үүсвэрийг байгуулаад байна. **/40 хувь/**

2.58.Хөдөө аж ахуйн биржээр арилжаалах бараа, түүхий эдийн нэр төрөл, тоо хэмжээг нэмэгдүүлж, үйл ажиллагааг боловсронгуй болгоно.

**Биелэлт:** Хоршоо хөгжүүлэх нийгмийн хэмжээний хөтөлбөрийн хүрээнд түүхий эдийн тогтолцоонд хоршоодыг оролцуулах зорилгоор үндэсний хэмжээнд 4223 хоршоодод үнэлгээ хийх зөвлөх үйлчилгээний сонгон шалгаруулалт зарлаад байна. Хоршоо нь малчдын мал, түүхий эдийг цуглуулж анхан шатны тордолт хийн биржийн стандарт, эрүүл ахуйд нийцүүлэн бэлтгэж, биржтэй цахим хэлбэрээр зайнаас шууд холбогдох ба бирж дээр бараа, түүхий эдээ борлуулах захиалгыг биржийн арилжааны системээр дамжуулан гүйцэтгэх боломжтой бөгөөд биржийн итгэмжлэгдсэн агуулахад бараа, түүхий эдээ хадгалж, бүртгэл хөтлөх юм.

“Хөдөө аж ахуйн бирж” ХХК 2017 онд танхимын болон онлайн гэсэн 2 хэлбэртэйгээр арилжааны үйл ажиллагаа явуулж, 8 төрлийн бараа, түүхий эдэд суурилсан нийт 56 спот гэрээ стандартчилж, 163 удаагийн спот гэрээний арилжааг зохион байгуулсан. “Хөдөө аж ахуйн бирж” ХХК 2017 оны 12 дугаар сарын 19-ны өдөр санхүүгийн үүсмэл хэрэгсэл болох ноолуурын форвард гэрээний арилжааг Монгол улсад анх удаа зохион байгуулж, нийт 7 хэлэлцээр 11.5 тонн боловсруулаагүй ноолуурын гэрээг арилжаалсан байна. 2017 онд нийт хөдөө аж ахуйн түүхий эдийн арилжааны дүнд 572.0 тэрбум төгрөгийн гүйлгээ хийсэн. 2017 онд хөдөө аж ахуйн биржийн арилжаанд 9 брокерийн компани оролцож, 121 харилцагчдад үйлчилсэн байна.

Засгийн газрын 2015 оны 330 дугаар тогтоолоор “Хөдөө аж ахуйн бирж” ХХК дахь төрийн эзэмшлийг 34 хувь байх хэмжээнд нэмэлт хувьцаа гаргах замаар хөрөнгө оруулалт босгож, компанид технологийн шинэчлэл хийхийг даалгасан. Энэ ажлын хүрээнд Төрийн өмчийн бодлого зохицуулалтын газраас ажлын хэсэг байгуулан ажиллаж байна. **/40 хувь/**

**Геологи, уул уурхай, хүнд үйлдвэрийн салбарын хүрээнд авч хэрэгжүүлэх арга хэмжээ:**

**Геологи, уул уурхайн салбарын хөрөнгө оруулалтын таатай орчинг бүрдүүлэх, уул уурхайн салбарын тогтвортой хөгжлийг хангах, олон улсын эрдсийн зах зээл дэх Монгол Улсын өрсөлдөх чадварыг дээшлүүлнэ.**

2.59.Монгол орны геологийн зураглал, ерөнхий эрэл, агаарын геофизик, геохими, гидрогеологи, геоэкологийн судалгааны ажлын хэмжээг нэмэгдүүлэх замаар уул уурхайн салбарын тогтвортой хөгжлийг дэмжинэ.

**Биелэлт:** Геологийн 1:50000-ны масштабын зураглал, ерөнхий эрлийн Монгол Алтай-50, Ар чулуут-50, Хайрхан уул-50, Дөрөө нуур-50, Булган-50, Буурал хайрхан-50, Тойромын хөндий-50, Хөх нуур-50, Тахилт-50, Эргэлийн зоо-50, Алтайн нуруу-50, Дэлгэрхаан-50 төслүүдийн дуусгав. Төслүүдийн үр дүнг ЭБМЗ-өөр хэлэлцүүлэн холбогдох дүгнэлтийг гаргуулан хүлээн авсан. Үүний үр дүнд 2017 оны 12 дугаар сарын 31-ний өдрийн байдлаар Геологийн 1:50000-ны масштабын зураглал, ерөнхий эрлийн судалгааны ажлаар нийт нутаг дэвсгэрийн 37,4 хувийг бүрэн бүрхсэн байна.

Улсын геологийн 1:200000-ны масштабын иж бүрдэл зураг зохиох ажлаар нутаг дэвсгэрийн 86 хувийг бүрэн хамруулсан бөгөөд 2016 онд УГЗ-200-Дорнод Монгол-VI, Дорнод Монгол-VII, Төв Монгол-V, Төв Монгол-VI төслүүдийн суурин боловсруулалтын ажлыг хэрэгжүүлж дууссан. УГЗ-200, Төв Монгол-VI төслийн үр дүнгийн тайланг ЭБМЗ-өөр хэлэлцүүлж хүлээн авсан.

Агаарын геофизикийн Алтай-1, Алтай-2 төслүүдийн үр дүнгийн тайлантай танилцаж, ЭБМЗ-өөр хэлэлцүүлэхэд бэлтгэсэн. ЭБМЗ-ийн хурлаар хэлэлцэж хүлээн авснаар нутаг дэвсгэрийн 13,2 хувь хамрагдана.

Улаанбаатар хотын геоэкологи, гидрогеологийн нөхцлийг нарийвчилан үнэлэх сэдэвчилсэн судалгааны ажлын төслийн гүйцэтгэгчийг сонгон шалгаруулж хээрийн судалгааны ажлыг эхлүүлсэн. Төслийн 2017 оны судалгааны ажлын үр дүн хээрийн ажлын анхдагч материалыг хүлээн авсан.

Монгол улс, БНФУ-ын хөрөнгө оруулалттай "Арева майнс" ХХК-ийн нэр дээр цацраг идэвхт ашигт малтмалын ашиглалтын тусгай зөвшөөрлүүдийг олгох ажлыг Засгийн газрын хуралдаанаар хэлэлцүүлэн шийдвэрлэж, ордуудыг эзэмшигч хамтарсан компанитай "Орд ашиглах гэрээ"-г байгуулах ажлыг зохион байгуулсан. “Арева Майнс” ХХК-ийн хувьцаа эзэмшигчид 2017 оны 5 дугаар сарын 10-ны өдөр хуралдаж, компанийн нийт хувьцааны 34 хувийг төрийн өмчит “Мон-Атом” ХХК-д шилжүүлэн, хамтарсан компанийн дүрмийг батлан, Төлөөлөн удирдах зөвлөл /ТУЗ/-д УУХҮЯ, ЦЭК-ын Ажлын алба, “Эрдэнэс Монгол” ХХК-ийн төлөөлөл болох 3 гишүүнийг томилов. “Арева Майнс” ХХК-ийн хэвийн үйл ажиллагаа явуулах нөхцөл бүрдэж, Зөөвч-Овоо талбайд олборлолтын туршилт хийхээр бэлтгэл ажлыг гүйцэтгэж байна.

"Гурван сайхан" ХХК-д цацраг идэвхт ашигт малтмалын ашиглалтын тусгай зөвшөөрлүүдийг олгож "Орд ашиглах гэрээ"-г байгуулсан бөгөөд эдгээр ордуудыг эзэмшигч компаниудын хувьцааны Монголын төрд ногдох хувь эзэмшлийн асуудлыг шийдвэрлэхээр ажиллаж байна. **/40 хувь/**

2.60.Олон улсын жишгийн дагуу Үндэсний геологийн алба, Үндэсний геомэдээллийн санг байгуулан, мэдээлэл түгээх үйлчилгээг хялбаршуулна.

**Биелэлт:** Үндэсний Геологийн алба байгуулах ажлыг судлан боловсруулах ажлын хэсгийг байгуулан ажиллаж байна.

Үндэсний геомэдээллийн санг баяжуулах ажлын хүрээнд геологийн төв архивын материалуудыг цэгцлэж олон нийтийн хэрэгцээнд хүргэх зорилгоор Геомэдээллийн сан-2013 төслийг хэрэгжүүлж геологийн 1:500000, геоморфологийн 1:1000000, гидрогеологийн 1:500000-ны масштабын зургийг нэгтгэх, хээрийн судалгааны ажлын анхдагч материал цэгцлэн, бүртгэлжүүлэх төслийг хэрэгжүүлсэн. “Геологи, уул уурхай, эрдэс баялгийн мэдээллийн санг эрхлэх үйл ажиллагааны журам”-ын төслийг боловсруулан, хэлэлцүүлж батлав. **/40 хувь/**

2.61.Геологи, уул уурхайн салбарт хөрөнгө оруулалтыг татах эрх зүйн таатай орчинг бүрдүүлж, харилцан үр ашигтай төсөл, хөтөлбөрийг хамтран хэрэгжүүлнэ.

**Биелэлт:** Уул уурхайн тухай хуулийн төслийн үзэл баримтлалыг боловсруулан 2016 оны 12 дугаар сарын 26-ны өдөр Уул уурхай, хүнд үйлдвэрийн сайд, Хууль зүй, дотоод хэргийн сайдаар батлуулав. Уг хуулиар байгалийн баялгийг үйлдвэрлэлийн аргаар зүй зохистой ашиглах, улмаар байгаль орчныг хамгаалах, орон нутгийн иргэдийн болон хөрөнгө оруулагчдын өөр хоорондын харилцаа сайжрах, нийгэм, эдийн засагт оруулах үр өгөөж нэмэгдэх, төр, нийгмийн байгууллага, хувийн хэвшил, орон нутаг, иргэдийн олон талт харилцаа оновчтой зохицуулалттай болох зэрэг эерэг үр дагавар бий болно гэж тооцоолж уул уурхайн ил тод байдлын зохицуулалтыг хуулийн төсөлд тусгасан. Хайгуулын тусгай зөвшөөрөл олголтод орон нутгийн зүгээс учруулж буй хүндрэлийг судлан Ашигт малтмалын тухай хуульд нэмэлт, өөрчлөлт оруулах саналыг боловсруулсан. Газрын хэвлийн тухай хуулийн шинэчилсэн найруулгын үзэл баримтлалыг боловсруулав.

2017 онд бичиг баримтын бүрдэл хангасан 20 уурхай, 1 баяжуулах үйлдвэрт Улсын комисс ажиллаж, цаашдын үйл ажиллагаандаа хэрэгжүүлэх арга хэмжээний зөвлөмжийг өгч, хүлээн авсан.

БНЧех Улсын геологийн албатай хамтран геологийн 1:50000-ны масштабын зураглал, ерөнхий эрлийн "Монгол Алтай-50" төслийг хэрэгжүүлж үр дүнгийн тайланг хүлээн авсан. МУ, ОХУ, БНХАУ, БНСУ, БНКазУ-ын хамтарсан "Хойт, төв, зүүн Азийн геологийн гүний процесс ба металлогени" төслийг үргэлжлүүлэн хэрэгжүүлэв.

ОХУ болон МУ-ын Засгийн газар хоорондын ээлжит хуралдаанаар ОХУ-аас тайлан хүлээн авах, хилийн бүсэд геологийн судалгааны ажлыг хамтарч хийх, зарим нэг ашигт малтмалаар эрлийн судалгааг хамтарч хийхээр тохиролцсон. **/40 хувь/**

2.62.Уул уурхайн үйлдвэрлэл дэх төрийн оролцоог зохистой хэмжээнд байлгаж, Кадастрын бүртгэлийн системийг боловсронгуй болгож, тусгай зөвшөөрөл олгох үйлчилгээг хөнгөн шуурхай болгоно.

**Биелэлт:** Ашигт малтмалын тухай хуульд орсон 2017 оны 11 дүгээр сарын 10-ны өдрийн өөрчлөлтөөр тусгай зөвшөөрлийг зөвхөн сонгон шалгаруулалтын зарчмаар олгохоор тусгасан. Засгийн газрын 2017 оны 37 дугаар тогтоолоор нийт 51665 солбицол бүхий 1.61 сая гектар талбай хамарсан “Сонгон шалгаруулах журмаар ашигт малтмалын хайгуулын тусгай зөвшөөрөл олгох талбайн солбицол”, 106 дугаар тогтоолоор нийт 1064479 солбицол бүхий 13.66 сая гектар талбай хамарсан “Ашигт малтмалын хайгуулын тусгай зөвшөөрөл өргөдлөөр олгох талбайн солбицол”, 234 дүгээр тогтоолоор нийт 5191 солбицол бүхий 431661.39 гектар талбай хамарсан “Сонгон шалгаруулах журмаар ашигт малтмалын хайгуулын тусгай зөвшөөрөл олгох талбайн солбицол нэмэлтээр батлах” тогтоолыг тус тус батлав. **/40 хувь/**

2.63.Газрын тосны болон уламжлалт бус газрын тосны эрэл, хайгуул, ашиглалтын ажлыг эрчимжүүлж, нөөцийг өсгөнө.

**Биелэлт:** “Төрөөс газрын тосны салбарт баримтлах бодлогын баримт бичиг” боловсруулсан бөгөөд Засгийн газрын хуралдаанаар хэлэлцүүлэхээр бэлтгэж байна.

Газрын тосны тухай хууль батлагдахаас өмнө байгуулсан Бүтээгдэхүүн хуваах гэрээнүүдийн үндсэн нөхцөлийг өөрчлөхгүйгээр бүтээгдэхүүн хуваах гэрээний загварт нийцүүлэн хэлэлцээр хийж, шинэчлэх үүрэг бүхий ажлын хэсгийг байгуулан нийт 10 гэрээлэгчтэй уулзалт хэлэлцээр хийсний дүнд хайгуулын үе шатанд хэрэгжиж буй нийт 15 Бүтээгдэхүүн хуваах гэрээнүүдээс 4 гэрээг шинэчлэн байгуулсан, 3 гэрээг шинэчлэн байгуулахад бэлэн болгож, 3 гэрээг шинэчлэхээр хэлэлцээ хийж байна.

2016 онд 8,2 сая баррель буюу 1,11 сая тонн газрын тос олборлож, 8,0 сая баррель буюу 1,08 сая тонн газрын тос экспортлож, Улсын төсөвт 134,2 тэрбум төгрөг төвлөрүүлсэн.

2017 онд 7,6 сая баррель буюу 1,03 сая тонн газрын тос олборлож, 7,5 сая баррель буюу 1,02 сая тонн газрын тос экспортлож улсын төсөвт 198 тэрбум төгрөг төвлөрүүлсэн.

2017 оны ажлын төлөвлөгөө, төсвийн хүрээнд Тосон-Уул XIX талбайгаас Баянхошууны хилийн боомт хүртэлх 210,7 км хатуу хучилттай авто замын 3, 4 дүгээр хэсгийн барилгын ажил эрчимтэй явагдаж байна.

Монгол Улсын хэмжээнд газрын тосны хэтийн төлөв бүхий 32 талбай ялгасан байдаг. Одоогоор 25 талбайд Бүтээгдэхүүн хуваах гэрээний дагуу газрын тосны хайгуул, ашиглалтын үйл ажиллагаа явуулж байгаагаас 2016 онд Эргэл XII, Арбулаг XXIX талбайд Бүтээгдэхүүн хуваах гэрээг шинээр байгуулсан ба Шарга III талбайд сонгон шалгаруулалтын үйл ажиллагаа явагдаж байна. Мөн нүүрсний давхаргын метан хийн 5, шатдаг занарын 3, газрын тосны 10, нийт 18 талбайд эрлийн гэрээ байгуулан, хайгуул судалгааны ажлыг эрчимжүүлэн ажиллаж байна.

Газрын тосны хайгуулын Номгон-IX талбайд Австрали улсын хөрөнгө оруулалттай “Голден хорд лимитэд” ХХК-тай нүүрсний давхаргын метан хийн хайгуулын үйл ажиллагаа явуулах Бүтээгдэхүүн хуваах гэрээ байгуулахаар хэлэлцээрийг хийж байна. Газрын тосны хайгуулын Борзон-7 болон Ар булаг-29 талбайнуудад хайгуулын өрөмдлөгийн ажил явагдаж байна. “Олборлох үйлдвэрлэлийн ил тод байдлын санаачилга”-д компаниудыг хамруулах талаар зөвлөмж өгч ажилласны дүнд одоогоор “Петрочайна Дачин Тамсаг” ХХК, "Петро Матад" ХХК, “Сентрал Азиан Петролеум Корпорэйшн Лимитед” ХХК-иуд уг санаачлагад хамрагдав. **/40 хувь/**

2.64.“Төрөөс эрдэс баялгийн салбарт баримтлах бодлого”-ын 3.1.2-т заасан иргэд бичил уурхайн салбарт хууль ёсны бүтцээр хоршиж ажиллах чиглэлийг хэрэгжүүлэн холбогдох эрх зүйн зохицуулалтыг боловсронгуй болгоно.

**Биелэлт:** Засгийн газрын 2017 оны 5 дугаар сарын 24-ний өдрийн 151 дүгээр тогтоолоор "Бичил уурхайгаар ашигт малтмал олборлох журам"-ыг шинэчлэн баталсан. Энэхүү журмаар хууль бусаар ашигт малтмал олборлогчдыг хуулийн хүрээнд ажиллах нөхцлийг бүрдүүлж өгсөн. **/70 хувь/**

2.65.Уул уурхайн дэд бүтцийн хөгжлийн урт хугацааны төлөвлөлт боловсруулж, салбар хоорондын уялдааг сайжруулна.

**Биелэлт:** "Уул уурхайн дэд бүтцийн хөгжлийн урт хугацааны төлөвлөлтийн баримт бичиг"-ийн төслийг боловсруулах ажлын хэсгийг байгуулсан. Ажлын хэсгийн хүрээнд Сангийн яам, Эрчим хүчний яам, Зам, тээврийн хөгжлийн яам, холбогдох агентлагаас төлөөллийг оруулж, шаардлагатай мэдээллийг авч нэгтгэн судалгааны тайланг боловсруулж дуусгаад байна. Судалгааны тайланд үндэслэн төлөвлөлтийн баримт бичиг боловсруулах ажлыг 2018 оны 1 дүгээр улиралд багтаан дуусгахаар ажиллаж байна. **/40 хувь/**

2.66.Уул уурхайн судалгааны нэгж байгуулж, эрдэс баялгийн салбарт хөрөнгө оруулалтын таатай орчинг бий болгоно.

**Биелэлт:** Уул уурхайн судалгааны нэгж байгуулах ажлыг хэрэгжүүлэхээр судалгаа, тооцоо хийгээд байна. **/0 хувь/**

2.67.Хоёрдогч ашигт малтмал ашиглах эрх зүйн орчинг бий болгож, уурхайн нөхөн сэргээлт, хаалтыг олон улсын жишигт хүргэнэ.

**Биелэлт:** Ашигт малтмалын тухай хуульд нэмэлт, өөрчлөлт оруулах тухай хуулийг УИХ-ын 2016 оны 11 дүгээр сарын 10-ны өдөр хэлэлцэн баталсантай холбоотойгоор үүсмэл ордыг ашиглах эрх зүйн орчин бүрдсэн. Засгийн газрын 2017 оны 61 дүгээр тогтоолоор Үүсмэл орд ашиглах үйл ажиллагаанд тавих шаардлага, үйл ажиллагаа эрхлэх журам, Үүсмэл орд ашиглах тусгай зөвшөөрөл олгохтой холбогдсон үйл ажиллагааны журмыг баталсан.

Уул уурхайн нөхөн сэргээлтийн асуудлыг Уул уурхайн тухай хуулиар зохицуулахаар хуулийн төсөлд тусгасан ба Олон улсын жишигт нийцсэн байгаль орчныг хамгаалах, нөхөн сэргээх, уурхайн хаалтын төлөвлөгөө боловсруулах, хаалтын санхүүгийн баталгаа гаргах зохицуулалтыг хуульчилж өгснөөр байгаль орчныг хамгаалах, байгалийн баялгийг зүй зохистой ашиглах нөхцөлийг бүрдүүлнэ. **/40 хувь/**

2.68.“Алт-2” хөтөлбөрийг хэрэгжүүлэхэд шаардагдах санхүүжилтийг Монголбанктай хамтран шийдвэрлэнэ.

**Биелэлт:** Засгийн газрын 2017 оны 1 дүгээр сарын 18-ны өдрийн хуралдаанаар "Алт-2” үндэсний хөтөлбөрийг баталсан. Хөтөлбөрийн үр дүнд жилд олборлох алтны хэмжээг 2-3 тонноор тогтвортой нэмэгдүүлж, 2020 онд 25 тоннд хүргэх боломжтой. Хөтөлбөрийг хэрэгжүүлснээр ашигт малтмалын нөөц ашигласны төлбөр хэлбэрээр жилд дунджаар 33-59 тэрбум төгрөгийг улсын төсөвт оруулж, геологийн эрэл хайгуулын ажлын үр дүнд Монгол Улсын алтны бэлтгэгдсэн нөөцийг 100-150 тонноор нэмэгдүүлэх боломжтой юм. Хөтөлбөрийг хэрэгжүүлэхэд 250 тэрбум төгрөгийн эх үүсвэр шаардагдах урьдчилсан тооцоо гарсан.

Хөгжлийн банкнаас зээлийн хүсэлт гаргасан алт олборлогч 13 аж ахуйн нэгжийн материалыг судалж, шаардлага хангасан 8 аж ахуйн нэгжид 24,8 тэрбум төгрөгийн санхүүжилт олгоод байна. 2017 оны 12 дугаар сарын 31-ний байдлаар нийт 20,01 тн алт Монголбанкинд тушаасан байна. **/70 хувь/**

2.69.Алтны олборлолтыг нэмэгдүүлж, бичил уурхай эрхлэгчдийн олборлосон алтыг худалдан авах эрх зүйн орчинг бүрдүүлнэ.

**Биелэлт:** “Алт-2” үндэсний хөтөлбөрийг хэрэгжүүлэх төлөвлөгөөний дагуу Монгол орны төв, зүүн бүсийн алтны хэтийн төлөвийг үнэлэх эрэл-үнэлгээний сэдэвчилсэн судалгааны ажлын геологийн даалгаврыг боловсруулан гүйцэтгэгчийг сонгон шалгаруулахаар ажиллаж байна. Алтны ордын 17 хайгуулын ажлын үр дүнгийн тайланг Эрдэс баялгийн мэргэжлийн зөвлөл /ЭБМЗ/-ийн хуралдаанаар хэлэлцэн улсын нөөцийн санг 3312 кг нөөцөөр нэмэгдүүлээд байна.

2017 онд алтны шороон ордын 25, үндсэн ордын 4 хайгуулын ажлын үр дүнгийн тайланг ЭБМЗ-ийн хуралдаанаар хэлэлцэн улсын нөөцийн санг 6226.81 кг нөөцөөр нэмэгдүүлсэн.

Бичил уурхай төвлөрсөн нутаг дэвсгэрт алтны худалдааны нэг цэгийн үйлчилгээ байгуулах талаар судалгаа хийгдэж байна. Алт цэвэршүүлэх үндэсний үйлдвэр барьж байгуулах талаар судалгаа хийж санал, дүгнэлт боловсруулах үүрэг бүхий Ажлын хэсэг байгуулагдан ажиллаж байна. 2016 онд 15 алтны уурхай, 2017 онд 14 уурхайд комисс ажиллан, ашиглалтад хүлээн аваад байна. "Алт агуулсан хүдэр, элс олборлон баяжуулах, хамгаалах, хадгалах, тээвэрлэх болон худалдахтай холбогдсон журам"-ын төслийг боловсруулж байна. **/40 хувь/**

2.70.Газрын тосны олборлолтыг тогтвортой нэмэгдүүлэн, газрын тос боловсруулах үйлдвэр байгуулна.

**Биелэлт:** Монгол Улсын Засгийн газарт Бүгд Найрамдах Энэтхэг Улсын Засгийн газраас олгох хөнгөлөлттэй зээлийн хөрөнгөөр “Газрын тос боловсруулах үйлдвэр” барих төслийг санхүүжүүлэхээр Энэтхэгийн талтай тохиролцсоны дагуу хоёр улсын хооронд байгуулагдах зээлийн хэлэлцээрийг УИХ-ын 2017 оны 5 дугаар сарын 31-ний өдрийн хуралдаанаар соёрхон баталсан. Газрын тосны үйлдвэрийн төслийн УТЭЗҮ-г Энэтхэгийн талд хүргүүлсэн бөгөөд Энэтхэгийн тал уг төсөлтөй танилцаж төслийн нарийвчилсан тайлан бэлдүүлэх шаардлагатай гэж мэдэгдсэн. Мөн уг нарийвчилсан тайланг бэлдүүлэх боломжтой зөвлөх компаниудын жагсаалтыг ирүүлсэн. УУХҮЯ-ны болон Сангийн яамны төлөөлөгчид 2017 оны 5 дугаар сарын 12-14-нд Шинэ Дели хотноо ЭКСИМ банкны төлөөлөгчидтэй уулзалт хийж сонгон шалгаруулалтын үнэлгээний тайлан болон зээлийн ерөнхий хэлэлцээрийн гарын үсэг зурсан хувийг айлын талд өгсөн. Бүгд Найрамдах Энэтхэг Улсын ЭКСИМ банкнаас тендерийн үнэлгээний тайланг хүлээн зөвшөөрсөн. Сонгон шалгаруулалтаас шалгарсан “Engineering India Limited” төрийн өмчит компани газрын тос боловсруулах үйлдвэр, дамжуулах хоолой барих төслийн нарийвчилсан ТЭЗҮ-г боловсруулж байна. Гэрээний дагуу зөвлөх компанийин төлөөлөгч нар нарийвчилсан ТЭЗҮ хийх ажлын хүрээнд Монгол Улсад 2017 оны 9 дүгээр сарын 11-15-ны өдрүүдэд албан айлчлал хийж Дорноговь аймгийн Сайншанд, Алтанширээ сумдад ажиллаж, үйлдвэр барих талбай, үйлдвэрт ашиглах усны эх үүсвэрийн талбай, бусад дэд бүтэцтэй танилцсан.

Монгол Улсын талаас газрын тос боловсруулах үйлдвэрийн дэд бүтцийн бүтээн байгуулалтын ажлыг гүйцэтгэх хүрээнд Монгол Улсын Засгийн газрын 2018 оны 1 дүгээр сарын 24-ний өдрийн хуралдаанаар дараах асуудлуудыг шийдвэрлэв.

* Дорноговь аймгийн Алтанширээ суманд газрын тос боловсруулах үйлдвэр барих 150 га газрыг улсын тусгай хэрэгцээнд авах;
* Сайншандаас газрын тос боловсруулах үйлдвэр хүртэлх 20 км салаа төмөр зам, хүнд даацын тусгай зориулалтын авто зам, эрчим хүч дамжуулах шугам сүлжээ зэргийг барих төслийн ТЭЗҮ, нарийвчилсан зураг төсөл боловсруулах болон барилгын ажлын гүйцэтгэгчийг туршлага, чадавхтай төрийн өмчит хуулийн этгээдээс сонгон гүйцэтгүүлэх;.
* Бүтээн байгуулалтын ажлын үе шат бүрт Тагнуулын ерөнхий газар, Авлигатай тэмцэх газар, Цагдаагийн ерөнхий газар, Мэргэжлийн хяналтын ерөнхий газар зэрэг байгууллагын төлөөллөөс бүрдсэн Ажлын хэсэг байнгын хяналт тавьж ажиллах. **/40 хувь/**

2.71.Зэсийн баяжмал хайлуулах, цэвэршүүлэх үйлдвэр байгуулах ажлыг дэмжиж ажиллана.

**Биелэлт:** Ерөнхий сайдын 2016 оны 11 дүгээр сарын 22-ны өдрийн "Ажлын хэсэг байгуулах тухай" 114 дүгээр захирамжаар "Зэсийн баяжмал боловсруулах үйлдвэр" барьж байгуулах төслийн хөрөнгө оруулагчтай хамтран ажиллах талаар хэлэлцээ хийж, санал, дүгнэлт боловсруулах үүрэг бүхий Ажлын хэсгийг байгуулан ажиллаж байна. Засгийн газрын 2016 оны 9 дүгээр сарын 28-ны өдрийн 107 дугаар тогтоолоор Зэсийн баяжмал боловсруулах үйлдвэр барих төслийн нэгжийг байгуулсан. Засгийн газрын 2017 оны 3 дугаар сарын 15-ны өдрийн "Зэсийн баяжмал боловсруулах үйлдвэр байгуулах ажлыг эрчимжүүлэх тухай" 88 дугаар тогтоолоор үйлдвэрийн нийт хувьцааны 10-аас доошгүй хувийг хөрөнгө оруулалтын зардал гаргахгүйгээр төр үнэ төлбөргүйгээр эзэмшихээр шийдвэрлэсэн. Тус үйлдвэрт хөрөнгө оруулалт татах чиглэлээр БНХАУ-ын "Чайналко" ХХК-тай хамтран ажиллаж байна.ЗТХЯ, “Оюутолгой” ХХК болон “Монголын Төмөр Зам” ТӨХК-тай үйлдвэрийн байршилийн асуудлаар хэлэлцэж газрыг урьдчилсан байдлаар товлосон. Төсөлд шаардлагатай 150 га газрыг Өмнөговь аймгийн Ханбогд сумын газар зохион байгуулалтын төлөвлөгөөнд тусгуулах асуудлыг Ханбогд сумын 2017 оны 12 дугаар сарын 11-ны өдрийн Иргэдийн төлөөлөгчдийн хурлын хуралдаанаар хэлэлцүүлж, тус сумын газар зохион байгуулалтын төлөвлөгөөнд тусгуулсан. **/40 хувь/**

2.72.Дархан, Сэлэнгийн бүсэд хар төмөрлөгийн цогцолбор байгуулах нөхцөлийг бүрдүүлнэ.

**Биелэлт: “**Дархан төмөрлөгийн үйлдвэр” ХК нь евро стандартад нийцсэн, жилд 20 000 тонн ган бөмбөлөг үйлдвэрлэх хүчин чадалтай, давтах аргын технологитой үйлдвэрийг ашиглалтанд оруулж, 2017 оны 1 дүгээр сарын 28-ны өдөр нээлт хийсэн. Үйлдвэрийн үндсэн тоног төхөөрөмжийг Герман Улсын "Shuler" компани, бусад дагалдах төхөөрөмжийг Итали улсад үйлдвэрлэж, нийлүүлсэн.

Канад улсын ХАЭЧ компанийн боловсруулсан урьдчилсан ТЭЗҮ-д тусгасан Төмөртэйн орд дээр байгуулах нойтон баяжуулах үйлдвэрийн хөрөнгө оруулалтын зардлыг бууруулах зорилгоор 3 сая тонн хүдэр боловсруулж, 2 сая тонн нойтон баяжмал боловсруулах хүчин чадалтай байхаар тооцох саналыг тус компанид хүргүүлсэн.

Дархан-Сэлэнгийн бүсэд хар төмөрлөгийн цогцолбор байгуулах төслийн ТЭЗҮ боловсруулах техникийн даалгаварт жилд 500 мянган тонн шууд ангижруулсан төмрийн үйлдвэр байгуулахаар тусгасан. ТЭЗҮ-ийн тайланг 2017 оны 9 дүгээр сард хүлээн авсан. Үйлдвэр байгуулах ажлыг 2018 онд эхлүүлнэ. **/40 хувь/**

2.73.Нүүрс угаах, гүн боловсруулах үйлдвэр болон нүүрсний нийлэг хийн үйлдвэр байгуулахыг бодлогоор дэмжинэ.

**Биелэлт:** Засгийн газраас төслийн нэгж байгуулахаар шийдвэрлэсний дагууУул уурхай, хүнд үйлдвэрийн сайдын 2016 оны 10 дугаар сарын 21-ний өдрийн А/43 дугаар тушаалаар Нүүрснээс нийлэг байгалийн хий үйлдвэрлэх үйлдвэрийн төслийн нэгжийг байгуулсан.

Дэлхийн банкны санхүүжилтээр хэрэгжүүлж буй "Нүүрснээс нийлэг байгалийн хий үйлдвэрлэх үйлдвэр"-ийн төслийн техник, эдийн засгийн үндэслэл боловсруулах тендерт шалгарсан БНХАУ-ын Wuhuan engineering компани нь “Байгалийн хийн зах зээл, үйлдвэрийн хүчин чадлын судалгаа”, “Нүүрсний уурхайн сонголтын тайлан”, “Усны нөөцийн судалгааны тайлан”, “Шугам хоолойн трассын сонголтын урьдчилсан тайлан”, “Тусгай судалгааны тайлан, “Нүүрс хийжүүлэх технологийн харьцуулсан судалгаа”, “Метанжуулах технологийн харьцуулсан судалгаа”-ны урьдчилсан ТЭЗҮ-ийн тайлангуудыг 2017 оны 1 дүгээр сард УУХҮЯ-нд ирүүлсэн.

“Нүүрснээс нийлэг байгалийн хий үйлдвэрлэх үйлдвэр”-ийн нарийвчилсан техник, эдийн засгийн үндэслэлийг УУХҮЯ-ны Шинжлэх ухаан технологийн зөвлөлийн 2017 оны 5 дугаар сарын 4-ний өдрийн хуралдаанаар хэлэлцүүлэн хүлээн авсан. **/40 хувь/**

2.74.Шингэрүүлсэн түлш, шатах тослох материалын үйлдвэр байгуулах ажлыг бодлогоор дэмжинэ.

**Биелэлт:** "Интер стандарт нефть" ХХК нь ХБНГУ-ын "EDL Anlagenbau" компаниар үйлдвэрийн ТЭЗҮ-г боловсруулж, хүлээлгэн өгсөн. Төслийн нийт хөрөнгө оруулалтын хэмжээ 43 сая ам.доллар бөгөөд үүнээс төсөл хэрэгжүүлэгч "Интер стандарт нефть" ХХК нь өөрийн хөрөнгөөр төслийн нийт хөрөнгө оруулалтын 20 хувийг, 60 хувийг Германы "HypoVereinsbank"-ны зээлийн эх үүсвэрээр, үлдсэн 20 хувийг МУ-ын Хөгжлийн банкны хөнгөлттэй зээлийн эх үүсвэрээр тус тус санхүүжүүлэхээр тохиролцож бичиг баримтыг хүргүүлээд байна. **/0 хувь/**

2.75.Метал хийц, угсралтын үйлдвэрийг хөгжүүлнэ.

**Биелэлт:** Автомашин, хөдөө аж ахуйн тоног төхөөрөмж, машин механизм угсрах, автомашины эд анги үйлдвэрлэх үйлдвэр, технологийн парк байгуулах судалгааны ажлыг эхлүүлсэн. Автомашин, нийтийн тээвэр, хөдөө, аж ахуйн машин, механизмыг угсрахад зориулагдсан тоног төхөөрөмжийг импортлоход НӨАТ, Гаалийн татвараас чөлөөлөх тухай хуулийн төсөл боловсруулсан бөгөөд Засгийн газрын хуралдаанаар хэлэлцүүлэхээр бэлтгэж байна. **/40 хувь/**

**Дэд бүтцийн салбарын хүрээнд авч хэрэгжүүлэх арга хэмжээ:**

**Барилга, хот байгуулалтын чиглэлээр:**

**Иргэдийн эрүүл, аюулгүй орчинд амьдрах нөхцөлийг хангасан хот, суурин газрыг төлөвлөж, байгаль орчин, хүний эрүүл мэндийн шаардлагад нийцсэн барилгын үйлдвэрлэлийг дэмжиж, аюулгүй, хүртээмжтэй орон сууцаар хангах төрийн бодлогыг боловсруулан хэрэгжүүлнэ.**

2.76.Ипотекийн зээлийн нөхцөлийг хөнгөвчилж, зээлийн хөтөлбөрийг олон хувилбарт хэлбэрээр хэрэгжүүлэх бодлого баримталж, зээлийн цар хүрээ, хүртээмжийг нэмэгдүүлнэ.

**Биелэлт:** Орон сууцны ипотекийн зээлийн хэрэгжилт, өнөөгийн байдалд үнэлэлт, дүгнэлт өгөх, цаашид авах арга хэмжээний талаар санал боловсруулах ажлын хэсгийг Ерөнхий сайдын 2016 оны 8 дугаар сарын 9-ны өдрийн 33 дугаар захирамжаар холбогдох яамд, Монголбанк, Монголын ипотекийн корпорацийн оролцоотойгоор байгуулсан. Ажлын хэсгийн гишүүдтэй хамтран орон сууцны ипотекийн зээлийн хэрэгжилт, өнөөгийн байдалд үнэлэлт, дүгнэлт өгч, Засгийн газрын 2016 оны 9 дүгээр сарын 28-ны өдрийн хуралдаанаар хэлэлцэн ипотекийн зээлийн орон сууцны талбайн хэмжээ 80м2 байсныг 100м2 болгон тогтоосон.

2017 оны 11 дугаар сарын 31-ний өдөр хүртэл хугацаанд нийт 5549 иргэнд 368.4 тэрбум төгрөгийн ипотекийн зээлийг хөнгөлттэй хөтөлбөрийн хүрээнд олгосон бөгөөд арилжааны банкнууд нийт 8934 иргэнд 609.6 тэрбум төгрөгийн орон сууц худалдан авах зориулалттай зээл олгосон байна. Монгол Улсын 2017 оны төсвийн тухай хуульд нэмэлт өөрчлөлт оруулах тухай хуульд ипотекийн санхүүжилтэд зориулж 111 тэрбум төгрөг тусгасан бөгөөд Сангийн яам, Монголбанкны хооронд “Орон сууцны ипотекийн санхүүжилтийн эх үүсвэрийн гэрээ”-г байгуулан 2017 оны төсөвт тусгагдсан 111 тэрбум төгрөгийг Монголбанкинд бүрэн шилжүүлж, ипотекийн зээл олголтыг тасралтгүй үргэлжлүүлж байна. Мөн 2018 оноос ипотекийн зээлийн үйл ажиллагааг Засгийн газарт бүрэн шилжүүлэхээр ОУВС-гийн хөтөлбөрт тусгагдсан тул 2018 оны төсөвт ипотекийн зээлийн эх үүсвэрт зориулан 120 тэрбум төгрөгийг тусгаж батлуулсан. Ипотекийн зээлийн нөхцөлийг хөнгөвчилж, зээлийн хүртээмжийг нэмэгдүүлэх зорилгоор Барилга, хот байгуулалтын яам, Сангийн яам, Монголбанк, “Төрийн орон сууцны корпораци” ТӨҮГ, “МИК Холдинг” ХХК, “НОСК” ОНӨААТҮГ, Улаанбаатар хотын гэр хорооллыг хөгжүүлэх хөрөнгө оруулалтыг дэмжих хөтөлбөр зэрэг газруудын төлөөллүүдээс бүрдсэн ажлын хэсгийг байгуулж Засгийн газраас хэрэгжүүлэх орон сууцны зээлийн хөтөлбөрийг зээлдэгчийн нийт хугацаанд төлөх зээлийн дарамтыг бууруулах, түрээслээд эзэмших тогтолцоотой хослуулан хэрэгжүүлэх, уг арга хэмжээнд Монголбанкны өмчлөл дэх Ипотекийн зээлээр баталгаажсан бондын эргэн төлөлтийг ОУВС, Дэлхийн банктай тохиролцсон хөтөлбөр, бодлогын зээлийн нөхцөлүүдтэй нийцүүлж ашиглах саналыг боловсруулж байна. Гэр хорооллын иргэд өөрсдийн өмчлөлийн газартаа амины орон сууц барин, түүндээ ипотекийн зээлд хамрагдах нөхцөлийг бий болгохоор 1 маягийн зургийг боловсруулж экспертизийн магадлалаар оруулахаар бэлэн болгож байна. Мөн ипотекийн зээлийн журамд тусгасаны дагуу дэд бүтцийн асуудлыг шийдвэрлэх үүднээс гэр хорооллын бүсэд хэсэгчилсэн инженерийн хангамжтай дэд бүтцийн төвүүдийг бий болгохоор ажиллаж байна. Дээрх ажил хэрэгжсэнээр амины орон сууцад ипотекийн зээл авах боломжтой болно. **/40 хувь/**

2.77.Хүн амын орон сууцны хэрэгцээг хангах зорилгоор нэгдсэн бодлого боловсруулж, “Хямд өртөгтэй орон сууц” үндэсний хөтөлбөрийг хэрэгжүүлнэ.

**Биелэлт:** "Орон сууц" үндэсний хөтөлбөр боловсруулах судалгааны ажлыг эхлүүлээд байна.

2016 оны 3 дугаар улирлын мэдээгээр "1000 айлын орон сууц" төсөл хэрэгжсэн 2012-2016 оны хугацаанд Баянхонгор аймагт 1160 айлын, Дархан-Уул аймагт 1958 айлын, Дорноговь аймагт 1922 айлын, Орхон аймагт 2090 айлын, Өмнөговь аймагт 965 айлын, Ховд аймагт 982 айлын орон сууц тус тус ашиглалтад орж, хүлээгдэж буй гүйцэтгэлээр 6 аймагт 1000 айлын орон сууц төсөл амжилттай хэрэгжээд байна. 2017 оны хагас жилийн байдлаар 9 аймгийн 10 байршилд 2856 айлын орон сууцны барилга барих төслийн гүйцэтгэгчийг сонгон шалгаруулж эхний ээлжийн орон сууцны барилгуудыг ашиглалтанд оруулаад байна. Төсөлд хамрагдсан аймгуудын Засаг даргын Тамгын газартай хамтран ажиллах гэрээ байгуулан ажилласны дагуу инженерийн дэд бүтцийг орон нутгаас хариуцан гүйцэтгэж, орон сууцны барилга, гадна тохижилт, зам талбайг “ТОСК” ТӨҮГ-аас санхүүжүүлэн ажиллаж байна.

БНХАУ-ын 350.0 сая юаны буцалтгүй тусламжийн хөрөнгөөр Улаанбаатар хотын СБД-ийн 9-р хороо “Орон сууцны VII хороолол” Ногоон нуурын орчимд гэр хорооллын дахин төлөвлөлтөд хамрагдаж газраа чөлөөлсөн, мөн төсөл хэрэгжүүлэгчийн хариуцлагагүй үйл ажиллагаанаас болж гэрээнд туссан орон сууцанд ороогүй болон түрээсийн зардлаа авч чадахгүй хохирч буй иргэдэд зориулсан орон сууцны хороолол барихаар төлөвлөж төслийн нээлтийг хийгээд байна. **/40 хувь/**

2.78.Норм, нормативын баримт бичгийн тогтолцоог олон улсын жишигт нийцүүлэн шинэчилж, олон улсын норм, нормативын баримт бичгийг хэрэглэх орчинг бүрдүүлнэ.

**Биелэлт:** "Барилга байгууламжийн норм, нормативын баримт бичгийн ерөнхий тогтолцоо"-г шинэчлэн боловсруулах ажлын хүрээнд холбогдох баримт бичгүүдийг судлан техникийн даалгаврыг боловсруулж байна.

Барилга байгууламжийн норм нормативын баримт бичгийг олон улсын жишигт нийцүүлэн боловсруулах, мөрдүүлэх ажлын хүрээнд Барилга байгууламжийн норм, нормативын сангийн 2016 оны төлөвлөгөөнд нийт 125 норм, нормативын баримт бичгийг тусган боловсруулав. Үүнээс 2016 онд 27 барилга байгууламжийн норм, нормативын баримт бичиг шинээр батлагдан мөрдөгдлөө. 2017 онд боловсруулах норм, дүрэм, төсөл арга хэмжээний төлөвлөгөөнд нийт 57 норм, нормативын баримт бичгийг шинээр боловсруулахаар тусган техникийн даалгаврыг боловсруулах, 76 норм, нормативын баримт бичгийг үргэлжлүүлэн хийж гүйцэтгэхээр тусган боловсруулах ажлыг зохион байгуулж байна. **/40 хувь/**

2.79.Монгол Улсын хүн амын нутагшилт, суурьшлын хөгжлийн ерөнхий төслийг бүс нутаг, бүлэг суурингийн тогтолцоог оновчтой тогтоох чиглэлээр үе шаттайгаар боловсруулна.

**Биелэлт:** Засгийн газрын 2017 оны 1 дүгээр сарын 04-ний өдрийн хуралдаанаар “Монгол Улсын хүн амын нутагшилт, суурьшлын хөгжлийн ерөнхий төсөл боловсруулах тухай” 05 дугаар тогтоол батлагдсан. Тус тогтоолоор тус төслийг боловсруулж, батлуулах ажлыг удирдан зохион байгуулах үүрэг бүхий Үндэсний хороог байгуулсан. Үндэсний хорооны дүрмийн төсөл, ажлын албаны бүтэц, зардлын тооцоолол, “Монгол Улсын хүн амын нутагшилт, суурьшлын хөгжлийн ерөнхий төсөл боловсруулж батлуулах бүтцийн схемийг тус тус боловсруулав.

“Монгол Улсын хүн амын нутагшилт, суурьшлын хөгжлийн ерөнхий төсөл” боловсруулах ажлын зургийн даалгаврын төслийг шинэчлэн боловсруулсан. Монгол Улсын 2018 оны Төсвийн тухай хуульд “Монгол Улсын хүн амын нутагшилт, суурьшлын хөгжлийн ерөнхий төсөл” боловсруулах ажилд 600 сая төгрөг улсын төсвөөс санхүүжүүлэхээр тусгасан. **/40 хувь/**

2.80.Газрын нэгдсэн бодлого, тогтолцоог бүрдүүлж, газар ашиглах, эзэмших, өмчлөх эрх зүйн зохицуулалтыг боловсронгуй болгоно.

**Биелэлт:** “Газрын харилцаа, геодези, зураг зүйн талаар төрөөс баримтлах бодлогын баримт бичиг”-ийн төслийг боловсруулав. “Газрын тухай”, “Газрын төлбөрийн тухай”, “Газрын кадастрын тухай”, “Нийгмийн зайлшгүй хэрэгцээнд зориулан Газар чөлөөлөх тухай”, “Орон зайн өгөгдлийн дэд бүтцийн тухай” хуулиудын үзэл баримтлал, хуулийн төслүүдийг боловсруулж байна.

Монгол Улсын иргэнд газар өмчлүүлэх тухай хуульд нэмэлт, өөрчлөлт оруулах тухай хуулийн үзэл баримтлалын төслийг, хуулийн төслийн хамт боловсруулсан.

"Газрыг улсын тусгай хэрэгцээнд авах, гаргах журам"-ыг шинэчлэн боловсруулсан бөгөөд Засгийн газрын 2017 оны 9 дүгээр сарын 27-ны өдрийн хуралдаанаар хэлэлцэн дэмжиж, 287 дугаар тогтоолоор баталсан. **/40 хувь/**

2.81.Монгол Улсын нутаг дэвсгэрийг бүрэн зурагжуулах, шинэчлэх, геодезийн нэгдсэн сүлжээг бий болгох замаар орон зайн өгөгдөл, мэдээллийг нийтийн хэрэглээнд нэвтрүүлнэ.

**Биелэлт:** Аймаг, нийслэл, сум, дүүргийн хилийн цэсийг тодотгох асуудлыг боловсруулан холбогдох байгууллагуудаас санал авсан. “Монгол Улсын засаг захиргаа, нутаг дэвсгэрийн хилийн цэсийн зургийг батлах тухай” УИХ-ын тогтоолын төслийг хууль тогтоомжийн хуулийн дагуу боловсруулж байна. “Төрөөс орон зайн өгөгдлийн дэд бүтцийн талаар баримтлах бодлого”-ын төслийг боловсруулж байна.

Нийслэл, дүүргийн Газрын алба дахь нэгж талбарын хувийн хэргийг шинэчлэн бүрдүүлж, цахимжуулж, кадастрын мэдээллийн санг засварлан, стандартын дагуу үүсгэж, төрийн байгууллагуудын мэдээлэл солилцооны цахим урсгалыг бий болгох, улсын хэмжээнд газрын кадастрын нэгдсэн мэдээллийн системд холбогдож, иргэдэд үзүүлэх үйлчилгээ, лавлагааг цахимжуулж, нээлттэй ил тод, түргэн шуурхай, мэргэжлийн болгох нөхцөл бүрдүүлэх зорилгоор Газрын биржийн үйл ажиллагааны журмыг Засгийн газрын 2016 оны 210 дугаар тогтоолоор батлан, биржийн програм хангамжийг олон нийтэд нэвтрүүлэхээр ажлыг эхлүүлээд байна.

Газрын кадастрын мэдээллийн сангийн Лэнд менежер програм хангамжийг албан хэрэгцээнд нэвтрүүлэх, хөгжүүлэх ажлыг 21 аймаг, 330 суманд хийж 2017 оны 5 дугаар сарын байдлаар нийт 487679 нэгж талбарыг хамруулаад байна. Тус програм хангамжийг 2017 оны 12 дугаар сарын 18-наас аймаг, нийслэлийн газрын албаны албан хэрэгцээнд бүрэн нэвтрүүлж ажиллаж эхэлсэн.

Монгол Улсын нутаг дэвсгэрийн 55 хувийг 1:25000-ны масштабтай байр зүйн зургаар зурагжуулах ажил, 63 сум, суурин газарт GNSS (GPS)-ийн байнгын ажиллаагаатай суурин станц байгуулах ажил, өндрийн I ангийн сүлжээг шинээр байгуулах ажил, газар зүйн нэрийн тодруулалтыг улсын хэмжээнд хийх зэрэг ажлуудын техник, эдийн засгийн үндэслэлийг боловсруулж байна.

Геодезийн сүлжээний эхлэл цэгийг байгуулах газрыг улсын тусгай хэрэгцээнд авах тухай асуудлыг Засгийн газрын 2017 оны 9 дүгээр сарын 13-ны өдрийн хуралдаанаар хэлэлцэн дэмжиж, 254 дүгээр тогтоолоор баталсан. **/40 хувь/**

2.82.Улаанбаатар хотыг хөгжүүлэх эрх зүйн орчинг бүрдүүлнэ.

**Биелэлт:** “Улаанбаатар хотын нутаг дэвсгэрийн бүсчлэлийн тухай” хуулийн төсөл, үзэл баримтлалыг боловсруулж байна. “Улаанбаатар хотын газар дээрх болон доорх инженерийн шугам сүлжээний зураглал хийх” ажлын хүрээнд нийслэлийн 9 дүүрэгт “Топсүрвэй”, “Геомастер”, “Эй Эс Эм” ХХК-ийн түншлэл газар дээрх болон доорхи инженерийн шугам сүлжээний зураглалын ажлыг бүрэн гүйцэтгэж, ажлыг хүлээн авсан. **/40 хувь/**

2.83.Улаанбаатар хотыг хөгжүүлэх ерөнхий төлөвлөгөөтэй уялдуулан “Гудамж”, “Дугуйн зам” дэд хөтөлбөрүүдийг хэрэгжүүлнэ.

**Биелэлт:** “Улаанбаатар хотыг 2020 он хүртэл хөгжүүлэх хөгжлийн ерөнхий төлөвлөгөөний тодотгол, 2030 он хүртэлх хөгжлийн чиг хандлага"-ын баримт бичгийг хэрэг-жүүлэх арга хэмжээний төлөвлөгөөг хэрэгжүүлэх үйл ажиллагааны төлөвлөгөөг Засгийн газрын 2016 оны 174 дүгээр тогтоолоор баталсан. Үйл ажиллагааны төлөвлөгөөнд 2016 онд хэрэгжүүлж эхлэхээр 34 төсөл арга, хэмжээ туссан бөгөөд 32 төсөл арга хэмжээ улс, нийслэлийн төсөв болон гадаадын зээлийн хөрөнгө оруулалтаар хэрэгжиж эхэлсэн. 2017 онд 82 төсөл арга хэмжээ хэрэгжихээс 46 төсөл арга хэмжээний хөрөнгийн эх үүсвэр шийдэгдэн улс, нийслэл, гадаадын зээл тусламжаар хэрэгжүүлж байна.

Улаанбаатар хотыг 2020 он хүртэл хөгжүүлэх ерөнхий төлөвлөгөөтэй уялдуулан Нийслэл хотын гудамж, замын хөдөлгөөнд унадаг дугуйн хэрэглээг бий болгох, аюулгүй зориулалтын замтай болох, үүнтэй холбоотой хотын гудамжны зохион байгуулалт тохижилтыг иж бүрэн сайжруулах ажлыг хийж байна. Хотын төвийн хэсэгт 220,0 км, Туул голын дагуу 380,0 км, Сэлбэ голын дагуу 17,0 км замын зураг төслийг боловсруулах, хотын төвийн хэсэгт угсралтын ажлыг зохион байгуулах төсөв батлагдсан. 2017 онд дугуйн замын трассын судалгаа, унадаг дугуйн замын тохижилтын зураг төсөл боловсруулах ажлыг нийт 350.2 км-т хийж гүйцэтгэснийг хүлээн авч хянан баталсан.

“Улаанбаатар хотын барилгажсан талбайн 1:5000, Багануур, Багахангай, Налайх дүүргүүдийн 1:10000 масштабтай газар хөдлөлийн бичил мужлалын зураг хийх” зөвлөх үйлчилгээний гүйцэтгэгчээр “ШУА-ийн Одон орон геофизикийн судалгааны төв” шалгарч, ажлыг бүрэн дуусгасан бөгөөд захиалагчийн зүгээс гэрээг дүгнэж, эцсийн тайланг хянаж байна. “Улаанбаатар хотын бүсчлэлийн төлөвлөлт, инженер-геологийн судалгаа, газар хөдлөлтийн болон газар дээрх, доорх зураглал хийж, мэдээллийн сан үүсгэх” /ХБГХ-2012-07/ төслийн хүрээнд нийт 5 багц ажлын 4 багц ажил нь дууссан бөгөөд захиалагчаас эцсийн тайланг хянаж, актаар хүлээн авсан. **/40 хувь/**

2.84.Улаанбаатар хот, аймгийн төвүүдийн ногоон байгууламжийг 3 дахин нэмэгдүүлэх бодлого баримтална.

**Биелэлт:** Хот, суурины ногоон байгууламжийн тухай хуулийн төслийг боловсруулж байна. Хууль тогтоомжийн хэрэгцээ шаардлагын тандан судалгааны ажлыг гүйцэтгэн эцэслэн боловсруулсан бөгөөд үзэл баримтлалыг батлуулахаар ажиллаж байна. **/40 хувь/**

2.85.Улаанбаатар хот болон томоохон хотуудыг дахин төлөвлөж, хөгжүүлэх бодлогын хүрээнд барилга байгууламжийг шинэчлэх, гэр хорооллын дахин төлөвлөлтийн төсөл, хөтөлбөрийг хэрэгжүүлж, агаарын бохирдлыг бууруулах нөхцөлийг бүрдүүлнэ.

**Биелэлт:** “Гэр хорооллын газрыг дахин төлөвлөн барилгажуулах төсөлд оролцогчдын хооронд байгуулах гурван талт гэрээний үлгэрчилсэн загвар”, “Ашиглалтын шаардлага хангахгүй нийтийн зориулалттай орон сууцны барилгыг буулган шинээр барих төсөлд оролцогчдын хооронд байгуулах гурван талт гэрээний үлгэрчилсэн загвар”-ыг Барилга, хот байгуулалтын сайдын 2016 оны 7 дугаар сарын 05-ны өдрийн 125 дугаар тушаалаар батлав.

“Гэр хорооллын газрыг дахин зохион байгуулах үйл ажиллагааны журам”, "Өмчлөгч, эзэмшигч газраар хувь нийлүүлэх журам”, “Хот, суурин газрыг дахин хөгжүүлэх үйл ажиллагааны нөхөх олговор олгох журам”-ын төслүүдийг боловсруулаад байна.

Шинэ нисэх буудлыг даган хөгжих шинэ хотын хөгжлийн ерөнхий төлөвлөгөөнд тодотгол хийх, эхний ээлжинд барилгажуулах шаардлагатай газарт хэсэгчилсэн ерөнхий төлөвлөгөө боловсруулахад дэмжлэг үзүүлэх, удирдлагаар хангаж, зохицуулах үүрэг бүхий ажлын хэсгийг БХБ-ын сайдын 2017 оны 27 дугаар тушаалаар байгуулан ажиллаж байна. Хөшигийн хөндийд баригдах шинэ хотын хөгжлийн ерөнхий төлөвлөгөө боловсруулж эхэлсэн.

Ховд, Төв, Дорнод хотуудын хөгжлийн ерөнхий төлөвлөгөө, Стратегийн ач холбогдол бүхий ашигт малтмалын орд газрыг түшиглэн хөгжих Багануур хотын хөгжлийн ерөнхий төлөвлөгөөнд тодотгол хийж байна.

2017 онд нийтийн зориулалттай орон сууцны барилгын ашиглалтын шаардлага хангахгүй лифтийг шинэчлэх ажлын хүрээнд 80ш лифтийг угсарч байна. **/40 хувь/**

2.86.Хот, суурин газруудад шинээр баригдах орон сууцны хорооллын инженерийн хангамжийн шугам сүлжээний техникийн шийдлийг хонгилын системээр төлөвлөн, үе шаттай хэрэгжүүлнэ.

**Биелэлт:** Аймаг, сум, суурин газруудын инженерийн хангамжийн эх үүсвэр, шугам сүлжээ, барилга байгууламжийн төлөвлөлт, ашиглалтын байдлын нэгдсэн мэдээлэл, хэрэгжилт судалгааг авч байна. Аймгийн төвүүдийн инженерийн шугам сүлжээний өргөтгөл, шинэчлэлтийн ажлын хүрээнд “Өмнөговь, Дорноговь аймгийн хот байгуулалт, хилийн ойролцоо суурин газруудын хөгжлийн G0204-МОН төсөл”-ийн хүрээнд Даланзадгад, Сайншанд, Гурвантэс, Замын-Үүд, Цогтцэций сумдад 1х1000 м3 усан сан, 3х100 м3, 5,2 км цахилгаан дамжуулах шугам, гүний худаг 3, цэвэр усны 32,71 км, бохир усны 18,39 км шугам, дулааны 5,7 км шугам бохир ус цэвэрлэх байгууламж, ус түгээх байр 9 ш барьж, гэр хороололд 4,7 км бохир усны шугамын ажил хийгдэж, 4 ш бохир усны насосны станц барьж, 3 ш дулаан дамжуулах төв, 3 ш дизель цахилгаан үүсгүүр ашиглалтад орсон. Сайншанд, Цогтцэций, Гурвантэс суманд 6 км хатуу хучилттай авто зам, 1,8 км үерийн далан барьж, ашиглалтад оруулсан. Ханбогд суманд 4,84 км цэвэр усны шугам, 8,7 км бохир усны шугам, 5,5 км цахилгаан дамжуулах шугам, 2 км дулааны шугам, 2 ш ус түгээх байр, бохир ус цэвэрлэх байгууламж барьж, ашиглалтад оруулсан.

2016 онд Монгол Улсын Засгийн газар, Австри Улсын Засгийн газар хоорондын хэлэлцээрээр Австрийн засгийн газрын хөнгөлөлттэй зээлээр (7.0 сая евро) Австри Улсын шугам доторлогооны техник, технологийг нэвтрүүлэх төслийг хэрэгжүүлэхээр шийдвэрлэсэн бөгөөд 2017 онд Австрийн компанийн төлөөлөл ирж Улаанбаатар хотын цэвэр, бохир усны магистраль шугамуудын ашиглалтын байдалтай танилцан, эхний ээлжинд доторлогоо хийх ган шугамнуудын сонголт хийсэн. 2018 оны 3 дугаар сард доторлогоо хийх машин механизмийг нийлүүлнэ.

Гэр хорооллын дахин төлөвлөлтийн хүрээнд "Баганат өргөө" ХХК нь Баянзүрх дүүргийн 8, 16-р хорооны нутаг дэвсгэрт "Баганат хороолол" төслийг хэрэгжүүлсэн. Төслийн хүрээнд инженерийн шугам сүлжээ дулаан, цахилгаан, ус хангамжийн шугам сүлжээг 1360 м газарт туннелийн системд барьсан. Стандарт боловсруулахаар судалгаа хийж байна. **/40 хувь/**

2.87.Барилга байгууламжийн өөрийн өртгийг бууруулах, барилгын үйлдвэрлэлийн хугацааг уртасгах, барилгын жинг хөнгөрүүлэх, дулаан алдагдлыг бууруулах, галд тэсвэрлэлтийг сайжруулахад чиглэсэн барилгын материалын үйлдвэрлэлийг хөгжүүлэх бодлого боловсруулж хэрэгжүүлнэ.

**Биелэлт:** Угсармал барилгын үйлдвэрлэлийг дэмжих арга хэмжээний хүрээнд Хөгжлийн банкнаас санхүүжигдсэн “Эрэл” ХХК-ийн БҮК-1 үйлдвэр нь 2017 оны 12 дугаар сарын 15-ны өдөр нээлтээ хийсэн болно.

Дотоодын түүхий эдийг ашигласан хямд өртөгтэй үйлдвэрийг байгуулах аж ахуй нэгжийг бодлогоор дэмжин ажиллаж байна. Нийслэлийн дулааны шугам сүлжээний дулаалгын ажилд зөвхөн дотоодын чулуун хөвөн үйлдвэрлэгч компанийн материалыг авч ашиглах талаар тусгаад байна.

**“**Вестерн Холд” ХХК-ийн Ховд аймагт цементийн үйлдвэр байгуулах төслийг хэрэгжүүлэхэд шаардагдах хөрөнгийг шийдүүлэхээр Засгийн газрын 2016 оны 12 дугаар сард 208 дугаар тогтоолоор баталсан Эдийн засгийг сэргээх хөтөлбөрийг хэрэгжүүлэх арга хэмжээний төлөвлөгөөнд тусгаад байна. **/40 хувь/**

2.88.Хот, суурин газруудын газар хөдлөлтийн үйлчлэлийн давтамж, эрчмийг шинэчлэн тогтоож, барилга байгууламжийн төлөвлөлтөд тусгах, ашиглагдаж байгаа барилга байгууламжуудын бат бэх, найдвартай байдлыг сайжруулах арга хэмжээг төлөвлөж, үе шаттай хэрэгжүүлнэ.

**Биелэлт:** “Аймаг, сум, суурингуудын нутаг дэвсгэрт газар хөдлөлийн бичил мужлалын зураглал хийх, газар хөдлөлийн эрсдэлийг тодорхойлоход чиглэсэн инженер-геологи, гидрогеологи, газар хөдлөлт, техникийн судалгааны ажил”-ыг Барилга хот байгуулалтын яамны захиалгаар Одон орон, геофизикийн хүрээлэн 2012 оноос эхлэн хийж гүйцэтгэж байна. Нийт 12 аймагт хээрийн судалгааны ажлыг 4 үе шаттайгаар хийж, гүйцэтгэлийн үнэлгээ дүгнэлтийг Газар зохион байгуулалт, геодези, зураг зүйн газар хийж дуусгасан. Эцсийн шатны тайланг Барилга, хот байгуулалтын яамны Шинжлэх ухаан техник технологийн зөвлөлийн хурал, Барилга, хот байгуулалтын сайдын зөвлөлийн хурлаар хэлэлцүүлэн дэмжигдсэн.

Барилга байгууламжийг газар хөдлөлтийн тэсвэрлэлтээр нь үнэлж, паспортжуулах ажлыг Нийслэлийн хот төлөвлөлт, ерөнхий төлөвлөгөөний газар болон Мэргэжлийн хяналтын ерөнхий газруудаар хийж гүйцэтгүүлж байгаа ба 2016 онд нийт 44 барилгыг газар хөдлөлтийн тэсвэрлэлтээр нь үнэлж, паспортжуулсан бөгөөд дээрх барилгууд нь ашиглалтын шаардлага хангахгүй, газар хөдлөлтийн чичиргээ даахгүй болох нь тогтоогдсон.

2017 онд нийтийн зориулалттай орон сууцны 63 барилгад биет хэмжилт, судалгаа хийж газар хөдлөлтөд тэсвэрлэх чадварын үнэлгээ хийж паспортжуулсан. Судалгааны үр дүнгээр норм, норматив, газар хөдлөлтийн эрчмийн шаардлага хангасан, газар хөдлөлтөд тэсвэртэй 2 барилга, зураг төсөл боловсруулж, нэмэлт туршилт судалгаа хийх шаардлагатай 2, хүчитгэлийн зураг, техникийн шийдэл, гүйцэтгэх ажлыг мэргэжлийн байгууллагаар гүйцэтгүүлэх шаардлагатай 14, хийц, бүтээц нь ослын байдалтай, норм, нормативийн шаардлагыг хангахгүй, газар хөдлөлтөд тэсвэргүй 25 барилгыг тогтоож, “Ашиглалтын шаардлага хангахгүй нийтийн зориулалттай орон сууцны барилгыг буулган шинээр барих үйл ажиллагааны журам”-ын дагуу хяналтын байгууллагад хүргүүлсэн.

Нийслэлийн Засаг даргын 8 удаагийн захирамжаар нийслэлийн 6 дүүргийн 129 барилгыг дахин барилгажуулах тухай шийдвэр гарсан. Эдгээр 129 барилгыг багц болгон төсөл хэрэгжүүлэгчийг сонгон шалгаруулах нээлттэй урилгыг зарласнаар одоогийн байдлаар 15 багцад төсөл хэрэгжүүлэгч шалгарч журмын дагуу дахин төлөвлөлтийн ажил явагдаж байна. Төсөл хэрэгжиж байгаа 15 багцын 48 барилга байна. Үүнээс 11 барилгыг буулган, шинээр 3 барилга баригдаж ашиглалтад орсон байна. **/40 хувь/**

2.89.Нийтийн аж ахуйн талаар төрөөс баримтлах нэгдсэн бодлогыг хот, суурин газрын хөгжлийн ерөнхий төлөвлөгөөтэй уялдуулан боловсруулж хэрэгжүүлнэ.

**Биелэлт:** Төрөөс нийтийн аж ахуйн талаар баримтлах бодлогын баримт бичиг боловсруулахад шаардлагатай материал цуглуулах, судалгаа хийж эхний байдлаар төслийг боловсруулав.

Нийтийн аж ахуйн салбарт хэрэгжүүлсэн төсөл, хөтөлбөрийн нийт зээл, зээлийн хүүгийн тооцоог 2016 оны 12 дугаар сарын 31-ны байдлаар нэгтгэсэн. Цаашид авах арга хэмжээний тухай Улсын Их Хурлын тогтоолын төслийн танилцуулга, төслийн нөлөөллийн шинжилгээ хийв.

**/40 хувь/**

2.90.Улаанбаатар хотод шинээр төлөвлөж байгаа орон сууцны хорооллын унд-ахуйн хэрэглээний цэвэр усыг тусад нь төлөвлөх, гарсан бохир усыг саарал усны стандартын шаардлагад нийцүүлэн дахин боловсруулж, ариутгах татуургын системд технологийн зориулалтаар болон ногоон байгууламжийн усалгаанд ашиглах зэрэг техникийн шийдлийг зураг төсөлд тусгаж, хэрэгжүүлэх ажлыг эхлүүлнэ.

**Биелэлт:** Бохир усыг цэвэршүүлэн ариутгах татуургын систем, ногоон байгууламжийн усалгаанд ашиглах зорилгоор стандартын төслийг эхний хувилбараар боловсруулж, 2016 оны 12 дугаар сарын 21-нд Байгаль орчин, аялал жуулчлалын яам, Эрүүл мэндийн яам, Стандарт хэмжил зүйн газар, ШУТИС зэрэг холбогдох байгууллагуудын дунд хэлэлцүүлэг зохион байгуулан, хэлэлцүүлэгт оролцогсдын саналыг тусган стандартын төслийг боловсруулж, санал авахаар холбогдох байгууллагуудад хүргүүлээд байна. **/0 хувь/**

2.91.Хот, суурин газрын хөгжлийн ерөнхий төлөвлөгөөтэй уялдуулан гадаад, дотоодын хөрөнгө оруулалтаар Улаанбаатар хот болон бусад томоохон хот, суурин газрын цэвэрлэх байгууламжийг үе шаттай шинэчлэх ажлыг эрчимжүүлнэ.

**Биелэлт: “**Буянт-Ухаа” орон сууцны хорооллын 20000 м3 бохир ус цэвэрлэх байгууламжийн зураг төсөл, барилга угсралтын ажил”-ын зураг төсвийг экспертизээр батлуулж, барилга угсралтын ажлыг 2013.11.27-нд эхэлсэн. Ажлын гүйцэтгэгчээр БНТУ-ын “НNC” компани, “Эртугрул” компаниудын түншлэл ажиллаж байна. Цэвэрлэх байгууламжийн сараалж, насосны станц, элс баригч, лаг, биохий, үнэр хянах, халдваргүйжүүлэх, агаар үлээгч генераторын барилгын ажил дуусч, гадна, дотор заслууд хийгдэж байна. Технологийн тоног төхөөрөмжүүдийг ханган нийлүүлсэн, суурилуулах ажил хийгдэж байна.

БХБ-ын сайдын 2016 оны 12 дугаар сарын 08-ны өдрийн 191 дугаар тушаалаар Улаанбаатар хотын бохир усны төв цэвэрлэх байгууламжийг шинэчлэн сайжруулах, шинээр барих техник, технологийн шийдэл, түүнийг хэрэгжүүлэх үйл ажиллагаанд салбар хоорондын бодлого зохицуулалт хийх, мэргэжил арга зүйн зөвлөгөө өгөх, гүйцэтгэлд хяналт тавих ажлын хэсгийн удирдамж, ажлын хэсгийн бүрэлдэхүүнийг баталж ажилд нь оруулаад байна.

Цэвэрлэх байгууламжийн лагийн талбайд хуримтлагдсан лагийн хортой бодисуудын агууламжийг бууруулах, үнэрийг арилгах зорилгоор эрдэмтдийн баг ОХУ-ын ЕАП маркийн биоидэвхижүүлэгч бодисыг ашиглан нийт 150000 м2 талбай бүхий 44 карт дахь лагийг боловсруулж, эрүүлжүүлэн хоргүйжүүлж үнэрийг бүрэн арилгасан. Лаг боловсруулах судалгааг 3 ангилан хийхээр төлөвлөж, эхний ээлжинд гэр хорооллын айл, өрхийн болон цэвэрлэх байгууламжийн лагийн судалгаа хийгдсэн. Улаанбаатар хотын төв цэвэрлэх байгууламжид лагийг бүрэн боловсруулахаар зураг төсөлд тусгагдсан.

“Дархан хотын бохир усны менежментийн төсөл”-ийн хүрээнд цэвэрлэх байгууламж болон бохирын 7.4 км, дулааны 1.3 км шугам хоолой, дулааны 3-р насос станцын тоног төхөөрөмж, цахилгааны тоноглолыг хамт шинэчилэх ажлын гүйцэтгэгчийг сонгон шалгаруулах үнэлгээний ажил хийгдэж байна.

Архангай, Дорноговь, Өвөрхангай, Өмнөговь аймгуудын төвд бохир ус цэвэрлэх байгууламж шинээр барих төслийн В1 багц буюу төслийн удирдлага, хэрэгжилтэд дэмжлэг үзүүлэх олон улсын болон дотоодын зөвлөх компани сонгон шалгаруулах тендерийн үнэлгээ 90 хувьтай байна. Одоогийн байдлаар санхүүгийн саналыг үнэлж, Азийн хөгжлийн банканд хүргүүлээд байна. Одоогоор Дорноговь,Өвөрхангай цэвэрлэх байгууламжийн гүйцэтгэгчийг сонгон шалгаруулж, гэрээний хэрэгжилтийг эхлүүлсэн. **/40 хувь/**

2.92.Цэвэрлэх байгууламжаар цэвэрлэсэн ус болон хөрсний усыг үйлдвэрийн технологийн хэрэгцээнд ашиглах боломжийг бүрдүүлнэ.

**Биелэлт:** Хур борооны усны багц стандартын төслийг боловсруулж, стандартчиллын техникийн хорооны 2017 оны 5 дугаар сарын 11-ний өдрийн хурлаар хэлэлцүүлэн, гишүүдийн саналыг тусган төслийг эцэслэн боловсруулсан. Хөрсний усыг үйлдвэрийн технологийн хэрэгцээнд ашиглах чиглэлээрхсудалгааны ажлыг ШУТИС-ийн багш нартай хамтран эхлүүлэхээр бэлтгэж байна.

Төв цэвэрлэх байгууламжаас гарсан бохир усыг дахин боловсруулж, цэвэрлэсэн усыг ашиглах зорилго бүхий “Хаягдал ус дахин боловсруулж үйлдвэрийн хэрэгцээнд ашиглах төсөл”-ийг АНУ-ын “Мянганы сорилтын корпорац”-аас /МСК/ Тетра Тех төслийн баг боловсруулж ашиглах судалгаа, техникийн тайланг БХБЯ-ны ШУТЗ-ийн 2017.10.27-ний өдрийн хурлаар хэлэлцүүлэн дэмжигдсэн. Уг төслөөр Дулааны цахилгаан станцуудын /ТЭЦ-3, ТЭЦ-4 станцуудын/ гүний усны хэрэглээг бууруулах, шинээр баригдах төв цэвэрлэх байгууламжтай залгуулан 50000 м3/хоногийн хүчин чадал бүхий бохир ус дахин боловсруулах байгууламжийг барьж байгуулахаар төлөвлөсөн ба нөөцийн сав, шахуурга станц болон дамжуулах шугам хоолой зэрэг дэд бүтцийг зураг төсөл, угсралтын ажлын хамт төлөвлөсөн. **/40 хувь/**

2.93.Утасгүй интернетийн хүртээмжийг нэмэгдүүлж, амралт, зугаалгын бүс, номын санд ашиглах боломжийг бүрдүүлнэ.

**Биелэлт:** Интернэтийн үйлчилгээ хүрээгүй Сэлэнгэ аймгийн Хушаат, Увс аймгийн Тэс, Говь-Алтай аймгийн Дэлгэр, Архангай аймгийн Хашаат суманд тус тус бага оврын сансрын холбооны системийг ашиглан интернэтийн үйлчилгээг 2017 оны 2 дугаар улиралд бүрэн ашиглалтанд хүлээлгэн өгөв.

Алслагдсан 4 цэгт үүрэн холбооны техникийн тоног төхөөрөмж байрлах стандарт шаардлага хангасан байр, цамхаг, дэд бүтэц байгуулах гүйцэтгэгчийг сонгон шалгаруулсан бөгөөд Увс аймгийн Зүүнхангай, Сэлэнгэ аймгийн Баруунбүрэн, Хөвсгөл аймгийн Ханх, Рэнчинлхүмбэ сумдад дэд бүтцийг байгуулан үйлчилгээг бүрэн хүргэсэн. **/70 хувь/**

2.94.Улаанбаатар хотын цэвэр усны хангамжийг сайжруулах ажлын хүрээнд Туул, Сэлбэ, Дунд голын урсацыг нэмэгдүүлж, эргийн дагуу олон нийтийн соёл, амралтад зориулсан тохилог орчныг бүрдүүлнэ.

**Биелэлт:** “Туул, Сэлбэ голын орчныг сэргээн сайжруулах төсөл” арга хэмжээний 2293 м газарт хэсэгчилсэн ерөнхий төлөвлөгөөний ажлын зураг төсөл хийгдэж 214.5м газарт бүтээн байгуулалтын ажил хийгдсэн.

Туул, Сэлбэ голын орчныг сэргээн сайжруулах ажлын хүрээнд: Сэлбэ голын Их тойруугийн гүүрнээс боомт бүхий тунгаагуур хүртэлх 2028 м газарт урсацыг нэмэгдүүлэх, эргийн дагуух тохижилтын ажлын зураг төсвийг нийслэлийн төсвийн хөрөнгө 567 сая төгрөгөөр боловсруулж магадлалын ерөнхий дүгнэлт хийгдсэн.

“Туул усан цогцолбор” төслийн, техник эдийн засгийн үндэслэл, ажлын зургийг 2016 онд боловсруулсан. Төслийн техник эдийн засгийн үндэслэл, ажлын зургийг боловсруулж, тайланг батлуулах, хөрөнгө оруулалтын бэлтгэл ажлыг хангах үүрэг бүхий ажлын хэсэг, төслийн тайланг хянах үүрэг бүхий хараат бус шинжээчдийн бүрэлдэхүүн томилогдож, төслийн тайланд дүн шинжилгээ хийсний дагуу гүйцэтгэгч байгууллага болох БНСУ-ын Юүшин инженеринг корпорацид олон улсын банк, санхүүгийн байгууллага, олон улсын боомтын холбооноос тавигдах шаардлага, стандартуудад нийцүүлэхийг зөвлөж, гүйцэтгэлийг хангуулж байна.

**/40 хувь/**

2.95.Улаанбаатар хотын орон сууцны хороолол, нийтийн үйлчилгээний төвүүдийн дэргэд газар доорхи болон давхар зогсоол барьж, авто зогсоолыг хоёр дахин нэмэгдүүлнэ.

**Биелэлт:** Авто зогсоолын тухай хуулийн үзэл баримтлал, төслийг боловсруулж байна.Хууль тогтоомжийн хэрэгцээ шаардлагын тандан судалгааны ажлыг гүйцэтгэн эцэслэн боловсруулсан бөгөөд үзэл баримтлалыг батлуулахаар ажиллаж байна. **/40 хувь/**

2.96.Улаанбаатар хотын Сэлбэ, Баянхошуу дэд төвүүдийн инженерийн шугам сүлжээг барьж байгуулах ажлыг дуусгана.

**Биелэлт:** Баянхошуу дэд төвд нийт 6.3 км, Сэлбэ дэд төвд 2.3 км бохирын коллекторын шугам сүлжээний барилгын ажил 90 хувийн явцтай хийгдэж байна.

Сэлбэ дэд төвийн дулааны станц, 3 гүүр, усан сангийн барилга угсралт ба ус хангамжийн шугам сүлжээний суурилуулалтын ажил болон орлогод нийцсэн орон сууцны загвар туршилтын барилгын барилга угсралтын ажил, Баянхошуу дэд төвийн 3.2 км авто зам, дулаан хангамж болон холбогдох инженерийн шугам сүлжээний барилга угсралтын ажил, усан сангийн барилга угсралт ба ус хангамжийн шугам сүлжээний суурилуулалтын ажил, цэцэрлэг болон бизнес инкубатор төвийн барилга угсралтын ажлууд тендер сонгон шалгаруулалтын шатанд байна.

**Дулаан хангамж:** Баянхошуу дэд төвийг төвлөрсөн дулаан хангамжийн системд холбуулах техникийн нөхцөл гарсан. Техникийн нөхцөлийн хүчин чадал 41.79 Гкал/цаг. Ажлын зураг төслийн даалгаврын дагуу хийгдэж байгаа зураг төслийн ажилд хяналт тавин ажиллаж байна. Мөн Сэлбэ дэд төв хүртэлх 11,7 км дулааны шугам татаж төвлөрсөн дулаан хангамжид холбох төсөлд саналаа хүргүүлсэн.

**Усан хангамж, ариутгах татуурга:** Азийн хөгжлийн банкны эргэн төлөгдөх нөхцөлтэй зээлийн санхүүжилттэй дэд төвүүдийн ариутгах татуургын Баянхошуу Ф450/600мм голч бүхий L=6.8 км шугамын 1.2 дугаар ээлжийн шугамын угсралт хийгдэж дууссан. Эхний ээлжийн 4.3 км урт шугамын ажил дуусч, улсын комисс ажилласан. 2-р ээлжийн 2.5 км болон 7 буудал коллекторын Ф400мм голч бүхий L=2.3 км шугамын угсралтын ажил хийгдэж дууссан. Улсын комисс ажиллахаар хүлээгдэж байна. Дамбадаржаа, Дэнжийн 1000 дэд төвийг барьж байгуулах зураг төслийн ажил Азийн хөгжлийн банкны санхүүжилтээр хийгдэж дуусч байгаа ба дэд бүтцийг барих бэлтгэл ажил хангагдсан.

**Цахилгаан хангамж:** Баянхошуу дэд төв, Сэлбэ дэд төвийн цахилгаан хангамжийн техникийн нөхцөлийг сунган, 16МВт-ын 35/10 кВ-ын дэд өртөө барихаар шийдвэрлэсэн. Дээрх дэд төвүүдийн станц барих газрыг сонгон ажлын зураг төсөл гүйцэтгэхээр ажиллаж байна.

**/40 хувь/**

**Эрчим хүчний салбарын чиглэлээр:**

**Улс орны эдийн засгийн аюулгүй байдлын үндэс болсон эрчим хүчний тогтвортой, найдвартай ажиллагааг бүрэн хангаж, экспортын чадамжтай болох нөхцөлийг бүрдүүлнэ.**

2.97.Улс орны эдийн засгийн аюулгүй байдал, тогтвортой хөгжлийн үндэс болсон суурь салбарын тасралтгүй, найдвартай ажиллагааг хангах зорилгоор ашиглалтад байгаа цахилгаан станцуудын хүчин чадлыг өргөтгөх, шинэчлэх ажлыг хэрэгжүүлнэ. /Чойбалсангийн ДЦС, Улаанбаатарын Гуравдугаар ДЦС/

**Биелэлт:** Дарханы дулааны цахилгаан станцын Турбины шинэчлэлийн төслийн гүйцэтгэгчийг сонгон шалгаруулах олон улсын хязгаарлагдмал тендерийг 2016 оны 9 дүгээр сарын 30-ны өдөр зарлаж урьдчилан сонгогдсон гурван компанид санал хүргүүлснээс БНХАУ-ын China Energy Engineering Group компани шалгараад байна. Тендерийн саналыг үнэлэн шаардлагад нийцсэн гэж үзэж, санхүүгийн саналыг нээх зөвшөөрөлийг ХБНГУ-ын KFW банк руу хүргүүлээд байна. Монголын талын хувь оролцоо болох 4.3 тэрбум төгрөгийг Засгийн газраас санхүүжүүлсэн. Мөн гэрээний дагуу гүйцэтгэгчид төлөх урьдчилгаа төлбөрийн үлдэгдэл болох 2.0 тэрбум төгрөгийг ХБНГУ-аас шилжүүлэхээр бэлтгэл ажил хийгдэж байна. Төслийн бусад санхүүжилтийг ХБНГУ-ын талаас хийх юм. Барилга угсралтын ажил 60 хувьтай. Төслийг үргэлжлүүлэхэд шаардлагатай зээлийн эх үүсвэр болох 4,5 сая еврогийн зээлийн гэрээг яаралтай эхлүүлэх, нэмэлт 5,1 сая еврогийн зээлийн асуудлыг Засгийн газар, УИХ-ын холбогдох байнгын хороодоор хэлэлцэгдсэн, Улсын Их Хурал 5 сая еврогийн зээлийн хэлэлцээрийг соёрхон баталсан.

“Эрдэнэтийн дулааны цахилгаан станцын 35 МВт-ын өргөтгөлийн төсөл”-ийн барилга угсралтын ажлын гүйцэтгэгчийг сонгон шалгаруулсан бөгөөд гүйцэтгэгчээр БНХАУ-ын Hunan Industrial Equipment Installation компани шалгарсан. Монгол Улсын Засгийн газар, БНХАУ-ын Экспорт Импортын банкны хооронд байгуулсан зээлийн ерөнхий гэрээний дагуу төсөл болон төслийн гүйцэтгэгчээр шалгарсан компанид аудит хийх ажил явагдаж байна. Төслийн ажлыг 2018 онд эхлүүлж, 2020 онд дуусган ашиглалтад оруулахаар төлөвлөж байна.

Чойбалсангийн Дулааны цахилгаан станцын 50 МВт-ын өргөтгөл, Гуравдугаар ДЦС-ыг 250 МВт-аар өргөтгөх төслийн бэлтгэл хангах, ажлын даалгавар, техникийн баримт бичиг бэлтгэх ажлын хэсгүүд байгуулагдан ажиллаж байна. **/40 хувь/**

2.98.Монгол Улсын эрчим хүчний хангамжийн найдвартай байдал, өсөн нэмэгдэж байгаа хэрэглээг бүрэн хангах шинэ эх үүсвэрийг барих, Өмнөд говийн уул уурхайн цахилгааны хэрэглээг хангах Тавантолгойн уурхайн нүүрсээр ажиллах цахилгаан станцыг барих асуудлуудыг шийдвэрлэнэ.

**Биелэлт:** Тавантолгойн 450 МВт-ын ДЦС барих Хөрөнгө оруулалтын гэрээг “Маребуни, Эм Си Эс Пауэр” компанийн түншлэл 2016 оны 6 дугаар сард байгуулсан. Хөрөнгө оруулагчид Оюу толгой компанитай “Цахилгаан эрчим хүч худалдах, худалдан авах гэрээ”-ний нөхцөлөө тохиролцохоор ажиллаж байна. Хэлэлцээр амжилттай болж “Цахилгаан эрчим хүч худалдах, худалдан авах гэрээ” байгуулагдсны дараа санхүүгийн хаалтын гэрээний хэлцэлд орно. Урьдчилсан байдлаар 2017 оны 3 дугаар улиралд санхүүгийн хаалтын гэрээ зурагдаж, зээлдүүлэгчдэд хандахаар төлөвлөн ажиллаж байна. 2017 оны 12 дугаар сарын 11-ны өдөр Маребуни, Эм Си Эс компанийн түншлэл, Рио тинто компанитай уулзахаар төлөвлөж байсан хэдий ч уулзалт тодорхойгүй хугацаагаар хойшлогдоод байна. Засгийн газрын 2018 оны 1 дүгээр сарын 31-ний өдрийн хуралдаанаас “Өмнөд бүсийн эрчим хүчний салбарт хамтран ажиллах гэрээ”-г цуцлах талаар холбогдох арга хэмжээ авч ажиллахыг даалгасны дагуу 2014 оны 8 дугаар сарын 14-ний өдөр Улаанбаатар хотноо байгуулсан “Өмнөд бүсийн эрчим хүчний салбарт хамтран ажиллах гэрээ”-г цуцалсан.

Засгийн газрын 2017 оны 5 дугаар сарын 30-ны өдрийн 158 дугаар тогтоолоор “Багануурын ЦС төслийн ТЭЗҮ-д өөрчлөлт орсонтой холбогдуулан уг төслийг барих-ашиглах-шилжүүлэх төрлөөр хэрэгжүүлэхээр Хөрөнгө оруулалтын газар болон Багануур Пауэр ХХК-ийн хооронд 2015.04.01-ний өдөр байгуулсан концессын гэрээний хүрээнд байгуулагдсан Нүүрс худалдах, худалдан авах гэрээ, Цахилгаан эрчим хүч худалдах, худалдан авах гэрээнд нэмэлт, өөрчлөлт оруулах арга хэмжээ авах” үүргийг Эрчим хүчний сайдад өгсний дагуу концессын гэрээний дагалдах гэрээнүүдэд нэмэлт өөрчлөлт оруулахаар ажиллаж байна. Мөн тогтоолоор “Багануурын ЦС төслийн концессын гэрээг хэрэгжүүлэх ажлын хүрээнд БНХАУ-ын Экспорт болон зээлийн даатгалын корпорацид явуулах Баталгаажуулах албан бичигт Засгийн газрыг төлөөлж гарын үсэг зурахыг Сангийн сайдад үүрэг болгосон. Ингэснээр төслийн санхүүжилтийн суурь нөхцөлүүд бүрдсэн. Барилга угсралтын ажлыг эхлүүлэх бэлтгэл ажилд ороод байна.

Баруун бүсийн 60 МВт-ын ДЦС барих ТЭЗҮ хийгдсэн. Концесс эзэмшигчийг шалгаруулсан. Баруун бүсэд 60 МВт-ын ДЦС барих Концесс эзэмшигч “Баруун Монгол Энержи” ХХК санхүүжилтээ босгохын тулд Засгийн газрын баталгаа гаргуулах хүсэлт тавьсан, хүсэлтийг судалж байна. Төслийн суурь судалгааны ажлууд хийгдсэн. “Баруун монгол энержи” ХХК нь 2018 оны 2 дугаар улиралд барилга угсралтын ажлыг эхлүүлэхээр төлөвлөж байна.

Дэлхийн банкны Уул уурхайн дэд бүтцийн хөрөнгө оруулалтыг дэмжих төслийн дэмжлэгээр “Багануурын хүрэн нүүрсний уурхайн өргөтгөлийн ТЭЗҮ”-ийг Австралийн “Рунгэ Пинкок Минарко” ХХК, “Бал чулуу” ХХК-иуд хамтран боловсруулж Эрдэс баялгийн мэргэжлийн зөвлөлөөр хэлэлцүүлэн батлуулсан. Уурхайн өргөтгөлийн ТЭЗҮ-ийг 2016 оны 9 дүгээр сард “Эрдэнэс Монгол” ХХК-д хүлээлгэн өгсөн.

“Шивээ-Овоо” ХК-ийн захиалгаар уурхайн өргөтгөлийн ТЭЗҮ-ийн зураг төслийг Уул уурхайн хүрээлэн урьдчилсан байдлаар боловсруулж зураг төслийн танилцуулгыг “Шивээ-Овоо” ХК болон “Эрдэнэс Монгол” ХХК-д танилцуулж шаардлагатай нэмэлт тодотгол, тооцоо, саналыг тусган эцэслэн боловсруулахаар ажиллаж байна. **/40 хувь/**

2.99.Шивээ-Овоо, Тэвшийн говь болон бусад нүүрсний ордыг түшиглэн экспортын зориулалттай том чадлын цахилгаан станц, тогтмол гүйдлийн цахилгаан дамжуулах шугам барих төслийг эхлүүлнэ.

**Биелэлт:** “Шивээ-Овоогийн нүүрсний ордыг түшиглэн барих эрчим хүчний цогцолбор” төслийн ТЭЗҮ-ээр жилд 21 сая тонн нүүрс олборлох хүчин чадалтай уурхай, 5280 МВт-ын хүчин чадал бүхий дэвшилтэт технологи бүхий агаарын хөргөлттэй цахилгаан станц, 660 кВ-ын 1280 км /Шивээ-Овоо-Тяньжин/ тогтмол гүйдлийн цахилгаан дамжуулах шугам бүхий цогцолбор төсөл байхаар төлөвлөсөн ба төслийн нийт хөрөнгө оруулалт урьдчилсан тооцоогоор 6.6 тэрбум ам доллар болж байна. Төслийн ТЭЗҮ боловсруулагдаж дууссан ба БНХАУ-ын Улсын сүлжээ компанийн дотоод хяналтаар хянагдаж, 2017 оны 12 дугаар сарын 20-22-ны өдрүүдэд Улаанбаатар хотод зохион байгуулагдсан хоёр талын хамтарсан ажлын хэсгийн анхдугаар хурлаар ТЭЗҮ-ийг хүлээн авсан. Эрчим хүчний сайдын тушаалаар Ажлын хэсэг байгуулагдан ТЭЗҮ-ийг судлан дүгнэлт гаргахаар ажиллаж байна. **/40 хувь/**

2.100.Сэргээгдэх эрчим хүчний үйлдвэрлэлийг зохистой харьцаагаар хөгжүүлж, Эгийн голын усан цахилгаан станц барих ажлыг эхлүүлнэ.

**Биелэлт:** Эгийн голын УЦС төслийн дэд бүтцийг концессын гэрээгээр хэрэгжүүлэхээр Засгийн газрын 2015 оны 5 дугаар сарын 25-ны өдрийн 215 тоот тогтоол гарсан. УЦС-ын дэд бүтцийг байгуулах зорилгоор 220 кВ-ын 72.3 км 2 хэлхээт цахилгаан дамжуулах агаарын шугам, 110/10 кВ-ын дэд станц, Эрдэнэтийн Говил тосгоноос төслийн талбай хүртэлх 73.9 км авто зам, гүүрийн төслийг 103.0 сая ам.долларт багтаан БНХАУ-ын Чайна Гэжуба групп лимитэд компаниар хийж гүйцэтгүүлэхээр Засгийн газрыг төлөөлж Хөрөнгө оруулалтын газар төсөлд оролцогчтой концессын гэрээг 2015 оны 10 дугаар сарын 21-ний өдөр байгуулсан. Концесс эзэмшигч Чайна Гежуба групп лимитед компани 2016 онд барилгын ажлаа үргэлжлүүлэх зорилгоор Монгол Улсад концессын санхүүжилт хийх зөвшөөрөл авахаар БНХАУ-ын Үндэсний хөгжил, шинэчлэлийн хороонд хандсан, ЭГУЦС төслийн талаар ОХУ-тай нэгдмэл ойлголтод хүрэх хүртэл концессын санхүүжилт хийхийг тус хорооноос түр зогсоогоод байна.

Засгийн газрын 2015 оны 458 тоот тогтоолоор БНХАУ-ын Засгийн газраас авах 1.0 тэрбум ам.доллларын зээлийн эх үүсвэрээс 703.4 сая ам.доллараар Эгийн голын 315 МВт-ын УЦС-ыг барьж байгуулах шийдвэр гарч УИХ зээлийн хэлэлцээрийг соёрхон баталсан. Эгийн голын УЦС-ыг барих хөрөнгийн эх үүсвэр болон уг төслийн Байгаль нуурын экосистемд үзүүлэх нөлөөллийн талаар ОХУ-ын талтай нэгдсэн ойлголцолд хүрэх, зөвшилцөх асуудлыг эхний ээлжинд шийдвэрлэхээр ажиллаж байна. ЮНЕСКО болон Дэлхийн өвийн хорооны зөвлөмжийн хүрээнд Байгаль нуурын биологийн олон янз байдалд ЭГУЦС төслөөс үзүүлж болзошгүй нөлөөллийн судалгааны ажлын даалгаврыг боловсруулав.

Эрдэнэбүрэн УЦС-ын ТЭЗҮ-ийг БНСУ-ын хөрөнгө оруулалтаар тус улсын “Ёошин” компани хийж байна. Монгол Улсын Эрчим хүчний яам болон Хятадын Чансу фэнфан Эрчим хүчний тоног төхөөрөмжийн компани хоорондын хамтын ажиллагааны тухай санамж бичиг 2017 оны 4 дүгээр сарын 24-нд байгуулагдсан. Санамж бичгийн дагуу 2017 оны 8 дугаар сард БНХАУ-ын Хятадын Чансу Фэнфан эрчим хүчний тоног төхөөрөмжийн компани өөрийн хөрөнгөөр ТЭЗҮ болон Байгаль орчны үнэлгээг хийлгэж гарсан үр дүнгээр хөрөнгө оруулах сонирхолоо илэрхийлж, БНХАУ-ын зураг төслийн томоохон компани болох “Power China” компанийн 4 мэргэжилтэн Ховд аймгийн Эрдэнэбүрэн сумын нутагт орших төслийн талбартай танилцсан. Эдгээр мэргэжилтнүүд төслийн газар орон нутагтай бүрэн танилцаж эхний байдлаар төсөл хэрэгжих боломжтой гэж үзсэн ба 2017 оны 9 дүгээр сарын 25-нд төслийн урьдчилсан ТЭЗҮ-нд дүн шинжилгээ хийсэн материалаа ирүүлсэн. Эхний шатны байдлаар “Power China” компанийн дээрх мэргэжилтнүүд суурилагдах чадлыг нэмэх боломжтой гэж үзсэн бөгөөд боомтын хэмжээг өөрчлөхгүйгээр 64МВт-аас 96МВт хүргэх бололцоотой талаар судалгаа хийж болохоо илэрхийлээд байна.

“Уур амьсгалын хөрөнгө оруулалтын сангууд”-ийн удирдах зөвлөлийн 2015 оны 11-р сарын хурлаар Монгол улсын сэргээгдэх эрчим хүчний хөрөнгө оруулалтын төлөвлөгөөг хэлэлцүүлэн дэмжлэг авч Монгол улсын баруун бүс нутагт хэрэгжүүлэх төсөлд 30 сая ам.долларын буцалтгүй тусламж олгохоор шийдвэрлүүлсэн. АХБ-наас 2017 оны 1 дүгээр сард гүйцэтгэгчийг шалгаруулж, гэрээ байгуулсан. Гүйцэтгэгчээр “Интегрэйшн” компани шалгарч дотоодын зөвлөхөөр “Монэнержи консалт” ХХК ажиллаж байна. Төслийн суурь судалгааны ажил 50 хувьтай явж байна. АХБ-наас авах зээлийн гэрээг УИХ-аар хэлэлцүүлэн батлуулсан.

Ховд аймгийн Мянгад суманд 10 МВт-ын нарны станц, Говь-Алтай аймгийн Алтай суманд 1,4 МВт-ын нарны станц, Алтай хотод 10 МВт-ын нарны станц, Завхан аймгийн Улиастай хотод 5 МВт-ын нарны станц, Нөмрөг суманд 5 МВт-ын салхин станц, Хөвсгөл аймгийн Мөрөн суманд 10 МВт-ын нарны станцыг тус тус барихаар төлөвлөж байна.

Хувийн хэвшлийн хөрөнгө оруулалттай нар, салхины цахилгаан станц барих төслүүдийг эхлүүлсэн. 2017 онд Дархан-Уул аймгийн Хонгор суманд 10 МВт-ын нарны станц, Улаанбаатар хотын Сонгонохайрхан дүүргийн нутаг дэвсгэрт “Эвридэй” ХХК-ийн 10 МВт-ын нарны станц тус тус ашиглалтад орсон. “Люкстюм” ХХК Төв аймгийн Зуунмод суманд 9 МВт-ын нарны станц барих төслийн ажлыг эхлүүлэхээр холбогдох зөвшөөрлөө авч, шав тавьсан.

“Нарантээг” ХХК Дорноговь аймгийн Замын-Үүд суманд 15МВт, “Дезорт солар даур ваун” ХХК Дорноговь аймгийн Сайншанд суманд 30МВт-ын нарны цахилгаан станц барихаар Цахилгаан эрчим хүч худалдах, худалдан авах гэрээг байгуулаад байна.

Өмнөговь аймгийн Цогтцэций сумын нутагт баригдсан 50МВт-ын хүчин чадалтай салхин цахилгаан станц төслийг 2017 оны 11 дүгээр сард улсын комиссоор хүлээн авсан. Салхин паркийн санхүүгийн хаалтын гэрээг хийсэн, барилга угсралтын ажлыг 2017 оны 9 дүгээр сард эхлүүлэв. **/40 хувь/**

2.101.Бүс нутгийн эрчим хүчний систем, хүнд үйлдвэрүүд, том хэрэглэгчид, эрчим хүчний эх үүсвэрүүдийг холбосон цахилгаан дамжуулах агаарын шугам, дэд станцыг барьж, эрчим хүчний нэгдсэн систем байгуулах ажлыг үргэлжлүүлнэ.

**Биелэлт:** Засгийн газрын 2016 оны 12 дугаар 07-ны өдрийн 180 тогтоолоор Чойрын 220 кВ-ын дэд станцыг өргөтгөн шинэчлэх төслийг түлхүүр гардуулах гэрээгээр хөрөнгө оруулагч өөрийн хөрөнгөөр санхүүжүүлэх нөхцөлтэйгөөр гүйцэтгэгчийг сонгон шалгаруулж хэрэгжүүлэхээр шийдвэрлэсэн. Концесст шалгарсан Алтай трест компанитай гэрээний хэлэлцээр хийж, гэрээ байгуулсан. Төслийн нийт төсөвт өртөг - 31.7 сая ам доллар. Чойр дэд станц дээр бүх тоноглолууд буусан, барилга угсралтын ажил 78 хувьтай байна. Гүйцэтгэгчтэй байгуулсан гэрээний дагуу барилга угсралтын ажил 2018 онд дуусна.

УБ-Мандалговийн 330 кВ-ын овортой хоёр хэлхээт 260 км ЦДАШ, 220 кВ-ын Оюутолгой, Тавантолгой дэд станцуудыг өргөтгөх төслийг БНХАУ-ын Экспорт-Импорт банкны нэг тэрбум ам.долларын зээлийн ерөнхий хэлэлцээрийн хүрээнд хэрэгжүүлэхээр Засгийн газрын 2015 оны 11 дүгээр сарын 23-ны өдрийн 458 дугаар тогтоолоор баталсан бөгөөд сонгон шалгаруулалтаар “TBEA” компани шалгарч төслийн барилга угсралтын ажлыг гүйцэтгэх гэрээг 2016 оны 7 дугаар сарын 14-ний өдөр байгуулсан. БНХАУ-ын ЭКЗИМ банкнаас гэрээний хүчин төгөлдөр нөхцөл, гэрээний ажил эхлэх хугацаа болон стандарт тодорхой бус байгаа талаар 2016 оны 9 дүгээр сарын 30-ны өдөр албан тоот ирүүлсэн тул ЭКЗИМ банкны шаардлагын дагуу уг гэрээнд нэмэлт, өөрчлөлт оруулсан. БНХАУ-ын ЭКЗИМ банк, Сангийн яамны хооронд санхүүжилтийн тусгайлсан гэрээ байгуулсан бөгөөд энэхүү гэрээгээр нийт санхүүжилтийн 95 хувийг ЭКЗИМ банк, 5 хувийг Монголын тал гаргахаар шийдвэрлэсэн. 2017 оны 6 дугаар сарын 21-ний өдөр шав тавьж ажлыг эхлүүлсэн. Төслийн нийт төсөвт өртөг – 120.0 сая ам.доллар /266.1 тэрбум төгрөг./

Тайширын УЦС-ыг 2018 онд гүйцэтгэгчийг шалгаруулж гэрээ байгуулахаар, 2019 оноос барилга угсралтын ажлыг эхлүүлэхээр тусгагдсан бөгөөд улсын төсвийн хөрөнгөөр 2019, 2020 онд санхүүжигдэхээр төлөвлөгдсөн. Тайширын УЦС-аас Есөнбулаг хүртэл 110 кВ-ын ЦДАШ, дэд станцын ТЭЗҮ, зураг төсөл боловсруулагдсан.

“Төвийн бүсийн цахилгаан дамжуулах, түгээх сүлжээний үр ашгийг дээшлүүлэх төсөл”-ийг Герман улсын 10,5 сая евро-гийн санхүүжилтээр гүйцэтгэхээр гэрээ байгуулсан бөгөөд Герман улсын Ламаяр Интернейшнл компани болон дотоодын зөвлөх “Мон Энержи Консалт” ХХК шалгарч ТЭЗҮ боловсруулах ажлыг хамтран гүйцэтгэж байна. **/40 хувь/**

2.102.Аймгийн төвүүд болон томоохон хот, суурин газарт дулааны станц, шугам сүлжээг шинээр барих, өргөтгөх, эрчим хүчээр бүрэн хангах ажлыг үе шаттай хэрэгжүүлнэ.

**Биелэлт:** Архангай, Баянхонгор, Говь-Алтай, Говьсүмбэр, Дундговь, Завхан, Өвөрхангай, Сүхбаатар, Хэнтий, Төв аймгийн төвд дулааны станц, дулааны шугам сүлжээ барих төслийг БНСУ-ын зээлээр хэрэгжүүлэхээр бэлтгэл ажил ханган ажиллаж байна. 2017 оны 7 дугаар сард БНСУ-ын ЭКСИМ банкны төлөөлөгчид манай улсад ажиллаж, 10 аймгийн төвд дулааны станц, дулааны шугам сүлжээ барих төслийн ТЭЗҮ-ийг ЭКСИМ банкны хөрөнгөөр 2018 оны 6 дугаар сард багтааж шинэчлэн боловсруулах санамж бичигт МУ-ын Сангийн яам, Эрчим хүчний яам, БНСУ-ын ЭКСИМ банкны төлөөлөгчид гарын үсэг зурсан. БНСУ-ын ЭКСИМ банк зөвлөхийн тендер зарласан бөгөөд гүйцэтгэгчээр шалгарсан зөвлөх үйлчилгээний “КDHEC” компани 2017 оны 11 дүгээр сарын 08-11-ний өдрүүдэд Монгол Улсад ажиллаж төслийн мэдээлэл цуглуулав. 10 аймгийн дулааны станцын төслийг эрчимжүүлэх талаар Эрчим хүчний дэд сайд Т.Гантулга, БНСУ-ын Экспорт импорт банкны гүйцэтгэх захиралтай 2017 оны 12 дугаар сарын 04-08-ны өдрүүдэд БНСУ-ын Сөүл хотноо уулзалт хийсэн. Уулзалтаар 2 тал барилга угсралтын ажлыг 2020 онд дуусгахаар харилцан тохиролцсон. ЭХЯ-ны ажлын баг БНСУ-ын “КDHEC” компанийн мэргэжилтнүүдтэй хамтран 2018 оны 1 дүгээр сард 10 аймагт томилолтоор ажиллаж, орон нутгийн дулаан хангамжийн системийн байдал, шинээр төлөвлөлт хийх газруудтай танилцаж, тооцоо судалгаанд шаардлагатай мэдээлэл цуглуулав. Мөн компанийн инженерүүд 2018 оны 2 дугаар сарын 26-наас 3 дугаар сарын 25-ны өдрүүдэд 10 аймагт ажиллаж инженер-геологийн судалгаа хийж байна.

Улаанбаатар хотын дулааны шугам сүлжээний өргөтгөл, шинэчлэлийн хүрээнд Сонгинохайрхан дүүрэгт орших дулааны 8д магистралын 1,7 км урт 2Ф500 мм-ийн голчтой дулааны шугамыг Ф600мм болгон өргөтгөх ажлыг “Сан” ХХК-иар гүйцэтгүүлэх гэрээ байгуулсан бөгөөд уг ажилд техникийн хяналт болон холбогдох зохион байгуулалтын ажлыг хийж хэрэгжүүллээ. Тус ажлыг бүрэн дуусгаж 2017 оны 12 дугаар сарын 06-ны өдөр улсын комиссыг ажиллуулан байнгын ашиглалтад оруулав.

“Улаанбаатар дулааны сүлжээ” ТӨХК-ийн өөрийн хөрөнгөөр 637,3 сая төгрөг зарцуулж 1,7 хос.км Ф150-300 мм голчтой дулааны шугамыг Хан-Уул дүүргийн 4 дүгээр хорооны нутаг дэвсгэр дэх Нэгдсэн эмнэлэг, 63 дугаар сургууль зэрэг 7 халаалтын зуух бүхий хэрэглэгчдийг төвлөрсөн дулаан хангамжид холбосон. Түүнчлэн засварын ажлын эзлэхүүнд багтаан шугам хоолойн хэсэгчилсэн шинэчлэлтийг батлагдсан төлөвлөгөөний дагуу 100 хувь гүйцэтгэсэн.

2017 онд Улаанбаатарын гэр хорооллын хүчдэлийн уналттай болон шинэ суурьшлын бүсийн гэр хорооллын, айл өрхийг цахилгаан хангамжаар хангах 41 багц төслийн үнэлгээг хийж дууссан. Төслийн гүйцэтгэгчийг шалгаруулан гэрээ байгуулж, барилга угсралтын ажилд хяналт тавин, ажлыг дуусгасан.

Засгийн газрын 2017 оны 136 дугаар тогтоолоор “Дарханы дулааны сүлжээ” ТӨХК-ийн шинэ, хуучин Дарханыг холбосон /к14-27 дугаар цэгийн хооронд 2ф600 мм-ийн голчтой/ 2,6 км дулааны шугамын өргөтгөл, шинэчлэл, “Дулаан Шарын гол” ТӨХК-ийн Дулааны станцаас дулаан хуваарилах төв хүртэлх гадна дулааны 2,2 км төв шугамын өргөтгөл, шинэчлэлийн ажлуудыг түлхүүр гардуулах гэрээгээр өөрийн хөрөнгөөр санхүүжүүлэх нөхцөлөөр гүйцэтгэгчийг сонгон шалгаруулж, гэрээ байгуулан ажлыг эхлүүлэх шийдвэр гарсан. “Дулаан-Шарын гол” ТӨХК-ийн дулааны станцаас дулаан хуваарилах төв хүртэлх гадна дулааны 2.2 км төв шугамын өргөтгөл, шинэчлэлийн ажил дуусч улсын комисс ажилласан. “Дарханы дулааны сүлжээ” ТӨХК-ийн шинэ, хуучин Дарханыг холбосон 2.6 км дулааны шугамын өргөтгөл, шинэчлэлийн ажил 50 хувийн гүйцэтгэлтэй, “Эрдэнэтийн дулааны цахилгаан станц” ТӨХК-ийн үнсэн сангийн үнсийг зөөж хоослох, даланг өндөрлөх ажил 50 хувийн гүйцэтгэлтэй байна.

**/40 хувь/**

2.103.Сумын төвүүдийг төвлөрсөн цахилгаан системд бүрэн холбож дуусган сэргээгдэх эрчим хүч болон цэвэр технологид суурилсан төвлөрсөн инженерийн байгууламж буюу дулаан хангамж, цэвэр бохир усны сүлжээтэй болгох ажлыг үе шаттай хэрэгжүүлнэ.

**Биелэлт:** Дэлхийн банкны төслийн хүрээнд “Эрдэнэт Булганы цахилгаан түгээх сүлжээ”, “Багануур Зүүн Өмнөд бүсийн цахилгаан түгээх сүлжээ” ТӨХК-иудад AMI системийн ухаалаг тоолуурыг суурилуулахаар технологийн сонголт хийсэн. Төслийн үе шаттай уялдан хэрэгжинэ. Эрчим хүчний хэмнэлт, эрчим хүчийг хэмнэж алдагдлыг бууруулах, ухаалаг систем, тоолуурын шинэ технологи нэвтрүүлэх үйл ажиллагааг хэрэгжүүлэх төслийн гэрээг байгуулах тухай асуудлыг Засгийн газрын 2017 оны 8 дугаар сарын 09-ний өдрийн хуралдаанаар хэлэлцүүлж тэмдэглэл гарсны дагуу эрчим хүчний хэмнэлт, үр ашгийг дээшлүүлэх, алдагдлыг бууруулах ухаалаг систем тоолуурын шинэ технологи, инновацийн бүтээгдэхүүнийг нэвтрүүлэх ажлыг зохион байгуулах үүрэг бүхий ажлын хэсэг байгуулагдан, “Улаанбаатар цахилгаан түгээх сүлжээ” ТӨХК дээр хэрэгжүүлж байна.

Оюутолгойгоос Цагаан суваргын зэсийн орд чиглэлийн 160 км урт, 220 кВ-ын ЦДАШ 2017 оны 6 дугаар сард ашиглалтад орж, энэ хүрээнд Дорноговь аймгийн Мандах, Хатанбулаг сум төвийн эрчим хүчний системд холбогдсон. Ингэснээр Монгол улсын 330 сумаас 329 сум нь дотоодын болон ОХУ, БНХАУ-ын төвлөрсөн цахилгаан системд холбогдоод байна. Говь-Алтай аймгийн Алтай сум газар зүйн байршлаас шалтгаалан сэргээгдэх эрчим хүчний эх үүсвэрийн цахилгаанаар хангагдаж байна.

Сумын төвийн шинэчлэл төсөл Архангай, Баян-Өлгий, Булган, Говь-Алтай, Дорнод, Дундговь, Завхан, Өвөрхангай Өмнөговь, Сэлэнгэ, Сүхбаатар, Төв, Увс, Хөвсгөл, Ховд, Хэнтий зэрэг 16 аймагт хэрэгжиж байгаа бөгөөд энэхүү төсөл арга хэмжээний үр дүнд Баян-Өлгий аймгийн Цэнгэл, Булган аймгийн Хутаг-Өндөр, Дундговь аймгийн Өлзийт, Завхан аймгийн Тосонцэнгэл, Өвөрхангай аймгийн Богд, Сэлэнгэ аймгийн Цагааннуур, Төв аймгийн Лүн, Ховд аймгийн Зэрэг, Увс аймгийн Тэс, Өмнөговь аймгийн Цогт-Овоо зэрэг 9 сумын ажлыг байнгын ашиглалтад оруулж, Хөвсгөл аймгийн Цэцэрлэг, Архангай аймгийн Тариат, Сүхбаатар аймгийн Эрдэнэцагаан, Хэнтий аймгийн Биндэр зэрэг сумдын ажлыг 2017 онд ашиглалтад оруулах төлөвлөгөөтэй байгаа боловч 2017 оны батлагдсан төсөвтэй уялдуулан Говь-Алтай, Дорнод, Сүхбаатар, Хэнтий аймгууд дуусах боломжгүй байна. **/40 хувь/**

2.104.Эрчим хүчний хэмнэлт, үр ашгийг дээшлүүлэх, алдагдлыг бууруулах, инновацын түвшний шинэ техник технологи нэвтрүүлэх чиглэлээр тодорхой арга хэмжээ, төсөл хөтөлбөрийг хэрэгжүүлнэ.

**Биелэлт:** Эрчим хүчний хэмнэлтийн тухай хуулийг хэрэгжүүлэх хүрээнд Засгийн газрын 2016 оны 5 дугаар сарын 31-ний өдрийн 294 дүгээр тогтоолоор үүрэг хүлээсэн хэрэглэгчийн босго хэмжээг тогтоож, 295 дугаар тогтоолоор хуулийг хэрэгжүүлэхтэй холбоотой 4 журмыг батлуулан мөрдөн ажиллаж байна. Эрчим хүчний хэмнэлттэй тоног төхөөрөмжийг шошгожуулах журмын төслийг боловсруулсан. Эрчим хүчний хэмнэлтийн үндэсний хөтөлбөр боловсруулж Засгийн газрын 2017 оны 9 дүгээр сарын 20-ны өдрийн хуралдаанаар хэлэлцүүлэн батлав. Эрчим хүчний аудитор бэлтгэх сургалт 2 удаа, хэмнэлтийн менежер бэлтгэх сургалт 5 удаа зохион байгуулагдаж, 44 аудитор, 109 хэмнэлтийн менежер бэлтгээд байна.

ДЦС-4-ийн үр ашгийг дээшлүүлэх төслийг 2 багц болгон зохион байгуулсан. Үүнд: 1. Төслийн БУА-ын 1 дүгээр багцын гүйцэтгэгчээр Японы “Yokogawa” компани, 2. Төслийн 2 дугаар багцын барилга угсралтын ажлын гүйцэтгэгчээр Японы “MHPS” компани болон Монголын “Эм Си Эс интернэйшнэл” ХХК тус тус шалгарч гэрээг байгуулсан. Гэрээний дагуу дээрх 2 компани нь барилга угсралтын ажлын зураг төсвийн ажлыг эхлүүлсэн, одоогоор гадаадад үйлдвэрлэх тоног, төхөөрөмжийн үйлдвэрлэл, захиалгын ажлууд хийгдэж эхний ээлжийн тоног төхөөрөмжүүд ирээд байна. Угсралт, суурилуулалтын ажил графикын дагуу хийгдэж байна. 2017 оны төлөвлөгөөт ажил бүрэн дууссан бөгөөд 2018 онд хэрэгжиж дуусна.

Дархан, Эрдэнэтийн ДЦС-ууд өөрийн хөрөнгөөр зуух, удирдлагын системийг шинэчлэх ажлыг хийж хэрэгжүүлж байна. “Эрдэнэтийн ДЦС” ТӨХК нь зуух №3-ын дулааны хянах хэмжүүрийг, зуух №4-ийн автоматик, удирдлага, хяналтыг компьютерийн системд шилжүүлэх ажлуудыг өөрийн хөрөнгөөр нээлттэй тендер зарлан хэрэгжүүлсэн. “Дарханы ДЦС” ТӨХК-ийн хувьд өөрийн хөрөнгөөр 7 зуухны хяналт, удирдлагыг автомат системд шийлжүүлсэн. Үлдсэн 2 зуухыг станцын өргөтгөлийн ажилтай уялдуулан хэрэгжүүлэхээр төлөвлөж байна.

“Дэлхийн банкны түгээх сүлжээний алдагдал бууруулах эрчим хүчний төсөл-2”-ийг УИХ-ын 2017 оны 5 дугаар сарын 31-ний өдрийн хуралдаанаар хэлэлцэж, төслийг эхлүүлэхээр шийдвэрлэсэн. Дэлхийн банкны удирдах зөвлөлийн 2017 оны 6 дугаар сарын 15-ны өдрийн хуралдаанаар Монгол улсад дээрх төслийг хэрэгжүүлэхэд шаардлагатай хөрөнгө оруулалтыг хийхээр эцсийн шийдвэр гарсан. Төсөл нь 2017-2022 онуудад хэрэгжих бөгөөд 2017 оны 7 дугаар сарын 05-ны өдөр Дэлхийн банктай Санхүүжилтийн гэрээг байгуулаад байна. Одоогоор төслийн 1-р хэсгийн техникийн шаардлагын бичиг баримтууд болон худалдан авалтын төлөвлөгөөг боловсруулах ажлыг гүйцэтгэж байна. **/40 хувь/**

2.105.Дулаан, цахилгааны үнийг тогтвортой байлгана.

**Биелэлт:** Эрчим хүчний үйлдвэрүүдийн дотоод хэрэгцээ, алдагдлыг бууруулах, үр ашгийг сайжруулах замаар үйлдвэрлэлийн өөрийн өртгийг бууруулах арга хэмжээг үйлдвэрлэлийн зорилтот түвшинтэй уялдуулан тогтмол авч ажиллаж байна. 2016 оны сүүлийн хагас жил болон 2017 оны эхний хагас жилд хэрэглэгчдэд борлуулж буй эрчим хүчний үнэ тарифт өөрчлөлт ороогүй болно. **/100 хувь/**

2.106.Метан хийг ашиглах боломжит нөөцийг бүрдүүлэх судалгааг эрчимжүүлэх, хийн хангамжийг хөгжүүлэх эрх зүй, дэд бүтцийн орчныг бүрдүүлэх, нүүрснээс хийн цэвэр түлш гарган авах үйлдвэр барих төслийг эхлүүлнэ.

**Биелэлт:** Ерөнхий сайдын 2016 оны 11 дүгээр сарын 22-ны өдрийн 113 дугаар захирамжаар “Нүүрснээс байгалийн хий үйлдвэрлэх үйлдвэр барьж байгуулах төслийн хөрөнгө оруулагчтай хамтран ажиллах талаар хэлэлцээ хийж санал боловсруулах” үүрэг бүхий ажлын хэсэг байгуулагдсан бөгөөд нүүрснээс нийлэг байгалийн хий гаргах үйлдвэр байгуулах, ТЭЗҮ боловсруулахаар шалгарсан БНХАУ-ын “Wuhuan engineering” компанийн төлөөлөлтэй уулзаж төслийн урьдчилсан ТЭЗҮ-тэй танилцаж, санал солилцсон.

Нүүрс хийжүүлэх салбарыг хөгжүүлэх, цэвэр нүүрсний технологи бүхий үйлдвэр байгуулах, нүүрснээс эрчим хүч, синтетик байгалийн хий үйлдвэрлэх, Улаанбаатар хотын хийн хангамжийн сүлжээ, түгээх шугам байгуулах замаар агаарын бохирдлыг бууруулах, цаашид хийн түлшний импорт, экспортыг өргөжүүлэх, хөрөнгө оруулалт, төсөл хэрэгжүүлэх чиглэлээр Эрчим хүчний яам болон Сингапур Улсын Poh Golden Ger Resources PTE LTD (PGGR) байгууллагатай хамтран ажиллах санамж бичиг байгуулсан. Санамж бичгийн хүрээнд Сингапур улсын Poh Golden Ger Resources PTE LTD (PGGR) байгууллагатай хамтран ажиллах үүрэг бүхий 6 яам болон НЗДТГ-ын төлөөллийг оролцуулсан ажлын хэсгийг Эрчим хүчний сайдын 2017 оны 83 дугаар тушаалаар байгуулсан. PGGR компанийн боловсруулсан “Нүүрснээс байгалийн хий гарган авах үйлдвэр байгуулах” төслийн ТЭЗҮ-ийг эрчим хүчний салбарын Шинжлэх ухаан технологийн зөвлөлийн хуралдаанаар хэлэлцүүлэн батлуулав.

Стандартчиллын Үндэсний Зөвлөлийн 2017 оны 4 дүгээр сарын 06-ны өдрийн хурлаар “Хийн хангамжийн сүлжээ. Нэр томъёо, тодорхойлолт”, “Хийн хангамжийн сүлжээ. Хий. Ерөнхий шаардлага”, “Хийн хангамжийн сүлжээ. Үйлдвэрлэлийн болон ахуйн зориулалтаар ашиглах хий. Техникийн шаардлага” зэрэг 3 стандартыг батлуулаад байна. **/40 хувь/**

**Зам тээврийн салбарын чиглэлээр:**

**Эдийн засгийн өсөлтийг дэмжсэн, нийгмийн хэрэгцээ шаардлагад нийцсэн, аюулгүй, ая тухтай үйлчилгээ үзүүлэх зам, тээвэр, ложистикийн сүлжээг өргөжүүлэн хөгжүүлнэ.**

2.107.Олон улс, хот хоорондын болон орон нутгийн чанартай авто замын сүлжээн дэх хатуу хучилттай авто замын сүлжээг өргөтгөж, бүх аймгийн төвийг нийслэл хоттой хатуу хучилттай авто замаар холбож дуусгах, Мянганы замын хэвтээ тэнхлэгийн хэсгийг үргэлжлүүлнэ.

**Биелэлт:** Ховд-Өлгий-Улаанбайшинт чиглэлийн 189.7 км хатуу хучилттай авто зам барих ажлыг 4 багц хэсгээр зохион байгуулан хэрэгжүүлж байна. Зам барилгын ажлын гэрээг багц тус бүрээр 2015 оны 8 дугаар сард байгуулсан. Багц 1, 2, 3 хэсгийн барилгын ажил 2016 оны 5 дугаар сард эхэлсэн. Гэрээний дагуу дээрх багц хэсгүүдийн барилгын ажлыг 2018 оны 8 дугаар сарын 30-нд дуусгаж ашиглалтад оруулна. Зам барилгын ажлын хэрэгжилтийн хувийг авч үзвэл **нийт барилгын ажил 47.5 хувьтай** байна.

1. Багц-1 буюу Хашаатын даваа-Шурагийн гүүр чиглэлийн 50 км хатуу хучилттай зам барилгын ажил 55 хувьтай явагдаж байна. Үүнээс хөрс хуулалт-100%, далангийн дүүргэлт-100%, ухмал-100%, хөлдөлтөөс хамгаалах үе-100%, суурь-53%, хучилт-31%, хөвөө-30% тус тус хийгдсэн.

2. Багц-2 буюу Шурагийн гүүр-Ховд чиглэлийн 53.9 км хатуу хучилттай зам барилгын ажил 65 хувьтай явагдаж байна. Үүнээс хөрс хуулалт-100%, далангийн дүүргэлт-100%, ухмал-100%, хөлдөлтөөс хамгаалах үе-93%, суурь-80%, хучилт-80%, хөвөө-80% тус тус хийгдсэн.

3. Багц-3 буюу Хашаатын даваа-Толбо сум чиглэлийн 60 км хатуу хучилттай зам барилгын ажил 25 хувьтай явагдаж байна. Үүнээс хөрс хуулалт-100%, далангийн дүүргэлт-45%, ухмал-40%, хөлдөлтөөс хамгаалах үе-30%, суурь-18%, хучилт-2%, хөвөө-1% тус тус хийгдсэн.

4. Багц 4 хэсэг буюу Цагааннуур-Улаанбайшинт чиглэлийн 25.7 км хатуу хучилттай авто замын барилгын ажил эхлээгүй. Тус багцын гүйцэтгэгчийн сонгон шалгаруулалтад гомдол гарч Нийслэлийн захиргааны хэргийн анхан шатны шүүхээс барилгын ажлыг түр түдгэлзүүлсэн бөгөөд 2016 оны 10 дугаар сарын 26-нд шүүхийн шийдвэр гарсан. Энэхүү багцад гүйцэтгэгчээр шалгарсан Чайна Хуаши Энтерпрайзиз Лимитед Компанитай 2017.06.30-ны өдөр барилгын ажил гүйцэтгэх гэрээг цуцалсан. Шүүхийн шийдвэрийг биелүүлэх ажлын хүрээнд “Алтайн зам” ХХК-д гэрээ байгуулах мэдэгдэл хүргүүлсэн. Гэрээний хэлэлцээр хийгдэж байна.

Баянхонгор-Байдрагийн гүүр чиглэлийн 129.4 км авто замын барилгын ажлын гүйцэтгэгчээр БНХАУ-ын “Шанхай Констракшн Групп” компани шалгарч 2016 оны 4 дүгээр сарын 15-ны өдөр нийт 56,7 сая ам.долларын ажил гүйцэтгэх гэрээг байгуулсан бөгөөд, 2017 оны жилийн эцсийн байдлаар хөрс хуулалт 100%, далангийн дүүргэлт 96%, суурийн ажил 20%, гүүрийн ажил 28%, хиймэл байгууламжийн ажил 61% тус тус хийгдээд байна. Нийт ажлын явц **39.2 хувьтай** байна.

Байдрагийн гүүр-Алтай чиглэлийн 126.7 км хатуу хучилттай авто замыг барих шилжүүлэх нөхцөлтэйгээр “Эрчим хүчний барилга угсралтын трест” ХХК-тай 2015 оны 6 дугаар сарын 05-ны өдөр концессын гэрээ байгуулан барилгын ажлыг эхлүүлсэн. Гүйцэтгэгч компани нь 2015 онд уг замын трасс сэргээх, хөрс хуулах зэрэг бэлтгэл ажлыг хийж гүйцэтгэсэн бөгөөд одоогоор **нийт ажлын явц 5 хувьтай** байна.

Алтай-Дарви чиглэлийн 98 км хатуу хучилттай авто замыг комиссын 2017 оны 3 дугаар сарын 31-ний өдрийн 07/04/17 дугаар актаар баталгаажуулан улсын ашиглалтад оруулсан. Тус чиглэлийн 165 км хатуу хучилттай авто замын барилгын ажил дуусч, комисс ажиллаж, 2017 оны 12 дугаар сарын 08-ны өдрийн 07/16/17 дугаар дүгнэлт, хурлын тэмдэглэлээр баталгаажуулсан.

Тосонцэнгэл-Улиастай чиглэлийн 67 км хатуу хучилттай авто замыг барих ажил нь захиалагч 2016 оны 12 дугаар сард тус авто замын барилгын ажлын гэрээг дүгнэн хөрөнгийн эх үүсвэр өөрчлөгдөж байгаатай холбогдуулан гэрээг дуусгавар болгосон. Барилгын **ажил 60 хувьтай** байна.

Тосонцэнгэл-Улиастай чиглэлийн 114 км хатуу хучилттай авто замыг барих ажлын гүйцэтгэгчээр БНХАУ-ын “Шинжиан Бэйшин Роуд энд Бридж Групп” компани шалгарч 2016 оны 4 дүгээр сарын 15-ны өдөр нийт 42,1 сая ам.долларын ажил гүйцэтгэх гэрээг байгуулсан бөгөөд 2017 оны жилийн эцсийн байдлаар хөрс хуулалт 96%, далангийн дүүргэлт 89%, суурийн ажил 50%, гүүрийн ажил 100%, хиймэл байгууламжийн ажил 70%, хучилтын ажил 50% тус тус хийгдээд байна. **Нийт ажлын явц 59 хувьтай байна.**

“Сонгино сум-Хяргас нуурын зүүн хаяа чиглэлийн 135.5 км хатуу хучилттай авто замын барилгын ажлыг гүйцэтгэх концессын гэрээг "Хос мөнгөн зам" ХХК-тай байгуулсан бөгөөд барилгын ажлыг эхлүүлсэн. Нийт зам, барилгын **ажлын явц** **80 хувьтай** байна.

Даланзадгад-Баяндалай-Гурвантэс чиглэлийн 302.7 км хатуу хучилттай авто замын барилгын ажлыг Өмнөговь аймаг орон нутгийн хөрөнгөөр барилга угсралтын ажлыг эхлүүлсэн. Гүйцэтгэгчээр “Дарданговь” ХХК ажиллаж байгаа бөгөөд эхний 56 км авто замыг барьж, ашиглалтад оруулсан. 2017 онд орон нутгийн зүгээс уг замыг үргэлжлүүлэн 25 км авто замын барилгын ажлыг гүйцэтгэж, 2017 оны 9 дүгээр сарын 06-ны өдөр ашиглалтад хүлээлгэн өгсөн.

Улаанбаатар-Хөшигийн хөндийн олон улсын шинэ нисэх онгоцны буудал чиглэлийн 32.226 км авто замын барилгын ажлын гүйцэтгэгчээр БНХАУ-ын “Төмөр замын 4-р групп” компани шалгарч 2015 оны 9 дүгээр сарын 18-ны өдөр түлхүүр гардуулах нөхцөлтэйгээр нийт 140,3 сая ам.долларын барилгын ажил гүйцэтгэх гэрээг байгуулсан бөгөөд 2017 оны жилийн эцсийн байдлаар авто замын замын далангийн ажил 98%, хиймэл байгууламжийн ажил 94%, буталсан чулуун болон цементээр бэхжүүлсэн суурь ажил 49% тус тус хийгдсэн байна. Нийт 6 гүүр баригдахаас 4 гүүрийн барилгын ажил дууссан, 2 гүүрийн ажил 88%-тай, 20 дөрвөлжин хоолой баригдахаас 15 хоолойны ажил дууссан, 5 хоолойны ажил 10-80%-ийн гүйцэтгэлтэй, 28 дугуй хоолой баригдахаас 23 хоолойны ажил дуусч, 5 хоолойны ажил 10-82%-ийн гүйцэтгэлтэй байна. Нийт **ажлын явц 54.2 хувьтай** байна.

Увс аймгийн Ховд сумын Шивэрийн голын 72.8 урт метр төмөр бетон гүүрийн барилгын ажлын гүйцэтгэгчээр “Эйч Кэй Би Интернэйшнл Холдинг” ХХК-ийг сонгон шалгаруулсан бөгөөд тус компани гүүрийн барилга угсралтын ажлыг бүрэн хийж дуусган 2016 оны 11 дүгээр сард улсын комисст хүлээлгэн өгсөн. **/40 хувь/**

2.108.“Тавантолгой-Гашуун сухайт”, “Хөөт-Бичигт” чиглэлийн төмөр замыг барьж ашиглалтад оруулна.

**Биелэлт:** Тавантолгой-Гашуунсухайт чиглэлийн төмөр замын барилгын ажлын газар шорооны ажил 86.6%, гүүрийн ажил 53.1%, хоолойн ажил 52.7%, төмөр бетон дэрний үйлдвэрийн ажил 90%, бэхэлгээ нийлүүлэлт 6%, хайрга олборлолт /балласт/ нийлүүлэлт 44%-тай нийт ажил 51.84%-тай явж байна. Тус чиглэлийн төмөр замын барилгын ажилд шаардлагатай санхүүжилтийг БНХАУ-аас МУ-д хөнгөлөлттэй зээлээр олгох 1 тэрбум ам.доллараас 400 сая ам.доллар олгохоор Засгийн газрын 2017 оны 222 дугаар тогтоолоор шийдвэрлэсэн боловч Засгийн газрын 2017 оны 312 дугаар тогтоолоор дээрх 400 сая ам.доллар олгох тогтоолыг хүчингүй болгосон.

Хөөт-Бичигт чиглэлийн төмөр замын шугамын чигийг Засгийн газрын 2016 оны 146 дугаар тогтоолоор батлагдсан. “Монголын төмөр зам” ТӨХК, БНХАУ-ын “Башинь төмөр зам” ХХК хооронд байгуулсан хамтран ажиллах санамж бичгийн хүрээнд дээрх чиглэлийн төмөр замын ТЭЗҮ-ийг БНХАУ-ын Зураг төслийн 3 дугаар товчоо боловсруулж дууссан. Барилгын ажилд шаардлагатай санхүүжилтийг шийдэхээр БНХАУ-ын Эксим банканд хандсан, мөн хувийн хөрөнгө оруулалт/концессын зарчмаар/-ыг татахаар ажиллаж байна. **/40 хувь/**

2.109.“Тавантолгой-Гашуун сухайт” чиглэлийн төмөр замаас Оюутолгойн салбар төмөр зам, “Шивээ хүрэн-Сэхэ” чиглэлийн боомтын төмөр замыг барьж дуусгана.

**Биелэлт:** Нарийнсухайт-Шивээхүрэн чиглэлийн төмөр замын шугамын чигийг Засгийн газрын 2017 оны 126 дугаар тогтоолоор баталсан.

“Монголын Алт” ХХК-ийн захиалгаар 2008 онд Нарийнсухайт-Шивээхүрэн чиглэлийн төмөр замын ТЭЗҮ-ийг БНХАУ-ын Зураг төслийн 3 дугаар хүрээлэн боловсруулсныг тус компани “Мөнгөн зөрлөг” ХХК-тай 2017 оны 5 дугаар сард гэрээ байгуулан ТЭЗҮ-ийг шинэчлүүлсэн. Улсын Их Хурлаас төмөр замын царигийн өргөний хэмжээг тогтоосны дараа Шивээхүрэн-Сэхэ эсвэл Нарийнсухайт-Шивээхүрэн гэж цогцоор хэрэгжүүлэх эсэхийг шийдвэрлэнэ.Тус чиглэлийн төмөр замын барилгын ажилд шаардлагатай санхүүжилтийн асуудлыг тухайн бүс нутагт уул уурхайн үйл ажиллагаа эрхлэгч нартай хамтарч шийдвэрлэхээр ажиллаж байна. **/0 хувь/**

2.110.“Зүүнбаян-Ханги” чиглэлийн төмөр замын барилгын ажлыг эхлүүлнэ.

**Биелэлт:** Засгийн газрын 2016 оны 12 дугаар сарын 21-ний өдрийн хуралдаанаар Зүүнбаян-Ханги чиглэлийн төмөр замын шинэ шугамыг 1520 мм-ийн царигтай барьж байгуулах ажлыг зохион байгуулж, хэрэгжүүлж ажиллах тухай тогтоолын төслийг дэмжиж, УИХ-д 2016.12.27-ны өдөр өргөн мэдүүлсэн. Төмөр замын чиглэл болон царигийн асуудлыг УИХ-аар хэлэлцүүлж, батлагдсаны дараа гүйцэтгэгчийг сонгон шалгаруулах ажлыг хийнэ. Тус чиглэлийн төмөр замын ТЭЗҮ-ийг БНХАУ-ын "Си Ар И Си" компани өөрийн хөрөнгөөр боловсруулж, “Монголын төмөр зам” ТӨХК-д хүлээлгэн өгөхөөр харилцан ойлголцлын санамж бичигт гарын үсэг зурсан. “Си Ар И Си” компани нь ТЭЗҮ-г боловсруулж дууссан бөгөөд Монгол хэл рүү орчуулах ажил хийгдэж байна. **/40 хувь/**

2.111.Улаанбаатар төмөр замын техникийн шинэчлэлт хийж нэвтрүүлэх чадварыг нэмэгдүүлж, “Богд Хан” төмөр замыг барьж байгуулах ажлыг эхлүүлнэ.

**Биелэлт:** “Улаанбаатар төмөр зам” ХНН-ийн Ерөнхий хорооны хурлаас Улаанбаатар төмөр замын 2020 он хүртэлх хэтийн техникийн хөгжлийн хөтөлбөрийг боловсруулахаар шийдвэрлэсний дагуу Улаанбаатар төмөр замын сүлжээг анх удаа эдийн засгийн үндэслэлтэйгээр үндсэн 4 чиглэлээр өргөжүүлэх, хөгжүүлэх, дамжин өнгөрөх тээврийг үлэмж нэмэгдүүлэх, зохион байгуулах төсөл, арга хэмжээнүүдийг тохиролцсон.

“Элтеза” компанитай 2015 оны 10 дугаар сарын 29-нд байгуулсан “УБТЗ” ХНН-ийн дохиолол, хориглол, төвлөрүүлэлтийн шинэчлэлийн ажлын гэрээний дагуу гүйцэтгэгч компани төмөр замын шугам замд судалгааны ажлыг хийж дуусгасан ба батлагдсан ажлын даалгаврын дагуу гол тоологчийн тусламжтайгаар хоорондын замын чөлөөтэй байдлыг хянах систем, хоорондын замд галт тэрэгний хөдөлгөөн зохион байгуулах систем, галт тэрэгний захирагчийн төвлөрүүлэлтийн систем, цахилгаан тэжээлийн системийн байгууламжийн техникийн шийдлүүдийн зураг хийгдэж бүрэн эхээр нь хүлээн авсан. Төслийн явц 70 хувьтай. Дээрх ажлыг 2018.03.11-нд дуусгах байсныг өвлийн улиралд радио долгионы антен суурилуулах ажил хийхэд хүндрэлтэй байгаа тул 6 сараар сунгаж 2018 оны 9 дүгээр сарын эхээр дуусгах төлөвлөгөөтэй ажиллаж байна.

“Улаанбаатар төмөр зам” ХНН нь 2016 онд гол замын 17 км замд их засварын ажлыг хийж гүйцэтгэсэн. 2017 оны 5 дугаар сарын 29-ний өдөр гол замын их засварын ажил эхэлсэн. Графикийн дагуу 7 хоног бүрийн мягмар, баасан гарагт 8 цаг хөдөлгөөн хааж /цонх/ засварын ажлыг хийж **50 км** замд их засвар хийж дууссан.

Богдхан төмөр замын төслийг хэрэгжүүлэхээр Азийн хөгжлийн банкнаас үзүүлж буй ТЭЗҮ, зураг төслийг боловсруулах 1.5 сая ам.долларын техникийн туслалцааны хүрээнд “Богдхан” төмөр зам төслийн чигийн судалгаа хийх гэрээ байгуулан, 2017 оны 5 дугаар сарын 01-ний өдрөөс чигийн судалгааны ажлыг эхлүүлсэн. Зөвлөх компани “Богдхан” төмөр замын чигийн 5 хувилбарыг 2017 оны 9 дүгээр арын 22-ны өдөр ЗТХЯ-ны Шинжлэх ухаан, технологийн зөвлөлөөр хэлэлцүүлж, улмаар 5 дахь чигийн хувилбарыг дэмжсэн. Дээрх төмөр замын чигийг Засгийн газар баталсан бөгөөд ТЭЗҮ, зураг төслийг боловсруулахаар ажиллаж байна.

Ерөнхий сайдын 2016 оны 71 дүгээр захирамжаар байгуулагдсан Монгол-Оросын хувь нийлүүлсэн “Улаанбаатар төмөр зам” нийгэмлэгийг үүсгэн байгуулах тухай Засгийн газар хоорондын хэлэлцээрийг шинэчлэх талаар Оросын талтай хэлэлцээ хийх үүрэг бүхий ажлын хэсгийг Зам, тээврийн хөгжлийн дэд сайдаар ахлуулж, холбогдох яамдыг төлөөлсөн 17 гишүүний бүрэлдэхүүнтэйгээр байгуулсан. Зам, тээврийн хөгжлийн сайд Москва хотод “Оросын төмөр замууд” нээлттэй хувьцаат нийгэмлэгийн ерөнхийлөгчтэй 2016.12.08-ны өдөр уулзаж, уг асуудлаар хэлэлцсэн.  **/40 хувь/**

2.112.“Эрдэнэт-Овоот” чиглэлийн төмөр замыг барьж байгуулах ажлыг эхлүүлнэ.

**Биелэлт:** Засгийн газрын 2015 оны 420 дугаар тогтоолоор Эрдэнэт-Овоот чиглэлийн төмөр замын суурь бүтэц барих тусгай зөвшөөрлийг “Нортерн рейлвейз” ХХК-д олгосон. Эрдэнэт-Овоот чиглэлийн төмөр замын чиг нь Эгийн голын усан цахилгаан станцын төслийн авто зам болон агаарын шугамын чигтэй давхцалтай байгааг шийдвэрлэх ажлын хэсэг байгуулахаар ажиллаж байна. Эрдэнэт-Овоот чиглэлийн төмөр замын чигийг Засгийн газрын 2016.12.28, 2017.01.11-ний өдрийн хуралдаанаар тус тус хэлэлцэн дэмжсэн. 2017 оны 6 дугаар сарын 20-ны өдөр Эрдэнэт хотод концесс эзэмшигч шав тавих ёслолыг хийсэн. Концесс эзэмшигч тус төмөр замын төслийн ТЭЗҮ(Bankable Feasibility Study)-ийн төгсгөлийн шатны тайланг боловсруулах ажлыг санхүүжүүлж гүйцэтгэх, цаашид хамтран ажиллах тухай харилцан ойлголцлын санамж бичгийг БНХАУ-ын “Чайна гэжуба групп” корпорацитай байгуулж, ТЭЗҮ-ийн төгсгөлийн шатны тайланг эцэслэн боловсруулж байна. Олон улсын банк санхүүгийн байгууллагын шаардлага хангасан ТЭЗҮ (Bankable Feasibility Study)-ийг 2018 оны эхний улиралд багтаан боловсруулж дуусган төмөр замын барилгын ажлыг эхлүүлэхээр ажиллаж байна.

**/40 хувь/**

2.113.Үндэсний болон олон улсын тээвэр, ложистикийн сүлжээг хөгжүүлж, “Хөшиг”-ийн хөндийд холимог тээвэр ложистикийн төв байгуулна.

**Биелэлт:** Хөшигийн хөндийд тээвэр логистикийн төв байгуулах ажлын даалгавар боловсруулах, судлах үүрэг бүхий ажлын хэсгийг Зам, тээврийн хөгжлийн сайдын 2017 оны 58 дугаар тушаалаар байгуулсан. Богдхан төмөр замын чигийн судалгаа 2017 оны 5 дугаар сарын 01-ний өдрөөс АХБ-ны техникийн туслалцаагаар эхлээд байна. Энэ ажил хийгдсэний дараа Хөшигийн хөндийн тээврийн логистикийн төв байгуулах байршил, ТЭЗҮ хийх үндэслэл бүрдэнэ. Монгол Улсын Засгийн газар болон Азийн хөгжлийн банкны хооронд байгуулсан санхүүжилтийн хэлэлцээрийн дагуу Дорноговь аймгийн Замын-Үүд сумын нутаг дэвсгэрт “Бүс нутгийн логистикийн төвийг хөгжүүлэх МОН 2719/0240 төсөл”-ийн хүрээнд цэвэр ус дамжуулах 3,5 км шугам, цахилгаан дамжуулах 10/0,4 кВ-н 3 км шугам, 1,6 км авто зам, төмөр зам дээгүүр хөндлөн гарсан гүүр, холбооны шугам, цахилгаан дамжуулах 110/10 кВ-н 4,22 км шугам, дэд станц зэрэг байгууламжууд баригдсан. Логистикийн төвийн барилга угсралтын ерөнхий гүйцэтгэгчээр “Хятадын төмөр замын 21-р товчоо” компани, хяналтын зөвлөхөөр БНСУ-ын “Сүсонг инженеринг компани”, Монгол Улсын “Геозураглал”, “NBCC” ХХК-иудын түншлэл ажиллаж, өргөн, нарийн царигийн төмөр замын далан, чингэлэг талбай, авто машины зогсоол, барилгын суурийн газар шорооны ажлууд хийгдэж байна. Нийт барилгын ажил 81 хувьтай байна. Үндэсний тээвэр, логистикийн сүлжээг байгуулах чиглэлээр судалгаа хийж зураглал гарган, ажлын даалгавар боловсруулах үүрэг бүхий ажлын хэсгийг Зам, тээврийн хөгжлийн сайдын 2017 оны 3 дугаар сарын 23-ны өдрийн 58 дугаар тушаалаар байгуулсан.Зөвлөх үйлчилгээний тендерт шалгарсан “Монголын логистикийн холбоо” ТББ нь “Үндэсний тээвэр, логистикийн сүлжээг байгуулах судалгаа” хийж хүлээлгэн өгсөн. **/40 хувь/**

2.114.Төрөөс агаарын тээврийн салбарт баримтлах бодлогод тулгуурлан орон нутгийн болон олон улсын нислэгийн тоог нэмэгдүүлэх, өрсөлдөөнийг дэмжих замаар тус салбарт үнэ тарифыг бууруулна.

**Биелэлт:** Швейцарийн Холбооны Улс, Люксембургийн Вант Улс, БНЧУ, БНМУ, Камбожийн Вант Улс, Мьянмарын Холбооны Улс зэрэг улсуудын Засгийн газартай тохирсон Агаарын харилцааны хэлэлцээрийн төслийг Засгийн газрын хуралдаанаар хэлэлцэн, дэмжсэн бөгөөд хэлэлцээрт Зам, тээврийн хөгжлийн сайд гарын үсэг зурав. Тайландын Вант Улсын Засгийн газартай байгуулсан Агаарын харилцааны хэлэлцээрт нэмэлт өөрчлөлт оруулж давтамж, багтаамж, нэг шугамд нэг агаарын тээвэрлэгч зэрэг өөрчлөлтүүдийг шинэчлэн тогтоосон.

Иргэний нисэхийн ерөнхий газар /ИНЕГ/ болон Япон Улсын “Мицүбиши-Чиёода” хамтарсан түншлэл хооронд 2013 оны 5 дугаар сарын 10-ны өдөр байгуулсан “Улаанбаатар хотын Олон Улсын нисэх онгоцны шинэ буудал барих барилгын ажлын гэрээ” MONP8-ын дагуу Ерөнхий гүйцэтгэгч төслийг төлөвлөсөн хугацаа болох 1290 хоногт багтаан амжилттай хэрэгжүүлж, Улсын комисс болон Иргэний нисэхийн ерөнхий газраас өгсөн 01/293 тоот зөвшөөрлийн дагуу Зөвлөх компани 2017 оны 01 дүгээр сарын 20-ны өдөр “Ажил хүлээн авах гэрчилгээ”-г гаргасан бөгөөд тус гэрчилгээнд дурдсан барилга байгууламж, дагалдах тоног төхөөрөмжийг 2017 оны 1 дүгээр сарын 10-ны өдрөөр тооцож Захиалагчид шилжүүлсэн болно. Иргэний нисэхийн ерөнхий газар болон “Мицүбиши-Чиёода” хамтарсан түншлэл хооронд байгуулсан “Улаанбаатар хотын Олон Улсын нисэх онгоцны шинэ буудал барих барилгын ажлын гэрээ”-нд 2017 оны 3 дугаар сарын 17-ны өдөр “Нэмэлт өөрчлөлт №1”-ийг оруулан нэмэлт барилгын ажлуудыг хэрэгжүүлж байна, ажлын гүйцэтгэл 2017 оны 11 дүгээр сарын 23-ны өдрийн байдлаар **97.51** хувьтай байна.

“Улаанбаатар хотын олон улсын нисэх онгоцны шинэ буудлын менежмент” төслийг хэрэгжүүлэхээр санал тавьсан этгээдүүдтэй хэлэлцээ хийх үүрэг бүхий ажлын хэсгийг Ерөнхий сайдын 2016.09.27-ны өдрийн 63 тоот захирамжаар шинэчлэн байгуулсан. Ажлын хэсэг концессын менежмент хийхээр сонирхож ирүүлсэн төслийн техникийн саналын үнэлгээг эцэслэн баталгаажуулж, санхүүгийн үнэлгээ хийгдсэн Техникийн болон санхүүгийн үнэлгээний дүнд үндэслэн хэлцэлд орохоор шийдвэрлэсэн. Ажлын хэсэг менежментийн төслийг хэрэгжүүлэх санал тавьсан этгээдтэй уулзалт, хэлэлцээ хийж Монгол, Япон талуудын эзэмших хувь болон хөрөнгө оруулалтын эргэн төлөлтийг хэрхэн барагдуулах тооцооллыг хэлэлцсэн. Хэлэлцээний үр дүнд талууд 33 жилийн хугацаатайгаар Монголын тал 49, Японы тал 51 хувиар тус тус концесс эзэмших хувилбарыг сонгосон бөгөөд хэлэлцээрийн үр дүнг Засгийн газрын 2017 оны 11 дүгээр сарын 29-ны өдрийн хуралдаанаар хэлэлцүүлж, дэмжсэн.

Олон улсын шинэ нисэх буудлыг ашиглалтад оруулах бэлтгэл ажлыг хангах ашиглалтын өмнөх захиргааны албыг байгуулсан бөгөөд “Чингис Хаан” ОУНБ-ыг нүүлгэн шилжүүлэх ажлыг зохион байгуулах төлөвлөгөөг Японы консорциумтай хамтран шинэчлэн боловсруулж, танилцуулсан.

Орон нутгийн агаарын тээврийг сэргээн тогтворжуулах, агаарын тээврийн үнэ тарифыг бууруулах талаар судалгаа хийж санал боловсруулах ажлын хэсгийг Зам, тээврийн хөгжлийн сайдын 2016.11.21-ний өдрийн 93 дугаар тушаалаар батлуулан ажиллаж байна. "МИАТ" ТӨХК-ийн нийт борлуулалтын 71 хувийг эзэлдэг хямд ангилалын 3 тариф /1-3 сарын хугацаатай, 2 талын тийз/-тай гадаадын агаарын тээвэрлэгчдийн хямд ангилалын тарифыг харьцуулахад тус компанийн үнэ УБ-Бээжин чиглэлд "Эйр Чайна" компаниас 77-82 мян төгрөгөөр, УБ-Сөүл чиглэлд "Корейн Эйр" компаниас 38-86 мян төгрөгөөр, УБ-Бусан чиглэлд "Эйр Бусан" компаниас 36-144 мян төгрөгөөр, УБ-Хонгконг чиглэлд "Эйр Чайна" компаниас 136-401 мян төгрөгөөр, УБ-Токио чиглэлд "Эйр Чайна" компаниас 28-245 мян төгрөгөөр тус тус хямд байна.

Харин европын чиглэлд боломжит хамгийн бага тариф нь УБ-Москва чиглэлд "Аэро флот", "Туркиш Эйрлайнс" компаниудаас 38-134 мян төгрөгөөр, УБ-Берлин чиглэлд "Туркиш Эйрлайнс", "Аэрофлот" компаниудаас 54-179 мян төгрөгөөр, УБ-Франкфурт чиглэлд мөн "Туркиш Эйрлайнс", "Аэрофлот" компаниудаас 102-155 мян төгрөгөөр үнэтэй байна. 6-9 сар буюу аялал жуулчлалын улирлаас бусад үед суудал ашиглалт буурч, сүүлийн 10 орчим жил алдагдалтай байсан хэдий ч "МИАТ" ТӨХК-ийн европын чиглэлийг Монгол Улсаас гуравдагч хөрш оронд гарах стратегийн ач холбогдолтой чиглэл гэж үзэн үргэлжлүүлсээр ирсэн болно.

Нислэгийн тийзний үнэ өсөхөд нөлөөлсөн шалтгаан нь "МИАТ" ТӨХК-ийн 2011 оны зорчигчийн дундаж тарифыг 2016 онтой харьцуулахад ам.доллараар 17 хувь, төгрөгөөр 98 хувиар өссөн. Энэ нь валютын ханшийн өсөлт 2011 оны жилийн дундажаар 1,266 төгрөг байсан бол 2016 онд 2,146 төгрөг болж 70 хувиар шууд өссөнтөй холбоотой байна. Мөн тус компанийн үйл ажиллаагааны нийт зардлын 54 хувь нь шууд зардал бөгөөд шууд зардлын 52 хувь буюу нийт зардлын 28 хувь нь агаарын хөлгийн шатахууны зардал байна. Агаарын хөлгийн шатахуун нийлүүлэгч компаниуд дэлхийн дундаж үнээс тонн тутамд дунджаар 23 хувиар өндөр үнэтэй нийлүүлж байна.

Агаарын тээвэрлэлтийн өртөг зардлыг бууруулах чиглэлээр хамтран ажиллах нөхцөлийг бүрдүүлэх, өрсөлдөөн, хувийн хөрөнгө оруулалтыг дэмжих ажлыг хэрэгжүүлэх хүрээнд ИНЕГ-ын даргын 2017 оны А/531 дүгээр тушаалаар шинэ чиглэлд нислэг үйлчилгээ эхлүүлж байгаа “Хүннү Эйр” ХХК-ийн Улаанбаатар-Улаан-Үүд-Улаанбаатар чиглэлийн нислэгийн агаарын навигацийн үйлчилгээний хураамжийг аялал жуулчлалын оргил үе болох зуны улиралд буюу 2017 оны 8 дугаар сарын 16-наас 10 дугаар сарын 28-ны өдрийг дуустал хугацаанд чөлөөлсөн.

Говь-Алтай аймгийн “Алтай” нисэх буудлын хөөрч, буух хайрган болон хатуу хучилттай зурвас, явгалах зам, агаарын хөлгийн зогсоол, үерийн далан барих ажлыг Улсын комисс 2016 оны 12 дугаар сарын 22-25-ны өдрүүдэд ажиллаж, аэродромын барилга угсралтын ажлыг хүлээн авсан. 2017 оны 6 дугаар сарын 11-ний өдрөөс орон нутгийн нислэгт ашиглаж эхэлсэн. Завхан аймаг дахь Доной нисэх буудалд хийгдэж буй хөөрч буух хучилттай зурвасны ажлыг гүйцэтгэгч “Хурдны зам” ХХК гүйцэтгэж байгаа бөгөөд 2017 оны байдлаар 70 хувьтай байна. Өмнөговь, Дорнод, Ховд аймгуудын нисэх буудлыг өргөтгөн шинэчилэхэд шаардлагатай хөрөнгийг Улсын төсөв, Концесс, зээлийн хүрээнд шийдвэрлэхээр ажиллаж байна.

Олон улсын өнгөрөлтийн нислэгийн тоог нэмэгдүүлэх ажлын хүрээнд Зам, тээврийн хөгжлийн сайдын 2017 оны 1 дүгээр сарын 13-ны өдрийн “Агаарын замуудыг шинэчлэн тогтоох тухай” 09 дүгээр тушаалаар Монгол Улсын агаарын зайд үзүүлэлтэд тулгуурласан навигаци бүхий замуудыг шинэчлэн тогтоож 2017 оны 3 дугаар сарын 30-ны өдрөөс нислэгийн үйл ажиллагаанд ашиглаж эхлээд байна. 2017 оны 11 дүгээр сарын 26-ны өдрийн байдлаар олон улсын өнгөрөлтийн 100000 нислэг гүйцэтгэгдсэн бөгөөд гүйцэтгэлийг өмнөх оны мөн үеийнхтэй харьцуулахад **11.3 хувиар** өссөн дүнтэй байна. **/40 хувь/**

2.115.Жижиг нисэх онгоц, нисдэг тэрэгний зах зээлийг хөгжүүлж, гамшгаас хамгаалах, хүнс, хөдөө аж ахуй, эрүүл мэндийн түргэн тусламжийн үйлчилгээ, иргэний агаарын тээвэр, аялал жуулчлалын чиглэлээр ашиглана.

**Биелэлт:** Ерөнхий зориулалтын нисэхийг хөгжүүлэх хөтөлбөр, түүнийг хэрэгжүүлэх

төлөвлөгөө, эдийн засгийн урьдчилсан төсөөлөл, тооцооллыг нарийвчлан боловсруулсан бөгөөд Засгийн газрын хуралдаанд хэлэлцүүлэхээр бэлтгэж байна. Зам, тээврийн хөгжлийн сайдын 2017 оны 4 дүгээр сарын 11-ний өдрийн 69 дүгээр тушаалаар “МИАТ” ТӨХК-ийн агаарын хөлгийн засвар үйлчилгээний газрыг түшиглэн Оросын Холбооны Улсын Новосибирск хотын СИБНИА (Сибирийн нисэхийн эрдэм шинжилгээний институт) хүрээлэнтэй хамтран TBC-2MC агаарын хөлгийг хамтран угсарч үйлдвэрлэх, мөн АНУ-ын “Gate Corporation Golax Aircraft Comp air” компаниас бага оврын агаарын хөлгийг угсрах, хамтарсан үйлдвэр байгуулахаар ирүүлсэн саналыг судлах, техник эдийн засгийн талаар тооцоо судалгаа хийж, санал боловсруулах, дүгнэлт гаргах үүрэг бүхий Ажлын хэсгийг байгуулан ажиллаж байна.Зам, тээврийн хөгжлийн сайдын 2017 оны 11 дүгээр сарын 09-ний өдрийн 224 дүгээр тушаалаар Монгол Улсад Агаарын хөлөг үйлдвэрлэх эрх зүйн орчин бүрдээгүй тул ажлын хэсгийн бүрэлдэхүүн баталсан Зам, тээврийн хөгжлийн сайдын 2017 оны 210 дугаар тушаалыг хүчингүй болгосон. **/40 хувь/**

2.116.Тээврийн салбарын олон улсын хамтын ажиллагааг хөгжүүлж, бүс нутгийн дэд бүтэц, тээврийн интеграцид нэгдэн орох замаар дамжин өнгөрөх тээврийг хөгжүүлнэ.

**Биелэлт:** ОХУ-ын Москва хотноо 2016 оны 12 дугаар сарын 08-ны өдөр “Азийн авто замын сүлжээгээр олон улсын автотээвэрлэлт гүйцэтгэх тухай Засгийн газар хоорондын хэлэлцээр”-т Монгол, Орос, Хятад гурван улсын Тээврийн сайд нар гарын үсэг зурж баталгаажуулсан. Засгийн газрын 2017 оны 6 дугаар сарын 20-ны өдрийн 30 дугаар тэмдэглэлээр Азийн авто замын сүлжээгээр олон улсын автотээвэрлэлт гүйцэтгэх тухай хэлэлцээрийн төслийг хэлэлцэн дэмжээд холбогдох хуулийн төслийг соёрхон батлуулахаар УИХ-д өргөн мэдүүлэхээр тогтсон. Хэлэлцээрийг соёрхон батлах тухай хуулийг УИХ-ын намрын чуулганаар хэлэлцүүлэхээр ажиллаж байна.

Монгол-Орос-Хятадын эдийн засгийн коридор байгуулах хөтөлбөрт тусгагдсан Азийн авто замын сүлжээний АН-3 кодтой Алтанбулаг-Улаанбаатар-Замын-Үүд чиглэлийн авто замыг шинэчилж өргөтгөн хөгжүүлэх хүрээнд тус чиглэлийн авто замын хамгийн их хөдөлгөөний эрчимтэй хэсэг болох Дархан-Улаанбаатар чиглэлийн авто замыг АХБ-ны техник туслалцааны хүрээнд хэрэгжиж буй ТА8849-МОН төслийн хүрээнд АН-3 чиглэлийн авто замд их засвар шинэчлэлтийн ажлыг тус банкны хөрөнгө оруулалтаар хэрэгжүүлэх боломжийг судалж байна.

Азийн авто замын сүлжээний АН-4 чиглэл буюу Улаанбайшинт-Ховд-Ярант чиглэлийн авто замын сүлжээ нь нийт 756 км бөгөөд тус сүлжээний 556.3 км буюу 74.9 хувийг Улсын төсөв, АХБ-ны зээл, тусламж, БНХАУ-ын ЕХIM банкны хөнгөлөлттэй зээлийн хөрөнгөөр тус тус үе шаттайгаар ашиглалтад оруулсан. Одоо үлдэж байгаа 189.7 км авто замыг АХБ-ны хөрөнгө оруулалтаар хэрэгжүүлж байгаа бөгөөд 2018 онд ашиглалтад оруулахаар ажиллаж байна.

**/40 хувь/**

2.117.Далайн тээвэр, хөлөг онгоцны бүртгэлийн үйл ажиллагааг өргөжүүлж, дотоодын гол, мөрөн нууруудад байгаль орчинд ээлтэй аялал жуулчлалын аюулгүй усан замын тээврийг хөгжүүлнэ.

**Биелэлт:** УИХ-ын 2017 оны 5 дугаар сарын 18-ны өдрийн хуралдаанаар Усан замын тээврийн тухай хуулийн шинэчилсэн найруулгыг батлуулав. Хууль батлагдсантай холбогдуулан усан замын тээврийн салбарт одоо мөрдөж буй дүрэм, журмыг цогцоор нь шинэчлэн боловсруулахаар ажиллаж байна.

Далайн тээврийн эрх зүйн орчинг боловсронгуй болгох зорилгоор Монгол Улс, Хятад Улсын нутаг дэвсгэрээр далайд гарах болон буцах, дамжин өнгөрөх тээвэр хийх тухай Монгол Улсын Засгийн газар, Бүгд Найрамдах Хятад Ард Улсын Засгийн газар хооронд 1991 онд байгуулсан хэлэлцээрийг 2014 онд шинэчлэн байгуулсан ба уг хэлэлцээрийг Хятадын тал баталсан тухайгаа 2017 оны 5 дугаар сарын 06-ны өдрийн нот бичгээр манай талд мэдэгдсэнээр тус хэлэлцээр хүчин төгөлдөр болж, Монгол Улс, БНХАУ-ын хойд болон зүүн хойд бүс нутгийн гадаад худалдааны нээлттэй далайн 7 боомтыг ашиглах эрх зүйн орчин бүрдэв.

Далай ашиглах тухай хуульд нэмэлт, өөрчлөлт оруулах тухай хуулийн төслийн үзэл баримтлалын төслийг боловсруулж байна**.**

Усан замын төв буудал барих газар, түүний газар зүйн солбицлыг Хөвсгөл аймгийн Засаг даргын 2017 оны 2 дугаар сарын 24-ний өдрийн 1/542 дугаар, Алаг-Эрдэнэ сумын Засаг даргын 2017 оны 2 дугаар сарын 16-ны өдрийн А/16 дугаар, Хатгал тосгоны захирагчийн 2017 оны 2 дугаар сарын 16-ны өдрийн 1/71 дугаар захирамжаар тогтоолгоод байна. “Усан замын төв буудал” барих ажлын ТЭЗҮ, зураг төслийг боловсруулахад шаардагдах хөрөнгийн хувь хэмжээг урьдчилсан байдлаар тогтоосон.

Монгол Улсын хөлөг онгоцны бүртгэлийн чанарыг сайжруулах, өргөжүүлэх ажлын хүрээнд Монгол Улсын хөлөг онгоцны бүртгэлийг Улаанбаатар боомтод төвлөрүүлэх, бүртгэлийн санг бий болгохоор судалгааны ажил, олон улсын хиймэл дагуулын байгууллагын мэдээллийн сүлжээнд холбогдож МУ-ын хөлөг онгоцны бүртгэлд бүртгэлтэй бүх хөлөг онгоцны аяллын хяналтыг алсын зайнаас бодит цагийн горимд Улаанбаатар боомтоос хэрэгжүүлэх, /LRIT long range identification system/-ыг боловсруулах ажлыг эрчимжүүлж, хяналтад нэвтрүүлэхээр ажиллаж байна. **/40 хувь/**

2.118.Эрэлтэд нийцсэн, хүрээлэн байгаа орчинд ээлтэй тээврийн ухаалаг систем нэвтрүүлнэ.

**Биелэлт:** УБТЗ” ХНН-ийн харьяа “Улаанбаатар дахь зорчигчийн вагон депо”-ийн 482 дугаар вагоныг техникийн зураг, төслийн дагуу сэргээгдэх их засварыг хийж, тусгай зориулалтын вагон болгох хийцийг өөрчлөн тоноглон, 7 хоногт 2 удаа байнгын тээвэрлэлтэд ашиглаж “Ахмад настан, хөгжлийн бэрхшээлтэй иргэд”-ийг төмөр замаар аюулгүй, ая тухтай зорчих, зорчигч үйлчилгээний стандартын шаардлагыг хангаж ажиллав.

2016 оны жилийн эцсийн байдлаар улс хоорондын байнгын ачаа тээвэрлэлт гүйцэтгэх гэрээтэй 4429 тээврийн хэрэгсэл бүхий 130 аж ахуйн нэгжээс 93 аж ахуйн нэгжийн 3251 тээврийн хэрэгсэлд буюу 73,4 хувьд бүртгэлийн GPS систем суурилагдсан бөгөөд "Автотээврийн үндэсний төв" ТӨҮГ-ын “Хөдөлгөөний удирдлага, хяналтын төв”-ийн сүлжээг өргөтгөн программыг сайжруулах, улс хоорондын байнгын болон аюултай ачаа тээвэрлэгчийн тээврийн хэрэгслийн GPS-ийг хяналтын төвтэй холбох ажлыг эхлүүлээд байна.

Монгол Улсын Засгийн газар, БНСУ-ын Засгийн газар хоорондын ерөнхий хэлэлцээрийн хүрээнд авах зээлийн хөрөнгөөр “Улс, хот хоорондын нийтийн тээврийн үйлчилгээнд дэмжлэг үзүүлэх төсөл”-ийг 2 үе шаттайгаар хэрэгжүүлж байна. Эхний шатны төслийн хүрээнд улс, хот хоорондын нийтийн тээврийн үйлчилгээнд ашиглах 43 автобусыг 5.5 сая ам.долларын санхүүжилтээр худалдан авч хэрэгжүүлсэн. Хоёрдугаар шатны төслөөр улс, хот хооронд болон жуулчин тээврийн үйлчилгээнд 189 автобус авах бөгөөд автобусны үнэ өнөөгийн валютын ханшны үнээр тооцоход өндөр гарч байгаагаас тээвэрлэлт гүйцэтгэж буй аж ахуйн нэгжүүд төсөлд хамрагдахаас татгалзаж байгаа тул төслийг Нийслэлийн Засаг даргын хотын нийтийн тээврийн үйлчилгээнд бүрэн ашиглах санал дэвшүүлснийг судалж байна.

Зам, тээврийн сайдын 2017 оны 91 дүгээр тушаалаар “Зам, тээврийн салбарын статистик мэдээлэл, эдийн засгийн үзүүлэлтийн бүртгэлийн нэгдсэн систем бүрдүүлэх” ажлыг зохион байгуулах үүрэг бүхий Ажлын хэсгийг байгуулан 2017 оны 5 дугаар сарын 15-ны өдөр хуралдсан бөгөөд ажлын төлөвлөгөө, салбарын статистикийн өнөөгийн байдлын талаар хэлэлцэж, цаашид авах арга хэмжээний тухай хэлэлцэж шийдвэрлэсэн.

Хот доторх болон хот орчмын зорчигч тээврийн үйлчилгээнд ажиллаж буй 1250 автобус, троллейбусанд байрлал тогтоох төхөөрөмж, жолоочийн мэдээлэл дамжуулах консол, зорчигчийн суух, буух хаалганы дэргэд карт уншигч төхөөрөмж, 4 ш хяналтын камерийг суурилуулж, 250 цэгт карт борлуулах буюу цэнэглэх үйл ажиллагааг зохион байгуулсан.

2016 онд нийт 121 стандарт шинээр, 9 стандартыг шинэчлэн, 10 стандартыг хүчингүй болгож, 1 стандартад нэмэлт өөрчлөлт оруулах асуудлыг Стандартчиллын үндэсний зөвлөлөөр оруулж шийдвэрлэв. Мөн 2016 онд авто замын салбарын 11 норм, зааврыг Зам, тээврийн хөгжлийн сайдын тушаалаар батлав.

Улаанбаатар хотын орох, гарах хяналтын цэгүүдэд RFID-д суурилсан системийг суурилуулах туршилтын ажлыг “Гашуун сухайт авто зам” ХХК болон “АТҮТ” ТӨҮГ-тай хамтарч хэрэгжүүлж байна.

Азийн хөгжлийн банкны санхүүжилтээр “Монгол Улсын Тээврийн ухаалаг системийн бодлого, хэрэгжүүлэх үйл ажиллагааны төлөвлөгөө боловсруулах ТА-9131 МОН” техникийн туслалцааны төслийг 2017 оны 3 дугаар сарын 17-ноос эхлүүлсэн. Мөн зорчигчийн тасалбар худалдаалах үйл ажиллагааг хөнгөвчлөх, тээврийн үнэ тарифын хөнгөлөлт үзүүлэх замаар TVM /ticket vending machines/-аар тасалбар олгох үйлчилгээг нэвтрүүлэхээр ажиллаж байна. **/40 хувь/**

2.119.Улаанбаатар хотын хөгжлийн ерөнхий төлөвлөгөөтэй уялдуулан автозамын сүлжээг сайжруулах зорилгоор Баянзүрх, Яармаг, Сонсголонгийн гүүр болон Улаанбаатар-Налайх чиглэлийн автозамыг шинээр барина.

**Биелэлт:** БНХАУ-ын Засгийн газраас МУ-ын Засгийн газарт олгох 1 тэрбум ам.долларын экспортын хөнгөлөлттэй зээлээр Гачууртын уулзвараас Налайх-Чойрын уулзвар хүртэлх 20.9 км авто замд өргөтгөл, шинэчлэл хэрэгжүүлэхээр шийдвэрлэсэн. Хятадын талаас санал болгох гүйцэтгэгч компанийн жагсаалтаас сонгон шалгаруулалт хийж, “Синохайдро” ХХК-тай 38.2 сая ам.долларын гэрээ байгуулсан. Авто замын трасст өөрчлөлт оруулснаар нөлөөлөлд өртсөн 219 иргэн, ААН, байгууллагын эзэмшил, өмчлөлийн нэгж талбарыг 82 болгон багасгаж, 57807м² талбай нөлөөллөөс хасагдаж, нийт газар чөлөөлөлтийн ажлыг 137 нэгж талбараар буюу 45%-иар багасгасан. Нийслэлийн газрын албанаас 2017 оны 9 дүгээр сарын 25-ны өдөр төслийн газар чөлөөлөлтийн ажлыг бүрэн хэрэгжүүлж дууссан.

Мөн дээрх зээлийн хүрээнд “Туул гол дээгүүрх Баянзүрхийн 321 у/м болон Сонсголонгийн 289.4 у/м төмөр бетон гүүрийг шинээр барих” төслийн гүйцэтгэгчээр “Бээжин Юни-Констракшн групп” компани, Яармагийн гүүрийн гүйцэтгэгчээр “Хятадын төмөр замын 20-р товчоо групп” компани шалгаран гүүрийн барилгын ажлыг эхлүүлээд байна. **/40 хувь/**

2.120.Улаанбаатар хотын автозамын ачааллыг бууруулах, түгжрэлийг багасгах зорилгоор гүүрэн гарцуудыг шинээр байгуулан, тусгай замын автобус /BRT/-ыг нийтийн тээврийн үйлчилгээнд шинээр нэвтрүүлнэ.

**Биелэлт:** Нийслэлийн нийтийн тээврийг хөгжүүлэх хөрөнгө оруулалтын хөтөлбөр BRT /тусгай замын автобус/ төслийн үйл ажиллагааг удирдан чиглүүлэх, хэрэгжилтэд хяналт тавих үүрэг бүхий Төслийн удирдах хороог Нийслэлийн Иргэдийн Төлөөлөгчдийн Хурлын Тэргүүлэгчдийн 2017 оны 1 дүгээр сарын 12-ны өдрийн 18 дугаар тогтоолоор шинэчлэн батлав.

Төсөл хэрэгжүүлэх нэгжийн баг сонгон шалгаруулалтаар бүрдсэн бөгөөд нэгжийн 2017-2018 оны хийх ажлын төлөвлөгөөг Төслийн удирдах хороо баталсан байна. Энэхүү төслийн эхний үе шатанд тусгай замын автобусны авто замын трассыг тогтоох, зураг төслийг боловсруулах зөвлөх багийг сонгон шалгаруулах тендер зарласан. **/40 хувь/**

2.121.Автозамын засвар арчлалтын хугацааг уртасгах, чанарыг сайжруулах, хөрөнгийн эх үүсвэрийг үе шаттай нэмэгдүүлнэ.

**Биелэлт:** 2016, 2017 онд олон улсын болон улсын чанартай 12917 км авто зам, замын байгууламжид зайлшгүй хийгдэх урсгал засвар, арчлалтын төлөвлөгөөг замын чиглэл бүрээр хучилтын төрөл, насжилт, хөдөлгөөний эрчим, цаг уурын бүсчлэлээс хамааруулан тооцож гарган засвар, арчлалтын ажлыг хийж гүйцэтгэв.

2016 онд Улсын төсвийн хөрөнгө оруулалтаар Налайх-Тэрэлж чиглэлийн 30.2 км, Элсэнтасархай-Хархорины Орхоны гүүр чиглэлийн 77 км нийт 107.2 км авто замын их засвар, шинэчлэлтийн ажлыг ашиглалтад хүлээлгэн өгсөн.

2017 онд улсын төсвийн хөрөнгө оруулалтаар Жаргалтхаан-Чингис хот чиглэлийн 100 км авто замын 1-р ээлжийн 17 км авто замын их засварын ажлыг “Наранбулаг хан” ХХК, “Анандын зам” ХХК-ийн түншлэлээр гүйцэтгүүлж, 2017 оны 11 дүгээр сарын 02-ны өдөр ашиглалтад оруулсан. Улаанбаатар-Дархан чиглэлийн 205 км авто замыг тусгаарлах зурвас, 4 эгнээ бүхий 1 дүгээр ангиллын авто зам болгон шинэчлэх ажлын зураг төслийг боловсруулж дууссан. Шинэчлэлтийн ажлыг 2018 онд эхлүүлнэ.

Улаанбаатар-Дархан чиглэлийн 230 км авто замыг тусгаарлах зурвас, 4 эгнээ бүхий 1 дүгээр ангилалын авто зам болгон шинэчлэх ажлын зураг төслийг боловсруулж дууссан.

Их засвар, шинэчлэлтийн ажлын хүрээнд Баян-Өлгий аймгийн Өлгий сумын 4.5 км авто замын шинэчлэлт, Ховд аймгийн Жаргалант сумын 4.3 км авто замын шинэчлэлтийн ажлуудыг улсын төсвийн хөрөнгө оруулалтаар гүйцэтгэхээр гэрээ байгуулсан.

2016 онд улсын чанартай авто замын урсгал засвар, арчлалтын ажлын хөрөнгөөр Чигэстэй голын 54 у/м, Цагаан сүмийн 51 у/м гүүрэнд засварын ажлыг хийж дуусгасан.

2017 онд Архангай аймгийн Тариат сумын Тэрхийн голын 217.1 у/м төмөр бетон гүүрийн их засварын ажлыг 3.152 тэрбум төгрөгийн хөрөнгөөр “Хурдны зам” ХХК гэрээ байгуулан гүйцэтгэж дууссан. **/40 хувь/**

**ГУРАВ.НИЙГМИЙН БОДЛОГО**

**Гэр бүлийг дэмжин тэтгэх, иргэн бүр эрүүл, боловсролтой, ажилтай, орлоготой байх нөхцөл бүрдүүлэхэд бүх талаар анхаарч, ажилгүйдэл, ядуурлыг бууруулан, хүн амын дундаж орлоготой хэсгийг нэмэгдүүлж, иргэдийнхээ амьжиргааг сайжруулна.**

**3.1.Эрүүл мэндийн салбарын хүрээнд авч хэрэгжүүлэх арга хэмжээ:**

**Төрөөс эрүүл мэндийн талаар баримтлах бодлогыг боловсруулж, хүн амыг аливаа өвчнөөс урьдчилан сэргийлэх, оношлох, эмчилгээ үйлчилгээний чанар, хүртээмжийг дээшлүүлэх эдийн засгийн тооцооллыг бий болгож, хүний нөөцийн чадавхыг бэхжүүлнэ.**

**Хүн амыг өвчнөөс урьдчилан сэргийлэх мэдлэг, дадал, хандлагад төлөвшүүлж нийгмийн эрүүл мэндэд чиглэсэн тусламж үйлчилгээг эрс сайжруулах, Халдварт бус өвчнөөс сэргийлэх үндэсний хөтөлбөрийг хэрэгжүүлнэ.**

**Эрүүл мэндийн тусламж, үйлчилгээний бодлого төлөвлөлтөд урт болон дунд хугацааны хөтөлбөр боловсруулж, чанар хүртээмжийг дээшлүүлнэ.**

**Эрүүл мэндийн салбарын хүний нөөцийн хөгжлийг хангаж, нийгмийн хамгааллыг сайжруулна.**

**Эрүүл мэндийн тусламж, үйлчилгээний чанартай уялдсан эрүүл мэндийн санхүүжилтийн тогтолцоог боловсронгуй болгоно.**

3.1.1.Орчны эрүүл мэнд үндэсний хөтөлбөр боловсруулж, нийгмийн эрүүл мэндийн тусламж үйлчилгээний чанар хүртээмжийг дээшлүүлж, салбар дундын хамтын ажиллагааны үр дүнг дээшлүүлнэ.

**Биелэлт:** Орчны эрүүл мэнд үндэсний II хөтөлбөрийг эцэслэн боловсруулж, Засгийн газрын 2017 оны 225 дугаар тогтоолоор батлагдав.

Эрүүл ахуйн тухай хуулийн 4 дүгээр зүйлийн 4.9 дэх заалтыг үндэслэн “Ундны ус. Эрүүл ахуйн шаардлага, чанар, аюулгүй байдлын үнэлгээ MNS 0900:2005” стандартыг шинэчлэн боловсруулж, холбогдох байгууллагуудаас санал авч байна.

“Ус хангамж, ариун цэврийн байгууламжийн сүлжээнд эрсдэлийн үнэлгээ хийх заавар”, “Хүн амын ундны усны аюулгүй байдлын төлөвлөгөө боловсруулах, эрсдэлийн үнэлгээ хийх аргачилсан заавар”"-ыг тус тус батлав. 21 аймгийн усны аюулгүй байдлын 2018-2020 онд хэрэгжүүлэх төлөвлөгөөг шинэчлэн боловсруулж, аймгийн Засаг дарга нараар батлуулсан.

Азийн хөгжлийн банкны хөнгөлөлттэй зээлээр хэрэгжиж байгаа “Эрүүл мэндийн салбарын хөгжил хөтөлбөр-5”-ын эмнэлгийн хог хаягдлын менежментийг сайжруулах төслийн хүрээнд Өмнөговь, Ховд аймгийн Бүсийн оношилгоо, эмчилгээний төв, Дорноговь аймгийн нэгдсэн эмнэлгийн хог хаягдлын барилга байгууламжийг нийт 371,0 сая төгрөгөөр барьж, ашиглалтад оруулсан. Цаашид Дархан-Уул, Орхон, Сэлэнгэ, Увс, Хэнтий аймагт байгууламж барих тендер шалгаруулах үйл ажиллагаа явагдаж байна. **/40 хувь/**

3.1.2.Иргэн бүрийг жилд нэг удаа эрүүл мэндийн урьдчилан сэргийлэх эрт илрүүлгийн үзлэгт үнэ төлбөргүй хамруулах, алслагдсан орон нутагт явуулын эрүүл мэндийн тусламж, үйлчилгээг үзүүлнэ.

**Биелэлт:** “Халдварт бус өвчинтэй тэмцэх” үндэсний III хөтөлбөрийг боловсруулан, Засгийн газрын 2017 оны 289 дүгээр тогтоолоор батлав.

Өвчнөөс урьдчилан сэргийлэх, эрт илрүүлэх үзлэг, оношилгоо, шинжилгээнд хамруулах ажлыг зохион байгуулах зорилгоор Даатгуулагчийг урьдчилан сэргийлэх үзлэг, эрт илрүүлэх үзлэг, оношилгоо, шинжилгээнд хамруулах журмыг Нийгмийн даатгалын зөвлөлийн 2017 оны 5 дугаар сарын 4-ны 11 дугаар тогтоолоор батлав. Тус журмын дагуу даатгуулагчид дотор эрхтний архаг өвчлөлийг илрүүлэх, үе мөчний архаг өвчнийг илрүүлэх, хавдрыг эрт илрүүлэх 3 багц шинжилгээг хийж 2017 онд 40-65 насны хүн амыг хамруулах ажил зохион байгуулагдаж байна.

Аймгийн нэгдсэн эмнэлгүүдийг эрүүл мэндийн явуулын тусламж, үйлчилгээ үзүүлэх тусгай тоноглогдсон автомашинаар хангахад 2017 оны Улсын төсвийн хөрөнгө оруулалтад 4,2 тэрбум төгрөг тусгасан. 2017 оны эхний хагас жилийн байдлаар нийт 21 аймгийн 134 аймаг, сумдын эмнэлэг, эрүүл мэндийн төвүүдэд улсын төсвийн санхүүжилтээр түргэн тусламжийн шинэ 151 автомашин хуваарилж, орон нутгийн түргэн тусламжийн автомашины парк шинэчлэлтийг хийгээд байна.

“Mонголын уламжлалт анагаах ухааны өвчнөөс сэргийлэх ёс” сэдэвт сургалтыг баруун бүсийн 5 аймгийн эмч мэргэжилтнүүд зэрэг 36 хүн, Говь-Алтай аймгийн 240 ард иргэдэд АШУҮИС-тэй хамтран 2017 оны 11 дүгээр сарын 17-18-нд хооронд зохион байгуулсан. Монгол Улсын Ерөнхий сайдын ивээл дор "Монголын уламжлалт анагаах ухааны их хурал" 2017 оны 12 дугаар сарын 08-нд зохион байгуулж, 900-аад хүн оролцож, зөвлөмжийг 21 аймаг, нийслэлийн бүх дүүрэгт хүргүүлсэн. **/40 хувь/**

3.1.3.Элэгний хорт хавдар, хатуурлын нас баралтыг эрс бууруулах, элэгний С вирусын голомтыг 2020 он гэхэд устгаж, халдварт тархалтыг таслан зогсоох, “Элэг бүтэн Монгол” хөтөлбөр хэрэгжүүлнэ.

**Биелэлт:** Засгийн газрын 2017 оны 4 дүгээр сарын 12-ны өдрийн 112 дугаар тогтоолоор “Элэг бүтэн Монгол” үндэсний хөтөлбөрийг батлав. Хөтөлбөр нь 4 зорилт, 64 арга хэмжээнээс бүрдэх бөгөөд 2017-2020 онд хэрэгжүүлэхээр төлөвлөсөн.

Элэгний С вирусын идэвхижилт тодорхойлох шинжилгээний зардлыг даатгалын сангаас төлөх төлбөрийн дээд хязгаарыг Нийгмийн даатгалын үндэсний зөвлөлийн 2017 оны 3 дугаар сарын 21-ний өдрийн 09 дүгээр тогтоолоор батлав. Элэгний С вирусын идэвхжилт тодорхойлох шинжилгээний зардлын даатгалын сангаас төлөх төлбөрийн дээд хязгаарыг дараах байдлаар тогтоов. Үүнд:

1. Хагас автомат аппаратаар хийсэн элэгний С вирусын идэвхжилт тодорхойлох шинжилгээний эрүүл мэндийн даатгалын сангаас төлөх төлбөрийн дээд хязгаарыг 80000 төгрөгөөр;

2. Бүрэн автомат аппаратаар элэгний С вирусын идэвхжилт тодорхойлох шинжилгээний эрүүл мэндийн даатгалын сангаас төлөх төлбөрийн дээд хязгаарыг 120 000 төгрөгөөр;

3. Даатгуулагчийн 2 хүртэлх удаагийн элэгний С вирусын идэвхжилт тодорхойлох шинжилгээний зардлыг даатгалын сангаас олгохоор тус тус тусгасан байна.

Элэгний вирусын халдвар, элэгний хатуурлыг оношлох тоног төхөөрөмж болох хэт авиан оношилгооны нийт 11 аппарат, үүнээс 6 суурин аппарат Булган, Дархан-Уул, Дундговь, Төв, Хэнтий, Увс, 5 зөөврийн аппарат Баянхонгор, Дорнод, Төв, Ховд, Хөвсгөл аймагт, биохимийн бүрэн автомат анализатор Өвөрхангай аймагт, түргэвчилсэн полимеразын гинжин урвалын 5 тоног төхөөрөмж Архангай, Баянхонгор, Өмнөговь, Өвөрхангай, Ховд аймагт хувиарлан ажиллаж байна.

Элэгний С, В вирусыг илрүүлэх оношилгоо шинжилгээнд 40-65 насны 500,0 мянган даатгуулагч, 40, 45, 50, 55, 60, 65 насны 174,0 мянган даатгуулагчийг багцын оношилгоо шинжилгээнд хамруулж уг арга хэмжээнд эрүүл мэндийн даатгалын сангаас 10,2 тэрбум төгрөгийг зарцуулахаар 2017 оны батлагдсан төсвийн хүрээнд зохион байгуулж байна. 2017 оны 12 дугаар сарын 31-ний байдлаар С вирусын халдварын эсрэг эмчилгээнд нийт 20,288 даатгуулагч хамрагдаж, эмийн төлбөрт нийт 9.7 тэрбум төгрөгийн хөнгөлөлтийг олгоод байна.

АНУ-ын Гилеад Сайнс компанийн нийгмийн хариуцлагын хүрээнд сонгогдсон аймагт 2000 хүн тун “Харвони” эмээр үнэ төлбөргүйгээр эмчилж эмчилгээ шинжилгээний бусад зардлыг ЭМД сангаас олгохоор боллоо. АНУ-ын Гилеад Сайнс компанийн лицензээр үйлдвэрлэгдэж буй ерөнхий нэршлийн эмүүдийн үнийг бууруулах талаар ажиллаж, эм үйлдвэрлэгч нартай удаа дараа хийсэн уулзалтын үр дүнд Харвони эмийн 1 сарын эмчилгээний эмийн үнэ 400 ам.доллар байсныг 300 ам.доллар, бусад ерөнхий нэршлийн эмийг 250 ам.доллараас 150 ам.доллар хүртэл болгож буурууллаа. Одоогийн байдлаар Харвони эмийг 5000 гаруй өвчтөн, “Ледвир” эмийг 1300 гаруй өвчтөн хэрэглээд байгаагаас эмчилгээний үр дүн 95-98 хувьтай байна. **/70 хувь/**

3.1.4.Эрүүл мэндийн салбарын санхүүжилтийг үе шаттайгаар 2 дахин нэмэгдүүлнэ.

**Биелэлт:** Засгийн газрын 2017 оны 1 дүгээр сарын 18-ны 24 дүгээр тогтоолоор "Төрөөс эрүүл мэндийн талаар баримтлах бодлого" батлагдсан. Бодлогыг хэрэгжүүлэх төлөвлөгөөний төсөл боловсруулж байна.

Улсын төсөв дэх нийгмийн эрүүл мэндийн тусламж, үйлчилгээний зарлагын эдийн засгийн ангиллыг төсөвт хөтөлбөр төсөл, дотоод урсгалын зардал ангиллаар тусгаж, санхүүжилтийг нэмэгдүүлсэн. 2017 онд 2.9 тэрбум төгрөг батлагдаж байсан бол 2018 онд 4.1 тэрбум төгрөг болж нэмэгдэж батлагдсан. Засгийн газрын 149 дүгээр тогтоолоор "Нийгмийн эрүүл мэндийн хүрээлэн"-г "Нийгмийн эрүүл мэндийн үндэсний төв" болгон өөрчилж, орон тооны дээд хязгаарыг тогтоож өгсөн.

2017 оны Эрүүл мэндийн сайдын багцаас 176 автомашин худалдан авахаар төлөвлөн, нийлүүлэгчийг сонгон шалгаруулж орон нутгийн болон алслагдсан дүүрэг, тосгоны эрүүл мэндийн байгууллагад хуваарилж, хүлээлгэн өгсөн. Мөн Эрүүл мэндийн сайдын А/391 тоот тушаалаар өрхийн эрүүл мэндийн төвүүдийг 14 ширхэг пробокс маркийн машинаар хангасан.

2017 оны Улсын төсвийн хөрөнгө оруулалтаар шинээр хэрэгжүүлэх тоног төхөөрөмжийн хөрөнгө оруулалтад 8 тэрбум төгрөг тусгагдсан бөгөөд Эрүүл мэндийн сайдын 2016 оны А/208 тушаалаар тоног төхөөрөмжийн жагсаалтыг баталсан. Үүний 3,5 тэрбум төгрөгийг эмнэлгийн нарийн мэргэшлийн тоног төхөөрөмж худалдан авахаар төлөвлөсөн. Баян-Өлгий, Говьсүмбэр аймагт флюорографийн аппарат, Архангай, Хэнтий, Төв аймагт суурин рентген аппарат худалдан авахаар тендерийн үйл ажиллагаа явагдаж байна. 2017 оны Улсын төсвийн хөрөнгө оруулалтаар нийт 8 тэрбум төгрөгийн их засварын ажил шинээр хийгдсэн.

Эрүүл мэндийн салбарын дэд бүтэц, тоног төхөөрөмжийн үнэлгээ хийх ажлын хүрээнд 21 аймгийн Эрүүл мэндийн газар, нэгдсэн эмнэлэг, Бүсийн оношилгоо, эмчилгээний төвүүдэд үнэлгээг хийсэн.

Эмнэлэг хүрэх хугацаанд өвчтөний эрүүл мэнд, амин чухал үзүүлэлтүүдийг түргэний автомашин дотроосоо холбогдох эмнэлгийн яаралтай тусламжийн тасагт шууд мэдээлдэг болсноор өвчтөнийг хүлээн авах эмнэлэг нь тухайн өвчтөнийг хүлээн авахад нэн шаардагдаж байгаа тоног төхөөрөмжийн тооллого, бүртгэлийг хийж, нэгдсэн мэдээллийн сан бүрдүүлж, засвар үйлчилгээ хийх ажлыг эхлүүлж, ашиглагдахгүй байгаа тоног төхөөрөмжийг ашиглах боломжтой байгууллага руу шилжүүлэх хэлбэрээр үр өгөөжийг дээжлүүлж ажиллалаа. **/40 хувь/**

3.1.5.Эрүүл мэндийг дэмжих санг байгуулна.

**Биелэлт:** Засгийн газрын 2017 оны 3 дугаар сарын 15-ны өдрийн 82 дугаар тогтоолоор "Эрүүл мэндийг дэмжих сангийн дүрэм”, “Эрүүл мэндийг дэмжих сангийн хөрөнгийг зарцуулах журам"-ыг тус тус батлав. **/100 хувь/**

3.1.6.Халдварт өвчнөөс сэргийлэх, хянах үндэсний хөтөлбөр хэрэгжүүлж, хүний дархлал хомсдлын вирүс, дархлалын олдмол хомсдол, сүрьеэ, бэлгийн замаар дамжих халдварт өвчнөөс урьдчилан сэргийлэх цогц арга хэмжээг авна.

**Биелэлт:** Засгийн газрын 2017 оны 1 дүгээр сарын 11-ний өдрийн 11 дүгээр тогтоолоор "Халдварт өвчнөөс сэргийлэх, хянах үндэсний хөтөлбөр"-ийг батлав. Эрүүл мэндийн сайдын 2017 оны 4 дүгээр сарын 04-ны өдрийн А/128 дугаар тушаалаар үндэсний хөтөлбөрийн 2016-2020 оны үйл ажиллагааны төлөвлөгөөг батлан хэрэгжүүлж байна.

“Монгол Улс Засгийн газрын тусгай сангийн тухай” хуульд нэмэлт өөрчлөлт оруулж, “ДОХ, сүрьеэгийн сан” байгуулж хүний эрүүл мэнд, амьдрах орчинд сөрөг нөлөө үзүүлдэг архи тамхины татвар буюу дотоодын архид онцгой албан татвар, импортын тамхины онцгой албан татвараас 2-3, ашигт малтмалын нөөц ашигласны, агаарын бохирдлын, хувь хүний орлогын албан татварын, байгалын нөөц ашигласны төлбөр зэргээс тус бүр 1 хувийг суутгаж, “ДОХ, сүрьеэгийн сан”-д төвлөрүүлэх замаар ДОХ, сүрьеэгийн эрүүл мэндийн тусламжийн санхүүжилтийг шийдэх тооцоо, судалгааны ажил хийгдэж байна.

Сэргээн засах болон хөнгөвчлөх, асаргаа сувилгааны төвийн бүтэц, үйл ажиллагааны стандартын төсөл боловсруулж байна.

Сүрьеэгээс урьдчилан сэргийлэх, эрт илрүүлэх иж бүрэн явуулын үйлчилгээг 2017 онд өвчлөл өндөртэй 5 аймаг, 2 дүүрэгт эрт илрүүлэх үзлэг хийгдсэн. 2017 оны эхний 5 сарын байдлаар нийслэлд сүрьеэгийн нийт үзлэг 55,168, урьдчилан сэргийлэх үзлэг 29,382, шинээр илэрсэн уушигны сүрьеэ өвчлөл 517, шинээр илэрсэн уушигны бус эрхтэний сүрьеэ 469 тус тус бүртгэгдсэнийг эмчилгээнд хамруулж, хяналтад авсан байна. Эмэнд дасалтай сүрьеэ, гаж нөлөөний эмчилгээ, хүүхдийн сүрьеэгийн эмчилгээний зардлыг Эрүүл мэндийн сайдын 2018 оны төсвийн багцад 2.0 тэрбум төгрөгөөр тусгасан.

2017 онд Баянхонгор, Говь-Алтай, Төв, Сүхбаатар, Дундговь, Хөвсгөл, Хэнтий, Говьсүмбэр, Булган, Сэлэнгэ, нийслэлийн Сонгинохайрхан дүүрэгт 16-54 насны ажилгүй иргэд, эрсдэлт бүлгийн хүн ам, хөдөлгөөнт хүн ам, эмзэг бүлгийн, архины хамааралтай, сүүлийн 1 жилд ХДХВ, тэмбүү илрүүлэх шинжилгээнд хамрагдаагүй эрэгтэй, эмэгтэй нийт 88000 хүнийг хамруулахаар ажиллаж байна, ХДХВ-ын тандалтын судалгааг 2017 оны 4 дүгээр улиралд зохион байгуулж, ХДХВ-ийн халдварын шинэ тохиолдол илрээгүй байна. 2017 оны жилийн эцсийн байдлаар тэмбүүгийн өвчлөлийн түвшин 10 000 хүн амд 21.8 байж, өмнөх оны мөн үеэс 1.5 промилээр нэмэгдсэн байна. ХДХВ-ийн халдварын түвшин 10 000 хүн амд 0.1 байгаа нь өмнөх оны мөн үеийн түвшинтэй адил байна. Энэхүү арга хэмжээнд Глобаль сангийн дэмжлэгтэй ДОХ/Сүрьеэгийн төслийн дахин төлөвлөлтөөс 800 сая төгрөгийг зарцуулаад байна. **/40 хувь/**

3.1.7.Эх хүүхдийн эрүүл мэндийг хамгаалах чиглэлээр “Эх, хүүхэд, нөхөн үржихүйн эрүүл мэндийн үндэсний хөтөлбөр”-ийг боловсруулж хэрэгжүүлэн эх, нялхсын эндэгдлийг бууруулна.

**Биелэлт:** УИХ-ын 2017 оны 5 дугаар сарын 12-ны өдрийн хуралдаанаар Нялх, балчир хүүхдийн хоол, хүнсний тухай хуулийг батлуулав. “Эх, хүүхдийн эрүүл мэндийн тухай” хуулийн үзэл баримтлал, хуулийн төсөл боловсруулж байна.

Засгийн газрын 2017 оны 3 дугаар сарын 07-ны өдрийн 78 дугаар тогтоолоор “Эх, хүүхэд, нөхөн үржихүйн эрүүл мэнд” үндэсний хөтөлбөрийг батлав.

5 хүртэлх насны хүүхэд, хөхүүл эхчүүдэд зориулсан өндөр тунт А аминдэм, 6-23 сартай хүүхэд, жирэмсэн эмэгтэй, хөхүүл эхийн олон найрлагат бичил тэжээлийн бэлдмэлийн хуваарийг Эрүүл мэндийн сайдын 2017 оны 3 дугаар сарын 22-ны А/105 тушаалаар батлан, хуваарийн дагуу 21 аймаг, нийслэлийн 9 дүүрэгт хүргэв.

Эрүүл мэндийн сайдын 2017 оны 3 дугаар сарын 30-ны өдрийн А/117 дугаар тушаалаар 7 нэрийн 271,7 сая төгрөгийн жирэмслэхээс сэргийлэх эм, хэрэгслийг нийслэл болон 21 аймгийн эрүүл мэндийн газруудад хуваарилж, хуваарийн дагуу эм, эмнэлгийн хэрэгслийг хүргүүлсэн.

**/40 хувь/**

3.1.8.Хүүхдэд үзүүлэх эрүүл мэндийн тусламж, үйлчилгээ, оношилгоо, эмчилгээний тоног төхөөрөмжийг сайжруулахад эхний ээлжинд анхаарна.

**Биелэлт:** “Эх баригчдын эх барихын яаралтай тусламжийн үед авах арга хэмжээ”, “Резус сөрөг болон резус үл тохироо бүхий жирэмсэн эмэгтэйд үзүүлэх тусламж” заавруудыг боловсруулж байна.

Нэгдсэн эмнэлэгт хүүхдийн мэс засал, мэдрэлийн болон нярайн тусламж, үйлчилгээг үзүүлдэг болох, шаардлагатай багаж, тоног төхөөрөмж, хүний нөөцөөр хангахад 2017 оны Улсын төсвийн хөрөнгө оруулалтын төлөвлөлтөд 9,6 тэрбум төгрөг тусгагдсан. Өргөө, Хүрээ, Амгалан амаржих газрын барилгад тус бүр 50 сая төгрөгийн их засварын ажлыг гүйцэтгэж, байнгын ашиглалтад оруулсан. 2017 онд ОХУ-д 9 эмч, Тайланд Улсад 12 эмч, Япон Улсад 10 эмч, эх баригч нар сургалтад хамрагдаж, мэргэжил дээшлүүлэв.

Япон Улсын буцалтгүй тусламжаар Говь-Алтай аймгийн 8 сумын эрүүл мэндийн төвүүдэд, ургийн монитор, төрөх ор, нярайн инкубатор, хэт авиан дүрс оношлогоо, билирубинатор тус бүр 8-ыг, Өвөрхангай аймгийн 10 сумын ЭМТ-үүдэд ургийн монитор, төрөх ор, нярайн инкубатор, хэт авиан дүрс оношлогоо, билирубинатор тус бүр 10-ыг хувиарласан байна.

Ураг орчмын шингэнд хромосом өсгөвөрлөх шинжилгээний чанарыг сайжруулах зорилгоор 2017 оны 1-р улиралд удамзүйн лабораторит ургийн уснааас хромосом өсгөвөрлөх шинжилгээ эх-ургийн анагаах ухааны кабинетээс эрсдэл их тодорхойлогдсон 15-33 долоо хоногтой жирэмсэн эмэгтэйн шаардлага хангасан нийт 60 сорьц хүлээж авсан. Шинжилгээг стандарт протоколын дагуу хийж гүйцэтгэж, хариуг хугацаанд нь буюу 18-21 хоногт багтааж гаргасан байна. **/40 хувь/**

3.1.9.Төрөөс эмийн талаар баримтлах бодлогыг шинэчлэн боловсруулж, иргэдэд эмийн зохистой хэрэглээг төлөвшүүлэх эрх зүйн орчинг бүрдүүлнэ.

**Биелэлт:** Эм, эмнэлгийн хэрэгслийн тухай хуулийн хэрэгцээ, шаардлагын урьдчилан тандан судалгаа, үнэлгээг хийж байна. Хуулийн төсөлд зайлшгүй шаардлагатай эм, эмнэлгийн хэрэгсэл, эмийн үнийг эм хангамжийн түгээлтийн шат бүрт төрөөс зохицуулах, эмийн үнийн ил тод байдлыг хангах талаар 7 заалт бүхий 1 зүйл шинээр тусгасан.

Эрүүл мэндийн хөгжлийн төв, АШУҮИС-ийн Эм зүйн сургуультай хамтран эмнэлгүүдэд клиник эм зүйн тусламж үзүүлж буй байдалд үнэлгээ хийх асуумжийг боловсруулан, аймаг, нийслэлийн болон төв эмнэлэг, тусгай мэргэжлийн төвүүдээс судалгааг авч үнэлж байна.

Клиник эмзүйн тусламж, үйлчилгээг өргөжүүлэх ажлын хүрээнд 2017 онд АШУҮИС-ийн Эм зүйн сургуулиас 40 мэргэжилтнийг клиник эм зүйчээр 6 сарын сургалтаар бэлтгэж төгссөн ба 2017 оны 9 дүгээр сараас 27 эм зүйчийг 6 сарын клиник эм зүйн сургалтаар бэлтгэж эхлээд байна. **/40 хувь/**

3.1.10.Анхан болон лавлагаа шатлалын тусламж, үйлчилгээний чанарыг эрс сайжруулж, нэгдсэн эмнэлгүүдийн хүчин чадлыг нэмэгдүүлэх, төрөх, хүүхэд, гэмтэл, мэс заслын тусламж, үйлчилгээг өргөжүүлж чирэгдлийг бууруулна.

**Биелэлт:** “Эмнэлгийн мэргэжилтний хариуцлагын даатгалын тухай хууль” -ийн үзэл баримтлалыг боловсруулав. “Согтууруулах ундаа хэтрүүлэн хэрэглэсэн этгээдийг албадан эрүүлжүүлэх тухай хууль”, “Эрүүгийн тухай хуульд нэмэлт, өөрчлөлт оруулах тухай” хуулийн нэмэлт өөрчлөлтүүдийг боловсруулж, Улсын Их Хуралд өргөн мэдүүлэн, батлууллаа.

2017 онд Эрүүл мэндийн салбарын тоног төхөөрөмж /улсын хэмжээнд/ төсөл арга хэмжээнд 11 тэрбум төгрөг батлагдсан болно. Үүнээс Баян-Өлгий, Говьсүмбэр аймгийн НЭ-т флюрографын аппарат, Архангай, Хэнтий, Төв аймагт суурин рентген, Булган, Говьсүмбэр, Орхон, Баянхонгор аймгийн нэгдсэн эмнэлэгт дурангийн мэс заслын аппарат, Булган, Дархан-Уул, Дундговь, Увс аймагт хэт авианы оношилгооны аппарат /суурин/, Баянхонгор, Хөвсгөл, Увс аймагт зөөврийн хэт авианы оношилгооны аппарат, Өвөрхангай аймагт биохимийн бүрэн автомат анализатор зэрэг нийт 12 нэр төрлийн тоног төхөөрөмжийг аймгуудын нэгдсэн эмнэлэгт хүлээлгэн өгөв.

Эрүүл мэндийн 32 байгууллагад 60 ширхэг агааржуулалтын тоног төхөөрөмжийг суурилуулж, НҮБ-ын Хүн амын сан, Люксенбургийн Засгийн газартай хамтран хэрэгжүүлж буй “Эх, нярайн эрүүл мэндийг сайжруулахад зайн оношилгоог ашиглах” төслийн хүрээнд 1.2 тэрбум төгрөгийн багаж тоног төхөөрөмжийг 21 аймаг, ЭХЭМҮТ-д нийлүүллээ.

Япон улсын Засгийн газрын буцалтгүй тусламжийн хүрээнд Говь-Алтай, Өвөрхангай аймгийн сумын болон сум дундын нийт 35 эмнэлэгт 12 тэрбум төгрөгийн үнэ бүхий эмнэлгийн тоног төхөөрөмжийг олгов. Эмнэлгийн багаж, тоног төхөөрөмжийн чанарын хяналт, баталгаажилтыг ажлыг хийж байна.

Азийн хөгжлийн банкны санхүүжилттэй “ЭМСХХ-5” төслийн хүрээнд 21 аймгийн эрүүл мэндийн байгууллагын “Ариутгал үйлчилгээний төв тасгийг засварлах, тоног төхөөрөмжөөр хангах” 5.5 сая ам.доллар өртөг бүхий тендер зарлагдаж, 2018 оны 1 дүгээр сарын 25-ны өдөр нээгдсэн. Энэхүү тендерийн хүрээнд бүх аймгийн нэгдсэн эмнэлгүүдийн Ариутгал халдваргүйтгэлийн тасаг бүрэн шинэчлэгдэнэ. Эмнэлгийн багаж, тоног төхөөрөмжийн шалгалт тохируулгын жишиг лабораторитой болох бэлтгэл ажил хийгдэж байна.

Эмнэлгийн тусламж, үйлчилгээнд “Агаарын яаралтай тусламж”-ийн тогтолцоог нэвтрүүлэх зорилгоор ЗТХЯ, БХЯ-тай хамтран эмнэлгийн яаралтай тусламжид нисдэг тэрэг, нисдэг тэрэгний зогсоол байгуулах, өвчтөнийг онгоцоор тээвэрлэх үед тухайн өвчтөнөөс 3 хүний зардал авдаг байсныг чөлөөлж, уг өвчтөнөө 98 хувийн хөнгөлөлттэй тээвэрлэдэг болгох зэргээр хамтран ажиллаж байна. Хөдөө орон нутгаас ирдэг нийт дуудлагын 32 хувийг Гэмтэл согог судлалын үндэсний төв хүлээн авч байгаа тул эмнэлгийн яаралтай тусламжийн зориулалтаар ашиглах нисдэг тэрэгний байнгын зогсоолыг ГССҮТ-ийн дэргэд байгуулах нь зүйтэй гэж үзэн нисдэг тэрэгний тусгай зогсоолыг ашиглалтанд оруулж, A-Jet Limilted ХХК-тай хамтран 2017 оны 11 дүгээр сарын 03-ны өдөр туршилтын буултыг амжилттай хийсэн.  **/40 хувь/**

3.1.11.Олон улсын жишигт нийцсэн оношилгоо, эмчилгээний төв байгуулж, эрүүл мэндийн салбарт дэвшилтэт технологи нэвтрүүлэх замаар гадаадад гарах мөнгөн урсгалыг бууруулна.

**Биелэлт:** “Донорын тухай хууль”-ийг УИХ-д өргөн мэдүүлсэн. Элэг, бөөр шилжүүлэн суулгах заавар, стандартын төслийг боловсруулж байна. 2017 онд анх удаа хүүхдийн элэг шилжүүлэн суулгах мэс заслыг амжилттай хийж, улсын төсвөөс 700.0 сая төгрөгийг шийдвэрлэв.

Үндэсний оношилгоо, эмчилгээний төвийн гүйцэтгэгчээр шалгарсан БНСУ-ын Самсунг С&T консорциумтай байгуулсан худалдан авалтын гэрээний дагуу барилгын ажлыг 2016.09.20-ны өдөр эхлүүлсэн. Барилга угсралтын ажил 70 хувьтай байна.

ЭМСХХ-5 төслийн хүрээнд Орон нутаг дахь 24 салбар цусны төвийн барилгын их засваруудыг Азийн хөгжлийн банкны төслийн 1,3 тэрбум төгрөгийн санхүүжилтээр хэрэгжүүлэн дуусгаж, 26 төвд 10,8 тэрбум төгрөгийн өртөг бүхий 60 нэр төрлийн 1750 ширхэг тоног төхөөрөмж нийлүүлэгдсэн болно.

Олон улсын жишигт нийцсэн загвар эмнэлгийг Сонгинохайрхан дүүрэгт барих ажил нь одоогоор тендер зарлагдан, үнэлгээг Азийн хөгжлийн банкны “Эрүүл мэндийн хөгжлийн хөтөлбөр” төслийн хэрэгжүүлэгч нэгж дээр хийж, тендерт шалгарсан гүйцэтгэгч Австри улсын “Вамед инженеринг” ХХК –тай Эрүүл мэндийн яам 2017 оны 5 дугаар сарын 24-ний өдөр гэрээ байгуулаад байна. Барилгын ажил эхлүүлэх зөвшөөрөл, техникийн нөхцлүүдийн гэрээг сунгах, барилга барих төлөвлөгөө боловсруулах, барилгын зургийн зохиогчийн хяналтын гэрээнд нэмэлт өөрчлөлт оруулах, захиалагчийн хяналтын гэрээг боловсруулах зэрэг ажлуудыг хийж эхлээд байна. 2017 оны жилийн эцсийн байдлаар барилга угсралтын ажил хэвийн 25 хувийн гүйцэтгэлтэй байна.

Монголд эмчлэх боломжгүй гадаад оронд явуулж эмчлүүлдэг долоон төрлийн өвчнөөс хоёрыг нь дотооддоо эмчилдэг болж Улсын гуравдугаар төв эмнэлэгт 2016 оны байдлаар зүрхний хэм алдалтын хагалгааг 41 хүнд хийсэн байна. Гадаад эмчилгээний урсгалыг бууруулах зорилгоор хэлэлцүүлэг зохион байгуулж гадаадад эмчлүүлэх өвчний жагсаалтаас 7 өвчнийг хасч Монголд хийх нөхцлийг бүрдүүлэхээр шийдвэрлэн ажиллаж байна. Элэг, бөөр, ясны чөмөг шилжүүлэн суулгах мэс ажилбарын зардлыг төрөөс хариуцаж байна.

Эрүүл мэндийн хөгжлийн төвд оношилгоо, технологи, засвар үйлчилгээний албыг байгуулав. **/40 хувь/**

3.1.12.Амьсгалын замаар дамжих халдварт өвчин, ялангуяа улаан бурхан, улаанууд зэрэг өвчний дархлаажуулалтын хамралтыг сайжруулж, өвчлөлийг бууруулна.

**Биелэлт:** Улаанбурхан өвчний улмаас хүндэрч эндэж байсан бага насны хүүхдийг хамгаалах зорилгоор өвчлөл өндөртэй аймгуудын 6 сартай хүүхдүүдийг улаанбурхан-улаануудын тэг тунгийн дархлаажуулалтад хамруулж, нэмэлт дархлаажуулалтаас үлдсэн жирэмсэн эмэгтэйчүүдийг төрмөгц нөхөн дархлаажуулалтад хамруулсан нь уг өвчний гаралтыг багасгаж, нас баралтыг зогсоож чадлаа.

Бага насны хүүхдийн дундах уушгины хатгалгаа өвчний үндсэн шалтгааны нэг болох уушгины хатгалгааны эсрэг пневмококкийн эсрэг 13 цэнт вакцинаар нийслэлийн Сүхбаатар, Сонгинохайрхан дүүргийн 31000 гаруй хүүхдийг дархлаажуулалтад, 33000 хүнийг томуугийн эсрэг вакцинд хамрууллаа.

Дархлаажуулалтлын ээлжит 10 хоногийг 2017 оны 5 дугаар сарын 10-20-ны өдрүүдэд зохион байгуулсан. Улаанбурхан, улаанууд өвчний нэмэлт дархлаажуулалтанд ерөнхий боловсролын сургуулийн төгсөх ангийн 16-17 насны 71971 хүүхэд хамрагдахаас 62751 хүүхэд хамрагдсан нь хамрагдвал зохих хүүхдийн 87.2 хувь байна. **/40 хувь/**

3.1.13.Төр, хувийн хэвшлийн магадлан итгэмжлэгдсэн бүх эмнэлэг, лабораториудын шинжилгээ, рентген, томографийн зураг зэргийн хариуг харилцан бие биедээ хүлээн зөвшөөрдөг болгох тогтолцоог бий болгоно.

**Биелэлт:** Эмнэлгийн тусламж, үйлчилгээний тухай хуулийн 23.1-д Эмнэлгийн тусламж, үйлчилгээ үзүүлж байгаа эрүүл мэндийн байгууллага тусламж, үйлчилгээний төрөл, технологи, чанар, гүйцэтгэлийг үнэлүүлж, сайн дурын үндсэн дээр магадлан итгэмжлэл авна гэсэн заалтыг тусгасан. Хуулийг даган гарах стандарт, дүрэм, журам, шийдвэрийг боловсруулж байна.

Эрүүл мэндийн сайдын 2017 оны 12 дугаар сарын 11-ний өдрийн А/506 тушаалаар "Эрүүл мэндийн байгууллагыг магадлан итгэмжлэх журам" батлагдав.

Монгол улсад чанарын гадаад хяналт болон лавлагаа лабораторийн системийг сайжруулах, тогтвортой ажиллуулахад хамтран ажиллахаар Японы Сисмекс корпорацитай харилцан тохиролцож 2020 он хүртэл үргэлжлүүлэхээр 2017 оны 7 дугаар сарын 1-ний өдөр хамтын ажиллагааны гэрээний сунгалтыг хийсэн. Гэрээнд тоног төхөөрөмжийн нийлүүлэлт, чанарын гадаад хяналтын материалаар хангах, гематологи, биохими, иммунологийн шинжилгээний чанарын гадаад хяналт, лавлагаа лабораторийн системийн үйл ажиллагаанд зөвлөгөө өгөх, цусны морфологийн чанарын гадаад хяналтын талаар зөвлөгөө өгөх, хүн хүчнийг сургалтаар хангах талаар тусгасан. **/40 хувь/**

3.1.14.Эрүүл мэндийн салбарын цахим тогтолцоог хөгжүүлж, өвчний түүхийг цахимжуулан, эмнэлгүүдийн мэдээллийн технологийг боловсронгуй болгох, чирэгдлийг эрс бууруулж, цогц арга хэмжээг авна.

**Биелэлт:** “Цахим эрүүл мэнд” төслийн хүрээнд нийт 112 эрүүл мэндийн байгууллагад 27,4 тэрбум төгрөгийн үнэ бүхий мэдээллийн технологийн тоног төхөөрөмжүүд нийлүүлэгдсэн ба суурилуулах ажил хийгдэж байна. Эрүүл мэндийн 22 байгууллагад эмнэлгийн цахим мэдээллийн тогтолцоог нэвтрүүлж эхэлсэн. Эрүүл мэндийн мэдээллийн төв байгуулах ажлын судалгааг бүрэн хийж судалгааны дүнд үндэслэн Эрүүл мэндийн мэдээллийн төвийн бүтцийн төслийг бэлэн болгов.

Эрүүл мэндийн мэдээллийн нэгдсэн санг Health-info3.0 программ ашиглан хийв. Энэхүү мэдээллийн нэгдсэн санд нийт 3 сая орчим иргэдийн үзлэг, оношилгоо, шинжилгээ, эмчилгээний 6,6 сая бичлэгийг оруулж, баяжуулсан.

Эмнэлэг хооронд өвчтөн шилжүүлэх үйл ажиллагааг цахим хэлбэрт шилжүүлэх бэлтгэл ажил хийгдэж байна. УНТЭ болон Чингэлтэй дүүргийн эмнэлэг хооронд өвчтөн шилжүүлэх туршилтыг амжилттай хэрэгжүүлсэн.

Улсын нэгдүгээр төв эмнэлэг БНХАУ-ын эмнэлэгтэй зайн оношилгоогоор холбогдон нарийн мэргэжлийн зөвлөгөө авах боломжтой видео хурлын систем бүхий Цахим-Амбулаторитой боллоо. **/40 хувь/**

3.1.15.Эрүүл мэндийн салбарт баригдаж байгаа дуусаагүй барилгуудыг үе шаттайгаар ашиглалтад оруулах, ашиглалтад орсон барилгуудын ашиглалтын бүтээмжийг сайжруулна.

**Биелэлт:** Ахмадын 60 ортой эмнэлгийн барилга нь А, Б, В, Г гэсэн нийт дөрвөн блокоос бүрдэх ба барилгын угсралтын ажлыг гүйцэтгэгч "Арвис интернейшнл" ХХК, 2017 оны байдлаар Б, В, Г блокын газар шороо, суурь, зоорийн давхар, Б, Г блокын 1-5 давхрын төмөр бетон арагт бүтээцийн цутгалт, Б блокын техникийн давхрын төмөр бетон арагт бүтээцийн цутгалт, Б блокын 1-4 давхрын гадна ханын өргийн ажлууд хийгдсэн.

Нийслэлийн Хан-Уул дүүрэгт баригдаж байгаа З00 ортой төрөх эмнэлгийн барилга угсралтын ажлыг гүйцэтгүүлэхээр “Томо бюлдинг” ХХК-тай 25,724.6 сая төгрөгийн гэрээ байгуулсан. Барилга угсралтын ажил эхэлсэн.

Засгийн газрын 2016 оны 8 дугаар сарын 24-ний өдрийн 56 дугаар тогтоолын дагуу Кувейтийн сангаас олгох буцалтгүй тусламжийн хөрөнгөөр ГССҮТ-ийн харьяа Түлэнхий төвийн барилгын үлдэгдэл ажлыг санхүүжүүлэхээр шийдвэрлэсэн. Уг шийдвэрийн дагуу 2017 оны 6 дугаар сарын 24-ний өдөр Эрүүл мэндийн яам “Цаст констракшн”, “Нутгийн зам” ХХК-тай гэрээг шинэчилэн байгуулсан. 2017 оны Улсын төсөвт батлагдсан 500 сая төгрөгийн санхүүжилтийг “Цаст констракшн”, “Нутгийн зам” ХХК нарын гүйцэтгэлд үндэслэж олгосон.

Ховд аймгийн Булган сумын Эрүүл мэндийн төвийн 50 ортой барилгын ажил нь 2016 онд Төсвийн тухай хуулинд тусгагдсан хөрөнгийн хэмжээгээр барилга угсралтын ажил хийгдсэн. 2017 оны Төсвийн тухай хуульд тусгагдсан хөрөнгийн хэмжээгээр барилга угсралтын ажил үргэлжилж байна. Барилга угсралтын ажлын явц 70 хувьтай байна.

Говь-Алтай аймгийн Цээл сумын Эрүүл мэндийн төвийн барилгыг барих ажилд 2017 оны Төсвийн тухай хуульд 543.6 сая төгрөг батлагдсан. Ажлын явц: газар шороооны ажил, суурь, 1-р давхрын хучилт, 1-р давхрын гадна дотор өрөг, шаварлагийн ажил, түлээний барилгын өрөг, шавардлага, харуулын барилгын өрөг шавардлага, бохирын цооног хийгдсэн.

Говь-Алтай аймгийн Нэгдсэн эмнэлгийн 50 ортой төрөх тасгийн барилгын гадна ханын өргийн ажил, зоорийн давхарын шалны бетон цутгалтын ажил гүйцэтгэж дууссан. 2017 онд барилга угсралтын ажил үргэлжилсэн.

Дорноговь аймгийн Нэгдсэн эмнэлгийн 50 ортой төрөх тасгийн барилгыг ашиглалтад оруулахад шаардлагатай 850.0 сая төгрөг 2017 оны Төсвийн тухай хуульд батлагдсан, 2018 оны 6 дугаар сарын 01-нд ашиглалтанд өгөхөөр ажиллаж байна. Барилга угсралтын ажил 85 хувьтай байна.

Өмнөговь аймгийн Бүсийн оношилгоо, эмчилгээний төвийн барилгын ажил 2017 онд тусгагдсан төсвийн хүрээнд барилга угсралтын ажил хэвийн үргэлжилж байна.

Хэнтий аймгийн Нэгдсэн эмнэлгийн барилгын өргөтгөлийг ашиглалтад оруулж, улсын комисс хүлээн авсан. **/40 хувь/**

3.1.16.Иргэн хувийн эмнэлгээр үйлчлүүлэхэд эрүүл мэндийн даатгалаас хөнгөлөх зардлын хэмжээг нэмэгдүүлж, иргэнд учрах төлбөрийн дарамтыг бууруулна.

**Биелэлт:** Даатгуулагчид үзүүлсэн тусламж, үйлчилгээний зардлыг нэхэмжлэх, нэхэмжлэлийг хянах маягт, даатгуулагч, түүнд үзүүлсэн тусламж, үйлчилгээ болон тусламж, үйлчилгээний санхүүжилтийн талаарх дэлгэрэнгүй бүртгэлийн маягт, журмын төслийг боловсруулав.

Эрүүл мэндийн даатгалын сангаас зардлын төлбөрийг нь хариуцах эрүүл мэндийн тусламж, үйлчилгээний багцад орох тусламж үйлчилгээний жагсаалт, төлбөрийн хэмжээг тооцон нийт 700 гаруй нэр төрлийн тусламж, үйлчилгээний өртгийн тооцооллыг хийлээ.

Судалгаагаар Хувийн хэвшлийн эмнэлгүүдэд 2016 оны байдлаар 31 тэрбум 736 сая төгрөгийн санхүүжилтийг Эрүүл мэндийн даатгалын сангаас олгосон байна. Эрүүл мэндийн даатгалын сангаас улсын болон хувийн эмнэлгүүдийн хэвтүүлэн эмчлэх тусламж, үйлчилгээг ижил тарифаар санхүүжүүлснээр мэдрэл, дотор, хүүхэд, чих, хамар хоолой, уламжлалтын тасгуудын ачааллаас 15-35 хувь хүртэл ачааллыг хуваалцах боломжтой болов.

Улсын төсвөөс санхүүжиж байгаа тусламж, үйлчилгээний бодит өртгийн судалгааг хийж, санхүүжилтийн аргачлал, төлбөрийн аргыг боловсронгуй болгох судалгаа хийж гүйцэтгэхээр "Монголын эрүүл мэндийн шилдэг эдийн засагчдын холбоо" ТББ шалгарав. Энэхүү ажлын хүрээнд даатгалын сангаас санхүүжиж буй тусламж үйлчилгээний бодит өртөг, зардлыг тооцох, холбогдох тооцоо, судалгааг хийж явцын танилцуулгыг 2018 оны 8 дугаар сард, үр дүнг 12 дугаар сард танилцуулж бэлэн болгохоор ажиллаж байна.  **/40 хувь/**

3.1.17.Өндөр өртөгтэй компьютер томограф, MRI зэрэг оношилгоо, зарим мэс заслын төлбөр зардлыг эрүүл мэндийн даатгалын сангаас санхүүжүүлэх хууль эрх зүйн орчин бүрдүүлнэ.

**Биелэлт:** Хөдөлмөр, нийгмийн хамгааллын сайд, Эрүүл мэндийн сайдын 2016 оны А/298, А/192 тоот хамтарсан тушаалаар даатгуулагчид үзүүлэх өндөр өртөг бүхий мэс заслын тусламж, үйлчилгээнд шаардагдах зарим эмнэлгийн хэрэгсэл, протезийн зардлыг даатгалын сангаас олгох хэмжээ, жагсаалтад өөрчлөлт оруулах, хувийн эмнэлгүүдэд хийгдэж буй өндөр өртөгтэй тусламж, үйлчилгээний зардлын төлбөрийг даатгалын сангаас олгох талаар судалгаа хийх, санал боловсруулах үүрэг бүхий ажлын хэсгийг байгуулан ажиллаж байна.

Гемодиализийн тусламж, үйлчилгээний зардлыг төр хариуцахаар болж төр хувийн хэвшлийн түншлэлээр улсын, хувийн гэж ялгалгүйгээр иргэн хаана ч үйлчлүүлсэн үнэ төлбөргүй уг эмчилгээнд орж болохыг Засгийн газрын 159 дүгээр тогтоолоор шийдвэрлэлээ. Гемодиализийн эмчилгээний хүртээмжийг сайжруулах чиглэлээр Сонгинохайрхан дүүргийн Эрүүл мэндийн төв болон Баянгол дүүргийн Нэгдсэн эмнэлэгт нэг аппарат суурилуулж үйл ажиллагааг эхлүүлсэн.

Цусны хорт хавдартай иргэдийн эмчилгээний зардлыг Улсын төсөвт тусган шийдвэрлэж байна. **/40 хувь/**

3.1.18.Хөдөөгийн суманд ажиллахаар очсон эмч, мэргэжилтнүүдийг тогтвор суурьшилтай ажиллуулах үүднээс хөнгөлөлттэй нөхцөлтэй байр орон сууцаар хангах асуудлыг дэмжинэ.

**Биелэлт:** Орхон аймаг “Эмч” дэд хөтөлбөр батлан орон нутгийн төсвөөс орон гэргүй Бүсийн оношилгоо эмчилгээний төвийн 5 сувилагч, Хувийн хэвшлийн эрүүл мэндийн байгууллагын 1 сувилагч нийт 6 ажилтанд гэр олгосон. Мөн Бүсийн оношилгоо эмчилгээний төвийн ажилтнуудад орон сууц барих зориулалт бүхий 1 га газрын асуудлыг шийдвэрлүүлсэн. Өвөрхөнгай аймаг шинээр 23 их эмчийг ажлын байраар хангаснаас 17 их эмчийг орон нутагтаа 3 жил тогтвортой ажиллах гэрээтэйгээр ажиллуулж байна. Нэг сумын эрүүл мэндийн төвд сумын хөгжлийн сангаас 18 сая төгрөгийн төсвөөр эмчийн байр барьж ашиглалтанд оруулсан. Сум, өрхийн эрүүл мэндийн төвд шинээр төгсөж ажиллаж байгаа эмч нар 100 хувь орон байраар хангагдсан. Сэлэнгэ аймаг “Төрийн албан хаагч, залуу гэр бүлд зориулсан орон сууц” хөтөлбөр батлаж, хүүгүй, урьдчилгаа төлбөргүй, орон сууцны үнийг 1 кв/м талбайг 1100000 төгрөгөөс хэтрүүлэхгүй байх нөхцөлөөр 15 эмчийг тус хөтөлбөрт хамруулсан. Хөвсгөл аймгийн Эрүүл мэндийн газрын дэргэд 40 айлын орон сууц хөтөлбөрийн хүрээнд Эрүүл мэндийн газар, Нэгдсэн эмнэлэг, сум, өрх, хувийн хэвшлийн эрүүл мэндийн байгууллагуудад ажиллаж байгаа 30 эмч, сувилагч, тусгай мэргэжилтнүүд 8 хувийн зээлээр авч дэмжлэг үзүүлэн ажиллав. Говь-Алтай аймаг Бугат сумын 2, Цогт сумын 1, Тайшир сумын 1, нийт 4 эмчийг орон сууцаар хангав. **/70 хувь/**

3.1.19.Эмч, эмнэлгийн мэргэжилтэн, эрүүл мэндийн байгууллагын ажилтнуудын ажлын ачааллыг тооцож, норм, нормативтай болгон, илүү цагийн хөлсийг тухай бүрд нь тооцож олгодог болно.

**Биелэлт:** Эмч, эмнэлгийн мэргэжилтний мэргэшил, ур чадвар, ажлын ачаалал, үр дүнтэй нь уялдуулан эрүүл мэндийн салбарын төрийн үйлчилгээний ангилал зэрэглэлийг шинэчлэх санал боловсруулах дэд ажлын хэсэг Хөдөлмөр, нийгмийн хамгааллын сайд, Эрүүл мэндийн сайдын 2017 оны А/04-А/21 дүгээр хамтарсан тушаалаар байгуулагдсан. Мөн дээрх хамтарсан тушаалаар Эмч, мэргэжилтний цалин хөлсний тогтолцоог боловсронгуй болгох арга хэмжээний төлөвлөгөөг баталсан. Ажлын хэсэг нь эмнэлгийн мэргэжилтний ажлын байрны үнэлгээний үр дүнд үндэслэн Эрүүл мэндийн салбарын төрийн үйлчилгээний ангилал, зэрэглэлийг шинэчлэхээр ажиллаж байна.

Эмнэлгийн мэргэжилтний ажлын байранд үнэлгээ хийх аргачлалыг Хөдлмөр, нийгмийн хамгааллын сайд, Эрүүл мэндийн сайдын 2017 оны А/107-А/230 дугаар хамтарсан тушаалаар батлав. Аргачлалд заасны дагуу ажлын байрыг мэргэшлийн ур чадвар, ажлын ачаалал, хариуцлага, хөдөлмөр эрхлэлтийн нөхцөл гэсэн үндсэн хүчин зүйлээр үнэлэх бөгөөд үнэлгээний үр дүнд үндэслэн салбарын ажилтнуудын цалин хөлс тогтоох, байнга шинэчлэгдэх эрх зүйн орчин бүрдсэн. Аргачлалын дагуу үнэлгээг хийж, гүйцэтгэн, төв эмнэлэг, тусгай мэргэжлийн төв, аймаг нийслэлийн эрүүл мэндийн байгууллагын нийт 2346 эмнэлгийн мэргэжилтэн хамрагдсан. Үнэлгээний үр дүнд “Эрүүл мэндийн салбарын Төрийн үйлчилгээний албан тушаалын ангилал, зэрэглэл”-ийг эмнэлгийн мэргэжилтний ур чадвар, хариуцлага, ажлын ачаалал, хөдөлмөр эрхлэлтийн нөхцөлтэй уялдуулан, шинэчлэх боломж бүрдлээ. **/40 хувь/**

3.1.20.Эмч, эмнэлгийн мэргэжилтнийг мэргэжил, боловсролоо тасралтгүй дээшлүүлэх тогтолцоог бүрдүүлэх, ажлын дэмжлэгт орчинг сайжруулах нийгмийн хамгааллын хөтөлбөр хэрэгжүүлнэ.

**Биелэлт:** Эрүүл мэндийн ажилтны нийгмийн хамгааллын хөтөлбөрийн төслийг боловсруулж байна. Эрүүл мэндийн салбарт ажиллагсдын 3-5 жил тутамд олгодог 6 сарын тэтгэмж, тэтгэвэрт гарахад олгодог 36 сар хүртэлх цалинтай тэнцэх хэмжээний тэтгэмжийг бүрэн олгосон байна. “Эрүүл мэндийн ажилтанд мөнгөн урамшил олгох тухай” журмын төслийг боловсруулсан бөгөөд Засгийн газрын хуралдаанаар хэлэлцүүлэхээр бэлтгэж байна.

"Мэргэшүүлэх болон тасралтгүй сургалт зохион байгуулах, сургалт эрхлэх байгууллагыг сонгох, зөвшөөрөл олгох, сунгах, хүчингүй болгох журам"-ын төслийг боловсруулан Эрүүл мэндийн сайдын 2017 оны А/337 дугаар тушаалаар батлав.

Эрүүл мэндийн сайдын нэрэмжит “Ирээдүйн эмч, сувилагч” сургалтын тэтгэлэгт хөтөлбөрийг хэрэгжүүлж, эмч, сувилагч, эх баригчийн мэргэжлээр суралцаж байгаа эмчийн хүүхэд, эсвэл өнчин эхний 20 оюутанд тус бүрт нь 500000 төгрөгийг сургалтын төлбөрт олголоо.

Дотор, мэс засал, хүүхэд, эмэгтэйчүүдийн чиглэлээр суралцах резидент эмч нарыг төрөлжсөн мэргэшлийн эмнэлэгт цалинтай ажиллуулахаар боллоо. **/40 хувь/**

3.1.21.Төрөлжсөн мэргэшлийн эмнэлэг, тусгай мэргэжлийн эмнэлэг болон аймаг, дүүрэг бүрээс эмч, сувилагч, мэргэжилтнийг өндөр хөгжилтэй улс оронд сурган, дадлагажуулахын зэрэгцээ өндөр ур чадвартай, мэргэжлийн эмч, мэргэжилтний багийг урилгаар ажиллуулж, тэдний туршлагаас суралцана.

**Биелэлт:** Гадаадын өндөр хөгжилтэй оронд төгсөлтийн дараах сургалтад хамруулах тэргүүлэх чиглэлийг Эрүүл мэндийн сайдын 2017 оны А/312 дугаар тушаалаар батлав. Энэхүү тушаалд тусгагдсан 23 тэргүүлэх чиглэлийн дагуу 81 эмч, мэргэжилтэн багаараа өндөр хөгжилтэй оронд сургалтанд хамрагдаж эхлээд байна. Түүнчлэн ДЭМБ болон бусад олон улсын байгууллага, хоёр талт хамтын ажиллагааны хүрээнд гадаадын улс оронд хурал, семинар, чуулган, мэргэжил дээшлүүлэх курст 204 хүний нэр дэвшүүлэн шийдвэрлэв.   
Үндэсний оношилгоо, эмчилгээний төвийн цөмийн оношилгоо, эмчилгээний тасагт ажиллах 5 мэргэжилтнийг нээлттэй сонгон шалгаруулж БНСУ-д 1 жилийн хугацаатай сургалтанд хамруулж эхлэв.

Эрүүл мэндийн яам, Бүгд Найрамдах Солонгос Улсын Эрүүл мэнд, нийгмийн халамжийн яамтай хамтран хэрэгжүүлж байгаа "Сөүл төсөл"-ийн хүрээнд зүрх судлал, эх барих, эмэгтэйчүүд судлал, гэмтэл согог судлал, хүүхэд судлал, нярай судлал, чих, хамар, хоолой судлал, мэс засал судлал, бөөр судлал, дурангийн оношилгоо судлалын чиглэлээр 18 эмчийг 2 сарын хугацаатай сургалтанд Солонгос Улсад суралцуулж байна. Бүгд Найрамдах Хятад Ард Улсад мэдрэл судлалын чиглэлээр 6 эмч, сувилахуй судлалын чиглэлээр 10 сувилагчийг 1 сарын хугацаатай сургалтанд хамруулав.

Бөөрний мэс засал судлал, Цээжний мэс засал судлал, Нөхөн сэргээх пластик мэс засал, мэдээгүйжүүлэг судлал, зүрх судасны мэс засал судлал зэрэг төрөлжсөн мэргэшлийн 10 чиглэлээр мэргэжлийн үйл ажиллагаа эрхлэх зөвшөөрлийг БНСУ, АНУ, БНХАУ, Франц, Япон, Герман, Канад, Дани зэрэг 19 орны эмчид олгосон. **/40 хувь/**

3.1.22.Эрүүл мэндийн санхүүжилтийн удирдлагын чадавхыг бэхжүүлэх, нотолгоонд суурилсан шийдвэр гаргах ажлын хүрээнд Эрүүл мэндийн үндэсний тооцооллын тогтолцоог олон улсын стандартад нийцүүлэн нэвтрүүлнэ.

**Биелэлт:** Эрүүл мэндийн хөгжлийн төв дээр Эрүүл мэндийн үндэсний тооцоо (ЭМҮТ)-ны 3 хүний орон тоотой нэгж байгуулагдсан. Тус нэгжээс ЭМҮТ-ны 2003-2014 оны үзүүлэлтүүдийг “Эрүүл мэндийн бүртгэлийн систем (SHA 2011)” гарын авлагын дагуу тооцсон бөгөөд тооцоо, тайланг танилцуулах уулзалтыг 2017 оны 12 дугаар сарын 15-ны өдөр зохион байгуулав. Энэхүү тайланд үндэслэн Эрүүл мэндийн үндэсний тооцооны мэдээ, тайлан гаргах, мэдээллийн урсгалыг зохицуулах журмын төслийг боловсруулж, Эрүүл мэндийн сайд болон Сангийн сайдын хамтарсан тушаалаар батлуулахаар бэлтгэл ажлыг ханган ажиллаж байна. **/40 хувь/**

**3.2.Боловсрол, соёл, шинжлэх ухаан, спортын салбарын хүрээнд авч хэрэгжүүлэх арга хэмжээ:**

**Боловсролын чиглэлээр:**

**Боловсролын үйлчилгээг тэгш, хүртээмжтэй, амьдралд нийцтэй болгоно. Хот суурин газарт хүүхэд бүр цэцэрлэгт суралцах боломжтой болж, сурагчид гэр сургуулийнхаа хооронд нийтийн тээвэрт үнэгүй зорчиж, сургууль 3 ээлжгүй болно. Хөдөөд малчны хүүхэд 6-8 насандаа сонголттойгоор суралцах боломжтой болж, дотуур байрны орчин нөхцөлийг сайжруулна.**

Сургуулийг хүн хөгжлийн төв болгоно. Сургууль хүүхдэд мэдлэг, боловсрол, чадвар олгодог төдийгүй эрүүл чийрэг, эерэг зан суртахуун, хүмүүжил, төлөвшилтэй, амьдрах ухаантай, эх оронч, үндэсний бахархалтай хүн болоход нь тусалдаг болно.

Бүх шатны боловсролын үйлчилгээний чанар, үр дүнг үнэлэх боломжтой болгож стандартад суурилсан боловсролын тогтолцоог бүрдүүлнэ.

Их, дээд сургууль, коллежийн оюутны суралцах эрхийн баталгааг хангаж, өрхийн боловсролын зардлыг бууруулж, дээд боловсролын сургалтын чанарыг дэмжинэ. Оюутанд үндэсний тэтгэлгийг үргэлжлүүлэн олгоно. Оюутан сургалтын төлбөрийн дарамтгүй, эрүүл мэндийн үйлчилгээтэй, суралцах хугацаандаа цагийн ажил эрхлэх, дотуур байранд амьдрах боломжтой болно.

Төрийн өмчийн их, дээд сургуулийн бие даасан байдлыг хангаж, дээд боловсролд хөдөлмөрийн зах зээлийн эрэлт, хэрэгцээнд баримжаалсан мэргэжилтэн бэлтгэх, стандартад суурилсан чанарын хяналтын бодлого, төлөвлөлтийг нэвтрүүлж, судалгаанд суурилсан их сургуулийг хөгжүүлнэ.

Бүх шатны боловсрол, сургалтын байгууллагад нийгэм, сэтгэл зүй, дэд бүтцийн эрүүл, аюулгүй, ээлтэй орчин, нийгмийн үйлчилгээг бий болгоно.

3.2.1.Малчны хүүхдийг 6-8 насны сонголттойгоор сургуульд элсэн суралцах боломжийг бүрдүүлнэ.

**Биелэлт:** Боловсролын тухай хуулийн 35 дугаар зүйлийн 35 дугаар хэсэг /сургууль, цэцэрлэгийн зөвлөлийн чиг үүрэг/-ийн 35.4.9 дэх / “.... зайлшгүй нөхцөл байдлын улмаас хүүхдээ 6 наснаас нь сургуульд элсүүлэх боломжгүй талаар малчин эцэг эхийн гаргасан хүсэлтийг үндэслэж шийдвэрлэх”/ заалтыг хэрэгжүүлэх зорилгоор Боловсрол, соёл, шинжлэх ухаан, спортын сайдын 2017 оны А/65 дугаар тушаалаар " Ерөнхий боловсролын сургуулийн нэгдүгээр ангид хүүхдээ 6 настайд нь элсүүлэх боломжгүй малчин иргэний хүсэлтийгшийдвэрлэхэд баримтлах чиглэл"-ийг батлан 2017-2018 оны хичээлийн жилээс мөрдөж байна. Энэхүү чиглэлд зайлшгүй нөхцөл байдал үүссэн тохиолдолд малчин иргэний хүсэлтийг үндэслэн хүүхдийн сургуульд элсэх хугацааг нэг жилээр хойшлуулах шийдвэрийг сургуулийн зөвлөлд гаргаж байхаар заасан. 2017-2018 оны хичээлийн жилд ерөнхий боловсролын сургуулийн нэгдүгээр ангид элсэн суралцагчдын 10,040 буюу 14.7 хувийг малчин өрхийн хүүхэд бүрдүүлж байна. Харин малчин эцэг, эхийн хүсэлтэд үндэслэн энэ хичээлийн жилд 6 настай 1279 хүүхдийн сургуульд элсэх хугацааг нэг жилээр хойшлуулах шийдвэрийг сургуулийн зөвлөлөөс гаргажээ. **/40 хувь/**

|  |  |  |  |  |  |  |  |
| --- | --- | --- | --- | --- | --- | --- | --- |
| **2012-2013** | | **2013-2014** | | **2014-2015** | | **2015-2016** | |
| 5 настай элсэгч | 7, түүнээс дээш настай элсэгч | 5 настай элсэгч | 7, түүнээс дээш настай элсэгч | 5 настай элсэгч | 7, түүнээс дээш настай элсэгч | 5 настай элсэгч | 7, түүнээс дээш настай элсэгч |
| **6.6%** | **7.6%** | **6.4%** | **5.9%** | **5.4%** | **4.1%** | **3.8%** | **4.7%** |

3.2.2.“Хүүхэд бүр цэцэрлэгт” хөтөлбөрийг хэрэгжүүлж хот суурин газарт хүүхэд бүр цэцэрлэгт хамрагдах боломжийг бий болгоно.

**Биелэлт:** “Цэцэрлэгийн бүртгэл, элсэлтийг зохион байгуулах, хүртээмжийг нэмэгдүүлэх зарим арга хэмжээний тухай” БСШУС-ын сайд, Нийслэлийн Засаг даргын 2016 оны 8 дугаар сарын 1-ний өдрийн хамтарсан албан даалгаврыг баталж,хэрэгжилтийг ханган ажиллалаа. Албан даалгаврын хүрээнд зарим алслагдсан хороодод 17 гэр цэцэрлэг нийлүүлж, шинээр барьж байгаа болон засварлаж буй цэцэрлэгийн барилгын ажлыг шуурхайлах, хүчин чадлыг нэмэгдүүлэх, байгууллагын дэргэд цэцэрлэг байгуулах, хувийн хэвшлийн цэцэрлэгийг дэмжих чиглэлээр ажилласны үр дүнд:

* 21 цэцэрлэгийг шинээр ашиглалтад өгч 123 бүлэгт 2970,
* 9 цэцэрлэгийг өргөтгөн 38 бүлэгт 1135,
* нэг цэцэрлэгийг давхарлаж, 12 бүлэгт 300,
* 5 цэцэрлэгийн хүчин чадал нэмэгдүүлж, барилга шинэчилснээр 5 бүлэгт 740,
* төрийн бус өмчийн цэцэрлэгийг дэмжиж нийслэлийн хэмжээнд 72 хувийн хэвшлийн цэцэрлэг байгуулагдаж 4307,
* байгууллагын дэргэдэх цэцэрлэгийг дэмжиж, зохицуулалт хийснээр 2 байгууллагын дэргэд 5 бүлэг нээж 100,
* БСШУС-ын сайд Нийслэлийн Боловсролын газарт чиглэл өгч ажилласнаар ашиглалтгүй, сул ортой ажиллаж байгаа төрийн бус өмчийн 57 цэцэрлэгийн 187 бүлэгт нэмэлт бүртгэлээр 2876 хүүхэд бүртгэн, үүнээс 398 хүүхэд буюу 14% хувьд зорилтот бүлгийн хүүхэд бүртгэсэн байна.

Эдгээр арга хэмжээний дүнд нийслэлийн хэмжээнд цэцэрлэгт хамрагдах хүүхдийн тоог 12609-өөр нэмэгдүүлсэн байна.

Төрийн өмчийн цэцэрлэгийг түшиглэн байгууллагын дэргэдэх цэцэрлэгийн салбар бүлгийг ажиллууллаа. Энэ хүрээнд шинээр Монголын үндэсний олон нийтийн радио телевиз, Гадаад харилцааны яам, Хөдөлмөр, нийгмийн хамгааллын яам, ШУТИС, Хан- Уул дүүрэг, ТЭЦ-3 станцын дэргэдэх Эрчим цэцэрлэг, Хуримын ордон, Тагнуулын ерөнхий газар, Цагдаагийн академи гэсэн 11 байгууллагын дэргэд 29 бүлэг бүлэг шинээр байгуулагдаж, 1052 хүүхдийг сургуулийн өмнөх боловсролд хамрууллаа.

2017 онд төрийн өмчийн цэцэрлэгт хамрагдаж чадаагүй хүүхдийн нэг хүүхдэд ногдох хувьсах зардлыг төрөөс санхүүжүүлэх замаар төрийн бус өмчийн цэцэрлэгт хамруулах ажлыг зохион байгууллаа. Ингэснээр нийслэлийн хэмжээнд төрийн бус өмчийн 136 цэцэрлэгт 3087 хүүхдийг хамруулж, үүнд шаардагдах 2.5 тэрбум төгрөгийг улсын төсвөөс санхүүжүүллээ.

2017-2018 оны хичээлийн жилд улсын хэмжээнд 878 цэцэрлэг үйл ажиллагаа явуулж байна. 2017 онд улсын төсөв, концессын гэрээ, олон улсын байгууллагын хөрөнгө оруулалтаар 3,570 хүүхдийн хүчин чадал бүхий 29,584 сая төгрөгийн төсөвт өртөгтэй 32 цэцэрлэгийн барилгыг шинээр ашиглалтад оруулсан байна.

2016-2017 оны хичээлийн жилд хөдөөгийн сум болон нийслэлийн захын хороололд 70 гэр цэцэрлэгийг нийлүүлж, малчны болон эмзэг бүлгийн өрхийн 1500 хүүхдийг сургуулийн өмнөх боловсролын үйлчилгээнд нэмж хамруулсан.

Хүүхдийн хоолны зардлын эцэг, эхээс санхүүжүүлэх хувь хэмжээг тогтоох асуудлыг Засгийн газрын хуралдаанаар хэлэлцэхээр бэлтгэж байна.

2018 онд нийт шилжих 250 хүүхдийн хүчин чадалтай 3 цэцэрлэг, шинээр 4920 хүүхдийн хүчин чадалтай 27 цэцэрлэг, Азийн хөгжлийн банкны хөрөнгөөр 4120 хүүхдийн хүчин чадалтай 24 цэцэрлэг, нийслэлд шинээр болон өргөтгөх 6110 хүүхдийн хүчин чадалтай 35 цэцэрлэгийн барилгын ажлыг гүйцэтгэнэ. **/40 хувь/**

3.2.3.Анги дүүргэлт хэт өндөртэй сургууль, цэцэрлэгийн ачааллыг бууруулж, 3 ээлжтэй сургуулийг 2 ээлжид шилжүүлнэ.

**Биелэлт:** Цэцэрлэг барих төр, орон нутгийн болон олон улсын тусламжийн хөрөнгө оруулалтыг нэмэгдүүлэх арга замыг тодорхойлох, хөдөө орон нутагт малчдын хүүхдэд зориулсан гэр цэцэрлэгийн тоог өсгөх, хөрөнгө оруулалтыг нэмэгдүүлэх, хувийн хэвшлийн болон байгууллагын цэцэрлэгийн тоог нэмэгдүүлэх чиглэлээр төлөвлөгөө боловсруулан ажиллаж байна.

2017-2018 оны хичээлийн жилд ерөнхий боловсролын 798 сургуульд, 20,2 мянган бүлэг хичээллэж байгаагийн 62,9 хувь нь хоёрдугаар ээлжинд, 0,5 хувь нь гуравдугаар ээлжинд хичээллэж байна. 2016 онд Улаанбаатар хотод ерөнхий боловсролын 34 сургууль 3 ээлжээр хичээллэж байсан бол 2017 оны жилийн эцсийн байдлаар 20 сургууль болж буураад байна.

**/40 хувь/**

3.2.4.Нийтийн тээврийн үйлчилгээ нэвтэрсэн хот, суурин газрын ерөнхий боловсролын сургуулийн сурагчид гэр, сургуулийнхаа хооронд нийтийн тээврээр үнэгүй зорчдог болно.

**Биелэлт:** 2017 онд хот, суурин газрын сургуулийн сурагчид гэр, сургуулийнхаа хооронд нийтийн тээврээр үнэгүй зорчих эрхзүйн зохицуулалтыг хангах ажлыг эхлүүлэхээр тооцоо, судалгаа хийж байна. **/0 хувь/**

3.2.5.“Байгууллагын цэцэрлэг”-ийн хууль, эрх зүйн орчинг бүрдүүлж, татварын бодлогоор дэмжинэ.

**Биелэлт:** Засгийн газрын 2016 оны “Цэцэрлэгийн хүрэлцээг сайжруулах талаар авах зарим арга хэмжээ тухай” 40 дүгээр тогтоолоор Нийгмийн даатгалын газрын цахим архивын байр, Засгийн газрын 6 дугаар байр, Газрын тосны газрын контор, лаборатори, Уул уурхайн яам, Хууль сахиулах их сургуулийн дэргэд цэцэрлэг, цэцэрлэгийн бүлэг байгуулах ажлыг хэрэгжүүлж байна.

Сургуулийн өмнөх боловсролын тухай хуулинд өөрчлөлт оруулах тухай төсөл, үзэл баримтлалыг боловсруулах ажлын хэсгийг Боловсрол, соёл, шинжлэх ухаан, спортын сайдын 2017 оны А/217 дугаар тушаалаар батлан ажиллаж байна. **/40 хувь/**

3.2.6.Сурагчид дотуур байрандаа эрүүл, аюулгүй орчинд амьдрах нөхцөлийг сайжруулж, бага ангийн 6-8 настай хүүхдэд зориулсан асаргаа, халамж, хөгжлийн үйлчилгээтэй болгоно.

**Биелэлт:** 2016 оны 11 дүгээр сарын 28, 29-ны өдрүүдэд “Ерөнхий боловсролын сургууль, цэцэрлэгийн цогц аюулгүй байдал” бодлогын чуулганыг ОБЕГ, НҮБ-ын Хүүхдийн сан, НҮБ-ын Хөгжлийн хөтөлбөр, ДЗМОУБ-тай хамтран зохион байгууллаа. Бодлогын чуулганд 21 аймгийн боловсрол, соёл, урлагийн газрын дарга, мэргэжилтэн, онцгой байдлын газрын дарга, нийслэлийн боловсролын газрын дарга, мэргэжилтэн, дүүргүүдийн боловсролын хэлтсийн дарга, сургууль, цэцэрлэгийн аюулгүй байдлын чиглэлээр үйл ажиллагаа явуулдаг дотоодын болон олон улсын байгууллагын төлөөлөл бүхий 170 оролцогчтойгоор Улаанбаатар хотод зохион байгуулав. Чуулганд оролцогчид эрх зүйн орчныг сайжруулах, салбар дундын хамтын ажиллагааны хөтөлбөр, төлөвлөгөөтэй болох, эрсдэлээ үнэлэх, түүнийг даван туулах арга зам, аргачлал боловсруулах, мэдээллийн сантай болох, хөрөнгө оруулалт, санхүүжилтийг нэмэгдүүлэх, боловсролын байгууллагын удирдлага, багш, ажилчид, суралцагчид болон иргэд олон нийтийг чадавхижуулах гэсэн зорилтуудын хүрээнд үндэсний болон орон нутгийн түвшинд хэрэгжүүлэх ажиллагааны бодлогын зөвлөмжийг боловсруулж баталлаа.

“Цэцэрлэг, ерөнхий боловсролын сургууль, дотуур байрын ус, ариун цэвэр, эрүүл ахуйд тавигдах норм шаардлага”-ыг хэрэгжүүлэх, өнөөгийн нөхцөл байдлыг тодорхойлох судалгааг үндэсний хэмжээнд хийлээ. Энэхүү судалгаанд ерөнхий боловсролын 770 (нийт сургуулийн 99 хувь) сургууль, 402 (нийт дотуур байрын 78 хувь) дотуур байр, 1351 (нийт цэцэрлэгийн 99 хувь) цэцэрлэг хамрагдлаа. Урьдчилсан байдлаар судалгаанд хамрагдсан ерөнхий боловсролын сургуулиудын 54 хувь (413) нь төвлөрсөн усан хангамжтай, 46 хувь (357) нь төвлөрсөн бус эх үүсвэр /хамгаалагдсан булаг, гүний худаг, гар худаг, ус түгээх байр, зөөврийн усны үйлчилгээ, усны ил эх үүсвэр буюу гадаргын ус, хамгаалаагүй гар худаг/-ээс усаар хангагдаж байна. Түүнчлэн төвлөрсөн бус усан хангамжтай 357 сургуулийн 51 хувь нь жилд нэг удаа, 23 хувь нь жилд хоёр удаа, 12 хувь нь улирал бүр усаа шинжлүүлдэг, 11 хувь нь усны чанар аюулгүй байдлын шинжилгээ огт хийлгэдэггүй байна. Мөн судалгаанд хамрагдсан сургуулиудын 47 хувь нь дотор байрлах, ус татдаг ариун цэврийн өрөө ашигладаг, 34 хувь нь гадна нүхэн жорлон ашигладаг, 19 хувь нь дээрх 2 ариун цэврийн байгууламжийг зэрэг ашиглаж байна.

Ерөнхий боловсролын сургуулийн дотуур байрын орчин нөхцөл, хүүхдийн хөгжил, хамгааллын өнөөгийн байдлын судалгааны үр дүнд үндэслэн "Дотуур байрын орчин, үйлчилгээг сайжруулах дунд хугацааны төлөвлөгөө"-ний төслийг боловсруулж, 2017 оны 12 дугаар сарын 04-ний өдөр зохион байгуулсан “Дотуур байр-хүүхдийн хөгжлийн орчин” үндэсний зөвлөгөөнөөр хэлэлцүүлж, гарсан санал, зөвлөмжийг тусган батлав.

НҮБ-ын Хүүхдийн сан, Дэлхийн-Зөн Монгол олон улсын байгууллага, Мобиком корпараци, орон нутгийн хөгжлийн сантай хамтран 2017 онд 14 аймгийн 23 сумын ерөнхий боловсролын сургуулийн ариун цэвэрийн байгууламжийг сайжруулах арга хэмжээ авч хэрэгжүүллээ. Энэ хүрээнд 6 аймгийн 9 сумын сургуулийн ариун цэврийн байгууламжийг сайжруулахад 230,0 сая төгрөгийг улсын төсвөөс санхүүжүүлсэн болно. **/40 хувь/**

3.2.7.Цэцэрлэг, сургуулийн орчин гэрэлтүүлэг, гарц, гэрлэн дохио, камер, автомашины хурд сааруулагчтай болгоно.

**Биелэлт:** Ерөнхий боловсролын сургуулийн орчны аюулгүй байдлын MNS:2014-6444 "Сургуулийн бүс, техникийн ерөнхий шаардлага" стандарт шаардлагын хэрэгжилтэд дүн шинжилгээ хийх зорилгоор өнөөгийн нөхцөл байдлын судалгааг 9 дүүрэг, 21 аймгийн хэмжээнд зохион байгууллаа. “Цэцэрлэг, ерөнхий боловсролын сургууль, дотуур байрын цогц аюулгүй байдал”-ыг хангах боловсролын салбарын төлөвлөгөө /2017-2020 он/-ний төслийг боловсруулж холбогдох байгууллагаас санал авч, төлөвлөгөөг сайжруулах ажил хийгдэж байна.

Нийслэлийн 51 сургуулийн бүсийн үнэлгээ хийж замын тэмдэг тэмдэглэгээ, хурд саажуулагч байршуулах шаардлагатай 42 сургуулийн жагсаалтыг гаргасан. 2017 онд нийслэлийн ерөнхий боловсролын 16 сургуулийн орчинд 850.0 сая төгрөгийн өртөг бүхий гэрлэн дохио, хурд сааруулагч, туузан хашлага /лэд самбар/, замын тэмдэг, тэмдэглэгээг байршуулах ажлыг шинээр хийлээ. **/40 хувь/**

3.2.8.Сурагчдыг эх хэлээрээ алдаагүй зөв бичих, ярих, илтгэх, сэтгэх хэрэглээний бүрэн ур чадвартай болгох хэрэгцээнд нийцүүлэн монгол хэлний сургалтын цогц шинэчлэлийг хэрэгжүүлнэ.

**Биелэлт:** Бага ангийн сурагчдын уншиж, ойлгох чадварыг эрт илрүүлэх зорилго бүхий олон улсын аргачлал /EGRA/-аар бага ангийн сургалтын хөтөлбөрт нийцсэн үнэлгээний даалгавар боловсруулан, үндэсний хэмжээний судалгааг 2017 оны 4 дүгээр сард зохион байгууллаа. Энэхүү судалгаанд 21 аймгийн 122 сургуулийн I ба II ангийн нийт 2766 суралцагчийг хамруулсан. Судалгааны үр дүнд суурилан суралцагчдын эх хэлээрээ унших, уншсанаа ойлгох чадварыг илрүүлж, хүүхдийг цаг алдалгүй хөгжүүлэх чиглэлээр багшид зориулсан арга зүйн зөвлөмжийг боловсруулаад байна.

“Сургуулийн өмнөх, бага, суурь, бүрэн дунд боловсролын сургалтын цөм хөтөлбөр, сурах бичигт хөндлөнгийн үнэлгээ хийх” ажлын хэсэг байгуулагдан ажиллав. Ажлын хэсэг цэцэрлэг, бага, дунд, ахлах ангийн сургалтын бүх цөм хөтөлбөр /нийт 196 хэвлэлийн хуудастай/-т хөндлөнгийн үнэлгээ хийлээ. Сурах бичгийн тухайд 2014 онд шинэчилсэн бага ангийн, 2015 онд шинэчилсэн дунд ангийн нийт 61 сурах бичгээс эхний ээлжинд 30 сурах бичигт хөндлөнгийн үнэлгээ хийлгэлээ /1-5 дугаар ангийн 19, 6-9 дүгээр ангийн 11 сурах бичиг, нийт 313 хэвлэлийн хуудастай/. Нийт 508 хэвлэлийн хуудас сургалтын цөм хөтөлбөр, сурах бичигт хөндлөнгийн үнэлгээ хийв. Сурах бичигт хийсэн хөндлөнгийн үнэлгээгээр монгол хэл, бичгийн сургалтын хөтөлбөрийг дахин сайжруулах нь зүйтэй гэсэн зөвлөмжийг Боловсролын хүрээлэнд хүргүүлээд байна.

Монгол хэлний хичээлийн зорилгыг бичиг үсэгт тайлах, бичиг үсэг, харилцааны чадварыг хөгжүүлэх төдийгүй монгол хүний сэтгэлгээ, үндэсний дархлааг хөгжүүлдэг байдлаар өргөжүүлэхэд монгол хэлний цогц шинэчлэлийн ажил чиглэж байна.Монгол хэл бичиг, уран зохиолын сургалтын хөтөлбөр нэгдмэл байсныг бие даасан тус тусдаа хөтөлбөртэй болгож, “Монгол хэл, бичиг, уран зохиол”-ын хичээлийг ахлах ангид “Монгол хэл, бичиг”, “Уран зохиол” гэж хоёр салгаж, тэдгээрт ногдох цагийг тус тусад нь тогтоон 2017-2018 оны хичээлийн жилээс мөрдөж эхэлсэн.Ерөнхий боловсролын сургуулийн 8, 9, 10, 11 дүгээр ангийн монгол хэл, уран зохиол, үндэсний бичиг сурах бичгийг тус тусад нь шинээр зохиож хэвлэн, нийлүүллээ. **/40 хувь/**

3.2.9.Боловсролын түвшин, чиглэл тус бүрээр үнэлгээний систем, шалгуур, аргачлалыг хянан сайжруулж үйлчилгээний чанар, үр дүнг эцэг, эх, суралцагчдын оролцоотой үнэлэх боломжтой болгоно.

**Биелэлт:** Багш, сурагчдын үнэлгээний журмын хэрэгжилтийн явцыг тандах судалгааг мэргэжил, арга зүйн удирдлагаар хангаж ажиллав. Судалгааг онлайн хэлбэрээр зохион байгуулсан бөгөөд судалгаанд 21 аймаг, 9 дүүргийн Боловсрол, соёл урлагийн газар, Боловсролын хэлтсийн мэргэжилтэн, цэцэрлэг, сургуулийн удирдах ажилтан, багш нарын нийт 9,516 төлөөлөл хамрагдсан байна. Судалгаагаар БСШУ-ны сайдын 2003 оны 321 дүгээр тушаалаар баталсан “ЕБС-ийн үйл ажиллагаанд хяналт-шинжилгээ хийж, үнэлгээ өгөх журам”-д заасан тоон болон чанарын үзүүлэлтүүд нь оновчтой бус, тооцох аргачлал ойлгомжгүй зэрэг хүндрэлтэй тул өөрчлөх шаардлагатай, мөн сургууль, цэцэрлэгийн багшийн ажлыг үнэлж дүгнэх журам нь “Багшийн ажлын байрны тодорхойлолт”-д заасан үйл ажиллагаатай сайн уялдаагүй, үнэлэх аргачлал тодорхой бус, цаас их шаардсан зэрэг дутагдалтай тул цаашид сургалтын ажлыг дэмжихэд чиглүүлж журмыг өөрчлөх нь зүйтэй гэж судалгаанд оролцогчид үзсэн байна.

Судалгааны үр дүнд үндэслэн "Суралцагчийн мэдлэг, чадвар, төлөвшил үнэлэх үнэлгээний журам" болон "Багшийн ажлыг үнэлэх үнэлгээний журам"-ын төслийг тус тус боловсруулж, хэлэлцүүлээд байна. Боловсролын үйлчилгээний үр дүнг үйлчлүүлэгчийн оролцоотой үнэлэх боломжтой болгох зорилгоор “Ерөнхий боловсролын сургуулийн үйл ажиллагааг үнэлэх журам, шалгуур үзүүлэлт”-ийн төсөл боловсрууллаа.

Хөдөлмөр, нийгмийн хамгааллын сайдын 2016 оны 10 дугаар сарын 11-ний өдрийн А/173 тоот тушаалаар байгуулагдсан “Мэргэжлийн боловсрол сургалтын байгууллагуудын үйл ажиллагаанд хяналт-шинжилгээ, үнэлгээ хийх” Ажлын хэсэг 33 МБСБ-уудад хяналт-шинжилгээ, үнэлгээ хийж, сургалтын үйл ажиллагаанд хяналт тавьж, мэргэжил арга зүйн зөвөлгөө өгөн ажиллав. Мөн 2017 онд нийт 49 Мэргэжлийн боловсрол, сургалтын байгууллага тусгай зөвшөөрлийн хугацаа сунгах, 2017-2018 оны хичээлийн жилээс эхлэн шинэ мэргэжлээр сургалт эрхлэх хүсэлт ирүүлснээс 32 Мэргэжлийн боловсрол, сургалтын байгууллагын сургалт эрхлэх тусгай зөвшөөрлийн хугацаа сунгах, 27 сургалтын байгууллагад шинэ мэргэжлээр сургалт эрхлэх зөвшөөрөл олгох талаар шийдвэрлэн ажиллаж чанарын баталгаажуулалт, хяналтын механизмыг боловсронгуй болгох тал дээр анхаарч ажиллалаа.

Мэргэжлийн боловсрол, сургалтын байгууллагын төрөлжүүлэн хөгжүүлэхтэй холбоотойгоор хийгдэх “Бүс орон нутгийн үйлдвэрлэл, эдийн засгийн олон улсын мэргэжилтэн”, “МБС-ын байгууллагын чанарын баталгаажилтын олон улсын мэргэжилтэн”, “МБС-ын мэдээллийн үндэсний шинжээч” нарын сонгон шалгаруулалтыг зарлаж, шалгарсан зөвлөхүүдийн тайлан болон саналтай танилцаж байна. **/40 хувь/**

3.2.10.Сургалтын стандарт, хөтөлбөр, сурах бичгийн агуулга, чанарыг дэлхий нийтийн хөгжлийн чиг хандлага, өөрийн орны түүх, соёл, өв уламжлалд тулгуурлан шинэчилнэ.

**Биелэлт:** Боловсрол, соёл, шинжлэх ухаан, спортын сайдын 2016 оны 11 дүгээр сарын 24-ний өдрийн А/133 дугаар тушаалаар “Сургуулийн өмнөх, бага, суурь, бүрэн дунд боловсролын сургалтын цөм хөтөлбөр, сурах бичигт хөндлөнгийн үнэлгээ хийх” ажлын хэсэг байгуулагдан биеийн тамир, эрүүл мэндийн болон бусад сургалтын цөм хөтөлбөр, сурах бичигт хөндлөнгийн үнэлгээ хийв.

Боловсрол, соёл, шинжлэх ухаан, спортын сайдын 2017 оны А/02 дугаар тушаалаар “Сургалтын агуулгын талаар баримтлах бодлого, сургалтын хөтөлбөрт тавигдах шаардлага боловсруулах, дунд, ахлах ангийн сургалтын агуулга, хөтөлбөр, үнэлгээ, арга зүйн шинэчлэл хийх, ахлах ангийн сургалтын төлөвлөгөө боловсруулах, суралцагчийн мэдлэг, чадвар, төлөвшил болон багшийн ажлыг үнэлэх үнэлгээний журам шинэчлэх ажлыг гүйцэтгэх” ажлын хэсэг байгуулан ажиллаж байна.

Сурах бичгийн чанар, стандарттай холбоотой Азийн хөгжлийн банкны төсөл, Кембрижийн их сургуулийн болон бусад зөвлөх үйлчилгээгээр гарсан санал, зөвлөмжийг нэгтгэн дүгнэх ажил хийж байна. Үнэлгээнд хамрагдсан сурах бичиг, сургалтын цөм хөтөлбөрийг үндэсний уламжлал, ёс заншил, соёлыг өвлүүлэн хөгжүүлэх хэрэгцээ хийгээд хэл найруулга, зөв бичих дүрэм талаас эргэн харж, ямар нэг хэмжээгээр сайжруулах шаардлагатай, уламжлал, шинэчлэлийг хоршин дэвжүүлж боловсруулаагүй гэж дүгнэлт, зөвлөмж гарсан. Сурах бичгийг сургалтын хөтөлбөрийн шинэчлэлтэй уялдуулан шинэчилж байна. Шинээр зохиож, хэвлэн нийлүүлсэн сурах бичгийг дэлхий нийтийн хөгжлийн чиг хандлага, өөрийн орны түүх соёл, өв уламжлалд тулгуурлан шинэчилсэн.

Ерөнхий боловсролын сургуульд нийт 22 төрлийн хичээлийн 134 /бага ангийн 34, дунд ангийн 62, ахлах ангийн 38/ нэрийн сурах бичиг ашиглаж байна. Ерөнхий боловсролын сургуулийн I-V ангийн 309.355 сурагч 100 хувь, VI-XII ангийн 263.397 сурагчийн 40 хувь болох 105.359 сурагч сургуулийн номын сангаас суралцаж байгаа ангийн сурах бичгээ үнэ төлбөргүй авч ашиглаж байгаа нь ерөнхий боловсролын нийт сурагчдын 72.4 хувь болно. Сурах бичгийн хүртээмж, ашиглалтыг нэмэгдүүлэх зорилгоор БСШУСЯ-ны www.econtent.edu.mn цахим хуудсанд ерөнхий боловсролын сургуульд ашиглагдаж байгаа сурах бичгийг нээлттэй ашиглах боломжтойгоор байршуулаад байна.

Бүрэн дунд боловсролын хөтөлбөрт тусгах програм хангамжийн кодчилолын хичээлийн агуулгын талаарх олон улсын туршлагыг судалж, судалгааны ажлыг хийж байна.

Мэргэжлийн боловсрол сургалтын 1, 2.5 жилийн 6 мэргэжил, техникийн боловсролын 1.5, 3 жилийн ангийн 4 мэргэжлийн хичээлийг бүлэг, сэдэв бүрээр нарийвчилсан судалгаа хийж, сургалтын агуулгын өнөөгийн нөхцөл байдал, хэрэгцээ шаардлагад дүгнэлт гаргалаа. Монгол Улсын иргэн бүр заавал мэдэж, судалсан байвал зохих зарим агуулга мэргэжлийн боловсрол, сургалтын байгууллагын сургалтын хөтөлбөр, төлөвлөгөөнд тусгагдаагүй орхигдсон байгааг илрүүлэн 72-90 цагийн агуулга нэмэх шаардлагатайг байгааг тогтоов. **/40 хувь/**

3.2.11.Ерөнхий боловсролын сургуулийн сургалтын хөтөлбөрт эх орныхоо түүх, соёлыг судлах, эрүүл мэндийн боловсрол олгох хичээлийг оруулна.

**Биелэлт:** Боловсрол, соёл, шинжлэх ухаан, спортын сайдын 2017 оны А/02 дугаар тушаалаар “Сургалтын агуулгын талаар баримтлах бодлого, сургалтын хөтөлбөрт тавигдах шаардлага боловсруулах, дунд, ахлах ангийн сургалтын агуулга, хөтөлбөр, үнэлгээ, арга зүйн шинэчлэл хийх, ахлах ангийн сургалтын төлөвлөгөө боловсруулах, суралцагчийн мэдлэг, чадвар, төлөвшил болон багшийн ажлыг үнэлэх үнэлгээний журам шинэчлэх ажлыг гүйцэтгэх” ажлын хүрээнд эрүүл мэндийн боловсролын стандарт, биеийн тамир, эрүүл мэндийн сургалтын хөтөлбөрийн агуулгад үнэлгээ, дүгнэлт хийв. Үнэлгээнд үндэслэн ерөнхий боловсролын сургуульд үзэх “Эрүүл мэндийн боловсролын сургалтын хөтөлбөр”-ийн төсөл боловсруулж байна.  **/40 хувь/**

3.2.12.Хүүхдийг амьдрах ухаанд сургаж, харилцааны зөв хэвшилтэй, бусдыг хүндлэх, хариуцлагатай, итгэл даах чадвартай болгон төлөвшүүлэх цогц бодлого хэрэгжүүлнэ.

**Биелэлт:** Өнөөгийн түвшинд ерөнхий боловсролын сургуулийн сургалтаар хүүхдийг амьдрах ухаанд хэрхэн суралцуулж байгаа талаар судалж, “Ерөнхий боловсролын сургуулийн сургалтын талаар баримтлах бодлого”-ын төсөлд амьдрах ухааны сургалтын агуулга, хөтөлбөр, зохион байгуулалт ямар байх талаар тусгаад байна.

Суралцагчдад ёс зүй, ёс суртахуун, хүн хоорондын харилцааны эерэг хандлага төлөвшүүлэх, нийгмийн сүлжээгээр гарч байгаа асар их мэдээллийн учрыг зөв олох, найдвартай эх сурвалжийг тогтоох, уншиж байгаа зүйлийнхээ үндэслэл, баталгаа нотолгоог үнэлэх, үнэн зөв байдлыг эргэцүүлэн бодох, ач холбогдлыг нь ялган таних, хэрэгцээт мэдээллийг сонгон ашиглах арга барилд сургах агуулгыг сургалтын хөтөлбөрт тусгаж байна. **/40 хувь/**

3.2.13.Хичээл, сургуулиас гадуурх сонгон, секц, дугуйланг хичээллүүлэх, үр дүнд суурилсан санхүүжилтийн аргачлалыг нэвтрүүлж, хүүхдийн авьяас чадварыг нээн хөгжүүлнэ.

**Биелэлт:** Ерөнхий боловсролын сургуульд сонгон секц, дугуйланг хичээллүүлж буй өнөөгийн нөхцөл байдлыг тодруулах, үнэлгээ, дүгнэлт өгч цаашид хэрэгжүүлэх арга замыг тодорхойлох судалгааг 21 аймаг, нийслэлийн хэмжээнд зохион байгуулж, боловсруулалт хийж дууслаа. Судалгаанд үндэслэж санхүүжилтын аргачлалыг боловсруулахаар ажиллаж байна.

Ерөнхий боловсролын сургуульд урлаг, спортын секц, дугуйлан хичээллүүлэх асуудлыг 2017-2018 оны хичээлийн жилээс ахлах ангийн сургалтын төлөвлөгөөний “Сургууль зохицуулах цаг”-т тусган хэрэгжүүлж байна. Сургууль зохицуулах цаг 7 хоногт 2 цаг байх бөгөөд ногдож буй цагт урлаг, спортын дугуйлан, секцээс гадна амьдрах ухаан, ажил мэргэжлийн чиг баримжаа олгох сургалтыг зохион байгуулна. Засгийн газрын 2017 оны 12 дугаар сарын 20-ний өдрийн хуралдаанаар баталсан “Төрийн болон орон нутгийн өмчийн цэцэрлэг, ерөнхий боловсролын сургууль, багш, албан хаагчид улирлын ажлын үр дүнгийн мөнгөн урамшил олгох журам”-д багш секц, дугуйлан хичээллүүлсэн тохиолдолд үр дүнг харгалзан мөнгөн урамшил олгох зохицуулалтыг хийлээ.

Дэлхийн банкны хөнгөлттэй зээлээр хэрэгжиж буй “Боловсролын чанарын шинэчлэл төсөл”-ийн хүрээнд 3.5 тэрбум төгрөгийн өртөг бүхий SТЕМ-Шинжлэх ухаан, технологи, инженерчлэл, математикийн сургалтын хэрэглэгдэхүүнийг 629 сургуулийн 8900 бага бүлэгт хүлээлгэж өгөх ажил хийгдэж байна. **/40 хувь/**

3.2.14.Ерөнхий боловсролын сургуульд сурагчдын амьдрах ур ухааныг хөгжүүлэх, аюулгүй байдлын сургалтыг нэвтрүүлж, хүүхдийг эрсдэлгүй, осол эндэлгүй, эрүүл, аюулгүй амьдрах чадварт сургана.

**Биелэлт:** Хүүхдийн таргалалтыг хянах, тандах тогтолцоог ерөнхий боловсролын сургууль дээр бий болгож хэрэгжүүлэх журам, заавар боловсруулах асуудлаар БСШУСЯ, НҮБХС-тай зөвшилцөх уулзалт зохион байгуулж, ажлын хэсэг гарган ажиллаж байна. Боловсрол, соёл, шинжлэх ухаан, спортын сайдын 2016 оны 9 дүгээр сарын 16-ны өдрийн “Сургалтын орчинд гар утас, цахим хэрэгслийн хэрэглээний талаар авах арга хэмжээний тухай” А/43 дугаар тушаал гарган хэрэгжилтийг ханган ажиллаж байна. “Цахим гадуурхал цаашаа” аяныг эхлүүлж, хүүхдийг цахим гэмт хэрэг, гадуурхлаас хамгаалах ажлыг төрийн болон төрийн бус байгууллагатай хамтран зохион байгуулав.

“Хөгжлийн бэрхшээлтэй хүний эрх, оролцоо, хөгжлийг дэмжих” үндэсний хөтөлбөрийг Засгийн газрын 2017 оны 321 дүгээр тогтоолоор батлав. Энэхүү хөтөлбөрт хөгжлийн бэрхшээлтэй хүүхдийг боловсролд тэгш хамран сургах асуудлыг тусгаж, хүүхдийг сургуулийн өмнөх наснаас эхлэн боловсролын үйлчилгээнд тэгш хамруулах үйл ажиллагааг хэрэгжүүлэхээр төлөвлөгөөнд тусгалаа.

Цэцэрлэг, ерөнхий боловсролын сургуульд хэрэгжүүлэх "Аюулгүй байдлын сургалтын хөтөлбөр" боловсруулах ажил хийгдэж байна. **/40 хувь/**

3.2.15.Сургалтын хөтөлбөр, төлөвлөгөөнд хүүхдийг хүнлэг, эх оронч, үндэсний ухамсар, бахархалтай иргэн болж төлөвшүүлэхэд чиглэсэн мэдлэг, хүмүүжил олгох агуулгыг тусган хэрэгжүүлнэ.

**Биелэлт:** Ерөнхий боловсролын сургуулийн сургалтын хөтөлбөрт эх орны түүх, соёлыг судлах агуулгыг монголын түүх, уран зохиол, иргэний боловсрол, дүрслэх урлаг, хөгжмийн хичээлийн хөтөлбөрт тусган хэрэгжүүлж байна. Сургалтын хөтөлбөрт эх орныхоо түүх, соёлыг судлах агуулгыг өргөжүүлэн гүнзгийрүүлэх хүрээнд дараах ажлыг хийж байна:

- Ерөнхий боловсролын сургалтын бодлогын төсөлд эх орны түүх, соёлыг судлах агуулгыг тусгайлан авч үзэж, монголын түүх, уран зохиолын хичээлийн агуулгыг өргөжүүлэн, судлах анги, цагийг нэмэгдүүлэх талаар тусгав;

- Монголын түүхийн хичээлийг 1-12 дугаар ангид судалж байхаар сургалтын төлөвлөгөөнд тусган хэрэгжүүлэх /2017-2018 оны хичээлийн жилээс эхлэн бүрэн дунд боловсролын түвшинд монголын түүхийн хичээлийг заавал судлах хичээл болгосон/;

- Эх түүхээ танин мэдэх, судлах асуудлыг дэмжиж, монголын түүхийн хичээлээр улсын төрөлжсөн олимпиад зохион байгуулах. **/40 хувь/**

3.2.16.Сурагчдад эх орноо хайрлах, хүрээлэн байгаа орчноо хамгаалах мэдлэг, хүмүүжил олгоно.

**Биелэлт:** Хүүхдийг эх орноо хайрлах, хүрээлэн байгаа орчноо хамгаалах мэдлэг хүмүүжил олгох бодлого, чиглэлийг тодорхойлж, боловсролын стандарт, хөтөлбөрт тусгах ажлыг “Сургалтын агуулгын талаар баримтлах бодлого, сургалтын хөтөлбөрт тавигдах шаардлага боловсруулах, дунд, ахлах ангийн сургалтын агуулга, хөтөлбөр, үнэлгээ, арга зүйн шинэчлэл хийх, ахлах ангийн сургалтын төлөвлөгөө боловсруулах, суралцагчийн мэдлэг, чадвар, төлөвшил болон багшийн ажлыг үнэлэх үнэлгээний журам шинэчлэх ажлыг гүйцэтгэх, сурагчдад ажил мэргэжлийн чиг баримжаа олгох” ажлын хэсэг байгуулан, боловсруулж байна. **/40 хувь/**

3.2.17.Ерөнхий боловсролын сургуулийн сурагч ажил, мэргэжлээ сонгох, суралцах сургуулиа сонгох, элсэн суралцах бэлтгэлийг хангах талаар ажил мэргэжлийн зөвлөгөө үзүүлдэг үйлчилгээг бий болгоно.

**Биелэлт:** Сурагчдад ажил мэргэжлийн чиг баримжаа олгох дэд ажлын хэсэг 9 удаагийн ээлжит уулзалт, 2 өдрийн семинар зохион байгуулж, "Ерөнхий боловсролын сургуульд ажил мэргэжлийн чиг баримжаа олгох" сургалт, үйл ажиллагааны агуулгын хүрээний төсөл боловсрууллаа. 2017 онд 48659 ажилгүй иргэнд ажил мэргэжлийн чиг баримжаа олгох, зөвлөгөө өгөх, мэдээллээр хангах үйлчилгээ үзүүлж, 35686 иргэнийг ажилд зуучлах үйлчилгээнд хамруулаад байна. “Ажил мэргэжлийн чиг баримжаа ба суралцах чиглэл” гарын авлагад зарим өөрчлөлт оруулж, 63.3 мянган хувь хэвлэн 2017 онд VIII, IX ангийн сурагчдад түгээсний гадна дээрх гарын авлагыг хэрэгжүүлэх арга зүйн сургалтад 2216 багш, мэргэжилтэн хамрагдлаа.

Ерөнхий боловсролын сургуульд ажил мэргэжлийн чиг баримжаа олгох үйлчилгээг нэвтрүүлэхтэй холбогдуулан “Хөдөлмөр эрхлэх ур чадварыг дээшлүүлэх төсөл”-ийг Азийн Хөгжлийн банктай хамтран хэрэгжүүлж байна. Энэхүү төсөл 2019 он хүртэл хэрэгжинэ. Төслийн хүрээнд ЕБС-ийн дунд, ахлах ангийн сургалтын хөтөлбөрт ажил, мэргэжлийн чиг баримжаа олгох модуль бий болгож, суралцагчдад мэргэжлийн чиг баримжаа олгох үйл ажиллагааны хөтөлбөр, агуулга, хэрэглэгдэхүүн боловсруулах, ном, гарын авлагаар хангах, мэргэжлийн чиг баримжаа олгох орчныг сургуульд бүрдүүлэх, эцэг, эх, олон нийтийн ойлголтыг нэмэгдүүлэх зэрэг үйл ажиллагаа хийгдэнэ.

“Хөдөлмөр, эрхлэлтийн үйлчилгээний бодлого, үйл ажиллагаа, ажил, мэргэжлийн чиг баримжаа олгох, зөвлөх үйлчилгээ” сэдэвт үндэсний зөвлөгөөнийг 2017 оны 11 дүгээр сард зохион байгуулсан. Тус арга хэмжээнд Олон Улсын байгууллага болон төрийн бус байгууллагуудын удирдлагууд болон хөдөлмөр эрхлэлтийн үйлчилгээ хариуцсан мэргэжилтэн зэрэг 121 хүн оролцлоо. Уг чуулганаар хөдөлмөр эрхлэлтийн үйлчилгээний тулгамдаж буй асуудлууд, шийдвэрлэх арга зам болон “Хөдөлмөр эрхлэлтийг дэмжих тухай хууль”-ийн шинэчлэлд хөдөлмөр эрхлэлтийн үйлчилгээний талаар тусгах саналууд, хөдөлмөр эрхлэлтийн үйлчилгээний шинээр батлагдсан стандартыг 2018 оноос нэвтрүүлэхтэй холбоотой хэлэлцүүлэг зохион байгуулж, санал, дүгнэлт, зөвлөмж гаргалаа. **/40 хувь/**

3.2.18.Төрийн өмчит их, дээд сургууль, коллежийг хувьчлахгүй. Дээд боловсролын эрх зүйн орчинг боловсронгуй болгож, төрийн их, дээд сургуулийн бие даасан байдлыг нь хангах, хөдөлмөрийн зах зээлийн эрэлт, хэрэгцээг баримжаалсан мэргэжилтэн бэлтгэх, стандартад суурилсан чанарын хяналтын бодлого, төлөвлөлтийг хэрэгжүүлэх, судалгаанд суурилсан их сургуулийг хөгжүүлэх нөхцөлийг бүрдүүлнэ.

**Биелэлт:** “Боловсролын тухай”, “Дээд боловсролын тухай” хуулиудын үзэл баримтлал, хуулийн төслүүдийг боловсруулах ажлын хэсгийг байгуулан ажиллаж байна. Ажлын хэсэг судалгаа хийж, хуулийн төслийн хэрэгцээ шаардлага, хууль тогтоомжийн төслийн үр нөлөө, хэрэгжүүлэхтэй холбогдон гарах зардал, хэрэгжилтийн үр дагаварт үнэлгээ хийх зэрэг судалгааны ажлууд хийж байна.

Хөдөлмөрийн зах зээлийн эрэлт, хэрэгцээг баримжаалсан мэргэжилтэн бэлтгэх сургалтын чанар үр өгөөжийг дээшлүүлэх зорилтыг хэрэгжүүлэхээр ажлын хэсгийг бодлогын болон судалгааны гэсэн 2 дэд хэсэгтэйгээр 21 хүний бүрэлдэхүүнтэйгээр байгуулж, төрийн өмчийн 15, төрийн бус өмчийн 3 сургуулийн сүүлийн 3 жилийн үйл ажиллагаанд сургалтын хөтөлбөрийг сайжруулах, чанарыг дээшлүүлэх, багшийг хөгжүүлэх, суралцахуйн үр дүнг урьдчилан тодорхойлох бодлого, чиглэлийн тусгагдсан байдал, үр дүнг судалж, 6 сургуулийн Мэдээллийн технологийн хөтөлбөрийн боловсруулалтанд харьцуулсан дүн шинжилгээ хийж дууссан. “Судалгааны их сургууль хөтөлбөр”-ийг боловсруулж байна.

Азийн хөгжлийн банкны санхүүжилтээр хэрэгжиж буй Дээд боловсролын шинэчлэлийн төслийн хүрээнд төрийн өмчийн 5 их сургуулийн 7 хөтөлбөрийг олон улсад магадлан итгэмжлүүлэхэд нь санхүүгийн дэмжлэг үзүүлэн хэрэгжилтэд хяналт шинжилгээ хийн зөвлөгөө, өгч ажиллаж байна. Үүнд: АШУҮИС-ийн Хүний их эмч, МУИС-ийн Мэдээллийн технологи, МУБИС-ийн Математик, ШУТИС-ийн Цахилгаан холбоо, Геодези, ХААИС-ийн Механик инженер хөтөлбөрүүд багтаж байна. Одоогийн байдлаар Германы инженер, мэдээлэл зүй, математик, байгалийн ухааны хөтөлбөрийн магадлан итгэмжлэлийн байгууллага /ASIIN/-аар Анагаахын шинжлэх ухааны үндэсний их сургуулийн “Хүний их эмч” хөтөлбөр, Шинжлэх ухаан, технологийн их сургуулийн "Геодези" хөтөлбөр тус тус магадлан итгэмжлэгдэж гэрчилгээгээ аваад байна. МУИС-ийн Мэдээллийн технологи, МУБИС-ийн Математик, ШУТИС-ийн Цахилгаан холбоо, ХААИС-ийн Механик инженер хөтөлбөрүүдэд шинжээч ажиллаж магадлан итгэмжлэхэд бэлэн болоод байна. **/40 хувь/**

3.2.19.Эрдэм шинжилгээ, судалгаа, инновацийг хөгжүүлэхэд төрөөс зарцуулах санхүүжилтийг нэмэгдүүлнэ.

**Биелэлт:** Шинжлэх ухаан, технологийн санхүүжилт 2016 онд 1 тэрбум орчим төгрөгөөр нэмэгдсэн. 2017 оны улсын төсөвт эрдэм шинжилгээ, судалгааны ажлын зардалд 10.3 тэрбум төгрөг батлагдсан. Энэ нь улсын төсвийн 0.15 хувийг эзэлж байна. Эрдэм шинжилгээний байгууллагад суурь санхүүжилт олгох асуудлыг Засгийн газрын 2014 оны 401 дүгээр тогтоолоор баталсан “Шинжлэх ухаан, технологийн төсөл хэрэгжүүлэх журам”-д нэмэлт, өөрчлөлт оруулах замаар шийдвэрлэхээр төлөвлөн ажиллаж байна.

“Дээд боловсролын сургалтын байгууллага ба үйлдвэрлэлийн түншлэлийг хөгжүүлэх төсөлд тэтгэлэг олгох журам”-ын дагуу дээд боловсролын сургалтын байгуулагуудад судалгааны төсөл сонгон шалгаруулахаар зарласны дагуу 2016-2017 онд судалгааны 13 төсөлд 450 сая төгрөгийн санхүүжилт олгон амжилттай хэрэгжүүлсэн. **/40 хувь/**

3.2.20.“Боловсролын зээлийн сан” шинээр байгуулж, оюутан, суралцагчид үндэсний тэтгэлэг, зээл, буцалтгүй тусламжийн үйлчилгээг үзүүлэх тогтолцоог ил тод, нээлттэй болгож, хүртээмжийг нэмэгдүүлнэ.

**Биелэлт:** Засгийн газрын 2016 оны 111 дүгээр тогтоолоор “Боловсролын зээлийн сан” байгуулж, “Оюутны хөгжлийн зээлийн журам” батлуулан зээл олгох үйл ажиллагааг хэрэгжүүлж эхлээд байна. Боловсролын зээлийн сан нь гадаад, дотоодод суралцагчдын сургалтын төлбөрийн буцалтгүй тусламж, зээлийн хөрөнгийг захиран зарцуулах эрх бүхий байгууллага бөгөөд тухайн байгууллагын төсөвт дотоодын оюутны зээлийн эх үүсвэрийн санхүүжилтэд 2016 онд нийт 64.8 тэрбум төгрөг, 2017 онд нийт 90.0 тэрбум төгрөг батлагдаад байна. Сангийн зүгээс “Оюутны хөгжлийн зээл”-ийг оюутны ирээдүйн орлогод суурилан барьцаагүй олгож, гадаад оронд амжилттай хэрэгжиж буй оюутны сургалтын төлбөрийн зээлийн оновчтой хувилбарыг судлан ажиллаж байна.

Оюутны хөгжлийн зээл нь Монгол Улсын магадлан итгэмжлэгдсэн төрийн болон төрийн бус өмчийн бүх их, дээд сургууль, коллежийн оюутан бүрт нээлттэй, сургууль төгссөний дараа, ажил хөдөлмөр эрхэлсэн цагаасаа эхлэн төлбөрийг төлөх нэн тааламжтай нөхцөлтэй, зээлийн хүүгийн дарамтгүй, хамгийн бага хүүтэй хөгжлийн зээл юм. **/100 хувь/**

3.2.21.Өрхийн 3 ба түүнээс дээш хүүхэд нь их, дээд сургуульд зэрэг суралцаж байгаа бол санхүүгийн дэмжлэг үзүүлэх эрх зүйн орчинг бүрдүүлнэ.

**Биелэлт:** Засгийн газрын 2016 оны “Боловсролын зээлийн сан байгуулах талаар авах арга хэмжээний тухай” 111 дүгээр тогтоолын 3 дугаар заалтад Засгийн газрын 2014 оны 71 дүгээр тогтоолоор баталсан “Дээд боловсролын сургалтын байгууллагад суралцагчид суралцагчийн тэтгэлэг олгох журам”-д “Нэг өрхийн 3 болон түүнээс дээш хүүхэд дээд боловсролын сургалтын байгууллагад бакалаврын зэргийн боловсрол эзэмшихээр зэрэг суралцаж байгаа тохиолдолд нэг хүүхдийн сургалтын төлбөрийг төр хариуцах”-аар заасныг хэрэгжүүлж байна. Засгийн газрын 201 дүгээр тогтоолоор баталсан төрийн албан хаагчийн гэр бүлээс суралцаж байгаа нэг оюутны сургалтын төлбөрийг санхүүжүүлэх журмын дагуу 2017 онд нийт 338 оюутны 264,2 сая төгрөгийн санхүүжилт олгов.

2016-2017 оны хичээлийн жилд 134 оюутантай гэрээ хийж баталгаажуулан, сургалтын төлбөрийн санхүүжилт хийгээд байна. **/70 хувь/**

3.2.22.Үндэсний тэтгэлэг 70200 төгрөгийг олгоно.

**Биелэлт:** Улсын хэмжээнд Ерөнхий боловсролын сургуулийг 2016 онд 36,0 мянга гаруй суралцагч төгсөж элсэлтийн ерөнхий шалгалт өгсөн байна. Энэ оны ерөнхий боловсролын сургууль төгсөгч 2015 оныхоос 14,6 мянган оюутнаар өссөн ба 2016-2017 оны хичээлийн жилийн 9-12 сард журмын дагуу элсэлтийн ерөнхий шалгалтанд 400-аас дээш оноо авсан 1-р курсын оюутан болон 3,0-с дээш голч оноотой хуучин суралцагч нийт 54886 оюутанд 15,4 тэрбум төгрөгийн үндэсний тэтгэлгийн санхүүжилт олгохоор “Боловсролын зээлийн сан”-аас баталгаажуулаад байна. Үүнд:

|  |  |  |  |
| --- | --- | --- | --- |
| № | Курс | Оюутны тоо | Санхүүжилт  /тэрбум төгрөгөөр/ |
| 1 | I | 26362 | 7,4 |
| 2 | II | 5678 | 1,6 |
| 3 | III | 8352 | 2,3 |
| 4 | IV | 11997 | 3,4 |
| 5 | V | 1582 | 0,4 |
| 6 | VI | 915 | 0,3 |
| **Нийт** | | **54886** | **15,4** |

Оюутны үндэсний болон урамшууллын тэтгэлгийн асуудлаарх Боловсролын зээлийн сангаас дотоодын их, дээд сургууль, коллежийн 54886 оюутан, суралцагчидад 42,2 тэрбум төгрөгийн үндэсний болон урамшууллын тэтгэлэг олгох ажлыг зохион байгуулж дуусч байна. 2017-2018 оны хичээлийн жилд нийт 35831 суралцагч 83 Мэргэжлийн боловсрол сургалтын байгууллагад суралцаж байна. Суралцагчдад олгох тэтгэлэгийг түр хугацаанд олгохгүй байхаар Засгийн газар 2016 онд шийдвэрлэсэн. **/70 хувь/**

3.2.23.Оюутны дотуур байрны хүртээмжийг хоёр дахин нэмэгдүүлнэ.

**Биелэлт:** Дээд боловсролын сургалтын байгууллагын оюутны дотуур байрны хүртээмжийг судалж, цаашид авах арга хэмжээний санал боловсруулах ажлын хэсгийг бүрэлдэхүүн байгуулах БСШУС-ын сайдын А/245 тоот тушаал гарган, холбогдох саналыг боловсруулан ажиллаж байна. 2017 оны төсөвт дараах МСҮТ-үүдийн барилгын засвар, үйлчилгээнд дараах төсвийг батлуулж, барилгын засвар, үйлчилгээ гүйцэтгэв. Үүнд:

• Дорнод аймаг дахь Мэргэжлийн сургалт, үйлдвэрлэлийн төвийн хичээлийн байрны засварт 953.4 сая төгрөг;

• Орхон аймаг дахь Мэргэжлийн сургалт, үйлдвэрлэлийн төвийн дотуур байрны засварт 1,435.9 тэрбум төгрөг;

* Баянхонгор аймаг дахь Политехник коллежийн "Төгсөгчдийг ажлын байраар хангах бичил нийтийн ахуйн үйлчилгээний төв" 50.0 сая төгрөг тус тус батлуулан барилгын ажлыг гүйцэтгэн барилгыг улсын комисс ажиллуулж байнгын ашиглалтад хүлээлгэн өгөв. **/40 хувь/**

3.2.24.Оюутнууд харьяалал харгалзахгүйгээр эрүүл мэндийн үйлчилгээ авдаг болно.

**Биелэлт:** Эрүүл мэндийн сайд, Боловсрол, соёл, шинжлэх ухаан, спортын сайд, Хөдөлмөр, нийгмийн хамгааллын сайдын хамтарсан 2016 оны “Оюутан, суралцагчдад үзүүлэх эрүүл мэндийн тусламж, үйлчилгээний зарим арга хэмжээний тухай” А/51, А/47, А/136 тушаалаар хөдөө орон нутгаас нийслэлд суралцаж буй оюутан суралцагчдад эрүүл мэндийн тусламж, үйлчилгээ үзүүлэх нийслэл, дүүргийн эрүүл мэндийн төв, нэгдсэн эмнэлгийн харьяаллыг баталсан. Хөдөө, орон нутгаас нийслэлд ирж суралцаж буй оюутан, суралцагчид дээрх тушаалын дагуу хуваарилсан дүүргийн эрүүл мэндийн төв болон нэгдсэн эмнэлэгийн хяналтад орох, эрүүл мэндийн эрт илрүүлэг, урьдчилан сэргийлэх үзлэг, шинжилгээнд хамрагдах боломжтой болсон. **/40 хувь/**

3.2.25.Өндөр хөгжилтэй орнуудын их, дээд сургуулиудад бакалавр, магистр, докторын сургалтад элсэгчдийг ил тод, нээлттэй сонгон шалгаруулж, суралцагчдын тоог 2 дахин нэмэгдүүлнэ.

**Биелэлт:** Засгийн газар хоорондын гэрээ, хэлэцээрийн хүрээнд Монгол Улс одоогоор 16 оронтой харилцан оюутан солилцоогоор бакалавр, магистр, докторын түвшинд жилд 1000 орчим оюутан суралцуулж байна. ОХУ, БНХАУ, Унгар, Турк, Франц улсуудтай оюутан суралцуулах чиглэлээр 2017-2018 оны хичээлийн жилд 500 оюутан суралцуулахаар нэмэгдүүлээд байна.   
 Засгийн газар хоорондын хөтөлбөрөөс гадна Германы ДААД, АНУ-ын Фулбрайт, Япон улсын Жайка олон улсын байгууллагатай хамтран хэрэгжүүлж буй 1000 инженерийн хөтөлбөр, их сургууль хоорондын гадаад оюутан солилцооны хөтөлбөрүүдээр дамжуулан урт болон богино хугацааны оюутан солилцоо, баклавар, магистр, доктор, мэргэжил дээшлүүлэх ажлуудыг зохион байгуулж байна.

Засгийн газар хоорондын гэрээ, хэлэлцээрийн дагуу тухайн орны Элчин сайдын яамдтай хамтран сонгон шалгаруулалтыг ил тод, хөнгөн шуурхай, боловсронгуй болгох зорилгоор доорхи арга хэмжээг хэрэгжүүллээ. Бүртгэлийг 100 хувь онлайн хувилбарт шилжүүллээ. Бүртгэлийн давхардлыг арилгах зорилгоор БНХАУ, ОХУ, Унгар, Солонгос, Вьетнам, Польш, Турк зэрэг 16 орны элчин сайдын яамтай хамтран, хяналт тавьж ажиллаж байна. Сонгон шалгаруулалтын мэдээллийг яам, их, дээд сургууль, коллежийн болон олон нийтийн цахим хуудсаар нээлттэй зарлаж, олон улсын боловсролын яармаг, нээлттэй хаалганы өдөрлөгүүдэд мэдээлж ажиллав.

**/40 хувь/**

3.2.26.Оюутанд суралцах хугацаандаа цагийн ажил, хөдөлмөр эрхлэх боломжийг бий болгох “Орлоготой оюутан” хөтөлбөрийг хэрэгжүүлнэ.

**Биелэлт:** Засгийн газрын 2016 оны 12 дугаар сарын 07-ны өдрийн хуралдаанаар “Орлоготой оюутан” хөтөлбөрийг баталсан бөгөөд хөтөлбөрийн зорилго мэргэжлийн сургалт, үйлдвэрлэлийн төв, политехникийн коллеж болон их, дээд сургуульд суралцагчдын хөдөлмөр эрхлэх нийгмийн боломж нөхцөл, хууль эрх зүйн зохицуулалтыг бий болгоход чиглэсэн. Энэ хүрээнд сургуулийн орчны хөдөлмөр эрхлэлт, сургуулийн орчноос гадуурх хөдөлмөр эрхлэлт гэсэн үндсэн хоёр хэлбэрээр 1. Энгийн ажил, үйлчилгээний хөдөлмөр эрхлэлт; 2. Дадлагажуулах, чадваржуулах хөдөлмөр эрхлэлт /Internship/; 3. Мэргэшүүлэх хөдөлмөр эрхлэлт /Assistantship/; 4. Бизнес-инноваци, гарааны бизнесийн хөдөлмөр эрхлэлт; 5. Оюутны ажил, хөдөлмөр эрхлэлтийн зарчимд харшлахгүй бусад ажил, хөдөлмөр эрхлэлт гэсэн чиглэлийн үйл ажиллагааг зохион байгуулахаар хөтөлбөрт тусгасан.

“Орлоготой оюутан” үндэсний хөтөлбөрийг хэрэгжүүлэх орон тооны бус Үндэсний зөвлөлийн бүрэлдэхүүнийг батлах БСШУС-ын сайдын тушаал батлагдлаа. Уг бүрэлдэхүүнд холбогдох яамд, Засгийн газрын агентлаг, нийслэл, их, дээд сургууль, коллеж, политехник коллеж, мэргэжлийн сургалт үйлдвэрлэлийн төв, ажил олгогч, оюутны эрх ашгийг хамгаалах чиглэлээр үйл ажиллагаа явуулдаг төрийн бус байгууллагын төлөөллийг орууллаа. Мөн дээд боловсролын байгууллагууд, бизнесийн байгууллагуудын төлөөллийг оролцуулсан “Орлоготой оюутан” өдөрлөгийг зохион байгуулав. Дээд боловсролын шинэчлэлийн хүрээнд “Оюутны бүтээлч санаачлагыг дэмжих тэтгэлэг” олгоход 418700 мянган төгрөгийг төсөвлөснөөс 117 оюутны багт 351000 мянган төгрөгийг зарцуулсан. 2017 оны жилийн эцсийн байдлаар 6320 оюутныг цагийн болон үндсэн ажлын байранд зуучилсан. **/70 хувь/**

3.2.27.Нээлттэй мэдлэг, боловсролыг хөгжүүлэх үндэсний хөтөлбөрийг үргэлжлүүлж, орчин үеийн мэдээлэл, технологийн ололтод тулгуурласан насан туршийн боловсролын тогтолцоог эрчимтэй хөгжүүлнэ.

**Биелэлт:** Дээд боловсролын тухай хуулийн 7.4 дүгээр заалтын дагуу “Техникийн боловсролын албан сургалтаар эзэмшсэн, элсэлтийн шалгалтад тэнцсэн иргэний баклаварийн түвшинд багц цагийг дүйцүүлэн тооцож шатлан суралцуулах журам” боловсруулж байна.

"Бүх нийтийг тоон бичиг үсэгтэн болгох" үндэсний хөтөлбөрийн төсөл боловсруулах ажлын хэсгийг байгуулан холбогдох судалгаануудыг хийж хөтөлбөрийн төслийг боловсруулж байна.

Хөгжлийн бэрхшээлтэй хүний эрхийг хангах харилцаа холбооны салбарын орон тооны бус дэд зөвлөлийг байгуулан ажиллаж, сонсголгүй иргэдэд зориулсан зайн дүрс ярианы call center-ийг байгуулсан. Мөн хараагүй иргэдэд зориулсан монгол бичвэрийг дуу авианд хөрвүүлэх программ хангамжыг боловсруулж байна. **/40 хувь/**

3.2.28.Дүрслэх урлаг, уламжлалт урлахуйн ухааныг хөгжүүлж, гадаад, дотоодод түгээн сурталчлах бодлогыг хэрэгжүүлнэ.

**Биелэлт:** 2016 оны Дүрслэх урлагийн шилдэг бүтээлийг шалгаруулав, дүрслэх урлагийн шилдэг бүтээлээр Т.Энхболд **”Хаалгач”** /видео инстоляц/ 15 сая, Т.Нурмаажав **”Амар амгалан”** /гуашь акрилка/ 6 сая, Г.Сэрээтэр **“Үүлэн хүлэг”** /баримал/ 10 сая, З.Уянга **“Талын өглөө”** /торгон бар/ 5 сая 500 мянга, Б.Баатарзориг **“Шүрэн арал”** /бэх даавуу/ 4 сая бүтээлүүд тус тус шалгарав. Улсын санд худалдан авсан дүрслэх урлагийн бүтээлийг ашиглах онцгой эрхийг шилжүүлэх гэрээ байгуулж, БСШУСЯ-ны Төрийн нарийн бичгийн даргын 2016 оны 10 дугаар сарын 08-ны өдрийн “Бүтээл худалдан авах” гэрээнд заасны дагуу зохиогчтой нь тохиролцсоны үндсэн дээр Дүрслэх урлагийг шилдэг бүтээлийг онцгой эрхийн хамт Улсын санд худалдан авав.

“Улсын захиалгаар бүтээх түүхэн болон уран сайхны кино туурвихад төрөөс дэмжлэг үзүүлэх журам”-ын төслийг боловсруулав. **/40 хувь/**

**Шинжлэх ухаан, мэдээллийн технологи, инновацийн хөгжлийн чиглэлээр:**

**Шинжлэх ухааны удирдлага, зохион байгуулалтын тогтолцоог олон улсын хөгжлийн чиг хандлагад нийцүүлэн боловсронгуй болгож, үр дүнд суурилсан санхүүжилтийн системийг нэвтрүүлж, мэдлэгт суурилсан инноваци, технологи, үйлдвэрлэлийг хөгжүүлж, шинжлэх ухааны үйлдвэрлэлийн бүтээгдэхүүнийг нэмэгдүүлнэ.**

3.2.29.Шинжлэх ухаан, технологи, инновацийн салбарын хууль, эрх зүйн орчинг боловсронгуй болгож, Инновацийн талаар төрөөс баримтлах бодлогыг боловсруулан гаргана.

**Биелэлт:** "Төрөөс шинжлэх ухаан, технологийн талаар баримтлах бодлого"-ын төслийг Хөгжлийн бодлого төлөвлөлтийн хуульд нийцүүлэн боловсруулж Засгийн газрын 2017 оны 9 дүгээр сарын 27-ны өдрийн 295 дугаар тогтоолоор батлав.

Шинжлэх ухаан, технологийн тухай хуульд нэмэлт, өөрчлөлт оруулах тухай хуулийн төсөл, Инновацийн тухай хуульд нэмэлт өөрчлөлт оруулах, хуулийн төсөл, Шинжлэх ухаан, технологийн паркийн тухай хуулийн төсөл боловсруулах ажлын хэсгүүдийг байгуулан ажиллаж байна.

Төрөөс инновацийн талаар баримтлах бодлогын төслийг боловсруулж, Шинжлэх ухаан технологийн үндэсний зөвлөлийн хурлаар 2016 оны 12 дугаар сарын 15-ны өдрийн хурлаар хэлэлцүүлэн дэмжсэн бөгөөд Засгийн газрын хуралдаанаар хэлэлцүүлэхээр бэлтгэж байна.

Монгол Улсын шинжлэх ухаан, технологийг 2007-2020 онд хөгжүүлэх Мастер төлөвлөгөөний III шатанд хэрэгжүүлэх үйл ажиллагааны төлөвлөгөөг боловсруулан, “Үйл ажиллагааны төлөвлөгөө батлах тухай” БСШУС-ын сайдын 2016 оны 12 дугаар сарын 16-ны өдрийн тушаалаар батлан, хэрэгжүүлж байна.

“Цахим засгийн тухай” хуулийн төсөл боловсруулах хэрэгцээ, шаардлагын урьдчилсан тандан судалгааг хийж, хуулийн төслийг боловсруулж байна. Мөн цахим засаглал үндэсний хөтөлбөрийн төслийг Хөгжлийн бодлого төлөвлөлтийн тухай хуулийн дагуу  боловсруулан Засгийн газрын хуралдаанаар хэлэлцүүлэхээр бэлтгэж байна. Өргөн нэвтрүүлгийн тухай хуулийн төсөл боловсруулан Засгийн газрын хуралдаанаар хэлэлцүүлэн, УИХ-д өргөн мэдүүлсэн.

**/40 хувь/**

3.2.30.Үндэсний инновацийн тогтолцоог хөгжүүлэх бодлогыг тууштай баримталж, инноваци, гарааны бизнес, оюуны үйлдвэрлэлийг хөгжүүлж, экспортыг нэмэгдүүлнэ.

**Биелэлт:** “Төрөөс инновацийн талаар баримтлах бодлого”-ын төслийг боловсруулан, Шинжлэх ухаан технологийн үндэсний зөвлөлийн хурлаар 2016 оны 12 дугаар сарын 15-ны өдрийн хурлаар хэлэлцүүлэн дэмжсэн бөгөөд Засгийн газрын хуралдаанаар хэлэлцүүлэхээр бэлтгэж байна.

Засгийн газрын 2016 оны 304 дүгээр тогтоолоор "Мэргэжлийн болон техникийн боловсролыг хөгжүүлэх үндэсний хөтөлбөр"-ийг батлан, хэрэгжүүлж байна.

Эрдэм шинжилгээний байгуулагын дэргэд гарааны компани байгуулах 13 гарааны компанийн хүсэлтийг хүлээж авсан. Гарааны компанийн төслийн саналд үнэлгээ, дүгнэлт өгөх шинжээчийн багийн бүрэлдэхүүнийг сайдын 2017 оны 4 дүгээр сарын 27-ны А/157 тушаалаар томилон тушаалын хэрэгжилтийг ханган ажилласан. Улсын бүртгэлийн ерөнхий газарт гарааны компани байгуулахыг зөвшөөрсөн дүгнэлтийг 11 гарааны компанид хүргүүллээ.

“Инновацийн тухай” хуулийн хэрэгжилтийг хангах, судалгаа боловсруулалтын ажлын үр дүн, оюуны өмчийг эдийн засгийн эргэлтэд оруулж, инновацийн бүтээгдэхүүний үйлдвэрлэлийг бий болгох зорилгоор 2017 оноос эхлэн хэрэгжүүлэх инновацийн төслийг сонгон шалгаруулсан. Нийт 208 инновацийн төслийн санал ирснээс 61 инновацийн төслийг дараагийн шатанд буюу шинжлэх ухаан, технологийн салбар зөвлөлөөр хэлэлцүүлж БСШУСайдын 2017 оны А/247 тоот тушаалаар 2 тэрбум 546 сая төгрөгний төсөв бүхий 32 инновацийн төсөл батлагдсан. Эдгээр төслүүдийн гүйцэтгэгч нартай хэрэгжүүлэх, санхүүжүүлэх гэрээ байгуулан 2017 оны байдлаар шинээр эхлэн хэрэгжиж буй 32 инновацийн төсөлд нийт 811 сая төгрөгний санхүүжилтийг олгоод байна. **/40 хувь/**

3.2.31.Шинжлэх ухааны салбар, эрдэмтэд, хүрээлэнгүүдтэй хамтран шинэ технологи нэвтрүүлсэн хувийн аж ахуйн нэгжүүдийг урамшуулах механизм бий болгоно.

**Биелэлт:** Боловсрол, соёл, шинжлэх ухаан, спортын сайдын 2017 оны "Ажлын хэсэг байгуулах, зардал батлах тухай" А/152 дугаар тушаалаар Шинжлэх ухаан, технологи, инновацийн салбарын эрх зүйн орчныг боловсронгуй болгох, “Үндэсний инновацийн шагнал олгох журам”-ын төсөл боловсруулах ажлын хэсэг батлагдан ажиллаж журмын төслийг боловсруулав, Засгийн газрын хуралдаанаар хэлэлцүүлэхээр бэлтгэж байна. **/40 хувь/**

3.2.32.Оюуны өмчийн үнэлэмжийг нэмэгдүүлж, монгол хүний эзэмшиж байгаа зохиогчийн эрх, патентыг хамгаалах асуудлыг олон улсын түвшинд хүргэж, сурталчлах ажлыг идэвхжүүлнэ.

**Биелэлт:** “Эрдэм шинжилгээний байгууллагын оюуны өмчийн эзэмшилт, ашиглалт, бүртгэл, мэдээллийн сан бүрдүүлэх тухай сургалт, семинар” зохион байгуулан, их дээд сургууль, эрдэм шинжилгээний хүрээлэн төвүүдийн эрдэмтэн нарийн бичгийн дарга нар, инноваци хариуцсан мэргэжилтэн 50 орчим хүн оролцов. Төсвийн хөрөнгөөр гүйцэтгэсэн технологийн судалгааны ажлын үр дүнг хадгалах, сурталчилах, инновацийн үйл ажиллагааг дэмжих чиг үүрэгтэй үндэсний болон төрөлжсөн мэдээллийн сан байгуулах, баяжуулах зорилтын хүрээнд [www.scince.edu.mn](http://www.scince.edu.mn) сайтын хэрэглэгчийн талбар дахь оюуны өмчийн бүртгэлд цахимаар бүртгүүлж, мэдээллийн сан бүрдүүлэхээр ажиллаж байна Мэдээллийн сан бүрдүүлэх нь оюуны өмчийг эдийн засгийн эрэлтэнд оруулах, арилжаалах, үнэлэх, биет бус хөрөнгийн зах зээлийг хөгжүүлэх чиглэлээр хийгдэх ажлуудын эхлэл болж байгаа юм.

Шинжлэх ухаан, технологийн “Судалгаа боловсруулалтын ажлын үр дүнг хамгаалах, ашиглах эрх зүйн орчин, тогтолцоог боловсронгуй болгох, оюуны бүтээлийн үнэлэмжийг дээшлүүлэх арга зам” төслийг “Шинжлэх ухаан, технологийн төсөл батлах, санхүүжүүлэх тухай” Боловсрол,соёл, шинжлэх ухаан, спортын сайдын 2017 оны 5 дугаар сарын 30-ны өдрийн А/246 дугаар тушаалаар батлан хэрэгжүүлж эхлээд байна. **/40 хувь/**

3.2.33.Шинжлэх ухаан, технологи, инновацийн салбарт олон улсын жишигт нийцсэн барилга, байгууламж, лабораторын орчин нөхцөл бүхий дэд бүтцийг бий болгохыг дэмжинэ.

**Биелэлт:** Засгийн газрын 2017 оны 1 дүгээр сарын 18-ний өдрийн “Шинжлэх ухаан, технологи, үйлдвэрлэлийн нэгдэл байгуулах тухай” 19 дугаар тогтоолоор инноваци, өндөр технологийн үйлдвэрлэлийг хөгжүүлэх, шинжлэх ухааны паркийн үйл ажиллагааг удирдан зохион байгуулах чиг үүрэг бүхий “Шинжлэх ухааны паркийн захиргаа” шинжлэх ухаан, технологи, үйлдвэрлэлийн нэгдэл байгуулагдсан. Инновацийн дэд бүтцийг шинээр байгуулах, бэхжүүлэх ажлын хүрээнд Монгол Улсын БСШУС сайд БНХАУ-ын Шанхай хотноо албан ёсны айлчлал хийсэн. Айлчлалын үр дүнд хоёр орны хамтарсан “Технологийн инкубатор” байгуулах талаарх санамж бичиг байгуулав.

МУИС, ХААИС, ШУТИС, МУБИС зэрэг 4 их сургуульд дундын ашиглалтын лаборатори нийлүүлэх ажил хэрэгжиж байна. “Дөрвөн их сургуульд дундын ашиглалтын лаборатори нийлүүлэх” 15/01 дугаартай Олон улсын нээлттэй тендерийг зарлаж, Интерсайнс ХХК, Номин Холдинг ХХК түншлэл шалгарч, USD 1,435,467.00 үнийн дүнтэй гэрээг 2016 оны 8 дугаар сарын 30-ны өдөр байгуулав.

Технологи дамжуулах төв, бизнес инкубатор зэрэг инновацийн дэд бүтэц байгуулах төлөвлөгөөний төслийг боловсруулав. Азийн хөгжлийн банкны “Хөдөлмөр эрхлэх ур чадварыг дээшлүүлэх” төслийн хүрээнд мэргэжлийн боловсрол, сургалтын байгууллагуудыг тоног төхөөрөмжөөр хангах бэлтгэл ажил хийгдэж байна.

УИХ-ын 2017 оны 5 дугаар сарын 11-ний өдрийн хуралдаанаар батлагдсан Авто замын тухай хуулийн шинэчилсэн найруулгын 9 дүгээр зүйлийн 9.1.6 дахь заалтад буюу Авто замын асуудал эрхэлсэн төрийн захиргааны төв байгууллагын бүрэн эрхийн хүрээнд “авто замын засвар, арчлалт, хамгаалалт, ашиглалтын нэгдсэн зохион байгуулалтаар ханган эрдэм, шинжилгээ судалгааны ажил хийж, замын стандарт, норматив, техник технологийг сайжруулах үүрэг бүхий авто замын судалгаа, шинжилгээний байгууллага ажиллуулах” гэж оруулан эрх зүйн орчинг бий болгоод байна. Төрийн өмчийн хорооны 2017 оны 1 дүгээр сарын 24-ний өдрийн 14 дүгээр тогтоолоор “Автотээврийн үндэсний төв” ТӨҮГ-ын бүтэц зохион байгуулалтыг шинэчлэн “Судалгаа, хөгжил, чанар удирдлагын алба”-тай байхаар оруулан батлуулав.

2017 оны улсын төсвийн хөрөнгө оруулалтаар эрдэм шинжилгээний байгууллагуудад нийлүүлэх 1 тэрбум төгрөгийн өртөг бүхий багаж тоног төхөөрөмж олгов.

Өндөр технологийн аж үйлдвэрийн парк байгуулах төслийн урьдчилсан ТЭЗҮ хийгдсэн бөгөөд Улсын хөрөнгө оруулалтын хөтөлбөрт тухайн төслийг 32,6 тэрбум төгрөгөөр /Гадаадын зээл тусламжаар/ гүйцэтгэх саналыг тусгаад байна.

Мэргэжлийн боловсрол, сургалтын байгууллагуудад судалгаа-туршилт-үйлдвэрлэл инноваци лабораторийн орчныг бүрдүүлэх ажлыг 5 сургууль дээр “Ашигт малтмалын салбар дахь түншлэлд суурилсан мэргэжлийн боловсрол сургалт” төслийн дэмжлэгтэйгээр хийж байна. Үүнд: Дархан уул аймаг дахь Уул уурхайн политехник коллеж цахилгаан мехатроник, Баянхонгор политехник коллеж цахилгаан, Налайх МСҮТ цахилгаан, Өмнөговь политехник коллеж гагнуур, Барилгын политехник коллеж сантехник, сэргээгдэх эрчим хүчний лаборатори дадлагын газрыг олон улсын жишигт нийцэхүйц сургалтын орчин, тоног төхөөрөмж, багажаар тохижуулаад байна. **/40 хувь/**

3.2.34.Хөрөнгө оруулалтын сангийн тухай хуульд үндэслэн хувийн хэвшлийн оролцоонд тулгуурласан Хамтын хөрөнгө оруулалтын санг байгуулж, инновацийн төсөл арга хэмжээг санхүүжүүлэх тааламжтай бүтцийг бүрдүүлнэ.

**Биелэлт:** 2013 оны "Хөрөнгө оруулалтын сангийн тухай хууль", Санхүүгийн зохицуулах хорооны 2014 оны "Хөрөнгө оруулалтын менежментийн үйл ажиллагаа эрхлэх тусгай зөвшөөрлийн болон үйл ажиллагааны журам батлах тухай" 08, "Хамтын хөрөнгө оруулалтын санг үүсгэн байгуулах, хамтын хөрөнгө оруулалтын сангийн үйл ажиллагаа эрхлэх тусгай зөвшөөрөл олгох тухай журам " 175, "Хувийн хөрөнгө оруулалтын санг үүсгэн байгуулах, үүсгэн байгуулах баримт бичгийг бүртгүүлэх тухай журам" 254 тоот тушаалыг тус тус үндэслэн "хамтын хөрөнгө оруулалтын сан"-г үүсгэн байгуулах эрх зүйн орчин бүрдсэн. 2017 онд 3 хөрөнгө оруулалтын менежментийн компани болон 4 хөрөнгө оруулалтын сан байгуулах тусгай зөвшөөрөл олгож, бүртгэсэн. **/40 хувь/**

3.2.35.Шинжлэх ухаан, технологи, инновацийн салбарын хүний нөөцийг хөгжүүлэх бодлого баримтална.

**Биелэлт:** Засгийн газрын 2016 оны 304 дүгээр тогтоолоор баталсан “Мэргэжлийн болон техникийн боловсролыг хөгжүүлэх үндэсний хөтөлбөр”-ийн хүрээнд багш нарыг үйлдвэр, аж ахуйн нэгж байгууллагын дэвшилтэт тоног төхөөрөмж дээр дадлагажуулах, багш-инженер техникийн ажилтнуудын солилцооны хөтөлбөрийг Германы хамтын ажиллагааны нийгэмлэгийн "Ашигт малтмалын салбар дахь түншлэлд суурилсан мэргэжлийн боловсрол" төсөл болон "Оюу Толгой" ХХК-тай хамтран боловсруулж байна.

Нийгмийн мэдээллийн сүлжээг ашиглах зохистой хэрэглээг бий болгох арга хэмжээний хүрээнд бүх яам агентлагуудын төрийн албан хаагчдын дунд “Нийгмийн мэдээллийн сүлжээний хэрэглээ” сэдэвт санал асуулгын судалгаа явуулсан. Судалгааны үр дүн, гадаад орны туршлагыг судлан “Төрийн байгууллага, албан хаагчдад нийгмийн мэдээллийн сүлжээг зүй зохистой ашиглах гарын авлага”-ыг боловсруулаад байна. **/40 хувь/**

3.2.36.Салбарын эдийн засгийн үр өгөөжийг нэмэгдүүлэх өндөр технологийн судалгаа ба хөгжил, инновацийн болон зөвлөх, нэвтрүүлэх үйлчилгээний үйл ажиллагааны суурь бүтцийг хөгжүүлэх, эрх зүйн таатай орчинг бүрдүүлнэ.

**Биелэлт:** Засгийн газрын 2017 оны 1 дүгээр сарын 18-ны өдрийн хуралдаанаар Шинжлэх ухаан, технологийн сангийн Шинжлэх ухааны паркийн менежментийн хэлтсийг “Шинжлэх ухааны паркийн захиргаа” болгох 19 дүгээр тогтоол батлав. Захиргаа нь инноваци, өндөр технологийн үйлдвэрлэлийг хөгжүүлэх, шинжлэх ухааны парк байгуулах ажлыг удирдан зохион байгуулах үүрэг хүлээж байна. Шинжлэх ухааны паркийн тухай хуулийн төслийг боловсруулахаар холбогдох тооцоо, судалгааны ажил хийж байна.

“Хөдөө аж ахуйн зөвлөх нэвтрүүлэх үйлчилгээний тухай” хуулийн төсөл, хуулийн үзэл баримтлалын төсөл боловсруулах ажлын хэсгийг байгуулан хууль тогтоомжийн тухай хуулийн дагуу хууль боловсруулах суурь судалгаануудыг хийж байна. **/40 хувь/**

3.2.37.Нээлттэй лабораторид суурилсан био, нанотехнологийг хөгжүүлж, оюуны багтаамж өндөртэй, экспортын чиг баримжаатай бүтээгдэхүүний нэр төрөл, тоо хэмжээг нэмэгдүүлнэ.

**Биелэлт:** Судалгааны зарим томоохон лабораторийн үйл ажиллагааг судлаачдад нээлттэй болгох журам боловсруулах ажлыг эхлүүлсэн. Салбарын судалгаа ба хөгжлийн чиглэлээр олон улсын чуулган зохион байгуулах үүрэг бүхий ажлын хэсэг байгуулан ажиллаж байна.

Био, нанотехнологийг хөгжүүлэх зорилтот шинжлэх ухаан технологийн төсөл хэрэгжүүлэх ажлын бэлтгэлийг 2017 онд хангаж 2018 оноос хэрэгжүүлэхээр төлөвлөж байна. “ХӨДӨӨ АЖ АХУЙН ШИНЖЛЭХ УХААН, ТЕХНОЛОГИ, ИННОВАЦИ - 2017” Зөвлөлдөх уулзалтыг 2017 оны 12 дугаар сарын 12-ны өдөр амжилттай зохион байгуулсан. Энэхүү арга хэмжээний хүрээнд эрдэмтэн судлаачид, үйлдвэрлэгчид, төрийн болон төрийн бус байгууллага, олон улсын төсөл хэрэгжүүлэгч байгууллага, хувийн хэвшил, бизнес эрхлэгчдийн 200 орчим төлөөлөл оролцсон “ЗӨВЛӨЛДӨХ УУЛЗАЛТ, ХЭЛЭЛЦҮҮЛЭГ” болон шинээр бий болсон шинжлэх ухааны ололт, үр дүнг танилцуулах “ИННОВАЦИЙН БҮТЭЭГДЭХҮҮНИЙ ҮЗЭСГЭЛЭН” зохион байгуулагдлаа. Инновацийн бүтээгдэхүүний үзэсгэлэнд эрдэм шинжилгээний байгууллага, их сургууль, гарааны компаниудын нийт 30 орчим байгууллага өөрсдийн үйлдвэрлэсэн инновацийн бүтээгдэхүүнээ танилцуулан оролцсон. **/0 хувь/**

3.2.38.Монгол Улсад Ази, Европыг холбосон мэдээлэл дамжуулах өндөр хурдны сүлжээ бүхий өгөгдлийн төв (Data center) байгуулах боломж бүрдүүлж, төрийн хамгаалалтад авч, мэдээллийн аюулгүй байдлыг ханган олон улсын компаниуд чөлөөтэй транзит ашиглах боломж бүрдүүлнэ.

**Биелэлт:** Энэхүү зорилтыг хэрэгжүүлэхийн тулд олон улсын түвшний дараах баримт бичгүүдэд дэмжүүлэхээр тусгуулаад байна. Үүнд: НҮБ-ын АНДЭЗ-ийн нийгмийн комиссын (UNESCAP) Ази-Номхон далайн орнуудын мэдээлэл, холбооны их багтаамжийн хурдны зам”-ийн мастер план, Монгол-Орос-Хятад 3 улсын эдийн засгийн коридор байгуулах хөтөлбөр, Хөгжлийн зам хөтөлбөр.

Одоогийн байдлаар Алтанбулаг, Замын-Үүд чиглэлийн 2 дамжлага гарцаар Жемнет ХХК олон улсын транзит мэдээллийн урсгалыг дамжуулж байгаа ба Мобинетворкс ХХК, МХС ТӨХХК-иуд сүлжээгээ бэлэн болгосон бөгөөд олон улсын гэрээ хийх ажил хийгдэж байна.

**/40 хувь/**

3.2.39. “Монгол контент” бүтээгчдийг дэмжих бодлого баримтална.

**Биелэлт:** “Тоон контентийг дэмжих үндэсний хөтөлбөр”-ийн төслийг боловсруулах үүрэг бүхий ажлын хэсгийг байгуулан ажиллаж байна. Одоогоор тус хөтөлбөрт хамаарагдах орчны шинжилгээг хийж хөтөлбөрийн төслийн эхний хувилбарыг боловсруулаад байна.

Монголын програм хангамж үйлдвэрлэгчдийн холбоо (МОСА)-тай хамтран Ази номхон далайн орнуудын тооцоолон бодох үйлдвэрлэлийн ASOCIO олон улсын байгууллагын гишүүн орнуудын төлөөлөлтэй Үндэсний програм хангамж үйлдвэрлэгч байгууллагын төлөөллүүдийг уулзуулж цаашдын хамтын ажиллагааг нь дэмжих зорилгоор “ASOCIO Multilateral Trade Meeting” уулзалт арга хэмжээг 2017 оны 6 дугаар сарын 15-16-ны өдрүүдэд зохион байгуулсан. Энэ хүрээнд үндэсний програм хөгжүүлэгчид  outsourcing хийх боломжийн талаар судалгаа хийж, танилцуулга хийв. **/40 хувь/**

3.2.40.Сансрын холбооны үндэсний хиймэл дагуул төслийг хэрэгжүүлж, газар сансрыг холбосон үндэсний харилцаа холбооны сүлжээ байгуулж, мэдээллийн аюулгүй байдлыг хамгаална.

**Биелэлт:** ОУЦХБ болон бусад харилцаа холбооны хиймэл дагуулын олон улсын байгууллагуудын мэргэжилтнүүдтэй хамтран ажиллаж харилцаа холбооны үндэсний хиймэл дагуулын орбитын байрлал болон холбогдох радио давтамжийг олон улсын радио давтамжийн мастер бүртгэлд бүртгүүлэх ажлыг Монгол Улсад ОУЦХБ-аас хувиарласан байрлал, радио давтамжийг хөгжүүлэх замаар шийдвэрлэх буюу 2013 онд илгээсэн SANSAR-1 төлөвлөлтийг шинэчлэх замаар шийдвэрлэх нь зүйтэй гэсэн шийдлийг боловсруулсан.

Бага оврын хиймэл дагуул чиглэлээр-1, зайнаас тандан судлал, газарзүйн мэдээллийн системийн чиглэлээр-1, байршил тогтоох хиймэл дагуулын системийн чиглэлээр-1 хүнийг мастерийн сургалтанд БНХАУ-ын Бэйхангийн Их сургуулийн хөтөлбөрт хамруулав. **/0 хувь/**

3.2.41.Байгаль, эдийн засаг, нийгэм, хууль, эрх зүй зэрэг салбарын шинжлэх ухааныг хөгжүүлэх, тухайн салбарын эрдэмтдийн болон хүрээлэнгийн үйл ажиллагааг сайжруулах бодлого хэрэгжүүлнэ.

**Биелэлт:** Ургамал хамгааллын эрдэм шинжилгээний хүрээлэн, Палеонтологи, геологийн хүрээлэн, Шинжлэх ухааны академийн нэгдсэн байрны өргөтгөлийн барилгын ажлыг улсын хөрөнгө оруулалтын хөтөлбөрт тусган, 2018 оны улсын төсвийн хөрөнгө оруулалтад тусгуулан хэрэгжүүлэхээр санал боловсруулан боловч эдийн засгийн хүндрэлээс шалтгаалан хойшилсон.

"Докторын дараах судалгаанд сайдын нэрэмжит инновацийн тэтгэлэг олгох" журмын дагуу 2016 онд сонгон шалгаруулалтыг  зохион байгуулсан. Сонгон шалгаруулалтад тэнцсэн шилдэг 10 залуу эрдэмтэнд нэрэмжит тэтгэлгийг олголоо. Тэтгэлгийн хэмжээ нь 10 сая төгрөг бөгөөд 45 хүртэлх насны залуу эрдэмтэнд олгодог уламжлалтай.  2010 оноос хойш 66 шилдэг залуу судлаачид энэхүү тэтгэлэгийг хүртээд байна. Уг тэтгэлэг нь залуу эрдэмтдийн судалгааны ажлын чанарыг дээшлүүлэх, үр дүнг инноваци болгох, эрдэмтдийн залуу халааг бэлтгэх, оюуны өмчөөр баталгаажсан шинэ бүтээгдэхүүн, үйлчилгээг бий болгоход чиглэгддэг.

  2017 оны улсын төсвийн хөрөнгө оруулалт болон төсвийн тодотголоор шийдэгдсэн нэмэлт хөрөнгө оруулалтын хөрөнгөөр Шинжлэх ухаан, технологийн салбарын 12 байгууллагад 837.5 сая төгрөгийн их засварын ажил хийгдэж байна. **/40 хувь/**

**Соёл урлаг, спортын салбарын чиглэлээр:**

**Соёл урлагийн салбарын хууль эрх зүйн орчинг боловсронгуй болгож соёл урлагийг хөгжүүлэх бодлого, санхүүжилт, удирдлага зохион байгуулалтын шинэчлэлийг хэрэгжүүлнэ.**

Үндэсний болон сонгодог урлаг, нүүдлийн соёл иргэншлийг төрийн ивээлд байлгаж, бүх нийтийн соёл урлагийн үйлчилгээний хүртээмжийг нэмэгдүүлж, соёл урлагийн аялал жуулчлал, гадаадад монголын үндэсний соёл урлагийг сурталчлах үйлдвэрлэлийн бүтээгдэхүүн, үйлчилгээг бий болгож, монгол контентийг хөгжүүлнэ.

Нийтийн биеийн тамирын нийгмийн орчин, үйлчилгээг боловсронгуй болгох, үндэсний спортын өв соёлыг хөгжүүлэх, өвлөн уламжлах, спортын эрдэм шинжилгээ, спортын анагаах ухааныг хөгжүүлэх, тамирчдын бэлтгэл сургуулилт хийх таатай орчин нөхцөлийг бүрдүүлэх, спортыг эдийн засгийн эргэлтэд оруулах, тэмцээн, наадмын тогтолцоог боловсронгуй болгох, тамирчин дасгалжуулагчдын нийгмийн хамгааллыг сайжруулах бодлого, эрх зүйн орчинг боловсронгуй болгож, биеийн тамир, спортын дэд бүтцийг сайжруулан нийтийн биеийн тамир, спортын үйлчилгээний чанар, хүртээмжийг нэмэгдүүлнэ.

3.2.42.Соёлын тухай хуулийг шинэчлэн баталж, киноны тухай, музейн тухай хуулийг боловсронгуй болгон хэрэгжүүлэх нөхцөлийг бүрдүүлнэ.

**Биелэлт:** “Соёлын тухай хуулийн шинэчилсэн найруулгын төсөл”-ийг боловсруулах ажлын хэсгийг байгуулан хуулийн үзэл баримтлалын төслийг боловсруулав. Киноны тухай хуулийн төсөл, үзэл баримтлал боловсруулах шинэчилсэн ажлын хэсэг байгуулагдан ажиллаж байна. Хууль тогтоомжийн тухай хуулийн дагуу киноны хуулийн хэрэгцээ шаардлагын урьдчилсан тандалт судалгаа, киноны тухай хуулийн төслиийн хууль эрх зүйн орчны судалгаа, киноны салбарын өнөөгийн нөхцөл байдлын талаарх судалгааг тус тус хийж дуусгав.**/40 хувь/**

3.2.43.Орчин үеийн музейн стандарт шаардлагыг хангасан байгалийн түүхийн музейг шинээр барина.

**Биелэлт:** Байгалийн түүхийн музейн асуудлыг судлахаар БНСУ-ын Гадаад хэргийн яам, КОЙКА байгууллагын төлөөлөгчид 2016 оны 10 дугаар сарын 17-20-ны өдрүүдэд Улаанбаатар хотод ажилласан. Байгалийн түүхийн музейн барилгыг барих газрын асуудал шийдэгдээгүй байна. Музейн шинэ барилгыг одоогийн Байгалийн түүхийн музейн эзэмшилд байгаа газар дээр 2014 онд хийгдсэн зураг төсвийн дагуу барих саналыг Монгол дахь Койкагийн төлөөлөгчийн газарт хүргүүлээд байна.Байгалийн түүхийн музейн өмнө нь гарсан барилга барих газрын зөвшөөрөл, техникийн нөхцлийг шинэчлэн гаргуулахаар бэлтгэж байна. **/0 хувь/**

3.2.44.Үндэсний болон сонгодог урлаг, нүүдлийн соёл иргэншлийг төрийн ивээлд байлгаж, хүний нөөцийг бэлтгэх, хөгжүүлэх бодлогыг тодорхойлох, мэргэжлийн боловсон хүчнээр хангах, уран бүтээл туурвих, уран бүтээлчдийг урамшуулах санхүүжилтийн тогтолцоог боловсронгуй болгох, монгол хэл, бичгийн соёлыг хадгалах, хамгаалах, судлах, хөгжүүлэх, түгээн дэлгэрүүлэх, ном, бүтээл туурвих, соён гэгээрүүлэх монгол өв соёлын дархлааг бий болгох талаар цогц арга хэмжээг хэрэгжүүлнэ.

**Биелэлт:** Уран бүтээлийн үйлдвэрлэл дэх зохиогчийн эрхийн урамшуулал, түүний хэм хэмжээг тогтоосон эрх зүйн зохицуулалтыг боловсронгуй болгох, “Сонгодог урлаг-III” үндэсний хөтөлбөрийг боловсруулах чиглэлээр холбогдох ажлын хэсгүүд байгуулагдаж, хөтөлбөрийн төслийг боловсруулж байна.

БСШУС-ын сайдын 2016 оны 11 дүгээр сарын 28-наас 12 дугаар сарын 02-ны өдрүүдэд ОХУ-д хийсэн албан ёсны айлчлалын үр дүнд ОХУ-ын соёл, урлагийн чиглэлээр мэргэжилтэй боловсон хүчин бэлтгэдэг  их, дээд сургуульд элсэн суралцах Монгол иргэдийн сонгон шалгаруулалтыг 2017 оноос Монгол Улсад  зохион байгуулах, Монгол Улсын Хөгжим бүжгийн коллежийг Хөгжмийн их сургууль болгон өргөжүүлэхэд ОХУ-ын тал  дэмжлэг үзүүлж, хамтран ажиллахаар боллоо.

2017 онд хүүхдэд зориулсан телевизийн олон ангит киногоор Голден пикчерс продакшны “Он цагийн эрэлчид” кино, хүүхдэд зориулсан инээдмийн жүжгээр Хишигзаяагийн “Царцаа Намжил” жүжгийн төслийг тус тус шалгаруулж 98.0 сая төгрөгийн дэмжлэг үзүүллээ.

БСШУС-ын сайдын шийдвэрээр 2017 онд ШУА-ийн Хэл зохиолын хүрээлэнгийн "Зава Дамдин тэргүүтэй 3 эрдэмтэн"номд 10.0 сая, Монгол Улсын Их Сургуулийн багш, хүүхдийн зохиолч Ж.Батжаргалын "Хүүхдийн уран зохиолын тайлбар толь" 10.0 сая, Соёл, урлагийн их сургуулийн "Боржигоны өв соёл", Ойрад монголын угсаатны зүйн хээрийн судалгааны 2 боть /1986-2016/-д тус бүр 5.0 сая, Олон Улсын Монгол Судлалын холбоо “Монгол орон ба Монголчууд-III” гэрэл зургийн цомогт 10.0 сая, Монголын утга зохиол судлалын төвийн “Алтан үе” монголын зохиолчдын цомогт 15.0 сая, иргэн А.Бат-Эрдэнийн " Би зурж чадна" номд 2.0 сая, Монголын урчуудын эвлэлийн "Монголын сайхан орон" цомогт 15.0 сая, Төрийн соёрхолт, Урлагийн гавьяат зүтгэлтэн, бүжиг дэглээч С.Сүхбаатарын "“Монгол угсаатны бүжгийн гайхамшиг, уламжлалт дэг” ном; 5.0 сая, О.Дашбалбарын ”Амьддаа бие биенээ хайрла хүмүүс ээ”, “Миний захидлууд” номд 6.6 сая, Б.Баянмөнхийн “Оюу товч” туужид 3.3 сая,.”Хүүхдэд зориулсан аман зохиолын сонгомол ном”, “Итгэл” судрын эмхэтгэл “Орхоны хөндийн аялал жуулчлал”, “Соёлын аялал жуулчлал” номд 9.4 сая төгрөгийн дэмжлэг үзүүлэн хэвлүүлж, аймаг, нийслэл, сум, дүүргийн номын санд түгээх ажлыг зохион байгуулав.

Үндэсний сонгодог зохиол бүтээл болон үндэсний залуу боловсон хүчнийг дэлхийн тавцанд гаргах зорилгоор Төрийн соёрхолт, УГЗ, Чингисийн одонт, хөгжмийн зохиолч Бямбасүрэнгийн Шаравын нэрэмжит мэргэжлийн дуучид, үндэсний хөгжмийн хөгжимчдийн олон улсын хоёрдугаар уралдааныг 2016 оны 11 дүгээр сарын 15-наас 23-ны өдрүүдэд Монгол Улсын нийслэл Улаанбаатар хотноо зохион байгуулав. **/40 хувь/**

3.2.45.Улаанбаатар хотод ажиллаж байгаа төрийн болон орон нутгийн өмчийн соёл урлагийн зориулалттай театр, соёлын төвүүдийн барилгын нөхцөл байдлыг үнэлж, мэргэжлийн соёл, урлагийн байгууллагуудыг уран бүтээл туурвих, тоглолт зохион байгуулах боломжийг судалж, хэрэгжүүлнэ.

**Биелэлт:** Улаанбаатар хотод ажиллаж байгаа төрийн өмчит болон орон нутгийн өмчийн соёл, урлагийн зориулалттай театр, соёлын төвүүдийн барилга байгууламжийн одоогийн ашиглалтад дүн шинжилгээ хийж, салбарын бодлогын түвшинд шинэчлэн, зургийн даалгаврыг боловсруулан батлуулж, мэргэжлийн байгууллагаар нэг маягийн зураг төсөв боловсруулах ажлыг гүйцэтгээд байна. **/40 хувь/**

3.2.46.Жил бүр үндэсний бахархал, эх оронч сэтгэлгээг хөгжүүлэхэд чиглэсэн түүхийн сэдэвтэй кино, тайз дэлгэц, утга зохиолын томоохон хэмжээний мэргэжлийн түвшний 1 бүтээл туурвихад санхүүгийн дэмжлэг үзүүлнэ.

**Биелэлт:** Хүүхэд залуучуудын Үндэсний бахархал, эх оронч сэтгэлгээг хөгжүүлэхэд чиглэсэн түүхэн сэдэвт уран сайхны кино бүтээл туурвихад дэмжлэг үзүүлэх зорилгоор 2017 оны улсын төсөвт 700 сая төгрөг батлагдсан бөгөөд 2017 оны 3 дугаар улиралд багтаан түүхэн сэдэвт уран сайхны киноны шалгаруулалтыг зохион байгуулж, кино зураг авалтыг эхлүүлэхээр ажиллаж байна. “Улсын захиалгаар бүтээх түүхэн болон уран сайхны кино туурвихад төрөөс дэмжлэг үзүүлэх журам”-ын төслийг боловсруулав. **/40 хувь/**

3.2.47.Соёл урлагийн аялал жуулчлал хөгжүүлэх, гадаадад монголын үндэсний соёл урлагийг сурталчлах, үйлдвэрлэлийн бүтээгдэхүүн, үйлчилгээг бий болгох талаар тусгайлсан бодлого хэрэгжүүлнэ.

**Биелэлт:** Соёл, урлагийн аялал жуулчлалыг хөгжүүлэх, гадаадад монголын үндэсний бүтээгдэхүүн үйлчилгээг сурталчлах чиглэлээр “Соёлын бүтээлч үйлдвэрлэл” олон улсын чуулган, “Соёл, урлагийн менежмент-Бүтээлч үйлдвэрлэл” семинарыг Улаанбаатар хотноо тус тус зохион байгуулсан.

2017 онд Монгол Улсын соёлын өдрүүдийг Япон Улсад, Монгол, Оросын кино өдрүүдийг харилцан зохион байгуулав. Гадаад оронд Монголын соёл, урлагийг сурталчлан гэрээгээр ажиллаж буй уран бүтээлчдэд дэмжлэг үзүүлэх ажлын эрхзүйн нөхцөлийг бүрдүүлнэ. **/40 хувь/**

3.2.48.Музейн хадгалалт, хамгаалалтын шаардлагыг олон улсын стандартад хүргэж, хэрэгжилтийг хангана.

**Биелэлт:** 2017 онд 2-3 музейн сан хөмрөгийг олон улсын стандартад нийцсэн байдлаар засаж тохижуулахаар шат дараатай ажлууд хийгдэж байна. Энэхүү ажлын хүрээнд музейн сан хөмрөгийг тохижуулахад шаардлагатай засвар үйлчилгээний болон материал, тоног төхөөрөмжийн үнийг судалгааг гарган ажиллаж байна.

Улаанбаатар хот дахь Улсын хамгаалалтад байх түүх, соёлын үл хөдлөх дурсгалын жагсаалтад орсон дурсгалын хамгаалалтын бүсийг шинэчлэн тогтооно. Мөн улсын болон орон нутгийн 10 музейг стандартын шаардлага хангасан сан хөмрөгтэй болгох ажлыг үе шаттай хэрэгжүүлнэ. **/40 хувь/**

3.2.49.Хөдөө орон нутагт хэрэгцээ, шаардлага, үйлчилгээний чанар, үр дүнтэй уялдуулан соёл урлагийн барилга байгууламжийг барих ажлыг үе шаттай зохион байгуулна.

**Биелэлт:** 2016 онд дараах барилгын ажлуудыг гүйцэтгэж, ашиглалтад оруулсан байна.

1. Завхан аймгийн Тосонцэнгэл сумын 500 хүний суудалтай Соёлын ордны барилга
2. Хэнтий аймгийн Баян-Адрага сумын 300 хүний суудалтай Соёлын төвийн барилга
3. Төв аймгийн Баянцагаан сумын Соёлын төвийн барилга
4. Говь-Алтай аймгийн Алтай чуулгын 500 хүний суудалтай барилга
5. Сүхбаатар аймгийн Наран сумын соёлын төвийн барилга
6. Архангай аймгийн Эрдэнэбулган сумын Хүүхдийн номын сан
7. Дорнод аймгийн Баянтүмэн сумын Соёл урлагийн заал

Хөгжимт драмын театрын барилга (Архангай, Эрдэнэбулган сум) ажлын гүйцэтгэгч “Акми Холдинг” ХХК-тай гэрээг дүгнэж, 2017 оны 4 дүгээр сараас барилга угсралтын ажил эхэлсэн. Хөгжимт драмын театрын барилга (Төв, Зуунмод сум) ажлын гүйцэтгэгч “Рендер БАУ” ХХК-тай 2016 оны гэрээг дүгнэж, 2017 оны барилга угсралтын ажил эхэлсэн.

Орхон, Баянхонгор, Өмнөговь аймгийн музейн барилгын зураг төсөв, техникийн дүгнэлтийг бэлтгэж бэлэн болгосон, 2018 онд Өмнөговь аймгийн музейн барилгыг орон нутгийн хөрөнгөөр барьж эхлэхээр бэлтгэл ажлыг хангаж байна.

Төв, орон нутгийн 23 зөөврийн номын сан алслагдсан дүүрэг, сум, баг, эмэгтэйчүүдийн болон хүүхдийн хорих ангид 3774 уншигчид 4120 номоор үйлчилсэн байна. **/40 хувь/**

3.2.50.Соёл, урлагийг дэмжих сан байгуулна.

**Биелэлт:** Соёл, урлаг хөгжүүлэх сангийн дүрмийг сэргээж, сангийн 2017 оны төсвийн төслийг боловсруулан 1 тэрбум төгрөгийн төсвийг батлуулав. Соёл, урлаг дэмжих сангийн дүрмийг боловсруулан БСШУС-ын сайдын 2017 оны А/125 дугаар тушаалаар батлав. Соёл, урлаг дэмжих сангийн дүрэмд заасны дагуу сангаас санхүүжүүлэх төсөл, арга хэмжээг сонгон шалгаруулах орон тооны бус мэргэжлийн зөвлөлийн бүрэлдэхүүнийг БСШУС-ын сайдын 2017 оны А/249 дүгээр тушаалаар батлуулан үйл ажиллагааг эхлүүллээ. **/70 хувь/**

3.2.51.Чойжин ламын сүм музейг шинэчлэн засварлаж, Тоньюкукын цогцолборыг хамгаалах, музей байгуулах, Шороон бумбагарын бунхант булш, ханын зургийг хамгаалах, сэргээн засварлах, Эзэнт гүрэн музей байгуулах ажлыг зохион байгуулна.

**Биелэлт:** Монгол Улсын Боловсрол, соёл, шинжлэх ухааны яам, Бүгд Найрамдах Турк Улсын Ерөнхий сайдын дэргэдэх Туркийн хамтын ажиллагаа, зохицуулах агентлагийн хооронд 2015 оны 5 дугаар сарын 26-ны өдөр Улаанбаатар хотноо байгуулсан Монгол дахь эртний Түрэгийн үеийн соёлын өвийг хамгаалах, хадгалахад хамтран ажиллах тухай харилцан ойлголцлын санамж бичгийн хүрээнд хоёр тал Төв аймгийн Эрдэнэ сумын нутагт орших Тоньюкукийн цогцолбор дурсгалыг малтан судлах, хамгаалах арга хэмжээг 2015 оноос эхлэн хэрэгжүүлж байна. 2016 онд хоёр талын археологчдын баг цогцолборын бүтцийг илрүүлэх зорилгоор өргөн хэмжээний малтлага судалгаа хийж дууссан. 2017 онд хоёр тал цогцолбор дурсгалын малтлагын үр дүнг бэхжүүлэх, музейн барилгын зураг төслийн боловсруулах ажлууд хийгдэж байна. Хоёр тал музейн барилга барих, дотор гадна тохижилтын ажлыг хэрэгжүүлэх чиглэлээр хамтарсан протокол байгуулж ажиллахаар урьдчилан тохиролцож, төслийг боловсруулаад байна. Музейн барилга угсралтын ажлыг 2018 оноос эхлүүлэхээр төлөвлөж байна.

“Булган аймгийн Баяннуур сумын нутагт орших Улаан хэрмийн Шороон бумбагар бунхант булш, ханын зургийг авран хамгаалах, сэргээн засварлах төсөл”-ийн гэрээний хүрээнд 2016 онд ханын зургийг хамгаалах, сэргээн засварлах үйл ажиллагааг дэд бүтцээр хангах ажлуудыг хийв. 2017 онд цахилгааны шугамыг холбож, ханын зургийг бэхжүүлэх ажлыг гүйцэтгэхээр бэлтгэл ажил хангаж байна.

Эзэнт гүрний музей байгуулах асуудлаар эрдэмтэн судлаачдын дунд хэлэлцүүлэг зохион байгуулав. **/40 хувь/**

3.2.52.Биеийн тамир, спортын эрх зүйн орчинг боловсронгуй болгож нийтийн биеийн тамир, спортыг хөгжүүлэх, үндэсний спортын өв соёлыг хөгжүүлэх, өвлөн уламжлах бодлого, тогтолцооны шинэчлэлийг хэрэгжүүлнэ.

**Биелэлт:** Биеийн тамир, спортын тухай хуулийн шинэчилсэн найруулгыг эцэслэн боловсруулан Улсын Их Хуралд өргөн мэдүүлсэн бөгөөд УИХ-ын 2017 оны 7 дугаар сарын 06-ны өдрийн нэгдсэн чуулганаар хуулийн шинэчилсэн найруулгыг батлуулав.

Монгол Улсын “Спортын цол зэрэг олгох тухай журам”-ыг шинэчилэн боловсруулж, БСШУС-ын сайдын 2016 оны 10 дугаар сарын 26-ны өдрийн А/93 тушаалаар батлав.

Монгол Улсын “Үндэсний шигшээ баг бүрдүүлэх, тамирчдыг сонгон шалгаруулах журам”, “Ахлах дасгалжуулдагчийг сонгон шалгаруулах журам”-ыг шинэчилэн боловсруулж, БСШУС-ын сайдын 2016 оны 11 дугаар сарын 24-ны өдрийн А/131 тушаалаар батлав.

Засгийн газрын 2016 оны 11 дүгээр сарын 16-ны өдрийн хуралдаанаар Монгол улсад 2020 онд “Азийн хүүхдүүд” Олон улсын хүүхдийн спортын VII наадмыг зохион байгуулахыг дэмжиж 145 дугаар тогтоолыг баталсан.

Биеийн тамир, спортын газар, Их дээд сургуулийн Биеийн тамирын багш нар, Багшийн мэргэжил дээшлүүлэх институт, Багш нарын хөгжлийн хүрээлэнтэй хамтран 21 их, дээд сургуулийн 4000 гаруй оюутнаас биеийн тамирын хичээлийн сургалтын хөтөлбөрийн талаар, ажил олгогч 62 байгууллагаас ажилтнуудын хөдөлмөрийн бүтээмжид биеийн тамир, спортын үзүүлэх нөлөөллийн талаар судалгаа авч, гарсан дүгнэлтийн дагуу БСШУС-ын сайдын 2017 оны А/103 дугаар тушаалаар Их дээд сургуулийн биеийн тамирын хичээлийг 3 хүртлэх кредит цаг байхаар баталсан. **/40 хувь/**

3.2.53.Спортын төв ордныг шинэчилж, олон улсын стандартад нийцсэн хөнгөн атлетикийн тартанан зам, өвлийн спортын ордон барина.

**Биелэлт:** Олон улсын стандартад нийцсэн хөнгөн атлетикийн тартанан замыг Нийслэлийн Налайх дүүрэг нутаг дэвсгэрт барьж байгуулж байгаа бөгөөд 2017 онд гүйцэтгэх ажлын санхүүжилтийг БСШУС-ын сайдын 2017 оны А/173 дугаар тушаалаар шийдвэрлэсэн. Тус замын гүйцэтгэлд Олон улсын шинжээч дүгнэлт хийсний дараа резинэн зам дэвсэх, наах ажлыг гүйцэтгэнэ.

БНХАУ-ын Засгийн газрын буцалтгүй тусламжийн хөрөнгөөр баригдах Хөгжлийн бэрхшээлтэй иргэдийн спортын ордны барилгын ажил 2018 онд эхлэх бөгөөд Хятадын талын судалгааны баг ирж, барилгын ажлыг гүйцэтгэхэд холбоотой төрийн байгууллагуудтай зохих уулзалт хийн гэрээ байгуулахыг хүлээж байна. **/40 хувь/**

3.2.54.Спортын эрдэм шинжилгээ, спортын анагаах ухааныг хөгжүүлэх, тамирчдын бэлтгэл сургуулилт хийх таатай орчин нөхцөлийг бүрдүүлнэ.

**Биелэлт:** Биеийн тамир, спортын салбарын мэргэжилтнүүдийг төгсөлтийн дараах сургалт, мэргэшлийн тогтолцоог бүрдүүлэн хэрэгжүүлэх зорилгоор Монгол Улсын Боловсролын Их Сургуулийн бүрэлдэхүүн сургуулийн бүтцэд Биеийн тамирын сургуулийг өөрчлөн байгууллаа. Төгсөлтийн дараах сургалт, мэргэшлийн тогтолцоог бүрдүүлэх хэрэгжүүлэхээр төслийг боловсруулж байна.

Волейбол, уран сайхан, спортын гимнастикийн төрлөөр Спортын орчин, сургалт, хэрэглэл, тоног төхөөрөмжийн стандартын төслийг тухайн спортын холбоодтой хамтран боловсруулан салбарын стандарт, хэмжил зүйн Техникийн хороогоор хэлэлцүүлсэнээс Волейболын стандартыг Стандарт, хэмжил зүйн газрын Үндэсний зөвлөлөөр хэлэлцүүлэн батлав.

Спортын гимнастик, уран сайхны гимнастикийн спортын стандартыг Стандарт, хэмжил зүйн газрын Үндэсний зөвлөлөөр, буудлага, аэробикийн спортын стандартыг салбарын Техникийн хороогоор хэлэлцүүлэхээр бэлтгэж байна.

Биеийн тамир, спортын тухай хуулийн шинэчилсэн найрууллагад төрийн байгууллагын зарим чиг үүргийг төрийн бус байгууллагаар гэрээгээр гүйцэтгүүлж, холбогдох зардлыг санхүүжүүлэх, спортын холбооны эрх, үүрэг, Өсвөр үе, залуучууд, насанд хүрэгчдийн үндэсний шигшээ багийн спортын сургалт-дасгалжуулалтыг удирдах, спортын тэмцээнд оролцуулах үйл ажиллагаа эрхлэх, эрх олгох журмаар зохицуулахаар батлагдсан. Салбарын мэдээллийн порталь www.sport.gov.mn цахим хуудсыг өргөжүүлж 24 спортын холбоо, 21 аймаг, нийслэлийн үйл ажиллагааны мэдээлэл нэгдсэн байдлаар ажиллаж байна. **/40 хувь/**

3.2.55.“Спортыг дэмжих сан” байгуулна.

**Биелэлт:** Засгийн газрын тусгай сангийн тухай хуулийн 217 зүйлд УИХ 2016 оны 11 дүгээр сарын 10-ны өдөр нэмэлт өөрчлөлт оруулан баталсан.Засгийн газрын 2017 оны 1 дүгээр сарын 18-ны өдрийн 23 дугаар тогтоолоор “Спортыг дэмжих сангийн хөрөнгийг зарцуулах журам”-ыг батлав. Спортыг дэмжих сангийн Удирдах зөвлөл, төсөл сонгон шалгаруулах журмыг БСШУС-ын сайдын 2017 оны А/202 дугаар тушаалаар баталсан. Нийт 31 төсөл саналаа ирүүлсэнээс Зөвлөлийн хурлаар хэлэлцэн нийтийн биеийн тамирын чиглэлээр 4, өндөр зэрэглэлийн тамирчин, дасгалжуулагчийг шинжлэх ухааны үндэслэлтэй бэлтгэх, хөгжүүлэхэд чиглэсэн төсөл арга хэмжээний хүрээнд 3 төсөл, үндэсний спортыг хөгжүүлэх, дэмжлэг үзүүлэх хүрээнд 1 төсөл, допинг, сэргээшийн эсрэг үйл ажиллагааны чиглэлээр 1 нийт 10 төсөлд 600 сая төгрөгийн санхүүгийн дэмжлэг үзүүлэхээр хэлэлцэн шийдвэрлэж БСШУС-ын сайдын 2017 оны А/202 дугаар тушаалаар санхүүжилт хийгдсэн. **/70 хувь/**

3.2.56.Нийтийн биеийн тамир, иог, бясалгал, зохистой хөдөлгөөн /фитнес/-ээр хичээллэх, өвчнөөс урьдчилан сэргийлэх үйл ажиллагааг эрүүл мэндийн даатгалын сангаас урамшуулна.

**Биелэлт:** Биеийн тамир, чийрэгжүүлэлт, фитнессийн чиглэлээр үйл ажиллагаа явуулдаг спортын клубийн анхан шатны магадлан итгэмжлэлийг эхлүүлэх зохицуулалтыг Биеийн тамир, спортын тухай хуулийн шинэчилсэн найруулгад тусгасан. Эрүүл мэндийн даатгалын хуульд магадлан итгэмжлэгдсэн спортын клуб нь эрүүл мэндийн даатгалаас хөнгөлөлт авах зохицуулалтын дагуу магадлан итгэмжлэлийн журмын шинэчилсэн төсөл боловсруулах ажлын хэсгийг Биеийн тамир, спортын газрын даргын 2017 оны А/356 дугаар тушаалаар Эрүүл мэндийн яам, Хөдөлмөр, нийгмийн хамгаалалын яам, БСШУС-ын яамны бүрэлдэхүүнтэйгээр байгуулж журмын төслийн хэлэлцүүлгийг хийж, сургалтыг магадлан итгэмжлэлийн шинжээчид, биеийн тамир, чийрэгжүүлэлтийн чиглэлээр үйл ажиллагаа явуулж буй фитнесс клубүүдын удирдлага, багш, дасгалжуулагчдын дунд зохион байгууллаа. Хууль 2019 оны 1 дүгээр сарын 01-нээс дагаж мөрдөхөөр батлагдсан тул уг журмыг 2018 оны эхний хагаст боловсруулан батлуулахаар төлөвлөн ажиллаж байна.

Хүн амын бие бялдар, чийрэгжилтийн түвшин тогтоох сорилыг боловсронгуй болгох ажлын хүрээнд Хэнтий, Сүхбаатар аймаг, Баянгол, Сонгино хайрхан, Баянзүрх дүүргийн иргэд, аж ахуйн нэгж байгууллага, сургууль, биеийн тамир спортын газраас бие бялдрын түвшин тогтоох сорил авсан үйл ажиллагаанд түүврийн аргаар хяналт-шинжилгээ, үнэлгээ хийж дүгнэлт гаргалаа. Бие бялдрын түвшин тогтоох сорилын арга, аргачлалыг боловсронгуй болгох талаар биеийн тамирын арга зүйчдийн сургалтыг зохион байгуулж, 80 гаруй арга зүйч, мэргэжилтнүүдийг хамруулсан. Сорилын аргачлалыг сайжруулах 3 хувилбарыг боловсруулан туршилтаар сорил авч дүгнэлтийг боловсруулсан. **/40 хувь/**

3.2.57.Үндэсний соёл, урлагийг шинэ шатанд гаргах зорилгоор “Үндэсний байгалийн музей, театр, урлагийн цогцолборууд”-ыг байгуулж, соёлын үнэт зүйлс, биет болон биет бус өвийн хадгалалт, хамгаалалтыг сайжруулна.

**Биелэлт:** “Чулуун соёлын өв” хөтөлбөр, “Соёлын биет бус өвийг хамгаалах” хөтөлбөрийн төслийг боловсруулах ажлын хэсгийг тус тус байгуулан ажиллаж байна.

Соёлын өвийн төвийн болон Үндэсний номын сангийн барилгын ажлууд 2017 онд явагдсан бөгөөд 2018 онд барьж дуусгахаар төлөвлөж байна. Хөгжим бүжгийн коллежийг хөгжмийн дээд сургууль /консерватор/ болгох зэрэг ажлуудыг хэрэгжүүлж байна. **/40 хувь/**

3.2.58.Соёл, шинжлэх ухааны салбарын ажиллагчдын хөдөлмөрийн үнэлэмжийг дээшлүүлнэ.

**Биелэлт:** Соёл, урлагийн салбарын хүний нөөцийн өнөөгийн байдал, ирээдүйн төлөв судалгааг хийж, төлөвлөгөөний төсөл боловсруулахаар ажиллаж байна. **/0 хувь/**

3.2.59.Үндэсний урлагийг дэмжих бодлогын хүрээнд Үндэсний урлагийн Их театр барих ажлыг эхлүүлнэ.

**Биелэлт:** Үндэсний дуу, бүжгийн эрдмийн чуулгын бааз суурийг үндэслэн Үндэсний урлагийн их театр байгуулах ажлыг эхлүүлж, Засгийн газрын 2016 оны 11 дүгээр сарын 2-ны өдрийн 129 дүгээр тогтоолоор Үндэсний дуу, бүжгийн эрдмийн чуулгын нэрийг Үндэсний урлагийн их театр болгон өөрчлөв. **/40 хувь/**

**3.3.Хүн амын хөдөлмөр эрхлэлтийг нэмэгдүүлж, нийгмийн хамгааллыг сайжруулах чиглэлээр авч хэрэгжүүлэх арга хэмжээ:**

**Хөдөлмөрийн зах зээлийн эрэлтэд нийцсэн ур чадвар, мэргэшилтэй ажилтны тоог нэмэгдүүлэх замаар хүн амын орлогыг дээшлүүлэн дундаж давхаргын хүрээг нэмэгдүүлж, иргэдийн нийгмийн хамгааллыг сайжруулна.**

3.3.1.Монгол хүний үнэ цэнэ, үнэлэмж, өрсөлдөх чадварыг нэмэгдүүлэх бодлогыг бүх салбарт баримтална.

**Биелэлт:** Мэргэжлийн боловсрол сургалтын байгууллагад суралцагчдын дунд үсчин гоо сайханч, гагнуур, модон эдлэлийн мужаан, барилгын сантехникч, хүнд машин механизмын оператор, авто машины засварчин мэргэжлээр “Монгол ур чадвар-2016’’ мэргэжлийн улсын уралдааныг зохион байгуулж ажиллалаа. Энэ удаагийн тэмцээнд орон нутгийн мэргэжлийн боловсрол, байгууллагын оролцоо нэмэгдсэн. 2017 оны Арабын Нэгдсэн Эмират улсын Абу Даби хотноо болох “Дэлхийн ур чадварын уралдаан-2017”-д гагнуур, сантехник, цахилгаан, өрөг угсралт, мужаан гэсэн 6 мэргэжлээр Монгол Улс 2 дахь удаагаа оролцсон. Тэмцээний дүнгээр Манай багийн оролцогчид нийт оноогоор 56 улсаас 47 дугаар байр эзэлсэн. Гагнуурын мэргэжлээр оролцсон оролцогч Ж.Жанлав-ойдов шагналт байрын босго оноо болох 700 оноо авч Монгол Улс анх удаа энэ тэмцээнээс Тусгай байрын медал, Монгол Улсаа төлөөлөн өрсөлдсөн оролцогчдоос хамгийн өндөр оноо авч Үндэсний ялагчийн алтан медалыг тус тус хүртсэн.

**/40 хувь/**

3.3.2.Өрхийн орлого, зарлага, ядуурлын түвшинг тогтоох шалгуур үзүүлэлт, аргачлалыг сайжруулж, бодит амьдралд нийцүүлнэ.

**Биелэлт:** Хөдөлмөрийн зах зээлийн үндсэн үзүүлэлт, аргачлалыг боловсронгуй болгож, орчин үеийн шинэ ойлголт, тодорхойлолт, түүнийг тооцох аргачлалыг нэвтрүүлэх зорилгоор “Хөдөлмөр эрхлэлт, ажиллах хүчний статистикийн үзүүлэлтийг тооцох аргачлал”-ыг шинэчлэн боловсруулж, батлуулах зорилго бүхий Ажлын хэсгийн бүрэлдэхүүн, ажлын хэсгийн ажиллах журмыг Үндэсний статистикийн хорооны дарга болон Хөдөлмөр, нийгмийн хамгааллын сайдын 2016 оны 09 дүгээр сарын 27-ны өдрийн А/29, А/150 дугаар хамтарсан тушаалаар шинэчлэн батлан ажиллаж байна. Ажлын хэсэг нь Олон улсын хөдөлмөрийн байгууллагын Хөдөлмөрийн статистикчдын 19-р бага хурлын тогтоолоор баталсан шинэ стандартуудыг турших судалгаанаас гарсан удирдамжид нийцүүлэн хөдөлмөр эрхлэлт, ажиллах хүчний үндсэн үзүүлэлт тооцох аргачлалыг боловсруулж байна. Олон улсын хөдөлмөрийн байгууллага туршилтын судалгааны тооцооллыг дахин хийх, сайжруулах шаардлагатай тухай зөвлөмж өгсөн тул 2018 оны эхний улиралд Ажиллах хүчний судалгааны хүрээнд туршилтын судалгааг дахин хийхээр болсон.

**/40 хувь/**

3.3.3.Хүн амын төвлөрлийг сааруулж, бүсчилсэн хөгжлийг дэмжихэд чиглэсэн хөдөлмөр эрхлэлтийн бодлого хэрэгжүүлж, орон нутгийн санаачилгыг дэмжинэ.

**Биелэлт:** Хүн амын төвлөрлийг сааруулж, бүсчилсэн хөгжлийг дэмжихэд чиглэсэн хөдөлмөр эрхлэлтийг дэмжих хүрээнд Засгийн газрын шийдвэрийн дагуу аймаг, нийслэл, дүүргийн хөдөлмөр эрхлэлтийн зөвлөлөөс баталсан хөдөлмөр эрхлэлтийг дэмжих хөтөлбөр, төслийг Дорноговь, Дорнод, Завхан, Өмнөговь, Ховд аймгуудын засаг захиргааны байгууллагын дэмжлэгтэйгээр хамтран хэрэгжүүлсэн.

* Дорноговь аймагт 99.7 сая төгрөг
* Дорнод аймагт 52.8 сая төгрөг
* Завхан аймагт 200.0 сая төгрөг
* Өмнөговь аймагт 20.0 сая төгрөг
* Ховд аймагт 97.5 сая төгрөг

Нийт 470 сая төгрөгийг орон нутгийн онцлогийг тусган боловсруулсан хөдөлмөр эрхлэлтийг дэмжих хөтөлбөр, төсөлд зарцуулж 117 ажлын байрыг шинээр бий болгосон.

Орон нутгийн оролцоог дэмжиж, төвлөрлийг сааруулах, ажлын байр шинээр бий болгох зорилгоор “Орон нутаг, нийслэлийн онцлог хэрэгцээнд нийцүүлсэн зорилтот төсөл”-ийн тэргүүлэх чиглэлийг Хөдөлмөр эрхлэлтийн үндэсний зөвлөлийн 2017 оны 3 дугаар тогтоолоор батлан хэрэгжүүлж байна. Орон нутгийн онцлогтой зорилтот төслийг олон нийтэд нээлттэй зарлан мэдээлж, сурталчилсан бөгөөд нийт 104 төслийг хүлээн авч сонгон шалгаруулах ажлыг зохион байгуулж шалгарсан 29 төслийг Хөдөлмөр, нийгмийн хамгааллын сайдын 2017 оны 8 дугаар сарын 30-ны өдрийн А/133 тоот тушаалаар хэрэгжүүлэхээр баталсан. 2017 оны 9 дүгээр сард дээрх шалгарсан 29 төсөл хэрэгжүүлэгч хуулийн этгээд болон харьяа аймаг, дүүргийн Засаг даргатай хамтран ажиллах гурвалсан гэрээ байгуулан 3786.0 сая төгрөгийн эргэн төлөгдөх санхүүжилтийг олгон хэрэгжүүлээд байна. Уг төслийн хүрээнд 900 байнгын ажлын байр шинээр бий болоод байна. **/40 хувь/**

3.3.4.Хөдөлмөрийн зах зээлийн судалгаанд үндэслэн хөдөлмөрийн эрэлт, ур чадвар, мэргэшлийн хэрэгцээнд нийцсэн мэргэжилтэй ажилтныг бэлтгэх тогтолцоог хөгжүүлнэ.

**Биелэлт:** Их, дээд сургууль, мэргэжлийн боловсролын байгууллагуудад элсэн суралцах суралцагчдын элсэлтийг хөдөлмөрийн зах зээлийн судалгаанд үндэслэн тогтоох, хөдөлмөрийн зах зээлийн судалгаа хийх, мэдээллээр хангах журмын төслийг боловсруулах үүрэгтэй ажлын хэсгийг Хөдөлмөр, нийгмийн хамгааллын сайдын 2016 оны А/292 дугаар тушаалаар байгуулан ажиллаж боловсруулав.

2016-2017 оны хичээлийн жилд нийт 46 МСҮТ-д 13825 суралцагч барилгын салбарын чиглэлээр мэргэжил эзэмшихээр суралцаж байна. Эдгээрийн 2915 нь эмэгтэй суралцагч байгаа бөгөөд 2017 онд нийтдээ 5587 нь мэргэжилтэй ажилтан бэлтгэгдсэн.

2016-2017 оны хичээлийн жилд их, дээд сургуульд барилгын салбарын мэргэжлээр 8042 оюутан суралцаж байгаа бөгөөд үүний 2269 нь эмэгтэй оюутан байна. Эдгээрээс төрийн их, дээд сургуульд 4748 оюутан, үүний 1592 нь эмэгтэй, хувийн их, дээд сургуульд 3294 оюутан, үүний 677 нь эмэгтэй оюутан байна. Барилгын салбарт эрэлттэй байгаа мэргэжлийн жагсаалтыг гаргасан. **/40 хувь/**

3.3.5.Ажил олгогчийг ажлын байраа хадгалах, өндөр техник, технологи ашигладаг ажлын байраа нэмэгдүүлэхэд төрөөс бодлогоор дэмжинэ.

**Биелэлт:** Засгийн газрын 2015 оны 368-р тогтоолоор батлагдсан Шинжлэх ухаан, технологийг хөгжүүлэх тэргүүлэх чиглэл, цөм технологийн жагсаалт (2015-2021 он), Засгийн газрын 191 дүгээр тогтоолоор батлагдсан “Гаалийн албан татвар болон нэмэгдсэн өртгийн албан татвараас чөлөөлөгдөх жижиг, дунд үйлдвэрийн үйлдвэрлэлийн зориулалт бүхий тоног төхөөрөмж, сэлбэг хэрэгслийн жагсаалт" зэрэгт өндөр техник, технологийн эзлэх хувь, тэдгээрт гаалийн татвар, нэмэгдсэн өртөгийн албан татварын хөнгөлөлт үзүүлэх боломж, тоон судалгааг хийж байна.

Ажилгүйдлийн даатгалын санг Хөдөлмөр эрхлэлтийг дэмжих сантай нэгтгэх судалгааг хийж, хөдөлмөр эрхлэлтийг дэмжих үйл ажиллагааг ажлаас халагдсаны дараах идэвхгүй бус ажил хөдөлмөр эрхлэж буй иргэдээ ажил хөдөлмөрийн зах зээлд шинээр шаардагдаж буй мэдлэг, чадвар олгох сургалтад хамруулах, давтан сургах, технологийн дэвшилд зохицсон мэргэшлийн ур чадвар эзэмшүүлэх зэрэг идэвхтэй бодлого, арга хэмжээ хэрэгжүүлэх, өндөр техник, технологи ашигладаг ажлын байрыг хадгалж нэмэгдүүлсэн ажил олгогчийг татвар болон зээл, санхүүгийн бодлогоор дэмжихээр Хөдөлмөр эрхлэлтийг дэмжих тухай хуулийн шинэчилсэн найруулгын төсөлд тусгаад байна.

Нийгмийн даатгалын сангаас олгох ажилгүйдлийн тэтгэмжийн тухай хуулийн 11 дүгээр зүйлд 5 жил дараалан ажилгүйдлийн даатгалын сангаас тэтгэмж гаргуулаагүй бол дараа жилд төлөх шимтгэлийг 10 хувь хөнгөлөхөөр заасан. 2012-2016 онуудад ажлын байраа тогтвортой хадгалж, ажилтнаа халаагүй 8.7 мянган ажил олгогчид 140.9 сая төгрөг, 2014-2016 онуудад үйлдвэрлэлийн осол гаргаагүй 21 мянган ажил олгогчид 3.2 тэрбум төгрөг, нийт 29.7 мянган ажил олгогчид 3.4 тэрбум төгрөгийн шимтгэлийн хөнгөлөлт 2018 онд үзүүлэхээр төлөвлөж байна.

Хөдөлмөр эрхлэлтийн ур чадвар олгох, ажлын байрыг дэмжих хөтөлбөрийн хүрээнд ажлын байраа хадгалж, ажил олоход хүндрэлтэй иргэнийг тогтвортой ажлын байраар хангасан нийт 193 аж ахуй нэгжид 453.9 сая төгрөгийн урамшуулал, 10 аж ахуй нэгжид 59.4 сая төгрөгийн цалингийн дэмжлэг олгосон.

Гарааны бизнес болон бичил үйлдвэрлэл үйлчилгээ эрхлэгч 945 иргэн, 7 нөхөрлөл, хоршоо, 69 аж ахуй нэгжид 4,114.5 сая төгрөгийн жижиг зээлийг олгож, 622.1 сая төгрөгийн батлан даалт гаргасан байна. **/40 хувь/**

3.3.6.Монгол залуусаа сургаж дадлагажуулан ажлын байраар хангаж, гадаадаас авдаг ажиллагчдын тоог 50-аас дээш хувиар бууруулна.

**Биелэлт:** Ажиллах хүч гадаадад гаргах, гадаадаас ажиллах хүч, мэргэжилтэн авах тухай хуулийн шинэчилсэн найруулгын төслийг боловсруулах ажлын хэсгийг байгуулж, хуулийн үзэл баримтлалын төслийг боловсруулаад байна. Хуулийн үзэл баримтлалын төсөлд:

Ажил олгогч гадаадаас ажиллах хүчээ сонгох, ажиллах хүч авах зөв гарцыг бий болгох, албан бус зуучлалыг зогсоох зорилгоор гадаадын ажиллах хүч мэргэжилтний мэдээллийн санг хөдөлмөрийн асуудал эрхэлсэн төрийн захиргааны төв байгууллага бүрдүүлэх, ажил олгогч мэдээллийн сангаас ажилтнаа сонгох, гадаадаас ажиллах хүч авах квотын тогтолцооны үр нөлөөг сайжруулж, ажил олгогч юун түрүүнд дотоодын хөдөлмөрийн зах зээлээс ажиллах хүчээ сонгох, гадаадаас ажиллах хүч авсан тохиолдолд гадаадын ажиллах хүчний тоо хэмжээнээс хамааран монгол ажилчдыг сургах, ажиллуулах чиг үүргийг тусгаад байна.

2017 онд Хөдөлмөр, халамж үйлчилгээний ерөнхий газрын даргын тушаалаар 279 аж ахуйг нэгж байгууллагын 3970 гадаадын ажиллах хүч, мэргэжилтэнд, Засгийн газрын 2016 оны 137 тогтоолын дагуу 914 аж ахуйн нэгж байгууллагын 3729 ажиллах хүч, мэргэжилтэнд нийт 1241 аж ахуйн нэгж байгууллагын 19715 гадаадын ажиллах хүч мэргэжилтэнд Монгол Улсад хөдөлмөр эрхлэх урьдчилсан зөвшөөрөл олгосон нь 2016 онд 27526 Гадаадын ажиллах хүч мэргэжилтэнд Монгол Улсад хөдөлмөр эрхлэх урьдчилсан зөвшөөрөл олгож байсантай харьцуулахад 29 хувь болж буурч 2017 онд гадаадын ажиллах хүч, мэргэжилтний тоог 30 хувь бууруулах зорилтоо биелүүллээ. 2017 оны 12 дугаар сарын 31-ны байдлаар гадаадын 92 орны 4708 иргэн Монгол улсад хөдөлмөр эрхэлж байна. **/70 хувь/**

3.3.7.Өндөр технологийн 2000 энтрепренёр мэргэжилтнийг бэлтгэнэ.

**Биелэлт:** Мэргэжлийн боловсрол, сургалтын тухай хуулийн шинэчилсэн найруулгын төслийг боловсруулж байна. Төсөлд багш нарыг судалгаа шинжилгээ, өндөр технологи, инновацийн үйл ажиллагаа эрхлэх, байгууллагын түвшинд технологид суурилсан сургалтын орчин бүрдүүлэх талаар судлан ажиллаж байна. Өндөр технологи нь бакалавраас дээш түвшний сургалтад илүү нийцэх хэдий ч мэргэжлийн боловсрол, сургалтын салбарт энэ асуудлыг судлаж байна.

БНСУ-ын Харилцаа холбоо, радио, телевизийн хөгжлийн бодлого хариуцсан холбоотой хамтран ажиллах санамж бичгийн хүрээнд жил бүр 4 хүнийг БНСУ-д 2 сарын хугацаагаар үнэ төлбөргүй сургалтад хамруулах боломжийг бүрдүүлсэн. Тоон контент үйлдвэрлэгчдийг бэлтгэх, чадавхижуулах, бие дааж үйлдвэрлэл эрхлэхэд нь дэмжлэг үзүүлэх зорилгоор МТҮП, ААТҮГ дээр мэдээлэл, технологийн төрөлжсөн номын сан ажиллуулж, онлайн болон онлайн бус сургалтуудыг явуулж байна. Мөн жилд 20 хүртэлх мэдээлэл, технологийн гарааны компанийг байршуулан бойжуулахаас гадна, Co working space, Start up Co working space, МТ-ийн хүний нөөцийн ур чадварыг дээшлүүлэх олон улсын шалгалт, Мэдээлэл, технологийн хүний нөөцийг сургах, чиглүүлэх зэрэг сургалтуудыг тогтмол явуулж байна.

Хоёр талт гэрээ, хэлэлцээрийн хүрээнд БНСУ, Япон улсад хөдөлмөрийн гэрээгээр, ур чадварын дадлагажигчаар ажиллаж байгаа Монгол иргэд мэргэжлийн ур чадвараа үнэлүүлэх, баталгаажуулах зохицуулалтыг тусган хэрэгжүүлж байна. Тухайлбал БНСУ-д гэрээний хугацаанд ажлын байрандаа тогтвортой ажилласан Монгол ажилтанд Карьерийн сертификат олгох, мэргэжлийн ур чадвараа үнэлүүлэх, баталгаажуулах зохицуулалтыг 2 улсын хооронд байгуулсан санамж бичгийн 15 дугаар зүйлийн 9-д тусган хэрэгжүүлж байна. Япон улсын тухайд ур чадварын дадлагажигч эхний жил болон 3 дахь жилд Японы улсын үндэсний ур чадварын шалгалтыг амжилттай өгсөн тохиолдолд мэргэжлийн 2 болон 3 дугаар зэргийг эзэмших боломж бүрдсэн. **/40 хувь/**

3.3.8.Үйлдвэрлэлийн салбарын ажиллах хүчнийг бэлтгэх, давтан сургах тогтолцоог хөгжүүлнэ.

**Биелэлт:** Мэргэжлийн сургалт үйлдвэрлэлийн төв, Политехник коллежийг түшиглэн богино хугацааны сургалтын мэргэжлийн чадамж эзэмшүүлэх сургалтаар 434, Хөдөлмөр, бизнесийн үндсэн мэдлэг, чадвар эзэмшүүлэх сургалтаар 83 нийт 517 иргэнийг хамруулаад байна. Улаанбаатар болон орон нутгийн 8 аж ахуйн нэгж байгууллагын 9 хүн 2017 онд 2 удаагийн сургалтад Герман улсад хамрагдлаа. Үйлдвэрлэлийн дадлагажуулагч багшийн сургалтанд 18 хүн, дадлагажуулагч багшийг мэргэшүүлэх сургагч багшийн сургалтаар 80 гаруй хүн аж ахуйн нэгжээс бэлтгэгдсэн байна.

2017 оны байдлаар нийтдээ 11 удаагийн сургалт зохион байгуулж нийтдээ 448 мэргэжилтэнг оролцуулаад байна. Мэргэшлийн зэрэг сунгах, ахиулах сургалтыг 20 удаа зохион байгуулж нийтдээ 820 мэргэжилтэн хамрагдсан. Эдгээрээс 651 мэргэжилтэнд мэргэшлийн зэрэг олгосон. Үүний 64 нь зөвлөх, тэргүүлэх, 320 нь мэргэшсэн зэрэг шинээр авсан. Зөвлөх, тэргүүлэх зэргийг 22, мэргэшсэн зэргийг 243 мэргэжилтэн сунгуулсан. Салбарын ажилтнуудад зориулсан чадавхжуулах сургалтыг 6 удаа зохион байгуулж нийтдээ 168 инженер, техникийн ажилтан хамрагдсан. **/40 хувь/**

3.3.9.Мэргэжлийн боловсрол сургалтын төвүүдийг хувийн хэвшлийн байгууллагуудтай хамтран ажиллах нөхцөлийг бүрдүүлнэ.

**Биелэлт:** Төр, хувийн хэвшлийн тэгш оролцоо бүхий Мэргэжлийн боловсрол, сургалтын Үндэсний зөвлөлийн бүрэлдэхүүнийг шинэчлэн Засгийн газрын 2016 оны 11 дүгээр сарын 30-ны өдрийн 168 дугаар тогтоолоор батлав. “Мэргэжлийн боловсрол, сургалтын Үндэсний зөвлөл” нь Засгийн газрын 9 төлөөлөл, хувийн хэвшлийг 9 төлөөлөл нийт 18 гишүүнтэй ажиллаж байна.

Элсэлт, төгсөлтийн бодлого, төлөвлөлтийн хөгжлийн тэргүүлэх чиглэл, хөдөлмөрийн зах зээлийн эрэлт, хэрэгцээтэй уялдуулан Мэргэжлийн боловсрол, сургалтын статистик мэдээлэл болон Хөдөлмөрийн судалгааны институтээс жил бүр Барометрийн судалгаа, Төгсөгчдийн хөдөлмөр эрхлэлтийн судалгаа, Хөдөлмөр эрхлэлтийн тогтвортой байдлын судалгаа, Дунд ба урт хугацааны эрэлт, нийлүүлэлтийн таамаглалыг гаргаж байна.

Барилгын салбарын мэргэжилтэй ажилчин бэлтгэдэг 46 МСҮТ-д суралцаж байгаа 13825 суралцагч суралцах хугацаандаа барилгын салбарын хувийн хэвшлийн байгууллагууд дээр үйлдвэрлэлийн дадлага, сургалтыг жил бүр хийж байна. Мөн үйлдвэрлэлийн дадлагажуулагч багшийг бэлтгэх ажлыг Германы олон улсын хамтын ажиллагааны байгууллагаас төслийн хүрээнд зохион байгуулж байна. **/40 хувь/**

3.3.10.Мэргэжлийн боловсролын салбарын удирдах ажилтан, багш сурган хүмүүжүүлэгчдийг чадваржуулах, мэргэжил дээшлүүлэх сургалтад тогтмол хамруулна.

**Биелэлт:** “Мэргэжлийн боловсрол, сургалтын багшийн хөгжил хөтөлбөр”-ийг хүрээнд 2017 оны хичээлийн жилд хөтөлбөрийг хэрэгжүүлэх арга хэмжээний төлөвлөгөөний хүрээнд 86 сургалтын байгууллага, зургаан Бүсийн арга зүйн төвүүдэд багш, арга зүйчийг хөгжүүлэх чиглэлээр 1629 багшийг сургалтуудад хамруулан мэргэшүүлсэн. Мөн 469 багшийг мэргэжил арга зүйн зөвөлгөө мэдээллээр хангаж, 273 багш, арга зүйчдийг туршлага судлах аялалд хамруулаад байна. Мөн зургаан Бүсийн арга зүйн төвүүдийн нийт 209 менежер арга зүйчид, мэргэжилтнүүд мэргэжил дээшлүүлэх сургалтад хамрагдсан байна.

Германы хамтын ажиллагааны нийгэмлэгийн Ашигт малтмалын салбар дахь түншлэлд суурилсан мэргэжлийн боловсрол, төслийн хүрээнд Түнш байгууллагуудад гадаадын 12 техникийн зөвлөх ажиллаж байна. Барилга, механикийн чиглэлээр 60 багшид түгээн дэлгэрүүлэх сургалтыг мэргэжлийн боловсрол, сургалтын байгууллагуудад нийт 8 удаа зохион байгууллаа. Үйлдвэрлэлийн дадлагажуулагч багш бэлтгэх хөтөлбөрийн хүрээнд 2014 оноос хойш ХБНГУ-д сургагч /шалгагч багш-34, Монгол улсад бэлтгэгдсэн сургагч/ шалгагч багш 89, аж ахуйн нэгжийн дадлагажуулагч багш 273 тус тус бэлтгэгдсэн байна. **/40 хувь/**

3.3.11.Багш, эмч, эмнэлгийн ажилтнуудын ажлын ачаалал, ур чадвар, мэргэшил, ажлын үр дүн, ажилласан жил зэргээс хамаарсан цалин хөлс, урамшууллын тогтолцоог бий болгоно.

**Биелэлт:** Эрүүл мэндийн салбарын төрийн үйлчилгээний албан хаагчийн албан тушаалын ангилал, зэрэглэлийг шинэчилж, цалин хөлсний оновчтой тогтолцоо бий болгох зорилгоор Хөдөлмөр, нийгмийн хамгааллын болон Эрүүл мэндийн сайдын хамтарсан 2017 оны 1 дүгээр сарын 16-ны өдрийн А/04-А/21 дугаар тушаалаар дэд ажлын хэсгийг байгуулж, эмнэлгийн мэргэжилтний ажлын байрыг онооны аргаар үнэлэх аргачлалын дагуу үнэлгээнд хамрагдах төлөөлөх ажлын байрыг эрүүл мэндийн шатлалын эмнэлгүүдээс сонгож, ажлын байрны ангиллын төсөл, асуулгын төслийг боловсруулав. Ажлын байрны үнэлгээний үр дүнг үндэслэн урьдчилсан байдлаар ажлын байрны зэрэглэлийн бүтцийн хувилбарт төслийг боловсруулсан.

Багш нарын ажлын үр дүнг харгалзсан урамшууллын эрх зүйн орчныг боловсронгуй болгох, сургуулийн өмнөх болон бага, дунд боловсрол, мэргэжлийн боловсрол олгох сургуулийн төрийн үйлчилгээний албан тушаалын ангилал, зэрэглэлийг шинэчлэх зорилгоор Хөдөлмөр, нийгмийн хамгааллын сайд, Боловсрол, соёл, шинжлэх ухаан, спортын сайд, Сангийн сайд нарын 2017 оны 9 дүгээр сарын 18-ны өдрийн А/148, А/179/294 тоот хамтарсан тушаалаар яам хоорондын хамтарсан дэд ажлын хэсэг байгуулагдаж, хэрэгжүүлэх үйл ажиллагааны төлөвлөгөөг батлуулан ажиллаж байна. **/40 хувь/**

3.3.12.Хүүхдийн мөнгийг хүүхэд бүрд олгоно.

**Биелэлт:** Хүний хөгжил сангийн үндсэн орлого сүүлийн жилүүдэд тасралтгүй буурсан ч Засгийн газраас хүүхдийн мөнгийг бүх хүүхдэд үргэлжлүүлэн олгох зарчмыг баримталж байна.

Эдийн засгийн хүндрэлтэй нөхцөлд айл өрхөд очиж байгаа нийгмийн хамгааллын зардлыг бууруулахгүй байх үүднээс 2016 оны 7 дугаар сараас эхлэн хүүхдийн мөнгийг нийт хүүхдийн 60.0 хувьд нь буюу Өрхийн мэдээллийн нэгдсэн сангийн 502.567 гэсэн босго онооноос доогуур зорилтот өрхийн 660.0 мянган хүүхдэд бэлэн мөнгө хэлбэрээр олгох бөгөөд хуучин олгодог зарчмаар хүүхэд тус бүрийн нэрийн дансанд шилжин орсон. Хүүхдийн мөнгөнд 1-6 дугаар сарын олголтоор 1,021,780 хүүхдэд 143,4 тэрбум төгрөг, 7-9 дүгээр сарын олголтоор 36,8 тэрбум, 10-11 дугаар сарын олголтоор 615,877 хүүхдэд 13,3 тэрбум төгрөгийг олгоод байна.

2017 онд хүүхдийн мөнгөнд зориулж 161.5 тэрбум төгрөг улсын төсөвт тусгуулсан. Хүүхдийн ирээдүйн хөрөнгө оруулалт хэлбэрээр үлдсэн хүүхдүүдийн мөнгийг бэлэн бусаар банкинд байршуулж 2019 оноос нөхөн олгоно. **/70 хувь/**

3.3.13. Гурав хүртэл насны хүүхэдтэй өрх толгойлсон эх /эцэг/ болон орлого багатай өрхийг төрөөс дэмжих эрх зүйн орчинг боловсронгуй болгоно.

3.3.14. Гурав хүртэл насны хүүхэдтэй ээжүүдийн нийгмийн баталгааг сайжруулах “Цалинтай ээж” хөтөлбөр хэрэгжүүлж, нийгмийн даатгалын шимтгэл төлсөн хугацаа нь тасрахгүй байх эрх зүйн орчинг бүрдүүлнэ.

**Биелэлт:** Нийгмийн даатгалын сангаас олгох тэтгэвэр, тэтгэмжийн тухай хуульд нэмэлт, өөрчлөлт оруулах тухай хуулийн төслийг Улсын Их Хурал 2017 оны 2 дугаар сарын 02-ны өдрийн нэгдсэн хуралдаанаар хэлэлцэн баталлаа. Тус хуулиар хүүхдээ 3 нас хүртэл асарч байгаа ээжийн нийгмийн даатгалын шимтгэлийн төлөгдсөн хугацаа тасрахгүй байхаар ажил олгогч төлөх, нийгмийн даатгалд сайн дураар даатгуулсан эх жирэмсний болон амаржсаны тэтгэмж авах эрх үүссэн бол тэтгэмжийн даатгалын сангаас шимтгэлийг төлөхөөр, ажил эрхэлдэггүй ээж хүүхдээ 3 нас хүртэл өсгөх хугацаанд нийгмийн даатгалын шимтгэлийн 50 хувийг төр хариуцах зохицуулалтыг тусгаад байна. Энэ заалтын дагуу жил бүр 10 мянган даатгуулагч эхийн ажилласан жилийг нэмэгдүүлж, 5.4 тэрбум төгрөг зарцуулах юм.

3 хүртэлх насны хүүхдээ асарч байгаа ээжүүдийн нийгмийн баталгааг сайжруулах зорилгоор “Эх, олон хүүхэдтэй өрх толгойлсон эцэг, эхэд тэтгэмж олгох тухай” хуулийн төслийг Засгийн газраас 2016 оны 12 дугаар сарын 28-нд УИХ-д өргөн мэдүүлсэн.УИХ-ын 2017 оны 6 дугаар сарын 30-ны өдрийн хуралдаанаар хэлэлцэн баталлаа. Энэ хуулийн хүрээнд өрх толгойлсон эцэг эхэд улирал бүр тэтгэмж олгохоос гадна дагалдуулан өргөн мэдүүлсэн Нийгмийн халамжийн тухай хуульд нэмэлт, өөрчлөлт оруулах тухай хуулийн төсөлд өрх толгойлсон эцэг, эхтэй ядуу өрхийн хүүхдэд дүрэмт хувцас олгох, олон хүүхэдтэй өрх толгойлсон эцэг, эхийг ажил хөдөлмөр эрхлэх боломжийг нэмэгдүүлэх зорилгоор хүүхдийг нь өдрийн үйлчилгээнд хамруулах асуудлыг тусгасан. Эдгээр арга хэмжээг 2018 оны 1 дүгээр сарын 1-ээс хэрэгжүүлэхэд шаардагдах 96,8 тэрбум төгрөгийн хөрөнгийг улсын 2018 оны төсвийн төсөлд тусгаад байна.

Хүнсний эрхийн бичгийн үйлчилгээнд орлого багатай хамгийн ядуу өрх иргэд хамрагддаг бөгөөд 2017 оны 11, 12 дугаар сар болон 2018 оноос бага орлоготой өрх иргэдэд хүрч байгаа дээрх үйлчилгээний хүртээмжийг сайжруулж хамрах хүрээг 2 дахин нэмэгдүүлэх, тэтгэмжийн хэмжээг 20 гаруй хувиар нэмэгдүүлэхээр 2017 оны төсвийн тодотгол, 2018 оны төсвийн төсөлд тусгаад байна. **/100 хувь/**

3.3.15.Малчдын тэтгэврийн насыг 5 жилээр наашлуулна.

**Биелэлт:** Нийгмийн даатгалын сангаас олгох тэтгэвэр, тэтгэмжийн тухай хуульд нэмэлт, өөрчлөлт оруулах хуулийг УИХ 2017 оны 2 дугаар сард батлаж малчдын тэтгэвэрт гарах насыг эрэгтэй 55, эмэгтэй 50 нас болгов. **/100 хувь/**

3.3.16.Малчид, хувиараа аж ахуй эрхлэгчдэд нийгмийн даатгалын шимтгэлээ нэг удаа нөхөн төлөх эрх зүйн орчин бүрдүүлнэ.

**Биелэлт:** Засгийн газраас өргөн мэдүүлсэн Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуулийн төслийг Улсын Их Хурал 2017 оны 2 дугаар сарын 02-ны өдрийн нэгдсэн хуралдаанаар хэлэлцэн батлав. Хуульд 1995 оноос 2018 оны 1 дүгээр сарын 01-ний өдөр хүртэл хугацаанд малчнаар ажилласан болон хувиараа хөдөлмөр эрхэлж байсан 15-60 насны иргэн хамаарна. Нийгмийн даатгалын шимтгэл төлөлт нь 1995-2016 онд тасарсан малчин, хувиараа хөдөлмөр эрхлэгчид тэтгэврийн даатгалын шимтгэлийг хөдөлмөрийн хөлсний доод хэмжээнээс 10 хувиар тооцон нэг удаа нөхөн төлөх эрхтэй боллоо. Малчин, хувиараа хөдөлмөр эрхлэгч нь 1995-2016 оныг бүрэн хамруулан төлбөл нэг удаа 1.9 сая төгрөг, харин 2001-2010 оныг хамруулан нөхөн төлбөл 727.3 мянган төгрөг тус тус төлөхөөр байна. Энэхүү хууль батлагдан гарснаар малчид, хувиараа хөдөлмөр эрхлэгчид нийгмийн даатгалд шимтгэлээ тасралтгүй төлж, тэтгэвэр тогтоолгох, авч байгаа тэтгэвэрээ нэмэгдүүлэн тогтоолгох боломжтой болов. **/100 хувь/**

3.3.17.Нийгмийн даатгалын хамрах хүрээг өргөтгөж, тэтгэврийн даатгалын тогтолцоог шинэчилнэ.

**Биелэлт:** Нийгмийн даатгалын ерөнхий хуулийг Засгийн газрын 2017 оны 6 дугаар сарын 20-ны өдрийн хуралдаанаар хэлэлцэн дэмжиж, 2017 оны 6 дугаар сарын 29-ний өдрийн УИХ-ын нэгдсэн чуулганаар хэлэлцээд анхны хэлэлцүүлэгт бэлтгүүлэхээр НББСШУ-ны Байнгын хороонд шилжүүлсэн. Нийгмийн даатгалын багц хуулийн төсөл, хуулийн үзэл баримтлалын төсөл, танилцуулга боловсруулах үүрэг бүхий ажлын хэсгийг байгуулсан бөгөөд дараах багц хуулийг шинэчлэн боловсруулав. Үүнд: Нийгмийн даатгалын ерөнхий хууль; Нийгмийн даатгалын сангаас олгох тэтгэврийн тухай хууль; Ажилгүйдлийн болон тэтгэмжийн даатгалын сангаас олгох тэтгэмжийн тухай хууль; Нийгмийн даатгалын сангаас олгох хөдөлмөрийн нөхцөлийн болон үйлдвэрлэлийн осол, мэргэжлээс шалтгаалсан өвчний тэтгэвэр, тэтгэмж, төлбөрийн тухай хууль; Тэтгэврийн даатгалын шимтгэлийн нэрийн дансны тухай хууль; Малчны тэтгэврийн тухай хууль; Суурь тэтгэврийн тухай зэрэг хуулиуд болно. Нийгмийн даатгалын багц хуулийг УИХ-д өргөн мэдүүлээд байна.

Тэтгэврийн олон давхаргат тогтолцоог нэвтрүүлэх ажлын хүрээнд Хувийн тэтгэврийн нэмэлт даатгалын тогтолцоог бүрдүүлэх чиглэлээр холбогдох эрх зүйн зохицуулалтын судалгаа хийх, хуулийн төсөл, хуулийн үзэл баримтлалын төслийг боловсруулах үүрэг бүхий ажлын хэсгийг байгуулан ажиллаж байна. **/40 хувь/**

3.3.18.Нийгмийн халамжийн тэтгэвэр, тэтгэмжийн нэр төрлийг багцлан оновчтой тогтоож, халамжийг зорилтот бүлэгт чиглүүлнэ.

**Биелэлт:** Нийгмийн халамжийн тэтгэвэр, тэтгэмж, үйлчилгээний нэр төрлийг оновчтой тогтоон зарим хөнгөлөлт, тусламжийг нэгтгэн багцалж, халамжийн үр дүнтэй тогтолцоог нэвтрүүлэх зорилгоор Нийгмийн халамжийн тухай хуулийн шинэчилсэн найруулгын төслийг боловсруулж байна. Хуулийн төслийг боловсруулахдаа бусад орны туршлагаас судлан тусгах үүднээс Эстон болон Япон улсын Нийгмийн халамжийн тухай хуулиудыг Монгол хэлнээ бүрэн орчуулан судалсан. **/40 хувь/**

3.3.19.Үйлдвэрлэлийн осол, мэргэжлээс шалтгаалах өвчнөөс урьдчилан сэргийлэх хөтөлбөр хэрэгжүүлж, эрх зүйн орчин, санхүүжилтийн механизмыг оновчтой болгоно.

**Биелэлт**: Хөдөлмөрийн аюулгүй байдал, эрүүл ахуйн үндэсний 5 дахь хөтөлбөрийн төслийг Хөгжлийн бодлого төлөвлөлтийн тухай хууль, “Хөгжлийн бодлогын баримт бичиг боловсруулах нийтлэг журам”-ын дагуу боловсруулан холбогдох судалгааг хийж, хэлэлцүүлгүүдийг зохион байгууллаа. Хөтөлбөрийн төслийг Засгийн газрын хуралдаанаар хэлэлцүүлэхэд бэлэн болоод байна.

Нийгмийн даатгалын багц хуулийн шинэчлэлийн хүрээнд Нийгмийн даатгалын сангаас олгох хөдөлмөрийн нөхцөлийн болон үйлдвэрлэлийн осол, мэргэжлээс шалтгаалсан өвчний тэтгэвэр, тэтгэмж, төлбөрийн тухай хуулийн төслийн эхний хувилбарыг боловсруулав. **/40 хувь/**

3.3.20.Эрүүл мэндийн даатгалын үйлчилгээний салбарт төр хувийн хэвшлийн түншлэлд суурилсан хамтын ажиллагааг өрнүүлж, эрүүл мэндийн даатгалын үйлчилгээний төрөл, хэлбэрийг олшруулан дотооддоо өндөр үнэтэй эмчилгээ хийлгэх тохиолдолд даатгалд хамруулдаг болно.

**Биелэлт:** Эрүүл мэндийн даатгалын тухай хуульд заасан бүх төрлийн тусламж, үйлчилгээний төлбөрийн зардлыг санхүүжүүлэх тогтолцоог үе шаттай бүрдүүлэх зорилгоор 2017 онд даатгуулагчийг урьдчилан сэргийлэх, эрт илрүүлэх үзлэг, оношилгоо, шинжилгээнд түүний нас, хүйс, эрүүл мэндийн эрсдэлд үндэслэн тогтоосон товлолт хугацаанд хамруулан, эрүүл мэндийн даатгалын сангаас зардлын төлбөрийг нь хариуцахаар Нийгмийн даатгалын сангийн 2017 оны төсвийн тухай хуульд 10,5 тэрбум төгрөг тусгуулсан болно.

Эрүүл мэндийн сайд, Хөдөлмөр, нийгмийн хамгааллын сайдын 2016 оны 12 дугаар сарын 19-ний өдрийн А/298, А/192 тоот хамтарсан тушаалаар байгуулсан даатгуулагчид үзүүлэх өндөр өртөг бүхий мэс заслын тусламж, үйлчилгээнд шаардагдах зарим эмнэлгийн хэрэгсэл, протезийн зардлын даатгалын сангаас олгох хэмжээ, жагсаалт өөрчлөлт оруулах, хувийн эмнэлгүүдэд хийгдэж буй өндөр өртөгтэй тусламж үйлчилгээний зардлын төлбөрийг даатгалын сангаас олгох талаар судалгаа хийх, санал боловсруулах үүрэг бүхий ажлын хэсэг ажиллаж байна.Өндөр өртөгтэй тусламж, үйлчилгээг үзүүлэхээр Эрүүл мэндийн даатгалын сангийн 2017 оны төсөвт 3.0 тэрбум төгрөг батлагдсан бөгөөд уг тусламж, үйлчилгээг сонгон шалгаруулалтад тэнцсэн нэр бүхий 12 хувийн эмнэлгүүд /Гурван гал, Интермед, Номун, Сонгодо, ЭМЖЖ, Монгол Хьюндай, Грандмед, Мөнгөнгүүр, Топаз, Мишээл, Болор мэлмий, Ачтан/ тус тус үзүүлэх юм. **/40 хувь/**

3.3.21.Эрүүл мэндийн даатгалын бие даасан байгууллагыг бүрдүүлж, даатгуулагч төвтэй, орчин үеийн менежмент бүхий стратегийн идэвхтэй худалдан авагч болгон хөгжүүлнэ.

**Биелэлт:** Эрүүл мэндийн даатгалын тухай хуульд нэмэлт, өөрчлөлт оруулах хуулиар Эрүүл мэндийн даатгалын үндэсний зөвлөлтэй байхаар, үндэсний зөвлөлийн бүрэлдэхүүнд эрүүл мэндийн асуудал хариуцсан төрийн захиргааны төв байгууллагын оролцоо байхаар хуульчилсан. УИХ-ын 2017 оны 6 дугаар сарын 2-ны өдрийн хуралдаанаар Эрүүл мэндийн даатгалын үндэсний зөвлөлийн бүрэлдэхүүнийг хэлэлцүүлж батлууллаа.

Эрүүл мэндийн даатгалын тогтолцоог бэхжүүлэх үүднээс эрүүл мэндийн даатгалын бие даасан байгууллагыг байгуулахаар Эрүүл мэндийн даатгалын тухай хуульд нэмэлт, өөрчлөлт оруулах 2017 оны 11 дүгээр сарын 10-ны өдрийн хуульд нэмэлт, өөрчлөлт оруулан баталсан. Мөн Засгийн газрын 2017 оны 12 дугаар сарын 13-ны өдрийн хуралдаанаар Засгийн газрын хэрэгжүүлэгч агентлаг-"Эрүүл мэндийн даатгалын ерөнхий газар"-ыг байгуулсан. **/70 хувь/**

3.3.22.“Төрөөс ахмадын талаар баримтлах бодлого” гаргаж, “Ач санах” хуулийг батлуулж, азай буурлуудад “Насны хишиг” тэтгэвэр олгох эрх зүйн орчинг бүрдүүлнэ.

**Биелэлт:** Засгийн газраас өргөн мэдүүлсэн Ахмад настны тухай хуулийн шинэчилсэн найруулгыг Монгол Улсын Их Хурал 2017 оны 1 дүгээр сарын 26-ны өдрийн нэгдсэн хуралдаанаар хэлэлцэн батлав. Энэ хууль батлагдсанаар 60, түүнээс дээш настай эрэгтэй, 55 түүнээс дээш настай эмэгтэй Монгол Улсын иргэнд буюу ахмад настны эрхийг хангах, амьжиргаа, нийгмийн үйлчилгээ авах боломжийг нэмэгдүүлэх, төрийн болон аж ахуйн нэгж, байгууллагын үүргийг тодорхойлж, тэдгээрийн үйл ажиллагааны эрх зүйн үндсийг тогтоосон. "Ахмад настны хөгжил, хамгааллын үндэсний хөтөлбөр"-ийн төслийг боловсруулж байгаа бөгөөд 2018 оны 1 дүгээр улиралд багтаан батлуулахаар ажиллаж байна.

Ахмад настанд “Насны хишиг” олгож байхаар Ахмад настны нийгмийн хамгааллын тухай хуульд 2016 оны 11 дүгээр сарын 10-ны өдрийн хуулиар нэмэлт оруулж, Билгийн тооллын хаврын тэргүүн сар-цагаан сар, Үндэсний их баяр наадам, Ардын хувьсгалын ойн баярыг тохиолдуулан насны хишгийг жилд хоёр удаа олгохоор хуульчиллаа.

2017 онд улсын хэмжээнд насны хишиг авахаар өргөдөл гаргасан 65-69 насны 42096 ахмад, 70-79 насны 52413 ахмад, 80-89 насны 17559 ахмад 90-ээс дээш насны 2366 ахмад, нийт 114,434 ахмад настанд 9,5 тэрбум төгрөгийн санхүүжилтийг олгоод байна.

2018 онд хуулийг хэрэгжүүлэхэд улсын төсөвт 20.5 тэрбум /насны хишиг/, орон нутгийн төсөвт 21.1 тэрбум /ахмад настны хөнгөлөлт тусламж/ төгрөгийг баталсан. **/100 хувь/**

3.3.23.Тэтгэвэр, тэтгэмж, цалинг үе шаттай нэмэгдүүлнэ.

**Биелэлт:** Төсвийн нөхцөл байдалтай уялдаж төрийн албан хаагчдын цалин хөлсийг 2017-2018 онд одоогийн түвшинд хэвээр хадгалах буюу царцаах, цаашид 2019 оноос нэмэгдүүлэх бодлого баримталж байна. Эдийн засгийн хүндрэлтэй өнөөгийн нөхцөлд цалин нэмэгдүүлэх боломж хомс байгаатай холбогдуулан иргэдийн орлогыг тодорхой хувь хэмжээгээр нэмэгдүүлэх зорилгоор Хөдөлмөр, нийгмийн хамгааллын яамнаас Төрийн банк, ХААН банктай цалингийн зээлийн хүүг 3 пунктээр бууруулж, зээлийн шимтгэлийн зардлыг тэглэх тухай гэрээ байгуулан 2017 оны 5 дугаар сараас эхлэн төрийн үйлчилгээний албанд ажиллаж байгаа багш, эмч, эмнэлгийн ажилтнуудыг хамруулж байна.

Инфляцын түвшинтэй уялдуулан Нийгмийн даатгалын сангаас тэтгэвэр авч байгаа 394.2 мянган хүний тэтгэврийг нэмэгдүүлэхэд нийт 119.5 тэрбум төгрөг, 62.0 мянган хүний нийгмийн халамжийн тэтгэвэр, асаргааны тэтгэмжийг нэмэгдүүлэхэд нийт 17.4 тэрбум төгрөгийг тус тус 2018 оны төсөвт тусган батлууллаа. Ингэснээр нийгмийн даатгалын сангаас олгож буй тэтгэвэр дунджаар 8,8 хувиар буюу 27,5 мянган төгрөгөөр, халамжийн тэтгэвэр, тэтгэмжийн хэмжээ 5100, 11200 төгрөгөөр тус тус нэмэгдэв.

Иргэдийн бодит орлогыг нэмэгдүүлэх зорилгоор төрийн албан хаагчдад ажлын үр дүнгээр 2017 оны 12 дугаар сард 55.4 тэрбум төгрөгийн урамшуулал олгож, 2018 онд улсын төсвөөс 56.2 тэрбум төгрөгийн урамшуулал олгохоор батлагдсан. **/40 хувь/**

3.3.24.Тэтгэврийн зөрүүг ойртуулах, зээлийн хүүг бууруулах бодлого баримтална.

**Биелэлт:** Төрийн болон ХААН банктай тэтгэвэр барьцаалсан зээлийн хүүг буулгах уулзалт, хэлэлцээг 3 удаа хийсний үр дүнд зээлийн хүүг үе шаттай буулгахаар тохиролцоонд хүрлээ. Тухайлбал: Төрийн болон ХААН банк тэтгэвэр барьцаалсан зээлийн хүүг 3 хувиар буулгаж, жилийн 15.0 хувиар тогтоож, 2017 оны 1 дүгээр сараас эхлэн мөрдөхөөр болсон. Эдгээр банкуудаас тэтгэврээ авч буй 338.8 мянган тэтгэвэр авагчдад тэтгэврийн зээлийн жилийн хүүг 15 хувийн хүүтэйгээр, хөнгөлөлттэй нөхцөлөөр зээл олгож эхэлснээс хойш 2017 оны 12 дугаар сарын 10-ны өдрийн байдлаар нийт 91,7 мянган тэтгэвэр авагч 73,6 тэрбум төгрөгийн зээл авсан нь тэтгэвэр авагчдыг 927,1 сая төгрөгийн зээлийн хүүгийн дарамтаас чөлөөлсөн байна.

Тэтгэвэр авагч өөрийн сонгосон банкаар тэтгэврээ сар бүр авах боломжийг бүрдүүлэх ажлыг 2016 оны 11 дүгээр сарын 15-ны өдрөөс эхлэн хэрэгжүүлснээр тэтгэвэр авагч түргэн шуурхай үйлчилдэг, бага хүүтэй зээл олгодог, шимтгэл хураамж багатай банкийг өөрөө сонгох боломж бүрдэж, тэтгэвэр авагчаас банктай холбоотой гаргаж байгаа зардал тодорхой хэмжээгээр буурч, банкууд төрийн байгууллагатай тохиролцож бус зах зээлд шударга өрсөлдсөнөөр харилцагчаа нэмэгдүүлэх зарчимд шилжих зэрэг эерэг үр дүн гарлаа. **/70 хувь/**

3.3.25.“Ахмадын зөвлөх үйлчилгээ”-г бий болгож, хүүхэд, залууст ажлын дадлага, туршлага, мэргэжлийн ур чадварыг нь өвлүүлэх ажлыг зохион байгуулна.

**Биелэлт:** Хөдөлмөр эрхлэлтийн үндэсний зөвлөлийн 2017 оны 1 дүгээр сарын 27-ны өдрийн 01 тоот тушаалаар Ахмад мэргэжилтнүүдийн хүсэлтэд үндэслэн ажил, хөдөлмөрт оролцох оролцоог нэмэгдүүлж мэдээллийн сан үүсгэн, тэдний мэдлэг, ажлын туршлагыг өвлүүлэх, зөвлөн туслах үйлчилгээ үзүүлэх, өсвөр хойч, залуу үеийнхэнд хөдөлмөрийн дадал олгох чиглэлээр ажиллуулж орлогын дэмжлэг үзүүлэх зорилго бүхий “Ахмад мэргэжилтний зөвлөх үйлчилгээг хөгжүүлэх” хөтөлбөрийг батлуулав. 2017 оны эхний улирлаас 21 аймаг 09 дүүрэгт төсөл, хөтөлбөрүүдийг шалгаруулан хэрэгжүүлж байна. Тус хөтөлбөрийн хүрээнд:

- Аймаг, дүүрэгт ахмад мэргэжилтний зөвлөх үйлчилгээг зохион байгуулах;

- Үндэсний хэмжээнд ахмадын төрийн бус байгууллагуудаар зөвлөх үйлчилгээг зохион байгуулах,

- Аж ахуй болон өрхийн үйлдвэрлэл эрхлэхэд нь зориулан эргэн төлөгдөх нөхцөлтэй санхүүгийн дэмжлэг үзүүлэх зэрэг арга хэмжээг хэрэгжүүлэх бөгөөд 3780 ахмад мэргэжилтэнг хамруулж 1,5 тэрбум төгрөгийг зарцуулахаар төлөвлөсөн.

2017 оны жилийн эцсийн байдлаар “Ахмад мэргэжилтний зөвлөх үйлчилгээг хөгжүүлэх хөтөлбөр”-т 1754 ахмад мэргэжилтнийг хамруулж 1030.1 сая төгрөгийг зарцуулаад байна.

**/70 хувь/**

3.3.26.Ахмад настны асаргаа үйлчилгээ, сэргээн засах болон сувилахуйн үйлчилгээг өргөжүүлж, хувийн хэвшлийн асрамжийн газар байгуулахыг дэмжинэ.

**Биелэлт:** Ахмад настны тухай хуулийг 2017 оны 7 дугаар сарын 1-ний өдрөөс эхлэн хэрэгжихтэй холбоотойгоор хуульд тусгагдсан журам боловсруулах ажлын хэсгийг Төрийн нарийн бичгийн даргын 2017 оны А/49 тоот тушаалаар байгуулсан ажлын хэсэг "Хувийн хэвшлийн хөрөнгө оруулалттай ахмад настны асрамжийн газрыг төрөөс бодлогоор дэмжин санхүүжүүлэх журам”-ын төслийг боловсруулаад байна. Журмын төсөлд Нийгмийн халамжийн тухай хууль, Ахмад настны асрамжийн үйлчилгээнд тавих нийтлэг шаардлага, Хөгжлийн бэрхшээлтэй иргэдийн асрамжийн үйлчилгээнд тавигдах нийтлэг шаардлагыг заасан Монгол Улсын стандартыг хэрэгжүүлэн ажиллах хувийн хэвшлийн хөрөнгө оруулалттай асрамжийн газрын төсвийг бүрдүүлэхэд улсын төсвөөс дэмжлэг үзүүлэх, төсвийг зарцуулах, бүртгэх тайлагнах, хяналт тавих, асрамжийн газрын хүлээх үүрэг хариуцлагын тогтоолцоог энэхүү журмаар зохицуулахаар тусгасан.

Ахмад настны асаргаа үйлчилгээ, сэргээн засах болон сувилахуйн үйлчилгээг хүргэх хувийн хэвшлийн “Батгэрэлт ирээдүй” ТББ, “Ачлалт хүүхдүүд” ТББ, “Ватиканы эмээ”, “Ватиканы өвөө” асрамжийн газар үйл ажиллагаа явуулж байна. Нийгмийн халамж, үйлчилгээний ерөнхий газартай гэрээ бүхий Батгэрэлт ирээдүй” ТББ, “Ачлалт хүүхдүүд” ТББ-дад асруулагчдын хоол хүнс, ариун цэврийн хэрэгсэл, хувцас, эм тарианы зардлыг улсын төсвөөс санхүүжүүлэн жилд 130 000 000 /нэг зуун гучин сая / төгрөгийг олгож байна.

Улсын хэмжээнд үйл ажиллагаа явуулж байгаа улсын төсвийн санхүүжилттэй 8, хувийн хэвшлийн 4 асрамжийн эрх зүйн орчин, бүтэц тогтолцоог сайжруулан, одоо мөрдөгдөж байгаа үйлчилгээний стандартыг шинэчлэн батлуулж, хүний нөөцийн чадавхыг нэмэгдүүлэн, шаардлагатай хөрөнгө оруулалтыг хийх замаар материаллаг баазыг бэхжүүлэх, үйлчилгээний орчин нөхцөлийг сайжруулж, үйлчлүүлэгч төвтэй тогтолцоог бүрдүүлэх, хувийн хэвшлийн асрамжийн газрууд байгуулахыг бодлогоор дэмжих зорилгоор "Ахмад настан, хөгжлийн бэрхшээлтэй иргэний төрөлжсөн асрамжийн үйлчилгээний шинэчлэлийн хөтөлбөр"-ийг төслийг боловсрууллаа.

Ахмад настны асрамжийн үйлчилгээнд тавих нийтлэг шаардлага MNS 5823:2013, Хөгжлийн бэрхшээлтэй иргэний асрамжийн үйлчилгээнд тавих нийтлэг шаардлага MNS 5798:2008 стандартуудыг шинэчлэн боловсруулж батлав. Стандартыг шинэчлэн баталснаар орчны стандартаас хүний эрхэд суурилсан, олон улсын чиг хандлагад дөхсөн үйлчилгээг үзүүлэх, удирдлага, менежмент, хүний нөөцийн тогтолцоог сайжруулах, асаргаа сувилгааг мэргэжлийн түвшинд үзүүлэх, хувийн хэвшлийн асрамжийн үйлчилгээг өргөжүүлэх боломжийг бүрдүүлэхэд чиглэсэн заалтуудыг тусгаснаараа ач холбогдолтой юм. **/40 хувь/**

3.3.27.Жендерийн тэгш байдлыг хангаж, шийдвэр гаргах түвшин дэх эмэгтэйчүүдийн оролцоог нэмэгдүүлнэ.

**Биелэлт:** Хөдөлмөр, нийгмийн хамгааллын сайдын 2016 оны 11 сарын 02-ны өдрийн А/215 тоот тушаалаар "Жендэрийн тэгш байдлыг хангах үндэсний хөтөлбөр /2017-2021/"-г боловсруулах салбар дундын ажлын хэсгийг байгуулан ажиллаж, Засгийн газрын 2017 оны 4 дүгээр сарын 26-ны өдрийн 129 дүгээр тогтоолоор батлав.Хөтөлбөрийг хэрэгжүүлэхарга хэмжээний төлөвлөгөөг ХНХ-ын сайдын 2017 оны 8 дугаар сарын 7-ны өдрийн А/132 дугаар тушаалаар батлав. Үндэсний болон орон нутгийн хөгжлийн бодлого, төлөвлөлттэй уялдсан жендэрийн дэд хөтөлбөр боловсруулахад арга зүйн дэмжлэг үзүүлэх зорилгоор “Орон нутгийн жендэрийн дэд хөтөлбөр боловсруулах ажлын удирдамж”-ийг боловсруулж, аймаг, нийслэл, дүүргийн Засаг дарга, жендэрийн салбар хорооны дарга нарт хүргүүлсэн. Орон нутгийн жендэрийн бодлогыг батлан хэрэгжүүлэх ажлыг эхлүүлсэн бөгөөд Дорноговь, Сэлэнгэ, Увс, Булган аймгууд дэд хөтөлбөрөө баталлаа. **/40 хувь/**

3.3.28.Хөгжлийн бэрхшээлтэй иргэдийн нийгмийн амьдралд хэвийн оролцох боломжийг бүрдүүлэх бодлого баримтална.

**Биелэлт:** “Хот байгуулалтын тухай” хуулийн шинэчилсэн найруулгын төслийг боловсруулж байгаа бөгөөд “хот байгуулалтад хөгжлийн бэрхшээлтэй иргэдийн эрх ашгийг хангах зарчмыг баримтлах” талаар нэмж тусгаж, холбогдох заалтуудыг нарийвчлан боловсронгуй болгохоор ажиллаж байна. Хөгжлийн бэрхшээлтэй хүмүүсийн (ХБХ) саадгүй зорчих нөхцөлийг хангах асуудлыг Хөгжлийн бэрхшээлтэй хүмүүсийн эрхийн тухай хуулийн 3-р бүлэгт тусгайлан заасан төдийгүй Барилгын тухай хуулийн 11, 12 дугаар зүйлд тусган хэрэгжүүлж байна.

"Хөгжлийн бэрхшээлтэй хүнийг хамт олонд түшиглэн сэргээн засах хандлага"-ын эрүүл мэндийн тусламж үйлчилгээний зааврыг Эрүүл мэндийн сайдын 2017 оны 12 дугаар сарын 14-ний өдрийн А/512 дугаар тушаалаар баталсан.

БНХАУ-ын буцалтгүй тусламжийн хүрээнд 30 сая ам долларын хөрөнгөөр “Хөгжлийн бэрхшээлтэй хүүхдийн хөгжлийн төв”-ийг барих ажлыг 2016 оны 9 дүгээр сарын 08-ны өдрөөс эхлүүлээд байна. “Хөгжлийн бэрхшээлтэй хүүхдийн төв”-ийн барилга нь 250 ортой, тэнхлэгээрээ 105.0 Х 57.6 метр, 14990 м² талбай бүхий нэгдсэн зоорьтой, төмөр бетон каркасан 3 давхар барилга байна.

Хөдөлмөр эрхлэлтийн үндэсний зөвлөлийн 2017 оны 1 дүгээр сарын 27-ны өдрийн 01 тоот тушаалаар Хөгжлийн бэрхшээлтэй иргэнийг хөдөлмөрт бэлтгэх, дэмжлэгтэйгээр ажилд зуучлах, тэдний аж ахуй эрхлэлт болон хөдөлмөр эрхлэх ур чадвар олгох сургалтад хамруулах, урамшуулал, санхүүгийн дэмжлэг, хөдөлмөр эрхлэлтийн тусгай үйлчилгээ, арга хэмжээнд хамруулж дэмжлэг үзүүлэх замаар хөгжлийн бэрхшээлтэй иргэнд зориулсан байнгын ажлын байрыг нэмэгдүүлэх, тэдний хөдөлмөр эрхлэлтийг дэмжих зорилго бүхий “Хөгжлийн бэрхшээлтэй иргэний ажлын байрыг дэмжих” хөтөлбөрийг баталсан бөгөөд 2017 оны жилийн эцсийн байдлаар “Хөгжлийн бэрхшээлтэй иргэний ажлын байрыг дэмжих хөтөлбөр”-ийг хэрэгжүүлэхэд 2871.9 сая төгрөг зарцуулж, 4460 иргэнийг хамруулаад байна.

“Хөгжлийн бэрхшээлтэй хүний эрх, оролцоо, хөгжлийг дэмжих” үндэсний хөтөлбөрийг Засгийн газрын 2017 оны 11 дүгээр сарын 29-ны өдрийн хуралдаанаар хэлэлцэн 321 тоот тогтоолоор баталлаа. Уг хөтөлбөрт ICF ангиллыг өөрийн орны онцлогт нийцүүлэн нэвтрүүлэх, хэрэглэх талаар тусгасан. Биеийн үйлдэл, хөгжлийн бэрхшээл, эрүүл мэндийн олон улсын ангилал (ICF)-ын орчуулгыг эцэслэн хянуулж, баталгаажуулах, хэвлүүлэх, туршилтаар хэрэгжүүлэх, сургалт, сурталчилгааг хийхээр 2018 оны төсөвт тусган батлуулаад байна.

Монгол Улсын Засгийн газар, Азийн хөгжлийн банк хамтран хэрэгжүүлэх “Хөгжлийн бэрхшээлтэй хүний оролцоог хангаж, үйлчилгээг сайжруулах” төслийг тусгасан Санхүүжилтийн ерөнхий хөтөлбөрийг Засгийн газрын 2017 оны 9 дүгээр сарын 27-ны өдрийн хуралдаанаар хэлэлцүүлэн, УИХ-ын холбогдох Байнгын хороодтой зөвшилцөхөөр тогтсон. **/40 хувь/**

3.3.29.Хөгжлийн бэрхшээлтэй хүүхдийг үеийн найзуудтайгаа хамт суралцах нөхцөлийг бүрдүүлж, шаардлагатай дэд бүтцийг сайжруулна.

**Биелэлт:** “Хөгжлийн бэрхшээлтэй иргэдийн амьдрах орчны шаардлагад нийцсэн зураг төсөл зохиох дүрэм”, “Иргэний барилгын төлөвлөлтөд хөгжлийн бэрхшээлтэй хүний шаардлагыг тооцсон орон зай, орчин. Үндсэн шаардлага MNS 6055: 2009”, Явган хүн, хөгжлийн бэрхшээлтэй иргэдэд зориулсан замыг төлөвлөх заавар. MNS 6056:2009, Явган хүн, хөгжлийн бэрхшээлтэй иргэдэд зориулсан зам. Техникийн шаардлага. MNS5682-2006, “Хөгжлийн бэрхшээлтэй иргэдийн орон зайн төлөвлөлт” барилгын дүрэм, “Хот, тосгоны төлөвлөлт, барилгажилтын норм ба дүрэм” (БНбД 30.01.04), “Орон сууцны барилгын зураг төсөл, төлөвлөлт” БНбД, “Ерөнхий боловсролын сургуулийн барилгын төлөвлөлт” (БД 31-111-11), “Эмнэлэгийн барилга” БД 31-115-11, “Авто зогсоол” БНбД 21-05-10 зэрэг 10 гаруй норм, дүрэм, стандартад хөгжлийн бэрхшээлтэй иргэдийн хэрэгцээ, шаардлагуудыг тусган барилга байгууламжийн зураг төсөлд улсын экспертиз хийх замаар хянан мөрдүүлж байна. **/40 хувь/**

3.3.30.Хөгжлийн бэрхшээлтэй хүүхдэд сурах, хөгжих үйлчилгээ үзүүлэх, хөгжлийн бэрхшээлтэй иргэдийг ажлын байраар хангасан аж ахуйн нэгж, байгууллагад дэмжлэг үзүүлнэ.

**Биелэлт:** Хөгжлийн бэрхшээлтэй хүүхдийн эрүүл мэнд, боловсрол, нийгмийн хамгааллын комиссын дүрмийг Засгийн газрын 2016 оны 12 дугаар сарын 21-ний өдрийн хуралдаанаар хэлэлцэн батлав. Энэ дүрмээр хүүхдийн хөгжлийн бэрхшээлтэй эсэхийг тогтоон, хөгжлийн бэрхшээлтэй хүүхдийг эрүүл мэнд, боловсрол, нийгмийн хамгааллын үйлчилгээнд хамруулах, салбар дундын зохицуулалтыг хангах, хяналт тавих чиг үүрэг бүхий комисс болон салбар комиссын чиг үүргийг тодорхойлов. Дүрэмд заасны дагуу салбар комиссын үйл ажиллагааг тогтвортой, үр дүнтэй болгох зорилгоор Хөгжлийн бэрхшээлтэй хүүхдийн эрүүл мэнд, боловсрол, нийгмийн хамгааллын комисс, аймаг, дүүргийн Засаг дарга, Салбар комиссын хооронд 3 талын “Хамтран ажиллах гэрээ” байгуулсан. Түүнчлэн салбар комиссын гишүүдийн үүрэг хариуцлагыг сайжруулах, оролцоог хангах, ажлын үр дүнг үнэлэх зорилгоор Хөгжлийн бэрхшээлтэй хүүхдийн эрүүл мэнд, боловсрол, нийгмийн хамгааллын комисс салбар комиссын гишүүн бүртэй Ажил гүйцэтгэх гэрээ байгуулан ажиллаж байна. Нийт 209 гишүүнтэй ажил гүйцэтгэх гэрээ байгуулан, дүрэм болон гэрээнд заасны дагуу 2017 онд ХНХ-ын сайдын багцаас 116 сая төгрөгийг салбар комиссын гишүүдэд олголоо.

2017 онд салбар комиссоос 3459 хүүхдийг хөгжлийн бэрхшээлтэй болохыг тодорхойлсноос 3092 хүүхдийг байнгын асаргаанд, 230 хүүхдийг цэцэрлэгт, 249 хүүхдийг сургуульд хамруулах шийдвэр гаргасан. **/40 хувь/**

3.3.31.Өрх толгойлсон болон бага орлоготой өрхийн гишүүдэд үзүүлэх дэмжлэг, боловсрол, эрүүл мэндийн үйлчилгээний хүртээмжийг нэмэгдүүлэх бодлого баримтална.

**Биелэлт:** “Эх, олон хүүхэдтэй өрх толгойлсон эцэг, эхэд тэтгэмж олгох тухай” хуулийн төслийг Засгийн газрын 2016 оны 12 дугаар сарын 26-ны өдрийн хуралдаанаар хэлэлцэн дэмжиж, 12 дугаар сарын 28-нд УИХ-д өргөн мэдүүллээ. Улсын Их Хурлын 2017 оны 6 дугаар сарын 30-ны өдрийн хуралдаанаар хуулийн төслийг хэлэлцэн баталлаа. Энэ хуулийн хүрээнд олон хүүхэдтэй өрх, толгойлсон эх, эцгийн амьжиргааг дэмжих, өрхийн мэдээллийн нэгдсэн санг ашиглан тэдэнд чиглэсэн нийгмийн үйлчилгээнүүдийн хүртээмжийг нэмэгдүүлэх боломж бүрдэх юм.

Нийгмийн халамжийн тухай хуульд нэмэлт, өөрчлөлт оруулах тухай хуулийн төсөлд өрх толгойлсон эцэг, эхтэй ядуу өрхийн хүүхдэд дүрэмт хувцас олгох, олон хүүхэдтэй өрх толгойлсон эцэг, эхийг ажил хөдөлмөр эрхлэх боломжийг нэмэгдүүлэх зорилгоор хүүхдийг нь өдрийн үйлчилгээнд хамруулах асуудлыг тусган батлууллаа. Түүнчлэн Өрхийн мэдээллийн нэгдсэн сангийн мэдээллийг ашиглан хүнсний эрхийн бичгийн үйлчилгээ болон эрүүл мэндийн даатгалын шимтгэлийг төрөөс үнэ төлбөргүй хариуцаж байна.

Хүнсний эрхийн бичгийн үйлчилгээнд орлого багатай хамгийн ядуу өрх иргэд хамрагддаг бөгөөд 2017 оны 11, 12 дугаар сар болон 2018 оноос бага орлоготой өрх иргэдэд хүрч байгаа дээрх үйлчилгээний хүртээмжийг сайжруулж, хамрах хүрээг 2 дахин нэмэгдүүлэх, тэтгэмжийн хэмжээг 20 гаруй хувиар нэмэгдүүлэхээр 2017 оны төсвийн тодотголд 8 тэрбум, 2018 оны төсвийн төсөлд 42.2 тэрбум төгрөг тус тус тусган батлууллаа. **/40 хувь/**

3.3.32.Өрх толгойлсон эх /эцэг/-ийн нийгмийн хамгааллын хуулийг батлан хэрэгжүүлнэ.

**Биелэлт:** “Эх, олон хүүхэдтэй өрх толгойлсон эцэг, эхэд тэтгэмж олгох тухай” хуулийн төслийг Засгийн газрын 2016 оны 12 дугаар сарын 26-ны өдрийн хуралдаанаар хэлэлцэн дэмжиж, 12 дугаар сарын 28-нд УИХ-д өргөн мэдүүллээ. Улсын Их Хурлын 2017 оны 6 дугаар сарын 30-ны өдрийн хуралдаанаар хуулийн төслийг хэлэлцэн баталлаа. Энэ хуулиар 4 хүртэлх насны ихэр хүүхдэд нэг удаа, эхэд жирэмсэний 5 сартайгаас эхлэн төрөх хүртэл хугацаанд сар бүр, 0-3 хүртэлх насны хүүхэдтэй эхэд хүүхэд асарсаны тэтгэмжийг сар бүр, 3 болон түүнээс дээш хүүхэдтэй өрх толгойлсон эцэг, эхэд улирал бүр тус тус тэтгэмж олгохоор хуульчилсан. Эдгээр арга хэмжээг 2018 оны 1 дүгээр сарын 1-ээс хэрэгжүүлэхээр шаардагдах 96,8 тэрбум төгрөгийн хөрөнгийг Улсын 2018 оны төсөвт тусган баталсан. **/70 хувь/**

3.3.33.Тав хүртэлх насны хүүхдийн эмийн зардлыг эрүүл мэндийн даатгалын сангаас санхүүжүүлэх эрх зүйн орчинг бүрдүүлнэ.

**Биелэлт:** 5 хүртэлх насны хүүхдийн эмийн зардлыг ЭМДС-аас хариуцах эрх зүйн орчныг бүрдүүлэх, мөн улсын хэмжээнд томуу, томуу төст өвчний дэгдэлт нэмэгдэж байгаатай холбоотой томуу, томуу төст өвчлөлөөр өвчилсөн 5 хүртэлх насны хүүхдийн эмийн үнэд хөнгөлөлт үзүүлэх тухай Нийгмийн даатгалын үндэсний зөвлөлийн 2017 оны 1 дүгээр сарын 7-ны өдрийн 1 дүгээр тогтоолоор батлууллаа.

Энэ тогтоолоор томуу, томуу төст өвчнөөр өвчилсөн хүүхэд ууж хэрэглэх нэн шаардлагатай Ампициллин (Х), Амоксициллин (Х), Тетрациклин, Сальбутамол, Ибупрофен, Парацетамол, Азитромицин, Амброксол, Ацетилцистейн, Натрийн хлорид+ Калийн хлорид+ Натрийн цитрат-дигидрат+Глюкоз зэрэг нэр бүхий 10 нэр төрлийн 30 эм бэлдмэлийг үнэд эрүүл мэндийн даатгалын сангаас 100 хувийн үнийн хөнгөлөлттэйгээр нийгмийн даатгалын гэрээ бүхий 808 эмийн сангаар дамжуулан 124 мянган хүүхдэд олгосон бөгөөд 1.0 тэрбум төгрөгийн зардлыг эрүүл мэндийн даатгалын сангаас зарцуулсан. **/70 хувь/**

3.3.34.Хүүхэд төрүүлсэн ээжүүдэд даатгуулсан хэлбэрээс нь үл хамааран хөдөлмөрийн хөлснөөс адил хувиар тооцон тэтгэмж олгох эрх зүйн орчин бүрдүүлнэ.

**Биелэлт:** “Нийгмийн даатгалын сангаас олгох тэтгэвэр, тэтгэмжийн тухай хуульд нэмэлт, өөрчлөлт оруулах тухай хууль”-ийн төслийг боловсруулж, УИХ-ын 2017 оны 2 дугаар сарын 02-ны өдөр чуулганаар батлууллаа. Энэхүү хуулиар даатгуулсан хэлбэр харгалзахгүй жирэмсний болон амаржсаны тэтгэмжээ 100 хувиар авах зохицуулалтыг хийлээ. Ингэснээр 12.8 мянган даатгуулагч эх тэтгэмжээ 100 хувиар авч, орлого нь 3.9 тэрбум төгрөгөөр нэмэгдэх боломж бүрдлээ. Өмнө нь эх хүүхдээ төрүүлээд, асарч хамгаалж байх хугацаандаа дахин жирэмсэлж, хоёр дахь хүүхдээ төрүүлэхэд тэтгэмжийг өгдөг, харин гурав дахь хүүхдээ төрүүлэхэд энэ тэтгэмжийг олгохгүй байсныг энэ хуулиар өөрчилж төрөлт болгонд жирэмсний болон амаржсаны тэтгэмжийг өгөх болсон нь эх, хүүхдийн эрүүл өсөх, нийгмийн баталгааг бий болгож байна. **/100 хувь/**

3.3.35.Төрүүлж, өсгөсөн хүүхдийн тоогоор эхийн ажилласан хугацааг нэмэгдүүлэн тооцдог болно.

**Биелэлт:** “Нийгмийн даатгалын сангаас олгох тэтгэвэр, тэтгэмжийн тухай хуульд нэмэлт, өөрчлөлт оруулах тухай хууль”-ийн төслийг боловсруулж, УИХ-ын 2017 оны 2 дугаар сарын 02-ны өдрийн чуулганаар батлуулаа. Энэ хуулийн хүрээнд олон хүүхэд төрүүлж, өсгөсөн эхийн хөдөлмөрийг бодитой үнэлэх зорилгоор олон хүүхэд төрүүлж, өсгөсөн эхчүүдийн төрүүлж, өсгөсөн хүүхдийн тоогоор улсад ажилласан жил, нийгмийн даатгал төлсөн жилийг нь нэг хүүхэд тутамд 1.5 жилээр нэмэгдүүлэн тооцох боломж бүрдэв. **/100 хувь/**

3.3.36.Хүүхдийг хувийн даатгалд хамруулж, боловсрол эзэмших, эмнэлгийн тусламж авах, тэжээгчээ алдсан үед тэтгэмж авах санхүүгийн нэмэлт баталгааг бүрдүүлнэ.

**3.4.Гэр бүл, хүүхэд, залуучуудын хөгжлийн чиглэлээр авч хэрэгжүүлэх арга хэмжээ:**

**Монгол гэр бүлийн үнэт зүйлсийг бэхжүүлж, бат бөх хариуцлагатай гэр бүлийг дэмжин, хүүхдийн эрхийг дээдэлж, залуучуудыг хөгжих, суралцах, хөдөлмөрлөх таатай орчин нөхцөлөөр хангана.**

3.4.1.Гэр бүл, хүүхэд, залуучуудын асуудал эрхэлсэн төрийн байгууллагын бүтцийг бий болгоно.

**Биелэлт:** Гэр бүл, хүүхэд, залуучуудын хөгжил, хамгааллын бодлого, стратегийн хэрэгжилтийг хангах асуудлыг холбогдох хуулийн хүрээнд зөв зохистой удирдаж, гэр бүлийн эрүүл, аюулгүй амьдрах орчныг бүрдүүлж, тогтвортой байдлыг ханган амьдралын чанарыг сайжруулахад иргэдийн оролцоог нэмэгдүүлэх, хүүхэд, залуучуудын хөгжил, хамгааллын асуудлыг Хөдөлмөр, нийгмийн хамгааллын яамны бодлого, үйл ажиллагаанд нийцүүлэн хэрэгжүүлэх чиг үүрэг бүхий Засгийн газрын хэрэгжүүлэгч агентлаг Гэр бүл, хүүхэд залуучуудын хөгжлийн газрыг Засгийн газрын 2016 оны "Засгийн гзарын агентлагийн талаар авах зарим арга хэмжээний тухай" 4 дүгээр тогтоолыг үндэслэн Хөдөлмөр, нийгмийн хамгааллын сайдын 2016 оны Б/42 тоот тушаалаар байгуулсан. Тус агентлаг нь Тамгын газар, Гэр бүлийн хөгжлийн газар, Хүүхдийн хөгжил, хамгааллын газар, Залуучуудын хөгжлийн газар, Хяналт-шинжилгээ, үнэлгээний газар гэсэн бүтэцтэйгээр, 35 орон тоотойгоор үйл ажиллагаа явуулж байна. **/100 хувь/**

3.4.2.Гэр бүлийн үнэт зүйлсийг бэхжүүлж, хүчирхийллийг бууруулах, хүчирхийлэлд өртөгчдийг хамгаалах, гэр бүлийн гишүүдийн хариуцлагыг нэмэгдүүлэх эрх зүйн таатай орчинг бүрдүүлнэ.

**Биелэлт:** Гэр бүлийн хүчирхийлэлтэй тэмцэх тухай хуулийн шинэчилсэн найруулга 2016 оны 12 дугаар сарын 22-ны өдөр батлагдав. Хуулийн хэрэгжилт 2017 оны 2 дугаар сарын 1-ний өдрөөс эхэлсээ. Хууль батлагдсанаар гэр бүлийн хүчирхийллээс урьдчилан сэргийлэх, эрт шатанд илрүүлэх, таслан зогсоох, хохирогчийн аюулгүй байдлыг хамгаалах төрийн бүтэц, механизм, төрийн байгууллага, албан тушаалтнуудын оролцоо, гүйцэтгэх үүрэг, эрх хэмжээ, тэдгээрийн үйл ажиллагааны уялдаа холбоог нарийвчлан зохицуулахтай холбогдсон эрх зүйн орчин бүрдэж байгаа юм.

“Хүүхэд хамгааллын хариу үйлчилгээ, түр хамгаалах байр”-ыг Засгийн газрын 2017 оны 8 дугаар сарын 17-ны өдрийн 231 тогтоолоор байгуулж, ХНХС-ын 2017 оны 9 дүгээр сарын 22-ны А/163 дугаар тушаалаар байрны дүрэм, бүтэц, зохион байгуулалтыг батлууллаа. Хүүхдийн тусламжийн 108 утасны үйлчилгээний төвөөс шилжүүлсэн дуудлагын дагуу үүссэн кейсийн 43.8 хувийг хамтарсан багаар ажиллаж шийдвэрлэж байна.

Хүчирхийлэлд өртсөн хүүхэд, гэр бүлийн гишүүдэд хамгааллын үйлчилгээ үзүүлэх "Хамтарсан баг"-ийн үйл ажиллагааны журмын төслийг боловсруулж, ХНХ-ын сайдын 2016 оны 12 дугаар сарын 26-ны өдөр батлав. Үндэсний хэмжээнд 21 аймаг, нийслэл, 9 дүүрэгт нийт 482 хамтарсан баг ажиллаж байгаа бөгөөд эрсдэлт нөхцөлд буй хүүхэд, хүчирхийллийн болзошгүй эрсдэлтэй гэр бүлийг илрүүлэх, гэр бүлийн хүчирхийллээс урьдчилан сэргийлэх талаар олон нийтийн ойлголт, мэдлэгийг дээшлүүлэх, хохирогчийг хамгаалах, нөхөн сэргээх, холбон зуучлах зэрэг ажил, үйлчилгээг үзүүлж байна. **/100 хувь/**

3.4.3.Залуу гэр бүл, 18 хүртэлх насны 4 ба түүнээс дээш хүүхэдтэй гэр бүлийг тэргүүн ээлжид орон сууцжуулах, орон сууцны түрээсээ урьдчилгаанд шилжүүлэн тооцуулдаг арга хэмжээг үе шаттай нэвтрүүлнэ.

**Биелэлт:** Залуучуудын хөгжлийг дэмжих тухай хуулийн төслийн үзэл баримтлалыг Засгийн газрын 2016 оны 12 дугаар сарын 21-ний өдрийн хурлаар хэлэлцэн, 12 сарын 28-ны өдөр УИХ-д өргөн мэдүүллээ. УИХ-ын 2017 оны 5 дугаар сарын 18-ны өдрийн чуулганаар хэлэлцүүлэн батлуулав. Залуучуудын хөгжлийг дэмжих тухай хуулийг хэрэгжүүлэх хүрээнд Залуучуудын хөгжлийг дэмжих үндэсний хөтөлбөр, дүрэм журмын төслүүдийг тус тус боловсруулаад байна. Хуулийг хэрэгжүүлэхэд 431,0 сая төгрөгийг 2018 оны улсын төсөвт тусгасан бөгөөд мөн залуучууд хөгжлийн төвийн 96 албан хаагчийн цалин, НДШ-д 746,1 сая төгрөг, Төв аймгийн залуучууд хөгжлийн төвийн тогтмол зардал, 3 албан хаагчдын цалин, НДШ-д 64,8 сая төгрөг тус тус батлагдсан байна.

Засгийн газрын 2015 оны 248 дугаар тогтоолоор батлагдсан түрээсийн орон сууцны хөтөлбөртэй уялдуулж Түрээстэй дүйцэхүйц орон сууцны төслийг Морингийн даваа болон, СХД-ийн 5, 6 дугаар хороонд барихаар төлөвлөж байна. Дээрх орон сууцанд хамруулах залуу гэр бүлийн түрээсийн төлбөрийг ипотекийн зээлийн урьдчилгаанд тооцуулах журмыг боловсруулж байна. Мөн тус байршлуудад баригдах барилгын зураг төсөл, ТЭЗҮ боловсруулагдсан.

Оронсууц худалдан авах боломжгүй иргэдэд зориулсан 1512 айлын төрийн өмчийн түрээсийн орон сууцны сан бүрдүүлж, зорилтот бүлгийн иргэдийг хамруулсан.   
Орхон, Дундговь аймгуудад Орон нутгийг хөгжүүлэх сангийн хөрөнгөөр 46 айлын орон сууцыг худалдан авч, түрээсийн зориулалтаар ашиглаж байна. **/40 хувь/**

3.4.4.Хүүхдийн эрх, хамгааллын асуудлыг чухалчлан үзэж “Хүүхдийн хөгжлийн ордон”, “Хүүхэд хамгааллын төв”-үүдийг дэмжинэ.

**Биелэлт:** “Хүүхдийн хөгжил, хамгааллын үндэсний хөтөлбөр”-ийн төслийг боловсруулан Засгийн газрын 2017 оны 9 дүгээр сарын 20-ны өдрийн 270 дугаар тогтоолоор батлуулав. Хөтөлбөрийг хэрэгжүүлэх үйл ажиллагааны төлөвлөгөөг боловсруулж, холбогдох яам, агентлагаас санал авч, ХНХ, БСШУС, ЭМ-ийн сайдын хамтарсан тушаалаар батлуулахаар бэлтгэж байна.

Хүүхдийн ордон, хүүхэд хамгааллын үйлчилгээний төвийг үе шаттай барих ажлын бэлтгэлийг хангах хүрээнд аймаг, нийслэлийн Гэр бүл, хүүхэд, залуучуудын хөгжлийн газраас хүүхдийн хөгжлийн ордон, хүүхэд хамгааллын үйлчилгээний төвийн нэгдсэн судалгаа авч нэгтгэлээ. Судалгаагаар үндэсний хэмжээнд 1416 барилга, байгууламж байгаагийн 185 нь барилга, 1231 нь байгууламж байна. Үүнийг зориулалтаар нь ангилбал хүүхдийн ордон 16, асрамж хамгааллын төв 36, хүүхдийн сувилал 6, аймаг, нийслэлийн Гэр бүл, хүүхэд, залуучуудын хөгжлийн газар, хэлтэс үйл ажиллагаа явуулдаг төрийн захиргааны 16 барилга байна. 2016 онд Архангай аймгийн Хайрхан сумын Хүүхэд, гэр бүлийн хөгжлийн төв, Хэнтий аймагт Дадал суманд Хүүхэд залуучуудын хөгжлийн хотхон, Дорноговь аймгийн Зүүнбаян багт Спорт цогцолбор, Хэнтий аймагт Хүүхэд залуучуудын хөгжлийн хотхон, Биндэр суманд тоглоомын талбай гэсэн 3 барилга, 1 байгууламжийг барьсан байна.

2017 онд дараах 10 барилгыг улс, орон нутгийн болон, олон улсын байгууллагын хандиваар шинээр ашиглалтад оруулсан байна. Үүнд:

1. Төв аймгийн Залуус хөгжлийн төв
2. Дархан-Уул аймгийн Хүүхдийн ордон
3. Говь-Алтай аймгийн Хүүхдийн ордон /Улсын төсөв/
4. Булган аймгийн Хүүхдийн ордон
5. Хэнтий аймгийн Хүүхдийн ордон
6. Өмнөговь аймгийн Хүүхдийн ордон
7. Увс аймгийн Түр хамгаалах байр
8. Сэлэнгэ аймгийн Орхонтуул сумын Хүүхэд, залуучуудын төв
9. Өвөрхангай аймгийн Хүүхэд, эмэгтэйчүүдийг хамгаалах байр
10. Налайх дүүргийн Хүүхдийн ордон. Дорнод аймагт хүүхдийн чуулган хэлэлцүүлгээс гарсан саналыг үндэслэн хүүхдийн ордны газрыг шийдүүлж барилгын ажлын зураг төсвийг 2018 оны улсын төсөвт суулгахаар боллоо. Увс аймагт сургалт үйлчилгээний зориулалт бүхий 1042 м.кв бүхий гурван давхар байшинг хүүхдийн ордон болгон ашиглахаар судалж байна.

Засгийн газрын 2016 оны 55 дугаар тогтоолоор “Хүүхдийн тусламжийн 108 утасны үйлчилгээний төв”-ийг Гэр бүл, хүүхэд залуучуудын хөгжлийн газрын харьяанд 22 хүний бүрэлдэхүүнтэй байгуулж, бүтэц, орон тоо, дүрмийг ХНХ-ын 2016 оны 12 дугаар сарын 13-ны өдрийн А/288 тоот тушаалаар батлан ажиллаж байна. 2017 оны 12 дугаар сарын 15-ны өдрийн байдлаар 113,444 дуудлагыг бүртгэн үйлчилгээ үзүүлж, 2393 кейс бүртгэн хариу үйлчилгээнд шилжүүлснээс аймаг, дүүргүүд 1107 кейсийг хааж, 1286 кейс дээр ажиллаж байна.2016 онд зорилтот дуудлага нийт дуудлагын 37 хувийг эзэлж байсан бол 2017 оны 3-р улиралд зорилтот дуудлагын эзлэх хувь 62 хувь болж хүүхдийн эрхийн зөрчлийн дуудлага 1,5 дахин нэмэгдсэн байна. **/40 хувь/**

3.4.5.Хүүхдийн хүмүүжил, төлөвшилд үндэсний өв уламжлал, урлаг соёлоор дамжуулан эерэгээр нөлөөлөх бодлого хэрэгжүүлнэ.

**Биелэлт:** Үндэсний хэмжээнд хүүхэд, өсвөр үеийнхэнд үндэсний өв соёлыг уламжлуулах чиглэлээр “Миний гэр бүл” хөгжлийн хөтөлбөрийн “Миний ертөнц”, “Миний найз” дэд хөтөлбөрүүдийг үргэлжлүүлэн хэрэгжүүллээ. Хөтөлбөрт Ховд, Увс, Баян-Өлгий, Завхан аймгаас бусад 17 аймаг, нийслэлийн Налайх дүүрэг, 25 асрамж, халамжийн төвийн 15-18 насны 23500 хүүхэд хамрагдлаа. “Гэр бүл, хүүхдийн хүмүүжлийн анхдагч орчин” эцэг, эхийн үндэсний зөвлөгөөнийг зохион байгуулсан бөгөөд бүх аймаг, дүүргүүдээс 500 гаруй эцэг, эх, асран хамгаалагчид оролцсон.

“Хүүхэддээ бахархан дуурайх аав, ээж нь байя!” нэг сарын аяныг зохион байгуулж, үндэсний хэмжээнд хүүхдийн хүмүүжил төлөвшилд эцэг эхийн үүрэг оролцоо, хариуцлагыг нэмэгдүүлэх, хүүхэд хүмүүжүүлэх эерэг аргыг ашиглах, монгол өв уламжлал, соёл түгээх, хууль эрх зүйн орчны талаарх мэдээлэл, зөвлөгөө өгөх чиглэлээр төрийн байгууллага, сургууль, цэцэрлэг, гэр бүл, эцэг эх, хүүхдүүдийн дунд хурал, сургалт, хэлэлцүүлэг, ил захидал бичих 8 үйл ажиллагаа зохион байгуулж, 6286 төрийн албан хаагч, 7939 багш, сурган хүмүүжүүлэгч, 342 албан байгууллага, 132667 хүүхэд, 2964 гэр бүл, 83865 иргэн оролцож, 8313 захидлыг хүүхдүүд эцэг эх, гэр бүлдээ зориулан бичсэн. **/40 хувь/**

3.4.6.Бага насны хүүхдийг осол, гэмтлээс сэргийлэх, эцэг эхийн хариуцлагыг өндөржүүлж, хүүхдийн осол, эндэгдлийн түвшинг 2 дахин бууруулна.

**Биелэлт:** Хүүхдийн хөгжил, хамгааллын үндэсний цогц хөтөлбөр /2017-2021 он/-ийг Засгийн газрын 2017 оны 9 дүгээр сарын 20-ны өдрийн 270 дугаар тогтоолоор батлав.

“2016 ондулсын хэмжээнд бага насны хүүхдийг осол гэмтлээс урьдчилан сэргийлэх чиглэлээр уулзалт, сургалт, хэлэлцүүлэг, аян нийт 7 төрлийн 124 арга хэмжээнд 22320 хүүхэд, эцэг эх, багш, сурган хүмүүжүүлэгч оролцлоо. Арга хэмжээг аймаг, нийслэлийн Эрүүл мэндийн газар, Боловсролын газар, Онцгой байдлын газар хэлтэс, Улаан загалмай нийгэмлэг, Скаутын холбоо зэрэг төр, төрийн бус байгууллагатай хамтран зохион байгууллаа.

2017 онд “Хүүхдийн түлэгдэл эцэг эхийн хариуцлагаас” аяныг 2, 3 дугаар саруудад үндэсний хэмжээнд зохион байгууллаа. Аяны хүрээнд түлэгдэлтийн үед үзүүлэх анхны тусламж зэрэг эцэг эх, асран хамгаалагч нарт зориулсан 8 төрлийн сургалтыг зохион байгуулж 13 аймгийн нийт 40000 орчим хүнийг хамрууллаа. Мөн "Таны хариуцлага хүүхдийн ирээдүй”, “Хүүхдийг ахуйн ослоос сэргийлье!” зэрэг 6 төрлийн гарын авлага, зөвлөмжийг боловсруулж нийт 82000 ширхэгийг хэвлүүлэн байгууллага, аж ахуйн нэгжүүдэд хүргүүлэв. **/40 хувь/**

3.4.7.Хараа хяналтгүй хүүхдийн бүртгэл, хяналтыг сайжруулж, насанд хүртэл нь хамгаалах, амьдралд хөлөө олоход нь туслах бодлого хэрэгжүүлнэ.

**Биелэлт:** Нийслэлийн Багахангай дүүрэгт Хараа хяналтгүй хүүхдэд нийгмийн үйлчилгээ үзүүлэх, гэр бүлд нь эргэн нэгтгэх үйлчилгээний төв байгуулахаар улсын төсвийн хөрөнгө оруулалт болох 69,9 сая төгрөгийн их засварын ажлыг хийж, Багахангай дүүргийн Засаг дарга, ГБХЗХГ хамтран ажиллах гэрээ байгуулаад байна. Мөн эдгээр хүүхдийг нийгэмшүүлэхэд шаардлагатай 122,3 сая төгрөгийг 2017 оны төсвийн тодотголоор шийдвэрлүүлээ.

“Хүүхэд хамгааллын үндэсний сүлжээ” ТББ-тай хамтран хараа хяналтгүй хүүхдэд үзүүлэх үйлчилгээ, үйл ажиллагааны стратеги, үйлчилгээний зураглалыг боловсруулан хэрэгжүүлж байна. “Өнөр бүл” хүүхдийн төвийн шинэ бүтцэд Хүүхэд хамгааллын хариу үйлчилгээ, түр хамгаалах байрны нэгжийг 16 хүний орон тоотойгоор бий болголоо. Тус нэгж нь хараа хяналтгүй хүүхдийг илрүүлж, түр байрлуулан, нөхцөл байдлын үнэлгээ хийж, дараагийн үйлчилгээнд шилжүүлэх ба хүүхдийн тусламжийн утсанд ирсэн дуудлагын дагуу хүүхэд хамгааллын шуурхай үйлчилгээ үзүүлэх нэгж юм.

2016 оны 12 дугаар сарын 2-ны өдөр А/847 дугаар захирамжаар хараа хяналтгүй хүүхдийг илрүүлэх ажил зохион байгуулагдаж, 74 хүүхдийг илрүүлж, 21 хүүхдийг НЗДТГ-ын дэргэдэх ХЗСХТЦ-т байрлуулж, 9 хүүхдийг бусад халамж, асрамжийн төвд байрлуулж, бусад хүүхдийг эцэг, эхэд нь хүлээлгэн өгсөн байна.

ГБХЗХГ, ЦЕГ-аас 2017 оны 11 дүгээр сарын 15-20-ны өдрүүдэд илрүүлэлт зохион байгуулж, улсын хэмжээнд хөдөө орон нутагт 40, нийслэлд 55, нийт 95 хүүхэд хараа хяналтгүй амьдарч байсныг илрүүлэн нийгмийн үйлчилгээнд хамруулж байна. Үүнд:

- Орон нутагт илэрсэн 40 хүүхэдтэй тухайн аймгийн ГБХЗХГ, Цагдаагийн газар, Эрүүл мэндийн байгууллагатай хамтран үйлчилгээ үзүүлж гэр бүлд нь эргэн нэгтгэж, гэр бүлтэй нь тусгайлан ажиллах төлөвлөгөө гарган ажиллаж байна.

- Нийслэлийн хэмжээнд илэрсэн 55 хүүхдээс цагдаагийн байгууллагаас эрэн сурвалжлагдаж байсан 4 хүүхдийг цагдаагийн байгууллагад шилжүүлж, 32 хүүхдийг гэр бүлд нь нэгтгэж, үлдсэн 19 хүүхдэд эрүүл мэнд, нийгмийн ажил, сэтгэл зүйн оношилгоо, сэтгэл зүйн үйлчилгээг нэг цэгээр зохион байгуулан, үзүүлж байна.

Хүүхдийн эрхийн тухай хуульд хүүхдийн мэдээллийн санг бүрдүүлэх асуудлыг хуульчилсны дагуу Хөдөлмөр, нийгмийн хамгааллын сайдын 2016 оны А/331 тоот тушаалаар “Хүүхдийн эрхийн мэдээллийн санг бүрдүүлэх, ашиглах журам”-ыг баталж 12 төрлийн мэдээллийн сан үүсгэх ажлыг хэрэгжүүлж байна. Энэ хүрээнд нийслэлийн 9 дүүрэг, 7 аймагт амжилттай ажиллаж буй хамгаалал шаардлагатай хүүхдийн эрсдэлийн түвшин тогтоох програм ашиглаж, цахим мэдээллийн санг үндэсний хэмжээнд ашиглахаар бэлтгэж байна. **/40 хувь/**

3.4.8.Шинээр сургууль төгссөн залуучуудыг байнгын ажлын байраар хангасан аж ахуйн нэгжүүдийг дэмжинэ.

**Биелэлт:** 2016 ондажлын байраар хангасан Ажил олгогчийг дэмжих арга хэмжээнд 137 ажил олгогч, 206 иргэн хамрагдаж 501,7 сая төгрөгийн санхүүжилт зарцуулсан байна.

Ажил олгогчийг дэмжих арга хэмжээг төрлөөр нь харуулбал:

* Урамшуулалд-187 иргэнийг ажлын байраар хангасан 120 ажил олгогчид 434,1 сая төгрөгийг зарцуулсан байна.
* Санхүүгийн дэмжлэгт-19 иргэнийг ажлын байраар хангасан 17 ажил олгогчид 67,6 сая төгрөгийн санхүүжилт тус тус зарцуулсан байна.

2016 онд 168 ажил олгогч 228 иргэнийг ажлын байраар хангахаар гэрээ байгуулсан байна.

“Залуучуудын хөгжлийг дэмжих тухай хууль”-д шинээр сургууль төгссөн залуучуудыг байнгын ажлын байраар хангасан аж ахуйн нэгжийг дэмжих зохицуулалтыг тусгав.

2017 оны жилийн эцсийн байдлаар шинээр сургууль төгсөөд ажил хайгчаар бүртгүүлэн 6-аас дээш сар ажилд орж чадахгүй байгаа 155 залуучуудыг тогтвортой ажиллуулсан ажил олгогчид 452.6 сая төгрөгийн урамшууллыг олгоод байна. **/40 хувь/**

3.4.9.“Мэргэжилтэй ажилтан” бодлогын хүрээнд жилд 20.000-аас доошгүй залуучуудыг Мэргэжлийн сургалт, үйлдвэрлэлийн төвд сурган мэргэжил, ур чадвар эзэмшүүлнэ.

**Биелэлт:** Хөдөлмөр, нийгмийн хамгааллын сайдын 2017 оны 5 дугаар сарын 19-ны өдрийн А/103 тоот “Элсэлтийн хяналтын тоо батлах тухай” тушаалаар 2017-2018 оны хичээлийн жилд нийт Мэргэжлийн боловсрол, сургалтын 83 байгууллагын 27680 суралцагч шинээр элсүүлэхээр баталгаажуулан сургалтын байгууллагуудад хүргүүллээ.

2017-2018 оны хичээлийн жилд 83 МБСБ үйл ажиллагаа явуулж байна. Үүнээс төрийн өмчийн 50, төрийн бус өмчийн 33. Нийт 35831 суралцагч 219 мэргэжлээр суралцаж байгаа ба 8.4 хувь нь тогооч, 6.9 хувь нь барилгын засал чимэглэлчин, 6.4 хувь нь автомашины засварчин, 5.7 хувь нь гагнуурчин, 5.3 хувь нь барилгын цахилгаанчин, 4.4 хувь нь барилгын сантехникч, 4.7 хувь нь оёмол бүтээгдэхүүний оёдолчин, 2.4 хувь нь барилгын өрөг угсрагч, 3 хувь нь үсчин мэргэжлээр буюу нийт суралцагчдын 47.2 хувь нь дээрх 9 мэргэжлээр суралцаж байна. **/40 хувь/**

3.4.10.Залуучуудад бизнесийн гарааны дэмжлэг үзүүлж, их, дээд сургууль, мэргэжлийн сургалт, үйлдвэрлэлийн төвийн төгсөгчдийг тоног төхөөрөмжийн лизинг, жижиг зээлд хамруулах арга хэмжээ авна.

**Биелэлт:** Залуучуудад бизнесийн гарааны дэмжлэг үзүүлж, их, дээд сургууль, мэргэжлийн сургалт, үйлдвэрлэлийн төвийн төгсөгчдийг тоног төхөөрөмжийн лизингээр дэмжих арга хэмжээг хэрэгжүүлэх “Залуучуудын хөдөлмөр эрхлэлт, гарааны бизнесийг дэмжих хөтөлбөр”-ийг Хөдөлмөр эрхлэлтийн үндэсний зөвлөлийн 2017 оны 1 дүгээр тогтоолоор батлан хэрэгжүүлж байна.

2017 оны жилийн эцсийн байдлаар “Залуучуудын хөдөлмөр эрхлэлт, гарааны бизнесийг дэмжих хөтөлбөр”-ийг хэрэгжүүлэхэд 1327.7 сая төгрөгийг зарцуулж 2463 залуучуудыг хамруулаад байна. Үүнд:

1. Гарааны бизнес санааг баяжуулах, өрсөлдүүлэх, багаар ажиллаж ирээдүйтэй санааг бизнесийн зөвлөх (ментор)-ийн туслалцаатайгаар хөгжүүлэх, шилдэг гарааны бизнесийг сонгон шалгаруулж 2 жилийн хугацаанд 100 хувь эргэн төлөх нөхцөлтэй 10.0 сая төгрөгийн дэмжлэг үзүүлэх арга хэмжээг хэрэгжүүллээ. Уг арга хэмжээг Швейцарийн хөгжлийн агентлагийн “Залуучуудын хөдөлмөр эрхлэлтийг дэмжих төсөл”-тэй хамтран Баян-Өлгий, Увс, Ховд, Завхан, Говь-Алтай, Баянхонгор, Өмнөговь, Дархан-Уул аймгууд болон Баянгол, Хан-Уул дүүргүүдэд амжилттай зохион байгуулж 945 залуучуудыг хамруулж шалгарсан төслүүдэд санхүүгийн дэмжлэг олголоо.
2. Мэргэжлийн боловсрол, сургалтын байгууллагыг төгсөгч хувиараа болон бүлгээр хөдөлмөр эрхэлж, ажлын байр бий болгохоор тоног төхөөрөмж, багаж хэрэгсэл худалдан авахад нь зориулж 2 жилийн хугацаанд 100 хувь эргэн төлөх нөхцөлтэй, нэг төгсөгчид 3 сая төгрөг, бүлэгт 10 хүртэл сая төгрөгийн санхүүгийн дэмжлэгийг олгох арга хэмжээг хэрэгжүүллээ. Уг арга хэмжээнд 588 төгсөгчийг хамруулж 1194.5 сая төгрөгийн эргэн төлөгдөх санхүүгийн дэмжлэг олгосон. Дээрх хөтөлбөр, арга хэмжээнүүдийг хэрэгжүүлснээр 2017 онд 567 байнгын ажлын байр шинээр бий болоод байна. **/40 хувь/**

3.4.11.Өсвөр үе, залуучуудад нөхөн үржихүйн эрүүл мэндийн боловсрол олгож, халдварт өвчлөлийн тархалтыг бууруулна.

**Биелэлт:** Баян-өлгий, Баянхонгор, Говь-алтай, Дархан-Уул, Дорноговь, Дорнод, Завхан, Орхон, Өмнөговь /Даланзадгад, Ханбогд, Цогтцэций/, Увс, Ховд аймаг, Баянгол, Хан-Уул, Чингэлтэй дүүрэгт нийт 16 Залуучуудын хөгжлийн төв ажиллаж, зорилтот бүлгийн залуучуудад амьдрах ухааны болон нөхөн үржихүйн эрүүл мэндийн сургалт, бусад хэрэгцээнд нийцсэн сургалт, нөлөөллийн ажлыг зохион байгууллаа. 2017 оны байдлаар 16 хөгжлийн төвөөр зорилтот бүлгийн залуучууд давхардсан тоогоор 66844, дан тоогоор 41522 залуу, амьдрах ухааны сургалтанд 6308 залуу, залуучуудын хөгжлийн төв дээр зохион байгуулсан нөхөн үржихүйн эрүүл мэндийн сургалтанд 5720 залуу, нийгмийн ажилтнаас зөвлөгөө авсан 944, үүнээс ганцаарчилсан 398, бүлгээр 546 залуу, илгээх үйлчилгээнд 286 залуучуудад хүрч ажилласан. Мөн залуучуудын хөгжлийн төв тус бүрийн дэргэд залуучуудын 15 гишүүнтэй зөвлөл ажиллахаас гадна залуучууд 80 гаруй дэмжих бүлэг, 114 сонирхлын клуб, 467 үе тэнгийн сургагч багш нартай хамтран ажилласан.

НҮБ-ын Хүн амын сангийн санхүүжилтээр 2016 онд Өмнөговь аймгийн Ханбогд, Замын үүд суманд өсвөр үе, залуучуудад ээлтэй хоёр клиник байгуулсан. Ингэснээр өсвөр үе, залуучуудад ээлтэй нийт 21 клиникийг байгуулаад байна. **/40 хувь/**

**ДӨРӨВ.БАЙГАЛЬ ОРЧИН, НОГООН ХӨГЖЛИЙН БОДЛОГО**

**Байгалийн унаган төрх, экосистемийн тэнцвэрт байдлыг хадгалж, хойч үедээ өвлүүлэн үлдээх, байгалийн нөөц баялгийг хамгаалах, хомсдлоос сэргийлэх, зохистой ашиглах, нөхөн сэргэх боломжийг бүрдүүлэн, байгаль орчинд нийцтэй, хүртээмжтэй эдийн засгийн өсөлт, нийгмийн тогтвортой хөгжлийн үндэс болгоно.**

**4.1.Байгаль, хүний эрүүл мэндэд ээлтэй ногоон хөгжлийн чиглэлээр авч хэрэгжүүлэх арга хэмжээ:**

4.1.1.Хүний эрүүл мэнд, хүрээлэн байгаа орчинд сөрөг нөлөөгүй, үр ашигтай, дэвшилтэт технологи нэвтрүүлж, нөөцийг хэмнэх, эргүүлэн ашиглах, хаягдлыг дахин боловсруулан ашиглах ногоон хөгжлийн бодлогыг хэрэгжүүлнэ.

**Биелэлт:** Агаар, ус, хөрсний бохирдлыг бууруулах, нөөцийн хэмнэлттэй, байгальд ээлтэй 15 төрлийн тоног төхөөрөмжийг гаалийн албан татвараас чөлөөлөх жагсаалтад тусган Засгийн газрын 2017 оны 6 дугаар сарын 14-ны өдрийн 168 дугаар тогтоолоор батлав. Байгаль орчны сөрөг нөлөөллийг бууруулахад чиглэсэн түүхий эд материал ашиглаж, үйлдвэрлэсэн, бүтээгдэхүүн, үйлчилгээнд “Эко тэмдэг”олгохоор Засгийн газрын 2017 оны 9 дүгээр сарын 27-ны өдрийн 290 дүгээр тогтоолоор батлав.

Төв, орон нутгийн төсвийн хөрөнгөөр худалдан авч байгаа бараа бүтээгдэхүүний судалгааг хийж, хамгийн ихээр худалдан авдаг бараа, бүтээгдэхүүнийг тодорхойлон, тогтвортой/ногоон бараа, бүтээгдэхүүнээр орлуулах боломжтой бараа, бүтээгдэхүүнийг эрэмбэлж, А4 цаас, принтерийн хор, хөнгөн блок гэсэн 3 бүтээгдэхүүнийг сонгон авч, эдгээрийг ногоон бүтээгдэхүүнээр солих боломж, зах зээлийн эрэлт, нийлүүлэлтийн судалгааг хийж гүйцэтгэв.

Олон улсын стандартын байгууллагаас боловсруулсан байгаль орчны удирдлагын тогтолцооны 6 стандартыг шинээр болон шинэчлэн боловсруулж, Монгол Улсын үндэсний стандартаар батлуулав.

Ногоон зээлийн сангийн ажлын хэсгийг байгуулан ногоон зээлийн сангийн үзэл баримтлал, зах зээлийн судалгаа, ногоон зээлийн шалгуур үзүүлэлт, хууль эрх зүйн зүйн үндэслэлийн судалгааны ажлуудыг гүйцэтгэв.

Олон улсын санхүүгийн корпораци буюу IFC байгууллага бүс нутгийн хэмжээнд хэрэгжин үр дүнгээ өгөөд буй EDGE Ногоон барилгын үнэлгээний системийг Монгол Улсад нутагшуулахаар судалж байна.

Улаанбаатар хотын Сонгино хайрхан дүүргийн 122 дугаар сургуулийн 640 хүүхдийн өргөтгөлийн ногоон барилгын зураг төслийн ажлыг 85 сая төгрөгөөр хийж гүйцэтгэж 2017 оны 4 дүгээр сард хүлээн авав. **/40 хувь/**

4.1.2.Сэргээгдэх эрчим хүчний үйлдвэрлэлийг хөгжүүлж, нүүрс боловсруулж ашиглах шинэ технологи нэвтрүүлэн, хүлэмжийн хийн ялгарлыг бууруулсан үйлдвэрлэл, бизнесийг олон улсын хамтын ажиллагааны хүрээний дэмжлэгт хамруулах ажлыг зохион байгуулна.

**Биелэлт:** Уур амьсгалын ногоон санд хандан санхүүгийн дэмжлэгт хамрагдахаар Хүлэмжийн хийн ялгарлыг бууруулах жижиг, дунд бизнесийг дэмжих зээлийн хөтөлбөр, Тогтвортой эрчим хүчний санхүүжилтийн хөтөлбөр, Монгол Улсын үндэсний дасан зохицох төлөвлөлтийг бий болгох чадавх бүрдүүлэх төсөл, Орон нутгийн дасан зохицох чадавх, эрсдлийн менежментийг сайжруулах төсөл, Хог хаягдлын менежметийн төслүүдийг хүргүүллээ.

Монгол, Японы Засгийн газар хооронд байгуулсан “Хамтарсан кредит олгох механизм”-ын хүрээнд Дарханы 10МВ-ын нарны цахилгаан станцын төсөл, Эври дэй фермын 10МВ-ын нарны цахилгаан станцын төслүүд бүртгэгдэн хэрэгжиж эхлээд байна. **/40 хувь/**

4.1.3.Байгаль орчны багц хуулийг хэрэгжүүлэх цогц арга хэмжээ авч, байгаль орчин, хүний эрүүл мэндэд сөрөг нөлөөтэй үйлдвэрлэл, үйлчилгээ болон байгалийн нөөцийн хууль бус ашиглалтад тавих хяналтыг сайжруулна.

**Биелэлт:** Химийн хорт болон аюултай бодисын тухай хуульд нэмэлт оруулах тухай хуулийн төслийг боловсруулж, хуулийн төслийн үзэл баримтлалыг батлуулав. “Ус бохирдуулсны төлбөрийн тухай хуулинд нэмэлт өөрчлөлт оруулах тухай” хуулийн төслийг Засгийн газрын 2017 оны 12 дугаар сарын 20-ны өдрийн хуралдаанаар хэлэлцэн дэмжсэн бөгөөд Улсын Их Хуралд өргөн мэдүүлэхээр бэлтгэж байна.

Байгаль орчны нөлөөллийн нарийвчилсан үнэлгээний тайлан боловсруулах эрх бүхий аж ахуйн нэгжүүдээс ирүүлсэн дэд бүтэц, үйлдвэрлэл, аялал жуулчлал, уул уурхай болон бусад төслүүдийн байгаль орчны нөлөөллийн нарийвчилсан үнэлгээний нийт 275 тайланд холбогдох хууль, журмын дагуу шүүмж хийж, 534 тайланг үнэлгээний мэргэжлийн зөвлөлийн хуралдаанд оруулан хэлэлцүүлэн шийвэрлүүлж, ерөнхий шинжээчээр батлуулсан байна. 2017 онд уул уурхайн ашиглалтын 318 төслийн байгаль орчны менежментийн төлөвлөгөө батлагдсан байна.

2017 онд байгаль орчны менежментийн тогтолцооны 5 багц стандарт, усны нөөц, ус ашиглалт, хамгаалалт, нэр томьёо тодорхойлолт болон байгалийн ургамал түүх, хадгалах, тээвэрлэхтэй холбогдсон 5 стандарт, нийт 11 стандартыг боловсруулан батлав.

Хууль бус мод бэлтгэлийн талаарх бүртгэгдсэн хэрэг зөрчлийн тоо 38 хувиар, захиргааны арга хэмжээ авсан зөрчлийн тоо 35,8 хувиар, хууль бусаар бэлтгэгдэж хураагдан улсын орлого болсон мод, модон материалын хэмжээ 26 хувиар тус тус буурсан.

Зам, тээврийн салбарын хог хаягдлын менежментийн талаар судалгаа хийх, норм норматив боловсруулах ажил, ашиглалтаас гарсан автомашины аккумуляторыг цуглуулах, хадгалах, тээвэрлэх, дахин боловсруулах стандартын зөвлөх үйлчилгээний ажлын даалгаврыг боловсруулан, зөвлөх үйлчилгээний тендерт шалгарсан “Эс Ай Си Эй” ХХК-тай гэрээ байгуулан ажиллаж байгаа бөгөөд 2017 онд хийгдэх судалгаа бүрэн хийгдсэн бөгөөд уг судалгааны ажилд үндэслэн салбарын норм, стандартыг 2018 онд боловсруулан батлуулахаар ажиллаж байна.

**/40 хувь/**

4.1.4.Ой, түүний дагалт баялаг, байгалийн бусад нөөц баялгийн ашиглалтын нөөцийг бий болгож, зохистой ашиглах, эко цэвэр түүхий эд, бүтээгдэхүүний үйлдвэрлэлийг хөгжүүлнэ.

**Биелэлт:** 2017 онд ойгоос бэлтгэх модны дээд хязгаарыг улсын хэмжээнд 1809,6 мянган шоометр мод байхаар батлан орон нутагт хүргүүлсэн. Арчилгааны сийрүүлэх болон завсрын огтлолтыг 1,9 мянган га ойд хийж 46,3 мянган шоометр мод ашиглахаар, ойн цэвэрлэгээний арга хэмжээг 43,0 мянган га ойн сангийн талбайд хийж 1126,3 мянган шоометр мод ашиглан, ойг доройтлоос хамгаалж, ойн төлөв байдлыг сайжруулахаар баталсан. Одоогоор мод бэлтгэлийн мэргэжлийн байгууллага, ойн нөхөрлөлүүд мод бэлтгэлийн гэрээ байгуулан, мод бэлтгэлийн талбай тусгаарлалтын ажил хийлгэн, ойн цэвэрлэгээний ажил хийгдэж байна.

БОАЖСайдын 2017 оны А/12 дугаар тушаалаар ойн арчилгааны гэрэлжүүлэх, тохируулах огтлолтыг 1000 га талбайд хийж гүйцэтгэхээр 9 аймгийн 21 ойн ангитай гэрээ байгуулан, орон нутагт ажил эхлээд байна. Мөн ойн цэвэрлэгээний ажлыг эрчимжүүлэх, ойн нөхөрлөлүүдийн үйл ажиллагааг дэмжих зорилгоор ойд арчилгаа, цэвэрлэгээний ажил, байгалийн сэргэн ургалтанд туслах ажил хийлгэхээр 10 аймгийн 275 нөхөрлөлд дэмжлэг үзүүлж нөхөрлөлүүд төлөвлөгөөний дагуу ойн цэвэрлэгээ хийх, ойжуулалт, байгалийн сэргэн ургалтанд туслах ажлыг хийж гүйцэтгээд байна.

Монгол орны 18 аймагт явуулсан тарваганы тоо толгойн талаарх судалгааг үндэслэн Байгаль орчин, аялал жуулчлалын сайдын 2017 оны 9 дүгээр сарын 22-ны өдрийн А/278 дугаар тушаалаар Монгол орны хэмжээнд тарвагыг 3 жилийн хугацаагаар буюу 2020 он хүртэл агнахыг хориглох шийдвэрийг гаргав.

Ашигт чанар бүхий амьтан буюу агнуурын нөөц бүхий аргаль, янгир ямааны тархац нөөцийн судалгаа тооллогыг шинжлэх ухаан технологийн сангаар хийлгэхээр саналыг оруулан, гүйцэтгэгчийг сонгон шалгаруулах ажил явагдаж байна. Мөн Байгаль орчин, уур амьсгалын сангийн санхүүжилтээр халиун буга, идлэг шонхор шувууны тархац нөөцийн судалгаа, тооллого хийх, дэрэвгэр жиргэрүү ургамлын тархац нөөц тогтоох зөвлөх үйлчилгээний тендер зарлагдан гүйцэтгэгчийг сонгон шалгаруулах ажил хуулийн дагуу явагдаж байна. **/40 хувь/**

4.1.5.Уур амьсгалын өөрчлөлтийг сааруулах, дасан зохицох стратеги боловсруулан хэрэгжүүлэх, байгаль орчин, уур амьсгалын санг байгуулж, үндэсний чадавхыг бэхжүүлнэ.

**Биелэлт:** Уур амьсгалын өөрчлөлтийн тухай НҮБ-ын суурь конвенцийн Парисын хэлэлцээрийг соёрхон батлах тухай хуулийг УИХ 2016 оны 9 дүгээр сарын 01-ний өдрийн хуралдаанаар батлав.

Байгаль хамгаалах санг “Байгаль хамгаалах, уур амьсгалын сан” болгож өргөтгөх асуудлаар Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төсөл боловсруулж, Улсын Их Хуралд өргөн мэдүүлсэн. УИХ-ын 2017 оны 2 дугаар сарын 09-ны өдрийн хуралдаанаар “Засгийн газрын тусгай сангийн тухай” хуульд нэмэлт өөрчлөлт оруулах хуулийн төслийг хэлэлцүүлэн батлуулав.

“Уур амьсгалын өөрчлөлтөд дасан зохицох бодлогыг тодорхойлж, чадавх бэхжүүлэх нь” төслийг НҮББОХ-тэй хамтран боловсруулж, Уур амьсгалын ногоон санд /УАНС/-руу хүргүүлэн дэмжүүлээд байна.

“Хүлэмжийн хийн үндэсний тооллогын системийг бүрдүүлэх чадавхийг бэхжүүлэх” төслийг Японы Олон улсын хамтын ажиллагааны байгуулагатай хамтран 2017 оны 6 дугаар сарын 27-ны өдрөөс хэрэгжүүлж эхэллээ. **/70 хувь/**

4.1.6.Хот, суурин газрын агаар, ус, хөрсний бохирдлыг бууруулж, хог хаягдлын зохистой менежментийг хэрэгжүүлнэ.

**Биелэлт:** Улаанбаатар хотын агаарын бохирдлыг бууруулах ажлын хүрээнд 2016 оны 12 дугаар сарын 28-ны өдрийн Засгийн газрын хуралдаанаар нийслэлийн гэр хорооллын өрхөд цахилгааны тарифын хөнгөлөлт үзүүлэх талаар хэлэлцэж Засгийн газрын 2016 оны 214 дүгээр тогтоолыг гаргасан. Эрчим хүчний зохицуулах хорооны 2016 оны 12 дугаар сарын 28-ны өдрийн хуралдаанаар Нийслэлийн агаарын чанарыг сайжруулах бүсэд орших 2 тарифт тоолууртай гэр хорооллын айл өрхийн шөнийн цахилгааны хэрэглээг 100 хувиар хөнгөлөх шийдвэрийг гаргасан.

Мөн 21 аймгийн төв болон 10 мянгаас дээш хүн амтай сум, суурин газрын гэр хорооллын бүс дэх хоёр тарифт тоолууртай өрхийн 21.00-06.00 цагийн хооронд хэрэглэсэн цахилгааныг 50 хувиар хөнгөлөхөөр болсон.

Нийслэлийн агаарын бохирдлыг бууруулах зорилгоор Байгаль орчин, аялал жуулчлалын сайд, Нийслэлийн Засаг даргын 2017 оны 1 дүгээр сарын 10-ны өдрийн хамтарсан А/04-А/19 дүгээр тушаал, захирамжаар “Нийслэлийн агаарын чанарыг сайжруулах бүсийг шинэчлэн тогтоож, бүсэд мөрдөх журам”-ыг баталсан. 2017 оны төсвийн зарцуулалт 5 тэрбум төгрөг төсөвлөгдсөнөөс эрчим хүчний шөнийн хэрэглээний тарифыг тэглэх арга хэмжээнд 3,3 тэрбум төгрөгийг шийдвэрлэсэн. Түүхий нүүрсийг үе шаттайгаар хязгаарлах зорилтын хүрээнд агаарын чанарыг сайжруулах бүсийн гэр хорооллын зорилтот бүлгийн 1600 өрхийг боловсруулсан түлшээр, 390 өрхийг цахилгаан халаагуураар хангах ажлыг зохион байгуулсан.

“Нийслэлийн агаар, орчны бохирдлыг бууруулах ажлын хүрээнд эрчим хүчний салбарт хэрэгжүүлэх ажлын төлөвлөгөө”-нд богино хугацаанд буюу 2017 онд 20,000 айл өрхийг 4.0 кВт чадалтай цахилгаан халаагуураар халаах техникийн боломжийг бүрдүүлэх, нийслэлд одоо ажиллаж буй 68 халаалтын зуухыг буулгаж, хэрэглэгчдийг төвлөрсөн дулаан хангамжид холбохоор төлөвлөн Засгийн газрын 2017 оны 258 дугаар тогтоолоор дээрх ажлыг гүйцэтгэхэд шаардагдах **62.4** тэрбум төгрөгийг 2017 оны Улсын төсвийн тодотголоор баталж өгсөн. Үүнтэй холбогдуулан гүйцэтгэгчийг сонгон шалгаруулах ажлыг зохион байгуулж, гэрээ хийн угсралтын ажилд хяналт тавьж байна.

2017 оны эхний 8 сарын байдлаар орон нутгаас 8025 иргэн шилжин ирсэн нь 2016 оны мөн үетэй харьцуулахад 9800 иргэнээр багассан байна.

Гэр хорооллын 45 халаалтын зуухыг буулгаж, 56 хэрэглэгчийг нь төвлөрсөн халаалтын системд холбох ажлыг хийсэн. 2017 оны төсвийн тодотголоор гэр хорооллын дулааны шугам сүлжээний хүчин чадлыг нэмэгдүүлэх, зураг төсөл нь бэлэн болсон 68 халаалтын зуухыг буулгаж, хэрэглэгчийг төвлөрсөн системд холбох 23 тэрбум төгрөгийн санхүүжилт шийдэгдэж, ажлыг эхлүүлээд байна. Үүний дүнд жилд 59’000 тн түүхий нүүрсний хэрэглээг бууруулах юм.

Хан Уул дүүргийн Яармаг орчмын 9 барилга, Чингэлтэй дүүргийн Дэнжийн мянга орчмын 9 барилга, Баянгол дүүргийн МҮОНРТ орчмын 11 барилга нийт 29 барилгыг 2017-2018 оны халаалтын улиралд шинээр төвлөрсөн дулаан хангамжид холбогдсоноор 65,986 тн/жил түүхий нүүрсний хэрэглээг бууруулж, 148,061 тн/жилийн Азот, хүхэр, нүүрстөрөгчийн дутуу исэл, дэгдэмхий үнс зэрэг агаарт хаягдах хорт бодис, утааг бууруулах боломжтой боллоо.

Сургууль, цэцэрлэг зэрэг орон байрны доторх агаарын бохирдлыг бууруулахаар 91 цэцэрлэг, 21 сургуулийн бага анги, 11 эмнэлгийн хүүхдийн тасаг, эрчимт эмчилгээний тасагт нийт 1300 агаар шүүгч төхөөрөмж олгоод байна. Нэмж 113 агаар шүүгч төхөөрөмжийг нийлүүлэхээр ажиллаж байна. Энэ арга хэмжээнд нийслэлийн төсөв болон Дэлхийн банкны санхүүжилтээр 1,1 тэрбум төгрөг зарцуулаад байна.

Монгол Улсын Засгийн газар, Азийн Хөгжлийн Банк (АХБ) хамтран хэрэгжүүлэх “Гэр хорооллын ариун цэврийн байгууламжийг боловсронгуй болгох замаар хөрсний бохирдлыг бууруулах төсөл”-ийн буцалтгүй тусламжийн гэрээг тохирох уулзалтыг амжилттай зохион байгуулж, 2016 оны 12 дугаар сард гэрээнд албан ёсоор гарын үсэг зурж баталгаажуулсан бөгөөд төслийн эхлэлийн семинарыг 2017 оны 5 дугаар сарын 31-ний өдөр амжилттай зохион байгуулав. Семинарт холбогдох БОАЖЯ, АХБ, Төрийн болон төрийн бус байгууллага, эрдэм шинжилгээ, судалгааны байгууллага, Нийслэлийн Засаг даргын Тамгын газар, Баянзүрх, Чингэлтэй дүүрэг, төсөл хэрэгжих хороодоос нийт 60 гаруй төлөөлөгч оролцлоо.

Агаарын бохирдлын төлбөрийг хуулийн дагуу зөвхөн агаарын бохирдлыг бууруулах үйл ажиллагаанд зарцуулахын тулд Агаарын бохирдлын эсрэг санг байгуулахаар хуулийн үзэл баримтлал, танилцуулгыг боловсруулж байна.

Хог хаягдлыг дахин боловсруулах “Эко парк” байгуулах ажлын хүрээнд паркийн хэсэгчилсэн ерөнхий төлөвлөгөөг 2015-2016 онд боловсруулж, экспертизээр хянуулан баталгаажуулсан. Мөн Хог хаягдлыг дахин боловсруулах үндэсний холбоо ТЭЗҮ-г 2016 онд боловсруулсан. Эко паркийн хэсэгчилсэн ерөнхий төлөвлөгөө болон ТЭЗҮ-ийн дагуу хог хаягдал дахин боловсруулах 10 үйлдвэрийг Нарангийн энгэрийн төвлөрсөн хогийн цэгт, 11 үйлдвэрийг Цагаан даваанд байгуулж, 2020 онд үйлдвэрүүдийг ашиглалтад оруулахаар Хог хаягдлыг дахин боловсруулах үндэсний холбоотой хамтран ажиллах гэрээ байгуулан ажиллаж байна.

Нарангийн энгэр, Цагаан давааны төвлөрсөн хогийн цэгт Улаанбаатар хотын хог хаягдлыг дахин боловсруулах үйлдвэрлэл технологийн Эко парк байгуулах төслийг 2017-2032 он хүртэл 4 үе шаттайгаар хэрэгжүүлэхээр төлөвлөж Монголын хог хаягдлыг дахин боловсруулах үндэсний холбоо ТББ, “Сектех Групп” ХХК-тай хамтран ажиллах гэрээ байгуулаад байна.

Нүхэн жорлон, угаадасны нүх техникийн шаардлага MNS 5924:2015 стандартыг хэрэгжүүлэх зорилгоор гарын авлага хэвлүүлж, иргэдэд сурталчлан тараасан. Гэр хорооллын дахин төлөвлөлтөд хамрагдах боломжгүй айл өрхүүдийн дэлгэрэнгүй судалгааг боловсруулсан. **/40 хувь/**

4.1.7.“Тогтвортой хөгжлийн боловсрол” хөтөлбөр боловсруулан хэрэгжүүлж, олон нийтэд эх дэлхийгээ хайрлах, уламжлалт ёс заншлаа дээдлэх мэдлэг олгож, байгальд ээлтэй хандлага, зөв дадлыг төлөвшүүлнэ.

**Биелэлт:** БОАЖС, БСШУСС-ын хамтарсан 2016 оны 10 дугаар сарын 12-ны өдрийн А/70 тушаалаар ажлын хэсгийг байгуулж, “Тогтвортой хөгжлийн боловсролын үндэсний хөтөлбөр”-ийн төслийг боловсруулав. Байгаль орчин, аялал жуулчлалын салбарын 21 аймгийн 731 албан хаагдыг тогтвортой хөгжил, ногоон хөгжлийн чиглэлээр чадавхжуулах сургалтыг зохион байгуулав. **/40 хувь/**

4.2.Экосистем, унаган байгалийн тогтвортой байдлыг хангах чиглэлээр авч хэрэгжүүлэх арга хэмжээ:

4.2.1.Байгалийн унаган төрхөө хадгалсан газар, цэнгэг усны нөөц, томоохон гол мөрний урсац бүрэлдэх эхийн 50-аас доошгүй хувийг улсын тусгай хамгаалалтад авна.

**Биелэлт:** Монгол Улсын хэмжээнд 2016 оны байдлаар, гол мөрний урсац бүрэлдэх эхийн нийт талбайн 44.5 хувийг улсын тусгай хамгаалалтад хамруулаад байна.

Засгийн газрын 2017 оны 3 дугаар сарын 15-ны өдрийн 91 дүгээр тогтоолоор Тост, Тосон бумбын нурууны байгалийн нөөц газрын хилийн цэсийг 743058.00 га талбайгаар, Ноён уулын байгалийн нөөц газрыг 11187.05 га, Ноён уулын дурсгалт газрыг 650.0 га талбайгаар хилийн заагийг тогтоолоо. Улмаар 3 аймгийн 3 сумын 754,895.05 га буюу нийт газар нутгийн 0.44%-ыг тус тус улсын тусгай хамгаалалтад авч, нийт газар нутгийн **17.85** хувьд хүрлээ.

Улсын тусгай хамгаалалтанд авах 7 аймгийн 12 сумын 1 840 267.59 га талбай бүхий 7 /3-н өргөтгөл, 4-н шинээр/ газрын УИХ тогтоолын төсөл, танилцуулга, үндэслэл, үзэл баримтлалыг батлуулахаар ажиллаж байна. **/40 хувь/**

4.2.2.Тусгай хамгаалалттай газар нутаг, түүний орчны бүсийн хилийн зааг, менежментийн эрх зүйн зохицуулалтыг шинэчилж, байгальд ээлтэй аялал жуулчлал, ногоон хөгжлийн түшиц газар болгон хөгжүүлнэ.

**Биелэлт:** Байгаль орчин, аялал жуулчлалын сайдын 2016 оны 8 дугаар сарын 22-ны өдрийн А/09 дугаар тушаалаар Тусгай хамгаалалттай газар нутгийн тухай хуулийн шинэчилсэн найруулгын төслийг боловсруулах ажлын хэсгийг байгуулсан. 2016 онд УИХ-ын Байгаль орчин, хүнс, хөдөө аж ахуйн байнгын хороогоор хуулийн төслийн танилцуулгыг оруулан дэмжигдсэн. Одоо ажлын хэсэг хуулийн төсөлд саналыг тусган сайжруулан боловсруулж, Хууль тогтоомжийн тухай хуулийн дагуу төслийн үр нөлөөний үнэлгээ, зардлын тооцоог хийх, хууль ёсны ашиг сонирхол нь хөндөгдөх иргэн, хуулийн этгээдийн төлөөлөл, олон нийтээр хууль тогтоомжийн төслийг хэлэлцүүлж, санал авах, холбогдох төрийн болон төрийн бус байгууллага, мэргэжлийн болон судалгааны байгууллагын саналыг авах зэрэг ажлуудыг хийж байна.

2017 оны байдлаар “Биологийн олон янз байдлыг хамгаалах, уур амьсгалын өөрчлөлтөд дасан зохицох нь” төслөөс бага оврын галын тоноглосон 14 ширхэг автомашиныг иж бүрэн дагалдах тоног төхөөрөмжийн хамт, байгаль хамгаалагчийн өвөл, зуны иж бүрэн хувцас, ажлын гутал тус бүр 400 ширхэг, аяны хөнжил, аяны гудас тус бүр 200 ширхэг, майхан 105 ширхэг, мэргэжлийн зургийн аппарат 35 ширхэг, дуран 70, байршил тогтоогч 150 ширхэгийг хүлээлгэн өгөөд байна.

“Байгалийн нөөцийн менежмент бүхий хамгаалалттай газар нутгийн сүлжээ” төслийн дэмжлэгтэйгээр Дорнод, Хэнтий, Увс аймгууд, Богдхан уулын дархан цаазат газрын хамгаалалтын захиргаа, Хөгнө тарнын байгалийн цогцолборт газар, Хөвсгөлийн улсын тусгай хамгаалалттай газар, Орхоны хөндийн байгалийн цогцолборт газар, Горхи-Тэрэлжийн байгалийн цогцолборт газрын хамгаалалтын захиргаадад компьютер тоног төхөөрөмж, гал унтраах багаж хэрэгсэл, дрон, ЖиПиЭс, ширээ сандал зэрэг нийт 66289,65 ам доллар буюу 129,141,084 төгрөгийн хөрөнгө оруулалт хийв. Азийн хөгжлийн банкны төслөөс 170.000 ам долларын хөрөнгө оруулалттайгаар 50 байршилд 7 төрлийн ариун цэврийн байгууламжийн ажлыг эхлүүлээд байна.

Хууль бус ан, зэрлэг амьтдын эд эрхтэн, бүтээгдэхүүний худалдаатай тэмцэх төслийн хүрээнд Говийн бага дархан цаазат газрын хамтарсан багуудад албан ажлын хэрэгцээнд ашиглах зорилгоор камер 3 ширхэг, GPS 7 ширхэг, компьютер 2, дуу хураагч 3, газрын зураг 15, карт 3 ширхэгийг хүлээлгэн өгсөн байна. **/40 хувь/**

4.2.3.Усны нөөцийг хамгаалж, хомсдолоос сэргийлэх нэгдсэн менежментийг хэрэгжүүлж, хаягдал бохир усыг цэвэрлэн дахин ашиглах технологи нэвтрүүлэхийг дэмжинэ.

**Биелэлт:** 2016 онд ус ашиглагч аж ахуйн нэгж, байгууллагын усны тоолууржуулалт 2015 оныхоос 10 хувиар өссөн. 481 ус ашиглагчийн 188 нь тоолуурын заалтаар усны бодит зарцуулалтыг тооцсон байна. Усны тухай болон бусад холбогдох хууль тогтоомжийн хэрэгжилтийг хангах зорилгоор усыг эргүүлэн ашиглах шинэ дэвшилтэт техник, технологи нэвтрүүлэх талаар заавар, зөвлөмж, даалгавар өгсний дүнд 2016 онд нөхөн сэлбэлтээр авч ашигласан уснаас 1.9 сая.м3 усыг үйлдвэрлэлийн технологийн хэрэгцээнд эргүүлэн ашигласан.

Өмнөговь аймгийн Цогт-Овоо, Цогтцэций сумдын нутагт Сүүжийн худаг, Загийн усны хоолойн хэсэгт 2015-2016 онд газрын доорх усны эрэл-хайгуулын гидрогеологийн судалгааны ажил явагдаж, газрын доорх усны нөөцийг батлуулсан. Мөн Алтайн Өвөр говийн сав газрын Зуунмодны ордын орчмын талбайд 2015-2016 онд явуулсан газрын доорх усны эрэл-хайгуулын гидрогеологийн судалгааны ажлын дүнд усны нөөцийг батлуулсан.

Сумын төв, суурин газрын хүн амыг чанарын шаардлага хангасан, баталгаатай усны эх үүсвэрээр хангах зорилгоор 2017 онд улсын төсвийн хөрөнгө оруулалтаар Дундговь аймгийн Сайхан Овоо сумын төвийн ус хангамжийн эх үүсвэрийг тогтоох газрын доорх усны хайгуул судалгааны ажлыг хийв. Энэхүү ажлын үр дүнд унд, ахуйн усны нөөц тогтоогдоогүй байсан Дундговь аймгийн Сайхан-Овоо сумын төвийн хүн амын унд ахуйн ус хангамжийн эх үүсвэрийг шийдвэрлэсэн. 2017 онд 13 аймаг, 12 сав газрын хэмжээнд нийт 135 ус ашиглагч аж ахуйн нэгжүүдэд 173 ширхэг усны тоолуурыг шинээр суурилуулсан.

Улсын төсвийн хөрөнгө оруулалтаар Улаанбаатар хотын төв цэвэрлэх байгууламжид 2 дугаар тунгаагуур 2 ширхэг, биоцөөрөм барих ажлын хүрээнд шинээр 40 м радиус бүхий цацрагт тунгаагуур 2, ус үл нэвтрүүлэх хуванцар гадарга бүхий гүн цэвэрлэгээний био цөөрөм 10, гүн цэвэрлэгээгээр цэвэрлэгдсэн усыг халдваргүйжүүлэх төхөөрөмж болон био цөөрөмд SOLARFEE төхөөрөмжийг суурилуулсан, нийт ажлын гүйцэтгэл 85 хувьтай байна.

Францын “Артелиа Вилл энд Транспорт” компани нь Улаанбаатар хотод шинэ цэвэрлэх байгууламж барих ажлын ТЭЗҮ-г 2016 онд боловсруулж, зураг төслийг 2017 оны 9 дүгээр сард дууссан. Монгол Улсын Ерөнхий сайд У.Хүрэлсүх 2017 оны 10 дугаар сард Төв цэвэрлэх байгууламжийг шинээр барих ажлыг 2018 оны эхний хагас жилд эхлүүлэхийг Барилга хот байгуулалтын яаманд үүрэг болгосоны дагуу 2017 оны 11 дүгээр сарын 15-ны өдрийн Засгийн газрын хуралдааны 48-р тэмдэглэлээр БНХАУ-ын хөнгөлөлттэй зээлээр хэрэгжүүлэх шийдвэр гарсан. **/40 хувь/**

4.2.4.Гол, горхи, булаг, шанд, рашааны ундаргын эхийг хамгаалах ажлыг эрчимжүүлж, гол мөрний болон хур бороо, цас, мөсний усыг хуримтлуулах, усан сан, хөв, цөөрөм байгуулж ус хангамжийг нэмэгдүүлнэ.

**Биелэлт:** БОАЖС-ын 2017 оны А-12 дугаар тушаалаар “Туул, Идэр, Хараа, Орхон, Эг, Сэлэнгэ, Дэлгэрмөрөн, Хэрлэн, Цэнхэр, Увс нуурын зэрэг гол, нуурын бүсэд 1000 га ойг нөхөн сэргээж, ойжуулах ажлын судалгааны болон ойжуулах ажлын зардалын задаргааг батлуулан нээлттэй тендер зарлан, ажил гүйцэтгэх аж ахуйн нэгжүүдийг сонгон шалгаруулан ойжуулалтын ажлыг төлөвлөгөөний дагуу эхлүүлэд байна. Улсын хэмжээнд шинээр Ховд, Баян-Өлгий, Увс, Сүхбаатар, Хэнтий, Завхан, Дорноговь, Дундговь, Баянхонгор, Говьсүмбэр зэрэг аймгуудад 103 га талбайд хамгаалалтын ойн зурвас байгуулсан. Эдгээр аймгуудын нутагт таригдсан моднуудын амьдралтын хувь намрын тооллогоор улсын хэмжээнд дунджаар 80 хувьтай байна. Байгалийн сэргэн ургалтад туслах ажлыг Завхан аймгийн Завханмандал суманд 160 га, Тосонцэнгэл суманд 25 га, Хөвсгөл аймгийн Хатгал тосгонд 60 га, Архангай аймгийн Булган суманд 80 га, нийслэл Улаанбаатар хотын ногоон бүсэд 150 га-д хийлгэсэн. **/40 хувь/**

4.2.5.Нийслэл, хот суурин газрын ундны эх үүсвэрийг хамгаалах, хүн амыг эрүүл ахуйн шаардлагад нийцсэн усаар хангах арга хэмжээг үе шаттайгаар хэрэгжүүлнэ.

**Биелэлт:** МСК-ийн Удирдах зөвлөл 2016 оны 12 дугаар сарын 13-ны өдөр хуралдаж, Монгол Улсыг МСК-ийн хоёр дахь компакт гэрээ байгуулах орноор дахин шалгаруулсан. 2017 оны 4 дүгээр сард Мянганы сорилтын корпораци (МСК)-ийн Хөрөнгө оруулалт, менежментийн хороо хуралдаж, Улаанбаатар хотын нийт ус хангамжийг нэмэгдүүлэх болон гэр хорооллын ус хангамж, ариун цэврийн байгууламжийн үйлчилгээг сайжруулах талаар боловсруулсан төсөл хөтөлбөрийн дэлгэрэнгүй саналыг хэлэлцэж, нийт ус хангамжийг нэмэгдүүлэх төсөл, хөтөлбөрийн дэлгэрэнгүй саналыг дэмжсэн. Үүний үр дүнд хоёр чиглэлээр буюу нийт ус хангамжийн эх үүсвэрийг нэмэгдүүлэх болон усыг дахин цэвэршүүлж үйлдвэрлэлийн хэрэгцээнд ашиглах төслийн техник, эдийн засгийн үндэслэл (ТЭЗҮ)-ийн судалгааг 2017 оны 6 дугаар сард эхлүүлэн 11 дүгээр сарын 15 гэхэд урьдчилсан тайланг боловсруулсан байхаар бэлтгэл ажил хийгдэж байна. ТЭЗҮ-ийг санхүүжүүлэхэд шаардлагатай нийт 10.5 сая ам.долларын санхүүжилтийг МСК дангаараа хариуцан гаргах бөгөөд энэ нь Компакт гэрээний нийт үнийн дүнгээс хасагдахгүй юм.

Улсын хэмжээнд тоолууржилтын түвшин 82.6 хувьтай байна. Улаанбаатар хотын айл өрхийн 83.4 хувь нь тоолууртай бол үйлдвэр аж ахуйн газрууд 100 хувь тоолууржсан байна. Орон нутгийн нийт хэрэглэгчдийн 81.7 хувь нь тоолууртай байна. Тоолуургүй хэрэглэгчдийг тоолууржилтад хамруулах ажлууд хийгдэж байна. 2017 оны эхний хагас жилийн байдлаар тоолуургүй хэрэглэгчийн 10 орчим хувь нь тоолууржилтад хамрагдаад байна.

Барилга, хот байгуулалтын сайдын 2017 оны 65 дугаар тушаалаар “Барилгын салбарын нэгдсэн бүртгэл, мэдээллийн сангийн журам”-ыг баталсан. **/40 хувь/**

4.2.6.Хөрс хамгаалах, газрын доройтлыг бууруулах бодлого хэрэгжүүлж, уул уурхайн хайгуул, олборлолтод өртөж, эвдрэлд орсон газар нутгийг нөхөн сэргээнэ.

**Биелэлт:** Монгол Улсын хэмжээнд уул уурхайн олборлолтын үйл ажиллагааны улмаас нийт 27 912 га талбай уулын ажилд хамрагдсан. Үүнээс техникийн нөхөн сэргээлт хийсэн талбай нь 75 хувь буюу 20846 га, биологийн нөхөн сэргээлт хийсэн талбайн хэмжээ 29 хувь буюу 7973 га байна. 2017 оны байдлаар улсын хэмжээнд уул уурхайн үйлдвэрлэлийн улмаас 23657,6 га талбай эвдрэлд өртсөнөөс 11863,1 га талбайд техникийн, 6458,2 га талбайд биологийн нөхөн сэргээлт хийгдсэн бөгөөд энэ нь нийт эвдрэлд орсон газрын 77.4 хувийг эзэлж байна. 2017 онд хийгдсэн нөхөн сэргээлтийн хэмжээг 2016 оныхтой харьцуулахад техникийн нөхөн сэргээлт 10,7 хувь, биологийн нөхөн сэргээлт 9,8 хувиар тус тус өссөн дүнтэй байна.

“Хөрс хамгаалах, газрын доройтлыг бууруулах үндэсний хөтөлбөр”-ийг боловсруулж байна. Баруун бүсэд дүйцүүлэн хамгааллын жишиг төсөл хэрэгжиж эхэлсэн. Төслийн албан ёсны нээлтийг 2016 оны 12 дугаар сарын 09-ны өдөр холбогдох яамд, агентлагууд, судалгааны хүрээлэнгүүд болон олон улсын байгуулагуудын төлөөлөлийг оролцуулан хийсэн.

Ховд, Завхан, Увс аймгийн газар зохион байгуулалтын төлөвлөгөө, Дөрвөлжин, Дарви, Бөхмөрөн сумын газар ашиглалтын төлөвлөгөөнд газрын доройтлыг бууруулах, дүйцүүлэн хамгааллын асуудлыг тусгах, олон нийтийн оролцоог нэмэгдүүлэхээр тусгаж өгөв.

БОАЖ-ын сайдаар ахлуулсан УИХ-ын гишүүд, УУЯ, МХЕГ, орон нутгийн холбогдох албаныханы хамтарсан баг Архангай аймгийн Цэнхэр сумын нутагт 2016 оны 9 дүгээр сарын 3-4-ний өдрүүдэд ажилласан. Орхон голын эхэнд алтны шороон ордын олборлолт явуулж буй аж ахуйн нэгжүүд нөхөн сэргээлтийн барьцаа төлбөрөө байршуулаагүй, усны бохирдлоос хамгаалах далан хаалтыг байгуулаагүй, бичиг баримтын бүрдэл дутуу үйл ажиллагаа явуулж байсан учраас хууль тогтоомжийг хэрэгжүүлэх, биелүүлэх шаардлага тавьж, үйл ажиллагааг зогсоосон. Ажлын үр дүнд аж ахуйн нэгжүүд хаалт далангаа барьж, гол руу цутгах бохир усны хэмжээ багассан. Аж ахуйн нэгжүүдийг хууль бус үйл ажиллагаагаа таслан зогсоогоогүй тохиолдолд тусгай зөвшөөрлийг цуцлах хүртэл арга хэмжээг авахаар ажиллаж байна.

Мэргэжлийн хяналтын ерөнхий газар, Ашигт малтмал газрын тосны газар, Мөрдөн байцаах газрын Байгаль хамгаалах журмын эсрэг гэмт хэрэг мөрдөх хэлтэс, Архангай, Өвөрхангай аймгийн Мэргэжлийн хяналтын газар, Байгаль орчин аялал жуулчлалын газар, Орхон-Чулуут голын сав газрын захиргаа хамтарсан нийт 29 хүний бүрэлдэхүүнтэй Ажлын хэсэг 2017 оны 5 дугаар сарын 22-ноос 3 хоног ажиллан зөрчил дутагдлыг арилгадаггүй, хуулийн хүрээнд үйл ажиллагаа явуулдаггүй, улсын байцаагчийн шийдвэрийг хэрэгжүүлээгүй “Монгол газар” ХХК, “Эм Жи Эйч” ХХК-ийн 5 тусгай зөвшөөрлийг “Ашигт малтмалын тухай” хуулийн 66 дугаар зүйлийн 66.3 дахь хэсэгт заасны дагуу 2 сарын хугацаагаар үйл ажиллагааг зогсоогоод байна.

Нийслэлийн Засаг даргын 2017 оны 8 дугаар сарын 21-ний өдрийн А/609 дугаар захирамжаар Улаанбаатар хотын ундны усны хамгаалалтын бүсэд орсон, 63 аж ахуйн нэгжийн түгээмэл тархацтай ашигт малтмалын тусгай зөвшөөрлийг цуцалсан. Захирамжийн 2 дугаар зүйлд түгээмэл тархацтай ашигт малтмалын ашиглалтын тусгай зөвшөөрөл олгосноос хойш 3 жилийн хугацаанд газрын хэвлий ашиглаж эхлээгүй 33 аж ахуйн нэгжийн тусгай зөвшөөрлийг хүчингүй болгосон шийдвэр гарсан.

Баруун бүсэд дүйцүүлэн хамгааллын жишиг төсөл хэрэгжиж эхэлсэн. Олон улсын Ти Эн Си байгууллага Монгол орны баруун бүсэд экологийн хувьд нэн ач холбогдолтой, зайлшгүй хамгаалах шаардлагатай газруудыг тогтоосон. Баян-Айраг, Хөшөөт, Хотгорын ордын уул уурхай орчмын байгаль, экологийн төлөв байдлыг газар, хөрсний элэгдэл эвдрэл, доройтлын зэргийг нарийвчилсан тодорхойлж, зураглалд буулган, дүйцүүлэн хамгаалах газар болон шаардлагатай төсвийг тооцоолон гаргалаа. **/40 хувь/**

4.2.7.Ойн нөөцийг хамгаалах, үр өгөөжтэй ашиглах, нөхөн сэргээх менежментийг сайжруулах ойн талаар баримтлах төрийн бодлогыг хэрэгжүүлнэ.

**Биелэлт:** 2016 онд ойн хөнөөлт шавж, өвчний тархалтын судалгааг 2,0 сая.га, тэмцлийн ажлыг 40,0 мян.га талбайд гүйцэтгэхээр төлөвлөн ажилласнаас тархалтын судалгааг 2,6 сая.га, тэмцлийн ажлыг 70,8 мян.га талбайд хийж тэмцлын ажлын техникийн үр дүн 82-100 хувьтай хийж гүйцэтгэлээ. Нийт судалгааны ажлын гүйцэтгэл 130 хувь, тэмцлийн ажлын гүйцэтгэл 177 хувьтай хийгдсэн байна.

2016 онд оны ой, хээрийн түймрийн мэдээллийг 2015 онтой харьцуулахад Улсын хэмжээнд 2016 онд гарсан ой, хээрийн түймрийн нийт тоо 53,5 хувь, ойн түймэрт шатсан талбай 55,2 хувь, хээрийн түймэрт шатсан талбай 49,8 хувь, түймэр гарсан сумын тоо 53,4 хувиар тус тус буурсан урьдчилсан мэдээтэй байна. 2017 оныг 2016 онтой харьцуулахад 2017 онд гарсан ой, хээрийн түймрийн тоо 22.2 хувиар өсч, шатсан ойн талбай 17.2 хувиар, шатсан бэлчээрийн талбай 71.5 хувиар тус тус буурсан байна.

2017 онд ойн хөнөөлт шавж, өвчний тархалтын судалгааг 2,0 сая.га, тэмцлийн ажлыг 150,0 мян.га талбайд гүйцэтгэхээр төлөвлөн ажиллаж одоогоор судалгааны ажлыг 700,0 мян.га, тэмцлийн ажлыг 75,8 мян.га талбайд хийж гүйцэтгээд байна.

2017 оны эхний хагас жилд Ой, хээрийн түймрийн эрсдэлтэй нэр бүхий 14 Улсын тусгай хамгаалалттай газрын захиргаадад Ой, хээрийн түймрээс урьдчилан сэргийлэх, тэмцэх зориулалтын бүрэн тоноглогдсон автомашинаар хангав мөн ой, хээрийн түймэртэй тэмцэх чиглэлээр үлээгч аппарат-151, цуравдагч-41, үүргэвчит гал унтраагч-199, усны уян нөөцлүүр сав-130, усны мотопомп-11, галд тэсвэртэй хувцас хэрэглэл (гутал, маск, нүдний шил, бээлий)-250 ширхэгээс гадна галын хоолой, хор, анхны тусламжийн хайрцаг, сүх /жоотуутай/, хүрз, цохиур, тросон шүүр зэрэг гал түймрээс урьдчилан сэргийлэх, хамгаалах зориулалтын тоног төхөөрөмжийг нийлүүлэхээр бэлтгэл ажлыг хангаж байна. **/40 хувь/**

4.2.8.Байгаль орчинг хамгаалах, байгалийн нөөц баялгийг зохистой ашиглах чиглэлээр эрх зүйн зохицуулалтыг боловсронгуй болгож, ашиглалтын үр өгөөжийг сайжруулна.

**Биелэлт:** Байгаль орчныг хамгаалах тухай хуульд нэмэлт, өөрчлөлт оруулах тухай, Байгалийн ургамлын тухай хуульд нэмэлт, өөрчлөлт оруулах тухай, Генетикийн нөөцийн тухай хуулийн төсөл, Модлог ургамлын үрийн тухай хуулийн төслийг тус тус боловсруулж байна.

Ус, рашааны нөөц ашигласны төлбөр ноогдох зүйлд мал аж ахуй, газар тариалангийн усалгаанд ашигласан усыг оруулж тооцох, зохистой хэрэглээний эрх зүйн орчинг бий болгох зорилгоор Байгалийн нөөц ашигласны төлбөрийн тухай хуульд нэмэлт өөрчлөлт оруулах тухай хуулийн төсөл, танилцуулга, үзэл баримтлалын төслийг боловсруулсан.

Манай Улс Дэлхийн эрүүл мэндийн байгууллагаас хэрэгжүүлсэн хими, биологи, цацрагийн аюулгүй ажиллагаа, ослын бэлэн байдлын үнэлгээнд хамрагдаж, “хангалттай” үнэлгээ авсан.Гадаад орны ашигласан түлш, цацраг идэвхт хаягдлыг Монгол Улсад импортоор оруулж ирэхгүй байх, дамжин өнгөрүүлэхгүй байх тухай заалтыг Цөмийн энергийн тухай хуульд нэмэлт өөрчлөлт оруулах хуулийн төсөл боловсруулж байна. Ашигласан түлшний болон цацраг идэвхт хаягдлын менежментийн аюулгүй ажиллагааны тухай 1997 оны нэгдсэн конвенцыг орчуулж, үзэл баримтлалыг судалсан бөгөөд конвенцид нэгдэн орох асуудлыг Засгийн газрын хуралдаанаар хэлэлцүүлэхээр бэлтгэж байна. **/40 хувь/**

4.2.9.Устах аюулд орсон болон аж ахуйн гоц ашигт амьтан, ургамлыг зориудаар өсгөн үржүүлэх, сэргээн нутагшуулах, тарьж ургуулах ажлыг хөрөнгө, санхүү, татварын бодлогоор дэмжинэ.

**Биелэлт:** Биологийн олон янз байдлын тухай үндэсний хөтөлбөрийг хэрэгжүүлэх үйл ажиллагааны төлөвлөгөөг боловсруулах ажлын хэсгийг 2016 оны 11 дүгээр сарын 16-ны өдрийн А/102 тоот сайдын тушаалаар байгуулан боловсруулаад байна.

БНХАУ-ын Засгийн газрын тусламжаар Мазаалай баавгайн амьдрах орчныг сайжруулах, Мазаалай баавгайг зориудын аргаар үржүүлэх төслийн бэлтгэл ажлыг хийж, төслийг хэрэгжүүлэхээр хоёр тал гэрээг байгуулав.

Ашигт ургамлын плантаци байгуулах, нэн ховор, ховор, ашиглалтад нэн өртөмтгий зүйлүүдийг тарималжуулж нөөцийг тогтвортой ашиглах ажлын хүрээнд нэн ховор, ховор ургамал /Монгол хундага, Хорс, Чихэр өвс, Лидэр, дэрэвгэр жиргэрүү, Зээргэнэ г.м/ тарималжуулж буй Монг-Эм ХХК, Экоплант ХХК, Бунд-Овоо ХХК, Монос фарм ХХК зэрэг ургамлын мэргэжлийн байгууллагуудтай хамтран ажиллаж байна. **/40 хувь/**

**4.3.Байгаль хамгаалах ажилд бүх нийтийн хамтын оролцоог хангах чиглэлээр авч хэрэгжүүлэх арга хэмжээ:**

4.3.1.Байгаль хамгаалах, байгалийн нөөц баялгийг арвижуулах, нөхөн сэргээх ажил эрхэлж байгаа иргэн, нутгийн иргэдийн нөхөрлөл, аж ахуйн нэгж, байгууллагын үйл ажиллагааг дэмжих эрх зүй, эдийн засгийн орчинг бүрдүүлж, орон нутагт ажлын байр, орлогын нэмэлт эх үүсвэр бий болгох ажлыг зохион байгуулна.

**Биелэлт:** Байгаль орчны тухай тухай хуульд нэмэлт, өөрчлөлт оруулах хуулийн төсөлд Байгалийн нөөцийн хамтын менежментийн нөхөрлөлийн үйл ажиллагааг дэмжих, статусыг тодорхой болгох, нөхөрлөлийн санхүүгийн тогтвортой механизмыг бий болгох чиглэлээр эрх зүйн орчныг бүрдүүлэх асуудлыг тусгасан.

НҮБ-н ХХААБ-с хэрэгжүүлэх “Ойн тогтвортой менежмент, биологийн олон янз байдлын хамгаалал ба нүүрстөрөгчийн хийн хуримтлалыг нэмэгдүүлэх” төслийн хүрээнд Хөвсгөл, Булган, Сэлэнгэ, Дархан–Уул, Хэнтий аймгийн 102 нөхөрлөлийг сонгон хамтын оролцоотой ойн менежментийг нэвтрүүлэх ажлыг эхлүүлэн, нөхөрлөлүүдийг чадавхижуулах ажил хийгдэж байна.

“Ойн тогтвортой менежмент хэрэгжүүлж нутгийн иргэдийн амьжиргааг дээшлүүлэх" төслийг Азийн хөгжлийн банк, Ядуурлыг бууруулах Японы сантай хамтран 5 аймгийн 5 сумын 25 нөхөрлөл, 5 аж ахуйн нэгжид хэрэгжиж байна. **/40 хувь/**

4.3.2.Иргэн, иргэдийн нөхөрлөл, аж ахуйн нэгж, байгууллага тарьж ургуулсан ой, ургамал, өсгөж үржүүлсэн ан амьтан болон хурын усыг хуримтлуулах замаар нуур, цөөрөм, усан санг бий болгосон тохиолдолд урамшуулах эрх зүйн орчинг бий болгоно.

**Биелэлт:** Байгаль орчин, аялал жуулчлалын яамны Төрийн нарийн бичгийн даргын 2017 оны 7 дугаар сарын 04-ний өдрийн А/308 дугаар тушаалаар байгуулагдсан ажлын хэсэг “Ойжуулалт, ойн аж ахуйн арга хэмжээг төлөвлөх, зохион байгуулах, санхүүжүүлэх, таримал ойг үнэлэх, улсын ойн санд худалдан авах, өмчлүүлэх” журмыг шинэчлэн боловсруулахаар ажиллаж байна. **/40 хувь/**

4.3.3.Гамшгаас хамгаалах эрх зүйн орчин, менежментийн тогтолцоог боловсронгуй болгож, гамшгаас урьдчилан сэргийлэх, гамшгийн эрсдэлийг бууруулах, эртнээс сэрэмжлүүлэх үйл ажиллагааг шинжлэх ухааны үндэслэлтэй зохион байгуулж, бүх нийтийн оролцоог сайжруулан, гамшигтай тэмцэх чадавхыг бэхжүүлнэ.

**Биелэлт:** Гамшгаас хамгаалах тухай хуулийн шинэчилсэн найруулгын төслийг Улсын Их хурлын 2017 оны 2 дугаар сарын 02-ны өдрийн чуулганаар, Гамшгийн эрсдэлийг бууруулах Сендайн үйл ажиллагааны хүрээг Монгол Улсад хэрэгжүүлэх стратеги (2018-2030)-ийн төслийг Засгийн газрын 2017 оны 12 дугаар сарын 27-ны өдрийн хуралдаанаар тус тус хэлэлцүүлэн батлуулж, гамшгаас хамгаалах эрх зүйн орчинг бүрдүүлэв.

Засгийн газрын 2011 оны 339, 340 дүгээр тогтоол, 2017 оны 67 дугаар тогтоолыг хэрэгжүүлэх ажлын хүрээнд Гамшгийн аюулын тухай зарлан мэдээллийн дохиогоор ажиллах дадлага сургуульд 308 гамшгаас хамгаалах улсын болон орон нутгийн алба, 622 мэргэжлийн анги, 2774 аж ахуйн нэгж, байгууллага, 717424 ажилтан, албан хаагч, ард иргэд, оюутан, сурагчид оролцсон.

2016 онд цаг уурын албаны салбар нэгжүүдийн ажиглалт, хэмжлийн технологийн мөрдөлт, шинэ технологийн нэвтрэлтэд дотоод хяналтыг байнга тавьж, мэйл, мессенжер, утсаар заавар зөвлөлгөө өгч, мэргэжил арга зүйн удирдлагаар хангаж ажиллав.

2017 оны эхний 5-р сарын байдлаар давхардсан тоогоор цасаар 37, цасан шуургаар 50, хүйтрэлтээр 40, салхиар 41, шороон шуургаар 6, хур тунадас, нойтон цасаар 17, цас эрчимтэй хайлах тухай 4, цочир хүйтрэлтээр 2, ой хээрийн түймэрээр 38 удаа, нийт 235 удаа анхааруулга мэдээ гаргаж үйлчилсэн байна. Энэ хугацаанд цаг агаарын аюултай үзэгдлийн СМ цасан шуургаар 11 удаа, салхиар 5 удаа, нойтон цасаар 2 удаа, цочир хүйтрэлтээр 2 удаа гаргаж, ард иргэдийг сэрэмжлүүсэн. Мөн дотоодын веб хуудсаар олон нийтэд хүргэсэн. Мөн цаг агаарын онц аюултай үзэгдлээс Урьдчилан сэргийлэх мэдээг их цасаар 1 удаа, цасан шуургаар 2 удаа гаргаж, ОБЕГ–тэй хамтран урьдчилан сэргийлэх арга хэмжээ авсан. Эдгээр СМ, УСМ-ний таарц дунджаар 63.8 хувь, онч 97.9 хувь байна. Задалбал, УСМ-ний таарц харьцангуй өндөр 87.2 хувь онч нь 100 хувь байна. Аюултай үзэгдлийн онч гэрээнд зааснаас 10 гаруй хувиар өндөр байсан байна. Өнгөрсөн жилийн аюултай үзэгдлийн илрүүлэлтээс 3 хувиар нэмэгдсэн байна.

Онцгой байдлын байгууллагын үүрэг гүйцэтгэх чадавхийг нэмэгдүүлэх, төрийн үйлчилгээг иргэдэд хүртээмжтэй, шуурхай хүргэх зорилгоор суурьшлын бүсүүдэд шинээр Гал түймэр унтраах аврах ангиудыг байгуулж байна. Улсын төсвийн хөрөнгө оруулалтаар Дархан-Уул, Завхан, Говь-Алтай, Сэлэнгэ аймгийн Мандал сум, Хэнтий аймгийн Батноров сумын Бэрх тосгонд нийт 14.7 тэрбум төгрөгийн өртөг бүхий Гал унтраах, аврах ангийн барилгын ажлыг дуусгаж ашиглалтад оруулсан. Японы Олон улсын хамтын ажиллагааны байгууллага /JICA/-тай хамтран “Нийслэлийн гал унтраах албаны автомашинуудад сэлбэг, хэрэгсэл нийлүүлэх төсөл”-ийг хүрээнд 2003, 2013 онд нийлүүлэгдсэн 39 нэгж гал унтраах тусгай зориулалтын автомашинд зориулсан 940,7 сая төгрөгийн сэлбэг, хэрэгслийг хүлээн авлаа. Эдгээр тусгай зориулалтын автомашинууд 29190 удаа дуудлагаар ажиллаж 102.4 тэрбум төгрөгийн өмч хөрөнгийг авран хамгаалахад үүрэг гүйцэтгэсэн.

Мөн техник хэрэгслийн чадавхийг дээшлүүлэхэд зориулж Засгийн газрын 2017 оны 325 дугаар тогтоолоор 11 аймагт Улсын нөөцөөс нийт 16 нэгж шуурхай албаны болон ариутгал, халдваргүйтгэлийн автомашин, “Мерси Кор” олон улсын байгууллагаас “УАЗ-469” маркийн гурван автомашиныг Онцгой байдлын ерөнхий газарт хүлээлгэн өгсөн байна.

Зудын эрсдэлийн зураг, мэдээ гаргах шинэ технологи боловсруулж үйлдвэрлэлд нэвтрүүлэн ажиллаа.

Усны горим, нөөцийн ажиглалт, технологийн мөрдөлтөд улсын хэмжээнд хяналт тавьж, алдаа, зөрчлийг арилгах арга хэмжээ авч ажиллав.

Эрүүл мэндийн сайдын 2009 оны 388 дугаар тушаалаар батлагдсан 50 нэрийн эм, эмнэлгийн хэрэгслийн хангалт 2017 оны 12 дугаар сарын 01-ний байдлаар орон нутгийн эрүүл мэндийн байгууллагуудад 80 гаруй хувьтай байна.

Уур амьсгалын өөрчлөлтөд дасан зохицох, амьжиргааг сайжруулах чиглэлээр НҮБХХ, АБХ, Германы олон улсын хамтын ажиллагааны нийгэмлэгийн санхүүжилтээр Хөвсгөл, Сэлэнгэ, Хэнтий, Булган, Завхан аймгуудад “Ойн тогтвортой менежмент хэрэгжүүлж нутгийн иргэдийн амьжиргааг дэмжих нь”, “Хөвсгөл нуурын байгалийн цогцолборт газрын орчны бүсийн иргэдийн амьжиргааг дэмжих, тогтвортой аялал жуулчлалыг хөгжүүлэх нэгдсэн төсөл”, “Биологийн олон янз байдал ба уур амьсгалын өөрчлөлтөд ойн гол экосистемүүдийн дасан зохицох нь” хөтөлбөр, “Экосистемд түшиглэсэн дасан зохицох арга хэмжээг уур амьсгалын өөрчлөлтөнд өндөр эрсдэлтэй голуудын сав газарт хэрэгжүүлэх нь” төслүүд тус тус хэрэгжиж байна. **/40 хувь/**

4.3.4.Байгаль орчны судалгаа, шинжилгээний төвийг эмхлэн зохион байгуулж, орчны хяналт-шинжилгээний чадавхыг бэхжүүлж, байгаль орчны мэдээллийн нэгдсэн санг бүрдүүлж, олон нийтэд хүрэх мэдээллийн чанар, хүртээмжийг сайжруулна.

**Биелэлт:** Байгаль орчны судалгаа, шинжилгээний төвийг эмхлэн зохион байгуулах үндэслэл, төслийн баримт бичиг боловсруулах ажлыг эхлүүлсэн.

Гадаад орчны цацрагийн түвшин хэмжигч гурван ширхэг багажийг 2016 онд төсвийн хөрөнгөөр худалдан авч Баян-Өлгий, Ховд, Дорнод аймгуудын УЦУОША-д хүргүүлэн, гадаад орчны цацрагийн хяналт шинжилгээг гүйцэтгэж байна.

Байгаль орчныг хамгаалах тухай хуулийн 7 дугаар бүлэг, Засгийн газрын 2010 оны 85 дугаар тогтоолыг хэрэгжүүлж, хуульд заасан 20 дэд санг байгуулахаас хог хаягдлын мэдээллийн сангаас бусад сангуудыг 2010-2016 онуудад үе шаттайгаар бүрэн байгуулж дууссан. Ажлын шаардлагаар нэмж 3 санг байгуулсан бөгөөд нийт 23 сангийн өдөр тутмын үйл ажиллагааг хариуцан ажиллаж байна.

Улсын усны мэдээллийн сангийн программ хангамжийг шинэчиллээ. Усны мэдээллийн санд мэдээлэл оруулах, нэвтрэх хязгаарлагдмал “ADMIN” эрхийг 18 сав газрын захиргааны газар зүйн мэдээлэл, усны мэдээллийн дэд сан хариуцсан мэргэжилтэн, 9 аймгийн Байгаль орчин, аялал жуулчлалын газрын усны нөөцийн ашиглалт, хамгаалалт хариуцсан мэргэжилтэнд тус тус олгоод байна. Улсын усны мэдээллийг <http://water.eic.mn/> сайтад байршуулж байгаа ба олон нийт мэдээллийг сайтаас харах боломжыг бүрдүүлэв.

Байгаль орчны мэдээллийн нэгдсэн санд агаар, хөрсний мэдээ хөтөлбөрийн дагуу орж байна. Мэдээллийн нэгдсэн санд гадаад орчны цацрагийн мэдээллийн дэд сан үүсгэн дүн, мэдээний бүрдүүлэлт хийж байна.

Агаарын бохирдлын эх үүсвэрийн 2017 оны Улсын тоо бүртгэлийн ажлыг зохион байгуулж, ирүүлсэн мэдээг нэгтгэн боловсруулж байна. **/40 хувь/**

**4.4.Аялал жуулчлалын салбарын хүрээнд авч хэрэгжүүлэх арга хэмжээ:**

**Аялал жуулчлалын өрсөлдөх чадварыг бүс нутгийн хэмжээнд дээшлүүлж, эрх зүйн таатай орчинг бүрдүүлж, эдийн засгийн үр өгөөжийг нэмэгдүүлнэ.**

4.4.1.Аялал жуулчлалыг хөгжүүлэх эрх зүйн орчинг бүрдүүлэх, олон улсын аялал жуулчлалын сүлжээнд нэгдэх, бүтээгдэхүүн, дэд бүтцийг хөгжүүлэх, үйлчилгээний чанарыг сайжруулах цогц бодлого хэрэгжүүлнэ.

**Биелэлт:** Аялал жуулчлалын тухай хуулийн шинэчилсэн найруулга, Хурдан морины бооцоот уралдааны тухай хуулийн төслийг боловсруулав. Казиногийн тухай хуулийн төслийг боловсруулан, Засгийн газрын хуралдаанаар хэлэлцэн дэмжиж, УИХ-д өргөн мэдүүлсэн.

НҮБ-ын Дэлхийн аялал жуулчлалын байгууллагын дэргэдэх Олон улсын СТ-ЕП Тогтвортой аялал жуулчлал – Ядуурлыг бууруулах байгууллагад Монгол Улс элсэн орох тухай саналыг 2016 оны 10 дугаар сарын 05-ны өдрийн УИХ-ын Аюулгүй байдал, гадаад бодлогын байнгын хорооны хуралдаанд танилцуулан, дэмжигдэж, улмаар Гарын үсэг зурах эрх олгох тухай Монгол Улсын Ерөнхий сайдын 2016 оны 11 дүгээр сарын 16-ны өдрийн 106 дугаар захирамжаар элсэн орох эрхээ батлуулсан бөгөөд 2017 оны 1 дүгээр сарын 17-ны өдөр Испани Улсын Мадрид хотноо зохион байгуулагдсан ДАЖБ-ын Ерөнхий ассамблэйн ээлжит чуулганы үеэр тус байгууллагад нэгдэн орох хэлэлцээрт гарын үсэг зурж, баталгаажсан.

Аялал жуулчлалын үндэсний хөтөлбөрийг хэрэгжүүлэх ажлын хүрээнд Монголын шувуу судлалын нийгэмлэгтэй хамтран Орон нутагт тусгай сонирхлын, байгалийн, соёлын аялал жуулчлалыг төрөлжүүлэх дэд хөтөлбөрийг боловсруулж, батлав.

Аялал жуулчлалын гадаад сурталчилгааг эрчимжүүлэх ажлын хүрээнд 2017 оны 1 дүгээр сард БНТУ-д зохион байгуулагдсан ЭМИТТ, 3 дугаар сард ХБНГУ-ын Берлин хотноо зохион байгуулагдсан Ай Ти Би Берлин, 3 дугаар сард БНХАУ-ын Бээжин хотноо зохион байгуулагдсан КОТТМ зэрэг үзэсгэлэн арга хэмжээнүүдэд салбарын байгууллагуудыг нэгдсэн зохион байгуулалттай оролцуулах ажлыг зохион байгууллаа.

Дотоодын аялал жуулчлалыг хөгжүүлэх ажлын хүрээнд 2017 оны 3 дугаар сард Ай Ти Эм олон улсын аялал жуулчлалын үзэсгэлэн, 4 дүгээр сард ХОРЕКА зочлох үйлчилгээний үзэсгэлэн, 6 дугаар сард Улаанбаатур үндэсний аялал жуулчлалын үзэсгэлэн зэрэг арга хэмжээнүүдийг холбогдох байгууллагуудтай хамтран зохион байгуулсан. **/40 хувь/**

4.4.2.Үндэсний зан заншил, уламжлал, түүх, соёл, унаган байгаль, нүүдэлчин ахуйг түшиглэсэн аялал жуулчлалыг эрчимтэй хөгжүүлж, нийслэл, аймаг, бүс нутгийн онцлогт тохирсон аялал жуулчлалын дэд хөтөлбөр боловсруулж хэрэгжүүлнэ.

**Биелэлт:** Аялал жуулчлалын үндэсний хөтөлбөрийг хэрэгжүүлэх ажлын хүрээнд Монголын шувуу судлалын нийгэмлэгтэй хамтран Орон нутагт тусгай сонирхлын, байгалийн, соёлын аялал жуулчлалыг төрөлжүүлэх дэд хөтөлбөрийг боловсруулж, батлав.

Азийн хөгжлийн банкны санхүүжилтээр Хөвсгөл нуурын тусгай хамгаалалттай газарт нутгийн иргэдэд түшиглэсэн, тогтвортой аялал жуулчлалыг хөгжүүлэх төслийг хэрэгжүүлж эхлээд байна. Тус төслийн хүрээнд 2017 онд Хөвсгөл нуурын орчны бүсэд 45 ширхэг эко ариун цэврийн газруудыг байгуулж, эко-аялал жуулчлалыг хөгжүүлэх сургалтын хөтөлбөрийг боловсруулах, орчны бүсийн иргэд, аж ахуй нэгж байгууллагуудад сургалт зохион байгуулах ажлуудыг батлагдсан хөтөлбөрийн дагуу зохион байгуулж байна. Мөн цаашид төслийн хүрээнд нутгийн иргэдийн амжиргааг дээшлүүлэх зорилгоор нуурын орчмын 5 сум тус бүрт 75 мянган ам долларын зээлийн эргэлтийн санг бий болгож, жижиг, дунд бизнесийг санхүүжүүлэх, улмаар зээлийн эргэн төлөлтөөр тус сангийн байнгын үйл ажиллагааг хангах ажлыг зохион байгуулахаар ажиллаж байна. **/40 хувь/**

4.4.3.“Бурхан халдун”, “Хорго-Тэрх”, “Хамарын хийд”, “Отгонтэнгэр”, “Хар-Ус”, “Хөвсгөл”, “Хархорин” зэрэг байгалийн үзэсгэлэнт, өвөрмөц тогтоц бүхий газар нутгийг түшиглэсэн түүхэн болон төрөлжсөн аялал жуучлалын төв, цогцолборыг төр, хувийн хэвшлийн түншлэл, гадаадын хөрөнгө оруулалтаар байгуулахыг бодлогоор дэмжинэ.

**Биелэлт:** УИХ-ын Аюулгүй байдал, гадаад бодлогын байнгын хорооны 2016 оны 11-р сарын 02-ны өдрийн 06 дугаар тогтоолоор Монголын нууц товцоонд дурдагдсан дурсгалт газрууд, монголын их, бага хаадуудын төрсөн газруудыг тогтоон, нэгдсэн дүгнэлтэд хүрч, гадаад улс орнуудад сурталчилах ажлын хэсгийг байгуулсан. Азийн хөгжлийн банкны Монгол Улсад хэрэгжүүлэх “Тогтвортой аялал жуулчлалыг хөгжүүлэх” зээлийн хэлэлцээрийн хүрээнд Хэнтий аймгийн нутагт “Мянганы суут хүн-Их эзэн Чингис хаан” сэдэвт түүх, соёлын аялал жуулчлалын цогцолбор байгуулах төслийг хэрэгжүүлэхээр тусгаад байна.

Мөн Хөвсгөл аймагт Алунгоо эхийн цогцолбор, Төв аймагт Хүннү гүрэн цогцолборыг төр хувийн хэвшлийн түншлэлийн хүрээнд байгуулах ажлыг бодлогоор дэмжин ажиллаж байна.

“Нүүдэлчдийн замаар аялахуй” нэртэй түүх, соёлын аялал жуулчлалын брэнд бүтээгдэхүүнийг хөгжүүлэх талаар “Нүүдлийн аялал жуулчлал ба хотуудын тогтвортой хөгжил” олон улсын бага хурлыг 2016 оны 10 дугаар сарын 13-15-ны өдрүүдэд Улаанбаатар хотноо зохион байгууллаа. Тус хуралдаан Торгоны замын аялал жуулчлал хөтөлбөрийн гишүүнд 20 гаруй орны төлөөллөөс бүрдсэн 150 гаруй гадаад төлөөлөгчид, Монголын талаас УИХ-ын дарга, БОАЖ-ын сайд, аймгуудын засаг дарга нар болон аялал жуулчлалын салбарын төлөөлөл бүхий 200 грауй төлөөлөгчид оролцож, Нүүдлийн аялал жуулчлал брэнд бүтээгдэхүүнийг хөгжүүлэх нөөц боломжийн талаар хэлэлцсэн. **/40 хувь/**

4.4.4.Монгол Улсын аялал жуулчлалын бүтээгдэхүүнийг гадаад улс оронд сурталчлах, маркетингийн үйл ажиллагааг төрөөс дэмжиж, жуулчин хүлээн авах хүчин чадлыг сайжруулж, гадаад жуулчдын тоог нэмэгдүүлж, хил дээр олгодог цахим виз, визийн дэвшилтэт төрлүүдийг бий болгоно.

**Биелэлт:** 2016 оны 3 дугаар сард ХБНГУ-ын Берлин хотноо зохион байгуулагдсан Ай Ти Би Берлин 2016, 6 дугаар сард БНСУ-ын Сөүл хотноо зохион байгуулагдсан КОТФА 2016, 9 дүгээр сард Япон улсын токио хотноо зохион байгуулагдсан ЖАТА 2016 зэрэг олон улсын аялал жуулчлалын үзэсгэлэн, 2017 оны 1 дүгээр сард БНТУ-ын Станбул хотноо зохион байгуулагдсан ЭМИТТ, 3 дугаар сард ХБНГУ-ын Берлин хотноо зохион байгуулагдсан Ай Ти Би Берлин, 3 дугаар сард БНХАУ-ын Бээжин хотноо зохион байгуулагдсан КОТТМ, 9 дүгээр сард БНФУ-ын Парис хотноо зохион байгуулагдсан Топ Реза, Японы Токио хотноо зохион байгуулагдсан ЖАТА, 11 дүгээр сард Тайванд зохион байгуулагдсан Ай Ти Эм, ИБУИНВУ-ын Лондон хотноо зохион байгуулагдсан Даблю Ти Эм зэрэг олон улсын аялал жуулчлалын үзэсгэлэн яармагуудад Монгол улсыг нэгдсэн зохион байгуулалттайгаар сурталчлах ажлыг Монголын аялал жуулчлалын холбоо болон салбарын хувийн хэвшлийн аж ахуйн нэгжүүдтэй хамтран зохион байгууллаа.

Өвлийн аялал жуулчлалыг дэмжих, аялал жуулчлалын улирлын хамаарлыг бууруулах ажлын хүрээнд 2016 ны 03 дугаар сард Мөсний баяр, Бүргэдийн баяр, Тэмээний баяр, 07 дугаар сард Сарлагийн баяр, Эсгийний баяр, 08 дугаар сард Бяцхан 99 баатрын аялал, Адууны баяр, 10 дугаар сард Алтан бүргдэ фестиваль, 12 дугаар сард Айс чэллэнж зэрэг эвэнт арга хэмжээнүүдийг салбарын төрийн болон төрийн бус байгууллагуудтай хамтран зохион байгууллаа. Дотоодын аялал жуулчлалыг хөгжүүлэх ажлын хүрээнд Улаанбаатар хотноо зохион байгуулагдсан Ай Ти Эм 2016, ХОРЕКА 2016, “Үндэсний аялал жуулчлалын Улаанбаатар 2016” зэрэг арга хэмжээнүүдийг жил бүр салбарын байгууллагуудтай хамтран зохион байгуулж байна.

Цахим виз нэвтрүүлэх сонгон шалгаруулалтыг 2017 оны 9 дүгээр сард зарласан боловч сонгон шалгаруулалтад оролцсон аж ахуйн нэгжээс гомдол ирүүлсний улмаас дахин сонгон шалгаруулалт зарлахаар бэлтгэж байна.

Аялал жуулчлалын улирлыг уртасгах ажлын хүрээнд төрийн байгууллагуудаас зохион байгуулж буй олон улсын хурал, зөвлөгөөн, уулзалт зэрэг арга хэмжээнүүдийг жуулчны идэвхигүй улиралд зохион байгуулах, тус улиралд ирж буй жуулчдад агаарын тээврийн болоод зочид буудлын үйлчилгээг хөнгөлөлттэй үнээр үзүүлэх зэрэг арга хэмжээ авч ажиллах талаарх саналыг боловсруулан, Засгийн газрын 2017 оны 1 дүгээр сарын 04-ний өдрийн хуралдаанаар хэлэлцүүлэн, Аялал жуулчлалыг хөгжүүлэх талаар авах зарим арга хэмжээний тухай 6 дугаар тогтоолыг батлуулан, хэрэгжүүлж байна. **/40 хувь/**

4.4.5.Аялал жуулчлалын гол чиглэлийн дагуу байгальд ээлтэй зогсоол, үйлчилгээний төвүүдийг олон улсын стандартад нийцүүлэн байгуулахыг дэмжинэ.

**Биелэлт:** Аялал жуулчлалын гол чиглэлийн дагуу түр буудаллах цэг, үйлчилгээний цогцолбор байгуулах ажлын саналыг боловсруулж Эдийн засгийг сэргээх хөтөлбөр, түүнийг хэрэгжүүлэх нарийвчилсан төлөвлөгөөнд тус тус тусгасан бөгөөд 2016 оны 12 дугаар сарын 14-ны өдрийн Засгийн газрын хуралдаанаар хэлэлцэн, батлаад байна. Аялал жуулчлалын гол маршрутын зам дагуу түр буудаллах цэг, үйлчилгээний В, С ангилалын цогцолбор байгуулах төслийн ТЭЗҮ-ийг боловсруулах зөвлөх үйлчилгээ сонгон шалгаруулах тендерийн баримт бичгийг боловсруулан, зөвлөх үйлчилгээний сонгон шалгаруулалтыг зарлаад байна. Батлагдсан хуваарийн дагуу зөвлөх үйлчилгээг сонгон шалгаруулсан бөгөөд 2017 оны 12 дугаар сарын 20-нд ТЭЗҮ хүлээн авсан.

Төр, хувийн хэвшлийн түншлэлийн хүрээнд концессын зүйлийн барих-өмчлөх-ашиглах төрлөөр 2.6 тэрбум хөрөнгийн төсөвт өртөгтэй Хэнтий аймагт автобуудлын барилга барих уралдаант шалгаруулалтанд шалгарсан “Баялаг Онон” ХХК барилга угсралтын ажлаа 2017 оны 4 дүгээр сарын 26-нд эхлүүлсэн. Барилга угсралтын ажил 50 орчим хувьтай байна. Мөн концессын гэрээний барих-өмчлөх-шилжүүлэх төрлөөр Архангай аймгийн Эрдэнэбулган сумын төвд “Гурван тамир” ХХК 2,254 тэрбум төгрөгийн хөрөнгөөр автобуудлын барилгыг 2017 оны 12 дугаар сарын 01-ний өдөр ашиглалтад оруулахаар барилга угсралтын ажлыг гүйцэтгэж байна.

**/40 хувь/**

4.4.6.Олон улсын аялал жуулчлалын салбарын хөгжлийн чиг хандлага, туршлага, стандартыг нэвтрүүлэх, нутагшуулах, олон талт төсөл, хөтөлбөр хэрэгжүүлэх чиг үүрэг бүхий судалгаа шинжилгээний орон тооны бус зөвлөл, нэгжийг байгуулна.

**Биелэлт:** Засгийн газрын 2017 оны 1 дүгээр сарын 04-ний 02 дугаар тогтоолоор “Аялал жуулчлалын хөгжлийн төв” төрийн өмчит аж ахуйн тооцоотой үйлдвэрийн газрыг БОАЖЯ-ны харъяанд байгуулахаар болсон. Аялал жуулчлалын бодлого зохицуулах үндэсний зөвлөлийг “Зөвлөл байгуулах тухай” Ерөнхий сайдын 2017 оны 1 дүгээр сарын 25-ны өдрийн 18 дугаар захирамжаар байгуулаад байна.

БНХАУ-ын ӨМӨЗО-ны Хөх Хотод 2016 оны 7 дугаар сарын 20-оос 23-ны өдрүүдэд Монгол Улс, БНХАУ, ОХУ гурван улсын Аялал жуулчлалын сайд нарын анхдугаар хуралдааны үеэр “Гурван улсын аялал жуулчлалын салбарын хамтын ажиллагааны санамж бичиг”-т гарын үсэг зурж, мөн хамтарсан тунхаглал гарган, байнгын ажиллагаатай “Цайны замын олон улсын холбоо”-г байгуулав.

НҮБ-ын ДАЖБ, түүний дэргэдэх Торгоны замын аялал жуулчлалын хөтөлбөрийн хүрээнд “Нүүдэлчдийн замаар аялахуй” нэртэй түүх, соёлын аялал жуулчлалын брэнд бүтээгдэхүүнийг хөгжүүлэх талаар “Нүүдлийн аялал жуулчлал ба хотуудын тогтвортой хөгжил” олон улсын бага хурлыг 2016 оны 10 дугаар сарын 13-15-ны өдрүүдэд Улаанбаатар хотноо зохион байгууллаа. 2017 оны 6 дугаар сарын 3-10-ны өдрүүдэд Цайны замын соёлыг таниулж, сурталчлах зорилго бүхий сургалтын аяллыг Орос, Монгол, Хятад гурван улсын хүүхэд багачуудыг хамруулан зохион байгууллаа. Сургалтанд Монголын талаас 63, Оросын талаас 100 гаруй, Хятад талаас 60 гаруй хүүхэд багачууд оролцож, БНХАУ дахь Цайны замын түүх, соёлын ач холбогдол бүхий газар нутгуудтай танилцаж, Цайны замын талаар сургалтанд хамрагдлаа. **/40 хувь/**

**ТАВ. ЗАСАГЛАЛЫН БОДЛОГО**

**5.1.Тогтвортой, хариуцлагатай, эрх зүйт төрийг төлөвшүүлэх чиглэлээр:**

**Тогтвортой, хариуцлагатай улс төрийн соёлыг төлөвшүүлж, хүчтэй, чадамжтай, хууль дээдэлсэн төрт ёсыг бэхжүүлэх зарчмыг баримтална.**

5.1.1.Эрх мэдлийн харилцан хяналт, тогтвортой, хариуцлагатай төрийг бий болгохын төлөө Үндсэн хуулийн нэмэлт, өөрчлөлтийг өнөөгийн хэрэгцээ, шаардлагыг харгалзан ард түмнээсээ асууж шийдвэрлэнэ.

**Биелэлт:** Үндсэн хуулийн нэмэлт, өөрчлөлтийг зөвлөлдөх санал, асуулга, мөн аймаг орон нутгаар хэлэлцүүлж байна. **/40 хувь/**

5.1.2.Парламентын засаглалыг бэхжүүлж, улс төрийн намуудын төлөвшлийг хангах эрх зүйн орчинг боловсронгуй болгоно.

5.1.3.Төрийн бодлогын залгамж чанарыг хадгалах хүрээнд салбар бүрд батлагдан хэрэгжиж байгаа бодлогын уялдаа холбоог хангаж, боловсронгуй болгон үргэлжлүүлнэ.

**Биелэлт:** Төрөөс авто замын, төмөр замын, автотээврийн салбарт, иргэний нисэхийн салбарт тус тус баримтлах бодлогын баримт бичгийг шинэчлэн боловсруулах үүрэг бүхий ажлын хэсгүүдийг байгуулан ажиллаж байна.

Барилга, барилгын материалын салбарт баримтлах бодлого боловсруулах ажлын хэсгийг 2017 оны 1 дүгээр сарын 7-ны өдрийн 02 дугаар тушаалаар байгуулсан. Бодлогын баримт бичгийг 6 үндсэн чиглэлийн дагуу боловсруулахаар шийдвэрлэж, 6 чиглэл тус бүрд техникийн даалгавар боловсруулсан. **/40 хувь/**

5.1.4.Зөвлөлдөх ардчилал, иргэдийн оролцоог дэмжих “Ардын засаглал” хөтөлбөр хэрэгжүүлнэ.

5.1.5.Төрийн байгууллагуудын ажил, үүргийн давхардлыг арилгах, нэгтгэх замаар яам, агентлаг, төсвийн байгууллагуудын тоог цөөлж, оновчтой бүтцийг бий болгоно.

**Биелэлт:** Швейцарын хөгжлийн агентлаг Монгол Улсын ЗГХЭГ-ын хамтын ажиллагааны хүрээнд хэрэгжиж байгаа “Төвлөрлийг сааруулах бодлогын дэмжлэг” төслийн хүрээнд Байгаль орчин, аялал жуулчлалын салбарт хийсэн туршилтын үр дүнд тулгуурлан Засгийн газрын 2018 оны 1 дүгээр сарын 24-ний өдрийн хуралдаанаар “Чиг үүргийн шинжилгээ хийх, чиг үүрэг дахин хуваарилах аргачлал батлах тухай” тогтоол батлагдаад байна.

5.1.6.Төрийн албан хаагчдыг урт хугацааны цогц даатгалд хамруулах замаар тэдгээрийн нийгмийн хамгааллыг сайжруулна.

**Биелэлт:** Төрийн албан хаагчийн тэтгэвэр тэтгэмжийн болон эрүүл мэндийн даатгалыг Нийгмийн даатгалын тухай багц хуулиудаар зохицуулах талаар Төрийн албаны тухай хуулинд заасан. Түүнчлэн эрүүл мэндийн даатгалын зардлаас давсан хэсгийг төр хариуцахаар тусгасан байна. Одоогийн хүчин төгөлдөр мөрдөгдөж байгаа салбарын зарим хуулиудаар төрийн албан хаагчийн амь насны даатгал, гэр бүлийн гишүүний нийгмийн даатгалын шимтгэлийг төр хариуцахаар зохицуулсан байна. Тухайлбал, Галын аюулгүй байдлын тухай хууль, Авлигын эсрэг хууль, Прокурорын тухай хуулиар амь насны даатгалыг төр хариуцахаар, Хилийн тухай, Гаалийн тухай, Тагнуулын байгууллагын тухай, Дипломат албаны тухай хуулиар тухайн төрийн албан хаагчийн гэр бүлийн гишүүний эрүүл мэндийн болон тэтгэврийн даатгалын шимтгэлийг төр хариуцахаар тус тусгажээ. **/40 хувь/**

5.1.7.Жендэрийн тэгш байдлыг хангах тухай хуулийн хэрэгжилтийг сайжруулж, шийдвэр гаргах түвшинд эмэгтэйчүүдийн оролцоог нэмэгдүүлнэ.

**Биелэлт:** “Эмэгтэйчүүдийг алагчлах бүх хэлбэрийг устгах тухай НҮБ-ын Конвенцийн хэрэгжилтийн талаарх 8, 9 дүгээр нэгтгэсэн илтгэл” хэлэлцүүлгээс Монгол Улсад хүргүүлсэн зөвлөмжийг хэрэгжүүлэх салбар дундын ажлын хэсгийн бүрэлдэхүүн, ажлын хэсгийн ажиллах журмыг ХНХ-ын сайдын 2016 оны 11 дүгээр сарын 14-ний өдрийн А/241 тушаалаар батлан хэрэгжилтийг ханган ажиллаж байна.Барилга, хот байгуулалтын салбарт жендэрийн талаар баримтлах бодлогыг /2018-2020 он/ боловсруулж, Барилга, хот байгуулалтынсайдын 2017 оны 12 дугаар сарын 20-ны өдрийн 208 дугаар тушаалаар батлав. **/40 хувь/**

5.1.8.Төрийн албан хаагчийн хариуцлагыг нэмэгдүүлж, хууль тогтоомж, төрийн албан хаагчийн ёс зүйн дүрмийг зөрчин бусдад хохирол учруулсан албан тушаалтан хохирлыг өөрөө хариуцан төлж барагдуулах хуулийн зохицуулалтын хэрэгжилтийг хангана.

**Биелэлт:** Төрийн албаны тухай хуулийн шинэчилсэн найруулгыг Улсын Их Хурлын 2017 оны 12 дугаар сарын 07-ны өдрийн чуулганаар батлав. Хуулийг 2019 оны 1 дүгээр сарын 1-нээс дагаж мөрдөнө. **/40 хувь/**

5.1.9.Мэргэжлийн мэдлэг, ур чадварын хувьд шаардлага хангахгүй, хариуцлага алдаж, ёс зүйн алдаа гаргасан төрийн бүхий л албан тушаалтныг танил тал, нам эвслийн эрх ашгийг харгалзахгүйгээр хуулийн дагуу хариуцлага тооцож, төрийн албаны нэр хүндийг өсгөнө.

**Биелэлт:** Төрийн албаны тухай хуулийн шинэчилсэн найруулгыг Улсын Их Хурлын 2017 оны 12 дугаар сарын 07-ны өдрийн чуулганаар батлав. Хуулийг 2019 оны 1 дүгээр сарын 1-нээс дагаж мөрдөнө. **/40 хувь/**

5.1.10.Төрийн байгууллагыг удирдаж байгаа хүмүүс ах дүү, хамаатан саднаа ажилд авахыг хориглоно.

**Биелэлт:** Төрийн албаны тухай хуулийн шинэчилсэн найруулгыг Улсын Их Хурлын 2017 оны 12 дугаар сарын 07-ны өдрийн чуулганаар батлав. Хуулийг 2019 оны 1 дүгээр сарын 1-нээс дагаж мөрдөнө. **/40 хувь/**

5.1.11.Төрийн албаны тогтвортой байдлыг баталгаажуулж, “Төрийн албаны тогтвортой байдлын тухай хууль”-ийг санаачлан батлуулна.

**Биелэлт:** Төрийн албаны тухай хуулийн шинэчилсэн найруулгыг Улсын Их Хурлын 2017 оны 12 дугаар сарын 07-ны өдрийн чуулганаар батлав. Хуулийг 2019 оны 1 дүгээр сарын 1-нээс дагаж мөрдөнө. **/40 хувь/**

5.1.12.Төрийн албан хаагчийн орон сууцны хөтөлбөрийг хэрэгжүүлж, нөхцөлийг сайжруулах бодлого баримтална.

**Биелэлт:** Хөтөлбөрийн төслийг боловсруулах бэлтгэл ажлыг хангуулахаар, холбогдох тооцоо, судалгаа хийж байна. **/0 хувь/**

5.1.13.Төрийн үйлчилгээнд иргэдийн үнэлгээний картын системийг нэвтрүүлэх эрх зүйн орчинг бүрдүүлнэ.

**Биелэлт:** Төрийн албаны тухай хуулийн шинэчилсэн найруулгыг Улсын Их Хурлын 2017 оны 12 дугаар сарын 07-ны өдрийн чуулганаар батлав. Хуулийг 2019 оны 1 дүгээр сарын 1-нээс дагаж мөрдөнө. **/70 хувь/**

5.1.14.Төрөөс олгодог шагналын нэр хүндийг өсгөн, шалгуур үзүүлэлтийн дагуу шагнал олгох тогтолцоог бий болгоно.

5.1.15.Хууль тогтоомжоос үүдэлтэй иргэдийг хохироосон хууль сахиулах байгууллагуудын алдаа гажуудлыг засч, эрх зүйн орчинг нь иргэндээ ойртсон, тогтвортой болгоно.

**Биелэлт:** Энэхүү зорилтын хүрээнд Улсын Их Хурлаар дараах хуулиудыг батлуулав. Үүнд:

* Монгол Улсын хилийн тухай хуулийн шинэчилсэн найруулга;
* Цагдаагийн албаны тухай хуулийн шинэчилсэн найруулга;
* Прокурорын байгууллагын тухай хуулийн шинэчилсэн найруулга;
* Шүүхийн шийдвэр гүйцэтгэх тухай хуулийн шинэчилсэн найруулга;
* Зөрчил шалган шийдвэрлэх тухай хууль;
* Эрүүгийн хэрэг хянан шийдвэрлэх тухай хууль;

Монгол Улсын иргэн гадаадад хувийн хэргээр зорчих, цагаачлах тухай хуулийн шинэчилсэн найруулага, Төлбөрийн чадваргүй яллагдагчид хууль зүйн туслалцаа үзүүлэх тухай хуульд нэмэлт, өөрчлөлт оруулах тухай хуулийн төслийг холбогдох байгууллага, ажлын хэсгийн гишүүдээс мэдээлэл цуглуулж, одоо мөрдөгдөж байгаа хуулийн хэрэгжилтийн үр дагаварт үнэлгээ хийж, хуулийн төслийг боловсруулж байна. **/70 хувь/**

5.1.16.Төрийн албаны тогтвортой байдлыг баталгаажуулж, төрийн албан хаагчдыг бэлтгэх, сургаж хөгжүүлэх, мэргэшүүлэх танхимын болон зайн сургалтын хамрах хүрээг нэмэгдүүлж, төрийн албаны мэргэшсэн, чадварлаг байх нөхцөлийг бүрдүүлнэ.

**Биелэлт:** Төрийн албаны тухай хуулийн шинэчилсэн найруулгыг Улсын Их Хурлын 2017 оны 12 дугаар сарын 07-ны өдрийн чуулганаар батлав. Хуулийг 2019 оны 1 дүгээр сарын 1-нээс дагаж мөрдөнө. **/70 хувь/**

5.1.17.Төрийн үйлчилгээнд тоон гарын үсгийг үе шаттай нэвтрүүлж, цахим хэлбэрт шилжүүлэх замаар төрийн үйлчилгээг ил тод, шуурхай, хүртээмжтэй, цаасгүй, хүнд сурталгүй хүргэж цахим засгийг бодитой хэрэгжүүлнэ.

**Биелэлт:** "Монгол Улсад цахим гарын үсгийн талаар төрөөс баримтлах бодлогын чиглэл"-ийн 3.8 дахь заалтыг үндэслэн Үндэсний Дата Төв УТҮГ-т төрийн гэрчилгээжүүлэгч байгууллагын үүргийг олгож төрийн албан хаагчдад тоон гарын үсгийн гэрчилгээ олгож байна. Төрийн байгууллагууд төрийн гэрчилгээжүүлэх байгууллагатай бүртгэлийн нэгжийн гэрээ байгуулан тоон гарын үсэг авах боломж бүрдэж, төрийн үйлчилгэээд тоон гарын үсэг нэвтэрсэн.

Тоон гарын үсгийн хэрэглээг нэвтрүүлэх замаар төрийн болон хувийн хэвшлийн байгууллагуудад цахим иргэний үнэмлэхийн хэрэглээг нэмэгдүүлэх зорилгоор Харилцаа холбоо, мэдээллийн технологийн газар, Смарт карт, Монпасс болон Интерактив ХХК-уудтай тоон гарын үсгийг таниулах, хүсэлт гаргасан иргэдэд олгох ажил дээр хамтран ажиллаж байна.

Төрийн үйлчилгээг цахим машин ашиглан иргэдэд хүргэхэд мөрдөх журмыг шинэчлэн боловсруулж “Төрийн үйлчилгээний цахим машины ашиглалт, үйлчилгээний журам” болгон баталсан. Уг журмын дагуу ЭМНДЕГ, ОӨУБЕГ, Монголбанк, Автотээврийн үндэсний төв ТӨҮГ-ын нэр бүхий 9 үйлчилгээг ТҮЦ машины үйлчилгээнд нэмсэн. Мөн 2 үйлчилгээний техникийн холболтууд хийгдэж байна. Захиргааны байгууллага хооронд цахим мэдээлэл солилцох үйл ажиллагааны хүрээнд төрийн цахим мэдээллийн санг бүрдүүлэх, ашиглах, хадгалалт хамгаалалтыг сайжруулах, найдвартай ажиллагааг хангах, төрийн үйлчилгээг иргэн, байгууллагад цахим хэлбэрээр шуурхай хүргэх зорилгоор “Төрийн цахим мэдээллийн санг бүрдүүлэх, ашиглах журам”-ыг боловсруулж  Засгийн газрын 2017 оны 159 дүгээр тогтоолоор батлав. “Хур” төрийн мэдээлэл солилцооны системийг хөгжүүлж, 2017 оны 9 дүгээр сарын 15-ны өдөр албан ёсны нээлтийг хийсэн. Энэхүү системийг нэвтрүүлснээр төрийн байгууллага хооронд түргэн шуурхай мэдээлэл солилцох, төрөөс иргэдэд үзүүлэх цахим үйлчилгээг нэмэгдүүлэх боломж бүрдсэн. **/40 хувь/**

5.1.18.Хөдөөгийн иргэдийн аюулгүй орчинд амьдрах, малчдыг мэдээллээр хангах хөтөлбөр хэрэгжүүлж, сум, багийнхаа үйл ажиллагаанд орон зайн тэгш бус байдлаас үл хамааран жигд оролцох боломжоор хангана.

**Биелэлт:** Шилэн кабелийн сүлжээнд холбогдоогүй үлдсэн 32 сумдаас 2017 онд Говь-Алтай аймгийн Чандмань, Эрдэнэ сум, Хөвсгөл аймгийн Цэцэрлэг сум, Сэлэнгэ аймгийн Хүдэр сумыг шилэн кабелийн сүлжээнд холбов. **/40 хувь/**

5.1.19.Төрийн зарим чиг үүргийг иргэний нийгмийн байгууллага, мэргэжлийн холбоодоор гүйцэтгүүлэх бодлого баримталж, хэрэгжилтийг хангах эрх зүйн орчинг цогцоор бүрдүүлнэ.

**Биелэлт:** Төрийн бус байгууллагын тухай, Төрийн зарим чиг үүргийг гэрээгээр гүйцэтгүүлэх тухай зэрэг багц хуулийн төслийг хууль тогтоомжийн тухай хуулийн дагуу уг хуулийн хэрэгцээ шаардлагыг тандан судлах судалгаа хийсэн. Мөн судалгааны дагуу хуулийн төслийн үзэл баримтлалын төслийн эхний хувилбарыг боловсруулсан, хуулийн төслийг боловсруулж байна. Эрүүл мэндийн салбарын зарим ажил, үйлчилгээг төрийн бус байгууллагаар гүйцэтгүүлэх журам, төрийн бус байгууллагад тавих нийтлэг шаардлага, шалгуур үзүүлэлтийн төслийг шинэчлэн боловсруулах ажил хийж байна. **/40 хувь/**

5.1.20.Төрийн захиргааны албан тушаалтан иргэдийн өргөдөл, гомдлыг хүлээн авч, шийдвэрлэх хугацааг хоёр дахин бууруулж, хөнгөн шуурхай болгоно.

**Биелэлт:** Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хуульд нэмэлт, өөрчлөлт оруулах тухай хуулийн төслийг боловсруулах зорилгоор тандан судалгаа, уг хуулийн хэрэгжилтийн үр дагаварт үнэлгээ хийж байна. **/40 хувь/**

5.1.21.Монгол Улсын засаг захиргаа, нутаг дэвсгэрийн нэгж, түүний удирдлагын тогтолцоо, эрх хэмжээ, чиг үүрэг, үйл ажиллагааны зарчим, зохион байгуулалтыг боловсронгуй болгоно.

**Биелэлт:** Монгол Улсын Ерөнхий сайдын 2017 оны 07 дугаар захирамжаар “Зарим хотуудад улсын зэрэглэл тогтоох тухай” асуудлын хууль, эрх зүйн орчныг судлан дүгнэлт гаргах үүрэг бүхий Ажлын хэсгийг Хууль зүйн сайдаар ахлуулан дахин шинэчлэн байгуулаад байна. Тус Ажлын хэсгийн хуралдааныг 2017.02.01, 2017.02.03-ны өдрүүдэд зохион байгуулав. Монгол Улсын Ерөнхий сайдын 2017 оны 07 дугаар захирамжийн дагуу зарим хотуудад улсын зэрэглэл тогтоох асуудлаарх Ажлын хэсгийн дүгнэлтийг Засгийн хуралдаанд танилцуулсны дараа УИХ-ын тогтоолын хэрэгцээ, шаардлагыг урьдчилан тандан судлах ажил болон УИХ-ын тогтоолын төслийн үзэл баримтлалыг батлуулах ажлыг зохион байгуулна. **/40 хувь/**

5.1.22.Хууль зүйн судалгааны чанарыг шинэ түвшинд гаргаж, хууль тогтоомжийн боловсруулалт, хэрэгжилтийг судалгаанд суурилан хөгжүүлэх боломжийг бүрдүүлнэ.

**Биелэлт:** Хууль тогтоомжийн тухай хуульд заасан аргачлалын дагуу мэргэшүүлэх сургалтыг УИХ-ын гишүүд, ЕТГ, УИХТГ, ЗГХЭГ, УИХ-аас байгуулагддаг байгууллагууд, бүх яамд, Ерөнхий сайд, Шадар сайдын эрхлэх асуудлын хүрээний агентлаг, төрийн бус байгууллагын 700 гаруй албан хаагчдад зохион байгуулсан.

Хууль зүйн эрдэм шинжилгээ, судалгааны чиг үүрэг бүхий төрийн байгууллагуудын хамтын ажиллагааг өргөжүүлэн, судалгааны үр дүн, мэдээлэл солилцох ажлыг идэвхжүүлэх зорилгоор “Хууль зүйн судалгааны бүтээлийн цахим сан [www.legaldata.mn](http://www.legaldata.mn)”–тай хамтын ажиллагаа тогтоож уг санд Хууль зүйн үндэсний хүрээлэнгийн эрдэм шинжилгээ, судалгааны 36 бүтээлийг байршуулаад байна. **Мөн тус хүрээлэнгийн цахим хуудас болох** [www.legalinstitute.mn](http://www.legalinstitute.mn) **хуудсанд эрдэм шинжилгээ, судалгааны бүтээлүүдийг цахим хэлбэрээр байршуулж олон нийтэд түгээх ажлыг эхлүүлээд байгаа ба одоогоор нийт 55 ширхэг судалгаа, шинжилгээний бүтээл байршуулсан.** **Мөн тус хүрээлэнгийн цахим хуудас болох** [www.legalinstitute.mn](http://www.legalinstitute.mn) **хуудсанд эрдэм шинжилгээ, судалгааны бүтээлүүдийг цахим хэлбэрээр байршуулж олон нийтэд түгээх ажлыг эхлүүлээд байгаа ба одоогоор нийт 62 ширхэг судалгаа, шинжилгээний бүтээл байршуулсан ба х**амгийн эрэлттэй бүтээл нь 202 удаагийн хандалт авсан байна. **/40 хувь/**

**5.2.Эдийн засаг, бизнес, өмчийн харилцааны эрх зүйн үндсийг боловсронгуй болгох чиглэлээр:**

**Эдийн засаг, бизнесийн эрх зүйн орчны тогтвортой байдлыг чухалчилж, шаардлагатай өөрчлөлт хийхдээ эрх ашиг нь хөндөгдөх этгээдээс заавал асууж, саналыг нь авах соёлыг хэвшүүлэх зарчмыг баримтална.**

5.2.1.Төрийн болон орон нутгийн өмчийн ашиглалт, төрийн болон орон нутгийн өмчит компаниудын ашигт ажиллагаа, засаглал, өмч хувьчлалын бодлогыг сайжруулж, төр, хувийн хэвшлийн түншлэлийг шинэ шатанд гаргана.

**Биелэлт:** 2016 оны жилийн эцсийн байдлаар төрийн өмчит болон төрийн өмчийн оролцоотой хуулийн этгээдийн нийт өглөг 9,5 их наяд төгрөг бөгөөд 2015 оны жилийн эцсийн дүнгээс 11,8 хувиар буюу 1,2 их наяд төгрөгөөр буурсан дүнтэй байна. Энэхүү өр төлбөрийн 61,1 хувь буюу 5,8 их наяд төгрөг нь Монгол Улсын Хөгжлийн банк, Төрийн банкны өр төлбөр, 1,4 их наяд төгрөг нь үйлдвэрлэлийн техник, технологи шинэчлэх чиглэлээр авсан урт хугацааны зээлийн өр төлбөр байна.

Төрийн өмчит болон төрийн өмчийн оролцоотой хуулийн этгээдийн урсгал зардлыг хэмнэлтийн горимд шилжүүлэх арга хэмжээг авч, ТӨБЗГ-аас “Албан даалгавар” гарган зарцуулагдаагүй цалин, хөлс, урамшуулал, томилолт, тавилга, эд, хогшил, эхлээгүй ажил үйлчилгээний зардлуудыг хэмнэх, төрийн өмчийн ногдол ашгийг улсын төсөвт бүрэн төвлөрүүлэх ажлыг зохион байгуулав. Үүний үр дүнд 2016 онд эдгээр тэвчиж болохуйц хөрөнгө оруулалтын зардлаас 32,7 тэрбум төгрөгийг хэмнэсэн байна.

Төрийн өмчит болон төрийн өмчийн оролцоотой хуулийн этгээдийн үйлдвэрлэл, санхүүгийн үр ашгийг өмнөх оноос дээшлүүлэх, алдагдалгүй ажиллах, авлага, өглөгийг бууруулах, борлуулалтын нэг төгрөгт ногдох зардлыг хямдруулах зарчмыг баримтлан 2017 оны эдийн засгийн үндсэн үзүүлэлт, зорилтот түвшинг хянаж баталлаа. Үүний үр дүнд, ТӨБЗГ-аас төрийн өмчийн төлөөлөл хэрэгжүүлдэг төрийн өмчит 72 хуулийн этгээдийн эдийн засгийн үзүүлэлт 2017 оны хүлээгдэж буй гүйцэтгэлээр сайжирсан төлөвтэй байна. Тухайлбал, борлуулалтын орлого 2016 онд 1,555.1 тэрбум төгрөг байсан бол 2017 оны хүлээгдэж буй гүйцэтгэлээр 1,797.8 тэрбум төгрөгт хүрч, өмнөх онтой харьцуулахад 15.6 хувиар буюу 242.8 тэрбум төгрөгөөр, цэвэр ашиг 2016 онд 1,105.2 сая төгрөгийн алдагдалтай байсан бол 2017 оны хүлээгдэж буй гүйцэтгэлээр 3,442.7 сая төгрөгт хүрч өмнөх онтой харьцуулахад 3 дахин буюу 4,547.9 сая төгрөгөөр тус тус нэмэгдсэн.

Нийт авлага 2016 онд 434.7 тэрбум төгрөг байсан бол 2017 оны хүлээгдэж буй гүйцэтгэлээр 312.3 тэрбум төгрөгт хүрч өмнөх онтой харьцуулахад 28.2 хувиар буюу 122.5 тэрбум төгрөгөөр, өр төлбөр 2016 онд 1,241.2 тэрбум төгрөг байсан бол 2017 оны хүлээгдэж буй гүйцэтгэлээр 1,201.5 тэрбум төгрөг болж, өмнөх оноос 3.2 буюу 39.8 тэрбум төгрөгөөр тус тус буурсан. “Эрдэнэс Монгол” ХХК-ийн төлөөлөл хэрэгжүүлдэг 13 компани, Төрийн банк, Хөгжлийн банкны дүн ороогүй болно.

Мөн урт хугацаат өр төлбөрийн дүнд 9 хуулийн этгээдийн Хөгжлийн банкинд төлөх 1,054.6 тэрбум төгрөгийн өр төлбөр орсон бөгөөд нийт өр төлбөрийн 29.8 хувийг эзэлж байна.

2016 онд төрийн өмчит 38 хуулийн этгээд ашигтай ажиллаж байсан бол 2017 оны хүлээгдэж буй гүйцэтгэлээр 54 компани цэвэр ашигтай ажилласан, алдагдалтай ажилласан хуулийн этгээд 18 болж 2016 оныхоос 16-аар буурсан байна.

2016 онд төрийн өмчийн ногдол ашгийн 4.3 тэрбум төгрөгийн орлогыг улсын төсөвт төвлөрүүлсэн бол 2017 оны жилийн эцсийн байдлаар ногдол ашгийн 12.5 тэрбум төгрөгийн орлогыг улсын төсөвт төвлөрүүлсэн нь өмнөх онтой харьцуулахад 3 дахин, Засгийн газрын үйл ажиллагааны хөтөлбөрийг хэрэгжүүлэх төлөвлөгөөнд тусгагдсан зорилтот түвшинтэй харьцуулахад 1.6 дахин тус тус өссөн үзүүлэлттэй байна.

Өмч хувьчлалын ажлын хүрээнд 2017 онд “Оргил рашаан сувилал” ТӨХК, “Цахилгаан дамжуулах үндэсний сүлжээ” ТӨХК-ийн “Болор” амралтын газар, “Архангай АЗЗА” ТӨХК-ийн “Замчин” зочид буудлын барилга байгууламж, Хөвсгөл аймгийн Газрын харилцаа, барилга, хот байгуулалтын газрын барилгыг нээлттэй дуудлага худалдааны хэлбэрээр худалдаж, хувчилсан бөгөөд өмч хувьчлалаас нийт 16.8 тэрбум төгрөгийг улсын төсөвт төвлөрүүлэв.

2017 оны жилийн эцсийн байдлаар улсын хэмжээнд нийт төрийн өмчит 67 хуулийн этгээдийн 402 түрээсийн гэрээг хянан баталгаажуулж, түрээсийн нийт орлогоос улсын төсөвт 2.1 тэрбум төгрөгийг төвлөрүүлэв. 2017 онд улсын төсөвт төвлөрүүлсэн түрээсийн орлогыг өнгөрсөн онтой харьцуулахад 544.8 сая байсан бол 2,090.0 сая болж 3.8 дахин нэмэгдсэн.

“Төрийн өмчийг 2017-2020 онд хувьчлах, өөрчлөн байгуулах үндсэн чиглэл”-ийг Хууль тогтоомжийн тухай хуулийн дагуу боловсруулах ажлыг зохион байгуулж байгаа бөгөөд төслийг УИХ-ын 2017 оны намрын чуулганаар хэлэлцүүлэхээр бэлтгэж байна. **/40 хувь/**

5.2.2.Төсөл, тендерийн шалгаруулалтыг олон нийтэд ил тод болгож “Шилэн тендер шалгаруулалт” бодлого хэрэгжүүлнэ.

**Биелэлт:** Монгол Улсын Ерөнхий сайдын 2017 оны 28 дугаар захирамжаар Шилэн тендерийн хууль боловсруулах асуудлыг судлах, хуулийн үзэл баримтлал, төслийг боловсруулах үүрэг бүхий Ажлын хэсгийг байгуулан ажиллаж байна.

Улсын төсвийн хөрөнгө оруулалтаар 2015-2016 онд гүйцэтгэсэн “Төрийн худалдан авах ажиллагааны цахим систем” <https://tender.gov.mn> 2017 онд бүрэн ашиглалтад орсон. 2017 оны 12 дугаар сарын 31-ний өдрийн байдлаар улсын хэмжээнд төрийн өмчит нийт 1133 хуулийн этгээд уг системд захиалагч байгууллагаар бүртгүүлсэн бөгөөд 2017 онд зохион байгуулах 10074 төсөл, арга хэмжээний худалдан авах ажиллагааны төлөвлөлтийн мэдээллийг нийтэлж, олон нийтэд ил тод мэдээлсэн. Эдгээрээс 3136 төсөл, арга хэмжээ нь шууд худалдан авах ажиллагаанд хамаарах буюу төсөвт өртөг нь 10.0 сая төгрөгөөс бага болно. 2017 онд захиалагч байгууллагуудаас нийт 4567 тендерийн урилгыг тус системд нээлттэй зарлаж, ил тод мэдээлснээс 2144 удаагийн тендер шалгаруулалтыг цахим хэлбэрээр зохион байгуулсан нь нийт зарлагдсан тендер шалгаруулалтын 47.0 хувийг эзэлж байна. Түүнчлэн, 3091 тендер шалгаруулалтын үр дүн олон нийтэд мэдээлэгдсэн байна.

“Төрийн худалдан авах ажиллагааны цахим систем” <https://tender.gov.mn> –ийн дэд систем болох “Цахим шалгалтын дэд систем”, “Худалдан авах ажиллагааны төлөвлөлтийн дэд систем”, “Цахим тайлангийн дэд систем”, “Мэдээлэл солилцооны дэд систем”, “Цахим тендер шалгаруулалтын дэд систем”, “Цахим гэрээний дэд систем” зэрэг дэд системүүд ашиглалтад нэвтэрсэн бөгөөд “Ухаалаг тендер” гар утсанд суурилсан программын хэрэглээг өргөжүүлэх, Нээлттэй гэрээний олон улсын стандарт (Open Contracting Data Standart)-ыг нэвтрүүлж, худалдан авах ажиллагааны талаарх мэдээллийг ухаалаг техник унших боломжтойгоор opendata.tender.gov.mn системийг хөгжүүлэн олон нийт, хэрэглэгчдийг мэдээллээр хангаж байна.

Сангийн яам, Монгол банк, Оюуны өмч, улсын бүртгэлийн ерөнхий газар, Татварын ерөнхий газар, Нийгмийн даатгалын ерөнхий газар, монгол улсад үйл ажиллагаа явуулж буй арилжааны банктай тендерт оролцогчийн талаарх шаардлагатай мэдээллийг шуурхай солилцох боломжийг бүрдүүлсэн. Ерөнхий гэрээ байгуулах журмын төсөл, түүний тендерийн жишиг баримт бичгийг боловсруулах үүрэг бүхий Сангийн яамнаас байгуулагдсан ажлын хэсэгт ТӨБЗГ-ын төлөөлөл ажилласан бөгөөд Сангийн сайдын 2017 оны 234 дүгээр тушаалаар “Ерөнхий гэрээ байгуулах журам” батлагдсан.  **/40 хувь/**

5.2.3.Эдийн засаг, бизнес, худалдаа, өмч, санхүүгийн эрх зүйн үндсийг боловсронгуй болгож, өмчлөх эрхийн баталгааг алдагдуулсан хууль тогтоомж, шийдвэрийг засч сайжруулна.

**Биелэлт:** Дампуурлын тухай хуулийн шинэчилсэн найруулгын төслийг боловсруулах ажлын хэсгийг байгуулан уг хуулийн хэрэгжилтийн үр дагаврын үнэлгээг хийж, үзэл баримтлалыг боловсруулсан.

Уул уурхайн чиглэлийн хууль тогтоомжийн давхардал, зөрчил, хийдлийг тогтоох, тэдгээрийн хоорондын уялдаа холбоог сайжруулах Ажлын хэсгийг байгуулж, уул уурхайн салбарын 10 хуульд дүн шинжилгээ хийж нийт давхардал-267, зөрчил-150, хийдэл-150 тогтоосон байна. Уул уурхайн багц хуулийн төслийг боловсруулах ажлын хэсгийг ХЗДХС болон УУХҮС-ын 2017 оны 12 сарын 13-ны өдрийн А/298-А/240 тоот хамтарсан тушаалаар байгуулсан бөгөөд уул уурхайн багц хуулийн төслийг боловсруулж байна. Мөн түүнчлэн байгаль орчны салбарын 18 хуульд дүн шинжилгээ хийж нийт давхардал-142, зөрчил-177, хийдэл-227 тогтоосон байна. Байгаль орчны багц хуулийн төслийг боловсруулах ажлын хэсгийг ХЗДХС болон БОАЖС-ын 2017 оны 12 сарын 26-ны өдрийн А/371-А/313 тоот хамтарсан тушаалаар байгуулсан бөгөөд байгаль орчны багц хуулийн төслүүдийг боловсруулж эхлээд байна. **/40 хувь/**

5.2.4.Газрын харилцааны эрх зүйн зохицуулалтыг сайжруулж, газрыг эдийн засгийн эргэлтэд бодитой оруулах нөхцөлийг бүрдүүлнэ.уг

**Биелэлт:** Газрын эдийн засгийн үнэлгээний стандарт, аргачлалын төслийг боловсруулж байна. Монгол Улсын газрын үнэлгээний зэрэглэл /бүс/, 1 га газрын суурь үнийг шинэчлэн тогтоох судалгаа хийсэн бөгөөд суурь үнийн асуудлыг Засгийн газрын хуралдаанаар хэлэлцүүлэхээр бэлтгэж байна.

Газрын биржийн үйл ажиллагааны журмыг боловсруулж, Засгийн газрын 2016 оны 210 дугаар тогтоолооор баталсан. Газрын биржийн үйл ажиллагааны журам батлагдсантай холбогдуулан биржийн программ хангамжийг хэрэглээнд нэвтрүүлж, газрын дуудлага худалдаа, төсөл сонгон шалгаруулалт, мэдээллийн сангийн үйл ажиллагааг цахимаар явуулах эрх зүйн болон техник технологийн нөхцлийг бүрдүүлсэн.

2017 оны байдлаар Ховд аймгийн Мянгад, Говь-Алтай аймгийн Халиун, Өмнөговь аймгийн Цогцэций, Баян-Овоо, Ханбогд, Хэнтий аймгийн Батноров, Батширээт, Дорноговь аймгийн Өргөн сумдууд нутаг дэвсгэрийн хөгжлийн ерөнхий төлөвлөгөө боловсруулах ажлаа эхлүүлээд байна. **/40 хувь/**

5.2.5.Иргэн, хуулийн этгээдийн оюуны болон хөдлөх, үл хөдлөх эд хөрөнгийг өмчлөх эрхийн баталгааг сайжруулж, эрх зүйн орчинг боловсронгуй болгоно.

**Биелэлт:** Зохиогчийн эрх болон түүнд хамаарах эрхийн тухай хуульд нэмэлт, өөрчлөлт оруулах тухай, Патентийн тухай хуульд нэмэлт, өөрчлөлт оруулах тухай, Барааны тэмдэг, газар зүйн заалтын тухай хуулийн төслүүдийг боловсруулах шатанд холбогдох тооцоо, судалгаа хийж, тухайн хуулиудийн хэрэгжилтийн үр дагаварт үнэлгээ хийсэн бөгөөд хуулийн төслийн үзэл баримтлалыг боловсруулав.

Эд хөрөнгө өмчлөх эрх, түүнтэй холбоотой эд хөрөнгийн бусад эрхийн улсын бүртгэлийн тухай хуулийн шинэчилсэн найруулгын төслийг Засгийн газрын 2016 оны 12 дугаар сарын 22-ны өдрийн хуралдаанаар хэлэлцүүлж 2016 оны 12 дугаар сарын 26-ны өдөр Улсын Их Хуралд өргөн мэдүүлсэн.

Хөдлөх эд хөрөнгө болон эдийн бус хөрөнгийн барьцааны мэдэгдэл бүртгэх програмын танилцуулга, тестлэх үйл ажиллагааг 2017 оны 1 дүгээр сарын 24-ний өдрөөс эхлэн туршин ажиллуулж байна. 2017 оны 3 дугаар сарын 01-нээс 6 дугаар 06-ны өдөр хүртэлх хугацаанд хөдлөх эд хөрөнгө болон эдийн бус хөрөнгийн барьцааны мэдэгдлийн бүртгэлийн системд нийт 321 иргэн, хуулийн этгээд хэрэглэгч болох хүсэлтээ цахимаар ирүүлснээс арилжааны банк 12, банк бус санхүүгийн байгууллага болон бусад байгууллага 154, иргэн 155 байна. Өмнө үүссэн гэрээт барьцааны мэдэгдэл 236, шинэ барьцааны мэдэгдэл 20,820 өмнө үүссэн гэрээт барьцааны мэдэгдэлд 9 удаа нэмэлт өөрчлөлт оруулж, 9 удаа гэрчилгээт хайлт хийж, 32 удаа гэрээт барьцааны мэдэгдэлд нэмэлт өөрчлөлт оруулсан байна. Нийт 603,171,020 (Зургаан зуун гурван сая нэг зуун далан нэгэн мянга) төгрөг дансандаа байршуулж, шинэ барьцааны мэдэгдлийн 458.040.000 төг, нэмэлт өөрчлөлтийн 451.000 төг, гэрчилгээт хайлтын 54.000 төг, нийт 458.545.000 төгрөгийн үйлчилгээний хураамжийг улсын төсөвт оруулсан байна. **/40 хувь/**

5.2.6.Монгол Улсаас гадаад улстай байгуулсан худалдаа, хөрөнгө оруулалт, давхар татварын гэрээ, хэлэлцээрийн хэрэгжилтэд тавих хяналтыг сайжруулж, Монгол Улсын эрх ашигт нийцүүлэх бодлогыг хэрэгжүүлнэ.

**Биелэлт:** Монгол Улсаас 43 улстай байгуулсан хөрөнгө оруулалтыг хөхиүлэн дэмжих харилцан хамгаалах тухай хэлэлцээрийн бүтэц болон хэрэгжилтийн судалгааг НҮБ-ын Худалдаа, хөгжлийн бага хуралтай хамтран 2016 оны 6 дугаар сард хийж гүйцэтгэсэн. Судалгаанд үндэслэн загвар төслийг боловсруулсан бөгөөд одоогоор НҮБ-ын Худалдаа, хөгжлийн бага хурлын шинжээчдийн санал, дүгнэлт, зөвлөмжийг хүлээж байна.

Ази, Номхон далайн худалдааны хэлэлцээрт (АПТА) Монгол Улс 366 нэр төрлийн барааны бүтээгдэхүүний жагсаалтаар элсэх саналыг манай холбогдох байгууллагууд дэмжсэн. Иймд энэ жагсаалтаар хэлэлцээрт нэгдэн орох асуудлыг Засгийн газрын хуралдаанаар хэлэлцүүлж, улмаар УИХ-д өргөн мэдүүлэхээр ажиллаж байна.

БНСУ-тай Эдийн засгийн түншлэлийн тухай хэлэлцээр байгуулах Хамтарсан судалгааны багийн Монголын талын судлаачдын бүрэлдэхүүн, ажлын удирдамж, төлөвлөгөөг Гадаад харилцааны сайдын тушаалаар батлуулан хэлэлцээрийн бэлтгэл ханган ажиллаж байна. Хамтарсан судалгааны багийн II уулзалт 2017 оны 4 дүгээр сарын 27-ны өдөр Сөүл хотноо зохион байгуулж, судалгааны ажлын II, III бүлгийн тайланг хэлэлцэв. Судалгааны ажлыг дүгнэхээр ажиллаж байна.Судалгааны дүнг үндэслэн хэлэлцээр байгуулах хэлэлцээг эхлүүлэх шийдвэр гаргана.

Япон Улстай давхар татварын хэлэлцээрийн төслийг 2016 онд солилцсон бөгөөд анхдугаар техникийн уулзалтыг 2017 оны 1 дүгээр сарын 23-25-нд Улаанбаатар хотноо хийсэн. УИХ-ын дарга М.Энхболдын 2017 оны 3 дугаар сард Япон Улсад хийсэн айлчлалын үеэр тус хэлэлцээрийг байгуулах чиглэлээр хоёр тал үргэлжлүүлэн хамтран ажиллахаар тохирсон.

**/40 хувь/**

5.2.7.Төрийн үйлчилгээг чирэгдэлгүй, хүнд суртлаас ангид байх эрх зүйн орчинг бүрдүүлж, иргэдийн эрхийг баталгаажуулна.

**Биелэлт:** Улсын бүртгэлийн тухай хуулийн шинэчилсэн найруулгын төсөл, Иргэний бүртгэлийн тухай хуулийн шинэчилсэн найруулгын төслүүдийг Улсын Их Хуралд өргөн мэдүүлсэн.

Монгол Улсын иргэн гадаадад хувийн хэргээр зорчих, цагаачлах тухай хуулийн шинэчилсэн найруулгын төслийг боловсруулах ажлын хэсгийг Хууль зүй, дотоод хэргийн сайдын 2017 оны 4 дүгээр сарын 28-ны өдрийн А/103 тоот тушаалаар байгуулан ажиллаж байна.

Засгийн газрын 2010 оны 338-р тогтоолоор баталсан “Монгол Улсын виз олгох журам”, 339 дүгээр тогтоолоор баталсан “Гадаадын иргэнийг Монгол Улсаас албадан гаргах болон Монгол Улсад дахин оруулахгүй байх хугацаа тогтоох журам”, 340 дүгээр тогтоолоор баталсан “Гадаадын иргэн, Монгол Улсад оршин суух болон түүнийг бүртгэх журам”-д нэмэлт, өөрчлөлт оруулах тухай тогтоолын төсөлд нөлөөллийн шинжилгээ хийж, төслийг эцэслэн боловсруулсан бөгөөд Засгийн газрын хуралдаанаар хэлэлцүүлэхээр бэлтгэж байна.

Оюуны өмч, улсын бүртгэлийн үйл ажиллагаанд мөрдөгдөж буй дүрэм, журмуудыг боловсронгуй болгох судалгааны хүрээнд нийт 5 журмыг шинэчлэн баталж, үйл ажиллагаандаа мөрдөн ажиллан байна.Цахим засаг үндэсний хөтөлбөрийг боловсруулахтай холбогдуулан нээлттэй өгөгдлийн өнөөгийн байдлын судалгааг хийв. **/40 хувь/**

5.2.8.Улсын бүртгэлийг ажиллагааг онлайн горимд шилжүүлж, үндэсний цахим баримт бичгийн хэрэглээг нэмэгдүүлнэ.

**Биелэлт:** Засгийн газрын 2017 оны 111 дүгээр тогтоолоор “Цахим хэлбэрээр албан хэрэг хөтлөх нийтлэг журам”-ыг батлав. Төрийн байгууллагуудын цахим албан хэрэг хөтлөлтөд тоон гарын үсэг ашиглахтай холбогдуулан тоон гарын үсгийн тэмдэглэгээний хэлбэржилтийг боловсруулж, Нийслэлийн мэдээллийн технологийн газар, Монпасс СА ХХК, Нийслэлийн архивын газарт тус тус хүргүүлж, хэрэглээнд нэвтрүүлээд байна. Нийслэлийн хэмжээнд 545 албан хаагч тоон гарын үсгийг ашиглаж, цахим хэлбэрээр албан хэрэг хөтлөж байна.

Гадаад паспорт олголтын програмыг боловсруулж, гадаад паспорт олголтыг цахим хэлбэрт шилжүүлсэн. Иргэний гадаад паспорт авах хуудсан дээрх бар кодыг уншуулж, тухайн гадаад паспорт хэд дугаартай хайрцагт, хэддүгээрт байгаа талаарх мэдээлэл программаас шууд гардаг болсноор иргэдэд шуурхай, чирэгдэлгүй үйлчлэх нөхцлийг бүрдүүлсэн. Ингэснээр иргэнд олгосон гадаад паспорт он, сар, өдөр, цаг минуттайгаа системд бүртгэгдэж, паспорт бүрт хяналт тавих боломж бүрдсэн.

Консулын үйлчилгээг цахимжуулж, хилийн чанадад оршин сууж буй монгол иргэд үндэсний энгийн гадаад паспорт захиалах, тэдгээрт паспорт олгох үйл ажиллагааг хялбаршуулах журмыг ГХЯ, ХЗДХЯ-ны ТНБД нарын 2017.01.13-ны өдрийн хамтарсан тушаалаар батлаад байна. Ойрын хугацаанд программын шийдлийг бэлэн болгосны дараа үйлчилгээг нэвтрүүлнэ. 2017 оны 3 дугаар сарын 13-ны өдрөөс эхлэн ДТГ-т паспорт захиалсан иргэдийн материалыг цахимаар хүргүүлдэг болов. Хилийн чанадад байгаа иргэд ДТГ-т паспорт захиалаад 2-3 сар хүртэл хүлээдэг байсан хүндрэлтэй байдал арилав.

Иргэний цахим үнэмлэхийн хэрэглээг нэмэгдүүлэх зорилгоор бүртгэлийн нэгж дээр чипэн дэх мэдээллийг уншиж, хаягийн бичвэрийг хийхээр бэлтгэл ажил хангаж байна.

2017 оны 1 дүгээр сарын 20-ны өдөр Үндэсний цахим гадаад паспортыг хэрэглээнд нэвтрүүлэх чиглэлээр чиптэй гадаад паспортын бэлдэц нийлүүлэгч Унгарын мөнгөн тэмдэгт хувьцаат компаний төлөөлөгч нартай гэрээ байгуулж, хэлэлцээр хийсэн. 2016 оны гэрээний дагуу 30000 ширхэг бэлдэцийг хүлээн авсан."Үндэсний ой санамж-3" буюу цахим үнэмлэх болон гадаад паспортын бичилт хийх, бэлдэц үйлдвэрлэх, үйлдвэрийн байр өргөтгөх талаар хөтөлбөрийн бичиг баримт боловсруулж, Хууль зүй, дотоод хэргийн яам, Үндэсний хөгжлийн газар, Сангийн яам, Үндэсний аюулгүй байдлын зөвлөл, Засгийн газарт танилцуулаад холбогдох шийдвэрийг гаргуулаад байна.

Улсын бүртгэлийн мэдээллийг алслагдсан нэгжүүд болох сум, хороонд бүртгэгдсэн иргэний улсын бүртгэлийн мэдээллийг төв сүлжээнд холбох 152 хороо, 330 сумын судалгааг гаргасан. Одоогийн байдлаар нийслэлийн 128 хороо, 28 сум бүртгэлийн нэгдсэн сүлжээнд бүрэн холбогдон ажиллаж байна. Нийслэлийн БГД-ийн 23 хороог бүртгэлийн нэгдсэн сүлжээнд холбох техникийн нөхцлийг боловсруулсан, шилэн кабелийн холболтын ажлыг нийслэлийн МТГ-тай хамтран гүйцэтгэж байгаа ба төгсгөлийн төхөөрөмжийг худалдан авах ажил хийгдэж байна. 2017 оны 12 дугаар сарын 10-ны байдлаар ажлын явц 80 хувьтай. Түүнчлэн Монгол улсын 42 дипломат төлөөлөгчийн газраас бүртгэлийн мэдээллийг нууцлал, аюулгүй байдлыг хангасан технологоор дамжуулан төв сүлжээнд хүлээн авах үйлчилгээг хийж гүйцэтгэсэн. **/40 хувь/**

5.2.9.Улсын бүртгэлийн архивыг бүхэлд нь цахимжуулж, газар зүйн мэдээллийн системд суурилсан хаягжуулалтын нэгдсэн санг бий болгоно.

**Биелэлт:** Цахимжуулалт хийгдээгүй 11 аймгийн эд хөрөнгийн архивын цаасан материалыг цахимжуулж, бүртгэлийн өдөр тутмын болон онлайн үйлчилгээнд ашиглах зорилгоор Ухаалаг засаг төслийг Дэлхийн банктай хамтран хэрэгжүүлж байна. 2017 оны байдлаар гүйцэтгэгчийг сонгон шалгаруулж STX Citinet ХХК-тай Ухаалаг засаг төслийн нэгж гэрээ байгуулсан. Гэрээ болон төлөвлөгөөний дагуу 2017 оны 10 дугаар сарын 16, 17-ны өдрүүдэд цахимжуулалт хийх 11 аймгийн багийн ахлагч нарын сургалтыг зохион байгуулсан.

Улсын бүртгэлийн төв архивт хадгалагддаггүй Нийслэлийн улсын бүртгэлийн газрын иргэний баримтын архивын 93000 гаруй баримтыг цахимжуулахад шаардлагатай ажиллах хүч, тоног төхөөрөмжийн зардлын тооцоог гаргав. Цахимжуулах ажлыг 2017 оны 5 дугаар сарын 22-ний өдрөөс эхлүүлсэн. 2017 оны 12 дугаар сарын 14-ний байдлаар 99,9 хувийн гүйцэтгэлтэй байна.

Шуудан, ложистикийн тогтолцоог боловсронгуй болгох зорилгоор Улаанбаатар хотод ачаа эргэлтийн нэгдсэн терминалыг Амгалан өртөөнд байгуулахаар ажиллаж байна. **/40 хувь/**

5.2.10.“Нэг иргэн, нэг бүртгэл” хөтөлбөр хэрэгжүүлэх замаар бүртгэлийн тогтолцоог үе шаттай төгөлдөржүүлж, төрийн болон цахим бизнес, онлайн банкны үйлчилгээг жигд, тэгш авах нөхцөлийг бүрдүүлнэ.

**Биелэлт:** “Нэг иргэн нэг бүртгэл” үндэсний хөтөлбөрийг боловсруулах хэрэгцээ шаардлага, иргэний бүртгэлийн системийн өнөөгийн байдлыг судлах ажлын даалгаврыг боловсруулаад байна.

Цахим худалдааны эрх зүйн орчныг цахим орчинд оролцогч талууд баталгаажуулах, оролцогч талуудын эрх үүрэг, цахим орчин дахь төлбөр тооцоо гэсэн 3 чиглэлээр хийхээр төлөвлөж тандан судалгааг эхлүүлээд байна.

Оюуны өмч улсын бүртгэлийн ерөнхий газар болон банкуудтай хамтран бүртгэлийн үйлчилгээний хураамжийг цахим төлбөрийн системээр дамжуулан авдаг болох онлайн банкны үйлчилгээг турших програм хангамжийг боловсруулж дууссан. Банкны пос машины үйлчилгээг иргэн, хуулийн этгээдийн бүртгэл, архивын үйлчилгээнд бүрэн нэвтрүүлж, үйл ажиллагаандаа хэвшүүлэн ажиллаж байна.

Оюуны өмч улсын бүртгэлийн ерөнхий газрын Иргэний баримтын төв архивт 1951-1988 оны хувийн хэргийн цахимжуулалт 97.5 хувьтай байна. 2012 оноос хойшхи иргэн, хуулийн этгээдийн архивын нэмэлтээр ирсэн материалыг цахимжуулах ажлыг эхлүүлсэн. “Үндэсний ой санамж 2” –ийн төслийн хүрээнд ОӨУБЕГ-ын улсын бүртгэлийн эх нотлох баримтын төрөлжсөн архивын хадгалалт, нууцлал, аюулгүй байдал, цахимжуулалт, хүний нөөц, техник технологийн хэвийн ажиллагааны талаарх судалгааг хийж байна. **/40 хувь/**

5.2.11.Хууль, эрх зүйн актуудын давхардал, зөрчилтэй заалтуудыг илрүүлэх, арилгах, шинэ хуулийн төсөл боловсруулахад эрх зүйн цахим мэдээллийн нэгдсэн санг ашиглах замаар хууль, эрх зүйн баримт бичгийн агуулга, уялдаа холбоог дээшлүүлнэ.

**Биелэлт:** Монгол Улсын сайд, Засгийн газрын хэрэг эрхлэх газрын дарга, Монгол Улсын Хууль зүй, дотоод хэргийн сайд, Гадаад харилцааны сайд, Монгол Улсын Их хурлын Тамгын газрын ерөнхий нарийн бичгийн дарга, Монгол Улсын ерөнхийлөгчийн Тамгын газрын дарга, Монгол Улсын Үндсэн хуулийн цэцийн Тамгын газрын дарга, Монгол Улсын дээд шүүхийн Тамгын газрын дарга нарын 2017 оны 1 дүгээр сарын 16-ны өдрийн хамтарсан тушаал, захирамжаар “Эрх зүйн мэдээллийн нэгдсэн системийг ажиллуулах журам”-ыг шинэчлэн баталсан.

Эрх зүйн мэдээллийн нэгдсэн системийн аюулгүй байдлын хяналтыг 3 удаа, систем ачааллыг тэнцвэржүүлэх ажлыг 2 удаа хийж гүйцэтгэсэн. Хэрэглэгчийн ачааллаас үүдсэн гацалт, системийн доголдолыг тухай бүр арилгаж хэвийн ажиллагаанд оруулсан. Тайлант хугацаанд нийт 85 хууль, бусад актуудын хэлбэржилтийг зассан. Эрх зүйн мэдээллийн нэгдсэн системийн техник хангамжийн болон програмын шинэчлэлийн төслийг дахин нягтлан шинэчлэн боловсруулж дуусгав.

Орон сууцны тухай, Хот суурины ус хангамж, ариутгах татуургын ашиглалтын тухай хуулиудад нэмэлт, өөрчлөлтт оруулах тухай хуулийн төсөл, үзэл баримтлалыг боловсруулж байна. **/40 хувь/**

**5.3.Шүүх эрх мэдлийн байгууллагын тогтолцоог боловсронгуй болгож, хүний эрх, эрх чөлөөний баталгааг хангах чиглэлээр:**

**Хууль заавал хэрэгждэг, хүн бүрд эрх тэгш, алагчлалгүй, шударга үйлчилдэг, итгэл хүлээсэн хүний эрхийн мэдрэмжтэй, шударга ёсны засаглалыг бэхжүүлэх зарчмыг баримтална.**

5.3.1.Үндсэн хуулийн цэцийн болон Үндсэн хуулийн цэцэд маргаан хянан шийдвэрлэх ажиллагааны тухай хуулийг боловсронгуй болгож, Монгол Улсын Үндсэн хуулийн биелэлтэд дээд хяналт тавих баталгааг бэхжүүлнэ. **/хугацаа болоогүй/**

5.3.2.Шүүгчийг сонгон шалгаруулах тогтолцоог боловсронгуй болгож, Шүүхийн захиргааны болон Шүүхийн иргэдийн төлөөлөгчдийн эрх зүйн байдлын тухай хуулийг шинэчлэн сайжруулна. **/хугацаа болоогүй/**

5.3.3.Шүүгч бүр дээр хувийн хэрэг нээж, шийдвэрлэсэн хэрэг маргаан нь дээд шатны шүүхээр өөрчлөгдсөн тохиолдол бүрд зөрчлийн оноо тооцон хариуцлагыг дээшлүүлнэ.

**/хугацаа болоогүй/**

5.3.4.Иргэний хэрэг шүүхэд хянан шийдвэрлэх тухай болон Арбитрын тухай хуулийг шинэчлэн, иргэний эрх зүйн харилцаанд оролцогчдын хооронд үүссэн эдийн болон эдийн бус баялагтай холбоотой маргааныг шийдвэрлэх эрх зүйн орчинг боловсронгуй болгоно.

**Биелэлт:** Улсын Их Хурлын 2017 оны 1 дүгээр сарын 26-ны өдрийн хуралдаанаар Арбитрын тухай хуулийг бусад дагалдах хуулийн төслийн хамт баталсан. **/70 хувь/**

5.3.5.Гэр бүл, хүүхэдтэй холбоотой болон хүрээлэн байгаа орчин, газрын асуудалтай холбоотой хэрэг, маргааныг тухайн чиглэлээр мэргэшсэн шүүгч, прокурор, хууль сахиулах байгууллагын алба хаагч шийдвэрлэх механизмыг бүрдүүлнэ.

**Биелэлт:** Хууль зүйн үндэсний хүрээлэнгээс “Хүний эрхэд суурилсан хандлага төлөвшүүлэх нь” сэдэвт хууль сахиулах алба хаагч нарт зориулсан сургалтыг 2017 оны 3 дугаар сарын 23-ны өдөр, 2017 оны 10 дугаар сарын 12-13-ны өдрүүдэд цагдаагийн хэрэг бүртгэгч, мөрдөн байцаагч нарт зохион байгуулсан. Нийт 24 цагийн сургалтад 71 алба хаагч хамрагдсан байна.2013 оны 4 дүгээр сарын 15-ны өдрөөс “Хуульчийн эрх зүйн байдлын тухай хууль” хэрэгжиж эхэлсэнтэй холбогдон хууль зүйн үргэлжилсэн сургалтыг зохион байгуулах чиг үүрэг Монголын хуульчдын холбоонд шилжсэн. **/40 хувь/**

5.3.6.Гэрч, хохирогчийн аюулгүй байдал, нууцлалыг хамгаалах чиглэлээр эрх зүйн орчинг боловсронгуй болгож, гэрч, хохирогчийн хамгааллын цогц механизмыг бүрдүүлнэ.

**Биелэлт:** Гэрч, хохирогчийг хамгаалах тухай хуульд нэмэлт, өөрчлөлт оруулах тухай хуулийн төслийг боловсруулах ажлын хүрээнд хуулийн хэрэгжилтийн үр дагаварт үнэлгээ хийсэн бөгөөд хуулийн төслийн үзэл баримтлалыг боловсруулав. **/40 хувь/**

5.3.7.Бүх нийтийн эрх зүйн боловсролын хөтөлбөр хэрэгжүүлнэ.

**Биелэлт:** Бүх нийтийн эрх зүйн боловсролыг дээшлүүлэх хэрэгцээ, шаардлага тодорхой болж, хөтөлбөр хэрэгжүүлэх үндэслэл боловсруулах, судалгааг хийж, дүнг 2016 оны 12 дугаар сард Улаанбаатар, Ховд, Хэнтий, Өвөрхангайд бүсчилсэн олон нийтийн хэлэлцүүлэг зохион байгуулсан. Эрх зүйн анхан шатны мэдлэг, боловсрол олгож буй өнөөгийн нөхцөл байдал, хэрэгцээ шаардлагын судалгаа хийх ажлын хүрээнд “Эрх зүйн боловсрол олгох, мэдээлэл түгээх үр нөлөөтэй арга хэлбэр” сэдэвт харьцуулсан судалгаа хийж, тайлан гаргасан.

Хууль зүйн үндэсний хүрээлэнгээс 2017 онд 7 төрлийн мэдээллийн хуудсыг бэлтгэж цахим орчинд нийтийн хүртээл болгоод байна. Үүнд:  Замын хөдөлгөөний зохицуулагч иргэн тантай хэрхэн харилцах тухай, Согтууруулах ундаа хэтрүүлэн хэрэглэсэн этгээдийг албадан эрүүлжүүлэх талаар, Хадгаламжийн хүүгээс татвар авах тухай, Хувь хүний орлогын албан татварын тухай хуулийн нэмэлт, өөрчлөлтийн талаар, Нийгмийн даатгалын шимтгэлийн хувь хэмжээ 2018 оноос эхлэн өөрчлөгдсөн талаар, Зорчих хэсгийн уулзвар түгжрэлтэй үед уулзвар нэвтэрч түгжрэл үүсгэж болохгүй талаар, Аж ахуйн нэгж байгууллага ойр орчмын 50 метр газрын цас, мөсийг арилгах үүрэгтэй талаар, “Эрүүл мэндийн тусламж, үйлчилгээ үзүүлэх байгууллага нь оюутан, сурагчдад харьяалал харгалзахгүй эрүүл мэндийн тусламж, үйлчилгээ үзүүлэх үүрэгтэй талаар тус тус мэдээллийг бэлтгэж иргэд, олон нийтэд түгээв.

Нийслэлийн ерөнхий боловсролын 11 сургуулийн болон зарим аймгийн ахлах ангийн сурагчдад гэмт хэргээс урьдчилан сэргийлэх, тодорхой төрлийн гэмт хэргийн шалтгаан нөхцөл, үр дагавар, урьдчилан сэргийлэх (тухайлбал ерөнхий боловсролын сургуулийн ахлах ангийн сурагчдын ихээр холбогддог дээрэм, танхай, хулгайн гэмт хэргээс урьдчилан сэргийлэх, Архидан согтуурахтай тэмцэх тухай, хар тамхи, мансууруулах бодисын хор уршиг, үр дагавар, цахим гэмт хэргийн талаар болон эрх зүйн мэдээлэлтэй байхын ач холбогдол) агуулга бүхий сургалтыг зохион байгуулсан. Сургалтад нийт ахлах ангийн 2000 орчим сурагчид хамрагдсан. Захиргааны ерөнхий хууль, хууль тогтоомжийн тухай хуулийн танилцуулга сургалтыг ОӨУБЕГ, Баянгол, Баянзүрх, Налайх, Багануур, Хан-Уул дүүргийн ЗДТГ-ын ажилтнууд, Хороодын Засаг дарга, хэсгийн ахлагч болон бусад иргэдэд зохион байгуулсан. Сургалтад 500 орчим иргэд хамрагдсан.

**/40 хувь/**

5.3.8.Хэвлэлийн эрх чөлөөг хангах эрх зүйн орчинг сайжруулж, иргэдийн үзэл бодлоо чөлөөтэй илэрхийлэх, үг хэлэх, хэвлэн нийтлэх, мэдээлэл хайх, хүлээн авах эрхийн баталгааг хангана. **/хугацаа болоогүй/**

5.3.9.Иргэний хувийн болон гэр бүлийн нууц, захидал харилцаа, мэдээллийн нууц, нэр төрөө хамгаалах эрх, эрх чөлөөнд халдахыг хориглосон эрх зүйн зохицуулалтыг сайжруулна.

**/хугацаа болоогүй/**

5.3.10.Нийгмийн зорилтот бүлгийн иргэдэд үнэ төлбөргүй хууль зүйн туслалцаа үзүүлэх эрх зүйн орчинг бүрдүүлнэ.

**Биелэлт:** Үнэ төлбөргүй хууль зүйн туслалцаа авах шаардлагатай нийгмийн зорилтот бүлгийн судалгааны дизайныг 2017 оны 1 дүгээр сард батлуулж, ажлын хэсэг байгуулагдан, төлөвлөгөө боловсруулан хэрэгжилтийг ханган ажиллаж байна.

Хууль зүйн туслалцааны тухай /шинэчилсэн найруулга/ хуулийн төсөлд үнэ төлбөргүй хууль зүйн туслалцаа үзүүлэх байгууллагын тогтолцоо, бүтэц, зохион байгуулалтын талаар тодорхой саналыг тусгасан болно. Хууль зүйн туслалцаа авах шаардлагатай нийгмийн зорилтот бүлгийн судалгааг “Нээлттэй нийгэм форум” ТББ-ын дэмжлэгээр хийж дуусгав. **/40 хувь/**

5.3.11.Хүний эрхийг хамгаалах үндэсний тогтолцоог сайжруулж, хүний эрхийн стандартыг нэвтрүүлнэ.

**Биелэлт:** “Хүний эрхэд суурилсан хандлага төлөвшүүлэх нь” сэдэвт сургалтыг 2017 оны 3 дугаар сарын 23-ны өдөр хийж цагдаагийн хэрэг бүртгэгч, мөрдөн байцаагч 31 алба хаагч хамрагдсан. Сургалтыг 2017 оны 10 дугаар сард цагдаагийн хэрэг бүртгэгч, мөрдөн байцаагч нарт зохион байгуулсан. Нийт 24 цагын сургалтад 71 албан хагч хамрагдаж, хүний эрхийг хангах, зөрчихөөс зайлсхийх мэдлэг олж авсан. **/0 хувь/**

5.3.12.Гадаадын иргэнд үзүүлэх зарим үйлчилгээг онлайн хэлбэрт шилжүүлж, бүртгэл, хяналтыг сайжруулна.

**Биелэлт:** 2017 онд “Цахим иммигрэйшн” зорилтыг дэвшүүлж, иргэн, аж ахуйн нэгж, байгууллагад визийн зөвшөөрөл, хувийн урилга олгох үйлчилгээг хурдан шуурхай, хүнд сурталгүй явуулах зорилгоор онлайнаар мэдүүлэх програм хангамжийн хөгжүүлэлтийг хийж байна. Энэ ажлын хүрээнд хэрэглэгчийн шаардлагыг тодорхойлж, цахим системийг байршуулах үндсэн болон нөөц серверийг бэлтгэн, системийг суулгаж, техникийн нууцлал аюулгүй байдлыг ханган, EVISA.MN домэйн, SSL сертифкатыг худалдан авч тохиргоог хийж онлайнаар мэдүүлэх програм хангамжийн хөгжүүлэлтийг хангаж ажилласан. Визийн зөвшөөрөл, хувийн урилга олгох үйлчилгээг цахим хэлбэрт шилжүүлэх програм хангамжийн хэрэглэгчийн шаардлагыг боловсруулан 2017 оны 10 дугаар сарын 03-ны өдөр бүрэн ашиглалтад оруулснаар evisa.mn хаягаар үйлчилгээг үзүүлж, тайлант хугацаанд нийт 58 системийн хэрэглэгчийг бүртгэн 15 визийн хүсэлтийг хүлээн авч шийдвэрлэлээ. Мөн виз, зөвшөөрлийн газрын үйлчилгээний хариуг иргэдэд мессежээр өгөх “SMS Pro” програм хангамжийг шинээр боловсруулан, 2017 оны 3 дугаар сарын 31-ний өдрөөс эхлэн нэвтрүүлж, “Мобиком”, “Скайтел”, “Юнител” компаниудтай гэрээ байгуулан ажиллаж байна.

Олон улсын эрэн сурвалжилж буй иргэний мэдээллийн бүртгэлийн систем болох Интерполын мэдээллийн системийг “ISM” системтэй холбох зорилгоор “ISM” системийн виз бүртгэл, хяналт шалгалтын хэсгийг бүсийн газруудад нэвтрүүлж, зайны сургалтыг зохион байгуулан, холбогдох эрхийг нээж өгсөн. **/40 хувь/**

5.3.13.Захиргааны ерөнхий хуулийн хэрэгжилтийг хангаж, захиргааны байгууллагаас иргэдийн эрхийг аливаа хэлбэрээр зөрчихгүй байх нөхцөлийг хангана.

**Биелэлт:** Захиргааны хэм хэмжээ тогтоосон шийдвэрийн улсын нэгдсэн санг Захиргааны хэм хэмжээний актын улсын нэгдсэн сан болгон өөрчлөхтэй холбогдуулан Захиргааны хэм хэмжээний актын нэгдсэн санд бүртгэлтэй нийт 960 шийдвэрээс сайдын 383 тушаал, агентлагийн даргын 56 тушаал, аймаг, нийслэлийн Засаг даргын 44 захирамж нийт 487 шийдвэр нь Захиргааны ерөнхий хуулийн шаардлага хангаагүй байх тул хүчингүй болгох, бүртгэлээс хасах, шинэчлэн баталж ирүүлэх зэрэг шаардлагыг холбогдох байгууллагууд нь хүргүүлж, хуульд нийцээгүй актуудыг хүчингүй болгосон тухай 114 шийдвэрийг хүлээн авч, 28 шийдвэрийг сангаас хасаж, бусад актыг 2017 оны 1 дүгээр улиралд багтаан хуульд нийцүүлэх чиглэл өгсөн.

2017 онд ХЗДХЯ, ХБНГУ-ын Ханнс Зайделийн сантай хамтран зохион байгуулсан Захиргааны ерөнхий хууль, захиргааны хэм хэмжээний акт сэдвээр орон нутгийн төрийн захиргааны албан хаагчдыг чадавхижуулах сургалтыг 19 аймгийн нийт 1831 албан хаагчдад зохион байгууллаа.

**/40 хувь/**

**5.4.Гэмт хэрэг, зөрчлөөс урьдчилан сэргийлэх, нийгмийн дэг журмыг хангах чиглэлээр:**

**Чанд сахилга бат, дэг журамд суурилсан хүнлэг, иргэндээ ээлтэй, улсдаа түшигтэй, хууль хэлбэрэлтгүй мөрдөгдсөн хуулийн байгууллагыг бэхжүүлэх зарчмыг баримтална.**

5.4.1.Хуулийн байгууллагуудын үйл ажиллагааг ил тод, нээлттэй болгож, иргэдэд чирэгдэлгүй, ялгаваргүй, тэгш, шударгаар үйлчлэх эрх зүйн орчинг цогцоор нь бүрдүүлнэ.

**Биелэлт:** Дотоодын цэргийн тухай хуулийн шинэчилсэн найруулгыг УИХ-ын 2017 оны 2 дугаар сарын 09-ны өдрийн хуралдаанаар баталсан. **/40 хувь/**

5.4.2.Хууль алагчлалгүй үйлчлэх зарчмыг чанд баримтална. Хэн нэгэнд ялгавартай хандах, давуу байдал олгосон хуулийн байгууллагын албан тушаалтанд оногдуулах сахилгын, захиргааны болон эрүүгийн хариуцлагыг чангатгана.

**Биелэлт:** Эрүүгийн хуульд нэмэлт, өөрчлөлт оруулах тухай хуулийн төслийг боловсруулж, УИХ-ын 2017 оны 5 дугаар сарын 11-ний өдрийн хуралдаанаар хэлэлцэн баталсан. Эрүүгийн хуулийн шинэчилсэн найруулгаар нийтийн албан хаагчийн хууль бус үйлдэл буюу Үндсэн хуулиар хамгаалагдсан хүний эрх, эрх чөлөөг зөрчсөн аливаа үйлдлийг гэмт хэрэгт тооцсноос гадна авлигын гэмт хэрэгт оногдуулах ялын бодлогыг чангатгасан тул Төрийн албан тухай болон Зөрчлийн тухай хуульд нэмэлт, өөрчлөлт оруулах шаардлагагүй гэж үзсэн болно.

**/100 хувь/**

5.4.3.Авлига, албан тушаалын гэмт хэрэгт оногдуулах ял шийтгэлийг чангатгахын зэрэгцээ авлигын хэргээр ял шийтгэгдсэн этгээдийг дахин төрийн албанд томилохгүй байх эрх зүйн орчинг бүрдүүлнэ.

**Биелэлт:** Эрүүгийн хуульд нэмэлт, өөрчлөлт оруулах тухай хуулийн төслийг боловсруулж, УИХ-ын 2017 оны 5 дугаар сарын 11-ний өдрийн хуралдаанаар хэлэлцэн баталсан. Эрүүгийн хуулийн шинэчилсэн найруулгад заасан авлига, албан тушаалын гэмт хэрэг үйлдсэн нийтийн албан хаагчид ял оногдуулахдаа эрх хасах нэмэгдэл ялыг хамт хэрэглэхээр тусгаж, нийтийн албанд томилогдох, сонгогдох эрхийг хасахаар заасан тул Төрийн албан тухай болон Зөрчлийн тухай хуульд нэмэлт, өөрчлөлт оруулах шаардлагагүй гэж үзсэн болно. **/100 хувь/**

5.4.4.Мөнгө угаах, хүний наймаа, хар тамхины болон цахим гэмт хэрэг зэрэг шинэ төрлийн гэмт хэргийг таслан зогсоох, урьдчилан сэргийлэх хөтөлбөр хэрэгжүүлнэ.

**Биелэлт:** Засгийн газрын 2017 оны 3 дугаар сарын 07-ны өдрийн хуралдаанаар “Мансууруулах эм, сэтгэцэд нөлөөт бодисын хууль бус эргэлттэй тэмцэх үндэсний хөтөлбөр”, Засгийн газрын 2017 оны 23 дугаар хуралдаанаар “Хүн худалдаалахтай тэмцэх тухай үндэсний хөтөлбөр”-ийг тус тус баталсан. Засгийн газрын 2017 оны 5 дугаар сарын 17-ны өдрийн хуралдаанаар “Мөнгө угаах болон терроризмыг санхүүжүүлэхтэй тэмцэх дунд хугацааны хөтөлбөр” батлахыг дэмжсэн бөгөөд төсвийн тооцоолол хийгдэж байна.

Төрийн байгууллагуудын мэдээллийн технологийн удирдлага, аюулгүй байдлын мэргэжилтнүүдэд зориулсан “GovSec-2017” уулзалт өдөрлөгт Төрөөс мэдээлэл, харилцаа холбооны хөгжлийн талаар баримтлах бодлого, Мэдээллийн аюулгүй байдлыг хангах үндэсний хөтөлбөрийн биелэлт үр дүн, Засгийн газрын 2011 оны 312 дугаар тогтоолын хэрэгжилтийн талаар танилцуулга хийж, мэдээллийн технологийн хөгжлийг төрийн байгууллагын үйлчилгээ, үйл ажиллагаанд нэвтрүүлэхэд тулгамдаж буй мэдээллийн аюулгүй байдлын асуудлуудыг тодорхойлох, мэдээллийн аюулгүй байдлын чадавхыг бэхжүүлэх чиглэлээр мэдлэг ойлголтыг нэмэгдүүлсэн. **/70 хувь/**

5.4.5.Цагдаагийн албаны тухай хуулийг шинэчлэн, цагдаагийн байгууллагын дотоод холбоо, мэдээллийн нэгдсэн систем болон бэлэн бус торгуулийн системийг цагдаагийн үйл ажиллагаанд бүрэн нэвтрүүлж, цагдаагийн байгууллагын түргэн шуурхай, иргэдэд чирэгдэлгүй ажиллах нөхцөлийг бүрдүүлнэ.

**Биелэлт:** Цагдаагийн ерөнхий газрын даргын Мэдээлэл, Холбоо, Технологийн бодлогын зөвлөлийн 2016 оны 3 дугаар сарын 09-ний өдрийн хуралдаанаас цагдаагийн байгууллагын хэмжээнд телефон холбооны дугаарлалтыг сүүлийн 4 дугаарлалтаар хоорондоо үнэ төлбөргүй солилцох боломж бүхий 7019ХХХХ дугаарт шилжүүлэх шийдвэр гарч Мэдээлэл, шуурхай удирдлагын төв, Мэдээллийн технологи, холбооны газраас хийгдсэн судалгааны үндсэн дээр 2017 оны 1 дүгээр сарын 26-ны өдрөөс нэвтрүүлэх ажил хийж эхэлсэн.

Цагдаагийн байгууллагын албаны шуурхай, бэлэн байдлыг алдагдуулалгүйгээр хэт богино долгионы радио холбоог шинэчлэх ажлыг үе шаттайгаар хэрэгжүүлэхэд одоо ашиглагдаж байгаа аналоги радио станцтай хослон ажиллах, бааз станцаас хамааралгүйгээр өөр хоорондоо холбогдоход гар болон машины станцын гаралтын чадал сайтай, сэргээгдэх эрчим хүчинд холбох боломжтой тоон технологийн систем нэвтрүүлэхээр холбогдох судалгааг хийж, “Цагдаагийн байгууллагын хэмжээнд хэт богино долгионы радио холбооны шинэчлэл хийх төсөл”-ийн техник, эдийн засгийн судалгаа, тооцооллыг гаргасан. БНХАУ-ын хөнгөлөлттэй зээлийн хөрөнгөөс тус төслийг санхүүжүүлэх асуудлыг судалж байна.

“Гэмт хэргийн хяналтын цогц систем” дэд хөтөлбөр болон бэлэн бус торгуулийн системийг өргөжүүлэх ажлын хэрэгцээ, шаардлагыг тодорхойлж, 2017-2020 онуудад үе шаттайгаар хэрэгжүүлэхээр холбогдох тооцоо, судалгаа хийгээд байна.Бэлэн бус торгуулийн системийг нэвтрүүлэхэд шаардагдах 730 ширхэг таблет, 870 ширхэг хөдөлгөөнт төхөөрөмж /гар утас/, 950 ширхэг хэвлэгч принтер, мэдээллийн системийн сервер, сүлжээ, мэдээллийн аюулгүй байдлыг хангах чиглэлийн тоног төхөөрөмжийн зардлын тооцоог гаргаж, системийг өргөжүүлэхэд шаардагдах хөрөнгийг Монгол Улсын 2018 оны төсөвт тусгасан /5.1 тэрбум төгрөг/. **/40 хувь/**

5.4.6.Монгол цагдааг хөгжүүлэх, цагдаа иргэдтэйгээ хамтарч гэмт хэргээс урьдчилан сэргийлэх бодлогыг хэрэгжүүлнэ.

**Биелэлт:** Гэмт хэрэг, зөрчлөөс урьдчилан сэргийлэх ажилд иргэн, хуулийн этгээдийн оролцоог нэмэгдүүлэх ажлыг Гэмт хэргээс урьдчилан сэргийлэх тухай хуулийн хүрээнд зохион байгуулсан. Үүнд:

Урамшилтай эргүүлд 28427 иргэн, 3855 аж ахуйн нэгж, байгууллагын 22505 ажилтан, алба хаагчдыг ажиллуулж, үр дүнг тооцсон. Эргүүлээр ажиллах хугацаанд 76 гэмт хэрэг, 2593 зөрчил илрүүлэн харъяалах цагдаагийн газар, хэлтсүүд холбогдох шалгалтыг явуулж шийдвэрлэсэн;

Гэмт хэрэг, зөрчлөөс урьдчилан сэргийлэх чиглэлээр 3218 төрийн байгууллага, 322 төрийн бус байгууллага, 4589 аж ахуйн нэгжийг мэргэжлийн удирдлагаар хангасан.

Гэмт хэрэг, зөрчлөөс урьдчилан сэргийлэх ажилд идэвхтэй оролцсон 47 аж ахуй нэгж байгууллага, 6 төрийн бус байгууллага, 186 иргэнийг 3.666.000 төгрөгөөр шагнаж урамшуулсан.

Улсын хэмжээнд гэмт хэрэг, зөрчлөөс урьдчилан сэргийлэх зорилгоор байгуулагдсан 3118 малчдын бүлэг, холбоо, нөхөрлөл, 576 хөршийн хяналтын бүлэг, 346 өсвөрийн сэргийлэгчдийн бүлгэм, эцэг эхийн эргүүл ажиллуулсан. 1062 сургууль, 610 хамтарсан баг ажиллагаа явуулж 55804 иргэн хамрагдсан бөгөөд эдгээр бүлэг, холбооны үйл ажиллагаанд 3286 удаа зөвлөмж өгөв.

Цагдаагийн албаны тухай хуульд /шинэчилсэн найруулга/ гэмт хэргээс урьдчилан сэргийлэх ажилд иргэн, хуулийн этгээдийн оролцоог нэмэгдүүлж, мэргэжил арга зүйн туслалцаа үзүүлэх, дэмжих, урамшуулах эрх зүйн зохицуулалтыг тусгаж өгсөн. **/40 хувь/**

5.4.7.Шүүхийн шинжилгээний чанарыг дээшлүүлж, бүртгэл, мэдээлэл, лавлагааны үндэсний нэгдсэн систем, дижитал судлал, инженер техникийн болон гэмт хэрэгтний сэтгэл зүйн шинжилгээний лабораторийг шинээр байгуулна.

**Биелэлт:** Аймгийн шүүхийн шинжилгээний албадууд [www.nifs.gov.mn](http://www.nifs.gov.mn) цахим хаягт шинжилгээ болон хэргийн газрын үзлэгийн талаарх мэдээллийг тухай бүр бүртгэж байна. Энэхүү ажлыг хэвшүүлснээр Шинжилгээний бүртгэл, мэдээлэл, лавлагааны улсын хэмжээний нэгдсэн систем бий болох бэлтгэл ажил хангагдана. Шүүхийн шинжилгээний байгууллагын барилга байгууламжийг барих ажлын хүрээнд БНСУ-ын талтай “Дижитал судлалын төв”-ийг байгуулах талаар тохироод байна. **/40 хувь/**

5.4.8.Төрөөс гэмт хэрэг, зөрчилтэй тэмцэх бодлогын баримт бичгийг баталж, гэмт хэрэг, зөрчлийн гаралтыг бууруулах, урьдчилан сэргийлэх үйл ажиллагааны үр нөлөөг дээшлүүлнэ.

**Биелэлт:** Цагдаагийн албаны тухай хуульд заасан гэмт хэрэгтэй тэмцэх, нийтийн хэв журам хамгаалах, олон нийтийн аюулгүй байдлыг хангах чиглэлээр төрөөс баримтлах бодлогын баримт бичгийн төсөл боловсруулах үүрэг бүхий ажлын хэсгийг, “Замын хөдөлгөөний аюулгүй байдлыг хангах үндэсний хөтөлбөр”-ийн төсөл боловсруулах, “Хулгайлах гэмт хэрэгтэй тэмцэх, түүнээс урьдчилан сэргийлэх үндэсний хөтөлбөр”-ийн төсөл боловсруулах үүрэг бүхий ажлын хэсгийг тус тус томилж, хэрэгцээ, шаардлагыг судалж байна.

Гэмт хэргээс урьдчилан сэргийлэх тухай хуулийн шинэчилсэн найруулгын төсөл, Мансууруулах эм, сэтгэцэд нөлөөт бодисын эргэлтэд хяналт тавих тухай хуулийн шинэчилсэн найруулгын төсөл, Тэсэрч дэлбэрэх бодис, тэсэлгээний хэрэгслийн эргэлтийн тухай хуульд нэмэлт өөрчлөлт оруулах хуулийн төслийг боловсруулах ажлын хэсгийг байгуулан холбогдох тооцоо, судалгааны ажлыг хийж дуусах шатанд байна.

Цагдаагийн ерөнхий газрын даргын 2017 оны А/24 дүгээр тушаалаар Урьдчилан сэргийлэх хэлтсийг байгуулж, гэмт хэрэг, зөрчлийн бүртгэл судалгаа, дүн шинжилгээнд үндэслэн тодорхой төрлийн гэмт хэргээс урьдчилан сэргийлэх бодлого боловсруулах, төрийн болон төрийн бус байгууллагуудтай хамтран ажиллах, нутаг дэвсгэр хариуцсан цагдаагийн байгууллагыг мэргэжил, арга зүйн удирдлагаар хангах чиг үүрэгтэйгээр үйл ажиллагаа явуулж байна.

Нийслэлийн цагдаагийн газрын 1 дүгээр давхарт нийслэлийн хэмжээнд бүртгэгдсэн гэмт хэрэг, зөрчилд дүн шинжилгээ хийх, мэдээлэл нэгтгэн боловсруулах, удирдлага зохион байгуулалтаар хангах нэгдсэн хяналтын “Удирдлагын төв”-ийг байгуулж, хяналтын 125 теле камерын холболтыг хийж, нээлтийн арга хэмжээг 2017 оны 6 дугаар сарын 20-ны өдөр хийж, үйл ажиллагааг эхлүүлэв.

Цагдаагийн ерөнхий газрын Нийтийн хэв журам хамгаалах газраас 70, дүүрэг дэх цагдаагийн хэлтсүүдээс 192 олон нийтийн цагдаагийн ажилтан, 1000 урамшилт эргүүл, Хууль сахиулах их сургуулийн 224 сонсогч нийт 748 чиглэлд 1496 алба хаагч явган эргүүлд ажилласан.

Гэмт хэрэг, зөрчлийн гаралтыг бууруулах зорилгоор алба хаагчдаас гаргасан шинэ санал, санаачлагыг дэмжиж, албаны үйл ажиллагаанд нэвтрүүлэх ажлын хүрээнд “Цахим зураглалын систем”, “Дуудлага, мэдээллийн "ECS" систем”, “Мэдээлэл, танилцуулгын систем /info.police.gov/”, “Систем, сүлжээний хамгаалалтын Checkpoint төхөөрөмж”, “Захиргааны зөрчлийг хянан шийдвэрлэх програм” зэрэг систем, програм хангамжуудыг боловсруулж, нэвтрүүлэн үйл ажиллагаандаа ашиглаж байна.

Цагдаагийн ерөнхий газрын даргын 2017 оны A/47дугаар тушаалаар байгуулагдсан “Т-21 Mongolia” системийн динамик загварыг цагдаагийн байгууллагад нэвтрүүлэх чиглэлээр Үндэсний аюулгүй байдлын зөвлөлийн Дүн шинжилгээний алба, Шинжлэх ухаан, технологийн их сургуультай хамтран ажиллах үүрэг бүхий ажлын хэсгийг байгуулж, дүн шинжилгээ хийх зориулалт бүхий Vensim програм хангамжийг ашиглан систем динамикийн аргаар буюу компьютерын симуляцаар гэмт хэргийн талаарх дүн шинжилгээ, прогнозын загварыг боловсруулж, цагдаагийн байгууллагын үйл ажиллагаанд нэвтрүүлэхээр ажиллаж байна.

**/40 хувь/**

5.4.9.Улаанбаатар хот, аймгийн төв, томоохон суурин газрын гудамж, талбайг камержуулж, иргэдийг гэмт халдлага, зөрчлөөс хамгаалах нөхцөлийг сайжруулна.

**Биелэлт:** Улаанбаатар хотын цагдаагийн газарт хяналтын нэгдсэн систем бүхий Удирдлагын төв байгуулах, гэмт хэргийн цахим зураглалын системийг нийслэлийн хэмжээнд нэвтрүүлэх, Баянхонгор аймгийн төвийг теле хяналтын системд бүрэн холбох, Дорноговь аймгийн Сайншанд сумын төвийг камержуулах ажлыг эхлүүлэх, Булган аймгийн Тэшиг сумын Эгийн голын гүүрэн дээр хяналтын теле камер байрлуулах ажлыг төлөвлөн хөрөнгийг НЗДТГ, орон нутаг, байгаль хамгаалах сангийн төсвийн хөрөнгөөр хэрэгжүүлэхээр ажиллаж байна.

Гэмт хэрэг, зөрчил ихээр үйлдэгддэг Баянзүрх дүүргийн 14, Сүхбаатар дүүргийн 8, Сонгинохайрхан дүүргийн 22 дугаар хороодын нутаг дэвсгэрт хөдөлгөөнт болон чиглэлийн хяналтын камер тус бүр 129 ширхэг, нарны энерги ашиглан өөрийгөө цахилгаанаар хангадаг зөөврийн 9 иж бүрдэл теле хяналтын системийг суурилуулсан.

Гудамж, талбайг камержуулж, иргэдийг гэмт халдлага, зөрчлөөс хамгаалах чиглэлээр одоо ашиглагдаж байгаа 2557 камерын ашиглалтыг сайжруулах, шинээр 4927 хяналтын камер суурилуулж, нийт 7484 ширхэг теле камерыг улсын хэмжээнд нэгтгэх боломжтой болно. Энэ төслийг хэрэгжүүлэхэд шаардагдах техник, эдийн засгийн тооцоог нарийвчлан гаргаж, шаардагдах 70,7 тэрбум төгрөгийн зардлын тооцоог гаргав. Улсын хэмжээнд 2557 ширхэг камер ашиглаж байгаагаас нийслэлд 1437, орон нутагт 1120 ширхэг камер байгаа ба 1000 орчим камерыг нэгтгэж, Цагдаагийн ерөнхий газрын Шуурхай удирдлагын штабт нэгдсэн хяналт хийх програм хангамжийн туршилтын хувилбарыг ашиглаж байна. **/40 хувь/**

5.4.10.Хорих ангийн төрөл, дэглэмийг нээлттэй, хаалттай тогтолцоонд бүрэн шилжүүлэх, цагдан хорих байрны нөхцөлийг хүний жам ёсны эрхэд нийцүүлэх, ял эдлүүлэх ажиллагаанд цахим болон теле хяналтын системийг нэвтрүүлэх, ялтныг хөдөлмөрт бүрэн хамруулах, иргэний хэргийн талаархи шүүхийн шийдвэр гүйцэтгэлийн зарим ажиллагааг онлайн хэлбэрт шилжүүлэх замаар шүүхийн шийдвэр гүйцэтгэх ажиллагааг шинэтгэнэ.

**Биелэлт:** Шийдвэр гүйцэтгэлийн бүртгэлийн системийг өргөтгөж, ашиглалтын хүчин чадлыг нэмэгдүүлж төрийн байгууллагуудтай мэдээлэл солилцох үйл ажиллагааг цахим хэлбэрт шилжүүлэх ажлыг хангах хүрээнд арилжааны банкууд болон ЭМНДЕГ-тай хамтран мэдээ, мэдээлэл цахим хэлбээрэр солилцох программ хангамж, сүлжээний өргөтгөлийг хийх ажил явагдаж байна.

Нийслэлийн Баянзүрх дүүргийн нутаг дэвсгэрт 2017 онд хорих 409 дүгээр ангийн ялтны байрны А блокын барилгыг барьж дуусгах ажлыг хийж гүйцэтгэхэд шаадлагатай хөрөнгө оруулалтыг 2017 оны төсөвт батлуулсан. Уг ажлын хүрээнд барилгын материалын үнийн судалгаа хийх, цэвэр, бохир ус, дулааны холболтын техникийн нөхцлийг авах ажлууд хийгдсэн. Барилгын ажилд шаардлагатай бараа материалын тендер шалгаруулах техникийн тодорхойлолт боловсруулах ажил хийгдэж байна.

Газар-Ивээл ТӨААТҮГ-ын гутлын үйлдвэр, Хорих 407-р ангийн зөөлөн хувцасны үйлдвэр, Дархан-Уул ШГА-Хорих 445-р ангийн эсгий, оёдлын цех зэрэг үйлдвэрүүд ялтныг ажлын байраар ханган ажиллаж байгаа бөгөөд Дархан-Уул ШГА-Хорих 445-р ангид тавилганы үйлдвэр, Хорих 409-р ангид "Цегейк малгайны үйлдвэр", Хорих 427-р ангид Малын тэжээлийн үйлдвэр байгуулахаар төлөвлөн ажиллаж байна.

Хорих ял эдлүүлэх үйл ажиллагаанд хоригдогсдын цахим системийг бүрэн нэвтрүүлэх, мэдээллийн сан үүсгэх зорилгоор ял эдэлж байгаа ялтны сэтгэл зүй, нийгмийн ажлын цаасан бүртгэлийг цахим бүртгэлээр солив. Мөн хорихоос өөр төрлийн ял эдлүүлэх үйл ажиллагааны процесс ажиллагааг программд нэмж оруулах, тайлан судалгааны хэсгийг хийж гүйцэтгэхээр ажиллаж байна.

2017 оны хагас жилийн байдлаар шинээр 771 ширхэг IP телекамер худалдан авч, 467 ширхэг телекамерыг хуучин аналог телекамерын оронд сольж, 304 ширхэг телекамерыг шинээр нэмж суурилуулсан. ШШГБ-ын хэмжээнд өнөөдрийн байдлаар 2390 ширхэг телекамер байна. Үүнээс аналог телекамер - 2021 ширхэг, IP телекамер 369 ширхэг ашиглагдаж байна.

2017 оны 12 дугаар сарын байдлаар өссөн дүнгээр барилгын материалын үйлдвэрлэлд 115, уул уурхайн олборлолт 49, оёдол 638, мод бэлтгэл, модон эдлэл 163, чулуун бүтээгдэхүүн 88, газар тариалан 77, мал аж ахуй 112, гар урлал 144, хэвлэх цех 37, туслах аж ахуйд 1797 гэрээгээр 170, өөрсдийн барьж буй барилга дээр 93, нийт 3483хоригдлыг хөдөлмөрөөр ханган ажилласан буюу хөдөлмөр хангалтын хувь 62.4 хувьтай байна. **/40 хувь/**

5.4.11.Архивын баримт бичгийн 30 хувийг цахим хэлбэрт шилжүүлж, төрийн албан хэрэг хөтлөлтөд тоон гарын үсэг нэвтрүүлэх, мэдээллийн нэгдсэн систем бүрдүүлэх замаар төрийн архив, албан хэрэг хөтлөлтийн үйл ажиллагааг сайжруулна.

**Биелэлт:** Архив, албан хэрэг хөтлөлтийн тухай хуулийн шинэчилсэн найруулгын төсөл боловсруулах ажлын хэсгийг байгуулан ажиллаж байна.

“Төрийн албан хэрэг хөтлөлтийн үндсэн заавар”-ын төслийг боловсруулж холбогдох байгууллагаас санал авч нэгтгэн, зааврыг эцэслэн боловсруулж, АЕГ-ын даргын 2017 оны 10 дугаар сарын 27-ны өдрийн А/138 дугаар тушаалаар батлав.

Аймаг тус бүрт 2016 онд баримтыг цахимжуулах ажлын чиглэл өгч, аймгуудын төрийн архивын цахимжуулсан баримтын тайлан мэдээг хүлээн авч, алдааг шалгах, тодруулах, мэдээг нэгдсэн байдлаар гаргах зэргээр боловсруулалт хийж, цахимжуулсан баримтын нэгдсэн мэдээг сар бүр гаргаж байна.

Үндэсний төв архивт хадгалагдаж буй цахим хэлбэрт шилжүүлэх шаардлагатай удирдлагын баримт бичгийн 17% буюу 6 байгууллагын 682 хадгаламжийн нэгжийн 86537 хуудас баримтыг цахим хэлбэрт шилжүүлсэн байна.

Төрийн архив 2017 онд цахим хэлбэрт шилжүүлэх 126,000 хадгаламжийн нэгжээс 25 хувь буюу 31,500 хадгаламжийн нэгжид сэдэвчилсэн боловсруулалт хийж, бүртгэлийг шивж, эрэл хайлтын санд оруулсан. Аймгуудын төрийн архивт 2017 онд 12,000 хадгаламжийн нэгжид сэдэвчилсэн боловсруулалт хийхээс 12,052 нэгжид боловсруулалт хийсэн.  **/40 хувь/**

5.4.12.Хууль сахиулагч бэлтгэх, давтан сургах тогтолцоог олон улсын жишигт нийцүүлж, хууль сахиулах ажиллагааг зөвхөн хуульд заасан үндэслэл, журмын дагуу хэрэгжих нөхцөлийг хангана.

**Биелэлт:** Хууль сахиулахыних сургуулиас сургалтын болон хичээлийн хөтөлбөрт үнэлгээ хийх арга зүйг сайжруулах зорилгоор “Сургалт, эрдэм шинжилгээ, судалгааны ажлын стандарт” /CS11-0345:2015/-ын дагуу хичээлийн хөтөлбөрт үнэлгээ хийх шалгуур үзүүлэлтийг боловсруулж, 2016-2017 оны хичээлийн жилийн I улиралд 52 хичээлийн хөтөлбөрт туршилтын үнэлгээ хийв.

2016-2017 оны хичээлийн жилд Цагдаагийн ерөнхий газартай хамтран “Цагдаа”, “Цагдаа жолооч”, Хил хамгаалах ерөнхий газартай хамтран "Хилчин", "Хилийн харуулын дарга", "Офицер бэлтгэх сургалт”, Онцгой байдлын ерөнхий газартай хамтран "Аврагч, гал сөнөөгч", "Аврах, гал унтраах автомашины жолооч", "Холбооны бага мэргэжилтэн", Шүүхийн шийдвэрийн ерөнхий газартай хамтран “Харуул хамгаалалтын ажилтан” мэргэжлийн сургалтын хөтөлбөрүүдийг чадамжид суурилсан Модуль сургалтын хэлбэрээр шинэчлэн боловсруулж үйл ажиллагаандаа ашиглаж байна.

“Хууль сахиулах удирдлага” хөтөлбөрөөр магистрын сургалт явуулах зөвшөөрөл олгогдож, Хууль зүй, дотоод хэргийн яамны харьяа агентлаг, байгууллагуудын мэргэжилтэнг бэлтгэх боломж бүрдсэний дагуу 2017-2018 оны хичээлийн жилээс элсэлт авахаар төлөвлөн ажиллаж байна. **/40 хувь/**

5.4.13.Хууль зүйн салбарын байгууллагуудын хүний нөөц, техник тоног төхөөрөмж, дэд бүтцийг шинэчлэн, хуульд заасан үүргээ стандартын дагуу хэрэгжүүлэх боломжийг бүрдүүлнэ.

**Биелэлт:** Хилийн 90 заставын цахилгаан эрчим хүчний хангамжийг сэргээгдэх эрчим хүчээр шийдвэрлэх төсөл боловсруулж, БНСУ-аас хэрэгжүүлэх төсөлд хамрагдахаар дахин нарийвчилсан боловсруулалт хийж байна.

Хилийн заставуудыг “Пикап” загварын автомашинаар 2018-2020 онд хангах тооцоо, төсвийн судалгаа хийж байна.

Хилийн боомтын аюулгүй байдлыг хангах, боомтод мөрдөх журмыг сахиулах, тээврийн хэрэгсэлд үзлэг хийх үүргийг гэрээт хилчдээр гүйцэтгүүлэхтэй холбогдуулан хилийн 7 боомтод гэрээт хилчдийн байр барих, урьдчилсан тооцоо судалгаа, эскиз зургийг хийж байна. **/0 хувь/**

5.4.14.Улсын хил хамгаалалтын холбооны техник хангамжийг шинэчлэх, хилийн боомтуудын нэвтрүүлэх хүчин чадлыг нэмэгдүүлэх, боомтуудыг холбосон өргөн зурвасын сүлжээнд суурилсан цогц, удирдлага хяналтын систем бий болгох, тал хээрийн бүсийн хил хамгаалалтыг гэрээт хилчний зохион байгуулалтад шилжүүлэх, хилийн ангиудын зэрэглэл, хилчдийн хангамж, нийгмийн баталгааг бүсчлэн зохион байгуулах замаар улсын хилийн аюулгүй байдлыг бүрэн хангаж, чадавхыг сайжруулна.

**Биелэлт:** Хууль зүй, дотоод хэргийн сайдын 2017 оны А/21 дүгээр тушаалаар Хил хамгаалах байгууллагын бие бүрэлдэхүүний тусгай зориулалтын болон хилийн манааны нэмэгдэл хувцас хэрэглэлийн нормыг батлав.

Улсын төсвийн хөрөнгө оруулалтын хөтөлбөр, арга хэмжээнд тусгах “Хилийн боомтуудыг өндөр хурдны интернэт сүлжээнд холбох” төслийг боловсруулж, БНСУ-аас хэрэгжүүлэх төсөлд хамрагдахаар дэмжигдсэн. Төслийг эцэслэн боловсруулж байна. **/хугацаа болоогүй/**

5.4.15.Авлигаас урьдчилан сэргийлэх үйл ажиллагаанд олон нийтийн оролцоог нэмэгдүүлж, Гэмт хэргээс урьдчилан сэргийлэх ажлыг зохицуулах зөвлөлийн дэргэд иргэдийн хяналтын зөвлөлийг байгуулан ажиллуулна.

**Биелэлт:** Гэмт хэргээс урьдчилан сэргийлэх ажлыг зохицуулах зөвлөлийн орон нутгийн салбар зөвлөлийн дэргэд иргэдийн хяналтын зөвлөл байгуулах, түүний ажиллах журам эрх зүйн орчныг тодорхойлох, мэргэжил арга зүйн удирдлагаар хангах зорилгоор Авлигатай тэмцэх газартай хамтран ажиллаж байна. Хууль зүй, дотоод хэргийн сайд болон Авлигатай тэмцэх газрын даргын 2017 оны А/53, А/44 тоот хамтарсан тушаалын хүрээнд 2017 оны байдлаар 21 аймагт /аймаг тус бүрт 3 хүн/ 63 хүн, 19 яам, агентлаг дээр нийт 57 хүн, нийслэл дүүрэгт 30 хүний бүрэлдэхүүнтэй олон нийтийн дэд зөвлөл ажиллаж байна. **/40 хувь/**

**5.5.Батлан хамгаалах салбарын хүрээнд авч хэрэгжүүлэх арга хэмжээ:**

**Монгол Улсын батлан хамгаалах эрх зүйн орчинг төгөлдөржүүлж, улс орныг батлан хамгаалах чадавхыг бэхжүүлж, Зэвсэгт хүчний хөгжлийг эрчимжүүлэн батлан хамгаалах тогтолцоог боловсронгуй болгоно.**

5.5.1.“Монгол Улсын батлан хамгаалах бодлогын үндэс”-т нийцүүлэн, батлан хамгаалах тогтолцооны хууль тогтоомжийг шинэчилж, батлан хамгаалах үйл ажиллагааны цар хүрээг өргөжүүлнэ.

**Биелэлт:** Улсын нисэхийн тухай хуульд нэмэлт, өөрчлөлт оруулах тухай хуулийн төслийн үзэл баримтлалыг баталж, холбогдох төрийн захиргааны төв байгууллагуудаас санал авч нэгтгэн Засгийн газрын 2018 оны 1 дүгээр сарын 10-ны өдрийн хуралдаанаар хэлэлцүүлэн дэмжигдсэн бөгөөд Улсын Их Хуралд өргөн мэдүүлэхээр бэлтгэж байна.

Агаарын зайг нисэхэд ашиглах тухай хуульд нэмэлт, өөрчлөлт оруулах тухай хуулийн төсөлтэй холбогдуулан 2017 оны 3 дугаар сард ажлын хэсгийн гишүүдийн саналыг эцсийн байдлаар гаргуулан, хуулийн хэрэгцээ, шаардлагыг дахин хэлэлцэж, гишүүдээс гаргасан саналын дагуу хуулийн төсөл боловсруулах шаардлагагүй гэж үзлээ.

Батлан хамгаалахын сайдын 2016 оны А/319 дүгээр тушаалаар батлан хамгаалах чиглэлээр мөрдүүлэх хэм хэмжээний актууд болох нийт 68 дүрэм, журмын жагсаалтыг батлуулж, хэрэгжилтийг ханган ажиллаж байна. **/40 хувь/**

5.5.2.Зэвсэгт хүчнийг мэргэжлийн цэрэгт суурилсан, чадварлаг болгох бодлого, зорилтын хүрээнд түүний бүтэц, зохион байгуулалтыг төгөлдөржүүлэх, хөгжлийн төлөвлөлтийг шинэчлэн тодорхойлох, зэвсэглэл, цэргийн техникийг шинэчлэх, сэргээн сайжруулах замаар бэлэн байдал, үүрэг гүйцэтгэх чадавхыг нэмэгдүүлнэ.

**Биелэлт:** “Зэвсэгт хүчин-2030” хөгжлийн хөтөлбөрийг боловсруулж, Батлан хамгаалахын сайдын зөвлөлийн хуралдаанаар хэлэлцүүлэн, Монгол Улсын Ерөнхийлөгчийн Тамгын газарт хүргүүлсэн. Засгийн газрын 2017 оны 4 дүгээр сарын 19-ний өдрийн 127 дугаар тогтоолоор “Төрийн цэргийн байгууллагын хөгжлийн стратеги-2030” баримт бичгийг баталсан.

2017 оны 1 дүгээр сараас эхлэн Холбоо, мэдээлэл технологийн хэлтэст Кибер аюулгүй байдлын албыг шинээр байгуулан үйл ажиллагаа явуулж эхлээд байна.

Зэвсэгт хүчний цэргийн сургалт бэлтгэлийн ерөнхий журмыг боловсруулан ЗХЖШ-ын даргын 2016 оны А/470 дугаар тушаалаар батлуулж, цэргийн сургалт бэлтгэлийн тогтолцоог цэргийн алба хаагчдыг сургаж хүмүүжүүлэх, удирдлага, штаб, анги салбарын жигдрэлтийг хангах зорилгод үйлчилдэг сургагч, суралцагч, зохион байгуулалт, хяналт шалгалт, материаллаг бааз гэсэн харилцан холбоо бүхий бүтэцтэйгээр 2017 оны сургуулийн жилээс дагаж мөрдөн хэрэгжилтийг ханган, үр дүнг тооцон ажиллаж байна.

2017-2030 он хүртэл үе шаттайгаар Зэвсэглэл, цэргийн техникийг шинэчлэх, сэргээн сайжруулахаар төлөвлөн төлөвлөгөө гарган холбогдох тооцоог зэвсэгт хүчний анги, салбар бүрээр гаргаж, зэвсэглэлд хийгдэх засварыг үе шаттайгаар хийж байна.  **/70 хувь/**

5.5.3.Агаарын цэргийн зэвсэглэл, техникийн шинэчлэлийг эрчимжүүлж, улс орны агаарын хил, орон зайг найдвартай хянах, халхлах чадавх бүхий хамгаалалтын нэгдсэн тогтолцооны суурийг тавина.

**Биелэлт:** Батлан хамгаалах яам Зэвсэгт хүчний агаарын цэргийн чадавхийг нэмэгдүүлэх зорилгоор ОХУ-ын Як-130 загварын 2 нэгж онгоц худалдан авах асуудлыг тохиромжтой хувилбар гэж үзэж, ОХУ-аас ирүүлсэн арилжааны саналыг үндэслэн худалдан авахад шаардагдах хөрөнгийг зээлийн хэлбэрээр ОХУ-аас Монгол Улсын Засгийн газрын баталгаа гаргуулан шийдвэрлэхээр ажиллаж байна. **/40 хувь/**

5.5.4.Орон нутгийн хамгаалалтын эрх зүйн үндсийг бүрдүүлж, хэрэгжилтийг үе шаттайгаар зохион байгуулж, нэгдмэл удирдлага, төлөвлөлт бүхий дайчилгааны тогтолцоог төгөлдөржүүлнэ.

**Биелэлт:** Орон нутгийн хамгаалалтын тухай хуулийн төслийг боловсруулах ажлын хэсгийн байгуулан ажиллаж байна.

Дайчилгааны тухай, Дайны байдлын тухай хуулиудад нэмэлт, өөрчлөлт оруулах тухай хуулийн төслийг боловсруулж байна. Дайчилгааны бэлтгэл нөөцийн бүрэлдэхүүний сургалтыг зохион байгуулах сургалтын төвийг байгуулах орон нутгийг судлах бэлтгэл ажил хийгдэж байна.

Дайчилгааны бэлтгэл нөөцийн бүрэлдэхүүний сургалтын зардлыг Батлан хамгаалахын сайдын 2017 оны н/3 дугаар тушаалын дагуу 21 аймаг, нийслэлд шилжүүлж сургалт зохион байгуулж явуулах нөхцөлийг бүрдүүлсэн.

Батлан хамгаалахын сайдын 2017 оны А/131 тоот тушаалаар яамдын Төрийн нарийн бичгийн дарга нартай “Цэрэг-стратегийн бэлтгэл” сургалтыг 5 дугаар сарын 22-23-ны өдрүүдэд, хөтөлбөр, төлөвлөгөөний Зэвсэгт хүчний сургалтын нэгдсэн төвд зохион байгуулж явууллаа.

Батлан хамгаалахын сайдын 2017 оны А/130 тоот тушаалаар баталсан хөтөлбөр, төлөвлөгөөний дагуу 5 дугаар сарын 25-26-ны өдрүүдэд аймаг, нийслэлийн иргэдийн Төлөөлөгчдийн Хурлын дарга нарын “Цэрэг-стратегийн бэлтгэл” сургалтыг БХЯ, Зэвсэгт хүчний сургалтын нэгдсэн төвд зохион байгуулж явууллаа.

“Оюутан-цэрэг” Батлан хамгаалахын сайдын 2017 оны А/35 дугаар тушаалын дагуу нийслэлд 774, Говьсүмбэр аймагт 20, баруун таван аймагт 150, Дорнод аймагт 50, Орхон, Дархан-Уул аймагт 100 оюутан залуусыг бүртгэн, “Цэргийн ерөнхий бэлтгэл” сургалтад хамруулж, 2017 оны 6 дугаар сарын 13-ны өдөр эрүүл мэндийн хяналтын үзлэгт хамруулан оюутан-залуусыг “Цэргийн мэргэжлийн бэлтгэл” сургалтад хамруулахаар ҮБХИС, ЗХЖШ-т хүлээлгэн өглөө.

**/40 хувь/**

5.5.5.НҮБ-ын мандаттай энхийг дэмжих ажиллагаанд оролцох Зэвсэгт хүчний чадавхыг нэмэгдүүлнэ.

**Биелэлт:** "Энхийг дэмжих ажиллагааны баригадыг шинээр байгуулах тухай" Монгол Улсын Засгийн газрын тогтоол батлагдаж, хэрэгжүүлэх ажлын хүрээнд бригадын удирдлага, штабын бүрэлдэхүүний 5 хувийг нөхөн хангасан.

Засгийн газрын 2017 оны 4 дүгээр хуралдаанаар хэлэлцүүлж, “2017 онд энхийг дэмжих ажиллагаанд цэргийн баг оролцуулах болон олон улсын хамтарсан сургууль, дадлага зохион байгуулах тухай” асуудлыг 33 дугаар тогтоолоор баталсан.

НҮБ-ын энхийг сахиулах ажиллагаанд 14 штабын болон холбогч офицер, цэргийн ажиглагч, Афганистанд НАТО тэргүүлсэн “Шийдвэртэй дэмжлэг” ажиллагаанд ХБНГУ-тай хамтран үүрэг гүйцэтгэх 6 дугаар ээлжийн цэргийн баг үүрэг гүйцэтгэхээр яваад байна. Мөн АНУ-тай хамтарсан “Энхийн өвөл”, БНЭУ-тай хамтарсан “Нүүдэлчин заан”, Катартай хамтарсан “Эрс шийдэмгий”, Балба Улсад зохион байгуулагдсан “Шанти Праяас” сургууль, НҮБ-ын Сургагч багшийн дамжаа, “НҮБ-ын ЭСА-нд энгийн иргэдийг хамгаалах”, АНУ-ын Номхон далайн командлалтай хамтарсан сувилагчийн дамжаа зэрэг сургалт дадлага, семинар явагдаад байна.

БНӨСУ дахь НҮБ-ын энхийг сахиулах ажиллагаанд Хойд бүсийн командлагчаар 1, Өмнөд бүсийн командлагчийн орлогчоор 1, Баруун бүсийн ажиллагааны ахлах офицероор 1, нийт 3 цэргийн алба хаагч удирдах албан тушаалд үүрэг гүйцэтгэсэн. **/100 хувь/**

5.5.6.Батлан хамгаалах зориулалт бүхий материаллаг нөөцийг шинэчлэх, бүрдүүлэх, оновчтой байршуулах нөхцөлийг бүрдүүлнэ.

**/нууцын журмаар танилцуулна/**

5.5.7.Батлан хамгаалах гадаад харилцаа, олон талт хамтын ажиллагааг өргөжүүлнэ.

**Биелэлт:** Монгол Улсын батлан хамгаалахын гадаад харилцаа, хамтын ажиллагааны үндсэн

чиглэлийн төслийг боловсруулж байна.

Цэрэг-технологийн болон цэргийн хамтын ажиллагаатай улс орнуудтай "Батлан хамгаалах чиглэлээр хамтран ажиллах тухай" хэлэлцээрт гарын үсэг зурсан байна. Үүнд: “Нууц мэдээ мэдээллийг харилцан солилцох, хамгаалах тухай Монгол Улсын Засгийн газар Бүгд Найрамдах Унгар Улсын Засгийн газар хоорондын хэлэлцээр”, “Батлан хамгаалах чиглэлээр хамтран ажиллах тухай Монгол Улсын Засгийн газар, Бүгд Найрамдах Итали Улсын Засгийн газар хоорондын хэлэлцээр”, “Цэргийн салбарын санхүүгийн хамтын ажиллагааны тухай Монгол Улсын Засгийн газар, БНТУ-ын Засгийн газар хоорондын хэлэлцээр”, “Монгол Улсын Батлан хамгаалах яам, Япон Улсын Батлан хамгаалах яам хооронд байгуулах тохиролцоо”-ны 2016–2017 оны хамтын ажиллагааны тусгай хөтөлбөр зэрэг болно.2017 ондгадаадын орнуудын батлан хамгаалах болон зэвсэгт хүчний төлөөлөгчдийн нийт 62 удаагийн албан ёсны болон ажлын айлчлалыг зохион байгууллаа.**/70 хувь/**

5.5.8.Цэргийн алба хаагчдын эрх зүй, нийгмийн баталгааг сайжруулж, аливаа нөхцөлд үүргээ

биелүүлэх боломжоор хангах тогтолцоог төлөвшүүлнэ.

**Биелэлт:** Батлан хамгаалахын сайдын 2017 оны А/40 дүгээр тушаалаар Зэсвэгт хүчний хөгжлийн сангийн хөрөнгөөр ХЗЦК-ын штабын байр, Зэвсэгт хүчний 339 дүгээр ангийн 200 цэргийн байр, Зэвсэгт хүчний 256 дугаар ангийн соёл, спортын төв цогцолбор, Зэвсэгт хүчний 331 дүгээр ангийн штаб, уурын зуух, тоног төхөөрөмж, гадна инженерийн шугам сүлжээ, Зэвсэгт хүчний 016, 331, 350 дугаар ангиудад 120 айлын орон сууцны барилга угсралт, Зэвсэгт хүчний 142 дугаар ангийн штабын байрны их засвар, Зэвсэгт хүчний 065 дугаар ангийн 090 дүгээр салбарт сэргээгдэх эрчим хүчний эх үүсвэр байгуулах зэрэг барилга угсралт, засварын ажлыг гүйцэтгэх шийдвэр гарган хэрэгжүүлж байна.

Батлан хамгаалах яамны харьяа агентлаг, цэргийн нэгтгэл, анги байгууллага, төрийн өмчит аж ахуй нэгж, байгууллагад ажиллаж байгаа офицер, ахлагч, ажилтан алба хаагчдын нийгмийн хамгааллыг сайжруулах зорилтын хүрээнд албан тушаалын болон ипотекийн зээлийн орон сууцны тоог нэмэгдүүлэх, бие бүрэлдэхүүнийг эрүүл ахуйн шаардлагад нийцсэн, тохилог орон сууцаар хангах нөхцлийг бүрдүүлэхэд анхаарч, “Албан тушаалын зориулалттай зарим орон сууц”-ыг хувьчлах, орон сууцнуудын жагсаалт, хувьчлах үнийн саналыг урьдчилсан байдлаар гаргаад байна.

Батлан хамгаалах яамны харьяа агентлаг, Төрлийн цэргийн командлал, цэргийн нэгтгэл, анги байгууллага, Төрийн өмчит аж ахуй нэгж, байгууллагын “Албан тушаалын орон сууц”-ыг ашиглах журам, “Албан тушаалын орон сууц ашиглагчтай байгуулах гэрээ”, “Цэргийн орон сууц хөтөлбөр”, “Батлан хамгаалах, Зэвсэгт хүчинд ажиллаж буй алба хаагчдад орон сууцны ипотекийн зээлийн баталгааны журам”-уудыг одоо даган мөрдөгдөж байгаа хууль эрх зүйн орчинд нийцүүлэн шинэчлэн боловсруулж байна.

Зэвсэгт хүчний 350 дугаар ангийн цэргийн эмнэлэг, бохир усны цоонгийн угсралт, штаб, нэгдсэн агуулахын үлдэгдэл, Говийн бүсийн сургалтын төвийн 16 машины дулаан гарааш, уурын зуухны барилга, тоног төхөөрөмж, сургалтын төвийн барилгын гадна, дотор халаалтын шугам, буудлагын талбайн удирдлагын байр, хэсгийн удирдлагын 4 байр, гадна цахилгааны шугамын угсралтын ажлуудыг 1,6 тэрбум төгрөгийн төсөвт өртгөөр Зэвсэгт хүчний 017, 339 дүгээр ангийн бие бүрэлдэхүүн гүйцэтгэж байнгын ашиглалтад оруулсан.

Монгол Улс, Бүгд Найрамдах Австри Улсын Засгийн газар хооронд 2011 онд байгуулсан “Санхүүгийн хамтын ажиллагааны хэлэлцээр”, Монгол Улсын Батлан хамгаалах яам-БНАУ-ын AME International GmbH хооронд 2014 онд байгуулсан “Төрийн алба хаагчдын эмнэлгийн тоног төхөөрөмж, чадавхыг сайжруулах тухай MNG-MOD-2014-01 дугаартай гэрээ”-г тус тус хэрэгжүүлэн БНАУ-ын Засгийн газраас үзүүлж буй 7,0 сая еврогийн хөнгөлөлттэй зээлийн хөрөнгөөр 128 иж эмнэлгийн техник, тоног төхөөрөмж, багаж хэрэгслийг 4 удаагийн тээвэрлэлтээр хүлээн авч, Батлан хамгаалахын сайдын 2016 оны А/4 дүгээр тушаалаар “Цэргийн төв эмнэлэг”-ийн данс бүртгэлд шилжүүлсэн. **/40 хувь/**

5.5.9.Төрийн цэргийн байгууллагуудын нэгдмэл үйл ажиллагааг хангаж, цэргийн захиргааны удирдлагыг төлөвшүүлнэ.

**Биелэлт:** Батлан хамгаалахын багц хуулиуд шинэчлэн батлагдсантай холбогдуулан "Төрийн цэргийн номлол"-ыг шинэчилсэн төслийг боловсруулж Монгол Улсын Ерөнхийлөгчийн Тамгын газарт хүргүүлэв.

Монгол Улсын Ерөнхийлөгчийн 2015 оны ..... дугаар зарлигаар баталсан "Онцгой нөхцөл бий болсон үед байгууллагууд харилцан ажиллах журам", Монгол Улсын Засгийн газрын 2015 оны мн/491 дүгээр тогтоолоор баталсан "Онцгой нөхцөл бий болсон үед Зэвсэгт хүчин, Хил хамгаалах, Онцгой байдал, Тагнуул, Цагдаа, Шүүхийн шийдвэр гүйцэтгэх байгууллагуудын харилцан ажиллагааг зохицуулах ерөнхий төлөвлөгөө"-ний хэрэгжилтийг зохион байгуулан "Онцгой нөхцөл бий болсон үед цэргийн хүчээр дэмжлэг үзүүлэх Зэвсэгт хүчний нэгдсэн төлөвлөгөө"-г 2016 онд батлуулан Үндэсний аюулгүй байдлын зөвлөлийн нарийн бичгийн дарга, Хил хамгаалах, Онцгой байдал, Тагнуул, Цагдаа, Шүүхийн шийдвэр гүйцэтгэх байгууллагуудад тус тус хүргүүлсэн. **/40 хувь/**

5.5.10.Цэргийн албыг иргэний төлөвшил, эх оронч үзэл, хүмүүжлийн үндэс байх бодлогыг

хэрэгжүүлж, иргэн цэргийн харилцааг бэхжүүлэн, иргэдэд эх орноо хамгаалахад оролцох, цэргийн

боловсрол, бэлтгэл эзэмшүүлэх боломжийг нэмэгдүүлнэ.

**Биелэлт:** Бүх шатны боловсролын байгууллагын сургалтын хөтөлбөрт хүүхэд, залуучуудад цэрэг эх оронч үзэл, хүмүүжил олгох хичээлийн хөтөлбөрийг тусгах чиглэлээр судалгаа хийгдэж байна. Төрийн өмчит их, дээд сургуулиудад "Цэргийн эрдмийн тэнхим" байгуулж, оюутан, залуучуудад цэргийн анхан шатны бэлтгэл, сургалт явуулах чиглэлээр судалгаа хийгдэж байна.

“Монгол Улсын аюулгүй байдлын хэтийн төлөв-2030”, “Монгол Улсын эрдэс баялагийн олборлолт ба үндэсний аюулгүй байдал”, “Монгол цэргийн түүх (9 боть ном)” сэдэвт суурь судалгааны төслүүд үргэлжлэн явагдаж байна.

Батлан хамгаалахын сайдын 2017 оны А/89 дүгээр тушаалаар УИХ-ын Аюулгүй байдал, гадаад бодлогын байнгын хороо, Үндэсний батлан хамгаалахын их сургууль, Батлан хамгаалахын эрдэм шинжилгээний хүрээлэнтэй хамтран “Монгол Улсын аюулгүй байдлын орчин-батлан хамгаалах бодлого, энхийг дэмжих ажиллагаа” сэдэвт улсын хэмжээний хурлыг 2017 оны 4 дүгээр сарын 11-ний өдөр үндсэн болон хоёр салбар хуралдаантай зохион байгуулж, үндсэн 3, хавсарга 19, нийт 22 илтгэл хэлэлцүүллээ. Эрдэм шинжилгээний хурлаар хэлэлцсэн илтгэлийн эмхэтгэл хэвлүүлж, нийтийн хүртээл болгон судалгааны эргэлтэд орууллаа. **/40 хувь/**

**5.6.Гадаад харилцааны салбарын хүрээнд авч хэрэгжүүлэх арга хэмжээ:**

**Монгол Улс энхийг эрхэмлэсэн, нээлттэй, бие даасан, олон тулгуурт гадаад бодлого хэрэгжүүлж, гадаад бодлогын нэгдмэл байдал, залгамж чанарыг хадгалж, дэлхийн улсуудтай найрсаг харилцаа, улс төр, худалдаа, эдийн засаг, соёлын болон бусад салбарын хамтын ажиллагааг хөгжүүлж, олон улсын хамтын нийгэмлэгт байр сууриа бэхжүүлж, бүс нутгийн хамтын ажиллагаанд оновчтой оролцож, хилийн чанадад Монгол Улсын иргэн, аж ахуйн нэгжийн эрх ашгийг тууштай хамгаалж, иргэд гадаадад зорчих нөхцөлийг улам сайжруулж, эх орноо гадаадад сурталчилан таниулах ажлыг эрчимжүүлнэ.**

5.6.1.Монгол Улс, ОХУ-ын стратегийн түншлэл болон Монгол Улс, БНХАУ-ын иж бүрэн стратегийн түншлэлийн харилцааг гүнзгийрүүлж, худалдаа, эдийн засгийн харилцан ашигтай хамтын ажиллагааг өргөжүүлэн хөгжүүлж, хоёр хөршийн далайн боомтыг ашиглах, тэдгээрийн нутаг дэвсгэрээр дамжин өнгөрөх зам, тээврийн таатай нөхцөлийг бүрдүүлнэ.

**Биелэлт:** Монгол Улс, ОХУ-ын стратегийн түншлэлийн Дунд хугацааны хөтөлбөрийг хэрэгжүүлэх Монголын талын нарийвчилсан төлөвлөгөөг боловсруулж Оросын талд 2017 оны 2 дугаар сард хүргүүлсэн. Оросын талаас хариу хүлээж байна. Монгол Улсын Ерөнхийлөгч 2017 онд, УИХ-ын дарга 2016 онд, Монгол Улсын Ерөнхий сайд 2017 онд тус тус ОХУ-д ажлын айлчлал хийсэн. Гадаад харилцааны яамд хоорондын зөвлөлдөх уулзалт 2017 онд болсон.

Бүс нутаг, хил орчмын хамтын ажиллагаанд дэмжлэг үзүүлэх тухай Монгол Улс, ОХУ-ын Засгийн газар хоорондын хэлэлцээр байгуулах төслийг эцэслэсэн боловсруулсан бөгөөд эцэслэсэн төслийг Монголын тал хүлээн авч байгааг мэдэгдэж, тус хэлэлцээрийг байгуулахад шаардлагатай хоёр талын дотоодын процедурыг эхлэхийг хүссэн ноотыг 2017 оны 12 дугаар сарын 26-ны өдөр ОХУ-ын талд илгээсэн.

"Төмөр замаар ачаа дамжуулан тээвэрлэх нөхцөлийн тухай Монгол Улсын Засгийн газар, ОХУ-ын Засгийн газар хоорондын хэлэлцээрийн төслийг Оросын Холбооны Улсын Москва хотноо хоёр улсын тээврийн салбар хариуцсан яамд 2017 оны 8 дугаар сарын 29-ний өдөр эцэслэн тохиролцсон. Оросын талтай тохиролцсон хэлэлцээрийн төслийг баталгаажуулж, гарын үсэг зурах эрхийг олгох асуудлыг Засгийн газрын 2017 оны 11 дүгээр сарын 29-ний өдрийн хуралдаанаар уг хэлэлцүүлж дэмжигдсэн.

ОХУ-тай үндэсний мөнгөн тэмдэгт солилцох своп хэлэлцээ хийх, хөнгөлттэй зээл авах зэргээр санхүүгийн хамтын ажиллагааг идэвхжүүлэх асуудлаар Монгол Банкны Ерөнхийлөгч 2016 оны 8 дугаар сард Оросын талд хүсэлт гаргасан.

Монгол Улс, Хятад Улсын нутаг дэвсгэрээр далайд гарах болон буцах, дамжин өнгөрөх тээвэр хийх тухай Монгол Улсын Засгийн газар, БНХАУ-ын Засгийн газар хоорондын хэлэлцээр”-ийг шинэчлэн байгуулсан билээ. Хятадын тал дээрх Хэлэлцээрийг соёрхон баталсан тухайгаа Монгол Улсын Гадаад харилцааны сайд 2017 оны 3 дугаар сард БНХАУ-д ажлын айлчлал хийх үеэр мэдэгдсэн бөгөөд энэхүү Хэлэлцээр нь 2017 оны 5 дугаар сарын 05-ны өдрөөс эхлэн албан ёсоор хэрэгжиж эхлээд байна. Энэхүү хэлэлцээрийн дагуу Хятадын Зүүн хойд бүс нутгийн Дандон, Далиан, Жиньжөү, Инкоу, Чинхуандао, Тяньжин, Хуанхуа зэрэг гадаад худалдааны нээлттэй боомтыг далайд гарцгүй Монгол Улсын ачааг далайд гарах болон буцах, дамжин өнгөрөх тээвэрт ашиглах нөхцөл нээгдэж байна.

Монгол, Хятадын хилийн боомт, тэдгээрийн дэглэмийн тухай 2004 оны хэлэлцээрт нэмэлт өөрчлөлт оруулах асуудлыг үндсэнд нь тохиролцсон боловч Монгол, Хятадын хилийн Гашуунсухайт-Ганцмод боомтын хилийн төмөр замын хилийн шугамыг нэвтрэх цэгийн асуудлаар талууд зөрүүтэй байр суурьтай байгаа тул эцэслэн тохиролцож чадаагүй байна.

Монгол, Оросын хилийн боомтын хувьд 1994 оны хэлэлцээрийг шинэчлэх асуудлаар ажлын шинжээч нарын түвшинд ажлын хэсэг байгуулж, анхны төсөл боловсруулж харилцан төслөө солилцсон.

“Хөгжлийн зам” болон “Бүс ба зам” санаачилгыг уялдуулах тухай Монгол Улсын Засгийн газар, БНХАУ-ын Засгийн газар хоорондын харилцан ойлголцлын санамж бичгийг байгуулсан.

Монгол-Хятадын ЗГХК-ын XIV хуралдаанаар Монгол Улсаас БНХАУ-д экспортолж буй дулааны аргаар боловсруулсан мах, махан бүтээгдэхүүнд хятадын талаас ногдуулж буй импортын татварыг бууруулах боломжийг судлах хүсэлт тавьж, Монгол Улсын төвийн бүсэд хятадын талаас тогтоосон хорио цээрийн дэглэмийг цуцлах, худалдааны хорио цээргүй, өвчингүй бүс болгох болон мах, махан бүтээгдэхүүнийг БНХАУ-д экспортлох зөвшөөрөл олгох хүсэлтийг тус тус Хятадын талд тавьсан. Монгол Улсын "Алтанбулаг" чөлөөт бүсэд 2016 оны 5 дугаар сарын 21-22-ны өдрүүдэд “Алтанбулаг ЭКСПО-2016” үзэсгэлэн яармаг зохион байгуулав. “Монгол-Хятадын Экспо–2017” арга хэмжээг 2017 оны 9 дүгээр сарын 26-30-нд Хөх хотод зохион байгуулав.

Монгол Улсын Ерөнхий сайд Ж.Эрдэнэбатын 2017 оны 5 дугаар сарын 11-12-ны өдрүүдэд БНХАУ-д хийсэн албан ёсны айлчлалын үеэр "Монгол Улс, БНХАУ хооронд чөлөөт худалдааны хэлэлцээр байгуулах боломжийн талаар хамтарсан судалгааг эхлүүлэх тухай Монгол Улсын Гадаад харилцааны яам, БНХАУ-ын Худалдааны яам хоорондын Санамж бичиг"-ийг байгуулсан. **/40 хувь/**

5.6.2.Монгол Улс, ОХУ, БНХАУ-ын гурван талт хамтын ажиллагааны механизмын хүрээнд Бүс нутгийн хамтын ажиллагааны төлөвлөлтийн төв байгуулж, “Эдийн засгийн коридор байгуулах хөтөлбөр”-ийн хүрээнд дэд бүтцийн чиглэлээр урьдчилан тохиролцсон төслүүдийн ТЭЗҮ-ийг боловсруулж, зарим ажлыг эхлүүлнэ.

**Биелэлт:** Монгол, Орос, Хятадын Эдийн засгийн коридор байгуулах хөтөлбөрт туссан төслүүдийг хэрэгжүүлэх зорилгоор монголын талаас санал болгосон “Хөрөнгө оруулалтын зураг төслийн хамтарсан төв” нь ямар статус, дүрэмтэй байгууллага байх талаар санал солилцох уулзалтуудыг хийж байна. Монгол-Орос-Хятадын Эдийн засгийн коридор байгуулах хөтөлбөрийн хүрээнд нийт 32 төсөл хэрэгжүүлэхээс эхний ээлжинд хэрэгжүүлэх 3 төслийг тохироод байна. Хөтөлбөрийн хэрэгжилтийг хангах зорилгоор Монгол, Орос, Хятадын гурван талын шинжээчдийн түвшний уулзалт 2017 оны 3 дугаар сарын 24-ний өдөр БНХАУ-ын Бээжин хотноо болов. Уулзалтаар дараах асуудлаар санал солилцсон. Үүнд:

1.Хөтөлбөрийн хэрэгжилтийг хангах 3 талын механизм байгуулах,

2.Хөрөнгө оруулалтын хамтарсан төв байгуулах,

3.Хөтөлбөрийн хүрээнд нэн тэргүүнд эхлүүлэх төслүүд.

Тэргүүлэх чиглэлийн эхний төслийг хэрэгжүүлж эхэлсний дараа Хөрөнгө оруулалтын зураг төслийн хамтарсан төвийг Улаанбаатар хотод байгуулахаар зарчмын тохиролцоонд хүрсэн. “Хөрөнгө оруулалтын зураг төслийн төв”-ийг Засгийн газрын 2017 оны 262 дугаар тогтоолоор ГХЯ-ны дэргэд байгуулахаар шийдвэрлэсэн. Төвийн дүрмийг батлуулж, даргыг томилсон. Монгол, Хятадын хооронд аялал жуулчлалын салбарын хамтын ажиллагааны хүрээнд Хятадын бүлэг жуулчид хил орчмын аялал жуулчлалын үнэмлэхээр зорчих нөхцөлийн тухай хоёр улсын Засгийн газар хоорондын хэлэлцээр байгуулах чиглэлээр ажиллаж байна. **/40 хувь/**

5.6.3.АНУ, Япон, Европын холбоо, Энэтхэг, БНСУ, БНТУ /Турк/ зэрэг гуравдагч хөрш болон бусад улстай уламжлалт харилцаа, хамтын ажиллагаагаа гүнзгийрүүлэн хөгжүүлж, худалдаа, эдийн засгийн харилцааны хөгжилд тэргүүлэх ач холбогдол өгнө.

**Биелэлт:** Монгол, Америкийн Гадаад хэргийн яамд хоорондын зөвлөлдөх уулзалтыг 2016 оны 12 дугаар сарын 1-нд Вашингтон хотноо зохион байгуулав. Энэ үеэр Америкийн хөрөнгө оруулалтыг Монголд татах, цэрэг, батлан хамгаалах, хөдөө аж ахуй, эрчим хүч, аюулгүй байдал зэрэг салбарын хамтын ажиллагааг өргөжүүлэх, Ил тод байдлын хэлэлцээрийг эцэслэн хэрэгжүүлэх, АНУ-ын Мянганы сорилтын корпорацитай Хоёрдугаар компакт гэрээ байгуулах зэрэг асуудлаар санал солилцов.МСК-ийн Удирдах зөвлөл 2016 оны 12 дугаар сарын 13-ны өдөр хуралдаж, Монгол Улсыг МСК-ийн хоёр дахь компакт гэрээ байгуулах орноор дахин шалгаруулсан. Компакт гэрээ боловсруулахад дэмжлэг үзүүлэх буцалтгүй тусламж, түүний гүйцэтгэлийн тухай” Монгол Улсын Засгийн газар, АНУ-ын МСС-ийн хоорондын хэлэлцээрийг 2017 оны 4 дүгээр сарын 27-нд байгуулав. Мянганы сорилтын корпорацийн Захирлуудын зөвлөл 2017 оны 12 дугаар сарын 19-ний өдөр хуралдаж, Монгол Улсыг хоёр дахь компакт гэрээ байгуулах боломжтой орноор дахин шалгаруулав. Талууд гэрээнд 2018 онд гарын үсэг зурах бэлтгэлийг ханган ажиллаж байна.

Монгол, АНУ, Японы гурван талт уулзалт 2017 оны 8 дугаар сарын 30-нд Улаанбаатар хотноо болж, дүнгээр нь гурван талт мэдэгдэл гарав. Уулзалтаар гурван талт хамтын ажиллагааг энхийг сахиулах, сэргээгдэх эрчим хүчний чиглэлд хөгжүүлэхээр тохиролцов. Монгол Улс ОУВС-ийн "Өргөтгөсөн санхүүжилтийн хөтөлбөр"-т хамрагдахад АНУ-ын дэмжлэгийг авав. Монгол Улс, АНУ хоорондын Олон улсын худалдаа, хөрөнгө оруулалтын асуудлаар ил тод байдлыг хангах тухай хэлэлцээр (Ил тод байдлын хэлэлцээр) 2017 оны 3 дугаар сарын 20-ны өдрөөс хүчин төгөлдөр үйлчилж эхлэв. Ил тод байдлын хэлэлцээрээр олон улсын худалдаа, хөрөнгө оруулалттай холбоотой хууль тогтоомжийн талаар олон нийтэд мэдээлэх, санал авах, хэвлэн нийтлэх, авилгатай тэмцэх зэрэг чиглэлээр харилцан мэдээлэл өгөх боломжийг бүрдүүлсэн нь гадаадын хөрөнгө оруулалтыг татахад чухал ач холбогдолтой болно.

Монгол, Японы Стратегийн түншлэлийн дунд хугацааны хөтөлбөрт Монгол Улсын Гадаад харилцааны сайд Ц.Мөнх-Оргил, Японы Гадаад хэргийн сайд Ф.Кишида нар 2017 оны 3 дугаар сарын 29-нд гарын үсэг зурсан.

Монгол Улс, Европын Холбооны хооронд байгуулсан Түншлэл, хамтын ажиллагааны хэлэлцээр 2017 оны 11 дүгээр сарын 1-нээс хүчин төгөлдөр үйлчилж эхлэв. Монгол Улс тус Холбооны гишүүн орнуудтай эдийн засгийн хамтын ажиллагааг өргөжүүлэх, худалдаа, хөрөнгө оруулалтыг нэмэгдүүлэх сонирхлоо илэрхийлж, Европын Холбооны “GSP+” тарифын хөнгөлөлтийг үр дүнтэй ашиглах, Монголын бүтээгдэхүүнийг Европын Холбооны зах зээлд гаргах чиглэлд хамтран ажиллахаар тохиролцов. Европын Холбоо Монгол Улсад 2014-2020 онд хэрэгжүүлэх хөгжлийн хамтын ажиллагаанд зориулан олгохоор шийдвэрлэсэн 65 сая еврогийн санхүүжилтийг хасахгүй байхаар тогтсоныг мэдэгдсэн. Гадаад харилцааны сайд Д.Цогтбаатар, Европын Холбооноос Монгол Улсад хавсран суугаа Элчин сайд Ханс Дийтмар Швайсгут нар 2017 оны 11 дүгээр сарын 2-ны өдөр “Европын Холбооны Төлөөлөгчийн газрыг Монгол Улсад байгуулах, түүний эрх ямба, дархан эрхийн тухай Монгол Улсын Засгийн газар, Европын Холбоо болон Европын Атомын Эрчим Хүчний Нийгэмлэг хоорондын хэлэлцээр”-т гарын үсэг зурснаар тус Төлөөлөгчийн газар албан ёсоор нээгдсэн. Европын Холбооны “Худалдааг дэмжих /Trade related assistance for Mongolia –TRAM/” төслийг GOPA судалгааны байгууллагатай хамтран хэрэгжүүлж эхлээд байна. **/40 хувь/**

5.6.4.НҮБ, түүний системийн болон төрөлжсөн байгууллагууд, олон улсын болон бүс нутгийн бусад байгууллагуудтай хамтын ажиллагааг идэвхтэй үргэлжлүүлнэ.

**Биелэлт:** Далайд гарцгүй хөгжиж буй орнуудын Олон улсын судалгааны төвийг Улаанбаатар хотноо үүсгэн байгуулах тухай Олон талт хэлэлцээрт доод тал нь 10 улс ДГХБО нэгдсэнээр тус хэлэлцээр хүчин төгөлдөр болох бөгөөд хэлэлцээрийг эдгээр орнуудаар соёрхон батлуулах нь тус ОУСТ-ийн чухал зорилтуудын нэг юм. Балба Улс 2017 оны 8 дугаар сарын 06-нд ДГХБО-ын ОУСТ-ийг Улаанбаатар хотноо үүсгэн байгуулах тухай Олон талт хэлэлцээрт нэгдэн орсон. Ингэснээр тус хэлэлцээр 2017 оны 10 дугаар сарын 6-ны өдрөөс хүчин төгөлдөр болсон. Хэлэлцээр хүчин төгөлдөр болсонтой холбогдуулан олон улсын судалгааны төвийн үйл ажиллагааг албан ёсоор эхлүүлэхтэй холбогдсон асуудлаар Бүлгийн гишүүн орнуудтай зөвлөлдөх, “Замын зураглал” боловсруулахаар ажиллаж байна.

“Монгол Улсын Тогтвортой хөгжлийн үзэл баримтлал 2030”-ийг хэрэгжүүлэх Дунд хугацааны төлөвлөгөө боловсруулах ажлыг НҮБ-ын Эдийн засаг, нийгмийн асуудал эрхэлсэн зөвлөл (UNDESA), НҮБХХ болон НҮБ-ын Ази, номхон далайн бүс нутгийн Эдийн засаг-Нийгмийн комиссийн дэмжлэгтэйгээр хэрэгжүүлж байна. НҮБХХ-ийн дэмжлэгтэйгээр Монгол Улсын Тогтвортой хөгжлийн үзэл баримтлалыг хэрэгжүүлэх дунд хугацааны төлөвлөгөөг боловсруулах ажлын хүрээнд эдийн засгийн салбаруудын тэргүүлэх чиглэлийг тодорхойлох ажил хийгдэж байгаа бөгөөд эхний ээлжид хүнс, хөдөө аж ахуй, уул уурхай, хүнд үйлдвэрлэлийн салбарын тэргүүлэх чиглэлийг тодорхойлохоор ажиллаж байна. **/40 хувь/**

5.6.5.Худалдааны гол түнш болон бусад улстай худалдааг улам хөнгөвчлөхөд чиглэсэн хэлэлцээр байгуулах чиглэлээр холбогдох судалгааг эхлүүлж, худалдааны тарифын болон тарифын бус саад тотгорыг бууруулна.

**Биелэлт:** Монгол Улсын Засгийн газар, Евразийн эдийн засгийн комисс хоорондын Ажлын хэсгийг байгуулан, II хуралдааныг 2016 оны 11 дүгээр сард ОХУ-д зохион байгуулсан бөгөөд тус хуралдааны үеэр хориг саадыг арилгах асуудлыг хэлэлцсэн. Монгол Улс, ЕАЭЗХ-ны эдийн засгийн чуулга уулзалтын үеэр “Стандарт, хэмжил зүйн газар болон Евразийн эдийн засгийн комисс хоорондын техникийн зохицуулалт, итгэмжлэлийн салбарт хамтран ажиллах тухай санамж бичиг”, “МХЕГ болон Евразийн эдийн засгийн комисс хоорондын мал эмнэлэг, ургамлын хорио цээрийн хяналтын салбарт хамтран ажиллах тухай санамж бичиг”-ийг 2017 оны 10 дугаар сарын 4-нд байгуулав.

Монгол Улсын ГХЯ, БНХАУ-ын ӨМӨЗО-ны Ардын засгийн газар хоорондын Байнгын зөвлөлдөх ажлын хэсгийн III хуралдаан, Монгол, Хятадын ЗГХК-ын XIV уулзалтын үеэр тус асуудлыг Хятадын талд тавьж, шийдвэрлэж өгөхийг хүссэн. Хятадын тал тарифын болон тарифын бус хориг саадын асуудлыг ЧХХ-ийн хүрээнд цогцоор нь шийдвэрлэх боломжтой гэсэн байр суурийг илэрхийлээд байна.

Гуравдагч улсаас БНХАУ-ын нутаг дэвсгэрээр дамжин Монгол Улсад импортлогдож буй бараа, бүтээгдэхүүний тарифын болон тарифын бус хориг саадыг арилгах зорилгоор далайд гарцгүй орны хувьд Монгол Улс нь Хуурай боомтын талаарх Засгийн газар хоорондын хэлэлцээрт нэгдэн орсон болно. Монгол Улсад хуурай боомтыг хөгжүүлэх, байгуулах талаар хуурай боомтыг байгуулах үндсэн зарчим, байгуулснаар гарах үр нөлөө, ач холбогдол, цаашид авах шаардлагатай арга хэмжээний талаар судалгаа хийж байна. **/40 хувь/**

5.6.6.Гадаадын хөрөнгө оруулагчдад бодлогын, хамтын ажиллагааны болон хууль, эрх зүйн тогтвортой байдал, тааламжтай орчинг бүрдүүлж, тэдгээрийн эрх ашигт хамаарах олон улсын гэрээ, үндэсний хууль тогтоомжийн хэрэгжилтийг сайжруулж, дэд бүтэц, уул уурхай, эрчим хүч, хөдөө аж ахуй, аялал жуулчлалын болон бусад бүх салбарт гадаадын хөрөнгө оруулалтыг татах бодлогыг тууштай хэрэгжүүлнэ.

**Биелэлт:** Дэлхийн худалдааны байгууллага байгуулах тухай Марракешийн хэлэлцээрт нэмэлт, өөрчлөлт оруулах тухай протоколд нэгдэн орох тухай /Худалдааг хөнгөвчлөх хэлэлцээр/ хуулийг 2016 оны 11 дүгээр сарын 24-ний өдрийн УИХ-ын чуулганы нэгдсэн хуралдаанаар хэлэлцэн батлав.

Канадын Улстай байгуулсан “Хөрөнгө оруулалтыг хөхиүлэн дэмжих, харилцан хамгаалах тухай хэлэлцээр”-ийг Канадын парламент баталсан бөгөөд төрийн тэргүүн Амбан захирагч 2017 оны 2 дугаар сарын 24-нд соёрхон батлав.

“Олон улсын худалдаа, хөрөнгө оруулалтын ил тод байдлыг хангах тухай Монгол Улс, АНУ хоорондын хэлэлцээр”-ийг хүчин төгөлдөр болгох дотоодын процедурыг хоёр тал гүйцэтгэсэн тухай захидлыг ойрын өдрүүдэд солилцох бөгөөд энэхүү хэлэлцээр 2017 оны 3 дугаар сарын 20-ны өдрөөс эхлэн хүчин төгөлдөр боллоо.

БНЭУ-тай Хөрөнгө оруулалтыг хөхиүлэн дэмжих, харилцан хамгаалах тухай хэлэлцээрийн загвар хэлэлцээрийг эцэслэсний дараа Энэтхэгийн талтай хэлэлцээг эхлүүлэхээр төлөвлөн ажиллаж байна. Монгол Улс, АНЭУ-ын Засгийн газар хоорондын Эдийн засаг, техникийн хамтын ажиллагааны хэлэлцээрийн төслийг эцэслэх чиглэлээр ажиллаж байна.

Засгийн газрын 2016 оны 8 дугаар сарын 3-ны өдрийн 10 дугаар тогтоолын 2 дахь заалтад “Хөрөнгө оруулагчдын эрх ашгийг хамгаалах зөвлөлийг” Засгийн газрын Хэрэг эрхлэх газрын даргын дэргэд ажиллуулж, Ажлын албаны чиг үүргийг тус газрын Хууль, эрх зүйн газарт хариуцуулсан. Засгийн газрын Хэрэг эрхлэх газрын даргын 2016 оны 12 дугаар сарын 28-ны өдрийн 353 дугаар тушаалаар “Хөрөнгө оруулагчдын эрх ашгийг хамгаалах зөвлөлийн ажиллах журам”-ыг баталсан. Хөрөнгө оруулагчдын эрх ашгийг хамгаалах зөвлөлийн 2017 оны 4 дүгээр сарын 14-ний өдрийн 01 дугаартай зөвлөмжөөр “Мобиком нэтворкс” ХХК-ийн гомдлыг шийдвэрлэж холбогдох байгууллагуудад хүргүүлсэн.

Монгол Улсын хөрөнгө оруулалтын орчинд дүн шинжилгээ хийх, бодлогыг шинэчлэх чиглэлээр Дэлхийн Банк, Олон улсын санхүүгийн корпорацтай хамтран Монгол Улсын хөрөнгө оруулалтын орчны шинэтгэлийн зураглал гаргах ажил хийгдэж байна 2018 оны эхний улиралд багтаан Олон улсын санхүүгийн корпорацтай хамтран Хөрөнгө оруулагчдын дунд хэлэлцүүлэхээр ажиллаж байна.

БНХАУ-ын ӨМӨЗО-ны Хөх хотод 2017 оны 9 дүгээр сарын 25-30–ны өдрүүдэд зохион байгуулагдсан “Монгол- Хятадын Экспо-2017” арга хэмжээний хүрээнд “Хөрөнгө оруулалт ба хэлэлцээр” арга хэмжээний 5 салбар хуралдааныг зохион байгуулж, Улсын хөрөнгө оруулалтын хөтөлбөрт тусгагдаад байгаа болон улс орны тэргүүлэх салбаруудад нэн тэргүүнд хэрэгжүүлэх шаардлагатай байгаа төслүүдийг танилцуулав. **/40 хувь/**

5.6.7.Гадаад худалдааг эдийн засгийн өсөлт, хүн амын эрэлт хэрэгцээг хангахад чиглүүлэн үр ашгийг нь дээшлүүлж, хил орчмын худалдааг хөнгөвчлөх зорилгоор хилийн боомт, хил орчмын дэд бүтцийг сайжруулж, хил орчмын аялал жуулчлалыг хөгжүүлэх зорилгоор иргэд зорчих нөхцөлийг сайжруулж, олон улс, бүс нутгийн худалдаа, эдийн засгийн интеграци болон дэд бүтцийн сүлжээнд хамрагдах үйл явцыг эрчимжүүлж, гадаад худалдааны тааламжтай нөхцөлийг бүрдүүлнэ.

**Биелэлт:** АПЕК-ийн 21 гишүүнээс Монгол Улс гишүүнээр элсэхийг дэмжихээ албан ёсоор илэрхийлсэн орны тоо 10 гаруй болоод байна. АСЕМ-ын үеэр Вьетнамын талд хандаж 2017 онд зохион байгуулагдах дээд түвшний уулзалтад Монгол Улс зочиноор оролцох хүсэлтээ илэрхийлсэн. Филиппиний Манила хотноо 2017 оны 5 дугаар сарын 24-нд болсон АСЕАН-ы Бүсийн чуулганы Ахлах албан тушаалтнуудын уулзалтад ГХЯ-наас төлөөлөл оролцож, бүс нутаг, олон улсын тулгамдсан асуудлаарх Монгол Улсын байр суурийг танилцуулж, АСЕАН-ы яриа хэлэлцээний түнш болох эрмэлзэлтэй байдгаа илэрхийлсэн.

Монгол, Вьетнамын Засгийн газар хоорондын Комиссийн 16 дугаар хуралдааныг 2017 оны 8 дугаар сард Улаанбаатар хотноо зохион байгуулав. Хуралдаанаар Монгол, Вьетнамын эдийн засгийн хамтын ажиллагааг өргөжүүлэх, 2020 онд худалдааны эргэлтийг 70 сая ам.долларт хүргэх үндсэн зорилтыг дэвшүүлж, Монгол Улсаас Вьетнам Улсад экспортлох боловсруулсан мах, махан бүтээгдэхүүний эрүүл ахуйн гэрчилгээний загварыг эцэслэн тохиров.

Газрын тосны үйлдвэрийн төслийн УТЭЗҮ-г Энэтхэгийн талд хүргүүлсэн бөгөөд Энэтхэгийн тал уг төсөлтөй танилцаж төслийн нарийвчилсан тайлан бэлдүүлэх шаардлагатай гэж мэдэгдсэн. Мөн уг нарийвчилсан тайланг бэлдүүлэх боломжтой зөвлөх компаниудын жагсаалтыг ирүүлсэн. УУХҮЯ-ны болон Сангийн яамны төлөөлөгчид 2017 оны 5 дугаар сарын 12-14-нд Шинэ Дели хотноо ЭКСИМ банкны төлөөлөгчидтэй уулзалт хийж сонгон шалгаруулалтын үнэлгээний тайлан болон зээлийн ерөнхий хэлэлцээрийн гарын үсэг зурсан хувийг айлын талд өгсөн. ЭКСИМ банкнаас тендерийн үнэлгээний тайланг хүлээн зөвшөөрсөн. Сонгон шалгаруулалтаас шалгарсан “Engineering India Limited” төрийн өмчит компани газрын тос боловсруулах үйлдвэр, дамжуулах хоолой барих төслийн нарийвчилсан ТЭЗҮ-г боловсруулж байна.

БНСУ-ын Эдийн засгийн хөгжлийн хамтын ажиллагааны сангийн шугамаар хэрэгжүүлэх 3 төслийн /Харгиа цэвэрлэх байгууламж, 10 аймгийн төвийн ДЦС, Эрх зүйн шинэчлэл багц төсөл/ ТЭЗҮ-ийг БНСУ-ын ЭКЗИМ банкны буцалтгүй тусламжаар хэрэгжүүлэхээр тохирсоны дагуу судалгааны ажил явагдаж байна.

Замын-Үүд, Алтанбулаг, Бичигт хилийн боомтын хөгжлийн ерөнхий төлөвлөгөө боловсруулахад шаардлагатай 326.1 сая төгрөгийн санхүүжилтийг Монгол Улсын 2018 оны Төсвийн тухай хуульд тусган батлуулсан бөгөөд ажлын даалгаврыг боловсруулахад шаардлагатай мэдээ мэдээлэл, санал авах ажлыг зохион байгуулж байна. **/40 хувь/**

5.6.8.Гадаадын зах зээлд экспортлох боломжтой тэргүүлэх ач холбогдол бүхий бараа бүтээгдэхүүний судалгаа, маркетингийг төрөөс дэмжих “Монгол экспорт” хөтөлбөрийг хэрэгжүүлж, Монгол-Экспо үзэсгэлэн яармаг арга хэмжээг зохион байгуулан, гадаад зах зээлд гарах нөхцөлийг сайжруулж, үндэсний аж ахуйн нэгж гадаадад хөрөнгө оруулах, дэлхийн санхүү, хөрөнгийн зах зээлд нэвтрэх таатай нөхцөлийг бүрдүүлнэ.

**Биелэлт:** Монгол экспорт хөтөлбөрийг боловсруулж байна. Хөтөлбөр боловсруулах ажиллагааг ЕХ-ноос хэрэгжүүлэх "Монгол Улсын худалдааг дэмжих төсөл"-тэй уялдуулж байна. Төслийн ерөнхий зорилго нь манай улсын гадаад худалдааны бүтцийг экспортын бүтээгдэхүүн болон зах зээлийг төрөлжүүлэх, гадаад худалдааны салбарыг төрийн байгууллагууд болон хувийн хэвшлийн чадавхийг дээшлүүлж, экспортыг дэмжих бодлогын хүрээнд хоорондын уялдаа холбоо, хамтран ажиллах чадавхийг сайжруулж, дотоодын үйлдвэрлэлийн харьцангүй давуу тал бүхий бүтээгдэхүүн болон салбарыг тодорхойлох явдал юм.

Сангийн сайд Б.Чойжилсүрэн, Польш Улсын Элчин сайд М.Лабэнда нар Засгийн газар хооронд байгуулах 50 сая еврогийн экспортын зээлийн ерөнхий хэлэлцээрт 2017 оны 5 дугаар сарын 9-ний өдөр гарын үсэг зурж, улмаар УИХ-ын 2017 оны 6 дугаар сарын 9-ний өдрийн хуралдаанаар соёрхон батлав.

Монгол Улсын болон БНХАУ-ын Хүнсний бүтээгдэхүүний экспорт, импортын аюулгүй байдлын газрын даргын түвшний Ажлын хэсгийн 5 дугаар уулзалтыг 2017 оны 7 дугаар сарын 20-ны өдөр БНХАУ-ын Манжуур хотод хамтран зохион байгуулсан. Тус уулзалтын протоколын үр дүнгийн 3-т тусгасны дагуу манай мал төхөөрөх, мах боловсруулах үйлдвэрүүдэд БНХАУ-ын Мал эмнэлгийн хянан магадлагаа 2017 оны 9 дүгээр сарын 22-29-ний өдрүүдэд хийгдсэн. Магадлагаанд Улаанбаатар хот, Дархан-Уул, Орхон, Сэлэнгэ, Төв, Завхан, Говь-Алтай, Увс аймгийн нийт 36 үйлдвэр хамрагдсан. Дээр дурдсан протоколын үр дүнгийн 2-т тусгагдсан Монголын талын хүсэлтээр Монгол улсаас БНХАУ-д мал, мах махан бүтээгдэхүүн экспортлох боомтын тоог нэмэгдүүлэх асуудалд хоёр тал санал нэгдсэн. Ханги-Мандал, Шивээхүрэн-Сэхээ боомтын Хятадын талын бүтээн байгуулалт дуусмагц экспортыг эхлүүлэхээр харилцан тохиролцсон. Иймд Засгийн газрын 2017 оны 12 дугаар сарын 06-ны өдрийн хуралдаанаар мал, махны экспортын хэмжээг нэмэгдүүлэх бэлтгэл ажлыг хангах зорилгоор Дорноговь аймгийн Ханги болон **Өмнөговь аймгийн Шивээхүрэн** боомтыг Засгийн газрын 2003 оны 173 дугаар тогтоолын Хавсралт 1-т заасан “Түүхий мах, дайвар бүтээгдэхүүн экспортлох боомт”, **“Ургамлын үр, үрслэг, суулгац, мал, амьтан болон үржлийн мал экспортлох боомт”** -ын жагсаалтад тус тус нэмэх тухай тогтоолыг батлав.

БНХАУ-ын ӨМӨЗО-ны Хөх хотод 2017 оны 9 дүгээр сарын 25-30–ны өдрүүдэд “Монгол- Хятадын Экспо-2017” арга хэмжээг зохион байгуулав. Мах экспортлох чиглэлээр хамтран ажиллах баримт бичиг бичгийг Ирланд, Шинэ Зеланд, Австрали Улстай байгуулах чиглэлээр ажиллаж байна.

Монгол Вьетнамын ЗГХК-ийн үеэр Вьетнамын талтай мах экспортлох хэлэлцээр байгуулахаар ажиллаж байна. Кувейт, Иран болон хэд хэдэн булангийн орнуудтай мах экспортлох хэлэлцээр байгуулахаар ажиллаж байна.2017 оноос эхлэн АНУ-ын Засгийн газрын тусламжтайгаар 10,5 сая ам долларын хөрөнгө оруулалт бүхий дэлхийн зах зээл дээр өрсөлдөхүйц сайн чанарын махны үйлдвэрлэлийг Монголд бий болгох төсөл хэрэгжиж байна.

**/40 хувь/**

5.6.9.Хилийн чанадад ажиллаж, амьдарч, сурч байгаа иргэдийнхээ хууль ёсны эрх, ашиг сонирхлыг тууштай хамгаалж, эрх нь зөрчигдсөн тохиолдолд хууль, эрх зүйн туслалцааг шуурхай үзүүлж, иргэний бүртгэл, нотариатын болон консулын үйлчилгээний хүртээмж, чанарыг сайжруулна. Энэ хүрээнд “Хилийн чанадад байгаа Монгол Улсын иргэдэд туслах сан”-ийн хөрөнгө, хүртээмжийг нэмэгдүүлнэ.

**Биелэлт:** Дипломат албаны тухай хуулийн шинэчилсэн найруулгыг УИХ-ын 2017 оны 1 дүгээр сарын 26-ны өдрийн хуралдаанаар баталсан. Төрийн нэгдсэн гадаад бодлого, үйл ажиллагааг хангах журмыг шинэчлэх бус илүү цогц байдлаар “Гадаад харилцааны тухай хууль”-ийн төслийг нэр бүхий 6 гишүүн санаачилж 2016 оны 4 дүгээр сард УИХ-д өргөн мэдүүлсэн бөгөөд одоогоор хэлэлцүүлэгийн шатанд байна.

Консулын үйлчилгээг улсын хэмжээнд адил тэгш хүргэх, шуурхай байдлыг нэмэгдүүлэх зорилгоор ГХЯ-ны Консулын газар, хилийн чанад дахь дипломат болон консулын төлөөлөгчийн газарт баталгаажуулсан баримт бичиг, тухайлбал апостиль гэрчилгээ, нотариатын үйлдэл, консулын баталгаа хийсэн баримт бичгийг өөрийнх нь хүссэн хаягаар хүлээн авах боломжийг олгох, мөн аймаг, орон нутгийн оршин суугчдад аймаг, сумын төв дэх шуудангийн салбар, түгээгчээр дамжуулан хүргэх үйлчилгээг “Монгол шуудан” ХК-тай хамтран 2016 оны 9 дүгээр сараас эхлэн нэвтрүүлэв. Цахим консулын үйлчилгээ нэвтрүүлэх хүрээнд гадаад паспортыг цахимаар захиалах үйлчилгээг нийт 42 дипломат төлөөлөгчийн газарт нэвтрүүлэв.

Хоёрдмол харьяаллын асуудлаар судалгаа хийж, хилийн чанадад хөрсний зарчмаар иргэншил олгодог улсад монгол эцэг, эхээс төрсөн хүүхдүүдийн Монгол Улсын харьяатыг хадгалах санал боловсруулж байна.

Хилийн чанадад байгаа Монгол Улсын иргэдэд туслах сангийн дүрмийг шинэчлэн батлав. Иргэдэд туслах сангаас тусламж олгох ажиллагааны зохицуулалт тодорхой болж, өмнөх заавраар нэг хүнд олгох тусламжийн хэмжээ 8 хүртэлх сая төгрөг байсныг сангийн тухайн жилийн нийт төсвийн 3 хувь болгож өсгөв. 2017 онд “Хилийн чанадад байгаа Монгол Улсын иргэдэд туслах сан”-д улсын төсвөөс 224,0 сая төгрөг төсөвлөгдсөн. Уг төсвөөс энэ оны эхний хагас жилд нийт 17 иргэнд 74,523,030 төгрөгийн тусламж олгохоор шийдвэрлэв.2018 онд Иргэдэд туслах сангийн төсвийг өмнөх жилүүдийн хэмжээнд хадгалж, бууруулахгүй байх нь зүйтэй гэж үзсэн.

Хилийн чанадад ажиллаж, амьдарч буй монгол иргэдийн хүүхдэд монгол хэл, соёлын мэдлэг, чадвар олгох үйл ажиллагаа явуулж буй сургууль, сургалтын төвийн сургалтад хэрэглэх "Монгол хэл, соёлын сургалтын жишиг хөтөлбөр" боловсруулж Боловсрол, соёл, шинжлэх ухаан, спортын сайдын 2017 оны А/123 дугаар тушаалаар баталлаа.Сургалтын энэхүү жишиг хөтөлбөр нь хилийн чанад дахь монгол хүүхдүүдэд зориулсан анхны хөтөлбөр бөгөөд хүүхдийн эх хэлний мэдлэг, чадварын түвшинг харгалзан агуулгыг “анхан, дунд, ахисан” гэсэн 3 түвшинд авч үзсэн. **/40 хувь/**

5.6.10.Монгол Улсын түүх, соёлын өв уламжлал, эдийн засаг, нийгмийн салбарын ололт амжилт, хөгжил дэвшил, гадаад бодлого, харилцаа, хамтын ажиллагааг дэлхий нийтэд сурталчлан таниулах ажлыг эрчимжүүлж, Монгол Улсыг сурталчилсан үзэсгэлэн, яармаг, кино, соёл, урлагийн тоглолт, өдрүүд, уулзалт, ярилцлага зэрэг арга хэмжээг хилийн чанадад зохион байгуулна. Монгол судлалын хүрээг тэлэх, тогтвортой хөгжлийг хангах үндсийг бүрдүүлнэ.

**Биелэлт:** “Монгол Улсыг гадаадад сурталчлах хөтөлбөр”-ийг батлаж, хөтөлбөрийн хэрэгжилтийг удирдан зохион байгуулах Зөвлөлийн бүрэлдэхүүнийг Засгийн газрын 2016 оны 70 дугаар тогтоолоор баталсан. Зөвлөлд гадаад харилцаа, боловсрол, спорт, соёл, аялал жуулчлал болон санхүү, төсвийн асуудал эрхэлсэн төрийн захиргааны төв байгууллагын төрийн нарийн бичгийн дарга, урлаг, спорт, кино, хэвлэл мэдээлэл, бизнесийн байгууллага, холбоодын төлөөлөл, эрдэмтэн судлаачид орж байна. Хөтөлбөрийг хэрэгжүүлэх үйл ажиллагааны төлөвлөгөөг батлан, хэрэгжилтийг ханган ажиллаж байна.

2017 оны 12 дугаар сард Бүгд Найрамдах Солонгос Улсад болох Соёлын биет бус өвийн чуулганаар "Уул, овоо тахих зан үйл"-ийг соёлын биет бус өвийг төлөөллийн жагсаалтад бүртгүүлэв.

Боловсрол, соёл, шинжлэх ухааны, спортын сайдын тушаалаар байгуулагдсан ажлын хэсэг Монгол судлалын үндэсний зөвлөл дэх мэргэжлийн байгууллагын төлөөлөл, харьяа яамны холбогдох газрын санал зөвлөмжийг тусгасны үндсэн дээр “Монгол судлалыг хөгжүүлэх үндэсний хөтөлбөр” (2017-2021)-ийн төслийг боловсрууллаа. **/40 хувь/**

5.6.11.Хилийн чанадад байгуулагдсан “Монгол сургууль, цэцэрлэг”-ийн үйл ажиллагааг сурах бичиг, сургалтын арга зүйгээр дэмжинэ. Монгол иргэдийн үүсгэл санаачилгаар байгуулагдсан монголчуудын холбоодод дэмжлэг үзүүлнэ.

**Биелэлт:** Дэлхийн Монголчууд хөтөлбөрийг хэрэгжүүлэх үйл ажиллагааны төлөвлөгөөний хүрээнд Гадаад харилцааны яам Цахим Өртөө ТББ, Их Британи дахь Монголчуудын Холбоо, Хилийн чанад дахь Монголчуудын Зөвлөл ТББ-тай хамтран “Монгол орны хөгжилд” 12 дугаар чуулганыг 2016 оны 4 дүгээр сарын 30-нд Парис хотноо, “Гадаад дахь бизнес эрхлэлтийн орчин, туршлага” сэдэвт 3 дугаар уулзалтыг 2016 оны 6 дугаар сарын 5-ны өдөр Торонто хотод, “Хилийн чанад дахь монголчуудын холбоо, ТББ-уудын II чуулга уулзалт“-ыг 2016 оны 9 дүгээр сарын 8–10-ны өдрүүдэд Улаанбаатар хотноо тус тус зохион байгуулав.

“Монгол орны хөгжилд” 13 дугаар нэгдсэн чуулга, уулзалтыг 2017 оны 4 дүгээр сарын 5-6-ны өдрүүдэд Лондон хотноо, “Монгол орны хөгжилд” 13 дугаар дэд чуулга, уулзалтыг 2017 оны 5 дугаар сарын 13-ны өдөр Сөүл хотноо, “Япон Улсад докторын зэрэг горилогч монгол оюутан, судлаачдын эрдэм шинжилгээний анхдугаар форум”-ыг 2017 оны 5 дугаар сарын 5-6-ны өдрүүдэд Токио хотноо зохион байгуулав.

“Монгол хэл, соёлын сургалтын жишиг хөтөлбөр" боловсруулж БСШУС-ын сайдын 2017 оны 8 дугаар сарын 21-ний өдрийн А/123 тоот тушаалаар батлагдав. Энэхүү жишиг хөтөлбөрийг хилийн чанадад үйл ажиллагаа явуулж буй 50 гаруй монгол хэл, соёлын сургалтын төвүүд ашиглаж байна.

Монголд элэгтэй, соёлын харилцааг хөгжүүлэх эрмэлзэлтэй, нэр хүнд бүхий иргэдийг Монгол Улсын Соёлын элчээр томилон ажиллуулах ажлын хүрээнд 2016 онд монгол, гадаадын нийт 9 иргэн, 2017 онд 6 иргэнийг Монгол Улс, АНУ, ХБНГУ, БНЧУ, ОХУ-ын БНБУ, Япон Улсад суух Монгол Улсын Соёлын элчээр томилж Соёлын элчийн гэрчилгээ гардуулан үүрэгт ажилд нь орууллаа. **/40 хувь/**

5.6.12.“Зөгийн үүр” хөтөлбөрийг үргэлжлүүлэн хэрэгжүүлж, гадаадад сурч, ажиллаж өндөр мэдлэг, боловсрол, технологи, ур чадвар эзэмшсэн залуучуудыг эх орондоо тогтвор суурьшилтай ажиллахад дэмжлэг үзүүлнэ.

**Биелэлт:** “Монгол Улсын гадаад харилцааны тухай” хуулийн төслийг УИХ-д өргөн мэдүүлсэн бөгөөд УИХ-ын хэлэлцүүлэгийн шатанд байна.

Хилийн чанадад хувиараа ажиллаж байгаа иргэн сайн дураар даатгуулах эрхтэй бөгөөд хилийн чанадад оршин суугаа Монгол Улсын иргэдэд зориулсан цахимаар нийгмийн даатгалын сайн дурын төрөлд даатгуулах үйлчилгээ бий болсон.

Хилийн чанадад байгаа Монгол Улсын иргэдийн ур чадвар, мэргэжлийн дадлага, туршлагын талаарх асуулга, судалгааг ДТГ-ууд болон "Хилийн чанад дахь Монголчуудын зөвлөл" ТББ-тай хамтран хийж нэгдсэн санг байгуулах ажлыг эхлүүлэв. Хилийн чанадад эдийн засаг, нийгэм, анагаах ухаан, инженер, мэдээлэл технологийн салбарт ажиллаж буй 100 гаруй, НҮБ болон түүний системийн байгууллагуудад ажиллаж буй 70 гаруй, суралцаж буй 29000 монгол иргэдийн судалгаа, мэдээллийг санд бүртгэв.

Монгол Улс одоогоор Оросын Холбооны Улс, Бүгд Найрамдах Солонгос Улс, Бүгд Найрамдах Унгар Улстай нийгмийн хамгааллын салбарт хамтран ажиллах хэлэлцээр байгуулсан бөгөөд “Нийгмийн хамгааллын тухай Монгол Улс, Бүгд Найрамдах Польш Улс хоорондын хэлэлцээр”-ийн төслийг Улсын Их Хурлын Аюулгүй байдал, гадаад бодлогын байнгын хорооны 2017 оны 5 дугаар сарын 24-ний өдрийн хурлаар хэлэлцүүлэн дэмжиж, Засгийн газарт гарын үсэг зурахыг зөвшөөрөөд байна. Мөн БНЧех улс, Турк улсуудтай байгуулах нийгмийн хамгааллын хэлэлцээрийн төслүүдийг боловсруулан, хоёр улсын хооронд холбогдох уулзалт, хэлэлцээрийг зохион байгуулаад байна.

“Зөгийн үүр” хөтөлбөрийг үргэлжлүүлэн хэрэгжүүлж, гадаадад сурч, ажиллаж өндөр мэдлэг, боловсрол, технологи, ур чадвар эзэмшсэн залуучуудыг эх орондоо тогтвор суурьшилтай ажиллахад 5.0 хүртэл сая төгрөгийн эргэн төлөгдөх санхүүгийн болон санхүүгийн бус дэмжлэг үзүүлэх “Ажлын байрыг дэмжих хөтөлбөр”-ийг Хөдөлмөр эрхлэлтийн үндэсний зөвлөлийн 2017 оны 01 дүгээр тогтоолоор батлан хэрэгжүүлж байна. Ажлын байрыг дэмжих хөтөлбөрийн эргэн төлөгдөх санхүүгийн дэмжлэгт 5142.0 сая төгрөг зарцуулж 1714 иргэн, санхүүгийн бус дэмжлэгт 831.6 сая төгрөг зарцуулж 6210 иргэнийг хамруулж 1714 байнгын ажлын байрыг хадгалж, шинээр бий болгохоор ажиллаж байна. 2017 оны эхний хагас жилийн байдлаар эргэн төлөгдөх санхүүгийн болон санхүүгийн бус дэмжлэгт хамрагдах хүсэлтэй иргэдийн төслийг хүлээн авч сонгон шалгаруулаад байна.

Япон улсаас техникийн ур чадвар, шинэ техник, мэдлэгийг Монгол Улсад шилжүүлэх, нутагшуулах болон Монгол Улсын эдийн засгийн хөгжлийг дэмжих хүний нөөцийн чадавхийг бэхжүүлэх зорилгоор Хөдөлмөр, нийгмийн хамгааллын яам, Япон улсын Эрүүл мэнд, хөдөлмөр, халамжийн яам хооронд “Ур чадварын дадлагажигчийн хөтөлбөр хэрэгжүүлэх хамтын ажиллагааны санамж бичиг” байгуулахаар ажиллаж байна. **/40 хувь/**

5.6.13.Нарийн мэргэжлээр сурч, хилийн чанадад өндөр мэргэжлийн, академик ажил эрхэлж байгаа монголчуудад эх орныхоо хөгжилд алсаас хувь нэмэр оруулах боломж бүрдүүлж, Монгол Улс дахь эрдэм шинжилгээний байгууллага, их дээд сургууль, лабораторитой холбож өгнө.

**Биелэлт:** Гадаадад нарийн мэргэжлээр сурч, өндөр мэргэжлийн, академик ажил эрхэлж байгаа монголчуудын талаарх судалгаа хийх ажлыг "Дэлхийн Монголчууд" хөтөлбөрийг хэрэгжүүлэх үйл ажиллагааны 2017 оны төлөвлөгөөнд тусгасан бөгөөд судалгааны ажлыг Хилийн чанад дахь Монголчуудын холбоогоор дамжуулан 2017 оны 3 дугаар сард эхлүүлэв. Нийт 50 гаруй байгууллагын гадаад оронд суралцаж, мэргэжил дээшлүүлж, дадлагажиж буй 600 гаруй албан хаагч, багш, судлаачдын талаарх мэдээллийг нэгтгэн боловсрууллаа. Гадаадад судалгааны ажил эрхэлж байгаа монгол эрдэмтдийн мэдээллийн санг өргөжүүлж төслийн сонгон шалгаруулалтад шинжээчээр ажиллуулах боломжийг судлаж байна. **/40 хувь/**